Oma teoses kujutab itaalia kirjanik orjade ülestõusu Vana-Roomas 70-ndate aastate 
lõpus e. m. a. Ülestõus sai alguse gladiaatorite mässust, millega liitus hulgaliselt orje ja 
kehvikuid vaba elanikkonna hulgast. Seekordne ülestõus omandas endistest suurema 
ulatuse ja muutus ähvardavaks ohuks Roomale, sest et ülestõusnute etteotsa asus julge 
ja tahtejõuline, suure organiseerimisoskuse ja väe-juhiandega gladiaator Spartacus. 
Tema sangarlusest ja energiast hoolimata polnud tolleaegseis tingimustes veel võimalik 
vägevat Roomat võita ja saabuski traagiline lõpplahendus. Ent Spartacuse üllas kuju 
jääb innustajaks paljudele põlvkondadele, läheb vabadusvõitluse sümbolina inimkonna 
ajalukku. 

Ajaloolise materjali hea tundjana ja täiendades nappi andmestikku oma fantaasia abil 
on R. Giovagnoli (1838—1915) loonud Spartacusest ilmeka ja meeldejääva kuju. On 
mõistetav, et suure antiikse vabadusvõitleja isik vaimustas autorit, kes ise oli 
garibaldilane ja võttis osa Itaalia 19. saj. iseseisvusvõitluse sündmustest. R. Giovagnolile 
tõi kuulsuse just tema «Spartacus», mis ilmus 1874. a. Oma hilisemais teostes käsitleb 
autor Itaalia 19. saj. vabadusvõitlust. 

Caprera, 25. juuni 1874. a. 
Minu kallis Giovagnoli! 


Ma otse neelasin teie «Spartacust», hoolimata sellest et mul on vähe aega lugemiseks, ja 
ta äratas minus vaimustus- ning imetlustunde. 

Ma loodan, et teie kaaskodanikud hindavad teie teose määratu suuri väärtusi ja et selle 
lugemine sisendab neisse võitmatut kindlust võitluses püha vabadusürituse eest. 


Teie, roomlane, kujutasite mitte parimat, küll aga hiilgavaimat epohhi suurima 
vabariigi ajaloost — epohhi, millal uhked maailmaperemehed hakkasid juba vajuma pahe 
ja laostumise kuristikku, kuid kombelõtvusest ja pahedest hoolimata ulatusid nagu 
gigandid kõrgemale kõigi epohhide ja rahvaste eelnevaist põlvkondadest. 

«Kõigist suurtest meestest suurim oli Caesar,» ütles üks kuulus filosoof, ja just Caesari 
isiksus on vajutanud pitseri teie poolt kujutatud epohhile. 

Spartacuse — selle orjade Lunastaja Kristuse kuju olete teie välja raiunud Michelangelo 
peitliga, ja mina, vabaduse saanud ori, tänan teid selle eest ja nende erutushet-kede eest, 
mis ma läbi elasin teie raamatut lugedes: kord innustusin ma rudiaariuse suurepärastest 
vägitegudest, kord niisutasid pisarad minu nägu; jutustuse lõpul aga tundsin ma pettumust 
sellest, et ta on nii tühike. 

Säilitagu meie kaaskodanikud mälestuse neist kangelastest, kes kõik puhkavad meie 
kodumaa mullas, mis iial enam ei kanna ei gladiaatoreid ega isandaid. 


Alati teie 
Giuseppe Gartbaldi 


I peatükk SULLA HELDUS 


Neli päeva enne novembri iide (10. novembril) rooma ajaarvamise 675. aastall, Publius 
Servilius Vatia Isauricuse ja Appius Claudius Pulcheri konsulaadi ajal olid Rooma tänavad 
juba koidikust alates rahvast täis. Murruna voolas inimesi kõigist linnaosadest Suure Tsirkuse 
poole. 

Esguilinuse ja Subura kitsaste kõverate ja rahvarohkete tänavate poolt, kus elas peamiselt 
lihtrahvas, liikus inim-summ aina suurenedes mööda peatänavaid — Trahterite, Pottsepa ja 
Uut tänavat — ühte suunda — tsirkuse poole. 

Kodanikke, töölisi, proletaarlasi, vabaks lastud orje, vanu, vigaseid ja armidega kaetud 
gladiaatoreid, uhkete leegionide puruvaeseid ja sandiks tehtud veterane, naisi lihtrahva 
hulgast, narre ja veiderdajaid, tantsijatare ja vilgaste laste salku läks lõputu roduna. Rõõmsad 
näod, lõbusad pilgud, muretu jutt ja kerged naljad andsid tunnistust sellest, et rahvas läks 
mingisugusele armastatud vaatemängule. 

Kuningas Targuinius Priscuse poolt 138. aastal Rooma asutamisest arvates ehitatud 
tsirkust hakati nimetama Suureks 533. aastast alates, millal tsensor Ouintus Flaminius ehitas 
teise, tema nime järgi nimetatud tsirkuse. 

Suur Tsirkus, mis asetses Murcia orus .Palatinuse ja Aventinuse künka vahel, polnud 
sündmuste ajaks, mida selles raamatus kirjeldatakse, veel saavutanud neid tohutuid mõõtmeid 
ega seda toredust, mis andsid talle hiljem Julius Caesar ja Octavianus Augustus. Siiski oli see 

määratu suur majesteetlik ehitis, mille pikkus oli kaks tuhat ükssada kaheksakümmend ja 
laius üheksasada üheksakümmend kaheksa rooma jalga ja mis mahutas üle saja kahekümne 
tuhande pealtvaataja. 

Tsirkusel oli enam-vähem ovaalne kuju; läänepoolses otsas oli ta sirgjooneliselt ära 
lõigatud, tema idapoolne ots aga sulgus poolringiga. Tsirkuse lääneosas asetses oppidum — 
kolmeteistkümne kaarega ehitis. Keskmises kaares oli üks tsirkuse kahest peasissekäigust, 
mida nimetati Paraadväravaks. Selle kaudu tuli areenile rongkäik jumalate kujutustega, ja 
selle ilmumine oli mängude algamise märgiks. Ülejäänud kaheteistkümnesse kaarde olid 
paigutatud tallid või «kongid», kus asetsesid vankrid ja hobused, kui areenil peeti 
võiduajamisi, ja gladiaatorid ning metsloomad, kui toimusid verised võitlused. 


1 Meie ajaarvamise järgi 78. a. e. m. a. (Toim.) 


Oppidumi juurest laskusid täisringidena alla rohkearvulised astmete read — istmed 
pealtvaatajate jaoks. Istmete read lõppesid portikuses, kaarte all, kus olid kohad suursuguste 
naiste jaoks. 

Paraadvärava vastas oli Triumfivärav. Selle kaudu tulid sisse võitjad. Paremal pool 
oppidumist asetses Surma-värav. Selle pahaendelise ukse kaudu koristasid erilised 
tsirkuseteenrid pikkade konksude abil ära tapetud või surevate gladiaatorite moonutatud 
kehad. 

Areeni läbi lõigates kulges oppidumi ja Triumfivärava vahel peaaegu viiesaja jala 
pikkuselt madal sein, nõndanimetatud «seljak». Selle abil määrati distantse võiduajamistel. 

Seljaku keskel kerkis päikese obelisk, sellest kahel pool seisid väikesed tornid, sambad, 
ohvrialtarid ja kujud. 

Areeni ümbritses rinnatis. Piki seda kulges veega täidetud kraav, kraavi taga kerkis 
raudvõre. Kõik need tõkked kaitsesid pealtvaatajaid areenil märatsevate metsloomade 
võimaliku kallaletungi eest. 

Nii nägi välja see grandioosne vaatemängude jaoks määratud ehitis, kuhu lõputu hulgana 
voolas kokku roomlasi. 

Mis toimus siis sel päeval? Mis pidu siin peeti? Missugune vaatemäng meelitas tsirkusse 
niisuguse hulga rahvast? 

Lucius Cornelius Sulla õnnelik, Itaalia valitseja, Rooma hirm, oli juba mitme nädala eest 
lasknud kuulutada, et ta kolm päeva järgemööda võõrustab ja lõbustab vaatemängudega 
rooma rahvast. 

Ja juba tsirkuses toimuvate vaatemängude eelpäeval Istus kogu rooma pööbel Marsi 
väljakul ja Tiberi kaldal laudade taga, mis olid kaetud julma diktaatori käsul. Pööbel pidutses 
kärarikkalt kuni öö saabumiseni, andudes lõpuks ohjeldamatule orgiale. See pidu, mille 
korraldas Gaius Mariuse hirmus vaenlane, oli kuninglikult tore ja suurepärane, seal valitses 
toidu ja peenimate veinide ennekuulmatu küllus. 

Sulla õnneliku heldus oli nii suur, et nende Herculese auks korraldatud pidustuste ja 
mängude jaoks ohverdas ta terve kümnendiku oma varandusest. 

Niiviisi kinkis Sulla roomlastele vasaku käega osa rikkusi, mis ta oli kokku riisunud 
paremaga, ja Rooma kodanikud, kes hingepõhjas kandsid surmaviha Lucius Cornelius Sulla 
vastu, võtsid temalt teeseldud lõbusa ilmega vastu vaatemänge ja võõrustusi. 

Saabus päev. Pilvedest läbi tungides hakkasid eredad päikesekiired kuldama kümne künka 
tippe, templeid, basiilikaid ja patriitside säravalt valendavaid kallihinnalisest marmorist 
paleesid. Oma elustava paistega soojendas päike inimesi, kes olid aset võtnud Suure Tsirkuse 
pinkidel. 

Enam kui sada tuhat kodanikku ootas rooma rahva armastatuimat vaatemängu — 
gladiaatorite võitlust. 

Raske on kujutleda ülevat panoraami, mille moodustas tohutu tsirkus, mida täitsid enam 
kui sada tuhat mõlemast soost, mitmesuguses vanuses ja mitmesuguse ühiskondliku 
seisundiga pealtvaatajat. Selle rahvamassi tekitatav müra, võimas nagu vulkaani kõmin, peade 
ja käte liikumine, mis .sarnanes mere raevuse ja ähvardava möllamisega tormi ajal, olid ainult 
suurepärase, ei millegagi võrreldava pildi detailid, mida pakkus Suur Tsirkus sel hetkel. 

Amtfiteatris sõi lihtrahvas kaasatoodud toitu. Suure isuga pugiti sinki, külma loomaliha, 
üldiselt armastatud verivorsti ja juustu- ning meepirukaid ' või kuivikuid. Söömisega käisid 
kaasas teravmeelsused, siivutud naljad, muretu lobisemine, lakkamatu vali naer ja sagedane 
veini-rüüpamine. 

Praetud ubade ja pirukate müüjad leidsid ostjaid plebeide hulgas, kes ostsid neid odavaid 
maiustusi, et oma naistele ja lastele pisut meelehead teha. 

Ülipeened ja tähtsad rahameeste, ratsanike ja patriitside perekonnad kogunesid elavalt 
vestlevaisse gruppidesse. Elegantsed keigarid katsid kõvu istmeid mattide ja vaipadega ning 
avasid päikesevarje, et kaitsta ilusaid matroone ja graatsilisi neiusid kõrvetavate päikesekiirte 
eest. 

Triumfivärava lähedal kolmandas reas istus kahe kavaleri vahel haruldaselt ilus matroon. 
See naine oma saleda ja painduva pihaga ning imekaunite õlgadega jättis juba esimesel pilgul 
tõelise Rooma tütre mulje. 

Korrapärased näojooned, kõrge laup, ilusa kumerusega nina, väike suu ja suured mustad 
ilmekad silmad andsid talle hurmava veetluse. Pehmed ja peened ronkmustad juuksed, mis 
tihedaina ja kähardamatuina olid laubal kogutud kalliskividest diadeemi alla, langesid 
õlgadele. 

Tal oli üll peenimast valgest villasest riidest, alt ilusa kuldtriibuga ääristatud tuunika, mis 
laskis näha kogu tema keha graatsiat; tuunika peal langes kauneis voltides alla valge 
purpurpunaste triipudega palla. 

See nii toredasti riietatud ja nii ilus naine polnud tõenäoliselt veel kolmkümmend aastatki 
vana; see oli Valeria, Lucius Valerius Messala tütar, kuulsa kõnemehe Ouintus Hortensiuse, 
Cicero võistleja poolõde. Alles mõni kuu tagasi oli Valeria oma mehe poolt hüljatud sigima- 
tuse ettekäändel. Tegelikult aga oli lahutuse põhjuseks Valeria käitumine, mille kohta ammu 
käis kõla kogu Roomas: Valeriat peeti kombelõdvaks naiseks. Igatahes aga oli ta läinud 
mehest lahku niisugusel viisil, et tema au oli jäänud küllaldaselt kaitstuks sääraste etteheidete 
eest. 

Tema kõrval istus Aelvius Medullius. See oli pikk, kahvatu, kõhn, klanitud mees, kelle 
parfümeeritud, liikumatu ja ilmetu nägu kandis igavuse ning apaatia pitserit; ta oli alles 
kolmkümmend viis aastat vana, aga juba näis elu talle ebahuvitav. Aelvius Medullius kuulus 
nende hellitatud rooma patriitside hulka, kes õiguse ohverdada ennast isamaa ja tema kuulsuse 
eest jätsid plebeidele, ise aga eelistasid toretsevas jõudeolekus pillata pärusmõisaid. 

Teisel pool Valeria Messalat istus Marcus Decius Caedicius, umbes viiekümneaastane 
ümmarguse avala näoga patriits, lõbus ilus lühikasvuline paks isand, kelle ülim õnn seisis 
võimalikult kauakestvas viibimises laua taga trikliiniumis. Ta raiskas poole oma päevast selle 
peale, et nautida maitsvaid roogasid, mida talle valmistas tema 

kokk, üks tuntumaid spetsialiste Roomas. Teise poole päevast pühendas ta mõtteile 
õhtusest söömaajast. Ühesõnaga, lõunat seedides unistas Marcus Decius Caedicius 
õhtusöögist. 

Siiasamasse tuli hiljem ka Ouintus Hortensius, kes oli kuulus oma kõneosavuse poolest. 
Ouintus Hortensius polnud veel kolmekümmend kuut aastat vana. Ta oli kaua harjutanud 
liikumis- ja kõnelemisoskust; oli õppinud harmooniliselt valitsema iga oma Žesti, iga sõna, nii 
et senatis, trikliiniumis või mõnes muus kohas ilmutas iga tema liigutus hämmastavat 
suursugusust ja ülevust, mis näisid sünnipäraseina. Hortenstus oli osav näitleja; poolte eest 
oma triumfidest võlgnes ta tänu meloodilisele häälele ja kõigile deklamatsioonikunsti võtteile, 
mis ta oli omandanud niivõrd hästi, et isegi tuntud traagik Aesopus ja kuulus Rosciue ruttasid 
foorumile, kui Hortensius kõnet pidas, selleks et temalt deklamatsiooni õppida. 

Seal lähedal, kus istusid Valeria ja tema kaasvestlejad, viibisid kasvataja järelevalve all 
kaks patriitside klassi kuuluvat poissi, üks neljateistkümne-, teine kaheteistkümneaastane. 
Need olid Caepio ja Cato, Porciuste suguvõsast, tolle Cato Censori järeltulijad, kes oli teise 
Puunia sõja ajal seeläbi kuulsaks saanud, et oli iga hinna eest taotlenud Kartaago hävitamist. 

Noorem vendadest, Caepio, näis jutukam ja lahkem, ja sellal kui ta sageli pöördus oma 
kasvataja Sarpedoni poole, seisis noor Marcus Porcius Cato vaikivana ja mossis, kurja, pahura 
ilmega, mis sugugi ei sobinud tema eaga. Juba nüüd oli temas tunda iseloomu sitkust ja kind- 
lust ning visa järeleandmatust veendumustes. Sünnipärane hinge mehisus, kreeka, eriti stoa 


filosoofia uurimine ja lõpuks tema karmi vanaisaga seotud traditsioonide püsiv järgimine olid 
teinud sellest neljateistkümneaastasest poisist tõelise kodaniku. Hiljem võttis ta endalt elu 
Uticas, viies enesega hauda latiini vabaduse lipu, millesse ta oli end mässinud nagu 
surilinasse. 

Triumfivärava kohal väljapääsu lähedal istus veel üks patriitsisoost poiss, samuti 
kasvatajaga; ta oli süvenenud vestlusse noormehega, kes oli pisut üle seitsmeteistkümne aasta 
vana. Noormehe kahvatus, läikivaist mustadest juustest piiratud näos välkusid suured mustad 
silmad, milles süttis kõrge vaimuande sädemeid. 

See oli Titus Lucretius Carus, kes hiljem tegi oma 

nime surematuks poeemiga «Asjade loomusest». Tema kaasvestleja, 
kaheteistkümneaastane poiss Gaius Longinus Cassius, endise konsuli Cassiuse poeg, julge ja 
tugev, asus hiljem ühel kõige silmapaistvamal kohal sündmuste ajaloos, mis toimusid enne ja 
pärast Rooma vabariigi langemist. 

Lucretius ja Cassius vestlesid elavalt. 

Nende läheduses istus auahne ja kaval Faustus, Sulla poeg. Tema kahvatu, roidunud nägu 
kandis hiljutiste vigastuste jälgi. Igerik, punajuukseline, siniste silmadega, näis ta olevat uhke 
selle üle, et on saatuse poolt ära märgitud kui õnneliku diktaatori õnnelik poeg. 

Seni kui pealtvaatajad ootasid konsulite ja Sulla saabumist, kes oli korraldanud roomlaste 
jaoks tänase lõbustuse, vehklesid areenil gladiaatoriõpilased — tirod, võideldes kiiduväärse 
õhinaga järeletehtud nuiade ja puust mõõkadega, kuid ilma endale kahju tegemata. 

See veretu võitlus ei pakkunud mingit lõbu kellelegi pealtvaatajaist, välja arvatud vanad 
leegionärid ja vabaks lastud gladiaatorid-rudiaariused, kes olid osa võtnud sadadest 
võitlustest. Äkki kostis kogu amfiteatris vali üldine käteplagin. 

«Elagu Pompeius!... Elagu Gnaeus Pompeius!... Elagu Pompeius Suur!...» hüüdsid 
tuhanded hääled. 

Astunud tsirkusse, võttis Pompeius aset oppidumi rõdul. Ta tervitas rahvast elegantse 
kummardusega ja käsi suu juurde tõstes saatis tänutäheks suudlusi. 

Gnaeus Pompeius oli aastat kakskümmend kaheksa vana; ta oli pikka kasvu ja 
herkulesliku kehaehitusega; tema harukordselt tihedad juuksed olid peaaegu kokku kasvanud 
kulmudega, mille alt vaatasid suured mandli-kujulised, ent kuidagi tardunud ja ilmetud 
mustad silmad. Tema liikumatu näo karmid ja teravad jooned ja tema keha võimsad vormid 
jätsid mehise ning sõjaka ilu mulje. 

Juba kahekümne viie aastasena oli see noormees pälvinud triumfi sõja eest Aafrikas ja 
samaaegselt saanud Süllalt, arvatavasti erakordselt hea meeleolu hetkel, lisanime «Suur». 

Ta oli osanud võita armastuse kõigis leegionides, mis koosnesid kolmekümne lahingu 
raskustes ja ohtudes karastatud veteranidest, kes kuulutasid tema imperaatoriks. 

Võib-olla olid valjud tervitushüüded, millega Suurde Tsirkusse kogunenud roomlased 
Pompeiust vastu võtsid, osalt seletatavad vihavaenuga Sulla vastu. Et rahval puudus võimalus 
väljendada seda vihavaenu muul viisil, ilmutas ta seda käteplaksutuste ja ülistustega 
Pompeiusele kui ainsale inimesele, kes oli suuteline korda saatma vägitegusid, mis võrdusid 
Sulla omadega. 

Varsti pärast Pompeiuse saabumist ilmusid konsulid — Publius Servilius Vatia Isauricus 
ja Appius Claudius Pulcher, kelle volituste tähtaeg pidi lõppema järgmise aasta 1. jaanuaril. 
Serviliuse ees, kes täitis ametikohuseid käesoleval kuul, sammusid liktorid. Claudiuse ees, kes 
oli täitnud konsuli ametikohuseid möödunud kuul, sammusid samuti liktorid, kandes 
vitsakdmpe — fasces. 

Kui konsulid oppidumi rõdule ilmusid, tõusid kõik pealtvaatajad nagu üks mees püsti, 
avaldades sellega lugupidamist vabariigi kõrgeima võimu vastu. 


Konsulite saabumisega lõppes õpilaste veretu võitlus, ja gladiaatorid, kellel tuli võitlustest 
osa võtta, ootasid ainult signaali, et tava kohaselt võimukandjate ees defi-leerida. Kõikide 
pilgud olid suunatud oppidumile ootuses, et konsulid võistluse alustamiseks märku annaksid. 
Kuid konsulid lasksid pilkudel ringi käia mööda amfiteatri ridu, nagu otsides kedagi, et temalt 
luba küsida. Tõepoolest, nad ootasid Lucius Cornelius Sullat, kes oli küll diktaatoritiitli maha 
pannud, kuid oli endiselt Rooma ülemvalitseja. 

Viimaks kostsid käteplaksutused, algul nõrgad ja hõredad, siis aga ikka valjemad ja 
üldisemad. Kõik pilgud pöördusid Triumfivärava poole, mille kaudu astus tsirkusse paljude 
senaatorite, sõprade ja klientide saatel Lucius Cornelius Sulla. 

See ebaharilik inimene oli viiekümne üheksa aastane. Ta oli üsna pikka kasvu, ilusa ja 
tugeva kehaehitusega, ja kui ta tsirkusse ilmumise hetkel sammus aeglaselt ning loiult nagu 
väsinud inimene, siis oli see nende siivutute orgiate tagajärjeks, millele ta oli andunud alati ja 
nüüd rohkem kui kunagi varem. Selle loiu kõnnaku peamiseks põhjuseks aga oli kurnav, 
parandamatu haigus, mis oli vajutanud tema näole ja kujule enneaegse vanaduse raske pitseri. 

Sulla nägu oli hirmus. Mitte et ta täiesti harmoonilised ja korrapärased näojooned oleksid 
olnud jämedad — 

vastupidi, tema kõrge laup, esileulatuv nina, mis mõnevõrra meenutas lõvi oma, üsna suur 
suu ja võimukad huuled tegid ta isegi ilusaks; seda korrapäraste joontega nägu piirasid 
punakad tihedad juuksed ja valgustasid sinihallid silmad — elavad, sügavad ja läbitungivad, 
millele oli samaaegselt omane niihästi kotkasilmade hiilgus kui ka hüääni viltune, varjatud 
pilk. Nende alati julmade ja võimukate silmade igas liigutuses võis lugeda käskimisiha ja 
verejanu. 

Meie poolt kujutatud tõetruu portree Sullast ei õigustaks epiteeti «hirmus», mida me 
tarvitasime tema näost kõneldes, see oli aga tõesti hirmus — kaetud mingisuguse vastiku 
määrdunud-punase lööbega, mille vahel siinseal paistsid valged laigud, nii et ühe Ateena narri 
iroonilise väljendi järgi oli see väga sarnane mauri näoga, mis on jahuga üle puistatud. 

Aeglasel sammul, elust küllastunud inimese ilmega astus Sulla tsirkusse. Lumivalgest 
villasest riidest tuunika peal, mis oli ümberringi kuldse ornamendiga kirjatud, kandis ta 
rahvusliku palliumi või traditsioonilise tooga asemel väga elegantset eredat purpurist 
hlamüssi, mis oli ääristatud kullaga ja kinnitatud paremal õlal ülihinnaliste vääriskividega 
kaunistatud kuldse pandlaga. Inimesena, kes põlgusega suhtus kogu inimkonnasse, eriti aga 
oma kaaskodanikesse, oli Sulla esimene neist vähestest, kes hakkasid kandma kreeka 
hlamüssi. 

Rahvahulga käteplagina juures kõverdusid Sulla huuled muigele ja ta sosistas: 
«Plaksutage, plaksutage, rumalad oinad!» 

Vahepeal andsid konsulid signaali etenduse alustamiseks, ja gladiaatorid, arvult sada 
meest, väljusid kongidest, rivistusid kolonni ning hakkasid ümber areeni sammuma. 

Esimeses reas läksid retiaarius ja mirmillo. Nemad pidid esimestena teineteisega võitlema. 
Minnes vestlesid nad rahulikult omavahel, ehkki võitluse silmapilk oli väga lähedal. Neile 
järgnesid üheksa lakveaatorit, kes olid relvastatud ainult kolmharkidega ja võrkudega, mida 
nad pidid heitma üheksa kilpide ja mõõkadega relvastatud sekuutori peale. 

Nende üheksa paari järel sammus kolmkümmend paari gladiaatoreid. Nemad pidid 
võitlema üksteisega, 

kolmkümmend võitlejat kummaltki poolt, ja niiviisi jäljendama tõelist lahingut. 

Kolmkümmend neist olid traaklased, teised kolmkümmend — samniidid, suurekasvulised 
ja tugevad noormehed, kes paistsid silma ilu ja sõjaka välimuse poolest. 

Traaklased olid relvastatud lühikeste kõveraotsaliste mõõkadega ja väikeste nelinurksete 
kumerapinnaliste kilpidega; peas olid neil väikesed näovarjuta kiivrid— lühidalt, neil oli selle 


rahva relvastus, millesse nad kuulusid. Peale selle olid uhked traaklased riietatud lühikestesse 
erepunasest purpurist tuunikaisse, kiivri kohal aga lehvis igaühel kaks musta sulge. 
Kolmkümmend samniiti kandsid omakorda Samniumi sõjameeste relvastust, see on: lühikesi 
sirgeid mõõku, kinnisi tiibadega kiivreid, väikesi ruudukujulisi kilpe, rauast käsivarrekaitseid, 
mis varjasid paremat, kilbist kaitsmata kätt, ja lõpuks sääreturvi-seid, mis kaitsesid vasakut 
jalga. Samniidid olid riietatud helesiniseisse tuunikaisse ja nende kiivrid olid ehitud kahe 
valge sulega. 

Rongkäigu lõpetasid kümme paari andabatasid, kes olid riietatud lühikestesse valgetesse 
tuunikatesse ja relvastatud ainult lühikeste terariistadega, mis rohkem sarnanesid lihtsate 
nugadega kui mõõkadega; pead kattis igaühel kiiver, mille langetatud ja kinnitatud näovari oli 
korrapäratu, väga väikesed avaused silmade jaoks. Kakskümmend õnnetut pidid võitlema 
üksteisega nagu pimesikku mängides, lõbustades pealtvaatajaid seni, kuni loraariused — eriti 
selleks määratud tsirkuseteenrid — kihutavad nad tuliste oradega lähestikku kokku, et nad 
üksteist tapaksid. 

Need sada gladiaatorit sammusid ümber areeni pealtvaatajate käteplaksutuste ja hüüete 
saatel. Jõudes kohani, kus viibis Sulla, tõstsid nad pea ja hüüdsid vastavalt lanista Actianuse 
õpetusele kooris: 

«Tervitus sulle, diktaator!» 

«Üsna kena, üsna kena!» ütles Sulla, pöördudes lähedalolijate poole ja vaadeldes 
mööduvaid gladiaatoreid paljudes võitlustes proovitud võitja kogenud pilguga. «Need julged 
ja tugevad noormehed tõotavad ilusat vaatemängu. Häda Actianusele, kui läheb teisiti! Nende 
viiekümne paari gladiaatori eest võttis ta kelm minult kakskümmend tuhat sestertsi.» 

Gladiaatorite rongkäik tegi täisringi ümber areeni, 

tervitas konsuleid ja läks tagasi oma kongidesse. Hõbedaselt sätendaval areenil jäid silm 
silma vastu ainult kaks meest — mirmillo ja retiaarius. 

Tekkis sügav vaikus ja kõik pilgud pöördusid neile kahele tapluseks valmis olevale 
gladiaatorile. 

Mirmillo, päritolult gallialane, oli ilus pikakasvuline blond noormees, osav ja tugev; peas 
oli tal kiiver, mida ehtis hõbekala; ühes käes hoidis ta väikest kilpi, teises lühikest laia mõõka. 
Retiaarius, kes oli relvastatud ainult kolmhargi ja võrguga ning rüetatud lihtsasse hele- 
sinisesse tuunikasse, peatus kahekümne sammu kaugusel mirmillost ja näis kaalutlevat, 
kuidas teda kõige paremini võrku püüda. 

Mirmillo seisis, vasak jalg ette sirutatud ja toetudes kogu keha raskusega veidi painutatud 
põlvedele. Ta hoidis mõõka peaaegu parema puusa juurde langetatuna ja ootas retiaariuse 
kallaletungi. 

Äkki tegi retiaarius pika hüppe mirmillo poole ja heitis võrgu mõne sammu kauguselt 
välkkiirelt tema peale. Kuid mirmillo hüppas samal hetkel kiiresti paremale, pääses võrgu 
eest, kummardudes peaaegu maani, ja sööstis retiaariuse peale. Nähes, et ta kallaletung oli 
äpardunud, pistis see kiiresti jooksu. 

Mirmillo hakkas teda jälitama, kuid hoopis osavam ja kärmem retiaarius jooksis terve 
ringi ümber areeni, jõudis tagasi sinna, kuhu oli jäänud tema võrk, ja võttis selle maast üles. 

Sel hetkel, kui ta võrgu haaras, jõudis mirmillo talle peaaegu järele. Pöördudes äkki just 
siis, kui tema vastane oli valmis talle kallale tormama, heitis retiaarius talle võrgu peale. Aga 
mirmillo viskus silmili maha ja jõudis end niiviisi jälle päästa. Juba tõusis ta kiire hüppega 
jalule, ja retiaarius, kes oli suunanud temale kolmhargi, riivas teravikuga ainult gallialase 
kilpi. 

Siis pani retiaarius uuesti jooksu, saadetud nördinud rahvahulga nurinast. Pealtvaatajad 
tundsid end solva-tuina sellest, et gladiaator oli julgenud tsirkusesse esinema tulla, oskamata 
tarvilikul määral võrku käsitseda. 


Seekord ei jooksnud mirmillo retiaariusele järele, vaid selle asemel pöördus sinnapoole, 
kust võis oodata vastase lähenemist, ja peatus mõne sammu kaugusel võrgust. Mirmillo 
manöövrit taibates pöördus retiaarius tagasi, hoidudes kogu aeg areeni seljaku ligidale. Trium- 

fiväravani jõudes hüppas ta üle seljaku ja sattus tsirkuse teise poolde, üsna võrgu lähedale. 
Teda ootav mirmillo sööstis talle vastu. 

Tuhanded hääled hüüdsid raevuselt: 

«Anna talle!... Anna!... Tapa retiaarius!... Tapa käpard!... Tapa see argpüks!... Pista ta 
surnuks!... Tapa ta! ... Saada ta Acheroni kaldaile konni püüdma!» 

Rahvahulga hüüdeist ergutatud mirmillo tungis üha ägedamalt retiaariusele peale, kes oli 
väga kahvatuks muutunud ja püüdis hoida vastast eemal, vehkides kolm--hargiga, ning samal 
ajal keerles mirmillo ümber, pingutades kogu jõudu, et haarata oma võrk.. Järsku lõi mirmillo 
kolmhargi kilbiga kõrvale ja libises selle alt läbi. Ta tahtis juba oma mõõga retiaäriusele rinda 
torgata, kui viimane äkki kolmharki vastase kilbile jättes võrgu peale sööstis, aga mitte nii 
kiiresti, et oleks suutnud vältida mõõka: retiaarius sai haavata vasakusse õlga, millest purskas 
tugeva joana verd, ja siiski jooksis ta oma võrguga kiiresti minema. Sammu kolmkümmend 
eemale jooksnud, pöördus ta vastase poole ja hüüdis valju häälega: 

«Kerge haav! Tühiasi!...» 

Ja hetke pärast hakkas ta laulma: 

«Tule, tule, mu ilus gallialane, ma ei otsi mitte sind, vaid sinu kala, otsin sinu kala!... Tule, 
tule, mu ilus gallialane!...» 

See lauluke võeti vastu valju naerulaginaga: retiaariusel oli korda läinud pealtvaatajate 
sümpaatia täielikult tagasi võita. Kiiduavalduste torm kostis selle inimese aadressil, kes ilma 
relvata ja haavatuna, verest tühjaks joostes leidis endas mehisust naljatada ja naerda. 

Vastase pilkeist vihale ärritatud mirmillo tormas raevuselt tema peale. Kuid hüpetega 
taganedes ja osavasti lööke vältides hüüdis retiaarius: 

«Tule, gallialane! Täna õhtul saadan ma tublile Charonile praetud kala!» 

See uus nali meeldis rahvahulgale väga ja kutsus välja uue kallaletungi mirmillo poolt, 
kelle peale retiaarius heitis oma võrgu, seekord nii osavasti, et vastase täiesti selle sisse 
mässis. Rahvas plaksutas valjusti. 

Mirmillo tegi tohutuid pingutusi, et võrgust vabaneda, kuid mässis end pealtvaatajate valju 
naeru saatel ikka enam sisse. Samal ajal sööstis retiaarius sinna, kus oli 

maas tema kolmhark. Ta jõudis kiiresti kohale, tõstis hargi üles, ja joostes tagasi mirmillo 
juurde, hüüdis teel: 

«Charon saab kala!... Charon saab kala!» 

Aga kui ta vastasele üsna lähedale jõudis, käristas see võrgu atleedikäte meeleheitliku, 
herkulesliku pingutusega puruks. Võrk libises alla mirmillo jalgade juurde ega lasknud tal 
paigast liikuda, aga tema käed said vabaks ja ta võis retiaariuse kallaletungi vastu võtta. 

Jälle kostis käteplaginat. Rahvahulk jälgis pingsalt kõiki vastaste lügutusi, kõiki võtteid. 
Olenes ju kahevõitluse tulemus igast väiksemastki juhusest. Samal silmapilgul, kui mirmillo 
võrgu puruks rebis, jooksis retiaarius tema juurde ja andis vaenlasele kogu keha pingutades 
hargiga tugeva hoobi. Mirmillo tõrjus hoobi tagasi kilbiga, mis seejuures kildudeks purunes. 
Siiski haavas hark gladiaatorit, ja tema palja käe kolmest haavast purskas verd. Peaaegu samal 
hetkel haaras mirmillo hargist kiiresti vasaku käega kinni, viskus kogu oma keha raskusega 
vastase peale ja pistis talle mõõgatera pooles pikkuses paremasse puusa. 

Haavatud retiaarius jättis kolmikhargi vastase kätte ja pani jooksu, areeni verega 
niisutades. Kuid jooksnud sammu nelikümmend, kukkus ta põlvele ja langes siis kummuli 
maha. Mirmillo, kes samuti oli kukkunud oma keha raskuse ja tugeva hoobi mõjul, tõusis 
nüüd üles, vabastas jalad võrgust ja sööstis kiiresti langenud vaenlase peale. 


Tormilised kiiduavaldused saatsid neid viimseid võitluse hetki ja kestsid isegi veel siis, 
kui retiaarius vasaku käe küünarnukile toetudes näitas rahvahulgale oma surnukahvatuks 
muutunud nägu. Valmistudes kartmatult ja väärikalt surma vastu võtma, pöördus ta tava- 
kohaselt, mitte aga sellepärast, et lootis surmast pääseda, pealtvaatajate poole palvega kinkida 
talle elu. 

Jalg vastase kehale asetatud, pani mirmillo mõõga talle vastu rinda, tõstis pea ja laskis 
pilgul mööda pealtvaatajate ridu ringi käia, et nende otsust teada saada. 

Enam kui üheksakümmend tuhat meest, naist ja last langetasid parema käe pöidla 
allapoole — surma märgiks, ja vähem kui viisteist tuhat halastajat tõstsid ta üles esimese ja 
keskmise sõrme vahelt — võidetud gladiaatorile elu kinkimise märgiks. 

Üheksakümne tuhande inimese hulgas, kes pöidla allapoole 

langetasid, oli rohkesti süütuid ja halastajaid Vesta neitseid, kes soovisid pakkuda endale 
õnnetu gladiaatori surma vaatemänguga ainulaadset lõbu. 

Mirmillo oli juba valmis retiaariust läbi torkama, kui see äkki haaras vastase käest mõõga 
ja tohutu jõuga pistis selle endale ise kuni pidemeni südamesse. Mirmillo tõmbas aurava 
verega kaetud mõõga kiiresti välja, retiaarius aga kergitas end piinavas agoonias ja hüüdis 
hirmsa häälega, milles polnud enam midagi inimlikku: 

«Olge neetud!...»» — kukkus selili ja suri. 


Il peatükk SPARTACUS AREENIL 


Rahvas aplodeeris pööraselt ja arutles äsjast sündmust, täites tsirkuse saja tuhande hääle 
kõmaga. 

Mirmillo eemaldus kongidesse, kust väljusid Pluto, Mercurius ja loraarius ning vedasid 
retiaariuse laiba konksudega Surmavärava kaudu areenilt minema. Koht, kuhu oli jäänud suur 
vereloik, kaeti ülipeene läikiva marmoripulbriga, mis oli väikestes kottides toodud naabruses 
asetsevatest Tivoli kivimurdudest, ja see lõi uuesti päikeses sätendama nagu hõbe. 

Aplodeeriv rahvahulk hüüdis kestvalt, nii et tsirkus kajas: 

«Elagu Sulla!» 

Sulla pöördus tema kõrval istuva Gnaeus Cornelius Dolabella poole, kes oli kaks aastat 
tagasi olnud konsul, ja ütles: 

«Minu kaitsja Delphi Apollo nimel, küll on alatu rahvas! Kas ta plaksutab minule? Mitte 
midagi sellesarnast! Ta plaksutab minu kokkadele, kes valmistasid talle eile maitsvaid ja 
külluslikke roogi.» 

«Miks ei valinud sa endale kohta oppidumil?» küsis Süllalt Gnaeus Dolabella. 

«Kas sa ehk arvad, et see koht oleks teinud mind kuulsamaks?» kostis Sulla ja lisas hetke 
pärast: 

«Näib, et lanista Actianus on müünud mulle päris kena kaupa.» 

«Oo, sa oled helde, oled suur!» ütles senaator Titus Aguitius, kes istus Sulla kõrval. 

«Tabagu Jupiteri välk kõiki alatuid meelitajaid!» hüüdis eksdiktaator, ägedalt parema 
käega oma last kinni haarates ja seda tugevasti sügades, sest vastikute parasiitide 
hammustused tekitasid piinavat kihelust. 

Ja hetke pärast lisas ta juurde: 

«Ma loobusin diktatuurist, pöördusin tagasi eraellu, aga teie tahate ikkagi näha minus 
isandat. Põlastusväärsed olendid! Te võite elada ainult orjuses.» 

«Mitte kõik pole sündinud orjuse jaoks, oo Sulla,» väitis julgesti vastu üks Sulla 
saatjaskonda kuuluv patriits, kes tema läheduses istus. 


See julge mees oli Lucius Sergius Catilina. Ta oli sel ajal umbes kakskümmend seitse 
aastat vana. Ta oli pikakasvuline, võimsa rinna, laiade õlgade ja lihaseliste kätega. Tihedad 
mustad juuksed katsid ta suurt pead; tema tõmmu mehine ja energiline nägu laienes meele- 
kohtadelt; tema laial laubal laskus suur verest paisunud veen nina poole; tumehallid silmad 
säilitasid alati julma ja hirmsat ilmet; tema võimuka ja teravajoonelise näo kõiki muskleid aga 
läbisid närvilised tõmblused, mis reetsid tähelepanelikule vaatlejale tema hinge vähimaidki 
tundeid. 

Selleks ajaks, millal algab meie jutustus, oli Lucius Sergius Catilina omandanud hirmsa 
inimese kuulsuse. Kõiki heidutas tema kohutav äkilisus. Nii oli ta tapnud rahulikult mööda 
Tiberi kallast mineva patriitsi Gratidianuse selle pärast, et viimane oli keeldunud laenamast 
talle varanduse pantimise vastu suurt summat raha, mida Catilina vajas oma tohutute võlgade 
tasumiseks, sest neid tasumata ei võinud ta pääseda ühessegi riigiametisse. 

See oli proskriptsioonide aeg — aeg, millal Sulla kül-lastamatu julmus oli uputanud kogu 
Rooma verre. Grati-dianust polnud proskriptsiooninimekirjades, ta kuulus isegi Sulla 
parteisse; kuid Gratidianus oli väga rikas, proskriptsiooninimekirjadesse märgitute varandus 
aga konfiskeeriti. Seepärast, kui Catilina tassis Gratidianuse laiba Sulla juurde, kes kuurias 
koosolekul viibis, ja viskas ta diktaatori jalge ette sõnadega, et ta oli tapnud Gratidianuse kui 
Sulla ja isamaa vaenlase, siis ei osutunud diktaator mitte eriti väiklaseks ja sulges silmad 

mõrva ees, seevastu aga avas nad pärani Gratidianuse tohutule varandusele. 

Varsti pärast seda läks Catilina tülli oma vennaga, mõlemad paljastasid mõõga. Aga 
Sergius Catilinal ei olnud mitte ainult haruldane füüsiline jõud, vaid ta valitses ka 
vehklemiskunsti nagu mitte keegi teine Roomas. Ta tappis venna ja päris tema varanduse, 
misläbi päästis end laostumisest, milleni olid teda viinud pillamine, pras-singud ja kõlvatu elu. 
Sulla vaatas vennatapmiselegi läbi sõrmede ja ei hakanud seepärast ka kvestorid Catilinat 
kimbutama. 

Catilina julgete sõnade juures pöördus Lucius Cornelius Sulla rahulikult tema poole ja 
küsis: 

«Mis sa arvad, Catilina, kui palju on Roomas sääraseid kodanikke, kes on julged nagu sina 
ja kel on nagu sinul hingesuurust niihästi vooruses kui ka pahedes?» 

«Mina ei saa vaadelda inimesi ja asju sinu võimsuse kõrguselt, kuulsusrikas Sulla,» vastas 
Catilina. «Tunnistan, et ma tunnen end olevat sündinud vabaduse armastamiseks ja türannia 
vihkamiseks, isegi kui see viimane oleks peidetud suuremeelsuse maski taha või tegutseks 
silmakirjalikult isamaa hüvangu nimel. Pean ütlema, et isegi sisemiste rahutuste ja tülide 
puhul oleks see hüvang kindlam kõikide võimu all kui ühe isiku despotismi all. Ilma et ma 
hakkaksin sinu tegevust arutama, laidan ma avalikult sinu diktatuuri, nagu olen laitnud 
varemgi. Ma usun ja tahaksin uskuda, et Roomas on veel palju kodanikke, kes on valmis 
kõigiks piinadeks, ainult et mitte uuesti sattuda ühe inimese diktatuuri alla, seda enam, kui see 
inimene ei kanna Lucius Cornelius Sulla nime ja kui tema laupa ei ehi nagu sinul sadades 
lahingutes saadud võiduloorberid.» 

«Aga miks,» küsis Sulla rahulikult, ent pilkava naeratusega, «miks ei kutsu te mind siis 
kohtu ette vaba rahva ees? Ma loobusin diktatuurist; miks ei esitatud mulle siis süüdistust ja 
miks ei ilmunud te nõudma minult aruannet minu tegude kohta?» 

«Et mitte uuesti näha tapatalguid ja sisetülisid, mis kümne aasta kestel on kurnanud 
Roomat... Aga ärgem kõnelgem sellest, sest mul pole kavatsust sind süüdistada; sa võisid 
raskesti eksida, kuid sa oled ju korda saatnud nii palju kuulsaid vägitegusid ja mälestus nen- 
dest erutab päeval ja öösel minu hinge, mis nagu sinu 

omagi, Sulla, ihaldab kuulsust ja võimu. Aga ütle, kas sulle ei näi, et meie rahva soontes 
voolab veel suurte ja vabadustarmastavate esivanemate veri? Tuleta meelde, kuidas mõni kuu 


tagasi, kui sina kuurias senati juuresolekul vabatahtlikult loobusid diktaatorivõimust, lasksid 
minema liktorid ja lahkusid oma sõpradega, et koju minna, hakkas üks noor kodanik sulle ette 
heitma seda, et sa olid võtnud Roomalt vabaduse, täitnud linna tapmiste ja riisumistega ning 
muutunud tema türanniks. Oo, Sulla, nõustu, et peab olema väga karastatud iseloomuga ini- 
mene, et niiviisi talitada — oma sõnade eest oleks noormees võinud ju silmapilkselt eluga 
tasuda. Sina olid suuremeelne — ja tea, et ma ei kõnele mitte meelituseks, sest Catilina ei 
meelita kedagi, isegi mitte kõikvõimsat, suurt Jupiteri —, sina olid suuremeelne ega teinud 
talle midagi, kuid sa pead minuga nõustuma, et kui leidub tundmatu, plebeilise päritoluga 
noormees — kahju, et ma ei tea tema nime —, kes on suuteline niisuguseks teoks, siis võib 
veel loota isamaa ja vabariigi päästmisele.» 

«Jah, see oli julge tegu, ja selle noormehe julguse tõttu ei soovinud mina, kes ma alati olen 
imetlenud vahvust ja armastanud vapraid, kätte maksta minule osaks saanud teotuste eest ning 
talusin kõik tema sajatused ja sõimu. Aga kas sa tead, Catilina, missugune tagajärg oli selle 
noormehe teol ja sõnadel?» 

«Missugune?» küsis Sergius, suunates uudishimuliku ja uuriva pilgu õnnelikule 
diktaatorile. 

«Nüüdsest peale,» vastas Sulla, «ei teki sellel, kel õnnestub võimu vabariigis enda kätte 
haarata, enam soovi temast loobuda.» 

Catilina langetas mõtiskluses pea. Hetke pärast tõstis ta selle ja küsis kiiresti: 

«Aga kas leidub veel kedagi, kes suudab või tahab haarata kõrgeimat võimu?» 

«Noh,» ütles Sulla irooniliselt naeratades. «Noh... Seal on orjade karjad,» osutas ta 
amfiteatri ridadele, mis olid tungil rahvast täis. «Küllap leidub ka isandaid!» 

See vestlus toimus keset lakkamatuid mürisevaid kiiduavaldusi, millega vaimustatud 
rahvahulk saatis areenil toimuvat verist võitlust lakveaatorite ja sekuutorite vahel. Võitlus 
lõppes kiiresti seitsme lakveaatori ja viie sekuutori surmaga. Kuus ellujäänud, üleni 
haavadega 

kaetud gladiaatorit läksid kõige haledamas seisukorras tagasi kongidesse, rahvas aga 
aplodeeris innukalt. 

Sel ajal, kui loraariused vedasid areenilt minema kaksteist laipa ja kustutasid seal vere 
jälgi, tõusis Valeria, kes oli aeg-ajalt heitnud pilke tema läheduses istuvale Süllale, astus selja 
tagant diktaatori juurde ja tõmbas tema villasest hlamüssist lõnga välja. Imestunud Sulla 
pöördus ja vaatas naist oma välkuvate metsloomasil-madega. Valeria puudutas teda ja ütles 
veetleva naeratusega: 

«Ära mõista minu tegu valesti, diktaator, ma võtsin selle lõnga, et osa saada sinu õnnest!» 

Ta kummardas aupaklikult, ja pannud kombekohaselt käe huultele, läks oma kohale 
tagasi. Sulla, keda need armastusväärsed sõnad rõõmustasid ja meelitasid, saatis teda viisaka 
kummardusega ja pika pilguga, millele püüdis anda lahket ilmet. 

«Kes see on?» küsis Sulla Dolabellalt. 

«Valeria,» vastas see. «Messala tütar.» 

«Aa!...» ütles Sulla. «Ouintus Hortensiuse õde?» 

«Tema jah.» 

Ja Sulla pöördus jälle Valeria poole, kes vaatas teda armunud silmadega. 

Valeria vend Hortensius lahkus oma kohalt, et istuda ülirikka patriitsi Marcus Crassuse 
juurde, kes oli tuntud oma ihnsuse ja auahnuse poolest — kahe omavahel nii vastandliku 
omaduse poolest, mis selle inimese juures olid siiski omapärasel viisil kooskõlas. 

Marcus Crassus istus ühe haruldaselt ilusa neiu läheduses. Eutybisel — nii nimetati seda 
neiut, kelles tema riiete laadi järgi võis ära tunda kreeklannat — oli pikk, painduv, sale keha 
ja nii habras peenike piht, et paistis, nagu võiks selle ümbert kergesti sõrmedega kinni haarata. 
Neiu nägu oli võluv: alabastervalge, põskedel vaevalt kergest punast jumestatud nahk, 


korrapärane otsaesine, mida piirasid ülipeened kiharduvad punased juuksed, määratu suured 
mandlikujulised mereveekarva silmad, mis särasid ja sädelesid nii, et kutsusid otsekohe välja 
vastupandamatu kirgliku kiindumuse. Väike ilusa-kontuuriline, pisut püstakas nina suurendas 
sellele näole omast ülbe julguse ilmet. 

Kui Hortensius Marcus Crassuse juurde astus, oli viimane täielikult süvenenud selle 
võluva olendi 

vaatlemisse. Sel hetkel haigutas Eutybis — nähtavasti igavuse pärast —, ajades oma 
väikese suukese nii lahti kui see andis; tema parem käsi mängles rinnal rippuva safiir-tähega. 

Crassus oli kolmekümne kahe aastane; ta oli pikkuselt üle keskmist kasvu, tugeva, ent 
tüsedusele kalduva kehaehitusega. Tema võimsal kaelal asetses küllalt suur, kehaga 
proportsionaalne pea, kuid tema pronkskollane nägu oli väga kõhn. Näojooned olid mehised 
ja rangelt roomalikud: kotkanina ja teravalt esiletungiv lõug. Kol-lakashallid silmad särasid 
mõnikord haruldaselt heledasti, vahel aga olid liikumatud ning tuhmid. 

Suursugune päritolu, silmapaistev kõnemeheanne, määratu suur rikkus, lahkus ja taktilisus 
olid võitnud talle mitte ainult populaarsuse, vaid ka au ja mõju: meie jutustuse ajaks oli ta 
juba palju kordi vapralt võidelnud Sulla poolel kodusõdades ja olnud mitmesuguseis riigi- 
ameteis. 

«Tere, Marcus Crassus,» ütles Hortensius teda kangestusest äratades. «Sa oled niisiis 
süvenenud tähtede vaat-lemisse?» 

«Herculese nimel, sa arvasid õigesti,» vastas Crassus, «see...» 

«See... Missugune?» 

«See kreeka kaunitar... kes istub seal... kaks rida meist kõrgemal...» 

«Aa! Ma nägin teda... See on Eutybis.» 

«Eutybis? Mis sa tahad sellega ütelda?» 

«Ma ütlen sulle tema nime... Ta on tõepoolest kreeklanna... kurtisaan!...» ütles Hortensius 
Crassuse kõrval istet võttes. 

«Kurtisaan!... Tal on pigem jumalanna välimus!... Tõeline Venus!... Herculese nimel, ma 
ei suuda kujutleda täiuslikumat ilu kehastust. Aga kus ta elab?» 

«Pühas tänavas... Ülemise Januse templi läheduses.» 

Samal ajal kui nad vestlesid kreeklannast, Sulla aga, kes mõni kuu enne seda oli kaotanud 
oma neljanda naise Caecilia Metella, maalis endale idüllilist pilti armastusest kauni Valeriaga, 
andis pasunahääl signaali võitluseks, mis algas sel hetkel kolmekümne traaklase ja kol- 
mekümne samniidi vahel. 

Kõnelused ja müra lõppesid. Kõik pilgud pöördusid võitlejaile. 

Esimene kokkupõrge oli hirmus: kilpide ja mõõkade metalsed löögid kostsid valjusti 
tsirkuses tekkinud sügavas vaikuses; varsti lendas mööda areeni sulgi, kiivrite kilde ja 
purunenud kilpide tükke; erutatud ja raskelt hingavad gladiaatorid tungisid raevuselt 
üksteisele peale ja andsid pihta. 

Polnud möödunud veel viit minutitki, kui areenil voolas juba veri; kolm surevat 
gladiaatorit olid määratud piinarikkale agooniale võitlejate jalge all, kes nende kehadel 
tallasid. On raske mitte ainult kirjeldada, vaid kujutledagi närvilist pinevust, millega 
pealtvaatajad jälgisid selle võitluse veriseid pöördepunkte: vähemalt kaheksakümmend tuhat 
kõigist pealtvaatajaist vedasid ju kihla kas purpurpunaste traaklaste või helesiniste samniitide 
võidu kasuks, kes kümne sestertsi peale, kes kahekümne või viiekümne talendi peale, nii 
kuidas kellegi varandus lubas. 

Sedamööda kuidas gladiaatorite read hõrenesid, kostis ikka sagedamini pealtvaatajate 
käteplaginat, kisa ja ergutushüüdeid. 


Tunni aja pärast hakkas lahing lõpule jõudma. Niisutades areeni verega, oigasid valjusti 
viiskümmend gladiaatorit surmaeelseis krampides. 

Need pealtvaatajad, kes olid kihla vedanud samnütide peale, olid juba veendunud võidus. 
Seitse samniiti olid ümber piiranud ja ahistasid kolme ellujäänud traaklast, kes selgapidi 
üksteise vastu toetudes moodustasid kolmnurga ja osutasid arvuliselt ülekaalus olevaile 
võitjaile meeleheitlikku visa vastupanu. 

Nende kolme traaklase hulgas oli Spartacus. Tema atleetlik figuur, imetlusväärne lihaste 
jõud, kõigi kehavormide harukordne harmoonia, võitmatu ja kõikumatu vaprus köitsid kõigi 
pealtvaatajate tähelepanu. Kahtlemata pidid need omadused teda esile tõstma harilike inimeste 
hulgast nimelt sel ajajärgul, millal inimese peavoorusteks peeti käte jõudu ja energiat. Pealegi 
paistis ta silma hariduse, ebatavaliselt ülla mõttelaadi ja hinge õilsuse poolest. 

Spartacus oli tol ajal umbes kolmekümne aastane. Pikad heledad juuksed ja tihe habe 
piirasid tema kaunist, mehist ja korrapärast nägu. Suured sinised elu- ja tundekullased 

säravad silmad andsid tema näole, kui ta rahulik oli, pehme, heasüdamliku ilme. Kuid 
mitte niisugune polnud see praegu, kui ta, täis viha, välkuvate silmadega ja kohutava ilmega 
tsirkuses võitles. 

Spartacus oli sündinud Rhodope mägedes Traakias. Ta oli võidelnud roomlaste vastu, kui 
need tema kodumaale kallale tungisid. Sattunud vangi, arvati ta tema jõu ja vapruse tõttu 
leegioni, kus ta ilmutas haruldast vahvust, hiljem aga paistis niivõrd silma sõjas Mithridatese 
vastu, et määrati dekaaniks, see on kümnemehelise salga juhiks, ja sai autasuks pärja — 
corona civica. Aga kui roomlased uuesti traaklaste vastu sõda alustasid, siis Spartacus 
põgenes ja hakkas võitlema oma isamaa eest roomlaste vastu. Ta sai haavata ja võeti 
roomlaste poolt uuesti vangi, kuid surmanuhtluse asemel, mille alla ta oleks pidanud langema, 
mõisteti ta teenima gladiaatorina ja müüdi seepärast ühele lanistale, kellelt tema hiljem ostis 
Actianus. 

Kaks aastat oli möödunud sestsaadik, kui Spartacus oli saanud gladiaatoriks. Esimese 
lanistaga oli ta läbi rännanud peaaegu kõik Itaalia linnad, võtnud osa enam kui sajast 
võitlusest ja polnud kordagi raskelt haavata saanud. Kui tugevad ja mehised teised 
gladiaatorid ka polnud, Spartacus oli neist niivõrd üle, et jäi igas tapluses võitjaks ja saavutas 
laialdase kuulsuse oma vägitegudega Itaalia amfiteatreis ja tsirkustes. 

Actianus oli ostnud tema väga kõrge hinnaga — kaheteistkümne tuhande sestertsi eest, ja 
ehkki Spartacus kuulus talle juba kuus kuud, polnud ta teda veel kordagi lasknud esineda 
Rooma amfiteatreis, kas sellepärast, et ta väga hindas teda vehklemise, maadluse ja 
võimlemise õpetajana oma koolis, või sellepärast, et Spartacus oli läinud talle liiga kalliks 
maksma, selleks et riskida tema eluga võitlustes: tema surma korral makstav tasu poleks 
katnud lanista kahjusid. 

Seekord laskis Actianus Spartacusel esmakordselt esineda tsirkuses toimuvas verises 
võitluses: Sulla heldus, kes oli sel päeval võitlema määratud saja gladiaaa-tori eest maksnud 
kena kahesaja kahekümne tuhande sestertsi suuruse summa, kattis väljaminekud Spartacuse 
eest, isegi kui ta oleks tapetud. 

Kuid siiski oli Actianus, kes seisis ühele kongiuksele 

najatudes, erutatud ja näost kahvatu ning jälgis süvenenult võitluse viimaseid hetki; ja kui 
keegi oleks teda tähelepanelikult vaadelnud, oleks ta vististi märganud, kuidas Actianus 
Spartacuse pärast mures oli. Elavaima osavõtuga jälgis ta iga tema poolt antud või tagasilöö- 
dud hoopi, sest pärast võitlust ellujäänud gladiaatorid said jälle lanista omandiks, välja 
arvatud need, kellele rahvas elu kinkis. 

«Julgemini, julgemini, samniidid!» karjusid tuhanded pealtvaatajad, kes olid vedanud 
kihla samniitide peale. 


«Pekske neid, raiuge need kolm barbarit maha!» ergu-tasid teised. 

«Anna neile, Nebulianus, peksa neid, Crixus, murra neid, murra, Porphyrios!» karjusid 
pealtvaatajad, kes hoidsid käes tabeleid, kuhu olid kirjutatud gladiaatorite nimed. 

Niisama valje hüüdeid kostis ka traaklaste poole-hoidjailt, kellel oli jäänud ainult väga 
vähe šansse, aga kes siiski lootsid Spartacuse võitu: Spartacus oli alles haavamata, tema kiiver 
ja kilp vigastamata, ja just sel hetkel pistis ta läbi ühe teda ümbritsevast seistmest sam-niidist. 
Mürisevad käteplaksutused kostsid tsirkuses ja neile järgnes tuhandeid valje hüüdeid: 

«Julgemini, Spartacus! Braavo, Spartacus! Elagu Spartacus!» 

Kaks teist traaklast olid raskesti haavatud; nad andsid hoope aeglaselt ja lõid neid loiult 
tagasi, sest nende jõud oli juba otsas. 

«Kaitske mul selga!» hüüdis Spartacus, vehkides välkkiirelt oma väikese mõõgaga, 
millega ta pidi korraga tagasi lööma kõiki teda ühiselt ründavate samniitide mõõku. «Kaitske 
mul selga... veel silmapilk... ja me võidame.» 

Tema hääl katkes, rind tõusis tormiliselt, mööda kahvatut nägu veeresid suured higipüsad, 
välkuvais silmis aga põlesid võiduiha, viha ja meeleheide. 

Varsti kukkus teine samniit, kes oli saanud löögi kõhtu, Spartacuse läheduses, kattes 
areeni verega ja tuues surmaeelses agoonias kuuldavale metsikuid karjeid, hirmsat sõimu ja 
needusi. Samal silmapilgul varises üks kahest Spartacuse selja taga seisvast traaklasest purus- 
tatud pealuuga maha. 

Kogu tsirkus lõi mürisema käteplaginast, kisast ja 

ergutushüüdeist; pealtvaatajate silmad olid kiindunud võitlejaisse. Lucius Sergius Catilina, 
kes oli vedanud kihla traaklase peale, ei hinganud, ei näinud midagi peale selle verise võitluse 
ega pööranud silmi Spartacuse mõõgalt, nagu oleks tema elulõng kinnitatud selle mõõga 
külge. Spartacus tabas kolmandat samniiti unetuiksoonde parajasti sel silmapilgul, kui 
traaklane, Spartacuse ainuke tugi, mitmest löögist läbistatuna ilma ainsa oigeta surnult maha 
langes. 

Möirgamisetaoline kõmin läbis tsirkuse; seejärel tekkis sügav vaikus, niisugune vaikus, et 
võis selgesti kuulda gladiaatorite rasket katkendlikku hingamist. Kõigi pealtvaatajate närviline 
pinevus oli nii suur, et see oleks vaevalt võinud olla suurem, kui sellest võitlusest oleks ole- 
nenud Rooma saatus. 

Tänu seninähtamatule osavusele ja vehklemiskunstile oli Spartacus selles pikaldases, üle 
tunni kestnud võitluses saanud ainult kolm kerget haava, õigemini isegi ainult kriimustust; 
nüüd seisis ta üksinda nelja tugeva vastase vastu, kes olid küll saanud haavu ja kaotanud palju 
verd, kuid olid siiski kohutavad just seetõttu, et neid oli neli. 

Kui vapper ja tugev Spartacus ka ei olnud, aga oma viimase seltsimehe kukkumist nähes 
pidas ta end kadunuks. 

Kuid äkki lõid tema silmad välkuma; tal tuli pähe mõte rakendada vana taktikat, mida 
Horatiused olid kasutanud Curiatiuste vastu. 

Ja ta pani jooksu. Samniidid tema järel. 

Spartacus polnud jooksnud veel viitkümmend sammugi, kui ta äkki pöördus, sööstis 
temale lähima samniidi kallale ja pistis kõvera mõõga talle rindu. Samniit 
vankus, heitis käed üles nagu tuge otsides ja kukkus; sel ajal oli Spartacus jõudnud teise 
vaenlase juurde, tõrjus kilbiga tema mõõgahoobi tagasi ja surmas ta sealsamas. 
Kostis vaimustatud hüüdeid pealtvaatajailt, kes nüüd peaaegu kõik olid traaklase poolt. 

Vahepeal lähenes kolmas, üleni haavadega kaetud samniit. Spartacus lõi talle kilbiga 
pähe, pidamata vajalikuks mõõka tarvitada ja nähtavasti soovimata teda tappa. Löögist 
uimastatud samniit pöörles kaks korda koha. peal ringi ja kukkus. Viimne tema seltsimeestest, 
kelle jõud ka juba lõppenud oli, ruttas talle appi. Spar- 

tacus tungis energiliselt talle kallale, kuid soovimata vastast tappa, tegi ta mõne hoobiga 
relvituks. Seejärel surus ta samniidi enda vastu ja paiskas maha, sosistades talle kõrva: 

«Julgust, Crixus, ma loodan sind päästa!» 

Nende sõnadega asetas ta ühe jala Crixuse rinnale, teise jala põlve aga kilbihoobist 
uimastatud samniidi rinnale ja jäi selles asendis rahva otsust ootama. 

Tsirkuses kostsid kestvad üksmeelsed käteplaksutused, kõrvulukustavad nagu maa-aluse 
kõue kõmin; peaaegu kõik pealtvaatajad tõstsid üles esimese ja keskmise sõrme, ja mõlema 
samniidi elu oli päästetud. 

«Küll on tugev mees!» ütles Sullale Catilina, kelle laubal voolas suuri higipiisku. «Küll on 
tugev mees! Ta oleks pidanud sündima roomlasena!» 

Sel ajal hüüdsid sajad hääled: 

«Vabadust vaprale Spartacusele!» 

Gladiaatori silmis lõi hiilgama ebatavaline sära, tema nägu muutus veel kahvatumaks, kui 
see oli, ja ta surus käe südamele, nagu tahaks ta selle metsikut kloppimist vaigistada. 

«Vabadust, vabadust!» kordasid tuhanded hääled. 

«Vabadus!» sosistas gladiaator summutatud häälel. «Vabadus!... 00, Olümpose jumalad, 
tehke, et see poleks unenägu!» Ja ta tundis, et tema ripsmed niiskusid pisaraist. 

«Ta deserteeris meie leegionidest!» kostis vali hääl. «Ei või anda vabadust desertöörile!» 

Ja siis karjusid vihaselt paljud kodanikud, kes olid Spartacuse mehisuse tõttu kaotanud 
oma panused: 

«Ei, ei, ta on desertöör!» 

Traaklase nägu tõmbles hirmsasti ja järsult pööras ta pea sinnapoole, kust oli kostnud 
esimene süüdistushüüe tema vastu. Vihast välkuvate silmadega otsis ta seda, kes oli hõiganud. 

Kuid samal ajal karjusid tuhanded hääled: 

«Vabadust, vabadust, vabadust Spartacusele!» 

On võimatu kirjeldada tunnet, mida vaene gladiaator läbi elas. Tema jaoks oli otsustamisel 
küsimus, mis oli tõsisem kui elu ise, ja hirmus ärevus peegeldus sel hetkel tema kahvatus 
näos. Lihaste liikumine ja silmade sära ilmutasid selgesti võitlust hirmu ja lootuse vahel. Ja 
see mees, kes oli poolteist tundi võidelnud surmaga, kes 

polnud ilmutanud vähimatki hirmu märki siis, kui oli jäänud üksi nelja vastase vastu — 
see mees tundis oma põlvi nõtkuvat, ja et mitte meelemärkusetult keset tsirkust maha 
kukkuda, toetus ta ühe loraariuse õlale, kes oma seltsimeestega oli tulnud puhastama areeni 
laipadest. 

«Vabadust, vabadust!...» karjus rahvahulk edasi. 

«Ta väärib seda tõesti,» ütles Catilina Süllale kõrva. 

«Ja ta jääb selle vääriliseks!» hüüdis Valeria, keda Sulla sel hetkel vaimustatult imetles. 

«Hea küll,» ütles Sulla, vaadates küsivalt Valeria silmadesse, mis näisid õrnuse, armastuse 
ja kaastundega anuvat armu gladiaatorile. «Hea küll... olgu nii!...» 

Ja Sulla kummardas pea nõusoleku märgiks. Spartacus sai pealtvaatajate valjude 
kiiduavalduste saatel vabaks. 

«Sa oled vaba,» ütles loraarius Spartacusele. «Sulla kinkis sulle vabaduse.» 

Spartacus ei vastanud ega liigutanud end. Tema silmad olid suletud ja ta ei tahtnud neid 
avada, kartes, et viimati kaob unistus, mida ta oli nii kaua hellitanud ja mille teostumisse ta ei 
julgenud uskuda. 

«Oma vaprusega sa laostasid mu, kurjategija!» pomises kellegi hääl gladiaatori kõrva. 

Nende sõnade juures Spartacus ärkas. Tema ees seisis lanista Actianus. Tõepoolest, 
viimane oli tulnud ühes loraariustega areenile, et õnnitleda Spartacust, sest ta arvas alles, et 
Spartacus jääb tema omandiks. Kuid nüüd ta juba needis Spartacuse vaprust. Rahva tema 


arust rumal kaastunne ja Sulla ebakohane suuremeelsus läksid talle maksma kaksteist tuhat 
sestertsi. 

Lanista sõnad veensid traaklast selles, et ta ei unele: ta tõusis kogu oma hiigelpikkuses 
püsti, kummardas alguses Süllale, siis rahvale ja lahkus areenilt rahva hulgas uuesti puhkenud 
kiiduavalduste saatel. 

«Ei, mitte jumalad pole kõiki asju loonud,» kõneles sel hetkel Titus Lucretius Carus, 
jätkates pikka vestlust, mis tal oli väikese Cassiusega ja noore Gaius Memmius Gemellusega, 
oma parima sõbraga. Temale pühendas Lucretius hiljem oma poeemi «Asjade loomusest», 
mis tal oli kavatsusel juba sel ajal. 

«Aga kes on siis loonud maailma?» küsis Cassius. 

«Mateeria igavene liikumine ja nägematute kehakeste, 

molekulide ühinemine. Ah! Sa näed maa peal ja taevas tervet hulka tekkivaid kehi ja ilma 
varjatud tekkepõhjusi mõistmata arvad, et need on jumalate loodud. Miski ei võinud ega või 
iialgi tekkida ei-millestki.» 

«Aga mis on siis Jupiter, Juno, Saturnus?...» küsis hämmastunud Cassius. 

«See on inimliku teadmatuse ja inimliku hirmu looming. Ma tutvustan sind, armas poiss, 
suure Epikurose ainuõige õpetusega: tema, kes ei kartnud ei mürisevat taevast, ei maa peal 
hirmu tekitavaid maavärinaid, ei jumalate võimsust ega nende kujuteldavaid välke, julges 
tungida looduse kõige varjatumaisse saladustesse ja niiviisi avastas asjade päritolu ja 
põhjuse.» 

Sel hetkel hakkas Cassiuse kasvataja peale käima, et nad tsirkusest lahkuksid. Poiss 
nõustus ja tõusis püsti; tema järel tõusid Lucretius ja Memmius. Nad möödusid kohast, kus 
istus Sulla poeg Faustus, kelle ees seisis temaga lahkelt vesteldes Pompeius Suur. Cassius 
peatus ja ütles Faustuse poole pöördudes: 

«Ma tahaksin, Faustus, et sa nii kuulsa kodaniku ees nagu Pompeius Suur kordaksid 
meeletuid sõnu, mis sa laususid üleeile koolis, nimelt et sinu isa talitas hästi, võttes 
roomlastelt vabaduse ja hakates meie isamaa türanniks. Ma tahaksin seda sellepärast, et 
Pompeiuse juuresolekul ma peksaksin su veel kõvemini läbi kui üleeile, mil ma su näo 
rusikatega puruks lõin, nii et hoopide jäljed veel praegugi näha on.» 

Asjata ootas Cassius Faustuselt vastust. See kummardas pea poisi imesteldava vapruse 
ees, kes leegitsevast armastusest vabaduse vastu ei kartnud lüüa Rooma valitseja poega. 

Ja kummardanud aupaklikult Pompeiusele, lahkus Cassius tsirkusest ühes Memmiuse, 
Lucretiuse ja kasvatajaga. 

Samal ajal tõusis Surmavärava kohal istuv umbes kahekümne kuue aastane noormees. Tal 
oli õrnast haiglasest näost hoolimata majesteetlik, lugupidamist sisendav välimus. 

«Hüvasti, Galeria,» ütles ta ilusa noore naise kätt suudeldes. 

«Hüvasti, Marcus Tullius,» vastas Galeria, «ja pea meeles, et ma ootan sind ülehomme 
Apollo teatris 

Sophoklese «Elektra» etendusel, milles ma kaasa mängin.» 

«Ma tulen, ole kindel.» 

«Jää terveks, hüvasti, Tullius!» hüüdis korraga mitu häält. 

«Hüvasti, Cicero,» ütles noormehe kätt surudes ilus, väga tõsine, umbes viiekümne viie 
aastane leebe käitumisega mees, kes oli mingitud ja parfümeeritud. 

«Soosigu sind Thalia, üliosav Aesopus,» kostis noormees suure näitleja käepigistusele 
vastates. 

Lähenedes väga ilusale umbes neljakümneaastasele mehele, kes istus pingil Galeria 
läheduses, sirutas Cicero käe ja ütles: 

«Ja hõljugu sinu kohal üheksa muusat, võrratu Ouintus Roscius, minu armas sõber!» 


Tasa ja viisakalt liikus Cicero läbi rahvahulga. 

Oma üliterava mõistuse, imesteldava mälu ja sünnipärase kõneosavuse tõttu oli Marcus 
Tullius Cicero kahekümne kuuendaks eluaastaks saavutanud püsiva, innuka ja visa tööga 
määratu suure kuulsuse niihästi filosoofina kui ka kõnemehena ja laialdaselt tuntud poeedina. 

Cicero möödus ridadest, mis eraldasid teda Catost ja Caepiost, astus nende juurde ja 
alustas vestlust Catoga, kelle vastu ta tundis suurt poolehoidu. 

«On see tõsi, mis sinust räägitakse?» küsis ta noorelt Catolt. 

«Tõsi,» vastas poiss. «Kas mul polnud õigus?» 

«Aga kuidas juhtus, et...?» 

«Ühenduses igapäevaste tapmistega,» ütles Cicerole kasvataja, «mis toimusid Sulla käsul, 
pidin ma nende kahe poisiga külastama diktaatorit umbes kord kuus, et ta suhtuks neisse 
heatahtlikult ja armulikult, arvaks nad oma sõprade hulka ja et tal iialgi ei tuleks meeletut 
mõtet neid pagendada. Ükskord tema juurest tulles ja üle foorumi minnes kuulsime 
südantlõhestavaid oigeid, mis kostsid Mamertiini vangla võlvide alt...» 

«Ja mina küsisin Sarpedonilt,» katkestas Cato, «kes seal karjub. «Sulla käsul tapetavad 
kodanikud,» vastas tema mulle. «Aga mille eest neid tapetakse?» küsisin mina. «Ustavuse 
eest vabadusele,» vastas Sarpe-don...» 

«Ja siis,» hakkas Sarpedon kõnelema, Catot omakorda katkestades, «ja siis hüüdis see 
meeletu hirmsa häälega, 

mida kuulsid ümberolijad: «Oo, miks ei andnud sa mulle mõõka, et ma oleksin enne 
tapnud selle isamaa õela türanni?...»» 

«Seda, mis ma ütlesin, kinnitaksin ma selle inimese juuresolekul, kes paneb värisema 
kõiki, kuid mitte mind, poisikest — vannun kõigi Olümpose jumalate nimel!» ütles Cato 
kulme kortsutades. 

Ja hetke pärast, mille jooksul Cicero jaSarpedon imestuses teineteisele üle poisi pea otsa 
vaatasid, hüüdis viimane täiel häälel: 

«Oo, kui ma kannaksin juba mehe toogat!...» 

«Mis sa siis teeksid, sa meeletu?» küsis Cicero ja lisas kohe juurde: «Parem vaiki!» 

«Ma kutsuksin kohtu ette Lucius Cornelius Sulla, süüdistaksin teda rahva ees...» 

«Jää ometi vait, jää vait!» ütles Cicero. «Kas sa tahad meid kõiki hädaohtu saata? Kahjuks 
on ju hirm jäätanud endise vere roomlaste soontes ja Sulla on tõesti õnnelik ja kõikvõimas.» 

«Selle asemel et kanda õnneliku nime või olla seda, peaks ta parem katsuma olla õiglane,» 
sosistas Cato. Cicero tungivaile manitsustele alistudes rahunes ta mõninga torisemise järel. 

Vahepeal lõbustasid andabatad rahvast farsiga — verise ja hirmsa farsiga, milles kõik 
kakskümmend õnnetut gladiaatorit pidid jätma elu. 

Sullat oli see vaatemäng juba ära tüüdanud. Süvenenud ühte mõttesse, mis oli vallanud 
teda mõne tunni eest, tõusis ta ja läks sinna, kus istus Valeria. Armastusväärselt kummardades 
ja hellitades teda pika pilguga, mida ta püüdis teha nii õrnaks, alistuvaks ja lahkeks, kui 
suutis, küsis Sulla temalt: «Oled sa vaba, Valeria?» 

«Mõne kuu eest hülgas minu mu mees, kuid mitte mõne minu häbistava süüteo pärast, 
vastupidi...» 

«Ma tean,» vastas Sulla, keda Valeria vaatas lahkelt mustade, poolehoidu ja armastust 
väljendavate silmadega. 

Vaikinud veidi, tasandas diktaator häält ja lisas: «Aga mind — kas sa mind hakkaksid 
armastama?» 

«Kõigest südamest,» vastas Valeria silmi maha lüües ja õrnalt naeratades. 

«Ka mina armastan sind, Valeria, ja arvan, et ma pole iial kedagi nii armastanud,» ütles 
Sulla, värin hääles. 


Tekkis lühike vaikus, siis suudles Rooma endine diktaator ilusa matrooni kätt ja lisas: 
«Kuuaja pärast saad sa minu naiseks.» 
Ja sõprade saatel lahkus ta tsirkusest. 


IIl peatükk VENUS LIBITINA TRAHTER 


Ühes Esguilinuse kõige kõrvalisemas, kitsamas ja räpasemas tänavas, mis asetses Servius 
Tulliuse aegse vana linnamüüri juures, leidus päeval ja öösel — ja enam just öösiti — avatud 
trahter, mis oli pühendatud Venus Libitinale, see on Matuse Venusele, jumalannale, kelle 
võimu alla kuulusid matused ja hauad. See trahter oli tõenäoliselt saanud oma nime sellest, et 
ta oli lihtrahva surnuaia ja välja vahel, kuhu visati orjade ja kõige põlastusväärsemate 
inimeste laibad. Pool sajandit hiljem asutas rikas Maecenas sellele väljale oma kuulsad aiad, 
kust saadi omaniku toredate söömaaegade jaoks maitsvat juurvilja ja suurepärast puuvilja, mis 
kasvas plebeide luudest väetatud maal. 

Trahteri sissekäigu kohal oli Venuse kujutis, mis meenutas rohkem vastikut megääri kui 
ilujumalannat. See kujutis oli mõne viletsa maalri pintslisünnitis, tehtud purjuspäi. Tuules 
kõikuv latern valgustas vaest Venust, kellele see sugugi kasuks ei tulnud, et teda paremini 
näha võis. Kuid vilets valgustus oli küllaldane selleks, et juhtida möödaminejate tähelepanu 
kuivanud oksale, mis oli kinnitatud trahteri sissekäigu kohale. 

Väikesest madalast uksest sisseastunud külastaja laskus alla mõnest korratult üksteise 
peale pandud kivist, mis asendasid astmeid, ja sattus niiskesse suitsunud tuppa. 

Sissekäigust paremat kätt oli seina ääres kolle, kus leegitses tuli ja tinanõudes valmis 
mitmesuguseid toite, muu hulgas traditsioonilist verivorsti ja tingimata kotlette, mille sisu 
keegi ei oleks soovinud teada saada. Neid 

roogi valmistas Lutatia Ühesilmaline, selle räpase asutise omanik ning perenaine. 

Seinte äärde olid paigutatud mõned vanad söögilauad, mille ümber seisid pikad kohmakad 
pingid ja lonkavad järid. 

Sissekäigu vastas olevast seinast viis uks teise tuppa, mis oli esimesest väiksem ja vähem 
räpane. Siin oli keegi nähtavasti mitte eriti häbelik kunstnik naljapärast katnud kõik seinad 
õige rõvedate piltidega. 

Esimese koidutunni paiku (umbes kell üks öösel) oli Venus Libitina trahter täis 
külastajaid, kes valjusti lobisedes ei täitnud jutukõmina ja lärmiga mitte ainult osmiku enda, 
vaid ka tänava. 

Lutatia Ühesilmaline ja tema orjatar — nõgimust etiooplanna — askeldasid kõigest jõust, 
et rahuldada januste ja näljaste külaliste igast küljest kostvaid nõudmisi. 

Venus Libitina kõrtsi külastajad kuulusid Rooma kõige põlatuma, alama rahva hulka. 

Puusepad, pottsepad, hauakaevajad, jõumehed tsirkusest, alamat liiki komödiandid ja 
narrid, gladiaatorid, võltssandid ja -kerjused ning lõtvade elukommetega naised olid Lutatia 
trahteri tavalisteks külastajateks. 

Niisuguses kohas ei võinud muidugi käia pankurid, ratsanikud ja patriitsid. Aga Lutatia 
Ühesilmaline polnud väiklane. Peale selle arvas tubli naine, et Jupiter oli paigutanud päikese 
taevasse selleks, et ta paistaks niihästi rikkaile kui vaeseile, ja et kui rikaste jaoks olid olemas 
veinikeldrid, söögipoed, restoranid ja võõrastemajad, siis pidid vaestel olema omad trahterid. 
Samuti oli Lutatia jõudnud veendumusele, et kehviku kvadrandid ja sestertsid ei erinenud 
millegi poolest jõuka linnakodaniku ja uhke patriitsi neistsamust müntidest. 

«Kas sa annad meile lõpuks need neetud kotletid?» möirgas kõuehäälel vana gladiaator, 
kelle nägu ja rind olid üleni armidega kaetud. 


«Vean sestertsi peale kihla, et Luvenius tõi talle Esguilinuse väljalt veidi kaarnatele 
toiduks visatud liha. Just sellest valmistab ta oma põrgukotlette, mitte millestki muust!« 
hüüdis vana gladiaatori kõrval istuv kerjus, kes simuleeris haigust, mida ta üldse ei põdenud. 


Toores naer järgnes sellele naljale. Luveniusele — lühikesele, kohmakale ja paksule 
hauakaevajale — ei 

meeldinud kerjuse nali. Ta hüüdis vastuseks kähiseva häälega: 

«Ausa hauakaevajana vannun, et sina, Lutatia, oleksid pidanud selle lurjuse Velleniuse 
(nii oli kerjuse nimi) jaoks valmistatud kotleti sisse panema selle liha, mida ta endale niidiga 
rinnale seob, et olematute paisetega halemeelsete kodanike südant liigutada ja neilt rohkem 
raha välja meelitada.» 

Uus naerupahvak kostis nende sõnade juures. 

«Kui Jupiter poleks laiskvorst ega magaks nii sügavasti, poleks tal patt raisata ühte oma 
välkudest, et muuta tuhaks hauakaevaja Luvenius, see haisev põhjatu kott.» 

«Vannun Pluto musta skeptri nimel, et ma löön rusikatega sinu barbarilõustale niisuguse 
paise, mis annab sulle õiguse inimestelt kaastunnet paluda,» hüüdis hauakaevaja, 
maruvihasena kohalt tõustes. 

«Noh, astu ligi, astu ligi, tolvan!» lausus valjusti Vellenius, omakorda püsti karates ja käsi 
rusikasse pigistades: «Astu ligi, et ma saaksin su Charoni juurde saata.» 

«Jätke järele, vanad kronud!» möirgas Gaius Taurivius, suurekasvuline jõumees 
tsirkusest. «Jätke järele, või, kõigi Rooma jumalate nimel, ma kahman teist kinni ja virutan 
teineteise vastu, nii et teie ussidest puretud kondid tükkideks lendavad ja teist sassis nuustikud 
järele jäävad!» 

Õnneks asetasid Lutatia ja Asur, tema must orjatar, sel hetkel laudadele kaks hiiglasuurt 
auravate kotlettide virnaga täidetud liuda. Metsiku aplusega tormati toidu kallale. 

Vahepeal vestlesid teised külalised päeva lemmikteemal — gladiaatorimängudest 
tsirkuses. Vabad kodanikud, kel oli olnud õnn mängude juures viibida, jutustasid neist 
imelugusid nendele, kel kui orjaseisusse kuuluvail polnud õigust tsirkusse minna. 

Vaimustatult ülistasid kõik Spartacuse vaprust ja jõudu. 

«Kui ta oleks sündinud roomlasena,» ütles rooma päritolu jõumees Gaius Taurivius 
soosiva tooniga, «oleksid tal kõik vajalikud omadused selleks, et saada kangelaseks ...» 

«Kahju, et ta on barbar!» hüüdis põlgusega Aemilius. 

Varinus, ilus kahekümneaastane noormees, kelle näol paistis juba kortse, mis selgesti 
andsid tunnistust kõlvatust elust ja enneaegsest vanadusest. 

«Aga ikkagi on ta väga õnnelik — see Spartacus!» ütles vana leegionär Aafrikast, kelle 
laupa ehtis lai arm. 

«Ehkki ta on desertöör, kingiti talle siiski vabadus!... Juhtub ometi niisuguseid 
ennenägematuid asju! Eh!.... Peab ütlema, et Sulla oli sel silmapilgul oma kõige paremas 
meeleolus, kui ta otsustas olla nii helde.» 

«No küll see lanista Actianus oli vihane!» tähendas vana gladiaator. 

«Või veel! Ära minnes kisendas ta, et ta on paljaks rusutud, laostatud, tapetud...» 

«Tema kauba eest maksis Sulla niigi väga heldelt.» 

«Aga nooruses oli Sulla ometi üsna vaene,» ütles jõumees, «ja ma tundsin kodanikku, 
kelle majas ta haigena elas mitu aastat täieliku kosti peal, makstes kolm tuhat sestertsi aastas. 
Pärast võttis ta sõjas Mithridatese vastu ja Ateena piiramisel ning vallutamisel endale lõviosa 
saagist. Seejärel tuli proskriptsioonide aeg, ja uskuge, et tema käsul tapeti seitseteist endist 
konsulit, kuus preetorit, kuuskümmend ediili ja kvestorit, kolmsada senaatorit, tuhat kuussada 
ratsanikku ja seitsekümmend tuhat kodanikku, kõigi nende isikute varandus aga konfiskeeriti. 
Ja kas selle juures ei langenud Süllale isiklikult midagi osaks?» 


«Ma tahaksin, et mul oleks tühine osakegi sellest, mis tema sai proskriptsioonide ajal.» 

«Aga see inimene,» ütles Aemilius Varinus, kel näis sel õhtul olevat meeleolu 
filosofeerimiseks, «kes on saanud vaesest rikkaks, mitte millestki triumfaatoriks ja Rooma 
diktaatoriks, inimene, kelle kullast kuju seisab rostra ees pealkirjaga «Cornelius Sulla õnnelik 
— imperaator», — see kõikvõimas inimene põeb tõbe, millest teda ei suuda päästa ei kuld ega 
arstirohud!» 

«Ja paras talle!» hüüdis lonkur leegionär, kes endise Aafrika sõdadest osavõtjana oli Gaius 
Mariuse mälestuse austaja. «Ta on selle haiguse ära teeninud, see metsloom, see koletis 
inimese näol! See on kättemaks kuue tuhande samniidi vere eest, kes andsid alla tingimusel, 
et nad ellu jäetakse, ja keda ta laskis tsirkuses nooltega maha tappa; ja sel ajal kui nende 
õnnetute inimeste südantlõhestavate karjete juures kõik Hostiliuse kuuriasse 

kogunenud senaatorid hirmunult oma kohtadelt üles kargasid, ütles tema õela rahuga: 
«Ärge erutuge, isad senaatorid, seal karistatakse minu käsul mõningaid kurjategijaid, jätkake 
oma koosolekut.» 

«Aga veresaun Praenestes, kus ta laskis tappa ühel ööl kaksteist tuhat selle linna õnnetut 
elanikku soole ja vanusele vaatamata, välja arvatud see kodanik, kelle juures ta võõrsil oli?» 

«Hei, poisid,» hüüdis Lutatia oma pingilt, «mulle näib, et te kõnelete halvasti diktaator 
Sulla õnnelikust. Teate, mina annan teile nõu keelt hammaste taga hoida — ma ei soovi, et 
minu trahteris teotataks Rooma suurima kodaniku nime.» 

«Säh sulle! See neetud ühesilmaline kuulub Sulla parteisse!» hüüdis vana leegionär. 

«Hei, sina, MEettius,» hõikas seepeale kohe hauakaevaja Luvenius, «kõnele 
lugupidamisega meie kallist Lutatiast!» 

Äkki kostis tänavalt lärmakaid naiste hääli. Kõigi pilgud pöördusid kõrtsi sissekäigu 
poole. Sealt tuli käratsedes ja tantsides sisse viis piigat sündsusetult lühikestes riietes, 
mingitud nägude ja paljaste õlgadega. Ebaviisakate sõnadega vastasid nad valjudele hüüetele, 
millega neid vastu võeti. 

Lutatia ja tema orjatar valmistasid teises toas õhtusööki, mis kõige järgi otsustades pidi 
saama rikkalik. 

«Keda sa ootad täna õhtul oma kõrtsi, et kostitada teda nende jäneste pähe küpsetatud 
kassidega?» küsis kerjus Vellenius. 

«Võib-olla ootad sa õhtusöögiks Marcus Crassust?» 

«Ei, ta ootab Pompeius Suurt.» 

Sel ajal ilmus uksele kolossaalset kasvu, tugeva kehaehitusega, alles ilus mees, kuigi tal 
oli juba hõbedat juustes. 

«Trebonius...» 

«Tervist, Trebonius...» 

«Tere tulemast, Trebonius!» hüüdis korraga mitu häält. 

Trebonius oli lanista. Ta oli mõni aasta tagasi sulgenud oma kooli ja elas nüüd selle 
kasutoova elukutsega soetatud säästudest. Kuid harjumus ja sümpaatiad tõid teda endiselt alati 
gladiaatorite seltskonda ja seepärast oli ta alaliseks külaliseks kõigis Esguilinuse ja Subura 

odavais restoranides .ja kõrtsides, kus need õnnetud tavaliselt kogunesid. 

Peale selle räägiti salaja, et tema oli üks neid, kelle abi kasutasid sisemiste rahutuste ajal 
patriitsid, tehes talle ülesandeks värvata suurel hulgal gladiaatoreid. Kõneldi, et tema 
käsutuses olid terved gladiaatorite malevad ja et määratud ajal ilmus ta nendega foorumile või 
komiitsidele, kui seal arutati mõnd tähtsat asja, millega seoses oli vaja hirmutada kohtunikke, 
tekitada segadust ja vahel isegi korraldada taplust. Kinnitati, et Trebonius ammutas oma 
tutvusest gladiaatoritega suurt kasu. 


Kuidas lugu oligi, aga õige oli see, et Trebonius oli nende sõber ja soosija, ja seepärast 
ruttaski ta sel päeval pärast tsirkuses toimunud vaatemängude lõppu väljapääsu juurde, kus 
ootas, kuni ilmus Spartacus, kaelustas teda, suudles ja õnnitles ning kutsus õhtusöögile Venus 
Libitina trahterisse. 

Trebonius astus Lutatia trahterisse Spartacuse ja gladiaatorite grupi saatel. 

Kärarikaste tervitustega võtsid juba trahteris olevad külalised juurdetulijaid vastu. 
Tsirkusemängudel viibinud olid uhked, et võisid näidata õnnelikku ja vahvat Spartacust — 
päevakangelast — neile, kes teda veel ei tundnud. 

«Siia, siia, vapper gladiaator,» ütles Lutatia, Spartacuse ja Treboniuse ees teise tuppa 
minnes, «siin on teile õhtusöök valmis pandud. Tulge, tulge,» lisas ta juurde, «sinu Lutatia 
mõtles sinu peale, Trebonius, ja loodab, et sai hakkama nii hea jänesepraega, missugust pole 
pakutud isegi Marcus Crassuse juures.» 

«Kohe takseerime, mis sa siin oled valmistanud, vana kelm,» vastas Trebonius perenaisele 
õlale patsutades, «esialgu aga too meile kruus veliterni veini! On see vana?» 

Lõbusad naljad ja elav vestlus täitsid varsti toa valju käraga. Ainult Spartacus üksi, keda 
kõik imetlesid, ülistasid ja hellitasid, polnud lõbus, sõi vastumeelselt ega naljatanud — võib- 
olla oli see nii paljude sel päeval läbielatud erutuste tagajärg. Nukrusepilv varjutas tema laupa 
ja ei lahkus, teravmeelsed naljad ega naer ei lõbustanud teda. 

«Herculese nimel!... Ma ei mõista sind,» ütles viimaks 

Trebontus, kes nägi, et Spartacuse peeker on alles täis. «Mis sul viga on? ... Sa €i j00 ...» 

«Miks oled sa nukker?» küsis omakorda üks kutsu-tuist. 

«Jumalate ema Juno nimel!» hüüdis teine gladiaator, kelles hääldamise järgi võis ära 
tunda samniiti. «Võib arvata, et me ei istu mitte sõprade keskel olengul, vaid peietel ja et sa ei 
pühitse mitte vabakssaamist, vaid nutad oma ema surma pärast.» 

«Minu ema!» lausus nendest sõnadest vapustatud Spartacus sügava ohkega. Ja kuna ta 
ema meenutades veel nukramaks muutus, siis tõusis endine lanista Trebonius ja hüüdis peekrit 
tõstes: 

«Panen ette juua vabaduse auks!» 

«Elagu vabadus!» hüüdsid õnnetud gladiaatorid välkuvate silmadega, püsti karates ja oma 
peekreid tõstes. 

«Sa oled õnnelik, Spartacus, et said vabaduse juba eluajal,» ütles noor heledajuukseline 
gladiaator meelekibedusega, «meie aga saame ta alles surres.» 

Esimese vabaduse auks hõigatud hüüde juures selgines Spartacuse ilme; ta tõusis püsti 
kirka näoga, naeratavate huultega, tõstis oma peekri kõrgele ja hüüdis selge, tugeva, kõlava 
häälega: 

«Elagu vabadus!» 

Aga gladiaatori nukrate sõnade ajal tõstis Spartacus peekri vastumeelselt huultele. Ta ei 
suutnud seda lõpuni tühjendada ja laskis kurbuse- ning meeleheitehoos pea norgu. Ta pani 
peekri lauale, istus huuli kokku pigistades oma kohale ja vajus sügavaisse mõtteisse. 

Tekkis vaikus, mille kestel kümne gladiaatori pilgud, milles oli kadedust ja rõõmu, olid 
pööratud õnnelikule seltsimehele. 

Selle vaikuse katkestas Spartacus. Nagu oleks ta üksi või pooleldi teadvusetu, hakkas ta 
liikumatu ja mõtliku pilguga lauale vaadates pikkamisi, sõnahaaval midagi sosistama: see oli 
üks salm laulust, mida gladiaatorid Actianuse koolis harjutus- ja vehklemistundides tavaliselt 
omaette laulsid: 

Ta sündis vaba mehena, 

ei painutanud selga; 

siis võõrsil vapralt võideldes 

sai vangirauad jalga. 

Nüüd tema võitlus au ei tee 

ta rahva jumalaile. 

Ei ole enam kaitseks see 

ta maale, armsamaile. 

Vaid võitlusmängus sureb 

gladiaator... 

«Meie laul!» sosistasid mõned gladiaatorid imestuse ja rõõmuga. 

Spartacuse silmad lõid nii heledasti särama, et võis kergesti aimata, kui ääretult õnnelik ta 
on. Siis muutus ta jälle süngeks ja ükskõikseks ning küsis hajameelselt oma 
õnnetuskaaslastelt: 

««Missugusesse kooli te kuulute?» 

«Lanista Julius Rabetiuse kooli.» 

Spartacus võttis laualt oma peekri, tühjendas selle, ja justkui pöördudes sel hetkel 
sisseastuva orjatari poole, ütles ükskõikse häälega: 

«Valgust!» 

Gladiaatorid vahetasid kiiresti pilke ja heledajuukseline noormees lisas juurde hajameelse 
ilmega, nagu jätkates alustatud vestlust: 

«Ja vabadust... Sa said ta ärateenitult, vapper Spartacus.» 

Spartacus vahetas temaga paljutähendava pilgu. Sel hetkel kostis uksele ilmunud mehe 
vali hääl: «Jah, sina oled vabaduse ära teeninud, võitmatu Spartacus!» 

Kõik pöörasid pea ukse poole. Lävel seisis Lucius Sergius Catilina, mehine kogu avarasse 
tumedasse mantlisse mähitud. 

Kui Catilina lausus sõna «vabadus», peatusid temal Spartacuse ja kõigi gladiaatorite 
küsivad pilgud. 

«Catilina!» hüüdis Trebonius, kes istus seljaga ukse poole ja polnud seepärast mitte kohe 
sisseastujat silmanud. Ta läks talle kiiresti vastu, kummardas aupaklikult, tõstis tervituseks 
käe kombekohaselt huultele ja sõnas: 

«Tere, tere, kuulsusrikas Catilina... Missugusele heale jumalannale, meie kaitsjale, 
võlgneme tänu au eest näha sind meie keskel?» 

«Ma otsisin just sind, Trebonius,» ütles Catilina. 

«Ja ka sind,» lisas ta siis juurde Spartacuse poole pöördudes. 

Kuuldes Catilina nime, kes oli kogu Roomas kuulus oma julmuse, oma märatsemiste, oma 
jõu ja mehisuse poolest, vahetasid gladiaatorid hämmastunult, isegi ehmunult pilke. Mõned 
kahvatasid. Ka Spartacus ise, kelle vapras rinnas süda iial hirmu pärast ei värisenud, võpatas 
patriitsi kohutavat nime kuuldes. Laupa kortsutades suunas ta pilgu Catilina silmadesse. 

«Mind?» küsis ta imestunult. 

«Jah, just sind,» vastas Catilina rahulikult, võttes istet temale pakutud pingil ja andes 
kõigile märku istuda. 

«Ma ei teadnud, et kohtan sind siin ega isegi lootnud seda, aga olin peaaegu veendunud, et 
leian siit sinu, Trebonius, ja et sina juhatad mulle, kust võib leida seda julget ja tublit meest.» 

Üha enam hämmastudes vaatas Spartacus uurivalt Catilinat. 

«Sulle kingiti vabadus, ja sa väärid seda. Aga sulle ei antud raha, millest sa võiksid elada, 
kuni leiad viisi selle teenimiseks. Ja et sina oma vaprusega andsid mulle täna tubli kümme 
tuhat sestertsi, mis ma võitsin kihlveoga Gnaeus Cornelius Dolabellalt, siis otsisin ma sind, et 
anda sulle osa sellest võidust. Ta kuulub sulle õiguse järgi, sest kui mina riskisin rahaga, siis 
sina panid kahe tunni kestel mängu oma elu.» 


Juuresolijate keskel kostis sosinat, millega nad avaldasid heakskiitu ja poolehoidu sellele 
aristokraadile. Spartacus tundis end liigutatuna niisugusest osavõtust, mida osutati temale, 
kellele enam ammu polnud osaks saanud heatahtlikku suhtumist. 

«Ma olen sulle väga tänulik, kuulsusrikas Catilina, sinu suuremeelse pakkumise eest, mida 
ma siiski ei saa ega tohi vastu võtta. Küllap ma leian võimalusi elatuda oma tööst: ma hakkan 
õpetama maadlemist, võimlemist ja vehklemist.» 

Catilina, kes oli juhtinud Treboniuse tähelepanu sellega kõrvale, et oli ulatanud talle oma 
peekri ja käskinud segada veliterni veini hulka vett, kummardus Spartacuse kõrva juurde ja 
sosistas kiiresti, vaevalt kuuldavalt: 

«Ka mina kannatan ju oligarhide viha all, ka mina olen selle põlatud ja rikutud rooma 
seltskonna ori, ka mina olen gladiaator patriitside keskel, ka mina soovin vabadust ja... tean 
kõik...» 

Ja kuna Spartacus võpatas ning pea tagasi heitis, uurides pilguga Catilinat, jätkas see: 

«Ma tean kõik ja... mina olen teiega... ja jään teiega.» 

Seejärel kergitas ta end veidi ja ütles valjema häälega, nii et kõik kuuleksid: 

«Sellepärast ei keeldu sa kahest tuhandest sestertsist, ilusatest uutest kuldrahadest, mis on 
selles väikeses kukrus.» 

Ja ulatades Spartacusele kukru, lisas ta: 

«Kordan, ma ei kingi sulle seda raha — sa oled selle teeninud, see on sinu oma. See on 
sinu osa meie tänasest saagist.» 

Sel ajal kui kõik juuresolijad tõid kuuldavale aupaklikke kiiduavaldusi ja 
vaimustushüüdeid Catilina helduse kohta, võttis viimane oma kätte Spartacuse parema käe ja 
surus seda niisugusel viisil, et gladiaator võpatas. 

«Kas sa nüüd usud, et ma tean kõik?» küsis patriits poolvaljusti. 

Startacus ei mõistnud, kust oli Catilina mõned salamär-gid ja -sõnad teada saanud; kuid 
täielikult veendunud, et Catilina tõesti teadis kõik, vastas ta tema käepigistusele, peitis talle 
antud kukru põue tuunika alla ja ütles: 

«Ma olen nii erutatud ja vaimustatud sinu teguviisist, et ei suuda vääriliselt tänada sind, 
üllas Catilina. Aga kui sa nõus oled, tulen ma homme õhtul sinu majja, et väljendada sulle 
kogu oma tänulikkust.» 

Spartacus kriipsutas alla viimaseid sõnu, rõhutades neid eriti, ja andis pilguga midagi 
mõista patriitsile, kes noogutas nõusoleku märgiks. 

«Minu majas oled sa alati soovitud külaline, Spartacus. Nüüd aga,» lisas Catilina kohe 
juurde Trebontiuse ja teiste gladiaatorite poole pöördudes, «joogem peekritäis falerni veini, kui 
see urgas ainult suudab osutada külalislahkust falerni veinile.» 

Falerni vein maitsti varsti ära ja see leiti olevat üsna hea, ehkki mitte niivõrd vana, nagu 
oleks võinud soovida. 

«Kuidas sa leiad ta olevat, auline Catilina?» küsis Lutatia. 

«Päris kena vein.» 

Pärani avatud silmade pilk lauale suunatud ja sõrmede vahel masinlikult tinakahvlit 
keerutades istus 

Catilina tükk aega sõnagi lausumata ja liikumatult laua-kaaslaste hulgas, kes samuti 
vaikisid. 

Tema silmade verise läike järgi, käte värisemise, kõigi musklite närviliste tõmbluste ja 
põiki üle lauba käiva suure veeni äkilise paisumise järgi otsustades toimus Catilina hinges 
hirmus võitlus ja tema ajus keerlesid julmad kavatsused. 

«Millele sa mõtled, Catilina? Mis teeb sulle niisugust meelehärmi?» küsis viimaks 
Trebontius, kuuldes tema ohet, mis sarnanes möirgega. 


«Ma mõtlesin,» vastas Catilina, «et tol aastal, kui valati nõusse see falerni vein, tapeti 
reeturlikult oma maja portikuse all tribüün Livius Drusus, niisamuti nagu vähe aastaid enne 
seda tapeti tribüün Lucius Apuleius Saturnius, nagu veel enne seda olid elajalikult surmatud 
Tiberius ja Gaius Gracchused — kaks suurimat inimest, kes olid meie kodumaa ehteks. Ja iga 
kord ühe ning sellesama asja pärast — vaeste ning rõhutute huvide kaitsmise pärast, iga kord 
ühe ja sellesama kuritegeliku käega — autute aristokraatide käega.» 

Ja hetkelise mõtiskluse järel hüüdis ta: 

«Kas siis suurte jumalate käskudes on tõesti kirjutatud, et rõhutud ei saa iial rahu, et 
vaesed ei saa iial leiba, et inimkond jääb alati jagatuks kahte leeri — huntideks ja talledeks, 
õgijaiks ja õgitavaiks?...» 

«Ei! Kõigi Olümpose jumalate nimel!» hüüdis võimsal häälel Spartacus, rusikaga lauale 
lüües. 

Sel ajal kui toimus see kõnelus, paisus eestoas kisa ja kära aina suuremaks, vastavalt 
ärajoodud veini hulgale. 

Äkki kuulsid Catilina ja tema lauakaaslased hüüdeid: «Aa, Rhodopeia! Rhodopeia!» 

Selle nime juures võpatas Spartacus kogu kehast. See meenutas talle sünnimaad Traakiat, 
mägesid, tema kodu, tema perekonda. Õnnetu! Kui palju magusaid ja kurbi mälestusi! 

«Tere tulemast, tere tulemast, kaunis Rhodopeia!» hüüdsid korraga paarkümmend 
joomarit. 

Rhodopeia oli ilus kahekümne kahe aastane neiu, pikk ja sihvakas, elavate ja 
väljendusrikaste siniste silmadega. Pikad heledad juuksed ümbritsesid tema korrapäraste 
joontega nägu. Ta oli riietatud sinisesse hõbeääris-tega kaunistatud tuunikasse; tema käsivarsi 
ehtisid hõbe- 

dast käevõrud, pea ümber oli köidetud sinine villane pael. Kogu tema välimuse järgi võis 
taibata, et ta pole roomlanna, vaid orjatar. Oli kerge rnõista, millist õnnetut elu ta oli sunnitud 
elama. 

Südamlikust ja aupaklikust kohtlemisest, mis Venus Libitina kõrtsi jultunud ja häbitute 
alaliste külaliste poolt talle osaks sai, oli näha, et see neiu on väga heasüdamlik, hoolimata 
raskest elust, ja äärmiselt õnnetu, hoolimata teeseldud lõbususest. 

Sattunud ükskord Lutatia kõrtsi üleni verisena hoopidest, mis talle oli andnud tema 
peremees, elukutselt kupeldaja, oli ta palunud lonksu veini, et end veidi kosutada. Sellest 
päevast alates astus Rhodopeia iga kahe või kolme päeva järel esimesel võimalusel õhtuti 
Lutatia trahterisse sisse. Siin veedetud veerand tundi vaba elu näis talle õndsa puhkusena 
võrreldes selle põrguga, milles ta oli sunnitud elama. 

Hauakaevaja Luvenius, tema seltsimees, keda kutsuti Aresiuseks, ja võltskerjus Vellenius, 
sattunud hoogu liiga rohkest tipsutamisest, hakkasid vestlema Catilinast. Neil oli juba teada, 
et ta viibib kõrvaltoas. Kolm joobnut tõid kuuldavale igasuguseid teotusi patriitside kohta, 
ehkki teised külalised katsusid manitseda neid ettevaatlikumale väljendusviisile. 

«Ei, ei,» karjus hauakaevaja Aresius, «ei, Herculese nimel! Ei maksa lasta siia neid alatuid 
kaane, kes imevad meie verd, ja lubada neil teotada meid meie koosviibimis-kohtades oma 
juuresolekuga.» 

«Ja kes on see rikas prassinguisse ja kuritegudesse uppunud Catilina, Sulla palgamõrvar? 
Milleks tuleb ta siia, riietatuna oma toredasse latiklaaviasse, irvitama meie vaesuse üle, mille 
põhjuseks on tema ise ja kõik tema sõbrad patriitsid?» 

Nii kõneles Luvenius märatsedes ja püüdis lahti rabelda jõumehe käest, kes ei lasknud tal 
teise tuppa tormata ja seal tüli alustada. 

«Jää ometi vait, neetud joodik! Milleks teotada seda, kes sind ei puuduta? Ja kas sa ei näe, 
et temaga on kümme või kaksteist gladiaatorit, kes sinu vana naha tükkideks rebivad?» 


«Ma vilistan gladiaatorite peale!... Vilistan nende peale!» kisendas omakorda Aemilius 
Varinus nagu meeletu. «Teie olete vabad kodanikud ja Jupiteri kõikvõim- 

sate välkude nimel, kardate neid põlatud orje, kes on määratud selleks, et Mtappa üksteist 
meie lõbuks?... Venus-Aphrodite jumaliku ilu nimel, ma tahan, et sellele uhket toogat 
kandvale lurjusele, kes ühendab endas kõiki patriitside pahesid ja kõiki madalaima pööbli 
pahesid, antaks õppetund, mis alatiseks võtaks temalt himu tulla süa tundma mõnu vaese 
pleebsi õnnetuste vaatlemisest.» 

«Kasi Palatinusele!» karjus Vellenius. 

«Kao või Styxi, välja siit!» lisas juurde Aresius. 

«Patriitsid välja siit! Välja aristokraadid! Välja Catilina!» karjus korraga kaheksa või 
kümme häält. 

Neid hüüdeid kuuldes kortsutas Catilina ähvardavalt kulmu ja kargas oma kohalt üles. 
Trebonius ja üks gladiaator tahtsid Catilinat tagasi hoida, kuid too sööstis ettepoole ja jäi 
lävele seisma. Käed rinnal vaheliti, pea püsti, hüüdis ta ähvardaval pilgul oma hirmsa hääle 
täie jõuga: 

«Hei, te taipamatud konnad! Millest te krooksute? Miks määrite oma räpaste orjasuudega 
Catilina lugupeetavat nime? Mida te tahate minult, põlastusväärsed tõugud?» 

Selle võimsa hääle ähvardav kõla näis hetkeks ehmatavat tülinorijaid, kuid varsti kostis 
kellegi hüüe: 

«Me soovime, et sa siit minema läheksid!» 

«Palatinusele! Palatinusele!» hüüdsid teised hääled. 

«Või Gemoniae trepile! Seal on sinu koht!» karjus Aemilius Varinus kriiskavalt. 

«No katsuge siis mind siit minema ajada! Astuge ette, julgemini, alatu pööbel!» möirgas 
Catilina, võtnud käed rinnalt ja sirutades neid välja nii, nagu tehakse maadluseks valmistudes. 

Plebeide hulgas tekkis hetkeline kõhklus. 

«Oo, põrgu jumalate nimel!» karjus viimaks hauakaevaja Aresius. «Sa ei haara mind selja 
tagant nagu vaest Gratidianust. Sa pole ju ometi Hercules!» 

Ja ta tormas Catilina kallale, kuid sai temalt nii hirmsa hoobi rindu, et vankus ja kukkus 
tagapool seisjate kätele; samal ajal sai ka hauakaevaja Luvenius, kes samuti oli Catilina 
kallale karanud, viimase käest välgukiirusel kaks hoopi järgemööda palja peakolu pihta, nii et 
ta lähima seina juures selili kukkus. 

Hirmunult pugesid naised kiljudes ja valjusti nuttes Lutatia leti taha. Suures toas algas 
möll, kostis purunevate nõude ja kukkuvate pinkide kolinat, kõlas karjeid, 

sõimu ja needusi. Tagumises toas viibivad külalised, Trebonius, Spartacus ja teised 
gladiaatorid, palusid Catilinat ukse eest kõrvale minna, et ka nemad saaksid kaklusse sekkuda. 

Vahepeal virutas Catilina tugeva hoobi kõhtu kerjus Velleniusele, kes oli pussiga tema 
kallale tormanud, ja paiskas ta maha. 

Selle kukkumise juures taganesid Catilina vaenlased, kes olid tungil koos trahteri teise toa 
ukse juures, Lucius Sergius aga paljastas lühikese mõõga, ja sööstis ettepoole, jagades lapiti 
mõõgaga hirmsaid hoope joomarite selgadele ja hüüdes kähiseva häälega, mis pigem sarnanes 
metslooma möirgamisega: 

«Alatu pööbel, häbematud! Teie olete alati valmis lakkuma selle jalgu, kes teid tallab, ja 
teotama seda, kes alla laskub, et sirutada teile käsi...» 

Kohe Catilina järel, niipea kui ta oli ukse vabaks jätnud, tungisid tuppa Trebonius, 
Spartacus ja nende seltsimehed. 

Kaklejad, kes selletagi olid hakanud taganema Catilina hoopide rahe all, pistsid 
gladiaatorite pealerõhumisel kiiresti põgenema. Trahter jäi varsti täiesti tühjaks. Ainult 
Luvenius ja Vellenius jäid maha lamama uimastena ning oigavatena ja nurgas ahju kõrval 


seisis ükskõikse pealtvaatajana, käed vaheliti rinnal, Gaius Taurivius, kes polnud kähmlusest 
mingil viisil osa võtnud. 

«Alatud, jälgid olendid.. .» karjus raskelt hingates Catilina, kes jälitas põgenejaid kuni 
välisukseni. 

Seejärel pöördus ta naiste poole, kes ikka veel nutsid ning halisesid, ja karjus: 

«Jääge lõpuks vait, neetud nutunaised!» 

«Säh, siin on sulle!» lisas Catilina siis juurde, visates viis kuldraha letile, mille taga 
Lutatia purustatud nõusid ja plehkupannud logardite poolt maksmata jäetud roogi ja veini taga 
nuttis. «Siin on sulle, talumatu viriseja! Catilina maksab kogu selle rahvarämpsu eest!» 

Rhodopeia, kes oli kogu aeg vaadelnud Catilinat ja tema sõpru hirmust päraniaetud 
silmadega, muutus sel hetkel äkki kahvatuks nagu lina ja sööstis Spartacuse juurde, hüüdes: 

«Ma ei eksinud! Ei, ei, ma ei eksinud! See oled sina, Spartacus, minu Spartacus!» 
«Kuidas!... hüüdis gladiaator, pöördudes kiiresti selle 

hääle peale ja vaadates kirjeldamatu ärevusega tema juurde jooksnud tütarlast: «Sina? On 
see võimalik? Sina? Mirza?!... Mirza!.,. õeke!...» 

Ja üldise imestuse saatel viskusid vend ja õde teineteise kaenlasse. 

Pärast esimest pisarate ja suudluste hoogu vabastas Spartacus end äkki õe kaenlast, võttis 
tal kätest kinni, lükkas ta endast eemale, ja silmitsedes surnukahvatuna teda pealaest 
jalatallani, pomises väriseva häälega: 

«Aga sina... Ah!» hüüdis ta siis, lükates tütarlapse põlguse- ja jälkusežestiga eemale. 
«Sinust on saanud...» 

«Ma olen orjatar,» pomises õnnetu tütarlaps suure häälega nuttes. «Ühe lurjuse orjatar... 
Vitsad, tulise rauaga põletamine... Kas mõistad, Spartacus, kas mõistad?» 

«Vaeseke! õnnetu!» ütles gladiaator kaastundest väriseva häälega. «Siia, siia, minu 
südame juurde ...» 

Ja ta tõmbas Mirza enda ligi, surus ta tugevasti rinnale ja suudles teda. 

Hetk hiljem aga tõstis ta pisaraist märjad ja vihast välkuvad silmad lae poole, raputas 
ähvardavalt võimsat rusikat ja hüüdis kirglikult: 

«Ja Jupiteril on olemas välk? ... Ja Jupiter on jumal? ... Ei, ei, Jupiter on narr, Jupiter on 
veiderdaja, Jupiter on põlastusväärseim lurjus! . ..» 

Mirza aga oli peitnud näo Spartacuse herkuleslikule rinnale ja nuttis kibedasti. 

«Oo, ole neetud,» lisas vaene traaklane pärast rusuvat vaikushetke karjega, mis nagu ei 
tulnudki inimese rinnust, «ole neetud, häbistav mälestus esimesest inimesest kes jagas 
inimesed vabadeks ja orjadeks!» 


IV peatükk KUIDAS SPARTACUS KASUTAS OMA VABADUST 
Kaks kuud oli möödunud sündmustest, millest me jutustasime eelmistes peatükkides. 
Jaanuari üdide eelpäeva hommikul (12. jaanuaril) järgmisel, 676. aastal? kihutas tugev 
hootine põhjatuul mööda 


177. a. e. m. a. (Toim.) 

Rooma tänavaid ja ajas laiali halle pilvi, mis andsid taevale kurva ning üksluise ilme. 


*77.a. e. m.a. (Toim.) 


Kodanikke ruttas asjatalituste pärast foorumile, neid möödus gruppidena ja üksikult. 
Foorumi ja seda ümbritsevate hoonete portikuste all tungles tuhandeid inimesi. Eriti palju 
rahvast oli Aemiliuse basiilikas — see oli grandioosne hoone, mis koosnes tohutust 
suurepärase sammastikuga ümbritsetud keskmisest portikusest, mille juurest läksid paremale 
ja vasakule kaks kõrvalportikust. 

Siin tungles läbisegi patriitse ja plebeisid, kõnemehi ja äriasjade ajajaid, linnakodanikke ja 
kaupmehi; jagunenud väikestesse gruppidesse, vestlesid nad oma asjust, õhk oli täis häälte 
kõminat ja rahvahulga alalisest liikumisest tekkivat müra. 

Peaportikuse sügavuses, otse sissekäigu vastas, oli lai ja pikk balustraad, mis eraldas osa 
portikusest muust basiilikast ja moodustas nagu eri ruumi, kuhu ei kostnud kära. Tavaliselt 
arutasid kohtunikud siin asju ja kõnemehed esinesid kaitsekõnedega. Sammastiku ülaosas kul- 
ges piki kogu basiilikat rõdu, kust oli hõlpus jälgida seda, mis toimus all. 

Sel päeval töötasid rõdu ümbritseval balustraadil müürsepad, krohvijad ja sepad; nad 
ehtisid balustraadi pronks-küpidega, millel olid hämmastava meisterlikkusega kujutatud 
Mariuse vägiteod sõjas kimbritega. 

Aemiliuse basiilika oli ehitanud Marcus Aemilius Lepiduse esiisa. Marcus Aemilius 
Lepidus, kes oli sel aastal ühes Ouintus Lutatius Catulusega konsuliks valitud, kuulus Mariuse 
parteisse; seepärast oli tema esimeseks teoks riigiametis ehtida nende kilpidega tema 
vanavanaisa ehitatud basiilika, et pahandada Sullat, kes oli purustanud kõik tema vapra 
võistleja auks püstitatud võidukaared ja mälestusmärgid. 

Ülemisel rõdul, tegevuseta rahva hulgas, kes vahtis all tunglevat inimeste summa, seisis 
marmorrinnatisele toetudes Spartacus. Hajameelse ja ükskõikse pilguga vaatas ta all 
askeldavaid inimesi. 

Tal oli seljas helesinine tuunika ja selle peal lühike kir-sivärvi kreeka mantel, mis oli 
kinnitatud paremal õlal ilusa hõbepandlaga. 

Tema läheduses vestlesid kolm kodanikku elavalt omavahel. 

Kaks neist on meie lugejaile juba tuntud: need olid 

jõumees Gaius Taurivus ja Aemilius Varinus. Nende kolmas kaasvestleja oli uks neid 
paljusid logelejaid kodanikke, kes ei teinud midagi ja elasid mõne patriitsi igapäevastest 
andidest; nad kuulutasid end tema klientideks, käisid temaga kaasas foorumil ja komiitsidel, 
hääletasid tema käsul, kiitsid teda, meelitasid teda ja tüütasid alalise mangumisega. 

See oli aeg, miual Aafrikas ja Aasias saavutatud võitude tagajärjel levis Roomas idamaine 
toredus ja hellitatus ja millal Roorna relvadega võidetud Kreeka omakorda alistas võitjaid 
lõtvunud kommete rikutusega; see oli aeg, millal aina suurenevad orjade karjad tegid kõiki 
töid, millega seni olid tegelnud töökad vabad kodanikud, aeg, millal roomlased hülgasid jõu, 
kõlbluse ja õnne võimsama allika — töö. Ja näiliku suuruse, rikkuse ning vägevuse all oli 
Roomas tunda juba tulevase languse saatuslike idude arenemist. Klientide instituut oli üks 
neid paiseid, mis suurimal mäjiral põhjustas Rooma riikliku organismi laostumist ajajärgu 
mine kohta meie jutustus käib. Iga patriits, iga konsulitiitlit kandev kodanik, iga auahnur, kes 
oli küllalt rikas, toitis viit- kuni kuutsada klienti, eriti rikkail ja auahneil kodanikel aga oli üle 
tuhande kliendi. Need töövõimelised inimesed täitsid klientide kohuseid täpselt samuti, na.gu 
möödunud aegadel olid nende esivanemad tegelnud sepa-, müürsepa- või kingsepatööga; 
puruvaesed, mässitud määrdunud toogadesse, kuritegelikud ja müüdavad, elatusid nad 
intriigidest, oma häälte müügist, almustelt ja lömitamisest. 

Isik, kes seisis Aemiliuse basiilika rõdul ja lobises Gaius Tauriviuse ja Aetnilius 
Varinusega, kuulus Marcus Crassuse klientide hulka. Tema nimi oli Apuleius Tudertinus. 

Need kolm meest seisid lobajuttu ajades Spartacuse läheduses, kuid tema ei kuulnud 
nende kõnelust — ta oli süvenenud raskeile ja kurbadesse mõtetesse. 


Pärast seda kui ta oli leidnud õe niisuguses häbistavas seisundis, oli oln'd tema esimeseks 
mureks, esimeseks mõtteks kiskuda ta välja lurjusest peremehe käest. Ja peab ütlema, et 
Catilina tema iseloomule omase heldusega, mis seekord polnud mitte täiesti omakasupüüd- 
matu, oli otsekohe andnud endise gladiaatori käsutusse ülejäänud kaheksa tuhat sestertsi, mis 
ta oli võitnud Dolabellalt, selleks et Spartacus saaks Mirza vabaks osta. 

Tänulikult oli Spartacus raha vastu võtnud ja lubanud selle Catilinale hiljem tagasi 
maksta. Seejärel oli ta läinud õe peremehe juurde, et õde vabaks osta. Nagu kergesti võis ette 
näha, oli kelm endise gladiaatori visadust märgates, ja taibates, kui suur oli Spartacuse soov 
näha orjuses viibivat õde vabana, tõstnud oma nõudmised tohutult kõrgeks. Poolt juurde 
valetades oli ta ütelnud, et Mirza oli läinud talle maksma kakskümmend viis tuhat sestertsi, 
seletanud, et ta on ilus ja tagasihoidlik tüdruk, ja lõpuks ütelnud, et Mirza moodustab temale 
mitte vähem kui viiekümne tuhande sestertsi suuruse kapitali. Ta oli vandunud Mercuriuse ja 
Murcia Venuse nimel, et ei anna tütarlast ära mitte ühe sestertsigi võrra odavamini. 

On kergem kujutleda kui kirjeldada, mis toimus seejuures vaese gladiaatoriga. Ta palus ja 
anus alatut inimkehaga kauplejat, kuid lurjus, veendunud oma õigustes ja selles, et tema 
poolel on seadus, jäi järeleandmatuks. 

Siis hakkas Spartacus maruvihaselt lurjusel kõrist kinni ja oleks ta mõne hetkega 
kägistanud, kui poleks end õigeaegselt tagasi hoidnud. Kelmi õnneks mõtles Spartacus 
Mirzale, oma kodumaale ja salajasele üritusele, mille juhiks ta oli ja mis paratamatult oleks 
hukkunud ühes temaga. 

Talitsenud end, laskis ta Mirza peremehe lahti. See jäi paigale, uimasena ja peaaegu 
meelemärkuseta, silmad pealuust välja tungimas ja nägu sinine. Pärast lühikest 
järelemõtlemist pöördus Spartacus tema poole ja küsis rahuliku häälega, ehkki tema nägu oli 
veel väga kahvatu ja kuigi ta üleni vihast värises: 

«Niisiis, sina tahad ... viiskümmend tuhat sestertsi? ...» 

«Ma ... ei taha ... enam mi .. dagi... Mine ära . ., mine . . . põrgusse .. . või ma ... kutsun 
kokku kõik oma orjad...» 

«Vabanda... Anna mulle andeks... Ma olin liiga äge... Minu vaesus ... armastus õe vastu... 
Kuule, me jõuame kokkuleppele.» 

«Kokkuleppele inimesega, kes hakkab kohe teisi kägistama?» ütles Mirza peremees, kes 
oli mõnevõrra rahunenud ja seisis eemal, käsi kaela juures hoides. «Mine ära! Mine minema!» 

Kuid vähehaaval läks Spartacusel korda riisujat rahustada ja ta jõudis temaga järgmisele 
kokkuleppele: ta annab temale samas kaks tuhat sestertsi tingimusel, et 

Mirzale antaks eri ruum majas, kuhu asub elama ka Spartacus. Kui Spartacus kuu 
möödumisel õde välja ei osta, siis saab orjaomanik oma õigused Mirza peale tagasi. 

Peremees nõustus: kuldmündid sätendasid nii ahvatlevalt ja tingimused olid nii soodsad 
— tateenis vähemalt tuhat sestertsi, ilma et oleks millegagi riskinud. 

Niipea kui Spartacus kindel oli, et Mirza on paigutatud mugavasse väikesse tuppa, läks ta 
Suburasse, kus elas Trebonius. Ta jutustas temale kõik ja palus nõu ning abi. 

Trebonius püüdis Spartacust rahustada. Ta lubas aidata tal saavutada soovitud eesmärki: 
näha õde kui mitte vabana, siis vähemalt kaitstuna igasuguste teotuste eest. 

Pisut rahunenud Spartacus läks kiiresti Catilina juurdt ja andis talle tänuga tagasi temalt 
laenuks saadud kahekss tuhat sestertsi, mida ta praegusel silmapilgul enam ei vajanud. 
Mässumeelne patriits vestles gladiaatoriga kaus oma raamatukogus; arvatavasti kõnelesid nad 
väga tähtsatest salajastest asjadest, kui otsustada ettevaatusabinõude järgi, mis Catilina 
tarvitusele võttis selleks, et teda vestluse ajal ei segataks; sellest päevast peale käis Spartacus 
sageli patriitsi majas ja kõik sundis mõtlema, ei nende vahel olid kujunenud vastastikusel 
lugupidamise ja sõprusel põhinevad suhted. 


Kogu selle aja ei lakanud lanista Actianus jälgimas Spartacust ja tüütamast teda lõputute 
juttudega tema seisukorra ebakindlusest ja vajadusest hoolitseda tema saatuse korraldamise ja 
kindlustamise eest. Kõigi nende juttude sisuks oli see, et Actianus pani Spartacusele ette ka; 
juhatada tema kooli või, veel parem, vabatahtlikult müüa end uuesti gladiaatoriks; viimase 
eest tõotas ta Spartacusele niisugust tohutu suurt summat, millist polnud vabana sündinule iial 
pakutud. 

Siin tuleb selgitada, et peale õnnetute sõjas vangi langenud orjade, kes läksid müügile ja 
määrati gladiaato reiks, ning peale nende, keda kohtunikud sellele tööl, mõistsid, oli veel 
vabatahtlikke. Harilikult olid need logardid, pummeldajad ja riiukuked, kes olid kõrvuti 
uppunud võlgadesse, võimetud rahuldama oma talitsematut naudinguiha, ja suhtusid elusse 
põlgusega. Nad müüsid end lanistale, andes vandetõotuse, ja lõpetasid oma elu amfiteatri või 
tsirkuse areenil. 

Spartacus lükkas kõik oma endise lanista ettepanekud kindlalt tagasi, kuid see ei lakanud 
käimast traaklase kannul ja keerlemast tema ümber nagu paha vaim. 

Vahepeal oli Trebomus, kellele Spartacus armsaks oli saanud ja kellel võib-olla oli suuri 
tulevikukavatsusi tema suhtes, asunud väga energiliselt Mirza saatust korraldama. Et ta oli 
Ouintus Hortensiuse lähedane sõber, läks tal korda soovitada Hortensiuse õele Valeriale osta 
Mirza ja võtta ta orjataride hulka, kes olid eriliselt määratud hoolitsema emanda eest Mirza oli 
hästikasvatatud ja haritud tüdruk, kõneles suurepäraselt kreeka keelt, tundis üsna hästi võideid 
ja lõhnaaineid, mida tarvitati suursuguse naise tualeti juures. 

Valera ei keeldunud tütarlapse omandamisest, kui see talle sobib, ja soovis teda näha; ta 
kõneles temaga, ja kuna Mirza talle meeldis, ostis Valeria ta neljakümne viie tuhande sestertsi 
eest ja viis ta ühes oma teiste orjataridega Sulla majja kelle naiseks ta oli saanud möödunud 
aasta 15. detsebril. 

Ehkki niisugune lahendus ei vastanud Spartacuse soovile näha õde vabana, oli see siiski 
parim võimalus, mis talle tema seisuitorras avanes, sest see vabastas Mirza, ja vististi 
jäädavalt, häbist ning alandusest. 

Rahunenud õe suhtes, jätkas Spartacus tegelemist mingisuguste salapäraste ja samal ajal 
väga tõsiste asjadega, Kui otsustada tema sagedaste jutuajamiste järgi Catilinaga ja ka selle 
järgi, et ta külastas hoolega iga päev kõiki Rooma gladiaatorikoole ja tegi õhtusi ringkäike 
mööda Subura ja Esguilinuse kõrtse ning trahtereid, kus ta alati otsis gladiaatorite ja orjade 
seltskonda. Millest ta siis unistas? Mis ta oli ette võtnud? Mida kavatses? 

Lugeja saab seda varsti teada. 

Pole kahtlust, et praegu Aemiliuse basiilika rõdul seistes oli Spartacus süvenenud väga 
tõsisesse mõtisklusse; seeparast ei kuulanud ta midagi, mis tema ümber kõneldi, ega pööranud 
kordagi pead sinnapoole, kus tema läheduses käratsesid Gaius Taurivius, Aemilius Varinus ja 
Apuleius Tudertinus, jõhkralt karjudes ja pilkavalt žestikuleerides. 

«Küll saate näha,» ütles Varinus oma kaasvestlejaile, «sel aastal peab juhtuma midagi 
ennenägematut.» 

«Miks?» 

«Sellepärast, et Ariminumis juhtus tõesti imetaoline sündmus.» 

«Mis seal siis juhtus?» 

«Vateriuse mõisas on üks kukk kiremise asemel hakanud kõnelema inimkeeli.» 

«Oo, kui see tõsi on, siis on see tõepoolest haruldane ime ja ennustab nähtavasti 
kohutavaid sündmusi.» 

«Kui see tõsi on?... Aga sellest juhtumist kõneleb ju kogu Rooma, sest seda juttu levitasid 
kohe pärast Ariminumist tagasitulekut Valerius ise, tema perekonnasõbrad ja orjad.» 


«Tõepoolest, haruldane ime!» pomises Apuleius Tudertinus, kes oli ääretult ebausklik. Ta 
vajus sügavaisse mõtteisse selle sündmuse salajase tähenduse üle, sest ta jäi seda kohe 
kindlasti uskuma ja tunnistas selle jumalat endeks. 

Sel hetkel astus Spartacuse juurde keskmist kasvi tugevaõlgne, rinnakas mees, kelle 
energilist, mehist mustade silmadega nägu piiras pigimust habe. Vasaku käega lõi ta 
Spartacusele kergelt õlale, kiskudes ta mõtisklusest lahti. 

«Kas oled nii süvenenud oma plaanidesse, et vaatad küll üksisilmi, kuid ei näe mitte 
midagi? ...» 

«Aa, Crixus!» hüüdis Spartacus, tõstes parema käe lauba juurde ja hõõrudes seda, nagu 
sooviks ta oma mõtteist lahti saada. «Ma ei näinud sind.» 

«Ja ometi vaatasid sa mind, kui ma seal all ühes meie lanista Actianusega mööda läksin.» 

«Olgu ta neetud!... Noh, kuidas asjad on?» küsis Spartacus. 

«Ma olin Artorixiga koos pärast tema tagasituleku sõidust.» 

«Kas ta käis Capuas?» 

«Jah.» 

«Kas ta sai kellegagi kokku?» 

«Ühe germaanlase, kellegi Enomaiosega, keda peetakse kõigi tema seltsimeeste hulgas 
kõige tugevamaks ja energilisemaks.» 

«Noh, noh?» küsis Spartacus aina kasvava ärevusega Tema silmis välkusid rõõm ja 
lootus. «Noh, ja siis?» 

«See Enomaios hellitas lootusi ja unistusi, mis sarnanevad meie omadega; seepärast võttis 
ta meie plaani kogi hingega omaks, vandus truudust Artorixile ja tõotas levi- 

tada meie püha ja õiglast ideed — anna andeks, et ma ütlen «meie», kui ma peaksin 
ütlema «sinu»! — Lentulus Battiadese kooli kõige julgemate gladiaatorite hulgas.» 

«Ah,» hüüdis Spartacus tasa, tõmmanud suurima rahuldustundega hinge, «kui Olümposel 
elutsevad jumalad toetavad õnnetute ja rõhutute jõupingutusi, siis pole kindlasti enam kaugel 
see õnnelik aeg, millal orjus kaob maa pealt.» 

«Aga Artorix teatas mulle,» lisas juurde Crixus, «et ehkki see Enomaios on väga julge, on 
ta kergeusklik, ettevaatamatu ja mõistmatu.» 

«Herculese nimel!... See on halb ... Väga halb!» 

«Mina mõtlesin sedasama.» 

Ja mõlemad gladiaatorid vaikisid. Esimesena katkestas vaikuse Crixus, küsides 
Spartacuselt: 

«Ja Catilina?» 

«Ma hakkan otsusele jõudma,» vastas Spartacus, «et ta ei tule iialgi meiega meie ürituses 
kaasa.» 

«Tähendab see kuulsus, mis teda ümbritseb, on võlts ja tema kiidetud hingesuurus — 
muinasjutt?» 

«Ei, tal on suur hing ja veel suurem mõistus, aga ta on läbi imbunud kõigist oma puht- 
rooma kasvatuse eelarvamustest. Ma arvan, ta tahaks kasutada meie mõõku selleks, et muuta 
olemasolevat valitsemiskorda, aga mitte selleks, et kaotada seadused, mille abil Rooma 
türanniseerib kogu maailma.» 

Ja veidi vaikinud, lisas Spartacus juurde: 

«Täna õhtul saan ma tema majas kokku tema enda ja tema sõpradega, et püüda jõuda 
kokkuleppele ühise väljaastumise suhtes, kuid ma kardan, et me ei saavuta mitte 
mingisuguseid tulemusi.» 

«Aga kas meie saladus on temal ja tema sõpradel teada? ...» 

«Mitte mingisugune oht ei ähvarda selle ilmsikstuleku korral: kui meil ei õnnestugi kokku 
leppida, ei anna nad meid ometi ära. Roomlased kardavad ju meid — orje, teenreid, 


gladiaatoreid — nii vähe, et ei pea meid suuteliseks tõsiselt nende võimu ohustama. Isegi orje, 
kes kaheksateistkümne aasta eest Sitsiilias süüria orja Eunuse juhtimisel üles tõusid ja 
Roomaga niisugust vihast võitlust pidasid, arvestasid nad rohkem kui meid.» 

«Õige, need olid nende jaoks juba peaaegu inimesed.» 

«Meie aga pole neile inimesed, vaid madalam rass.» 

Crixuse silmis vaikus metsik viha. 

«Ah, Spartacus, Spartacus,» sosistas ta, «enam kui oma elu eest, mille sa tsirkuses 
päästsid, olen ma sulle tänulik siis, kui sa järeleandmatult viid lõpule raske ettevõtte, millele 
sa oled end pühendanud. Ühenda meid, juhi meid, et me saaksime käiku lasta oma mõõgad; 
vii asi nii kaugele, et meil läheks korda avalikus võitluses jõudu katsuda nende suursuguste 
röövlitega. Siis me näitame neile, et oleme samasugused inimesed nagu nemadki, mitte aga 
madalam rass.» 

«Oo, elu lõpuni võitlen ma visalt meie ürituse eest ja vankumatu tahtega, nõrkematu 
energiaga, kogu oma hingejõuga viin ma ta õnnelikule lõpule või hukkun võitluses tema 
eest!» 

Spartacus lausus need sõnad kindlal ja veendunud toonil, surudes Crixuse paremat kätt, 
mille see tõstis ja südamele vajutas, üteldes suures erutuses: 

«Oo, Spartacus, minu päästja, sa oled sündinud suurte tegude jaoks, niisugustest 
inimestest nagu sina saavad kangelased!» 

«Või märtrid,» sosistas Spartacus sügava kurbusega, lastes pea rinnale vajuda. 

Kõneldes olid mõlemad gladiaatorid hakanud liikuma välistrepi poole, mis viis basiilika 
portikusse. 

Vaevalt olid nad portikusse jõudnud, kui üks mees astus traaklase juurde ja ütles: 

«Noh, Spartacus, millal sa siis otsustad minu kooli tagasi tulla?» 

See oli lanista Actianus. 

«Neelaku Styx sind elusana!» hüüdis gladiaator, pöördudes vihaselt oma endise peremehe 
poole. «Millal jätad sa mu ometi rahule ja lõpetad minu tüütamise oma neetud palvetega?» 

«Aga ometi,» ütles Actianus magusa ja meelitava häälega, «ma tüütan sind sinu enda 
heaolu pärast: sinu tuleviku pärast muretsedes ma...» 

«Kuula mind, Actianus, ja pea minu sõnu hästi meeles. Ma pole poisike ega vaja 
hooldajat, ja isegi kui ma teda vajaksin, ei tahaks ma selleks iial sind. Pea meeles: ära satu 
minu teele, või — Rhodope Jupiteri, minu isade jumala nimel! — ma äigan rusikaga sinu 
vana palja pea-kolu pihta nii, et saadan su otse põrgusse, ja tulgu siis, mis tuleb.» 

Ja hetke pärast lisas ta juurde: 

«Ja sina tunned ju minu rusika jõudu, sest sa nägid, kuidas ma selle rusikaga läbi 
vommisin kümme sinu korsiklasest orja, kellele ma õpetasin gladiaatoritööd ja kes ühel ilusal 
päeval puumõõkadega mulle kõik korraga kallale tungisid!» 

Ja samal ajal kui lanista agaralt vabandust palus ja oma sõprustundeid kinnitas, lisas 
Spartacus juurde: 

«Mine siis ja ära edaspidi mu silma alla satu!» 

Jätnud Actianuse kohmetuna ja hämmeldununa maha, läksid mõlemad gladiaatorid üle 
foorumi Palatinuse suunas, Catuluse portikuse poole, kus Catilina oli määranud kokkusaamise 
Spartacusele. 

Catuluse maja oli Roomas üks kõige toredamaid ja kaunimaid. Maja ees asetsev 
suurepärane portikus oli kaunistatud kimbritelt võetud sõjasaagiga ja pronkshär-jaga, mille 
ees need Rooma vaenlased vandetõotust andsid. See oli roomlannade kohtumispaik, kus nad 
tavaliselt jalutasid ja võimlemisharjutusi tegid; seepärast tulid süa kokku ka elegantse noorsoo 
esindajad, patriitsid ja ratsanikud, et vaadelda ja imetleda Ouirinuse kauneid tütreid. 


Kui mõlemad gladiaatorid Catuluse portikuse juurde jõudsid, seisis selle ümber müürina 
inimesi, vahtides naisi, keda sel päeval oli kogunenud siia rohkem kui tavaliselt, sest väljas 
sadas lumelörtsi. 

Tõepoolest, imeilusat ja veetlevat vaatepilti pakkusid sätendavalt valged kaunijoonelised 
käed ja olümposlikud õlad keset kulla, pärlite, kalliskivide, jaspise ja rubiinide sära ning keset 
peenimast villasest ning kergeist riideist peplumite, pallade, stoolade ja tuunikate lõputut 
värvide mitmekesisust. 

Siin hiilgas iluga Aurelia Orestilla, Catilina armuke, ja ehkki noor, siiski majesteetlikult 
ilus Sempronia, kellele oli määratud saada hiljem oma kõrgete hingeomaduste ja haruldase 
mõistuse tõttu Kuulsa hüüdnimi ja seejärel surra, võideldes nagu vapraim sõdur Catilina kõr- 
val lahingus Pistoria all. Siin olid ka Caesari ema Aurelia, Sulla naine Valeria, Vesta neitsi 
Licinia ja sadu teisi matroone ning neiusid, kes kuulusid Rooma kõige väljapaistvamaisse 
perekondadesse. 

Suurepärases ja üliavaras portikuses kukusid mõned neist patriitsineidudest kiikedel; 
teised lõbustasid end 

läheduses pallimänguga — see oli mõlemast soost, igasuguse vanuse ja seisundiga 
roomlaste hulgas levinuim ja armastatuim mäng. 

Spartacus ja Crixus peatusid veidi tagapool patriitside ja ratsanike salka, nagu oli kohane 
nende seisundis inimestele, ja hakkasid silmadega otsima Ludus Sergius Catilinat. Nad nägid 
teda seismas ühe samba kõrval koos Ouintus Curioga, kelle läbi hiljem avastati Catilina 
vandenõu, ja noore Lucius Calpumlus Bestiaga, kes oli rahvatribuuniks selle vandenõu aastal. 

Püüdes mitte tõugata siia kogunenud suursuguseid inimesi, lähenesid mõlemad 
gladiaatorid vähehaaval hirmsale patriitsile, kes sarkastiliselt naeratades kõneles sel hetkel 
oma sõpradele: 

«Ma tahaksin kuidagi tuttavaks saada Vesta neitsi Liciniaga, kellele see paks Marcus 
Crassus jagab nii õrnu hellitusi, ja jutustada talle Crassuse armastusest Eutybise vastu.» 

«Jah, jah,» ütles Lucius Bestia, «ja ütle talle, et Marcus Crassus kinkis Eutybisele 
kakssada tuhat sestertsi.» 

«Marcus Crassus annab naisele kakssada tuhat sestertsi! ...» hüüdis Catilina. «See on ju 
veel imelikum kui ime Ariminumis, kus, nagu jutustatakse, olevat kukk hakanud kõnelema 
inimkeeli.» 

«See on imelik vahest ehk ainult sellepärast, et ta on muinasjutuliselt ihne,» tähendas 
Ouintus Curio. «Marcus Crassusele pole ju kakssada tuhat sestertsi mitte rohkem kui üks 
terake võrreldes heleda Tiberi kogu liivaga.» 

«Tal on õigus,» ütles Lucius Bestia silmi pärani ajades, ahnusilme näol. «Mis on see 
Marcus Crassusele, kel on üle seitsme tuhande talendi!...» 

«See tähendab — üle poolteise biljoni sestertsi?...» 

«Summa, mis näiks ebatõenäoline, kui poleks teada, et ta on tõesti olemas!» 

«Vaat mil viisil meie nii hästi valitsetavas vabariigis,» ütles Catilina kibedusega, «avaneb 
alatu hingega ja keskpärase mõistusega inimesel lai tee kuulsusele ning aule. Mind aga, kes 
ma tunnen endas jõudu ja võimeid viia edukalt lõpule mistahes sõda, pole iial tahetud väe- 
ülemaks nimetada, sest ma olen vaene ja võlgadega koormatud. Kui Crassusel tuleb homme 
auahne soov saada määratud kuhugi provintsi, kus on tarvis teha mõni sõjaretk, 

59 

saavutab ta selle viivitamatult, just sellepärast, et ta on niivõrd rikas, et võib ära osta mitte 
ainult õnnetu ja näljase lihtrahva, vaid ka ahne ja rikka senati.» 

«Ja mõtelda ainult,» lisas Ouintus Curio juurde, «kui räpane oli selle ääretu rikkuse 
allikas!» 


«Muidugi,» segas end jutu sekka noor Bestia, «sest kuidas ta selle saavutas! Ta ostis kõige 
madalama hinna eest kokku varandusi, mis Sulla oli konfiskeerinud proskriptsioonide 
ohvreilt. Ta laenas raha välja määratu kõrgete protsentidega. Ta ostis umbes viissada orja — 
arhitekte ja müürseppi, ja need ehitasid loendamatu hulga maju tühjadel kruntidel, mis ta oli 
saanud endale poolmuidu: seal olid kunagi seisnud lihtrahva elamud, mis sagedastes tulekah- 
judes olid maha põlenud...» 

«Nii et nüüd,» katkestas teda Catilina, «kuulub pool Rooma majadest temale.» 

«Ja kas see kõik on õiglane?» küsis Bestia ägedalt. «On see aus?» 

«See on mugav,» ütles Catilina mõru naeratusega. «Ja kas see tõesti jääb alatiseks nii?» 
hüüdis Ouintus Curio. 

«Ei tohiks küll jääda,» pomises Catilina, «aga kes võib teada, mis on kirjutatud saatuse 
vääramatuis raamatuis?» 

«Soovida tähendab võida,» vastas talle Bestia. «Kui Roomas elavast neljasaja kuuekümne 
kolmest tuhandest kodanikust neljasaja kolmekümne kolmel tuhandel pole küllalt raha, et 
kõhtu täis süüa, ega küllalt maad, kus nende väsinud kondid võiksid puhata, siis leidub julge 
mees, kes neile selgeks teeb, et ülejäänud kolmekümne tuhande kodaniku poolt 
kokkukuhjatud varandused on omandatud ülekohtuselt ja nende valdamine on ebaseaduslik. 
Siis saad sa näha, Catilina, kas õnnetud leiavad viisi, kuidas näidata oma jõudu neile jälkidele 
ahnetele koletistele, kes toituvad näljase ja rõhutud rahva verest.» 

«Mitte jõuetuis kaebeis ega tühises kisas ei maksa oma tundeid välja valada, noormees,» 
ütles Catilina tõsiselt. «Me peame oma kodude vaikuses üldise plaani läbi mõtlema ja parajal 
ajal ta kohkumatu ning kindla käega teoks tegema. Vaiki ja oota, Bestia: võib-olla pole see 
päev kaugel, millal me suudame ühe hirmsa ja otsustava löögiga hävitada selle pehkinud 
korra, mille rõhumise all 

me ägame. Sest oma välisest hiilgusest hoolimata on see kord üleni mäda ja mõrane.» 

«Vaata, vaata, kui lõbus on oraator Ouintus Hortensius!» ütles Curio, nagu soovides 
vestlusele teist suunda anda. «Ta rõõmustab nähtavasti Cicero eemaloleku üle, sest on nüüd 
jäänud täiesti ilma konkurendita foorumi koosolekuil.» 

«Küll see Cicero on argpüks!» hüüdis Catilina. «Niipea kui ta märkas, et oli sattunud 
ebasoosingusse Sulla juures oma noorusvaimustuse pärast Mariuse vastu, istus ta laeva ja pani 
plehku Kreekamaale.» 

«Juba peaaegu kaks kuud on ta Roomast kadunud.» 

«Ah, kui minul oleks tema kõneosavus!» sosistas Catilina kätt tugevasti rusikasse 
pigistades. «Kahe kuuga saaksin ma Rooma valitsejaks.» 

«Sinul puudub tema kõneosavus, temal aga sinu jõud.» 

«Sellest hoolimata,» ütles Catilina tõsiseks ja mõtlikuks muutudes, «kui me ei tõmba 
Cicerot kaasa oma üritusse — see aga osutub raskeks tema loiu iseloomu tõttu —, võib ta 
kunagi muutuda meie vaenlaste käes hirmsaks tööriistaks meie vastu.» 

Ja kolm patriitsi jäid vait. 

Sel hetkel astus portikust ümbritsev rahvahulk kahele poole laiali: kandetooli juurde, mis 
oli üleni ehitud kullaga väljaõmmeldud purpurrüdega, sammus Sulla naine Valeria. Teda 
saatsid mõned patriitsid, kelle hulgas paistsid silma paks Decius Caedicius, kõhn Aelvius 
Medullius ja Ouintus Hortensius. 

Lai raske tumesinisest idamaisest riidest palla varjas kirglike austajate ahnete pilkude eest 
kenadust, mida loodus oli Valeriale nii ohtralt annetanud. , Tema nägu oli väga kahvatu, 
suured mustad pärani avatud ja peaaegu liikumatud silmad vaatasid igava ilmega, mis näis 
imelik naise kohta, kes oli abiellunud kuu aja eest. 

Kergete peanoogutustega vastas ta patriitside tervitustele ja naeratuse taha haigutust 
varjates surus kätt kei-gareil Aelvius Medulliusel ja Decius Caediciusel. Mõlemad patriitsid 


näisid Valeria varjudena, niivõrd lahutamatult järgnesid nad talle. Muidugi ei soovinud nad 
loovutada kellelegi au aidata tal kandetooli astuda. Võtnud istet, tõmbas Valeria eesriided ette 
ja andis teda saatvaile orjadele märku liikuma hakata. 

Kapadooklastest orjad tõstsid kandetooli üles ja hakkasid minema; kandetooli ees sammus 
eriline ori, kes pidi tee vabaks tegema. Kandetooli taga moodustasid kuus teist orja au- 
saatevalve. 

Lahkunud austajate salgast, tõi Valeria kuuldavale sügava rahuldusohke, tõmbas loori näo 
ette ja jäi igavust väljendava, nukra pilguga vaatama märga sõiduteed ja vihmast halli taevast. 

Spartacus, kes, nagu me ütlesime, viibis ühes Crixusega patriitside salgast pisut tagapool, 
tundis kandetooli astunud kaunitaris ära oma õe perenaise; teda valdas nagu kerge ärevus, ja 
müksates küünarnukiga oma seltsimeest, sosistas temale kõrva: 

«Vaata!... Valeria, Sulla naine!» 

«Arelate püha hiie nimel, ta on ilus nagu Venus ise!» 

Sel ajal liikus õnneliku eksdiktaatori abikaasa kande-tool kahest gladiaatorist mööda, ja 
Valeria silmad, mis hajameelselt läbi kandetooli ukse vaatasid, peatusid Spartacusel. 

Nagu äkiline tõuge oleks matrooni tema hajameelsusest üles raputanud. Kerge puna tõusis 
tal näkku ja säravate mustade silmadega ainiti gladiaatorit vaadates pistis ta isegi pea 
kardinate tagant veidi välja, et näha teda ka pärast seda, kui kandetool oli gladiaatoreist 
eemaldunud. 

«Vaat kus lugu!» hüüdis Crixus, kelle eest ei jäänud varju need suursuguse daami ilmsed 
sümpaatiaavaldused tema õnneliku seltsimehe vastu. «Kallis Spartacus, jumalanna Fortuna, 
see tujukas ja alatu eit on haaranud sind tukast, või õigemini, sina oled püüdnud patsipidi 
kinni selle püsimatu jumalanna! Ja hoia teda kõvasti, sõber, hoia nii kõvasti, et ta jätaks 
midagi sinu kätte, kui tal tuleb tahtmine sinu juurest põgeneda.» 

Ja Spartacuse poole pöördudes nägi ta, et see seisab ärevusest kahvatuna. 

Tahtepingutuse abil talitses Spartacus ennast ja vastas naeratusega, millele ta püüdis anda 
võimalikult rohkem sundimatust: 

«Jää ometi vakka, hullumeelne! Mis sa jamad Fortunast ja tukast? Herculese nuia nimel 
— sa oled pime nagu andabata.» 

Ja et lõpetada tema jaoks ebameeldiv kõnelus, astus endine gladiaator Lucius Sergius 
Catilina juurde ja küsis temalt tasa: 

«Kas ma pean täna õhtul sinu majja tulema, Catilina?» See pöördus ja vastas: 

«Jah, muidugi. Aga ära ütle «täna õhtul», sest hakkab juba hämarduma, vaid ütle 
«varsti».» 

Teinud patriitsile kummarduse, läks Spartacus Crixuse juurde. 

Nad kõnelesid millestki poolvaljusti ja sammusid siis foorumi kaudu Püha tänava poole. 

«Pluto nimel!... Ma olen täiesti kaotanud selle lõnga, mis seni juhtis mind sinu hinge 
keerulises labürindis,» ütles Bestia, kes oli imestusega vaadanud, kuidas Catilina gladiaatoriga 
tuttavlikult vestles. 

«Mis on siis juhtunud?» küsis Catilina naiivselt. «Rooma patriits arvab madalat ja põlatud 
gladiaatorite tõugu oma sõpruse vääriliseks!» 

«Ah, milline skandaal!» ütles patriits sarkastiliselt naeratades. «Hirmus, eks ole tõsi? ...» 
Ja ilma vastust ootamata lisas juurde teise tooniga: «Ma ootan teid eha ajal oma majas: 
sööme õhtust, lõbutseme ja ... kõneleme tõsiseist asjust!» 

Mööda Püha tänavat Palatinuse poole minnes sattusid Spartacus ja Crixus äkki vastamisi 
toredasti riietatud noore kütkestava naisega; keskealise orjatari ja orja-pediseguus'el saatel tuli 
ta sealtpoolt, kuhu läksid mõlemad gladiaatorid. 


Selle punaste juuste, lumivalge näo ja suurte mere-roheliste silmadega naise ilu pani 
Crixuse jahmatama. Ta jäi seisma ja hüüdis imestusega teda vaadates: «Gaesuse nimel! 
Missugune imepärane ilu!» Spartacus, kes nukrana ja mõtisklevana oli sammunud noruspäi, 
tõstis silmad ja nägi neiut enda ees. Viimane polnud pööranud vähimatki tähelepanu Crixuse 
vaimustusele, vaid vaatas teraselt traaklast, peatus üllatunult, nagu tundes temas ära tuttava 
isiku, ning pöördus endise gladiaatori poole kreeka keeles: 

«Õnnistagu sind jumalad, Spartacus!» «Tänan sind kõigest südamest,» vastas Spartacus 
pisut hämmeldunult, «tänan sind, kaunitar, ja olgu Knidose Venus sulle armuline.» 

Neiu aga astus Spartacuse juurde ja sosistas tasakesi: 

Pediseguus — saatev teener. 

«Valgust ja vabadust, vapper Spartacus!» 

Nende sõnade juures hakkas traaklane värisema ja ütles neiut hämmastusega vaadates: 

«Ma ei mõista, mis tähendavad sinu naljad, kaunitar.» 

«Need pole naljad, ja sa teeskled asjata: see on rõhutute parool. Mina olen kurtisaan 
Eutybis, endine orjatar, päritolult kreeklanna. Ka mina kuulun rõhutute hulka.» 

Ja haaranud Spartacuse hiiglasuure käe, surus ta seda armsa, võluva naeratuse saatel oma 
õrna ja tillukese käega. 

Jälle hakkas gladiaator värisema, sosistades hämmastuses: 

«Ta kõneleb tõsiselt. Ja ta teab salajast märki.» 

«Ma elan Pühas tänavas, Suure Januse templi läheduses. Tule, ma võin anda sulle üsna 
suurt abi õilsas ürituses, mille sa oled ette võtnud.» 

Ja kuna Spartacus seisis kõhklevana, lisas ta juurde üliõrnal häälel, armsa siira ja paluva 
Žestiga: 

«Tule! ...» 

«Ma tulen,» vastas Spartacus. 

«Hüvasti,» ütles kurtisaan ladina keeles, tervitades käega mõlemaid gladiaatoreid. 

«Hüvasti!» vastas Spartacus. 

«Hüvasti, oo kõige jumalikum kõigist ilu jumalannadest!» ütles Crixus, kes seisis kõrval 
ega pööranud kogu aeg silmi ilusalt neiult. 

Liikumatult ja ainiti vaatas ta ikka veel järele eemalduvale Eutybisele. Ja kes teab, kui 
kaua oleks ta niiviisi kangestuses seal seisnud, kui Spartacus poleks teda raputanud ja öelnud: 

«Crixus, kas sa mõtled siit ka liikuma hakata?» 

Gallialane ärkas ja hakkas minema, ikka aeg-ajalt tagasi vaadates. Sammu kolmsada ära 
käinud, hüüdis ta: 

«Ja sa ei taha ikka veel, et ma nimetaksin sind Fortuna armastatud pojaks?... Ah, 
tänamatu!... Ometi peaksid sa püstitama templi sellele tujukale jumalannale, kes on laotanud 
oma tiivad sinu üle.» 

«Milleks hakkas see õnnetu minuga rääkima?» 

«Ma ei tea. ega taha teada, kes ta on; ma tean ainult, et kui Venus olemas on, ei saa ta olla 
kaunim sellest neiust.» 

Sel hetkel astus üks orjadest, kes oli hiljuti saatnud Valeriat, gladiaatorite juurde ja küsis 
neilt: 

«Kes teist on Spartacus?» «Mina,» vastas traaklane. 

«Sinu õde Mirza ootab sind täna kõige vaiksemal öötunnil Valeria majas: tal on tarvis 
kõnelda sinuga ühe pakilise asja Tile.» 

«Hea küll, ma tulen.» 

Ori läks tagasi, mõlemad sõbrad aga jätkasid oma teed ja kadusid varsti Palatinuse künka 
taha. 


V peatükk CATILINA TRIKLIINIUM JA VALERIA KONKLAAV 


Catilina maja, mis asetses Palatinuse künka lõunapoolsel nõlval, ei kuulunud neil päevil 
Rooma kõige suuremate ja ilusamate majade hulka ja pool sajandit hiljem võeti see ühes 
oraator Hortensiuse majaga Augustuse maja koosseisu. Kuid seestpoolt oli see maja 
niisama tore ja mugav kui tolleaegsete tähtsaimate patriitside elamud, ja trikliinium, 
milles lebamisasemeil pikutades pidutses sama päeva õhtul Catilina oma sõpradega, oli 
tol ajal üks kõige uhkemaid ja kaunimaid Roomas. 

Selle pikerguse ja väga avara saali jagasid kahte ossa kuus tivoli marmorist sammast, 
mille ümber põimusid aroomi ja jahedust levitades luuderohust ja roosidest vanikud. 

Piki saali seinu seisid vanikute ja sammaste keskel marmorkujud poosides, millel 
täiesti puudus karskus ja häbelikkus, ent mis seejuures olid tehtud hämmastava ja 
võrratu meisterlikkusega. 

Mosaiikpõrandal oli kujutatud nümfide, saatürite ja faunide metsikuid tantse; nad 
põimusid siivutuiks gruppideks, näidates lopsakaid vorme, mis neile oli andnud 
kunstniku fantaasia. 

Saali sügavuses asetsesid oivalisimast marmorist ümmarguse laua taga kolm suurt 
kõrget pronksist sööma-aset sulgpolstriga ja peenimast purpurist kattega. Oskuslikult 
väljatöötatud kuld- ja hõbelambid rippusid laest alla ja peale selle, et nad saali 
valgustasid, levitasid nad 

ka tugevat aroomi, mis magusalt uimastas ja mõtted kirjeldamatult iharasse 
liikumatusse uinutas. 

Seinte ääres seisid kolm pronksist sööginõude kappi; nad olid üleni ilustatud väga 
peenelt ja originaalselt väljatöötatud vanikute ning lehtedega ja nende sees asetses 
mitmesuguse kujuga ning mitmesuguses suuruses hõbeanumaid. Kaksteist 
pronksstaatuat, mis kujutasid toredasti kaelakeedega ja kalliskividega ehitud etioop- 
lasi, hoidsid ülal hõbedasi küünlajalgu küünlatulede sära muutis saali veelgi valgemaks. 

Pea käe najal ja küünarnukk purpurpadjale toetatud, lebasid laisalt söömaasemeil 
Catilina, Curio, Lucius Bestia, äge noormees, kes hiljem sai rahvatribuuniks, ja Gaius 
Antonius, apaatne ning võlgadest koormatud noor patriits, kes oli Catilina kaaslaseks 
691. aasta vandenõus, seejärel aga Cicero kaaslaseks konsuliametis. Tänu viimase 
energiale hävitas Gaius Antonius samal aastal oma endise kaaslase Catilina. Siin oli ka 
Lucius Calpurnius Piso Caesonius, kombelõtv patriits, kes samuti oli kõrvuni võlgadesse 
uppunud. Ta ei suutnud päästa Catilinat 691. aastal, see-eest valiti saatuse poolt tema 
eest kättemaksjaks 696. aastal, millal ta konsuliks saades suutis saavutada Cicero 
pagendamise. 

Piso kõrval lebas umbes kahekümneaastane naiselikult ilus noormees mingitud näoga, 
lõhnastatud ja käharda-tud juustega, närtsinud põskedega ja alati ärajoodud, kähiseva 
häälega. See noormees oli Aulus Gabinius Nipos, Catilina lähim sõber, kes samuti sai 
hiljem, 696. aastal, konsuliks ja ühes Pisoga aitas toimekalt kaasa Cicero pagendamisele. 

Gabiniusele oli antud aukoht ja ta lebas keskmise aseme sellel äärel, mis asetses 
paremat kätt söögiruumi sissekäigust; tema oli järelikult selle peo kuningas. 

Tema kõrval, teisel asemel, lebas noor, teistest mitte vähem kombelõtv ja pillaja 
patriits; see oli Cornelius Lentulus Sura, julge ja füüsiliselt tugev mees; 691. aastal, just 
selle päeva eelõhtul, millal puhkes Catilina ülestõus, milles tema pidi etendama tähtsat 
osa, suri ta vanglas, kägistatuna Cicero käsul. Tema kõrval oli Gaius Cornelius 


Cethegus, trotslik ja julge noormees. Viimasena lebas sel asemel Gaius Verres, auahne, 
julm ja üpris ahne mees. 

Kõik kutsutud kandsid peenimast lumivalgest villasest 

riidest söögirõivaid ja luuderohust, loorberist ning roosidest pärgi. Suurepärane 
õhtusöök, millega Catilina oma sõpru võõrustas, oli lõpule jõudmas, üheksa patriitsi 
keskel valitsev lõbusus, nende žestid, naljad, siivutud sõnad, peekrite kõlin ja elav 
vestlus, mis saali täitsid, andsid selget tunnistust Catilina koka, aga veel enam tema 
veinisegajate headest omadustest. 

«Vala malle veel falerni veini!» hüüdis joomisest juba kähiseval häälel senaator Curio, 
sirutades kätt hõbepeekriga temale lähima veinivalaja poole. «Vala mulle falerni veini, 
ma tahan ülistada Catilina toredust, ja mingu ihnur Crassus kogu oma rikkusega 
lõhki.» 

«Crassus!... Crassus!... See on minu luupainaja, temale on suunatud kõik minu 
mõtted, kõik minu unenäod! ...» ütles ohates Gaius Verres. 

«Kas tema loendamatud rikkused ei lase sind magada, vaene Verres?» küsis Aulus 
Gabinius naabrile pilkavat ning uurivat pilku heites ja oma valge käega osavasti 
kohendades kähardatud ning lõhnastatud juukseid. 

«Kas tõesti ei saabu päev, kus kõik on võrdsed?» hüüdis Verres ohkega. 

«Ma ei mõista tõepoolest,» ütles Gaius Antonius, «millele mõtlesid need lollpead 
Gracchused ja see idioot Drusus siis, kui nad otsustasid linna üles kihutada, et jagada 
põllud plebeide vahel. Nad ei mõtelnud ju sugugi vaestele patriitsidele!... Kes, kes on 
vaesem meist, kes me oleme sunnitud nägema, kuidas pankurite täitmatu ahnus neelab 
sissetulekuid meie mõisatest? Meile laenatud rahalt protsentide saamise ettekäändel 
panevad nad aresti meie sissetulekuile veel enne, kui võlgade maksmise tähtpäevad kätte 
jõuavad.» 

«Kes on vaesem meist, kes me oleme ebainimlike isade ihnsuse läbi ja kõikvõimsate 
seaduste survel sunnitud veetma oma nooruse parimad aastad vaesuses, tundes 
teostamatute soovide piina?...» lisas juurde Lucius Bestia, paljastades hambaid ja 
kramplikult pigistades äsja tema poolt tühjendatud peekrit. 

«Kes on vaesem meist, kes me oleme vaid pilkeks sündinud patriitsidena ja ainuüksi 
oma seisuse tõttu leiame lihtrahvalt lugupidamist?» tähendas sügava kurbusega 
Lentulus Sura. 

«Kaltsakad toogades, vaat kes me oleme!...» 
«Tsensuseta purpurikandjad!» 

«Rõhutud ja kerjused, kellel pole kohta rikka Rooma vabariigi peol!» 
«Surm liigkasuvõtjaile ja pankureile!» 
«Põrgusse kõik kaheteistkümne tahvli seadused!» 
«Ja preetori edikt!...» 
«Erebusesse isavõim!» 
«Löögu Jupiter Müristaja kõikvõimas välk senatisse ja muutku ta tuhaks!» 
«Aga las Jupiter teatab mulle seda ette, nii et ma võiksin sel päeval puududa!» 
pomises täiesti purju jäänud Curio. 
Naerupahvak järgnes sellele joomari targale märkusele ja tegi lõpu needustele ning 
sõimule. 
Sel hetkel lähenes söögiruumi astunud ori majaperemehele ja sosistas talle mõne sõna 
kõrva. 
«Aa, põrgu jumalate nimel!...» hüüdis Catilina valju häälega ja rõõmsal ilmel. 
«Viimaks ometi! Juhatage ta kohe koos tema kaasatoodud varjuga sisse.» 


Ori kummardas ja tahtis juba minema hakata, aga Catilina hoidis teda tagasi ja lisas: 

«Osutage neile täielikku aupaklikkust. Peske neil jalgu, hõõruge neid võietega ja 
andke neile söögirõivad ning pärjad.» 

Ori kummardas uuesti ja väljus. 

Seejärel hüüdis Catilina trikliiniumiteenrile: 

«Epaphorus, puhasta kohe laud pidusöögi jäänustest ja aseta kaks pinki auaseme 
vastu kahe sõbra jaoks, keda ma ootan; tee see tuba tühjaks miimidest, muusikantidest 
ja orjadest ning sea vahepeal kõrvaltoas kõik korda lõbusa, mõnusa ja pika peo jaoks.» 

Sel ajal kui söögituba kraamiti, jõid külalised vaikides viiekümneaastast falerni veini, 
mis vahutas hõbepeekreis, ja ootasid kannatamatuse ning varjamatu uudishimuga 
saabunute ilmumist. Need astusid varsti sisse orja saatel, riietatud valgeisse 
söögitoogadesse, peas roosipärjad. 

Need olid Spartacus ja Crixus. 

«Kaitsku jumalad seda maja ja tema üllaid külalisi!» ütles Spartacus tuppa astudes. 

«Tervitus kõigile!» lisas juurde Crixus. 

«Au ja kuulsus sinule, ülivapper Spartacus, ja sinu sõbrale!» vastas Catilina, kes oli 
tõusnud ning rudiaariu-sele ja gladiaatorile vastu astunud. Ta võttis Spartacusel käest 
kinni ja juhatas ta asemele, millel oli varem ise 

lebanud. Pannud Crixuse istuma ühele nüüdsama auastme vastu paigutatud 
pinkidest, võttis Catilina istet teisel pingil tema kõrval. 

«Niisiis, Spartacus, sa ei soovinud veeta seda õhtut minu lauas ühes suursuguste ja 
vaprate noormeestega?» — ja seejuures osutas ta külalistele. 

«Ei soovinud? Ma ei saanud, Catilina, ja ma teatasin sulle sellest ette, kui ainult sinu 
ostiaarius korralikult täitis temale minu poolt antud ülesande.» 

«Jah, mulle teatati sellest, et sa ei saa tulla minu juurde õhtusöögile. . . » 

«Ja sa ei teadnud põhjust, mida ma ei võinud avaldada, sest ei olnud kindel ostiaariuse 
tagasihoidlikkuses. Mul oli tarvis minna ühte trahterisse, mida külastavad gladiaatorid, 
ja kohata seal inimesi, kellel on suur mõju neile õnnetuile.» 

«Niisiis,» küsis äkki pisut pilkaval toonil Lucius Bestia, «niisiis, meie, gladiaatorid, 
mõtleme oma vabanemisele, arutleme oma õiguste üle ja valmistume kaitsma neid 
õigusi, mõõk käes?» 

Spartacus punastas, lõi rusikaga lauale, tõusis ägedalt püsti ning hüüdis: 

«Jah, muidugi, kõigi Jupiteri välkude nimel, kui aga.. .* 

Äkki katkestas ta oma kõne, talitses end ja jätkas tooni muutes rahulikult: 

«Kui aga kõrged jumalad ja teie, suursugused patriitsid, selleks nõusoleku annate, siis 
haarame meie relvad rõhutute vabaduse nimel!» 

«See gladiaator möirgab nagu härg,» pomises Curio, kes oli jäänud tukkuma ja laskis 
langeda oma palja pea kord paremale, kord vasakule õlale. 

«Niisugune kõrkus sobib diktaator Lucius Cornelius Sulla õnnelikule,» lisas Gaius 
Antonius. 

Catilina, kes nägi ette, milleni selle kõneluse võivad viia külaliste pilked, tõusis kohalt 
ja ütles nii: 

«Teile, suursugused rooma patriitsid, kellelt ebasoodus saatus on võtnud selle, milleks 
teil teie hingede ülluse poolest on täielik õigus — vabaduse, võimu ja rikkuse; teile, 
vooruslikud ja mehised, teile, kelle ülivapraid hingi ma tunnen; teile, minu ustavad ja 
ausad sõbrad, esitlen ma seda vahvaimat rudiaariust Spartacust, kes oma keha jõult ja 
oma hinge vastupidavuselt oleks täiesti 

väärt olnud sündima mitte traaklasena, vaid rooma kodanikuna ja patriitsina. 
Meie leegionides võideldes tõendas ta oma vahvust, teenides ära aupärja ja dekaani 
auastme...» 

«Mis ei takistanud teda deserteerimast meie sõjaväest esimesel temale soodsal 
juhusel,» katkestas Lucius Bestia. 

«Noh, ja mis siis!» vastas Catilina kiiresti ja ikka enam innustudes. «Kas panete 
temale süüks, et ta jättis maha meid, kes me võitlesime tema kodumaa vastu, jättis 
maha selleks, et kaitsta oma isamaad, omakseid, oma kodukollet? Kes teist, kui te 
oleksite sattunud vangi Mithridatese kätte ja arvatud tema sõjaväkke, poleks Rooma 
kotka esimesel ilmumisel pidanud oma kohuseks maha jätta barbari vihatud lipud ja 
tagasi minna oma kaaskodanike lippude alla?» 

Nende sõnade järel kostis nõusoleku- ja heakskiidu-pominat ja kuulajate soodsat 
meeleolu kasutades jätkas Catilina: 

«Nüüd nägime kõik, mina, teie ja kogu Rooma, kuidas see ülitugev mees, võideldes 
tsirkuses vahvasti, pani toime vägitegusid, mis on väärt mitte gladiaatorit, vaid andekat 
väejuhti. Ja see oma seisundist ning oma õnnetust saatusest kõrgemal seisev mees võttis 
juba mitme aasta eest mõttesse ühe raske, ohtliku, ent õilsa ürituse: ta moodustas 
salajase vandenõu gladiaatorite keskel. Ta sidus nad pühaliku vandetõotusega ja 
kavatseb kindlaksmääratud päeval alustada nendega ülestõusu neile piinu ja surma 
toova türannia vastu ja viia nad vabadena tagasi igaühe oma kodumaale.» 

Catilina vaikis veidi aega ja jätkas pärast lühikest pausi: 

«Kas mitte sedasama ei kavatse juba ammu teie ja mina? Mida nõuavad gladiaatorid 
peale vabaduse? Mida nõuame meie? Mille vastu tahame meie üles tõusta, kui mitte 
sellesama oligarhia vastu? Sest sellest ajast peale, kui vabariik oligarhide meelevalla alla 
sattus, maksavad kuningad, tetrarhid ja rahvad andamit neile ja ainult neile, sellal kui 
teised vaprad kodanikud — suursugused ja lihtsad — muutuvad ühiskonna 
põhjakihiks, õnnetuiks, rõhutuiks, väärituiks ja põlatuiks.» 

Noorte patriitside hulgas kuuldus nurinat ja nende silmis lõi välkuma viha, vaen ja 
kättemaksuiha. 

Catilina jätkas: 

«Meie kodudes valitseb vaesus, väljaspool kodusid aga võlad; olevik on kurb, tulevik 
veel halvem. Milleks virelda niiviisi? Kas pole meil aeg ärgata?...» 

«Ärgakem siis!» ütles kähiseval häälel tukkuv Curio, kes oli kuulnud Catilina 
viimaseid sõnu, kuid polnud sugugi taibanud nende mõtet, ja hakkas hõõruma oma 
silmi. 

Kui väga vandenõulased olidki kaasa kistud Sergiuse kõnest, ei suutnud ükski neist 
naeru pidada Curio rumala vembu puhul. 

«Koristagu sind Minos ja mõistku sinu üle kohut sinu teenete järgi, neetud 
hernehirmutis täis rappa ja veini!» kisendas Catilina, käsi rusikasse pigistades ja lihtsa- 
meelset joomarit needes. 

«Ole vait ja maga, va koletis!» karjus Bestia ning tõukas Curiot nii, et see asemel täies 
pikkuses siruli vajus. 

Catilina jõi aeglaselt mõne lonksu falerni veini ja jätkas pärast lühikest vaikimist: 

«Ja nüüd siis, lugupeetud kodanikud, kutsusin ma teid siia kokku selleks, et ühiselt 
arutada, kas meil on kasulik tõmmata oma ettevõttesse kaasa Spartacust ja tema 
gladiaatoreid. Kui meie üksinda alustame ülestõusu oligarhide ja senati vastu, kes 
hoiavad enda käes kõrgemat võimu, riigikassat ja ähvardavaid leegione, siis ei saavuta 
me muidugi midagi ja meil tuleb niikuinii otsida abi nendelt, keda õigusega võib pidada 
kohaseks selle ettevõtte jaoks. Kõigest ilmaolijate sõda nende vastu, kellel on kõik, 


orjade sõda isandate vastu, rõhutute sõda rõhujate vastu peab olema ka meie asjaks. Ja 
miks ei peaks me tõmbama sellesse ettevõttesse kaasa ka gladiaatoreid, miks ei peaks me 
võtma neid oma juhtimise alla ja sisse viima Rooma leegionidesse? Ma ei suuda seda 
kuidagi mõista. Veenge mind vastupidises, ja me lükkame oma plaani edasi paremate 
aegadeni.» 

Segane nurin kostis pärast Catilina sõnu, mis kõige järgi otsustades kohalviibijate 
enamikule ei meeldinud. Spartacus, kes oli majaperemehe kõne kestel teraselt jälginud 
koosolijate meeleolu, hakkas rääkima rahuliku häälega, ehkki tema nägu oli muutunud 
kahvatuks: 

«Et talitada sinu meele järgi, Catilina — sest sa oled inimene, kellest ma väga lugu 
pean —, otsustasin ma siia tulla, ehkki ei lootnud, et sinu sõnad võiksid veenda neid 

72 

suursuguseid patriitse. Luba siis mulle ja lubagu mulle sinu kõrgeaulised sõbrad 
kõnelda otsekoheselt ja avada teie ees oma hinge. Teid, kõrge päritoluga vabu kodanik- 
ke, hoiab riigiasjade juhtimisest eemale ja jätab teid ilma rikkusest oligarhide kast, kes 
on vaenulik rahvale, julgeile ja edumeelseile meestele ning kelle võim enam kui saja 
aasta kestel tõukab Roomat tülide ja mässude keerisesse. Seepärast seisab teie jaoks 
ülestõusu eesmärk selles, et praegune senat kõrvale heita ja asendada maksvad seadused 
teistega, mis oleksid õiglasemad rahvale ja ühtlaselt jagaksid rikkusi ja õigusi, selles, et 
asendada senaatorid teie ringkonda kuuluvate inimestega. Kuid teile nagu praegustelegi 
valitsejatele jääksid teisel pool Alpe ja üle mere asuvad rahvad endiselt barbareiks ja 
teie tahaksite, et nad kõik oleksid Rooma riigi ikke all ja maksaksid teile andamit, 
tahaksite, et teie majad oleksid täis orje ja et amfiteatreis nagu praegugi korraldataks 
veriste gladiaatorivõitluste vaatemänge; see oleks teile puhkuseks raskeist riiklikest 
muredest, mis teil kui võitjail tuleks homme enda peale võtta. Midagi muud ei või teie 
soovida ja lühidalt öeldes seisab teie jaoks küsimus selles, et ise praeguste valitsejate 
kohale asuda. 

Meile, õnnetuile gladiaatoreile, aga seisab asi hoopis muus. Kõigist põlatud, ilma 
vabaduse ja isamaata, mõistetud võitlema ja tapma üksteist teiste lõbustamiseks, me 
otsime vabadust, kuid täielikku ja täiuslikku, me tahame tagasi võita oma isamaa ja 
oma kodud, ja selletõttu ei pea me üles tõusma mitte ainult praeguste valitsejate, vaid ka 
nende vastu, kes tulevad nende asemele, olgu nende nimed siis Sulla või Catilina, 
Cethegus või Pompeius, Lentulus või Crassus. 

Teisest küljest, kas meie, gladiaatorid, võime loota võidule, kui me oleme jäetud 
iseenda hoolde, oleme üksi üles tõusnud Rooma hirmsa ja võitmatu võimu vastu? Ei, 
võit on võimatu ja võimatuks muutub ka ettevõte ise. Seni kui ma lootsin, et sina, 
Catilina, ja sinu sõbrad võivad ausalt hakata meie juhtideks, seni kui ma võisin oletada, 
et konsuli auastmes inimesed ja patriitsid asuvad gladiaatorite leegionide etteotsa ja 
annavad sõjaväele oma väärikuse ja nime, elustasin ma paljude oma õnnetuskaaslaste 
lootusi omaenda lootuste kirega; aga nüüd, kus ma näen, et teie kasvatusest tulenevad 

eelarvamused iial ei luba teil meie juhtideks olla, olen ma jõudnud kindlale otsusele, et 
võimatu on meie ettevõte, millest ma unistasin, mida hellitasin oma sügavaimas 
hingepõhjas ja millest ma end nüüd ääretu kahetsustundega lõplikult lahti ütlen nagu 
kujutletamatust meeletusest Kas võiks teisiti nimetada meie ülestõusu, isegi kui me 
saaksime kaasa tõmmata viis või kümme tuhat inimest? Missugune autoriteet oleks 
näiteks minul või teistel minu klassist, missugune tähtsus, missugune prestiiž? 
Viieteistkümne päevaga löödaks meie kaks leegioni puruks, nagu juhtus kakskümmend 
aastat tagasi nende tuhandete gladiaatoritega, keda üks Minuciuse- või Veciuse-nimeline 
Vapper rooma ratsanik kogus kokku Capua all.» 


Raske on edasi anda muljet, mille jättis Spartacuse kõne, kes oli ju külaliste arvates 
barbar ja seejuures põlatuim. Ühed panid imeks tema kõneosavust, teised tema mõtete 
üllust, kolmandad tema poliitiliste ideede sügavust, üldiselt aga olid kõik üpris 
rahuldatud, sest et ta Rooma nime kõikvõimsuse vastu nii suurt lugupidamist oli 
väljendanud. Ja roomlaste rahuldatud enesearmastus, mida endine ori oli nii osavasti 
kõditanud, avaldus üldistes, mehisele traaklasele avalikult jagatavais kiitustes; kõik, 
alates Lucius Bestiaga, pakkusid talle kaitset ja sõprust. 

Küsimuse arutamine kestis veel kaua. Avaldati palju kõige mitmekesisemaid 
arvamusi, ja lõpuks otsustati ettevõte edasi lükata paremate aegadeni: oodata ajalt head 
nõu, Fortunalt aga julge plaani jaoks soodsamat juhust. 

Spartacus pakkus oma käsi ja väheste temasse uskuvate ja temast lugupidavate 
gladiaatorite käsi — ta rõhutas muuseas kogu aeg sõna «vähesed» — Catilina ja tema 
sõprade käsutusse. Pärast seda kui tema ja Crixus olid tühjendanud sõprusekarika, 
mida lasti ringi käia ja millesse külalised viskasid roosi õielehti pärgade küljest, jättis ta 
majaperemehega ja tema sõpradega hüvasti ning lahkus ühes Crixusega patriitsi 
majast. 

Tänavale jõudnud, seadsid nad sammud Sulla maja poole. 

Crixus katkestas esimesena vaikimise. 

«Sa seletad mulle, ma loodan...» 

«Vaiki, Herculese nimel!» ütles Spartacus teda katkestades poolvaljusti. «Hiljem saad sa 
kõik teada.» 

Nad läksid vaikides edasi ja käisid niiviisi ära üle 

kolmesaja sammu. Esimesena hakkas kõnelema rudiaarius. Ta pöördus gallialase poole, 
vaatas ringi ja ütles tasakesi: 

«Seal oli liiga palju inimesi, mitte kõik nad pole meie poolt ja mitte kõigi mõistus 
polnud selge. Neid noorukeid ei võinud usaldada. Sa kuulsid — nende jaoks on meie 
vandenõu likvideeritud, peab kaduma nagu haige aju sonimine. Sina mine kohe tagasi 
Actianuse gladiaatorite kooli ja vaheta meie parool, tervitused ja salajane märk 
käepigistusel. Parooliks saab «valgus ja vabadus» asemel «püsivus ja võit». Märgiks 
pole edaspidi mitte enam kolm lühikest üksteisele järgnevat käepigistust, vaid parema 
käe esimese sõrme kolm lühikest vajutust teise parema käe peopesale.» 

Ja Spartacus võttis Crixuse parema käe ning vajutas kolm korda esimese sõrmega 
tema peopesale, öeldes: 

«Vaat nii. Kas said aru?» 

«Sain aru,» vastas Crixus. 

«Ja nüüd mine, ära kaota aega; tee nii, et iga lüli ülem teataks sellest oma viiele 
gladiaatorile. Seleta neile, et meie vandenõu ähvardas avalikukstuleku oht ja et igaüks, 
kes lausub endise parooli ja tarvitab endisi märke, riskeerib meie ettevõtte 
nurjaajamisega ja sunnib meid lõplikult loobuma katsestki teha teoks meie ohtlik kavat- 
sus. Homme varahommikul saame kokku Julius Rabetiuse koolis.» 

Spartacus surus Crixuse kätt ja hakkas kiirel sammul Sulla maja poole minema. Ta 
koputas uksele; ta lasti sisse ja juhatati eesruumist väikesse toakesse, kus elas tema õde 
Mirza. Neiule, kes oli võitnud oma emanda täieliku poolehoiu, oli antud juba väga tähtis 
töö: ta juhatas Valeria tualetti. 

Ärevuses ootas ta venda, ja niipea kui nägi teda oma tuppa astuvat, sööstis tema 
juurde, põimis käed tema kaela ümber ja kattis ta näo suudlustega. 

Seejärel rääkis tütarlaps Spartacusele väga lõbusa näoga, et ta poleks kutsunud teda 
niisugusel tunnil, kui seda poleks käskinud tema emand Valeria, kes sageli kõneles 
temaga Spartacusest, päris teateid tema kohta, ilmutas tema vastu rohkem huvi, kui 


võib-olla oleks sobinud nii suursugusel matroonil tunda rudiaariuse vastu. Teada 
saanud, et Spartacus polnud veel sidunud end mingi töökohaga, oli Valeria käskinud 
kutsuda ta selleks 

õhtuks, kavatsedes teha talle ettepaneku hakata juhatama gladiaatorite kooli, mille 
Sulla oli hiljuti organiseerinud oma villas Cumaes. 

On raske kujutleda, missugust rõõmu tundis Spartacus Mirza sõnade juures. Ta 
raputas energiliselt pead, nagu püüdes eemale ajada temas tormitsevaid kummalisi 
mõtteid. 

«Kui ma nõustun juhatama seda väikest gladiaatorite kooli, kas nõuab siis Valeria, et 
ma pean uuesti ennast ära müüma, või jätab ta mu vabaks?» küsis ta viimaks õelt. 

«Sellest ei rääkinud ta mulle midagi,» vastas Mirza, «aga ta tunneb sinu vastu suurt 
poolehoidu ja küllap on vist nõus sind vabaks jätma.» 

«Tähendab, ta on väga hea, see Valeria?» 

«Niisama hea kui ilus.» 

«00, siis pole tema headusel piire!» 

«Mulle näib, et sa tunned tema vastu suurt armastust?» 

«Mina?... Määratu suurt, kuid harrast ja aupaklikku armastust, missugust võib ja 
peab tundma nii suursuguse matrooni vastu minu kurvas seisundis olev inimene!» 

«Noh, siis kuula... Tõota, et sa ei hinga talle sellest sõnagi, sest ta keelas mul valjusti 
ära sellest sulle kõnelda. Tea, et õrnuse ja armastuse, mida sa tema vastu tunned, on 
sulle sisendanud kõrged jumalad kui tänu-kohuse, sest just Valeria mõjutas tsirkuses 
Sullat sulle vabadust andma.» 

«Kuidas... Tema?... On see tõesti tõsi?...» hüüdis Spartacus kogu kehast võpatades ja 
kahvatuks muutudes. 

«Tõsi... tõsi... Kuid kordan sulle — ära näita talle välja, et sa seda tead.» 

Lasknud pea rinnale vajuda, jäi Spartacus sügavaisse mõtteisse. 

«Ja nüüd lähen ma Valeriale teatama sinu tulekust, et võiksin siis sind tema juurde 
juhatada.» Ja liblikkergena kadus Mirza väikese ukse taha. 

Spartacus, kes oli süvenenud mõtisklusse, ei märganudki seda. 

Rudiaarius oli esmakordselt näinud Valeriat poolteist kuud tagasi. Sulla majja tulles, 
et õega kokku saada, oli ta kohanud Valeriat, kes oli parajasti väljumas kandetooli 
juurde. 

Mulje, mille jätsid Spartacusele Valeria kahvatu nägu, mustad säravad silmad ja 
pigimustad juuksed, oli välk-terav ja tugev. Ta tundis üht neist erilistest ja seletamatuist 
poolehoiupuhanguist, millele on võimatu vastu panna; samas tekkis temas äkki, nagu 
julgeim soov, mõte võimaluselt kas või ainult suudelda selle temale Venusena kaunina 
päiva naise tuunika palistust. 

Nähtavasti oli Spartacuse ja Valeria vahel tekkinud mingisuguste salapäraste 
hoovuste kokkupuude. Ehkki Valeria seisund ja päritolu oleksid pidanud sundima teda 
suuremale tagasihoidlikkusele, valdas teda, nagu oli märgata, juba esimesest hetkest 
peale samasugune tunne nagu see, mis erutas gladiaatori hinge. 

Algul tahtis traaklane selle uue tunde oma südamest välja tõrjuda. Mõistuse hääl ütles 
talle, et tema armastus pole mitte ainult võimatu, vaid et see on mitte millegagi 
võrreldav meeletus, et tema armastus on hullumeelse armastus, et tema kirg kohtab 
täiesti ületamatuid takistusi. Kuid mõte sellele naisele tekkis pidevalt, visalt ja võimukalt 
keset kõiki Spartacuse muresid ja valdas lõpuks teda täielikult. 


Vahel läks ta nagu salapärase jõu sunnil Sulla maja portikuse sammastiku taha — 
ootama Valeria väljatulekut. Temast märkamatuna oli ta palju kordi teda näinud ja iga 
kord leidnud ta olevat veelgi kaunima. 

Ainult üks kord oli Valeria teda märganud, ja hetkeks näis vaesele rudiaariusele, et ta 
vaatas teda heatahtlikult, peaaegu lahkelt ja — ta oli valmis mõtlema — armastusega, 
kuid ta tõrjus selle mõtte endast kohe eemale nagu oma soovide koletisliku fantaasia, 
nagu mõtte, mis tema hinge sellise seisundi juures — ta mõistis seda väga hästi — viiks 
ta hullumeelsuseni. 

On kerge aru saada, missuguse mulje jätsid Mirza sõnad vaesele gladiaatorile. 

Ta oli Sulla majas, mõne sammu kaugusel sellest naisest — ei, mitte naisest, vaid 
jumalannast, kelle eest ta tundis end valmis olevat ära andma oma vere, kuulsuse ja elu. 
Ta satub kohe tema ette, võib-olla jääb temaga kahekesi, kuuleb tema häält ja näeb 
lähedalt tema näojooni, silmi, naeratust. .. Naeratust, mida ta polnud vee] iial näinud ja 
mis pidi olema nagu kevadise taeva naeratus. Ta oli siin ja mõni hetk lahutas teda 
võrratusi õnnest, missugust ta polnud julgenud soovida, ei, 

millest polnud julgenud unistadagi. .. Mis oli siis ometi juhtunud? ... Võib-olla oli ta 
magusa unistuse võimuses, oma kirest erutatud fantaasia nägemuste keskel?... või 
hakkab ta hulluks minema?... Või ehk ongi ta õnnetu juba hulluks läinud? 

Selle mõtte juures Spartacus võpatas ja vaatas ringi, otsides hämmeldunud silmadega 
oma õde. Kuid Mirzat polnud enam seal. 

Ta tõstis käed laubale, nagu selleks, et tagasi hoida pöörast tukslemist meelekohtades 
või et hajutada udu, mis mässis end tema aju ümber, ja sosistas vaevalt kuuldavalt: 

«Oo jumalad, ärge laske mind hulluks minna. .. » 
Vähehaaval nakkas ta toibuma ja taipama, kus ta viibib. 

Muidugi oli see tema õe tuba: väike ase seisis ühes nurgas, kaks väikest kullatud puust 
pinki asetsesid seinte ääres. Toakest valgustas roheline terrakotast õlilamp, millele oli 
antud sisaliku kuju, kelle suust väljus süüdatud taht. 

Alles jahmunud, vaevalt teadvusele tulnud Spartacus, kes ikka veel oli mõtte 
võimuses, et ta kas uneleb või on hullumas, puudutas vasaku käe esimese sõrmega lambi 
leeki. Põletuse valu veenis teda selles, et ta ei maga. 

Siis katsus ta tahtepingutusega vaigistada vere mässamist ja täielikult tagasi saada 
valitsust oma tundmuste üle. Vähehaaval läks see tal korda, nii et kui Mirza mõne 
minuti pärast sisse astus ja teda hüüdis, et juhatada ta Valeria külalistetuppa, võttis ta 
selle teate kaunis rahulikult ja ükskõikselt vastu, ainult ta nägu muutus surnu- 
kahvatuks. 

Mirza pani seda tähele ja küsis murelikult: 
«Mis sul on, Spartacus? ... Kas sa tunned ennast ehk halvasti? ...» 

«Ei, ei. . iial pole ma ennast nii hästi tundnud,» vastas rudiaarius. 

Õe saatel laskus ta alla kitsukesest trepist (rooma majades elasid orjad ülemisel 
korrusel) ja läks konklaavi, kus teda ootas Valeria. 

Konklaaviks nimetati ruumi, kus rooma matroon veetis aega lugemisega, võttis vastu 
lähedasi sõpru ja kus toimusid intiimsed kõnelused. 

Valeria konklaav tema talvistes eluruumides (patriitside majades oli tavaliselt niisama 
palju eri ruume kui aastaaegu) oli väike elegantne toake. Mõned raudplekist torud 
levitasid mahedat soojust, mis oli seda meeldivam, mida karmim oli külm väljas. Need 
torud olid osavasti varjanud seinu katva idamaise riide drapeeringuisse. Kallis 
helesinine siidriie rippus piki seinu laest peaaegu põrandani kapriisseis voltides ja 
kummalistes festoonides. Selle riide peale aga oli kinnitatud valget pilve meenutav pee- 


nike lumivalge batist, mis oli ohtrasti üle puistatud värskete, kogu tuba õrna aroomiga 
täitvate roosidega. 

Laest rippus alla uhke kullast kolme tahitoruga lamp, mis oli valmistatud kreeka 
meistri poolt ja kujutas roosi lehtede keskel. See hajutas ainult pooleldi toas valitsevat 
hämarust ja levitas seal sinkjat, peaaegu tuhmi valgust ühes õrna aroomiga, mida 
andsid lambi tahti immutava õli hulka segatud araabia lõhnaained. 

Selles idamaises stiilis nii ilusasti seatud toas polnud mingit mööblit peale ühe 
seljatoega aseme või kušeti, millel pehmed sulgpadjad, kaetud helesinisega kanditud 
valge siidiga —, mõne pingi, mille katteks oli täpselt samasugune riie, ja madala 
kallihinnalise hõbedast kummuti nelja väikese sahtliga, millel oli kujutatud Sulla neli 
võitu. 

Selles üksildases, vaikses, aroomidega täidetud ruumis lebas sel vaiksel öötunnil ilus 
Valeria kušetil, riietatud lumivalgesse villasesse siniste paeltega ääristatud tuunikasse. 
Tema olümposlikud õlad, nagu elevandiluust treitud käsivarred ja poolpaljas lumivalge 
rind olid kaetud mustade paksude hooletult vallandatud juustega. Küünarnukid padjale 
toetades hoidis ta pead väikese, lapsekäe-suurukese lumivalge käe najal. 

Tema silmad olid pooleldi suletud, nägu liikumatu. Ta näis magavat: nähtavasti oli ta 
kaasa kistud nü magusate ja meeldivate mõtete keerisest, et ei märganud midagi enda 
ümber. Valeria ei lügutanud ennast kerge kahina juures, mida tekitas ukse avamine, kui 
Mirza Spartacuse sisse juhatas, ega pööranud pead, kui uks äramineva orjatari järel 
sulgus. 

Nägu kahvatu nagu parose marmor, hõõguvad silmad suunatud ilusale matroonile — 
nii seisis Spartacus mõnda aega vaikides ja liikumatult, süvenenud hardasse vaatlusse, 
mis äratas tema rinnas tormilise värina ja 

niisuguse tundmuste möllu, millist ta polnud veel iial läbi elanud. 

Nii möödus mõni hetk. Kui Valeria oleks sel ajal oma mõtetest ärganud, oleks ta 
selgesti kuulnud rudiaariuse katkendlikku ja erutatud hingamist. Äkki võpatas Sulla 
naine, nagu oleks keegi teda hüüdnud, nagu oleks talle teatatud, et Spartacus on siin. Ta 
tõusis istukile, pööras traaklase poole oma äkki õhetama löönud näo ja rahuldatult 
ohates ütles õrna häälega: 

«Ah! Sa oled siin?» 

Selle hääle kõla juures tõusis Spartacusele näkku leekiv puna; ta astus sammu Valeria 
poole, pani huuled kokku nagu selleks, et kõnelda, kuid suutis tuua kuuldavale ainult 
ebaselge ja arusaamatu heli. 

«Soosigu sind jumalad, vapper Spartacus!» ütles enesevalitsuse tagasi saanud Valeria 
armsa naeratusega. «Ja... ja... istu,» lisas ta juurde ühele pingile osutades. 

Seekord võttis Spartacus julguse kokku ja vastas, alles nõrga ja väriseva häälega: 

«Jumalad soosivad mind palju rohkem, kui ma olen ära teeninud, jumalik Valeria. 
Nad osutavad mulle sel hetkel ülimat armu, mis üldse võib surelikule osaks saada: nad 
annavad mulle sinu soosingu.» 

«Sa pole mitte ainult vapper,» kostis Valeria, kelle silmis välgatas rõõmuhelk, «vaid sa 
oled ka armastusväärne.» 

Seejärel küsis ta äkki kreeka keeles: 

«Omal maal olid sa, enne kui vangi langesid, üks oma rahva juhte, eks ole tõsi?» 

«Jah,» vastas Spartacus samuti kreeka keeles, mida ta kõneles kui mitte atika, siis 
igatahes aleksandria elegantsiga, «ma olin ühe kõige tugevama traakia suguharu juht 
Rhodope mägedes. Mul oli maja, suurearvulisi lamba- ja härjakarju ning üliviljakaid 
karjamaid. Ma olin rikas, võimas, õnnelik ja — usu mind, jumalik Valeria! — ma 
armastasin inimesi, olin nende vastu õiglane, armuline ja hea...» 


Ta peatus hetkeks ja jätkas seejärel sügava ohkega ning tugevast erutusest väriseval 
häälel: 

«Ja ma polnud barbar, polnud põlatud ja õnnetu gladiaator!» 

Valeriat valdas haletsustunne ja armuärevus, ning 

tõstes rudiaariusele silmad, milles säras hellitust ning õrnust, ütles ta: 

«Ma olen sageli ja kaua vestelnud sinu armsa Mirzaga, ma tunnen sinu harukordset 
vaprust; ja nüüd, kus ma sinuga kõnelen, näen ma selgesti, et põlastusväärne pole sa iial 
olnud, oma hariduselt, kasvatuselt ja kombeilt aga sarnaned sa pigem kreeklase kui 
barbariga.» 

Pole võimalik kirjeldada, missuguse mulje jätsid need õrna häälega lausutud sõnad 
Spartacusele; ta tundis, et ta silmad lähevad niiskeks, ja vastas katkeva häälega: 

«00, ole õnnistatud ... nende armuliste sõnade eest... armulisim naistest, ja osutagu 
kõrged jumalad ... sulle eelistust kõigi surelike ees, sest sa väärid seda täielikult, ja 
tehku nad sind õnnelikemaks kõigist inimestest.» 

Ka Valeria oli erutatud: see erutus avaldus tema ilmekate silmade kirglikus säras ja 
katkendlikus hingamises. 

Mis puutub Spartacusse, siis tema oli päris meeletu. Ta vaatas Valeriat vaimustatud, 
ustavate ja jumaldavate silmadega, ta kuulas tema meloodilist häält, mis näis talle 
Apollo harfi harmooniana, ta joobus tema leeki vaist ja kirglikest silmist, mis näisid 
tõotavat sõnulseletamatuid armurõõme. Ja kui ta ei võinud uskuda ning tõepoolest ei 
uskunudki tõotust, mis elas neis silmis ja mida ta pidas erutatud kujutluse 
hallutsinatsiooniks, ei pööranud ta siiski hõõguva laava taoliselt väikuvat armunud 
pilku Valeria jumalikelt silmadelt. 

Spartacuse viimastele sõnadele järgnes kestev vaikus, mida segas ainult matrooni ja 
traaklase raske hingamine; nende südamete vahel oli tekkinud mingisugune ühtsete 
tunnete ja mõtete vool, mis pani mõlemad värisema ja hämmelduses vaikima. 

Valeria tegi esimesena katset vabaneda selle ohtliku vaikimise raskusest. 

«Kas ei võtaks sa nüüd, kus sa vaba oled, enda peale kuuekümnest gladiaatorist 
koosneva kooli juhatamise? Sulla tahab nad oma villas Cumaes gladiaatoritööks välja 
õpetada.» 

«Ma olen valmis tegema kõik, mis sa soovid, sest ma olen sinu ori ja täielikult sinu 
käsutuses,» vastas Spartacus vaevalt kuuldava häälega, suunanud Valeriale pilgu, mis 
väljendas õrnust ja piiritut ustavust. 

Mõnda aega vaatas Valeria vaikides teraselt Spartacust, siis tõusis ja sammus 
vankudes üle toa. Seejärel pea- 

tus ta rudiaariuse ees ja vaatas kaua sõnagi lausumata 
talle otsa. Viimaks ütles ta vaevalt kuuldavalt: — AN A 

«Spartacus, ole avameelne, ütle mulle: mis tegid sa mõned päevad tagasi, kui peitsid end 
selle maja portikuse varju?» 

Otsekui leek valgustas gladiaatori kahvatut a Ta kummardas HA ega vastanud midagi, 
ainult tegi: kaks korda asjatult katset tõsta nägu Valeria poole ja avada suud, et kõnelda. Iga 
kord segas teda häbi — häbi, mis valdas teda mõtte juures, et tema saladus polegi enam 
saladus ja et Valeria kindlasti naerab südames meeletu iha üle, mis kihutas põlatud 
gladiaatorit tõstma pilku ühe Rooma kauneima ja suursuguseima patriitslanna poole. Ta 
tundis oma häbistava ja ärateenimata seisundi kogu kibedust, needis endamisi sõda ja Rooma 
nurjatut võimsust. Ta värises häbi, meelehärmi ja raevu pärast. 

Valeria, kes ei mõistnud Spartacuse vaikimist, astus mõne hetke pärast sammu tema poole 
ja küsis temalt veel suurema Õrnusega: 

«Utle mulle... mis sa tegid?» 

Ilma pead tõstmata langes rudiaarius Valeria jalge ette ja sosistas: 


. «Anna andeks)... Anna andeks!... Käsi oma vardjal mind vitstega peksta!... Lase lüüa mind 
risti Sessoori väljal!... Ma olen seda ära teeninud...» 


a üles!... Mis sul on?» ütles Valeria Spartacuse käest kinni haarates ja teda tõusma 
ergutades. 

«Aga ma vannun sulle, et ma jumaldasin sind, nagu jumaldatakse Venust, nagu 
jumaldatakse Junot...» 

«Aa...» hüüdis matroon rahuldusega. «Sa tulid selleks, et mind näha...» 

«Anna mulle andeks... Anna mulle andeks... Ma tulin sind hardalt imetlema.» 

«Tõuse üles, Spartacus, õilis hing,» ütles Valeria ärevusest väriseval häälel ja tugevasti 
Spartacuse kätt pigistades. 

«Ei, ei, siin, siin, sinu jalge ees... on minu koht, jumalik Valeria. ..» 

Nende sõnadega haaras ta tema tuunika serva ja hakkas seda kirglikus tundehoos suudlema. 

«Tõuse, tõuse, see koht pole sinu jaoks,» sosistas Valeria üleni värisedes. 

Kattes Valeria käsi kuumade suudlustega, tõusis SpVrtacus üles, vaatas matrooni armunud 


silmadega ja kortias nagu sonides, kähedal ning poollämbunud häälel: 
«Oo jumalik... jumalik... jumalik Valeria!...» 


VI peatükk ÄHVARDUSED, INTRIIGID JA OHUD 


«Ütle mulle viimaks,» sõnas Eutybis, lamaskledes pehmete purpurpatjade virnal oma maja 
eksedras, «kas sa tead midagi või mitte? On sul käes võti selle segaduse selgitamiseks? ...» 

Tema kaasvestlejaks oli umbes viiekümneaastane mees habemeta, naiseliku näoga, mida 
üleni katsid puudri- ja mingikorrast halvasti varjatud kortsud. Riietuse järgi võis temas 
kergesti ära tunda näitleja. 

«Kas sa soovid, et ma ütleksin sulle, mis ma sinust arvan, Metrobius? Ma olen sind alati 
väga madalalt hinnanud, nüüd aga ei pea ma sind üldse inimeseks.» 

«Oo, vannun oma kaitsja Momuse maski nimel!» vastas näitleja ragiseva häälega. «Kui 
sina, Eutybis, poleks kaunim Dianast ja võluvam Cypriast, siis — annan sulle Metrobiuse, 
Comelius Sulla südamesõbra ausõna — ma vihastuksin. Kui mitte sina poleks see, kes 
minuga niiviisi kõneleb, siis Hercules Võitja nimel, ma läheksin lihtsalt minema, olles 
soovinud sulle head teed Styxi kallastele!» 

«Aga mis oled sa siiski ära teinud? Mis oled sa nende plaanide kohta välja uurinud?» 

«Noh... ma ütlen sulle... Ma sain teada palju — Ja mitte midagi...» 

«Mida tähendavad sinu sõnad?» 

«Ole kannatlik, ma seletan sulle kõik. Ma loodan, et sul ei tule mõttessegi kahelda selles, 
et mina, vana miimilisi osi mängiv näitleja, kes kolmekümne aasta kestel esineb 
rahvaetendustel naiste rollides, valitsen inimeste võlumise kunsti, eriti kui need inimesed on 
barbarid ja harimatud orjad või veel harimatumad gladiaatorid ja kui mul oma eesmärgi 
saavutamiseks on kasutada nii kindlalt mõjuv abinõu nagu kuld...» 

«Just nimelt sellepärast, et ma ei kahtle sinu osavuses, andsin ma sulle selle ülesande, 
kuid...» 

«Aga... aga saa aru, kauneim Eutybis, et kui minu osavus pidi avalduma gladiaatorite 
vandenõu avastamises, siis tuleb sul proovida seda millegi muu kallal, sest gladiaatorite 
vandenõu ei saa avastada, kui nemad midagi ei kavatse.» 

«On see võimalik?» 

«See on tõsi, selles pole kahtlust, kauneim neiu.» 

«Ometi oli gladiaatoreil kaks kuud tagasi vandenõu, neil oli organiseeritud salajane liit, 
neil oli oma parool, kokkulepitud tervitusmärgid ja oma hümnid ja nad kavatsesid nähtavasti 
ülestõusu, midagi Sitsiilia orjade mässu taolist.» 

«Ja sina uskusid tõsiselt gladiaatorite ülestõusu võimalikkusse?» 

«Miks mitte?... Kas nemad ei oska võidelda ega surra?» 

«Amfiteatreis...» 


«Aga just sellepärast, et nad oskavad võidelda ja surra rahva lõbustamiseks,võivad nad 
võidelda ja surra ka vabaduse kättevõitmiseks.» 

«Eh!... Ja kui neil oligi loodud vandenõu, siis võin sulle igal juhul kinnitada, et nüüd neil 
seda enam pole.» 

«Ah!...» ütles kaunis kreeklanna kergelt ohates ja mõttesse jäädes. «Ma ei tea selle 
põhjusi... ja isegi kardan neid teada saada.» 

«Seda parem!... Mina ei tea neid ega ole mul ka mingit himu neid teada saada.» 

«Gladiaatorid olid omavahel kokku leppinud ja oleksid välja astunud, kui rooma patriitsid, 
kehtivate seaduste ja senati vaenlased, oleksid nende juhtimise eneste peale võtnud.» 

«Aga kuna need rooma patriitsid, nii alatud kui nad ongi, ei osutunud niivõrd madalaiks, 
et asuda gladiaatorite etteotsa...» 

«Oli siiski niisugune silmapilk... Küllalt, meil pole enam mõtet sellega tegelda. Ütle 
mulle, Metrobius ...» 

«Enne rahulda minu uudishimu,» ütles näitleja. «Kust said sa andmeid gladiaatorite 
vandenõu kohta?» 

«Ühelt kreeklaselt... minu kaasmaalaselt, samuti gladiaatorilt ...» 

«Sina, Eutybis, oled maa peal vägevam kui Jupiter 

taevas. Ühe jalaga seisad sa oligarhide Olümposel, teisega pööbli räpases soos...» 

«Ah, ma teen kõik, mis võimalik, et saavutada...» 

«Et saavutada mida?...» 

«Et saavutada võimu!» hüüdis Eutybis väriseva häälega, hüpates jalule vihast moonutatud 
näoga, kurjakuulutavas tules leekivate silmadega ja nii ägeda vihkamise, julguse ja talitsematu 
tahtega, mida kuidagi ei võinud oodata sellelt elegantselt ja graatsiliselt tütarlapselt. «Jah, et 
saavutada võimu, saada rikkaks, vägevaks, et mind kadestataks... ja,» lisas ta juurde pool 
valjusti, kuid veel suurema jõuga, «et saada võimalust kätte maksta.» 

Ehkki Metrobius oli laval harjunud igasuguse teesklusega, vaatas ta hämmastunult 
Eutybise moonutatud nägu, neiu aga oli saanud tagasi enesevalitsemise ja hüüdis järsku 
heledasti naerma pahvatades: 

«Eks ole tõsi, ma deklameerisin Medea rolli kui mitte nii nagu Galeria Emboliaria, siis 
igatahes päris kenasti. Sa oled kivistunud, vaene Metrobius, ja ehkki sa oled vana, vilunud 
komödiant, jääd sa alatiseks naiste ja poiste osade mängijaks.» 

Ja ikka veel naeris Eutybis südamest, kutsudes taas välja Metrobiuse hämmastuse. 

«Et saavutada mida?» algas kurtisaan pärast lühikest pausi uuesti. «Et saavutada mida, 
vana ja rumal kalkun?» 

Küsides lõi ta talle nipsu nina pihta ja jätkas lakkamatult naerdes: 

«Et saada niisama rikkaks nagu Nicopolia, Sulla armuke, nagu vana kurtisaan Flora. Et 
saada rikkaks, väga rikkaks — saad aru, vana tolvan? —, selleks et ma võiksin nautida elu 
kõiki rõõme, kõiki lõbusid, sest pärast elu pole enam midagi, nagu õpetab jumalik Epikuros. 
Kas said aru, miks ma lasen käiku kogu kunsti ja kõik võluvahendid, mis loodus on mulle 
kinkinud? Nimelt selleks, et ühe jalaga seista Olümposel, teisega soos ja...» 

«Kuid poris võib end määrida ...» 

«Aga pärast võib end puhtaks pesta. On's Roomas vähe saunu ja dušše? Kas selles minu 
majas pole vanni? Kuid mõtelge, oo kõrged jumalad, kes julgeb pidada moraali-jutlust? ... 
Inimene, kes on veetnud kogu elu kõige räpa-semate jäleduste, kõige alatumate nurjatuste 
keerises? ...» 

«Noh, jätame selle minu portree maalimise nii elavate värvidega: on oht, et sa teed ta väga 
sarnaseks ja sunnid inimesi põgenema nii räpase isiku nägemisel. Ma ütlesin seda ju naljaks. 
Minu moraal on mul päkkades. Mis sa tahaksid, et ma temaga teeksin?» 


Nende sõnadega lähenes Metrobius Eutybisele, ja võtnud tema käe, hakkas seda 
suudlema, öeldes: 

«Millal saan ma siis sinult tasu?» 

«Tasu?... Mille eest tahad sa seda saada, vana saatur? ...» ütles Eutybis kätt ära võttes ja 
Metrobiust näkku lüües. «Said sa teada, mida gladiaatorid kavatsevad?» 

«Aga mu kauneim Eutybis,» vastas vanamees haleda häälega, järgnedes alandlikult 
kreeklannale, kes lakkamatult kõndis mööda tuba, «kas sain ma avastada seda, mida pole 
olemas?... Kas sain ma, mu õrn arm, kas sain ma? ...» 

«Noh, hea küll,» ütles neiu ümber pöördudes ja heitis komödiandile lahke pilgu, mida 
saatis võluv naeratus, «kui sa tahad minu tänu ära teenida ja kui sa tahad, et ma tõendaksin 
oma tänulikkust...» 

«Käsi, käsi, jumalik...» 

«Sa pead jälgimist jätkama, sest ma pole veendunud selles, et gladiaatorid on 
ülestõusumõttest täiesti loobunud.» 

«Ma hakkan jälgima Cumaes, sõidan Capuasse...» 

«Ja kõigepealt, kui sa tahad midagi avastada, pead sa jälgima Spartacust.» 

Kui Eutybis selle nime lausus, kattis hele puna tema põski. 

«Oo, mis puutub Spartacusse, siis käin ma juba kuu aega tema kannul, mitte ainult sinu 
pärast, vaid ka iseenda või, õigemini öelda, Sulla pärast.» 

«Mis? ... Kuidas? ... Mis sa ütlesid? ...» hüüdis kurtisaan äkki elavnedes ja Metrobiuse 
juurde joostes. 

Metrobius vaatas ringi, nagu kartes, et teda võidaks kuulda, ja siis, pannud parema käe 
esimese sõrme huultele, ütles poolvaljusti: 

«See on minu kahtlustus... minu saladus, ja et ma võin eksida ja segan end Sulla asjadesse 
... siis ei kõnele ma sellest ühelegi elusale hingele, seni kui minu oletused pole kinnitust 
leidnud.» 

Kuni Metrobius rääkis, peegeldus Eutybise näos erutus, mis oli teisele arusaamatu. 

«Eks ole tõsi, sa ütled mulle kohe kõik, mu tubli Metrobius?» ütles neiu äkki, võttes ühe 
käega näitleja käe teisega silitades tema nägu. «Kas sa võid kaheldi minus?... Kas ei tea sa 
kogemustest, kui tõsine ja teistest naistest erinev ma olen?... Kas pole sa ise mitt korda 
rääkinud, et ma võiksin olla Kreekamaa kaheksas tark... Vannun sulle oma kaitsja Delphi 
Apollo nimel et keegi ei saa teada minult seda, mis sa mulle ütled. Noh kõnele! Ütle oma 
Eutybisele, mu hea Metrobius, mint tänulikkus sinu vastu on siis piiritu.» 

Edvistades ja vanameest hellitades, pannes mängu võluvaid pilke ja kõige õrnemaid 
naeratusi, alistas ta tems varsti oma tahtele ja saavutas selle, mida soovis. 

«Sinust ei saa nähtavasti lahti,» ütles Metrobius viimaks, «kuni ei täida sinu tahtmist. Tea 
siis, et ma kahtlustan — ja mul on selleks rohkesti alust —, et Spartacus on armunud 
Valeriasse ja Valeria temasse.» 

«Aa! Kättemaksjate erinnüste tõrvikute nimel!» hüüdis neiu käsi metsikult rusikasse 
pigistades ja äkitselt kahvatuks muutudes. «On see võimalik?» 

«Kõik viib mind sellele mõttele, ehkki mul pole tõendusi ... Aga vaata ette, ära hinga 
sellest kellelegi, mitte ühtegi sõna...» 

«Ah!...» lausus Eutybis mõtteisse vajunult ja nagu iseendaga kõneldes. «Sellepärast sus... 
Muidugi, teisiti ei saanud olla... Ainult teine naine... Teine... teine!...» hüüdis ta metsikus 
raevus. «Vaat, vaat, kes sine võidab oma iluga... sind vaest, meeletut... vaat, kes sinu võitis!» 

Ja nii kõneldes kattis ta näo kätega ning puhkes talitsematult nutma. 

On kerge kujutleda, kui väga panid Metrobiust imestama see ootamatu nutupurse ja need 
seoseta sõnad, mis paljastasid Eutybise armastuse saladuse. Veetlev Eutybis, kelle järele 
igatsedes õhkasid kõige suursugusemad ja rikkamad patriitsid ja kes seni polnud kedagi 


armastanud, põles meeletus armastuses vapra gladiaatori vastu. Tema, kes oli harjunud 
põlgama kõiki oma kõrgeid austajaid, osutus ärapõlatuks madala rudiaariuse poolt. 
Metrobiuse auks võib öelda, et teda valdas sügav kaastunne õnnetu neiu vastu, ja astunud 
tema juurde, püüdis ta teda meelitades silitada. 

«Aga võib-olla... pole see tõsi... Võib-olla ma eksin... võib-olla on see minu mõttekujutuse 
vili.» 

«Ei, sa ei eksinud... Ei, see pole kujutlus... See on tõsi, tõsi, ma tean, ma tunnen,» väitis 
neiu vastu, pühkides purpurse mantli äärega nutuseid silmi. 

Ja hetke pärast lisas ta kõlatul häälel kindlalt juurde: 

«Igatahes on hea, et ma seda teada sain... hea, et sa mulle seda avaldasid...» 

«Aga ma palun tungivalt... ära reeda mind...» 

«Ära karda, Metrobius, ära karda, vastupidi, ma avaldan sulle niipalju tänu, kui ma 
suudan, ja kui sa aitad mul minu plaani lõpule viia, siis saad näha, missuguseid 
tänulikkusetõendeid võib anda Eutybis.» 

Ja lühikese vaikimise järel jätkas ta katkeva häälega: 

«Mine, asu viivitamatult teele Cumaesse... aga kohe... juba täna... ja jälgi iga nende 
sammu, iga liigutust, iga hingetõmmet... Hangi mulle süütõend, ja me maksame ühekorraga 
kätte niihästi Sulla au kui ka minu naiseuhkuse nimel.» 

Nende sõnadega jooksis üleni ärevusest värisev neiu toast välja, möödumisel hüüdes 
jahmunud Metrobiusele: 

«Oota mind natuke... Ma tulen kohe tagasi.» 

Minuti pärast tuligi ta eksedrasse tagasi ja andis Metrobiusele raske nahast kukru, öeldes: 

«Võta see kukkur, selles on tuhat kuldraha. Osta ära orje, võrguta orjatare, aga hangi 
tõendus, saad aru... Ja kui sul läheb veel raha vaja...» 

«Aitab sellestki...» 

«Hea küll! Raiska seda ilma kitsiduseta, ma annan sulle asemele ... Kuid mine... asu juba 
täna teele, ära peatu kuskil... Tule süütõenditega hästi ruttu tagasi.» 

Nii kõneldes tõukas ta näitleja eksedrast välja. Saatnud ta läbi koridori, mis kulges piki 
saali, kodujumalaile pühendatud altarist ja vihmaveebasseinist mööda läbi aatriumi esikusse, 
ütles ta uksehoidja kohuseid täitvale orjale: 

«Sa näed seda inimest, Hermogenes... Millal ta iganes tulekski, juhatad sa ta kohe minu 
tubadesse.» 

Jätnud Metrobiusega hüvasti, läks Eutybis kiiresti oma ruumidesse tagasi ja sulgus sinna. 
Ta kõndis kaua mööda tuba: tuhat soovi, tuhat tunnet peegeldus tema erutatud näos, mida 
kurjakuulutavalt valgustas tema hirmsate silmade läige — need silmad meenutasid sel hetkel 

raevuse metslooma silmi. Siis puhkes ta uuesti nutma, viskus diivanile ja sosistas, 
hambaid oma lumivalgeisse kätesse surudes: 

" «Oo, eumeniidid!... Laske mul kätte maksta, ja ma ehitan teäe suurepärase altari!... 
Kättemaksu ihkan ma, kättemaksu tahan!... Kättemaksu...» 

Et seletada seda õrna Eutybise metsikut viha, jutustame lugejaile lühidalt sellest, mis oli 
juhtunud kahe kuu jooksul pärast seda, kui Valeria teda haaranud leegitseva kire mõjul oli 
andunud Spartacusele. 

Lisaks hämmastavalt kaunile mehisele kehale oli gladiaatoril õilis ja ilus nägu, mida 
leebelt valgustasid mahe heasüdamlik ilme ja meeldiv naeratus; haruldast tunde-jõudu hoovas 
tema suurist siniseist silmist. Pole ime, et ta süütas Valeria südames niisama sügava ja tugeva 
kire nagu see, mis oli vallanud teda ennast. Suursugune daam, kes iga tunniga avastas 
noormehe õilsas hinges uusi voorusi, uusi väärtuslikke omadusi, oli varsti tema poolt täie- 


likult võidetud. Valeria juba mitte ainult et armastas teda meeletult, vaid ta pidas temast ka 
lugu ja imetles teda nii, nagu mõni kuu tagasi oli arvanud võivat imetleda ja austada, kui mitte 
armastada, Lucius Cornelius Sullat. 

Spartacus oli kirjeldamatult õnnelik. Selles armujoovastuses, selles õnne täiuses, selles 
ülimas ekstaasis muutus ta egoistiks, unustas täiesti oma õnnetuskaaslased, unustas ahelad, 
mis alles eilse päevani olid köitnud tema jalgu, unustas püha vabaduseürituse, mida ta oli 
iseendale tõotanud lõpule viia ükskõik missugusel viisil. 

Ja sel ajal, kui Spartacus oli niisuguses hingelises seisundis ja pidas ennast kõige 
õnnelikumaks inimeseks maailmas, sai ta mitu kutset Eutybiselt. Viimane kutsus teda 
tungivalt, öeldavasti gladiaatorite vandenõu asjus. Viimaks läks Spartacus kurtisaani juurde. 

See neiu, kes polnud veel täit kahtekümmend nelja aastat vana, oli sündinud Ateena 
läheduses. 668. aastal Rooma asutamisest arvates,3 see on kaheksa aastat enne kirjeldatavaid 
sündmusi, vallutas Sulla pikaajalise piiramise järel Ateena, ja neljateistkümneaastane Eutybis 
viidi orjusse. Ta sattus kombelõdva patriitsi Publius Statius Apronianuse kätte, ja olles 
loomult kade, uhke ja pahedele kalduv, kaotas ta iharate orgiate uimas varsti igasuguse häbi- 
tunde. 

See prassinguisse uppunud tütarlaps, kes sai vabaduse tänu vana kõlvatu patriitsi 
armastusele, andus lühikese ajaga täielikult häbielule ja omandas mõju, võimu ning rikkuse. 
Peale haruldase ilu oli loodus helde käega kinkinud sellele naisele avara mõistuse, mida ta 
hoolega teritas igasuguste intriigide ja salakavalate riugaste väljamõtlemisega. Kui kõik pahe 
saladused olid talle juba tuttavaks saanud, kui ta oli küllastunud naudinguist ja kogenud kõiki 
kirgi, hakkas kõlvatu elu temas jälkust tekitama. Just sel ajal nägi ta esmakordselt Spartacust; 
herkulesliku jõu ühendus haruldase iluga äratas tema südames meela kapriisi, mis koosnes 
tujust ja ägedast ihast; ta ei kahelnud, et suudab seda kergesti rahuldada. 

Aga kui ta, meelitanud Spartacuse kavalusega oma majja, nägi, et kõik tema pahelise 
hinge sisendatavad võr-gutusviisid on asjatud, kui ta mõistis, et rudiaarius ei alistu mingeile 
peibutustele, lühidalt, kui ta veendus, et tema ees on ainuke mees maailmas, kes põlgas ära 
tema armastuse, süs muutus kurtisaani jõhker kapriis vähehaaval talle endale märkamatult 
tõeliseks kireks, mille tegi hirmsaks selle naise pahelisus. 

Varsti läks Spartacus, kes oli saanud Sulla gladiaatorite õpetajaks, Cumaesse, mille 
lähedal oli diktaatori veetlev villa. Siia asus Sulla elama ühes oma pere ja õukonnaga. 

Oma tundmuses ja enesearmastuses nii sügavasti solvatud Eutybis aimas instinktüvselt, et 
ainult teine armastus, ainult teise naise kuju takistas Spartacust tema sülelusse viskumast. 
Igati püüdis ta unustada rudiaariust ja heita mälestus temast oma peast, kuid asjata! Inimese 
süda on nõnda loodud — ja see on olnud alati nii! —, et ta soovib nimelt seda, mida ta kätte ei 
saa, ja mida tugevamad on tema soovide täitumist segavad takistused, seda tugevamini ja 
visamalt püüab ta oma soovide rahuldamiseni jõuda. Sellepärast sattuski seni nii muretu ja 
õnnelik Eutybis kõige kurvemasse seisukorda, millesse üldse võib sattuda inimolend, kes on 
sunnitud elama vastumeelseks muutunud rikkuse ja kõigi väliste õnnetunnuste keskel. 

Ja lugejad nägid, missuguse rõõmuga haaras Eutybis kinni võimalusest kätte maksta 
ühekorraga niihästi mehele, keda ta samaaegselt vihkas ning armastas, kui ka õnnelikule 
võistlejale. 

Samal ajal kui Eutybis oma toas andis voli pahelise hinge tundepurskeile, Metrobius aga 
kihutas hea ratsu 

seljas Cumaesse, toimusid Venus Libitina trahteris mitte vähem tähtsad sündmused. 


3 85. a. e. m. a. (Tolm.) 
8S 


Seitsmeteistkümnendal päeval enne aprilli kalende(16. märtsil) 676. aastal kogunesid 
gladiaatorid videvikus Lutatia Ühesilmalise juurde sööma siisikesi ja praetud sealiha ning 
jooma veliterni ja tuskulumi veini. 

Laua otsas istus selle pidusöögi korraldajana Crixus, gallialasest gladiaator. Tänu oma 
jõule ja mehisusele oli ta õigusega omandanud autoriteedi seltsimeeste keskel ja võitnud 
Spartacuse usalduse ning lugupidamise. 

Laud, mille ümber gladiaatorid istusid, oli kaetud trahteri teises toas. Seepärast tundsid 
gladiaatorid end siin vabalt ja mugavalt ning võisid kartmatult kõnelda oma asjust, seda enam, 
et esimeses toas oli vähe külastajaid. Ja needki mõned, kes sattusid süa sel tunnil, jõid kiiruga 
peekritäie tuskulumi veini ja läksid oma teed. 

Võtnud laua taga istet ühes oma seltsimeestega, pani Crixus tähele, et toa ühes nurgas oli 
väike koristamata laud, mille taga oli nähtavasti hiljuti keegi istunud. 

«Noh, ütle õige, Lutatia Cybele, jumalate ema,» lausus Crixus laua ümber askeldava 
perenaise poole pöördudes, «ütle mulle, Lutatia, kes sõi selle väikese laua taga?» 

Lutatia pöördus ja hüüdis imestunult: 

«Kuhu ta siis kadus? Vaat kus vigur!...» 

Ja hetke pärast lisas: 

«Ah!... aidaku mind Juno Lucina!...» 

«Sinu kassi poegimisel...» pomises üks gladiaatoreist. 

«Ta riisus mu paljaks, ei tasunud arvet.» 

Ja nende sõnadega jooksis Lutatia lauakese juurde, sellal kui Crixus uuesti küsis: 

«Kes on siis see tundmatu, keda sa varjad «tema» nime taga?» 

«Ah!» ütles Ühesilmaline kergendatult ohates. «Ma laimasin teda... Ma teadsin, et ta on 
aus inimene. Ta on jätnud lauale kaheksa sestertsi arve tasumiseks... See on isegi rohkem, kui 
tal maksta oli, temale tuleb neli ja pool assi tagasi anda.» 

«Määndagu sind paised, kas sa ütled lõpuks!...» 

«Vaeseke,» jätkas Lutatia lauda koristades, «ta on unustanud tahvlikese oma märkmetega 
ja oma krihvli.» 

«Neelaku Proserpina veel täna sinu keele, magusa äädika sees keedetult, sa vana megäär! 
Kas sa ütled meile 

viimaks salapärase külalise nime!» karjus Crixus, keda Lutatia lobisemine ärritas. 

«Milleks on teil vaja tema nime... Nurujad, te olete uudishimulikumad vanadest naistest,» 
vastas Lutatia vihastudes. «Siin selle laua juures sõi õhtust sabiini viljakaupmees, kes on 
tulnud Rooma oma asju ajama; juba mitu päeva tuleb ta siia just sel tunnil.» 

«Noh, näita õige siia,» ütles Crixus, võttes Lutatialt väikese vahaga kaetud puutahvlikese 
ja lauale jäetud luukepikese. Ja ta hakkas lugema seda, mis kaupmees oli üles kirjutanud. 

Siia olid tõepoolest märgitud mitmesugused viljapartiid ühes vastavate hindadega ja 
viljaomanike nimedega, kes olid nähtavasti saanud kaupmehelt käsiraha, sest nimede kõrval 
olid mitmesugused arvud. 

«Aga ma ei mõista,» jätkas Lutatia Ühesilmaline, «millal ta just ära läks... Ma oleksin 
võinud vanduda, et sel silmapilgul, kui teie sisse astusite, oli ta alles siin. Aa... ma mõistan! 
Arvatavasti kutsus ta mind, kui ma olin ametis siisikeste valmistamisega teie jaoks, ja et ta 
väga ruttas, siis läkski minema... jättes ausa inimesena raha lauale.» 

Ja saanud tagasi kepikese ning tahvlikese märkmetega, läks Lutatia minema, ise rääkides: 

«Homme... kui ta tuleb... ja ta tuleb kindlasti, annan ma talle tagasi kõik, mis talle 
kuulub.» 

Gladiaatorid sõid peaaegu täielikus vaikuses ja alles mõne aja pärast küsis üks neist: 


«Niisiis, päikese kohta pole mingeid teateid?»* 

«Ta on kogu aeg pilvede taga,» vastas Crixus. 

«See on siiski imelik,» tähendas üks. 

«Ja arusaamatu,» sosistas teine. 

«Aga sipelgad”» küsis kolmas Crixuse poole pöördudes. 

«Nende arv suureneb ja nad on agarasti oma töö kallal, oodates suve” kättejõudmist.» 

IGladiaatorite poolt omaksvõetud leppekeel, mis võimaldas kõnelda, kartmata, et neid 
mõistetaks, gladiaatorite koolides ja nende vandenõule võõraste inimeset juuresolekul. 
Päike —see on suur õpetaja, see tähendab Spartacus. 

?Ta pole saatnud käske ja vaikib alles. 

SAga vandeseltslased? 

«Oo, peaks suvi rutem tulema, nii et päike oma kiirte täies jõus särades rõõmustaks 
töökaid sipelgaid ja kõrvetaks tiivad salakavalail herilastel6.» 

'«Aga ütle mulle, Crixus, kui palju tähti on juba näha7?* 

«Kaks tuhat kakssada kuuskümmend eilseks päevaks.» 

«Aga kas ilmub veel uusi?» 

«Neid ilmub seni, kui kiirgav taevalaotus lööb särama maa kohal üleni kaetuna 
müriaadidest tähtedest.» 

«Vaata aeru8,» ütles üks gladiaatpreist, silmates etiooplannast orjatari, kes veini sisse 
kandis. 

Kui orjatar oli läinud, ütles gallialasest gladiaator vigases ladina keeles: 

«Lõpuks oleme siin üksi ja võime kõnelda vabalt, tarvitsemata end vaevata salakeelega, 
mida mina, kes ma alles hiljuti teiega ühinesin, pole veel tarvilikult selgeks õppinud; niisiis, 
ma küsin ilma igasuguste viguriteta, kas suureneb poolehoidjate arv? Millal me suudame 
lõpuks üles tõusta, tõsiselt võitlusse astuda ja näidata oma kõrkidele isandatele, et me oleme 
niisama vaprad kui nemad ja isegi vapramad neist? ...» 

«Sa ruttad liiga, Bresovirus,» vastas Crixus naeratades, «sa ruttad liiga ja oled liiga äge. 
Liidu poolehoidjate arv kasvab päevast päeva, püha ürituse kaitsjate arv suureneb iga tunniga, 
iga silmapilguga... Nii näiteks võetakse just täna õhtul meie Liidu liikmeks vastu veel üksteist 
ustavat ja läbiproovitud gladiaatorit — see sünnib ettekirjutatud kombetalituse järgi esimese 
tõrviku tunnil jumalanna Furinale pühendatud metsas teispool Subliciuse silda, Aventinuse ja 
Janiculuse künka vahel.» 

«Jumalanna Furina metsas,» ütles äge Bresovirus, «kus tammede lehestiku keskel oigab 
alles Gaius Gracchuse vaim — tema õilsa verega, mille eest pole veel kätte makstud, niisutas 
patriitside vihavaen seda püha ja kalliks peetavat pinda; just selles metsas peavad kogunema 
ja ühinema rõhutud, selleks et endale kätte võidelda vabadus.» 

«Mis puutub minusse,» ütles üks gladiaator, päritolult samniit, «siis mina ei jõua ära 
oodata tundi, millal ülestõus puhkeb; mitte sellepärast, et ma väga usuksin tema õnnelikku 
lõppu, vaid sellepärast, et ma ei läbe oodata, 

1Gladiaatorite poolt omaksvõetud leppekeel, mis võimaldas kõnelda, kartmata, et neid 
mõistetaks, gladiaatorite koolides ja nende vandenõule võõraste inimeset juuresolekul. 
Päike — see on suur õpetaja, see tähendab Spartacus. 

5 Kui palju on poolehoidjaid? 

6 Roomlastel. 


7 Kui palju on poolehoidjaid? 
' Tähelepanu, keegi tuleb, (Kõik autori märkused.) 


millal saaks roomlastega kokku minna ja kätte maksta samnütide ja marside eest, kes 
pühas kodusõjas otsa said.» 

«Noh, kui ma ei usuks meie õiglase ettevõtte võidusse, siis ma poleks tõesti mitte astunud 
Rõhutute Liitu.» 

«Mina aga astusin Liitu sellepärast, et olen määratud surema ja tahan ennem langeda 
võitlusväljal kui tsirkuses otsa saada.» 

Sel - silmapilgul pillas üks gladiaatoreist oma mõõga maha. Ta kummardus, et seda üles 
tõsta, ja äkki hüüdis: «Keegi on aseme all!» 

Talle näis, et ta oli silmanud seal kellegi jalga ja rohelise tooga äärt. 

Gladiaatori hüüde juures kargasid kõik ärevuses püsti. Crixus hüüdis kohe: 

«Vaata aeru! Bresovirus ja Torguatus kihutagu putukad minemal, meie aga praeme kala 
ära2.» 

Käsku täites asusid kaks gladiaatorit ukse juurde muretult omavahel lobisedes; ülejäänud 
tõstsid silmapilkselt aseme üles ja avastasid selle all kössitõmbunud umbes 
kolmekümneaastase noormehe. Neljast tugevast käest haaratuna hakkas ta kohe armu paluma. 

«Vaiki,» käskis teda Crixus tasase ja ähvardava häälega, «ja ära liiguta ennast, või sa 
sured!» 

Ja kümne mõõga välkumine hoiatas spiooni, et niipea kui ta vähegi häält teeb, saadetakse 
ta silmapilkselt teise ilma. 

«Aa!... Sina oled see sabiini viljakaupmees, kes jätab lauale lugematu hulga sestertse?» 
küsis Crixus, kelle silmad muutusid vihast veripunaseks ja välkusid süngelt. 

«Uskuge mind, tublid mehed, ma ei...» hakkas noormees venitama, hirmu pärast külmaks 
tõmbudes. 

«Vait, argpüks!» katkestas teda üks gladiaatoreist ja lõi teda tugevasti jalaga. 

«Eumacles,» ütles Crixus etteheitvalt, «oota... On tarvis, et ta hakkaks kõnelema ja ütleks 
meile, mis tõi ta siia ja kes teda saatis.» 

Ja otsekohe pöördus ta arvatava viljakaupmehe poole: 

«Niisiis, mitte viljaga spekuleerimiseks, vaid spioneerimiseks ja reetmiseks...» 

1 Valvaku väljapääsu. (Autori märkus). 1 Võtame spiooni kinni. (Autori märkus.) 

«Vannun kõrgete jumalate nimel... mulle tegi ülesandeks ...» ütles õnnetu katkeva ja 
väriseva häälega. 

«Kes sa oled? Kes saatis su siia? ...» 

«Jätke mind ellu... ja ma ü%n teile kõik... kuid halastuse nimel... kaastunde pärast jätke 
mind ellu!» 

«Seda me otsustame hiljem... esialgu aga kõnele.» 

«Minu nimi on Silvius Gordenius Verres... ma olen kreeklane... endine Gaius Verrese 
ori... nüüd tema vabakslastu.» 

«Aa! Sa tulid siis tema käsul süa?» 

«Jah, tema käsul.» 

«Aga mis me oleme teinud Gaius Verresele? Ja mis sunnib teda meie järele spioneerima 
ning meid üles andma?... Sest kui ta tahtis teada meie salajaste kogunemiste eesmärki, siis 
nähtavasti kavatses ta meid hiljem senatile üles anda.» 

«Ma ei tea... seda ma ei tea,» ütles Gaius Verrese vabakslastu ikka veel värisedes. 

«Ära vigurda... Ära tee end lolliks... Kui Verres võis usaldada sulle niisuguse peene ja 
ohtliku ülesande, siis, tähendab, arvas ta, et sa suudad sellega hakkama saada. Niisiis, ütle 
meile kõik, mis sul teada on — salgamist me sulle andeks ei anna.» 

Silvius Gordenius mõistis, et nende meestega ei saa naljatada, et surm on temast ainult 
mõne sammu kaugusel; nagu uppuja haarab kinni õlekõrrest, nii otsustas ta katsuda 
avameelsuse abil päästa oma elu. 


Ja ta jutustas kõik, mis teadis. 

Gaius Verres, kes oli Catilina trikliiniumis teada saanud, et oli olemas gladiaatorite liit 
ülestõusu organiseerimiseks Rooma vastu, ei saanud uskuma jääda, et need vaprad, surma 
põlgavad mehed nii kergesti oleksid loobunud ettevõttest, milles neil polnud midagi kaotada, 
aga oli võita kõik. Ta ei jäänud uskuma Spartacuse sõnu, kes tol õhtul Catilina trikliiniumis 
avaldas otsuse maha jätta igasugune ülestõusu mõte. Vastupidi, Gaius Verres oli veendunud, 
et vandenõu salajas tugevnes ja laienes ja et ühel ilusal päeval gladiaatorid ise, ilma patriitside 
abita, tõstavad ülestõusulipu. 

Pärast kestvaid mõtisklusi selle üle, kuidas oleks antud juhtumil kõige parem talitada, tegi 
Gaius Verres, kes oli väga rahaahne ja kelle arvates kõik abinõud olid head ja lubatavad, kui 
ainult saaks teenida, otsuseks korraldada 

luure gladiaatorite järele, saada kätte kõik nende vandenõu niidid ja vandenõu senatile 
üles anda. Ta lootis saada selle eest tasuks suure summa raha või provintsi valitsemise, kus ta 
võis saada rikkaks, seaduslikult riisudes elanikke, nagu tavaliselt tegid kvestorid, preetorid ja 
prokonsulid: polnud juhtumit, et rõhutute kaebed oleksid kunagi erutanud müüdavat ja 
altkäemaksuvõtmiseks alati valmis olevat Rooma senatit. 

Et oma eesmärki saavutada, tegi Verres umbes kuu aega tagasi oma truule vabakslastule 
ning ustavale teenrile Silvius Gordeniusele ülesandeks jälgida gladiaatoreid ja kõik nende 
plaanid välja uurida. 

Kuu aja jooksul külastas Gordenius kannatlikult kõiki urkaid ja lõbumaju, kõrtse ja 
trahtereid Rooma vaesemais rajoonides, kus gladiaatorid kõige sagedamini kogunesid; alatasa 
gladiaatorite juttu salaja pealt kuulates kogus ta mõned süütõendid ja jõudis lõpuks 
järeldusele, et Spartacuse äraolekul juhtis vandenõu, kui niisugune tõesti olemas oli, Crixus. 
Seepärast hakkas ta jälgima Crixust, ja et gallialane sageli külastas Venus Libitina trahterit, 
siis käis Silvius Gordenius kuus või seitse päeva järjest seal, mõnikord isegi kaks korda 
päevas. Kui ta teada sai, et sel õhtul toimub grupijuhtide koosolek, millest võtab osa Crixus, 
mõtles ta välja kavaluse — peita end söömaaseme alla sel hetkel, kui gladiaatorite tulek 
Lutatia Ühesilmalise tähelepanu kõrvale juhib. 

Kui Silvius Gordenius oma katkendliku ja seosetu jutu lõpetas, vaikis Crixus, kes teda 
tähelepanelikult vaadelnud oli, tükk aega, seejärel aga ütles pikkamisi ja väga rahulikult: 

«Sa oled küll haruldane lurjus!» 

«Ära arva minust rohkem, kui ma väärt olen, kõrgemeelne Crixus, ja...» 

«Ei, ei, sa oled rohkem väärt, kui esimesel pilgul paista võib. Ehk sa küll lamba moodi 
välja näed, on sul terane mõistus ja tublisti kavalust.» 

«Aga ma pole ju teile midagi halba teinud... ma täitsin oma patrooni käske... Mulle näib, 
et arvestades minu avameelsust ja seda, et ma pühalikult vannun kõigi Olüm-pose ja põrgu 
jumalate nimel, et ei teata mitte kellelegi, isegi mitte Verresele sõnagi sellest, mis ma teada 
sain, võite teie minu peale halastada ja lasta mul vabalt ära minna.» 

«Ära rutta, mu hea Silvius, meie räägime sellest veel,» vastas Crixus irooniliselt. 

Kutsunud enda juurde mõned gladiaatorid, ütles ta neile: 

«Lähme silmapilguks välja.» Ta väljus esimesena, hüüdes neile, kes sisse jäid: «Valvake 
teda!... Ja ärge tehke talle midagi halba.» Gladiaatorid väljusid trahterist. 

«Kuidas talitada selle lurjusega?» küsis Crixus oma seltsimeestelt, kui põiktänavas kõik 
peatusid ja tema ümber asusid. 

«Missugune küsimus!» vastas Bresovirus. «Tappa ta nagu hull koer.» 

«Lasta tal ära minna,» ütles teine, «oleks niisama hea kui iseenda peale kaevata.» 

«Jätta ta ellu ja hoida teda kuskil vangina oleks hädaohtlik,» tähendas kolmas. 

«Ja kuhu võiksime ta peita?» küsis neljas. 


«Niisiis, surm?» küsis Crixus, pilku ringi heites. 

«Nüüd on öö ...» 

«Tänav on tühi...» 

«Me viime ta päris künka tippu selle tänava teises otsas...» 

«Mors sua, vita nostra!,» tegi Bresovirus kokkuvõtte sententsi kujul, hääldades barbaarse 
aktsendiga neid nelja ladinakeelset sõna. 

«Jah, see on tarvilik,» ütles Crixus, astudes sammu kõrtsi ukse poole; kuid samas peatus ta 
ja küsis: 

«Kes siis tapab ta?» 

Keegi ei andnud vastust, ja alles pärast lühikest vaikimist ütles üks: 

«Tappa sõjariistadeta inimene, kes ei saa vastu panna...» 

«Kui tal oleks mõ5k...» ütles teine. 

«Kui ta saaks ja tahaks ennast kaitsta, võtaksin ma selle ülesande enda peale,» lisas juurde 
Bresovirus. 

«Aga tappa relvitu...» tähendas samniit Torguatus. 

Tema surm on meie elu. 

«Te olete vaprad ja suuremeelsed mehed,» ütles Crixus erutatult, «ja väärite vabadust! 
Aga kõikide heaoluks on tarvilik, et keegi võidaks oma vastikustunde ja viiks 

täide selle inimese kallal kohtuotsuse, mille teeb minu kaudu Rõhutute Liit.» 

Kõik kummardasid pea sõnakuulmise märgiks. 

«Teisest küljest,» jätkas Crixus, «kas ta tuli võitlema meiega võrdsete sõjariistade abil ja 
ausas võitluses? Kas ta pole spioon? Kui meie poleks teda tabanud tema peiduurkas, kas 
poleks ta kahe tunni pärast meid üles andnud? Ja meid kõiki oleks heidetud homme 
Mamertiini vanglasse, selleks et meid kahe päeva pärast Sessoori väljal risti lüüa.» 

«Tõsi, tõsi!» kinnitas mitu häält. 

«Niisiis, Rõhutute Liidu kohtu nimel käsin ma Bresovirusel ja Torguatusel tappa see 
inimene.» 

Mõlemad gladiaatorid tegid kummarduse ja kõik, Crixusega eesotsas, läksid trahterisse 
tagasi. 

Oma saatuse kohta otsust oodates värises Silvius Gordenius Verres kogu aeg hirmu pärast. 
Minutid näisid talle sajanditena. Ta pööras kohutavast hirmust täidetud pilgu Crixusele ja 
tema seltsimeestele ning kahvatas — ta ei lugenud nende nägudelt midagi head. 

«Noh, kuis on...» lausus ta pisarsilmi, «kas halastate mu peale? ... Jätate mind ellu? ... 
Ma... vannutan teid alandlikult... põlvili,.. teie isade, teie emade, teie omaste elu nimel...» 

«Kas meil on nüüd olemas isad ja emad? ...» vastas süngelt Bresovirus, kelle nägu 
tumenes ja muutus kohutavaks. 

«Kas on meile üldse jäetud midagi kallist?» lisas teine gladiaator, kelle silmad lõid 
välkuma vihast ja kättemaksuihast. 

«Tõuse üles, argpüks!» karjus Torguatus. 

«Vait!» hüüdis Crixus ja lisas Gaius Verrese vabakslastu poole pöördudes: «Sa tuled 
meiega. Selle väikese tänava lõpus peame nõu ja otsustame sinu saatuse.» 

Ta andis seltsimeestele märku Silvius Gordenius välja viia, kellele ta oli jätnud viimase 
lootusekiire, et ta hädakisaga ei ajaks jalule kogu tänavat, ja väljus ise ühes nendega. 
Gladiaatorid vedasid vabakslastut, kes sarnanes enam surnuga kui elusa inimesega. Ta ei 
pannud vastu ega lausunud sõnagi 

Üks gladiaator jäi kõrtsi, et tasuda Lutatiale arve. Viimane polnud nende väljunud 
kahekümne gladiaatori hulgas märganudki oma viljakaupmeest. Vahepeal olid 

teised kõrtsist paremat kätt pöörates hakanud üles minema mööda väikest räpast ja 
käänulist tänavat, mis lõppes linnamüüri juures. Edasi algas väli. 

Siia jõudes nad peatusid. Silvius Gordenius laskus põlvili ja hakkas nutma, anudes 
gladiaatoreilt halastust: 

«Kas sina, alatu argpüks, tahad võidelda võrdse sõjariistaga kellegagi meist?» küsis 
Bresovirus julguse kaotanud vabakslastult. 

«Oo, halastage... halastage... minu poegade nimel palun teilt halastust...» 

«Aga meil pole poegi!» karjus üks gladiaatoreist. 

«Me oleme mõistetud neist ilma olema!» möirgas teine. 

«Kas sa tõesti oskad ainult end peita ja spioneerida?» ütles Bresovirus nördinult. «Ausalt 
võidelda sa ei oska?...» 

«Oo, päästke mind!... Elu ... ma palun teilt elu!...» 

«Mine siis põrgusse, argpüks!» hüüdis Bresovirus ja pistis oma lühikese mõõga 
vabakslastu rinda. 

«Ja hukkugu koos sinuga kõik alatud autud orjad,» lisas juurde samniit Torguatus, 
kukkunut kaks korda lüües. 

Surija ümber kogunenud gladiaatorid seisid liikumatult, süngete ja mõtlikkude nägudega, 
ning jälgisid vaikides vabakslastu viimseid tõmblusi. 

Bresovirus ja Torguatus pistsid oma mõõgad mitu korda maasse, et pühkida nendelt veri, 
enne kui see hüübib, ja seejärel panid need tagasi tuppe. 

Siis läksid kõik kakskümmend gladiaatorit tõsiseina ning vaikivaina läbi tühja põiktänava 
ja jõudsid Rooma elavamaile tänavaile. . 

Nädal aega pärast äsjakirjeldatud sündmusi sõitis õhtul, esimese tõrviku tunnil Appiuse 
tee poolt tulles Capua värava kaudu Rooma sisse ratsanik, kes oli üleni mässitud mantlisse, et 
saada vähegi varju suure vihma eest, mis lakkamatult voolas juba mitu tundi, ujutades üle 
linna tänavad. Ratsanik ja tema puhastverd hobune lõõtsutasid pikast sõidust, olid higised ja 
üleni poriga kaetud. 

Varsti jõudis ratsu Pühale tänavale ja peatus maja ees, kus elas Eutybis. Ratsanik hüppas 
hobuse seljast maha, ja haaranud väikese pronksvasara ukse juures, andis sellega 

mitu tugevat lööki. Vastuseks hakkas kohe haukuma vahikoer — see kuulus tingimata 
rooma maja juurde. 

Veidi aja pärast kuulis ratsanik uksehoidja samme; too ruttas ust avama ja ühtlasi käskis 
valjusti koera, et see vait jääks. 

«õnnistagu sind jumalad, tubli Hermogenes. Mina olen Metrobius, tulin Cumaest.» 

«Tervitan õnneliku päralejõudmise puhul!...» 

«Ma olen märg nagu kala... Vihmade valitseja Jupiter arvas heaks ennast lõbustada, 
näidates mulle, kui hästi tema lüüsid töötavad... Kutsu mõni teener ja käsi tal viia see vaene 
loom lähema trahteri talli, et talle seal ulualust ja kaeru antaks.» 

Uksehoidja nipsutas valjusti sõrmedega — see oli märk, millega orje kohale kutsuti; siis 
võttis ta hobusel suit-seist kinni ja ütles: 

«Astu sisse, Metrobius! Sa tunned maja ruumide asetust: galerii juures leiad sa emanda 
ümmardaja Aspasia. Tema teatab sinu tulekust. Hobuse eest kannan ma hoolt, ja kõik, mis sa 
käskisid, täidetakse.» 

Metrobius astus üle välisukse, püüdes mitte libiseda, sest seda peeti kõige halvemaks 
endeks. Ta astus esikusse, mille mosaiikpõrandal paistis laes rippuva pronkslambi valgusel 
harilik pealkiri: salve9. Seda sõna hakkas külalise esimeste sammude juures kordama papagoi 
seinal rippuvas puuris. (Niisugune oli tolle aja komme.) 


2 Ole tervitatud. 


Läbinud esiku ja aatriumi, astus ta galerii koridori ja käskis ümmardajal teatada Eutybisele 
tema tulekust. 

Sel ajal viibis kurtisaan oma talvises konklaavis, mis lõhnas parfüümidest ja oli ehitud 
kallihinnalise mööbliga. Ta oli ametis armuavalduste kuulamisega, mida ohtrasti jagas talle 
tema jalge ees istuv noormees. Julge käega näperdas ta noormehe pehmeid musti juukseid, see 
aga kõneles talle kirest leekival pilgul oma õrnadest tunnetest. Noormees oli Titus Lucretius 
Carus. 

Lapsest saadik mõjutatud Epikurose õpetusest, rakendas ta elus oma õpetaja juhatusi ega 
soovinud tõsist ja sügavat armastust. 

-.. Tagasi tuleb siis meeletus, ägedus ikka seesama, niipea kui uue objekti iha on valinud 
taas. 

Ja seepärast otsis ta kerget ja lühiajalist armastust, selleks et: 

.. armastus uus oma nooltega endise peletaks peagi. 

Kuid see ei takistanud teda lõpetamast elu enesetapuga neljakümne nelja aastaselt, ja nagu 
kõik sunnib arvama, just lootusetu ja vastamata jäänud armastuse pärast. 

Lucretius oli meeldiv, üliandekas noormees, rikas, ja polnud ka kitsi kulutama raha oma 
lõbustuste peale. Ta tuli sageli Eutybise juurde, et veeta tema majas mõni tund. Teda kui 
teravmeelset ja meeldivat kaasvestlejat võttis neiu suurema lahkusega vastu kui teisi. 

«Niisiis, sa armastad mind?» kõneles kurtisaan koketselt noormehele, kogu aeg mängides 
tema kiharatega. «Kas ma pole sind tüüdanud?» 

«Ei, ma armastan sind ikka tugevamini ja tugevamini, sest armastus on ainuke asi, mille 
omamine ei küllasta, vaid ainult sütitab rinnas iha.» 

Sel hetkel kostis kerge koputus uksele. 

«Kes seal on?» küsis Eutybis. 

Kostis Aspasia tasane hääl: 

«Metrobius tuli Cumaest...» 

«Ah!» hüüatas Eutybis rõõmsalt, kušetilt kiiresti üles tõustes ja üleni punastades. «Ta 
jõudis pärale?... Juhata ta eksedrasse... Ma tulen kohe.» 

Ja Lucretiuse poole pöördudes hakkas ta kiiresti kõnelema katkeva, kuid väga lahke 
häälega: 

«Oota mind... Ma tulen kohe tagasi... ja kui teated, mis see inimene toob, on need, mida 
ma kirglikult ootan juba kaheksa päeva, kui ma täna õhtul rahuldan oma vihkamise ihaldatud 
kättemaksuga... siis muutub mu meel rõõmsaks ja sina saad sellest rõõmust osa.» 

Nende sõnadega väljus ta väga erutatuna konklaavist, jättes Lucretiuse sinna 
hämmastununa, rahulolematuna ja uudishimulikuna 

Noormees vangutas pead ja hakkas sügavas mõttes toas edasi-tagasi käima. 

Väljas möllas torm ja sagedased välgusähvatused täitsid ruumi sünge valgusega, tugevad 
kõuekärgatused vapustasid maja; rahe- ja vihmamühin kostis erakordse jõuga kõuekärgatuste 
vahel ja raevuselt möllav tugev 

põhjatuul puhus terava vilinaga ustest, akendest ja kõigist pragudest sisse. 

«Rahvahulga jumal Jupiter lõbutseb, demonstreeride suurepäraselt oma purustavat jõudu,» 
sosistas noormees kerge iroonilise muigega. 

Kõndinud veel veidi aega toas ringi, istus Lucretis kušetile. Otsekui andes end selle 
loodusjõudude mölluga temas tekitatud tunnete võimusesse, haaras ta ühe vahatatud 
tahvlikestest, mis lebasid väikesel ilusal kapil, ja hakkas raudteravikuga varustatud hõbedase 
pulgaga kiiresti kirjutama. 

Vahepeal oli Eutybis läinud eksedrasse; seal viibis juba Metrobius, kes oli mantli maha 
võtnud ja vaatles kurvalt selle rebenenud kohti. Kurtisaan hüüdis väljuvale orja-tarile: 


«Sa õhuta õige tuli kaminas hästi lõkkele, sea valmis rõivad, et meie Metrobius saaks 
ümber rüetuda, ja pane trikliiniumis lauale hea õhtusöök.» 

Ja samas pöördus ta Metrobiuse poole ning küsis: 

«Noh, kuidas on?... Kas sa tõid häid teateid, minu tubli Metrobius?» 

«Cumaest tõin häid, aga tee pealt kõige halvemaid.» 

«Näen, näen, mu vaene Metrobius. Istu siia, tulele lähemale,» nende sõnadega nihutas ta 
pingi kamina juurde, «ja ütle mulle rutem, kas sa hankisid soovitud tõendid?» 

«Nagu sa tead, mu kaunis Eutybis, avas kuld Jupiterile Danae torni pronksvärava...» 

«Jäta lobisemine!... Kas tõesti ei ajanud see saun, mille sa said, sul isu ära pikki kõnesid 
pidada?» 

«Ma ostsin altkäemaksuga ühe orjatari ära ja uksesse tehtud väikese avause kaudu nägin 
mitu korda, kuidas Spartacus kukelaulutunnil Valeria tuppa tuli.» 

«Oo, põrgu jumalad, aidake mind!» hüüdis Eutybis metsiku rõõmuga. 

Ja nägu moonutatud, vihale aetud emaitiigriga sarnanedes hakkas ta Metrobiust sakutades 
katkeva ja hingeldava häälega pärima: 

«Ja... iga päev... teotavad nad... alatud... niiviisi... Sulla ... ausat nime?» 

«Ma arvan, et kiretuhinas pole nad kordagi vahele jätnud mitte ühte musta päevagi.» 

«Oo, nüüd tuleb neile niisugune must päev! Ma pühen- 

dan nende neetud pead põrgu jumalaile!» hüüdis Eutybis pühalikult. 

Ja ta tegi liigutuse, et ära minna, kuid peatus ja Metrobiuse poole pöördudes lisas: 

«Vaheta riided, siis mine võta trikliiniumis suupistet ja oota mind seal.» 

«Ma ei tahaks küli segada end mingisuguse halva asja sekka,» mõtles vana komödiant, 
minnes külaliste jaoks määratud tuppa, et vahetada märjad riided kuivade vastu. 

Aga kui ta oli ümber riietunud ja trikliiniumi läinud, kus teda ootas uhke õhtusöök ning 
falerni vein, püüdis auväärt mees unustada õnnetut matka ja mingit raske lähedase õnnetuse 
eelaimust. 

Ta polnud jõudnud oma isu veel poolenistigi rahuldada, kui trikliiniumi astus Eutybis, 
kahvatu näoga, ent rahulik, hoides käes papüüruserulli, mis oli mässitud menningu-joonistega 
kaunistatud õhukesse pärgamenti ja peenikese linase nööriga ümbert kinni köidetud; 
pärgamendi ääred olid vahaga kokku kleebitud ja kandsid Eutybise sõrmuse pitserit. Pitser 
kujutas merevahust väljuvat Venust. 

Sellest ilmumisest mõnevõrra hämmeldunud Metrobius küsis: 

«Jah... kauneim Eutybis... ma sooviksin ... ma tahaksin ... Kellele on see kiri 
adresseeritud?» 

«Sa küsid veel?... Lucius Cornelius Sullale.» 

«Ah, jumal Momuse maski nimel, ärgem rutakem oma otsustega, mu laps...» 

«Meie? ... Mis puutud sina siia? ...» 

«Ah, aidaku mind suur üliarmuline Jupiter!... Aga kui Sullale ei meeldi, et tema asjusse 
vahele segatakse?... Kui selle asemel et pahandada oma abikaasa üle, ta pahandab 
pealekaebajate üle?... Ja kui, mis on veel halvem, aga kõige tõenäolisem, ta arvab heaks 
vihastuda kõigi peale?...» 

«Ja mis on minul sellest?...» 

«Aga... see tähendab ... vaata... mu tüdruk... kui Sulla viha ei loe midagi sinule ... siis on 
see väga tähtis minule...» 

«Kes mõtleb siis sinule?» 

«Mina, mina, kaunis Eutybis, armas inimestele ja jumalaile,» ütles Metrobius õhinal, 
«mina, sest ma armastan ennast väga!» 

«Aga ma ei maininud sinu nime... ja kõiges, mis võib juhtuda, jääd sina täiesti kõrvale.» 


«Ma mõistan... väga hea... aga vaata, mu tüdruk, ma olen juba kolmkümmend aastat Sulla 
südamesõber.» 

«Oo, ma tean seda... isegi suurem sõber, kui see on vajalik sinu heale nimele...» 

«See pole tähtis... ma tunnen seda metslooma... see tähendab, inimest... ja kogu sõpruse 
juures, mis mind temaga nii pikki aastaid seob, tean ma, et ta on täiesti võimeline käänama 
mul kaela kahekorra nagu kanal... Ma olen veendunud, et ta käsib austada mind kõige uhkema 
matusega ja viiekümne gladiaatori võitlusega minu tuleriida ümber. Aga minu õnnetuseks 
pole ma siis enam suuteline kõiki neid vaatemänge nautima...» 

«Ära karda, ära karda,» ütles Eutybis, «sinuga ei juhtu mingit õnnetust.» 

Sel silmapilgul astus trikliiniumi matkaülikonda riietatud ori. 

«Pea minu juhatust meeles, Demophylos, ja ära peatu kuskil enne Cumaed.» 

Ori võttis Eutybise käest kirja, pani selle tuunika ja särgi vahele ning köitis ta nööriga 
keha külge, siis kummardas emandale, mässis end mantlisse ja väljus. 

Eutybis rahustas Metrobiust, kes tahtis uuesti oma kartustest juttu teha. öelnud talle, et nad 
saavad homme kokku, väljus ta trikliiniumist ja läks tagasi konklaavi, kus Lucretius hakkas 
tahvlikest käes hoides parajasti üle lugema seda, mis ta oli kirjutanud. 

«Vabanda, et ma pidin sind kauemaks üksi jätma, kui ma tahtsin... aga ma näen, sa pole 
aega kaotanud. Loe mulle need värsid ette, sinu mõttelend võib ju end ilmutada ainult 
värssides ... ja seejuures suurepäraseis värssides.» 

«Sina ja väljas möllav torm sisendasite mulle need värsid ... Seepärast pean ma nad sulle 
ette lugema... Koju minnes loen ma nad ette tormile. 

... Tuul see raevukalt piitsutab merede laineid, 

vägevaid purustab laevu ja pillutab taevasi pilvi 

või aga väljadel tormates metsikus pöörises mässab 

ja tüvesid võimsaid murrab ja mägede tlppegi ründab, 

kangeis iilides metsi ta võimukalt laastab: nii tormleb 

vihaselt ulgudes tuul oma kõmisevmaruses möllus. 

Nõnda siis: tuuled on kehad — nad pole vaid nähtavad meile. 

Meresid, maidki eks paisuta tuuled ja maruhood võimsad, 

eks nad äkkpuhanguis jõulistes kihuta taevasi pilvi. 

Ei niisiis teisiti tuuledki vooga kui lainetav vesi, 

loomult küll lauge ja leebe, ent ometi purustav-võimas, 

kui paduvihm äge on toitnud jõgede tulvavaid vooge, 

mägedelt pahinal alla keeb, kobrutab piiskade juga, 

tõugates tüvesid eest, puid endaga haarates kaasa. 

Tugevad silladki vastu siis voolule panna ei suuda, 

kui rõhub äkisti peale raevutsev suurvesi võimas, 

taltsutamatult mis tulvanud kallastest kaugele välja — 

raginal murduvad talad ja paiskuvad pikali sambad, 

armutult vetevoog eest pühib rahnud ja kõiksugu tõkked. 

Just nagu suurvesi võimas, nii tormitseb tuultegi tuhin 

otsekui ürgvägev vool, mis kaldudes sinna või tänna 

laiali pillutab eest kõik jõuliselt igasse kaarde 

või jälle tagasi pöörab ja keerleva hooga viib kaasa 

kõik, mis vaid ette talle puutub ta tujukal tuulispea-lennul.» 

Eutybis oli, nagu me juba ütlesime, kreeklanna, seejuures haritud kreeklanna, ja 
loomulikult tundis imetlust nende värsside jõulisuse ja ilu üle, seda enam, et ladina keel oli 
alles vaene ja peale Enniuse, Plautuse, Luciliuse ja Terentiuse polnud selles keeles kirjutavaid 
kuulsaid poeete. 


Seepärast väljendas ta Lucretiusele oma vaimustust siiralt tundeküllaste sõnadega, millele 
luuletaja tõustes ja temaga hüvasti jättes naeratusega vastas: 

«Sa tasud oma vaimustuse eest selle tahvlikesega, mille ma kaasa võtan...» 

«Kuid sa tood ta mulle ise tagasi, niipea kui oled värsid papüürusele ümber kirjutanud.» 

Kui Lucretius oli lahkunud, läks Eutybis Aspasia saatel oma magamistuppa, soovides veel 
kord läbi mõtelda kõik, mis ta oli teinud, ja nautida kogu kättemaksu-rõõmu. Kuid tema 
suureks hämmastuseks ei osutunud heameel, mida ta nii kirglikult oli oodanud, sedavõrd 
meeldivaks, nagu ta oli arvanud; talle näis isegi arusaamatu, miks ta tunneb nii nõrka 
rahuldust. 

Ta mõtiskles selle üle, mis ta oli teinud, ja tagajärgede üle, mis tema kiri välja kutsub; 
võib-olla püüab raevunud Sulla varjata oma viha kuni hilise ööni, varitseb armastajaid, tabab 
nad teineteise kaenlas ja tapab mõlemad. 

Ta mõtles sellele, et varsti saab ta kuulda Valeria, selle iseteadva ja kõrgi matrooni 
surmast ja häbist; ja mõte, et sureb see silmakirjalik ja uhke naine, kes ise paheline 

olles siiski vaatas temale ülalt alla, täitis tema rinda rõõmuga ja leevendas 
armukadeduspiinu, mida ta ikka veel tundis. 

Kuid Spartacuse suhtes valdasid Eutybist hoopis teistsugused tunded. Ta püüdis talle tema 
süütegu andestada ja talle näis, et õnnetu traaklane oli hoopis vähem süüdi kui Valeria. 
Lõpuks oli tema ju vaene rudiaarius: temale pidi Sulla naine, kas või isegi täiesti inetu, olema 
rohkem kui jumalanna; see rikutud naine arvatavasti erutas teda hellitustega, võlus ja kiusas, 
nii et vaesekesel polnud jõudu vastu panna... Just nii pidigi olema, sest kuidas muidu oleks 
mingisugune gladiaator julgenud tõsta häbematu pilgu Sulla naisele? Ja siis, võitnud kord 
niisuguse naise armastuse, oli vaene Spartacus loomulikult niivõrd kütkestatud temast, et ei 
suutnud enam mõtelda armastusele teise naise vastu. Seepärast hakkas Spartacuse surm nüüd 
näima Eutybisele ebaõiglasena ja ärateenimatuna. 

Ja ühelt küljelt teisele pöörates ei suutnud Eutybis uinuda, olles niivõrd erinevate ja 
vastukäivate tunnete võimuses. Kuid väsimusest ta nähtavasti siiski aeg-ajalt veidi suikus. 

Äkki aga hüppas ta hirmuoigega asemelt ja karjus katkeva, nutuse häälega: 

«Ei... Spartacus, mitte mina ei tapa sind!... Tema teeb seda... Sina ei sure!» 

Eutybist, kes oli haaratud vaid ühest mõttest, oli selle lühikese uinaku kestel vapustanud 
mingi unenägu; arvatavasti kerkis tema kujutlusse sureva ja kaastunnet anuva Spartacuse 
kuju. 

Voodist üles hüpanud, tõmbas ta ümber laia valge mantli, kutsus Aspasia ja käskis 
otsekohe äratada Metrobiuse. 

Me ei hakka kirjeldama, missugust vaeva tal maksis, et veenda komödianti viivitamatult 
teele asuma, Demophylosele järele ruttama ja tegema kõik, et kiri, mille ta oli kolme tunni 
eest kirjutanud, Sulla kätte ei satuks. 

Metrobius oli eelmisest sõidust väsinud, ohtralt joodud veinist raskesti magama jäänud, 
sulgvaipadest mõnusat sooja saanud, ja läks vaja Eutybise kunsti ning võlusid, et teha teda 
suuteliseks kahe tunni pärast teele asuma. 

«Demophylos,» ütles neiu komödiandile, «on sinust nüüd viie tunni võrra ees, sa pead 
oma hobusel mitte sõitma, vaid lendama...» 

«Jah, kui ta oleks Pegasos, siis ma vahest paneksin ta lendama küll...» «Lõpuks on niiviisi 
parem ka sinule...» Mõni minut hiljem äratas metsikus galopis kihutava hobuse kabjaplagin 
mõned Ouirinuse poegadest. Kuulatanud müdinat, mässisid nad end uuesti vaipadesse, nauti- 
des soojust, ja tundsid end hästi mõtte juures, et sel tunnil oli palju õnnetuid, kes viibisid 
väljas teel, lahtise taeva all, taludes läbitungivalt ulguva tuule raevuseid iile. 


VII peatükk KUIDAS SURM DEMOPHYLOSEST JA METROBIUSEST ETTE 
JOUDIS 


See, kes sõitis Roomast välja Capena värava kaudu ja pöördus Capuas Appiuse teelt 
Cumae poole, võis näha vaadet, mis hämmastas oma iluga. Tema pilgule avanesid õitsvate 
oliivi- ja apelsinisaludega, viinapuuaedade ja viinamarjaväljadega kaetud kingud, viljarikkad 
kollenda-vad nurmed ja õrnrohelised aasad, kus sõid suured lamba-ja härjakarjad. Nende 
lõhnavate vainute taga aga kulges rannik, millel nagu nõiduse väel kerkisid väikeste vahe- 
maadega üksteisest eraldatult Liternum, Misenum, Cumae, Baiae, Puteoli, Napoli, 
Herculaneum ja Pompeji, suurepärased templid ja villad, imeväärsed termid, veetlevad salud, 
rohkearvulised külad ja järved. Ja edasi — vaikne helesinine meri mõnulemas kallaste vahel, 
mis näisid teda armunult sülelevat. Ning lõpuks, eemal, meres, terve pärg veetlevaid 
saarekesi, kaetud termidega, paleedega ja lopsaka taimestikuga — Ischia, Prochyta, Nesis ja 
Capreae. Kogu seda imeilusat panoraami valgustas särav päike ja hellitasid pehme sooja tuule 
puhangud. 

Ja pole imeks panna, et see võluv vaatepilt kutsus tol ajal välja väite, nagu ootaks just siin 
oma paadiga Cha-ron, kes vedas surnuid siit maailmast Elüüsiumi väljadele. 

Cumae, rikas rahvarohke linn, mis asetses osalt äkilisel, järsul mäel, osalt selle laugel 
nõlval ja mereäärsel tasandikul, oli üks kõige külastatavamaid kohti. Suplushooajal 

võis siin kohata rohkesti rooma patriitse. Kel oli rannas oma villa, need veetsid meeleldi 
siin osa sügist ja kevadet. 

Seepärast leidusid Cumaes kõik mugavused, mida võisid endale tol ajal lubada rikkad ja 
ülikud Roomas endas. Cumaes oli niihästi portikusi kui basiilikaid, nii foorumeid kui tsirkusi 
ja suurejooneline amfiteater (mille varemed on säilinud täninigi); mäe otsas akropolis aga 
seisis jumal Apollole pühendatud uhke tempel, üks kõige kaunimaid ja toredamaid Itaalias. 

Cumae läheduses ilusal kingul, millelt avanes vaade rannikule ja lahele, asetses Lucius 
Cornelius Sulla majesteetlik, uhke villa. 

Kõik, mis auahne, originaalne ja fantaasiarikas mõistus, nagu oli Süllal, võis välja 
mõtelda, oli koondatud sellesse villasse. Ta ulatus otse mereni, kus Sulla oli lasknud ehitada 
erilise basseini kodustatud kalade jaoks, kellede eest agarasti hoolitseti. 

Maja ennast oleks võinud pidada toredaks isegi Roomas. 

Temas oli üleni marmorist ehitatud saun viiekümne ruumiga kuumade, soojade ja 
külmade kümbluste jaoks. Villa juures oli kasvumaju lillede ja lindudega ning taraga 
ümbritsetud salusid. Neis elutses põtru, metskitsi, rebaseid ja iga laadi metslinde. 

Sellesse võluvasse kohta oligi kaks kuud enne kirjeldatavaid sündmusi eemaldunud 
Rooma hirmus ja kõikvõimas diktaator, soovides elada erainimese üksildast elu. 

Siin veetis ta päevi, läbi mõteldes ja koostades oma «Kommentaare», mis ta pühendas 
suurele ja ülirikkale Lucius Licinius Lucullusele, kes sel ajal võitles vahvalt Mithridatesega. 
Mälestus Lucullusest jõudis kõige kaugemate järelpõlvedeni, ehkki too ei saanud kuulsaks 
mitte niivõrd vapruse ja võitude läbi kui oma ääretu rikkuse ja selle rafineeritud toreduse 
poolest, millega ta end ümbritses. 

Ööd veetis Sulla oma villas kärarikkais ja siivutuis orgiais, päike leidis ta veel lamavana 
söömaasemel, joobnuna ja unisena, keset miimide, narride ja komödiantide salka — need olid 
tema harilikud kaaslased prassinguil. 

Kolm päeva pärast eelmise peatüki lõpus kirjeldatud sündmusi laskis Sulla korraldada 
õhtusöögi Delphi Apollo 

trikliiniumis. See oli ruumikaim ja Šuurepäraseim selle tohutu marmorpalee neljast 
trikliiniumist. 

Ja siin, igas nurgas loitvate tõrvikute säras, keset lillede aroomi, tantsi j ataride iharaid 
naeratusi ja erutavat pool-alastiolekut, flöötide, lüürade ja tsitrite lõbusate helide juures 
muutus õhtusöök varsti kõige ohjeldamatumaks orgiaks. 

Üheksa söömaaset olid paigutatud sellesse suurde saali ja kakskümmend viis pidulist 
viibisid laua ümber. Üks koht oli vaba — Sulla eemalviibiva lemmiku Metrobiuse oma. 

Lumivalged söögirõivad üll, roosipärg peas, oli eksdik-taator võtnud aset keskmise laua 
keskmisel asemel, oma parima sõbra, näitleja Ouintus Rosciuse kõrval, kes oli selle peo 
kuningaks. Sulla lõbusa naeru, tema sagedaste kõnede ja veel sagedasema veinijoomise järgi 
otsustades oleks võinud arvata, et eksdiktaator lõbutseb täiesti siiralt ja et ükski mure ei rõhu 
tema hinge. 

Kuid tähelepanelikumal vaatlemisel võis kergesti märgata, et ta oli nelja kuu jooksul 
vananenud, kõhnunud ja muutunud veel hirmsamaks. Veritsevad mädapaised tema näol olid 
laienenud; juuksed olid juba päris valgeks läinud; kogu tema välimuses avalduv nukruse, 
nõrkuse ja kannatuse ilme oli alalise unetuse tagajärg, mis käis kaasas teda piinava hirmsa 
tõvega. 

Kõigest sellest hoolimata vaikus tema läbitungivais sinakashallides silmades ikka veel 
jõud ja energia. Tahtepingutusega püüdis ta oma talumatuid piinu teiste eest varjata. Ja ta 
saavutas seda, et vahel, eriti orgiate ajal, unustas nähtavasti ka ise oma haiguse. 

«Noh, räägi, räägi, Pontianus,» ütles Sulla ühe Cumaest pärineva patriitsi poole 
pöördudes, «räägi, mis ütles Granius.» 

«Aga ma ei kuulnud tema sõnu,» ütles patriits äkki kähvatades ja vastusega segi minnes. 

«Mul on terav kuulmine, sa tead, Pontianus,» ütles Sulla rahulikult, kuid ähvardavalt 
kulme kortsutades, «ja ma kuulsin, mis sa ütlesid Aelius Lupercusele.» 

«Ah ei,» vastas Pontianus segaduses, «usu mind... õnnelik ja kõikvõimas diktaator.» 

«Sa laususid järgmised sõnad: «Kui Cumae praeguselt ediililt Graniuselt nõuti Sulla poolt 
temale määratud trahvi maksmist, keeldus ta, öeldes...» Ja siis tõstsid sa silmad minu peale, ja 
märgates, et ma sinu sõnu kuulsin, 

katkestasid oma jutu. Nüüd soovitan ma sul mulle ütelda täpselt Graniuse sõnad üksteise 
järel, nii nagu ta nad lausus.» 

«Aga luba mul, oo Sulla, suurim roomlaste hulgast...» 

«Mul pole sinu kiitusi vaja,» hüüdis Sulla, kergitades end asemel ja tugevasti rusikaga 
lauale lüües. «Alatu meelitaja! Kiitused kirjutasin ma oma vägitegudega ja triumfidega endale 
ise konsuli-annaalidesse, ja mul pole vaja, et sina neid kordaksid, lobiseja harakas! Graniuse 
sõnad — vaat, mis ma teada tahan, ja sa pead nad mulle ütlema, või, vannun oma kaitsja, 
jumaliku Apollo harfi nimel, vannun Lucius Cornelius Sulla nimel, et sa väetad oma laibaga 
minu juurviljaaedu.» 

Mainides Apollo nime, kelle Sulla juba palju aastaid tagasi oli valinud oma eriliseks 
kaitsjaks, puudutas ta parema käega selle jumala väikest kuldkujukest, mille ta oli kaasa 
toonud Delphi templist. Ta kandis seda kujukest peaaegu alati kaelas peenelt väljatöötatud 
kuldketi otsas. 

Kõik juuresolijad, kes Sullat hästi tundsid, kahvatasid selle vande juures ja heitsid 
üksteisele nõutuid pilke; muusika ja tants lakkasid ning hauavaikus asendas seni valitsenud 
kära ja jutukõmina. 

õnnetu Pontianus ütles kohe, hirmu pärast kogeldes: 

«Granius ütles: «Nüüd ma ei tasu maksu: Sulla sureb varsti ja mind vabastatakse 
maksmisest.» 


«Aa!...» ütles Sulla, kelle erutatud ja punane nägu muutus viha pärast kahvatuks. «Aa!... 
Granius ootab kannatamatusega minu surma?... Braavo, Granius!... Ta on välja arvestanud, 
välja arvestanud...» Sulla värises, varjates viha, mis vaikus tema silmis... «Ta on ettenäge- 
lik!... Ta näeb kõik ette!...» 

Ja Sulla peatus hetkeks, siis aga hüüdis sõrmi nipsutades: 

« Chrysogonus!» 

Ja lisas kohutava häälega: 

«Vaatame järele, kas ta ehk ei eksi oma arvestustes.» 

Chrysogonus, Sulla vabakslastu ning usaldusalune, astus eksdiktaatori juurde ja see andis 
talle tasasel häälel mingi käsu. 

Chrysogonus vastas peanoogutusega ja läks siis uksa poole. Sulla hüüdis talle järele: 

«Homme!» 

Seejärel pöördus ta lõbusa näoga külaliste poole ja hüüdis falerni veiniga täidetud peekrit 
tõstes: 

«Noh!... Mis teil on? Miks te nii tummaks ja uniseks olete jäänud?... Kõigi Olümpose 
jumalate nimel, teie, pelglikud lambad, arvate vist, et viibite minu peietel?» 

«Vabastagu sind jumalad sellest mõttest!» 

«Saatku Jupiter sulle head õnne ja kaitsku sind Apollo!» 

«Pikka iga võimsale Süllale!» hüüdsid kooris paljud külalised, tõstes vahutava falerni 
veiniga täidetud peekreid. 

«Joogem kõik Lucius Cornelius Sulla õnneliku terviseks ja kuulsuseks!» hüüdis peekrit 
tõstes oma selge ja kõlava häälega Ouintus Roscius. 

Kõik ühinesid selle hüüdega, kõik jõid, Sulla aga, kes oli pealtnäha jälle lõbusaks 
muutunud, kaelustas, suudles ja tänas Rosciust ning hüüdis tsitrimängijaile ja miimidele: 

«Hei, käpardid, mis te seal teete?... Te kõlbate ainult selleks, et juua minu falerni veini... 
Neetud lurjused, rabagu teid kohe igavene surmauni!» 

Sulla polnud veel lõpetanud oma turusõimu — ta oli oma kõnes peaaegu alati vulgaarne ja 
jäme —, kui muusikandid juba mängima hakkasid ja ühes miimide ning tantsijataridega 
alustasid koomilist ning siivutut saatürite tantsu. 

Tantsu lõppedes toodi keskmisele lauale, mille taga lebasid Sulla ja Roscius, sulgedega 
kotkas, just nagu elus. Nokas hoidis ta loorberipärga, mille ümber oli põimitud purpurne pael, 
ja sellel olid kuldtähtedega kirjutatud järgmised sõnad: «Sullae Felici, Epaphrodito», mis 
tähendas: «Sulla õnnelikule, Aphrodite lemmikule». Hüüdnimi «Epaphroditus» oli üks kõige 
meeldivamaid Sulla kõrvale. 

Külaliste käteplaksutuste saatel võttis Roscius pärja kotka noka vahelt ja ulatas selle 
Attilia Juventinale, Sulla ilusale vabakslastud orjatarile, kes istus tema kõrval; see vabakslastu 
ja mõned Cumae patriitslannad, kes lebasid meeste vahel söömaasemeil, moodustasid ühe 
selle võõ-ruspeo peamistest ahvatistest. 

Attilia Juventina pani loorberipärja roosidest pärja peale, mis juba ehtis Sulla pead, ja 
lausus õrna häälega: 

«Sinule, jumalate lemmikule, sinule, võitmatule imperaatorile, määras need loorberid 
kogu maailma imetlus.» 

Sulla avas noaga kotka kõhu ning kaela ja sealt kukku; Välja suur hulk mune, mis Jagati 
pidulistele. Igaüks leidi; munast praetud tikutaja, mis oli maitsestatud kollase piprakastmega. 

Veidi aega hiljem serveeriti määratu suur meekook mis välimuselt kujutas imetäpselt 
templi ümmargust sam-mastikku; niipea kui kooki lõikama hakati, lendas sea! välja piduliste 
arvule vastav parv varblasi. Igal varblasel oli kaelas paelake ja selle külge oli kinnitatud 
kingitus külalise nimega, kellele see oli määratud. 


Käteplaksutused ja naer võtsid vastu selle uue üllatuse, mis oli valmistatud Sulla üliosava 
koka poolt; täiesti suletud saalist asjatult välja lennata püüdvat lindude tagaajamine, müra, 
hüüded ja kära kestsid kaua. Sulla tegi mürale lõpu. Kiskudes end hetkeks lahti Juventina 
kallistustest, hüüdis ta: 

«Hei!... Täna õhtul olen ma lõbusas meeleolus ja tahan kostitada ennast ja teid 
vaatemänguga, mida mitte sageli ei nähta niisugustel võõruspidudel... Kuulge .. mu armsad 
sõbrad... Kas tahate näha selles saalis gladiaatorite võitlust?» 

«Jah, jah!» hüüdis viiskümmend häält, sest selle vaatemängu vastu tundsid kirglikku huvi 
mitte ainult külalised, vaid ka tsitrimängijad ja tantsijatarid. Vaimustuses vastasid ka viimased 
«jah», ilma mõtlemata, et küsimus polnud määratud neile. 

«Jah, jah, gladiaatoreid!... gladiaatoreid!... Elagu Sulla!... Ülihelde Sulla!» 

Varsti ilmusid saali kümme gladiaatorit. Viis neist olid traaklaste, teised viis samniitide 
riides. 

«Aga Spartacus?» küsis Sulla Chrysogonuselt. 

«Teda ei leitud koolis, arvatavasti on ta oma õe juures.» 

Sel hetkel astus trikliiniumi lõõtsutav Spartacus. Raskesti hingates tõstis ta käe suu juurde 
ja tervitas Sullat ning tema külalisi. 

«Ma tahan hinnata sinu oskust vehklemise õpetamises, Spartacus,» ütles Sulla 
rudiaariusele. «Kohe saame näha, mis sinu õpilased on õppinud ja mida nad oskavad.» 

«Alles kaks kuud harjutavad nad vehklemist. Nad pole suutnud veel kuigi palju minu 
õpetusest omaks võtta.» 

«Saame näha, saame näha!» ütles Sulla. 

Seejärel lisas ta külaliste poole pöördudes: 

«Ma ei sea sisse mingit uut kommet, kui korraldan teile gladiaatorite võitluse võõruspeo 
ajal, ma ainult elustan vana kombe, mis oli tuntud kaks sajandit tagasi Kampaania elanikel, 
teie esivanemail, oo Cumae pojad, selle maakonna esimestel asukatel.» 

See rafineeritud barbaarsus, see läbimõeldud julmus, see meeletu verejanu, mis paljastati 
nii avalikult ja nii elajalikult rahuliku hingega, panid Spartacuse südame vihas keema. Ta oli 
hirmsasti vapustatud sellest, et mitte enamuse soov, vaid ainult ühe inimese kapriis sundis 
kümmet õnnetut vabades maades vabade kodanikena sündinud noormeest võitlema ilma 
üksteise vastu vähimatki vaenu tundmata ja häbistavalt hukkuma ammu enne neile looduse 
poolt määratud tähtaega. 

Peale nende üldiste pahameele põhjuste oli üks eriline asjaolu, mis sel hetkel suurendas 
rudiaariuse viha, nimelt see, et tema silma all sattus surmaohtu Artorix, noor haruldaselt ilus 
gallialane, keda ta väga armastas. 

Võitlejaid kohale paigutades küsis Spartacus Artorixilt väga tasa: «Aga miks sina 
tulid?» 

Artorix vastas poolvaljusti: «Juba ammu heitsime omavahel täringu, kellel on õigus minna 
viimasena surmale vastu, ja mina jäin kaotajate hulka. Saatus ise tahab, et mina oleksin Sulla 
esimese kümne gladiaatori hulgas, kes peavad üksteisega võitlema.» 

Rudiaarius ei vastanud seepeale midagi, kuid veidi aja pärast pöördus Sulla poole: 

«Luba mul, oo suuremeelne Sulla, saata kutsuma koolist teist gladiaatorit, et panna ta selle 
asemele,» ja ta osutas Artorixile, «kes...» 

«Aga miks ei või see võidelda?» küsis eksdiktaator. 

«Sest et ta on tunduvalt tugevam teistest, ja traaklaste pool, kus tema peab võitlema, oleks 
määratult tugevam kui teine...» 


«Ja sellepärast tahadki sa meid sundida veel ootama? ... Las võitleb ka see vahvur: me ei 
taha enam oodata, ja seda halvem samniitidele!» 

Kõiki juuresolijaid oli haaranud kärsitus, ja Sulla andis ise signaali võitluse alustamiseks. 

Võitlus ei kestnud kaua: kakskümmend minutit hiljem oli tapetud üks traaklane ja kaks 
samniiti, kuna kaks teist õnnetut samniiti lamasid põrandal raskesti haavatuma, anudes Sullalt 
elu, mis neile kingitigi. 

Mis puutub ainukesse jalul püsivasse samniidisse, siis kaitses too end meeleheitlikult nelja 
traaklase vastu, kuid üleni haavadega kaetuna libastus ta varsti mosaiikpõrandal 
laialivalgunud veres. Artorix — samniidi sõber — pistis ta pisarsilmi mõõgaga läbi, et 
vabastada ta piinavast agooniast. 

Trikliinium lõi värisema üksmeelseist kiiduavaldustest. 

Need katkestas Sulla, kes hüüdis purjus häälega: 

«Noh, Spartacus, sina oled kõige tugevam, tõsta üles ühe võitluses langenu kilp, võta 
surnud traaklase mõõk ja näita oma jõudu, võideldes üksi nelja ellujäänu vastu!» 

Sulla ettepanek võeti vastu kärarikka heaksküduga. Vaene rudiaarius aga oli jahmunud, 
nagu oleks talle malgaga kiivri pihta antud. 

Ta arvas, et oli valesti kuulnud või mõistuse kaotanud, ja jäi seisma kahvatuna, liikumatud 
silmad suunatud Sullale. 

Artorix märkas Spartacuse erakordset ärevust ja sosistas talle poolvaljusti: «Julgemini!...» 

Rudiaarius võpatas selle sõna juures, heitis kaks korda pilgu ringi, pöördus siis Sulla 
poole ja ütles: 

«Aga... suur ja õnnelik diktaator... ma luban endale juhtida sinu tähelepanu sellele, et ma 
pole enam gladiaator: ma olen rudiaarius ja vaba, sinu juures aga täidan ainult sinu 
gladiaatorite lanista kohuseid.» 

«Ha!... ha!... ha...» kostis Sullalt purjus ja pilkav naer. «Ja sina oled seesama ülivapper 
Spartacus? Sina kardad surma, kardad!... Põlatud gladiaatoritesugu!... Aga vannun Hercules 
Võitja nuia nimel, sa võitled,» lisas Sulla pärast lühikest pausi juurde, lõi rusikaga lauale ja 
jätkas käskivas toonis: «Kes kinkis sulle elu ja vabaduse, sa arg barbar?... Kas mitte Sulla?... 
Ja Sulla käsib sind võidelda... Ja sa võitled!... Vannun kõigi Olümpose jumalate nimel... sa 
võitled!» 

Spartacus tundis mitu korda, et teda kisub haarama ühe tapetu mõõka ja välgukiirusel 
tiigri metsikusega 

tormama Sulla kallale ning raiuma ta tükkideks. Ja iga kord hoidis ta end vaevaga, mingi 
ime abil tagasi. 

Masinlikult, peaaegu mõistmata, mis ta teeb, tõi ta viimaks kuuldavale metslooma möirge 
taolise ohke, tõstis kilbi, haaras mõõga ja lausus viha pärast väriseval häälel valjusti: 

«Ma pole argpüks ega barbar, ja ma võitlen, et valmistada sulle lõbu, oo Lucius Sulla, aga 
vannun sulle kõigi sinu jumalate nimel, et kui ma õnnetuseks juhtun haavama Artorixi...» 

Läbitungiv naisekarje katkestas äkki gladiaatori meeletu jutu. Kõigi juuresviibijate 
tähelepanu pöördus sinnapoole, kust see karje kostis. 

Uksel, mille poole Sulla ja paljud külalised istusid seljaga, seisis liikumatult Valeria, näost 
valge nagu kriit. 

Spartacus oli olnud tema juures, kui ori oli tulnud talle järele Sulla nimel. See väljakutse, 
ja veel niisugusel tunnil, oli pannud imestama rudiaariust ja ehmatanud kangesti Valeriat. Ta 
oli jõudnud otsusele, et Spartacust ähvardab tõsisem oht kui see, milles ta oli olnud. Ja aetuna 
armastusest traaklase vastu oli Valeria heitnud kõrvale kõik viisakuse kaalutlused, kõik 
ettevaatlikkuse ja ettenägelikkuse nõuded ning läinud trikliiniumi, kus sel õhtul oli käimas 
prassing. 


Ukse eesriide taga seistes oli matroon viibinud gladiaatorite metsiku võitluse juures ja ka 
kogu järgneva stseeni juures, mis toimus Spartacuse ja Sulla vahel. 

Kui ta nägi, et Sulla hakkas sundima Spartacust võitlema Artorixiga, keda Spartacus, nagu 
tal teada oli, väga armastas, kui ta kuulis teda alustavat erutatud kõnet, mis ei võinud lõppeda 
teisiti kui ähvardustega ja needustega Sulla aadressil, sai talle selgeks, et ilma tema vii- 
vitamatu vahelesegamiseta ootab Spartacust möödapääsmatu hukk. 

Ja toonud kuuldavale otse südamepõhjast tuleva karje, tõmbas ta endale kõigi külaliste ja 
Sulla tähelepanu. 

«Valeria!...» hüüdis see hämmastunult, püüdes tõusta asemelt, mille külge tema keha 
näisid olevat naelutanud rohked road ja falerni veini aurud. «Valeria!... Sina!!... Siin ... sel 
tunnil? ...» 

Kõik tõusid või tegid katset tõusta, sest ei suutnud 

säilitada tasakaalu, ja tervitasid matrooni enam või vähem aupaklikult, kuid vaikides. 

Vabakslastu Juventina, algul muutunud punaseks nagu purpurriie, seejärel aga hirmsasti 
kahvatanud, oli kuidagi tasakesi ja märkamatult asemelt alla libisenud ning oli mõne hetke 
pärast laua all laudlina varjus. 

«Tervitus kõigile, ja kaitsku jumalad Sullat ja tema sõpru,» ütles Valeria hetke pärast, 
mille kestel ta oli heitnud kiire pilgu suures saalis ringi ja püüdnud rahuneda. Sel ajal oli ta 
vahetanud Spartacusega pilgu täis vastastikust arusaamist. Võitlust alustamata seisis 
rudiaarius paigal, silmad ainiti temale suunatud; Valeria ilmumine sel hetkel näis talle millegi 
taevaliku ja üleloomulikuna. 

Nõutult peatas Sulla oma pilgu matroonil, see aga pöördus naeratades tema poole: 

«Sa oled nii palju kordi kutsunud mind võõruspeole, oo Sulla, et ma täna õhtul, kuna ma 
ei saanud uinuda oma asemel ja kuulsin teie peo kauget müra, otsustasin riietuda 
söögirõivaisse ja tulla siia, et juua sõpruskarikast ja soovitada sulle sinu tervise nimel minna 
oma tubadesse mitte hiljem kui esimesel koidutunnil. Aga kui ma siia tulin, nägin ma 
mõõkade välkumist ja põrandal lamavaid laipu. Mis see siis lõpuks on?» hüüdis matroon äge- 
dalt ja sügava meelepahaga. «Kas teile ei jätku arvutuist ohvreist tsirkustes ja amfiteatreis, et 
te metsiku naudinguga elustate keelatud ja mahajäetud barbaarseid kombeid? Kas tahate 
lõbutsedes joobuda surmaeelseist piinadest, korrata viinast kõverdatud huultega agooniast ja 
meeleheitest kokkukistud huulte krampe?» 

Kõik olid langetanud pea ja vaikisid, ka Sulla ise, kes oli algul püüdnud seostada mõne 
sõna, lõpetas sellega, et jäi vait nagu süüalune, kelle tema süüdistaja on tabanud teolt. 

Ainult gladiaatorid, eriti aga Spartacus ja Artorix, pöörasid Valeriale pilgud täis armastust 
ja tänu. 

«Teie seal,» ütles Sulla naine pärast lühikest vaikimist orjade poole pöördudes, «koristage 
siit viivitamatult need laibad, matke nad maha, peske põrand puhtaks, pritsige sellele õlisid ja 
lõhnaaineid, valage Sulla murrakarikasse falerni veini ja laske sel sõpruse märgiks külaliste 
hulgas ringi käia.» 

Orjad täitsid kiiresti Valeria käsu, gladiaatorid aga lahkusid. 

Ja hauavaikuses käia sõprusekarikas, millesse ainult väga vähesed külalised viskasid 
rooside õielehti, piduliste hulgas ringi; vähehaaval lahkusid seejärel kõik vaikides ja taarudes 
trikliiniumist; ühed läksid laiali tubadesse, mis selles suures palees olid määratud külaliste 
jaoks, teised naabruses asuvasse Cumaesse. 

Sulla oli jõudnud uuesti asemele vajuda ja lamas vaikides nagu sügavasse mõtisklusse 
süvenenult, ehkki tegelikult viibis joobumuse uimas. 

Valeria raputas teda ja ütles: 

«On juba esimese kukelaulu tund; kas sa ei mõtle viimaks magamistuppa minna?» 


Nende sõnade juures tõstis Sulla aeglaselt, raskesti pea ja pomises, kõris pulbitsevaid sõnu 
vaevaga välja tõugates: 

«Sa... tekitasid segaduse... trikliiniumis... ja takistasid minu... lõbustusi. Oo, Jupiter Statori 
nimel... see ei kõlba kuhugi... Sulla Õnneliku... Epaphrodituse ... diktaatori... kõikvõimsuse 
alandamine ... Vannun kõrgete jumalate nimel... mina valitsen Roomas ... ja kogu maailmas ... 
ega soovi, et minu üle oleks peremehi... ei soovi...» 

Valeria vaatas teda põlgusega segatud haletsusega. Sulla jätkas: 

«Metrobius ... Kus sa oled, mu kallis Metrobius? Tule mulle appi... ma tahan välja 
kihutada ... tahan end lahti ütelda sellest... ja las ta võtab endaga kaasa lapse, keda ta kannab... 
keda ma ei taha omaks tunnistada ...» 

Vihasäde välgatas Valeria mustades silmades. Ta tegi ähvardava žesti, siis aga hüüdis 
vastikusilmega: 

«Hei, Chrysogonus, kutsu orjad ja käsi oma isand magamistuppa kanda, ta on purjus ning 
enda täis õginud nagu mõni räpane hauakaevaja!» 

Sulla asetati voodisse ja ta magas terve ülejäänud osa ööst ning suurema osa järgmisest 
päevast. Valeria ei saanud silma kinni. 

Sulla ärkas keskpäeva paiku. Neil päevil kannatas ta nahahaiguse all rängemini kui 
harilikult. See tekitas tal talumatu sügelemise. Niipea kui ta oli voodist tõusnud, tõmbas ta 
särgi peale laia tooga, ja saadetud tema isiku 

eest hoolitsemiseks määratud orjadest, toetudes oma lemmikule Chrysogonusele, läks 
sauna avara aatriumi kaudu, mida ehtis suurepärane dooria stiilis sammastik. 

Läinud läbi termide ja ootesaali, astus Sulla lahtiriietumisruumi — see oli elegantne 
marmorseinte ja mosaiikpõrandaga tuba. Sellest toast viis edasi kolm eri ust: üks külma duši 
ruumi, teine sooja vee basseini ja kolmas higistamisruumi. 

Sulla istus patjade ja purpurriidega kaetud marmor-pingile, riietus orjade abiga lahti ja 
astus higistamis-ruumi. 

See oli samuti marmorist; põrandas oli mitu avaust, mille kaudu tuli kuuma õhku, mis 
soojendas ruumi. 

Poolringjas marmorist seinaorv marmorpingiga asetses paremal, selle vastas oli väike 
bassein kuuma veega. 

Sulla astus seinaorva, ja võtnud istet, hakkas tõstma mitmesuguse raskusega raudpomme, 
mis olid toodud siia selleks, et kümbleja võiks teha võimlemisharjutusi ja sellega higistamist 
välja kutsuda. Seinaorvast väljudes laskus ta kuuma vee basseini. Ta istus marmorpingile ja 
hakkas nautima mõnusat soojust, mis tõi talle suurt kergendust, kui otsustada tema näole 
ilmunud rahuloluilme järgi. 

«Ah!... Ma tunnen mõnu, missugust pole enam ammu läbi elanud... Rutem, rutem, 
Diodorus,» ütles ta, pöördudes orja poole, kes täitis võidja kohuseid, «võta kiiresti suga ja 
hõõru mu põletikulisi kohti.» 

Seejärel pöördus Sulla Chrysogonuse poole küsimusega: 

«Kas sa köitsid purpursesse pärgamenti minu «Kommentaaride» kahekümne teise köite, 
mille dikteerimise ma tunaeile lõpetasin ja mille ma eile sinu kätte andsin?» 

«Jah, mu hea isand, ja mitte ainult sinu eksemplari, vaid veel kümme orjadest 
ümberkirjutajate poolt tehtud ärakirja.» 

«See on tubli, mu Chrysogonus... Sa niisiis hoolitsesid selle eest, et tehtaks kümme 
ärakirja?» küsis Sulla ilmse heameelega. 

«Jah, muidugi, ja mitte ainult viimasest köitest, vaid ka kõigist eelmistest, selleks et üks 
eksemplar panna selle villa raamatukogusse, teine sinu Rooma maja raamatukogusse, kolmas 
minu raamatukogusse, iga köite ülejäänud eksemplarid aga kinkisin ma Lucullusele ja 
Hortensiusele. 

Paigutades nii palju eksemplare laiali eri kohtadesse, tahtsin ma seega hoida sinu teost 
tulekahju või kaotsimineku eest.» 

«Vaata ruttu järele, mis seal on. Mulle näib, et ma kuulen mingisugust müra 
riietumisruumis,» ütles Sulla Chrysogonusele. 

Vabakslastu väljus kohe vannitoast. 

Sulla, kelle nägu võib-olla eelmise öö prassingu tagajärjel näis vanemana ja kahvatumana 
kui eelmistel päevadel, hakkas äkki oigama kangetes valudes; ta kaebas iseäraliku raskuse üle 
rinnus. Seepärast läks Diodorus, kui ta oli hõõrumise lõpetanud, kutsuma Sirmiot, Rhodosest 
pärinevat Sulla vabakslastut ning arsti, kes elas Sulla juures ja saatis teda igal pool. 

Sulla aga laskis pea teda haaranud unisuse mõjul basseini äärele langeda ja näis suikuvat. 

Mõne silmapilgu pärast tuli Chrysogonus tagasi ja Sulla tõstis võpatades pea. 

«Mis sul on?» küsis temalt vabakslastu, murelikult basseini juurde joostes. 

«Ei midagi... oleksin nagu tukastanud ... Tead, ma nägin unenägu.» 

«Mis sa siis nägid?» 

«Ma nägin oma armsaimat naist Caecilia Metellat, kes möödunud aastal suri, ja ta kutsus 
mind enda juurde.» 

«Ära hooli sellisest ebausust...» 

«Ebausk? Milleks mõelda nii unenägudest, Chrysogonus? Mina olen alati suhtunud väga 
suure usaldusega unenägudesse ja olen alati talitanud nii, nagu mind nende kaudu on käskinud 
jumalad. Ja mul pole tulnud kahetseda.» 

«Kui sa kõneled sõjakäikudest, siis võlgned sa võitude eest tänu oma mõistusele ja oma 
vaprusele, mitte aga unenägude õpetustele.» 

«Rohkem kui minu mõistus ja minu vaprus, Chrysogonus, on mind alati aidanud minu 
heatahtlik saatus, sellepärast olen ennast nimelt ainult tema hoolde usaldanud. Usu mind, 
kõige edukamad olid need minu sõjakäigud, mis ma ette võtsin kiiresti ja ilma 
kaalutlemiseta.» 

Mälestused tegudest, millest paljud olid nurjatud, kuid paljud olid tõesti suured ja 
kuulsusväärsed, andsid nähtavasti Sulla hingele tagasi veidi rahu ja muutsid tema otsaesise 
pisut selgemaks. Seepärast arvas Chrysogonus 

kohaseks teatada talle sellest, et tema käsule vastavalt on Granius saabunud Cumaest ja 
ootab tema korraldusi. Selle nime juures käis äkiline vihatõmblus üle eksdiktaatori näo; 
metsikult silmi välgatades karjus ta kähiseva häälega: 

«Too ta... silmapilk... siia... minu juurde... see jultunu, kes üksinda kogu maailmas julges 
mõnitada minu otsuseid... ja soovib minu surma!» 

Ja kõhnade, kõndiste kätega pigistas ta kramplikult basseini serva. 

«Aga kas sa ei võiks oodata, kuni sa vannist välja tuled?...» 

«Ei... ei... viivitamatult... siia... minu ette...» Chrysogonus väljus ta tuli otsekohe tagasi 
ediil Graniusega. 

See oli umbes neljakümneaastane vägilase kehaehitusega mees; tema labases jämeda 
joonelises näos peegeldusid kavalus ja tigedus. Kuid Sulla vannituppa astudes oli ta väga 
kahvatu ja varjas halvasti oma hirmu. Sügavalt kummardades ja käsi huultele surudes pöördus 
ta Sulla poole ärevusest väriseval häälel: 

«Soosigu jumalad kaua suuremeelset Sulla õnnelikku!» 

«Mitte nii ei kõnelnud sa tunaeile, alatu lurjus! Sa irvitasid minu otsuse üle, millega sind 
õiglaselt määrati riigikassasse trahvi maksma, ja karjusid, et ei taha maksta, kuna mina paari 
päeva pärast suren ja sinu trahv tühistatakse.» 

«Ei, mitte kunagi, mitte kunagi, ära usu seda laimu ...» pomises ehmunud Granius. 


«Argpüks, nüüd sa värised? Sa oleksid pidanud värisema süs, kui teotasid võimsaimat ja 
õnnelikemat kõigist inimestest... Argpüks!...» 

Ja nende sõnadega lõi Sulla tulises vihas näkku õnnetule, kes basseini juurde maha kukkus 
ja nuttes andestust anus: 

«Halastust... palun sinult halastust... palun andeksandmist! ...» karjus vaene mees. 

«Halastust?!» kisendas Sulla vihaselt. «Halastust sinule, kes sa mind teotasid... sel ajal kui 
ma kannatan hirmsaid valusid?... Sa pead surema, argpüks, otsekohe, ja siin- minu silme all... 
Minus põleb soov joobuda sinu viimseist krampidest, sinu surmaeelsest korinast.» 

Sulla märatses ja viskles nagu hull ja oma raevus karjus ta orjadele summutatud häälel: 

«Hei, teie... laiskvorstid ... mis te vahite... Haarake ta, pekske surnuks, siin, minu 
juuresolekul... kägistage ta... tapke!...» 

Ja kuna orjad nähtavasti kõhklesid, kisendas ta viimase jõuga, kuid kohutava häälega: 

«Kägistage ta, või ma annan käsu teid kõiki risti lüüa, vannun erinnüste tõrvikute ja 
madude nimel!» 

Orjad tormasid õnnetu kallale, paiskasid ta maha, hakkasid teda peksma ja tallama. Sulla 
aga viskles ja märatses edasi nagu metsloom, kes on verd haistnud, ja aina karjus: 

«Vaat nii! Tugevamini!... Pekske!... Sõtkuge!... Kägistage seda lurjust!... Kägistage teda, 
kägistage... Kõigi põrgu jumalate nimel, kägistage teda!...» 

Granius, keda peksid neli temast tugevamat orja, katsus end kaitsta, andes kallaletungijaile 
tugevaid hoope. 

Orjad, esialgu passiivselt käsku täites, peksid oma ohvrit peaaegu ilma jõudu pingutamata, 
aga kui Granius neid peksma hakkas, said nad maruvihaseks ja surusid ta nii eneste alla, et ta 
ennast enam liigutada ei saanud; süs pigistas üks neist mõlema käega tal kõri kokku ja 
põlvedega kõigest jõust tema rinnale toetudes kägistas ta mõne silmapilguga surnuks. 

Sulla aga, silmad koopaist välja tungimas, vaht huultel, oli täielikult andunud tapmise 
vaatemängule ja nautis seda metslooma julma iharusega, hüüatades nõrgeneva häälega: 

«Nii... nii!... Tugevamini... vajuta... kägista!» 

Kuid hetkel, millal Granius hinge heitis, kukkus Sulla ise, pingutusest, karjumisest ja oma 
pöörase palaviku hoost jõuetuks muutudes selili basseini ja kähises niivõrd nõrga häälega, 
missugust temalt iial polnud kuuldud: 

«Appi .. ma suren!... appi!...» 

Endise diktaatori nägu muutus surnukahvatuks, laud sulgusid, kokkupigistatud hambad 
rägisesid, huuled kõverdusid kramplikult. 

Sel ajal kui Chrysogonus ja ülejäänud orjad Sulla ümber askeldasid, püüdes teda 
meelemärkusele tuua, vapustas äkiline kramp tema keha, talle tuli peale äge 

köhahoog ja veidi aja pärast ta suri, tohutul hulgal verd suust välja ajades, tumedasti oiates 
ja silmi avamata. 

Nõnda lõpetas kuuekümneaastasena oma elu see niisama suur kui salakaval inimene; tema 
julmus ja iharus varjutasid tema kõrge andekuse ja vaimusuuruse. Ta saatis korda suuri 
tegusid, kuid tõi oma isamaale palju õnnetusi, ja ülistatud suure juhina, jättis ta endast aja- 
lukku mälestuse kui halvimast kodanikust. Seepärast on kogu ta elu vaadeldes raske 
otsustada, mida oli temas rohkem — kas mehisust ja energiat või salakavalust ja teesklust. 
Seepärast konsul Gnaeus Papirius Carbo, kes kuulus Mariuse parteisse ja sõdis kaua aega 
Sulla vastu, kõneleski tavaliselt, et kui ta võitles Sulla hinges elava lõvi ja rebase vastu, 
tekitas rebane talle rohkem raskusi. 

Sulla oli vaevalt surnud, kui vannituppa astus ori Diodorus arst Sirmioga ja hüüdis juba 
uksel: 

«On saabunud käskjalg Roomast... väga tähtsa kirjaga.. .» 


Kuid nüüd jäid sõnad orjal kurku kinni: ta nägi juu-resviibijate segadust, kes olid rabatud 
Sulla surmast. 

Sirmio tormas tuppa, käskis surnu kohe vannist välja tõsta ja panna patjadest asemele, mis 
valmistati siiasamasse põrandale; siis hakkas ta teda läbi vaatama, katsus pulssi, kuulas südant 
ja ütles nukralt pead vangutades: 

«Lõpp ... Ta on surnud!» 

Eutybise ori, kes oli tema kirja toonud, astus Diodoruse järel vannituppa; ta seisis kaua 
nurgas, hämmastunud ja ehmunud juhtunust; seejärel läks ta Chrysogonuse juurde, kes talle 
kõige tähtsam tundus ja andis kirja tema kätte, öeldes: 

«Minu emand, kaunis Eutybis, tegi mulle ülesandeks anda see kiri Sulla kätte, aga et 
jumalad arvasid heaks karistada mind, lastes mul ilmuda siia selleks, et näha surnuna suurimat 
kõigist inimestest, siis annan selle temale adresseeritud kirja sinu kätte.» 

Chrysogonus, kes oli kurvastusest meeletu, võttis masinlikult kirja ja ilma sellele mingit 
tähelepanu pööramata pistis selle tuunika ja särgi vahele, jätkates askeldamist oma isanda ja 
heategija keha juures. 

Majas oli juba levinud teade Sulla surmast. Tekkis segadus. Igalt poolt jooksis vannituppa 
oigavaid ja nutvaid orje. Mõni hetk hiljem tuli raskesti hingates kohale 

komödiant Metrobius. Ta oli nüüdsama jõudnud pärale Roomast pärast metsikut 
kihutamist. 

Ta astus vannituppa korratus riietuses, surnukahvatuna, rohkesti pisaraid valades. 

«Aga ei... see ei või olla!...» karjus ta. «Ei, ei... see pole tõsi!...» 

Nähes Sulla kangestunud laipa, puhkes Metrobius veel kibedamini nutma, ja laskunud 
põrandale elutu keha kõrvale, hakkas katma Sulla nägu suudlustega, hüüatades: 

«Sa surid ilma minuta, võrratu sõber... armsaim sõber... ma ei saanud kuulda sinu viimseid 
sõnu ... ei saanud vastu võtta sinu viimset suudlust, oo Sulla, mu armastatud, mu kallis Sulla!» 


VIII peatükk SULLA SURMA TAGAJÄRJED 


Kuuldus Sulla surmast levis Itaalias välgukiirusel ja tekitas ärevust kõikjal, eriti Roomas. 

Esimese hämmastuse asendasid kõiksugu jutud, pärimised ja arutlused; kõik tahtsid teada, 
miks, kuidas ja millal oli see ootamatu surm tulnud. 

Oligarhide partei, patriitsid ja rikkad leinasid suure mehe surma rahvaliku õnnetusena, 
asendamatu kaotusena: nad tõid kuuldavale valju hädakisa ja nõudsid, et kangelasele 
osutataks matusel imperaatorlikke auavaldusi, et talle püstitataks kujusid ja templeid kui 
vabariigi päästjale ja pooljumalale. 

Neid toetas kümme tuhat orja, kes olid Sullalt vabaduse saanud; ta oli jaganud neile osa 
proskriptsioonide ohvriks langenute varandusest. 

Need kümme tuhat inimest võlgnesid kõige eest tänu Süllale ja neid ei köitnud tema külge 
mitte ainult tänutunne, vaid ka kartus, et tema surmaga võetakse neilt kõik, mis ta oli neile nii 
heldelt annetanud. 

Itaalias oli veel sada kakskümmend tuhat leegionäri, kes olid võidelnud Sulla poolel 
sõdades Mithridatese ja kodusõjas Mariuse vastu. Need leegionärid elasid peamiselt linnades, 
mille endised elanikud oli Sulla Mariusega võideldes välja ajanud või hävitanud. Diktaator 

jagas oma leegionäridele võidetute varandust ja need sada kakskümmend tuhat jumaldasid 
teda. Seepärast olid ka nemad valmis kaitsma kõike Sulla poolt tehtut. 

Selle tugeva partei kahetsusele seisis vastu sadade tuhandete väljasaadetute, sadade 
tuhandete Sulla metsikuse ohvrite, kõigi Mariuse partei arvukate järelejäänute juubeldus. 
Kõik Sulla vaenlased needsid avalikult oma sugulaste ja sõprade mõrtsukat, needsid seda, kes 


oli võtnud neilt varanduse ja elu, soovisid muutusi, olid ärevuses, lootsid ja kutsusid üles 
kättemaksule. 

Nendega liitusid plebeid, kellelt oli Sulla ära võtnud väga palju õigusi ja vägivaldselt 
omastanud paljud tähtsad privileegid; on loomulik, et nad soovisid ära-võetu tagasisaamist. 

Kõige selle tõttu tekitas teade eksdiktaatori surmast Roomas käärimist, ärevust, 
arupidamisi ja elavat sagimist, mille sarnast polnud enam palju aastaid olnud. 

Foorumil, basiilikais, portikuste all, templeis, tänavail, poodides, turgudel — igal pool 
tungles mitmesuguses vanuses ja mitmesuguse seisundiga inimesi, kõik pärisid ja jutustasid 
uudiseid, mõned nutsid valjusti taga õnnetust, teised õnnistasid veel valjemini jumalaid, kes 
olid saatnud surma türannile ja päästnud viimaks vabariigi orjalikust seisukorrast. Tekkis 
tülisid, kostis vastastikuseid ähvardusi, süttis salajaste solvangute ja varjatud vihavaenu 
sädemeid. 

See ärevus muutus aina suuremaks. Konsulid, kes kuulusid erinevaisse vaenujalal 
olevaisse parteidesse, olid seni pidanud omavahel varjatud võitlust. Nüüd lõid kired lõkkele, 
vastased asusid rivisse, ja mõlemal parteil oli tähtsuselt ning autoriteedilt võrdseid juhte; 
polnud kahtlust, et kodusõda oli üsna ligidal, oli möödapääsmatu. 

Paljud senaatorid, kodanikud ja vabastatud orjad lasksid end leinamärgiks habemesse 
kasvada, riietusid tume-daisse toogadesse ja käisid linnas ringi nukra ilmega; paljud samuti 
leinarõivais naised jooksid vallandatud juustega templist templisse, anudes jumalailt kaitset, 
nagu oleks Rooma Sulla surma läbi suurimasse ohtu sattunud. 

Sulla surma üle rõõmustades jalutasid tema vaenlased lõbusalt foorumil ja tänavail, 
külvates nutjaid üle etteheidete, pilgete ja mõnitustega. 

Kesklinnas, neis paigus, kus seadusi välja pandi, võis kolm päeva pärast Sulla surma 
lugeda erilistel tahvlikestel järgmist epigrammi: 

Eks peremees Roomas me õnnelik Sulla kui uhke diktaator küll ihanud olla. Ometi teisiti 
temaga juhtus — jumalailt temale saadeti nuhtlus: hull, kes ei lakanud kujutlust loomast tema 
ees põlvili roomavast Roomast, teistele tundmatuist piinadest haaratud, täidele söödaks vaid 
oligi määratud, 

Teisal ilmus kirjutatud hüüdlauseid: «Maha seadused pidukulude kohta! Nõuame 
tribüünide puutumatustl» Need olid seadused, milles eriti avaldus Sulla vihatav despotism. 
Siin-seal võis lugeda: «Au Gaius Mariusele!» 

Need faktid ja häbematud väljaastumised tunnistasid vastuvaidlematult, et inimeste meel 
oli muutunud; Marcus Aemilius Lepidus, kes juba Sulla eluajal polnud varjanud oma 
vaenulikkust tema vastu, hakkas nüüd tegutsema otsustavalt, olles veendunud, et tema poolt 
on Mariuse partei ja rahvas. 

Vastupidi, teine konsul Lutatius Catulus andis mõista, et tema seisab kindlalt senati ja 
seaduse poolel. 

Selles segaduses muidugi ei jäänud tegevusetuks ka Catilina. Ta oli küll Sullaga alati häid 
suhteid pidanud, kuid tema lootused, võlad ja kired sundisid teda otsima midagi uut, sest 
sellest uuest võis ta saada palju kasu ilma midagi kaotamata. Seepärast alustas ta koos oma 
sõpradega agitatsiooni, valades õli tulle rahulolematute keskel, kes niigi olid täis tulist 
vihavaenu oligarhia vastu. 

Ainult Gnaeus Pompeius ja Marcus Crassus kasutasid kogu oma määratut populaarsust ja 
autoriteeti selleks, et kõigi abinõudega rahustada meeli, sisendada lugupidamist seaduste 
vastu, ja kutsuda üles halastama isamaa ning vabariigi peale, millele uus kodusõda ainult 
kahju tekitaks. 

Senat kogunes Hostiliuse kuuriasse arutlema küsimust, kuidas austada surnud 
triumfaatorit, Mithridatese võitjat. 


Kuuria rõdu ja sellega külgnevad ruumid olid rahvast tungil. Senaatoripinkidel oli märgata 
erakordset ärevust ja lakkamatut elavat liikumist. 

Koosolekut juhatas Publius Servüius Vatia isauricus, endine konsul ja oma tubliduse ning 
tarkuse poolest silmapaistev mees; avanud koosoleku, andis ta sõna Ouintus Lutatius 
Catulusele. Tagasihoidlikus ja heasoovlikus kõnes, ilma Sulla vastaseid millegagi solvamata, 
meenutas Catulus kadunu kuulsaid tegusid — Jugurtha vangivõtmist Aafrikas, Archelause 
purustamist Chaeronea juures, Mithridatese võitmist ja Aasia sügavusse kihutamist, Ateena 
vallutamist ja hukatusliku kodusõjaleegi likvideerimist, märkis ära Sulla vahvuse ning julguse 
ja esitas palve, et niisugusele inimesele osutataks matmisel auavaldusi, mis väärivad teda ja 
rooma rahvast, kelle väepealikuks ja juhiks ta oli. 

Lõpuks pani ta ette, et Sulla põrm toodaks piduliku toredusega Cumaest Rooma ja 
maetaks Marsi väljakule. 

Catuluse lühike kõne kutsus välja valju heakskiidu peaaegu kõigilt pinkidelt, kus istusid 
senaatorid, ja tugeva hukkamõistupomina rõdult. 

Kui kära vaikis, tõusis püsti Lepidus ja lausus järgmist: 

«Ma kahetsen, kahetsen kibedasti, oo isad senaatorid, et pean täna arvamuses lahku 
minema oma kuulsast kolleegist Catulusest, kelle tähelepandavaid omadusi ja hinge õilsust 
mina esimesena tunnustan ja hindan. Kuid mulle näib, et see sündis ainult tema õilsa südame 
ajel, mitte aga riigi huvides ega meie isamaa auks, kui ta esitas ebakohase, koguni kahjuliku ja 
ebaõiglase ettepaneku. Ta tõi ette kõik argumendid surnud Lucius Comelius Sulla kasuks, mis 
võivad õhutada seda kõrget kogu osutama kadunu põrmule imperaatorlikke auavaldusi ja kor- 
raldama kuninglik matus Marsi väljakul. Aga ta unustas, õigemini öeldud, tal oli tarvis 
unustada need õnnetused, mis Sulla on tekitanud meie isamaale, mõrvad, millega ta teda 
süngestanud ja — ütelgem avalikult, ilma kartliku teeskluseta ja ilma piinlikkuseta — pahed, 
millega ta on määrinud oma nime.» 

Seekord tõusis vali nurin senaatorite hulgas ja väga tugev käteplagin kostis rõdult. 

Vatia Isauricus andis pasunapuhujaile märku, ja pasunahelidega kutsusid need rahvast 
vaikima. 

«Jah, olgem avameelsed,» jätkas Aemilius Lepidus oma kõnet, «Sulla nimi kõlab 
Roomale pahaendeliselt. Kuritegude ja pahede tõttu, millega eksdiktaator on end määrinud, 

meenuvad tema nime kuulmisel elavalt ainult isamaa jalge alla tallatud seadused, 
konsulite porrisõtkutud väärikus, tribüünide hävitatud autoriteet, valitsemisprint-siibiks 
saanud despotism, tuhandete ja tuhandete süütute kodanike seadusvastased tapmised, 
häbistavad proskriptsioonid, rusumised, vägistamised, röövimised ja muud teod, mis tema 
nimel on korda saadetud kahjuks isamaale ja hävinguks vabariigile. Ja niisugusele inimesele, 
kelle nimi meenutab igale ausale kodanikule ainult õnnetusi, niisugusele inimesele, kes kõik 
oma tujud ja kõik oma kired tõstis seaduseks, tahame meie täna osutada pidulikke auavaldusi, 
korraldada kuningliku matuse ja üldrahvaliku leina. 

Kuidas see siis on?... Me matame vabariigi hävitaja Lucius Sulla Marsi väljakule, kus 
seisab ühe selle vabariigi asutaja Publius Valerius Publicola kõigist lugupeetud haud! Kas me 
laseme sündida, et nimelt seal, kuhu senati erimääruste põhjal on maetud möödunud aja kuul- 
saimate ja kõige väärilisemate kodanike maised põrmud, lamaks selle laip, kes pagendas ja 
tappis meie aja õilsamad ja väljapaistvaimad kodanikud? Kas me lubame pahele seda, mis 
meie isad minevikus määrasid tasuks vooruse eest? Ja miks, miks saadame korda selle niivõrd 
madala, meie väärikusele, meie südametunnistusele niivõrd vastukäiva teo? 

Võib-olla hirmu pärast kahekümne seitsme leegioni ees, kes võitlesid tema eest ja kes on 
majutatud Itaalia kõige kaunimaisse paikadesse, kus ta kõige enam raevutses ja kus kõige 
selgemini tuli ilmsiks tema julmus? Või jälle talitame niivüsi kartusest kümne tuhande kõige 


alatuma orja ees, keda ta oma meelevalla, oma despootliku tuju järgi, vastupidi meie tavadele 
ja seadustele, laskis vabaks ja tõstis rooma kodaniku auväärseimasse ja lugupeetavaimasse 
seisusse? 

Ma möönan, et meelekindlusetuse ja hirmu mõjul, mida tekitas igal pool Sulla saatuslik 
kõikvõimsus, ei julgenud keegi rahvast ja senatit meie kodumaa seaduste kaitsele üles 
kutsuda; kuid kõigi Rooma kaitsejumalate nimel küsin ma teilt, isad senaatorid, mis sunnib 
teid nüüd tunnistama õiglaseks seda, kes oli õiglusetu, austama kõrgehingelise inimesena 
seda, kes oli paheline ja kahjulik kodanik, ja määrama auavaldusi, mida osuta- 

takse ainult suurtele ja vooruslikele meestele, kõige halvemale, alatumale Rooma 
poegadest? Oo, andke mulle, andke mulle võimalust, isad senaatorid, mitte täiesti meelt heita 
meie isamaa saatuse pärast, lubage mul hellitada lootust, et mehisus, voorus, 
eneseväärtustunne ja südametunnistus on veel omased lIsellele kõrgele kogule; tõendage, et 
mitte madal hirm, vaid sügav väärikustunne valitseb Rooma senaatoreis. 

Lükake tagasi nagu uute kodusõdade tõrvik, nagu vääritu ja autu dekreet siinesita-tud 
ettepanek Lucius Cornelius Sulla surnukeha matmise kohta Marsi väljakule suurele 
kodanikule ja kuulsale imperaatorile sobivate auavaldustega.» Valju käteplaginaga võeti 
vastu Marcus Aemilius Lepiduse mehised tundeküllased sõnad. Ei plaksutanud mitte ainult 
rõdule kogunenud rahvas, vaid ka paljud senaatorid. 

Kui kära vaikis, tõusis püsti Gnaeus Pompeius Suur, üks kõige nooremaid, kõige 
armastatumaid, ja igal juhul kõige populaarsemaid senaatoreid Roomas. Oma kõnes, mis ehk 
polnud küll ladus ja sujuv — sest tal puudus kõneosavus —, aga oli siiski täis ehtsat tunnet, 
otse südamest tulev, avaldas ta surmapuhust kiitust Lucius Sullale. Ta ei ülistanud tema 
hiilgavaid vägitegusid ja õilsaid samme ega kaitsnud tema laiduväärseid ja häbistavaid 
tegusid, kuid ta ei pannud neid häbistavaid gtegusid mitte Sulla arvele, vaid korralagedusse 
sattunud vabariigi ebanormaalsete olude, möödapääsmatu vajaduse arvele, mida dikteeris too 
hirmus aeg, millal Sulla riigi eesotsas seisis. 

Pompeiuse avameelne, lihtne ja südamlik kõne jättis tugeva mulje kõigile, eriti 
senaatoreile. Pärast teda katsusid Lentulus Sura ja Ouintus Curio asjatult meelestada 
koosolekut konsul Ouintus Lutatius Catuluse ettepaneku vastu. 

Seda ettepanekut hääletati püstitõusmisega; tema kasuks võtsid seisukoha neli viiendikku 
kohalviibivaist fenaatoreist. 

Mõnede senaatorite nõudmisel läbiviidud salajane hääletamine andis järgmised 
tulemused: kolmsada kakskümmend seitse häält Catuluse ettepaneku poolt ja 
üheksakümmend kolm vastu. 

Niiviisi langes võit Sulla parteile ja koosolek lõpetati 

suurimas ärevuses, mis levis Hostiliuse kuuriast komiitsidele ja oli mitut laadi tormiliste 
manifestatsioonide põhjuseks; ühed võtsid aplausiga vastu Lutatius Catu-luse, Vatia 
Isauricuse, Gnaeus Pompeiuse, Marcus Crassuse — need olid Sulla poolehoidjad; teised 
tervitasid veel kärarikkamalt ja pidulikumalt Marcus Aemilius Lepidust, Sergius Catilinat ja 
Lentulus Surat, kes, nagu kõigile teatavaks sai, olid visalt võidelnud Catuluse ettepaneku 
vastu. 

Sel silmapilgul, kui Pompeius ja Lepidus kuuriast väljusid, innukalt arutledes koosolekul 
toimunud vaidlust, pidi murruna kogunenud rahva hulgas peaaegu kokkupõrge toimuma. 
Kahtlemata oleks see lõppenud verevalamisega, kui mitte Pompeius ja Lepidus, kes käe alt 
kinni hoides rahvahulgast läbi läksid, poleks mõlemad valjul häälel manitsenud kumbki oma 
poolehoidjaid rahu, korra ja vaikuse säilitamisele, soovitades kõigil oma kodudesse laiali 
minna. 


Kuid need manitsused ei takistanud siiski seda, et trahtereis, kõrtsides, linna kõige 
rahvarohkemail tänavanurkadel ja teeristmeil, foorumil, basiilikais ja portikuste all poleks 
toimunud vihaseid tülisid ja veriseid kaklusi, nii et sel ööl tuli taga nutta paljusid tapetuid ja 
veel enam haavatuid. Rahvapartei kõige ägedamad pooldajad tegid isegi katseid põlema 
süüdata Sulla tähtsaimate poolehoidjate maju. 

Sel ajal kui Roomas toimusid need sündmused, leidsid Cumaes aset teised, meie jutustuse 
käigule mitte vähem tähtsad sündmused. 

Mõni tund pärast diktaatori äkilist surma saabus villasse Capua poolt tulev mees, kes 
riietuse ja välimuse järgi näis olevat gladiaator, ning küsis, kas ta võib Spar-tacusega kokku 
saada. 

See oli umbes neljakümneaastane hiiglasuurt kasvu, herkulesliku kehaehitusega mees. 
Juba esimesest pilgust võis aimata, et tal peab olema haruldane jõud. Nägu oli tal tõmmu, 
rõugearmiline, näojooned jämedad, ilme sünge ja isegi inetu. 

Tema mustades elavates, julgusest leegitsevais silmades oli midagi metsikut, peaaegu 
metsloomalikku. Tihe juukselakk ja sassis habe suurendasid seda muljet veelgi. 

Kuid metsikust välimusest hoolimata äratas see inimene esimesest pilgust peale 
sümpaatiat. Tema näost 

õhkus jõhkrat siirust, jämedat ausust, õilis uhkus avaldus igas tema pilgus, igas Žestis ja 
liigutuses. 

Gladiaatorite kool Sulla villas asetses üsna kaugel peahoonest, ja senikaua kui üks orjadest 
käis Spartacust kutsumäs, kõndis see hiiglasuur mees edasi-tagasi alleel Sulla palee ja 
gladiaatorite kooli vahel. 

Polnud möödunud veel veerand tundigi, kui ori tagasi tuli. Tema järel ruttas Spartacus. 
Väljasirutatud kätega läks ta oma külalisele vastu. Gladiaatorid suudlesid teineteist. Spartacus 
hakkas esimesena rääkima: «Noh, mis on uudist, Enomaios?...» 

«Uudised on kõik vanad,» vastas gladiaator kõlava ja meeldiva häälega. «Ma ütlen, et see 
on pöörane laiskvorst, kes pole valvel, kes ei tegutse, kes midagi ei tee. Mulle näib, mu 
armastatud Spartacus, et on tulnud aeg haarata mõõgad ja tõsta ülestõusulipp.» 

«Vaiki, Enomaios! Germaanlaste kaitsejumalate nimel, sa tahad meie ettevõtet nurja 
ajada!» 

«Vastupidi, ma tahan, et talle hiilgav edu osaks saaks.» 

«Jah, aga egas me kisaga edu saavuta, sa äge inimene, vaid kainuse ja ettevaatlikkusega.» 

«Saavutame edu?... Aga millal siis?... Just seda tahangi ma teada...» «Kui vandenõu 
küpseks saab ...» 

«Tähendab, aja jooksul, kunagi... Aga kas tead, kuidas valmib niisugune vili nagu meie 
ülestõus?... On tarvis julgust, mehisust, häbematust.. . Astume ette, alustame viivitamatult, ja 
kui me juba kord tänaval oleme, küllap sus näed — asi läheb iseenesest.» 

«Kuula mind... Ole kannatlik! Kui palju inimesi Lentulus Battiadese koolist ühines meie 
liiduga kolme kuu jooksul?» 

«Sada kolmkümmend.» 

«Sada kolmkümmend kümnest tuhandest... Ja sulle näib, et meie püüete vili on küps!» 

«Kui algab gladiaatorite ülestõus, siis tuleb seesama, mis sünnib kirssidega: üks tõmbab 
teise enda järele.» 

«Kuidas võivad nad meiega ühineda, kui nad ei tea, milles asi seisab, ei tea, kes me oleme, 
missuguse eesmärgi poole püüame, missugused abinõud on meie käsutuses oma plaani 
edukaks teostamiseks?... Meie võit on 

seda tõenäolisem, mida sügavamat usaldust me suudame äratada oma õnnetuskaaslastes.» 


Ja hetke pärast, seni kui tuliseloomuline Enomaios vaikides Spartacuse sõnade üle järele 
mõtles, jätkas see: «Mis oled sina, Enomaios, kõige tugevam Lentulus Battiadese kooli 
kümnest tuhandest gladiaatorist, tänini ära teinud? Kuidas oled sa kasutanud mõju, mille oled 
võitnud nende hulgas oma jõu ja julguse läbi? Kui palju inimesi oled sa kogunud ja meie 
võitlusliitu kaasa tõmmanud? Kui palju on niisuguseid, kes teavad, milles seisab meie poolt 
kavatsetud ettevõte? Ja kas pole niisuguseidki, kes mitte väga ei usalda sind ja pisut kardavad 
sinu ägedat ning kergemeelset iseloomu?... Ja kas on palju niisuguseid, kes tunnevad mind 
või vähemalt Crixust?» 

«Just sellepärast, et mina pole nii haritud nagu sina ega oska ilusasti ja mõjuvalt kõnelda, 
püüdsingi ma kõigest jõust, et meie lanista Battiades kutsuks sind vehklemisõpetajaks oma 
kooli. Ma saingi oma tahtmise: selles kirjas siin teeb ta sulle ettepaneku Capuasse sõita.» 

Enomaios võttis vöö vahelt väikese papüüruslehe ja andis selle Spartacusele. 

Spartacus haaras papüüruse väriseva käega, tõmbas pitserid lahti ja luges kirja erutatult 
läbi. Battiades kirjutas, et ta on kuulnud palju Spartacuse kunstist ja tublidusest ning kutsub 
teda õpetajaks oma Capuas asuvasse gladiaatorite kooli ja tõotab tasuks head kosti ning suurt 
palka. 

«Miks,» hakkas Spartacus rääkima, kui oli kirja põue peitnud, «miks ei andnud sa, 
meeletu, mulle seda kirja kohe, niipea kui sa tulid, selle asemel et tühje kõnesid pidada? Sest 
nimelt seda ma ootasin, ehkki ei julgenud loota. Seal, seal kümne tuhande õnnetuskaaslase 
keskel on minu koht!» hüüdis rudiaarius selginenud ja rõõmsa näoga. «Seal kõnelen ma 
igaühega ja sisendan kõigisse usku, mis leegitseb minu rinnas. Sealt väljub kindlaksmääratud 
päeval kokkulepitud signaali järgi kümnest tuhandest võitlejast koosnev sõjavägi, kümme 
tuhat orja, kes on purustanud oma ahelad ja heidavad nende ahelate lülid rõhujaile näkku; 
kümme tuhat orja, kes oma häbistavate ahelate rauast taovad oma võitmatute mõõkade terad 
-.. 00, viimaks ... viimaks ometi... pääsen ma 

pesasse, kus teritan hambad ussipoegadel, kes hakkavad nõelama uhkete Rooma kotkaste 
tiibu!» 

Ja rõõmust segane rudiaarius kord eemaldus enomaiosest kiirete sammudega, kord tuli 
tema juurde tagasi, kõneldes seosetuid sõnu nagu hullumeelne. 

Enomaios vaatles teda vaimustusega, ja kui Spartacus oli mõnevõrra rahunenud, ütles: 

«Ma olen õnnelik sinu rõõmu üle, ja veel õnnelikumad on kindlasti sada kolmkümmend 
meie seltsimeest Liidust; nad ootavad sind kannatamatusega ja loodavad, et sa saadad korda 
suuri aSjU ...» 

«Nad loodavad asjata liiga paljut...» «On väga vaja, et sa sinna tuleksid ja neid tulipäid 
rahustaksid...» 

«Jah, kuna need on sinu lähimad sõbrad, siis on nad arvatavasti niisama taltsutamatud 
nagu sinagi... Jah, ma mõistan!... Ja vaat sellepärast tulebki minu Capuas viibimine meie 
ettevõttele kasuks. Ma suudan takistada äkilisi ja järelemõtlematuid tegusid, mis võivad saada 
hukatuslikuks...» 

«Ja mina kinnitan sulle, Spartacus, et olen alati sinu kõrval, kuulan sind kannatlikult ja 
täidan kõik, mis sa käsid.» 

Mõlemad jäid vait. 

Enomaios vaatas Spartacust niisuguse õrnuse ja armastusega, missuguseks tema metsik 
pilk üldse suuteline oli. Siis hüüdis ta äkki: 

«Aga kas tead, Spartacus, et tollest päevast, millal ma sind enam kui kuu aega tagasi 
esimest korda nägin, oled sa muutunud nagu õrnemaks ja ilusamaks?... Vabanda mind, vahest 
võiks ehk isegi öelda, naiselikumaks... aga see sõna ei passi sinule ...» 

Siinkohal jäi Enomaios vait, sest Spartacus, kes oli märgatavalt kahvatanud, sosistas nii 
tasa, et hiiglane sõnadest aru ei saanud: «Suured jumalad!... Kuidas jääb siis temaga? ...» Ja 


õnnetu rudiaarius, keda vabadusearmastus, vennalik poolehoid rõhutuile ja lootus võidule olid 
pannud ajuti unustama kõik, seisis nüüd masendatuna ootamatu mälestuse raskusest. 

Vaikus kestis kaua. Spartacus oli süvenenud piinavaisse mõtteisse ega kõnelnud sõnagi. 
Nukralt vaatas Enomaios kannatavat rudiaariust. 

Viimaks ütles germaanlane võimalikult pehme ja südamliku häälega: «Niisiis, sa jätad 
meid maha, Spartacus?...» «Oo, mitte iial... mitte iial!...» hüüdis traaklane värisedes ja tõstes 
Enomaiosele selged sinised silmad, millesse valgusid pisarad. «Ma jätan ennem oma õe, 
jätan ennem...» Ta peatus silmapilguks, siis aga jätkas: «Ma jätan kõik... kõik... aga mitte 
rõhutute ettevõtet, kõigist mahajäetud orjade ettevõtet... Ei iial!... Ei iial!...» Ja pärast uut 
lühikest pausi lisas ta: «Ei maksa viivitada, Enomaios, tule minu järel. Ehkki täna on 
sügavaima leina päev sellele majale, leiame Sulla köögis sulle midagi kehakinnituseks; aga 
mitte kellelegi ühtegi sõna meie Liidust, mitte ühtegi vihapurset, mitte ühtegi needust!...» 

Ja nende sõnadega viis Spartacus gladiaatori palee poole. 

Kaksteist päeva pärast seda, kui kuulutati välja senati dekreet Lucius Cornelius Süllale 
kuninglike auavalduste osutamise kohta riigi kulul, hakkas matuserong diktaatori villast 
Rooma poole liikuma. 

Kogu Itaaliast oli inimesi kokku sõitnud kadunut austama. Kui surnuvanker Cumaest 
liikuma hakkas, saatsid teda peale konsul Lutatius Catuluse, kahesaja senaatori ja niisama 
paljude rooma ratsanike kõik patriitsid Cumaest, Capuast, Baiaest, Herculaneumist, Napolist, 
Pompejist, Puteolist, Liternumist ja teistest Kampaania linnadest ning küladest, kõigi Itaalia 
munitsiipiumide ja linnade esindajad, kakskümmend neli liktorit, konsulilipud, kõikide Sulla 
eest võidelnud leegionide kotkad, üle viiekümne tuhande leegionäri, kes olid saabunud 
relvastatult, et osutada viimset au oma võitmatule juhile, ja palju tuhandeid leinariietuses 
vabakslastuid Roomast, rohkearvulised pasuna- ja flöödipuhujate ning tsitrimän-gijate salgad, 
tuhanded matroonid hallide stooladega ja loendamatud rahvahulgad, kes olid tulnud 
Cumaesse mitmest paigast kogu Itaalias. 

Surnuvankrile, millel lebas diktaatori põrm lõhnasta-tuna palsami, salvide ning 
aroomidega ja mässituna kullaga kaunistatud purpursesse imperaatorimantlisse, 

järgnesid tumedaisse toogadesse riietatud Faustus ja Fausta, Sulla ja Caecilia Metella 
lapsed, Valeria ja Hortensius ning teised sugulased, suur hulk vabakslastuid ja teenreid; nad 
kõik püüdsid näidata oma lohutamatut kurbust. 

Kümme päeva kestis aeglane rongkäik. Igas asulas, igas linnas liitus sellega uusi inimesi, 
suurendades protsessiooni pidulikkust ja toredust. 

Umbes kümme tuhat roomlast läks linnast välja Appiuse teele, Sulla surnukeha saatvale 
matuserongile vastu. 

Kui rongkäik Capena värava juurde jõudis, hakkas matuste korraldaja korda looma, et 
tseremoonia toredust veelgi suurendada. Ja mõni tund hiljem astus rongkäik linna. 

Kõige ees, saadetud kaheteistkümnest mustas riietuses liktorist, sammus designaator — 
matuse korraldaja. Tema järel tuli grupp muusikante, kes puhusid pikki matuseflööte, neile 
järgnes üle viiesaja leinariides nutu-naise. Pisaraid valades katkusid nad enestel juukseid ja 
ülistasid täie häälega surnu vägitegusid ning voorusi. 

Ja kuna designaator oli nutunaistele ette teatanud, et nende matuste jaoks on riigikassa 
ülihelde, siis olid pisarad, mida nad Sulla järele valasid, lohutamatud, nutt näis tulevat otse 
südamest, Rooma eksdiktaatori voorused olid nutunaiste sõnade järgi niisugused, et kõik 
Camil-luse ja Cincinnatuse, Fabriciuse ja Fabius Maximuse, Cato ja Scipio voorused kokku 
olid väiksemad kui Süllal üksi. 


Teine rühm muusikante käis nutunaiste järel ja täitis õhku kurbade viisidega, 
muusikantide järel aga kanti üle kahe tuhande kiiresti valmistatud kuldpärja ja annetusi 
linnadelt ning Sulla eest võidelnud leegionidelt. 

Siis järgnesid viktimaariused, kes pidid tuleriida juures tapma surnu armsaimad loomad. 

Viktimaariuste järel kandsid teenrid Lucius Cornelius Sulla esivanemate vahakujusid, 
tema Kreekas, Aasias ja sõdades itaalikutega võidetud trofeesid, pärgi ja kette, ning tema 
sõjalisi autasusid. 

Siis tuli uus rühm muusikante ja selle järel Metrobius, kes oli grimeeritud võimalikult oma 
surnud sõbra sarnaseks: kandis tema riideid ja oli ehitud tema aumärkidega. 

Talle oli usaldatud näitleja osa, kes pidi kujutama kadunut niisugusena, nagu ta oli elus. 

Otse Metrobiuse taga, keda ahnelt vahtis teeäärt palistav rahvahulk, järgnes üleni kulla ja 
kalliskividega ehitud kanderaam. Seda kandsid õlgadel, kordamööda vahetudes, kõige 
nooremad ja tugevamad senaatorid. Sel kanderaamil puhkas Lucius Cornelius Sulla põrm, 
kaetud uhkeimate imperaatorlike regaalidega; kanderaami taga sammusid surnu kõige 
lähemad sugulased ja armsaimad teenrid. 

Sugulastele järgnesid Mithridatese võitja põrmu saates kõik preestrite kolleegiumid. 

Preestrite järel tulid senat, ratsanikud, kõige tähtsamad patriitslannad ja linna kodanike 
naised ning loendamatu hulk kodanikke, nende järel surnu teenrid ning orjad. Teenrid 
talutasid Sulla sõjaratsut, tema koeri ja teisi loomi, keda pidi laiba põletamise ajal ohvriks too- 
dama. 

Lõpuks sammusid leegionid, kes olid võidelnud Sulla juhtimise all ja kes moodustasid 
mõjuva ning hästi distsiplineeritud sõjaväe. 

Rongkäik läks foorumile, kus kuurias, otse rostra vastas, oli üles seatud Sulla sarkofaag. 

Siin pidasid oraatorid matusekõnesid; neid kõnesid saatsid nutu ja kaevetega kõik, kes 
kuulusid oligarhide parteisse. Seejärel hakkas rongkäik endises korras edasi liikuma Marsi 
väljaku suunas. 

Seal oli juba kõik matusetseremoonia jaoks ette valmistatud. Kanderaam pandi tuleriida 
kõrvale maha, ja Valeria, astunud surnukeha juurde, sulges tal silmad, nagu nõudis komme, 
pani talle suhu vaskraha, millega surnu pidi tasuma Charonile sõidu eest üle Acheroni voo- 
gude, suudles teda suule ning lausus: «Hüvasti! Ja meie kõik järgneme sulle looduse poolt 
meile ettemääratud korras.» 

Siis hakkasid muusikandid mängima matuseviise, mille helide saatel viktimaariused tapsid 
väga palju ohvriloomi. Nende veri, mis segati piima, mee ja veiniga, pritsiti ümberringi maa 
peale laiali. Seejärel hakkasid lähimad sellest tohutust rahvahulgast viskama tulle salve, 
õlisid, parfüüme ja healõhnalisi aineid, loendamatul arvul lilledest ja loorberitest pärgi, nii et 
need ei katnud mitte ainult tuleriida, vaid ka kogu maa selle ümber. 

Samal ajal hakkasid Sullale kuulunud kooli gladiaatorid võitlema tuleriida juures. Ainult 
Artorix ei võtnud sellest võitlusest osa, sest Spartacuse palvel oli Valeria lubanud tal 
Cumaesse jääda. Lühikese ajaga olid kõik võitlejad surnud, sest matusevõistlustes polnud 
lubatud ühelegi neist õnnetuist elu kinkida. 

Kui need kombetalitused olid lõppenud, võttis Pompeius Suur tõrviku libitinaariuse käest, 
kes tava järgi pidi süütama tuleriida, ja et surnud sõbrale rohkem au osutada, pani ise riidale, 
millel puhkas Sulla põrm, tule külge. 

Kõrvulukustav = käteplagin kostis üle kogu määratu suure väljaku — selle 
lugupidamisavalduse juures, mille kadunule osutas noor Aafrika triumfaator. Ühe hetkega 
süttis leek, levis kiiresti ja mässis end tuhande lookleva keelena tuleriida ümber keset paksu ja 
healõhnalise suitsu pilvi. 


Poole tunni pärast oli selle põrmust, kes nii palju aastaid oli pannud värisema Roomat ja 
Itaaliat ning kelle kuulsus oli täitnud kogu maailma, jäänud järele ainult veidi konte ja tuhka, 
mis nutunaised hoolikalt kogusid rohkete tsiseleeritud hõbedast kaunistustega ja toredate 
kuldinkrustatsioonidega ehitud pronksurni. 

Urn asetati templisse, mis oli mõne aasta eest ehitatud Sulla käsul kohta, kus ta oli saanud 
võidu Mariuse poolehoidjate üle. Selle templi oli ta pühendanud Hercules Võitjale. Templist 
paigutati urn hiljem ümber uhkesse mausoleumi, mis riigi kulul ehitati Marsi väljakule, sinna, 
kus oli põlenud tuleriit. 

Spartacus kui Sulla teenistuses olnud lanista oli pidanud samuti riietuma tumedasse 
tuunikasse ning mantlisse, rongkäigust osa võtma ja vaevaga pahameelt tagasi hoides viibima 
oma õnnetute õpilaste tapatalgute juures, keda ta oli pühendanud mitte ainult vehklemiskunsti, 
vaid ka Rõhutute Liidu saladustesse. Seepärast ohkas ta suure kergendustundega, kui matus 
lõppes. Ta oli nüüd vaba ja võis minna, kuhu tahtis. 

Spartacus liikus edasi rahva hulgas, kes aeglaselt lahkus matuselt. Lakkamatult kostis 
mitmesuguseid arvamusi sündmuste kohta, mis sel päeval kõikide meeli köitsid. 

«Mis sa arvad, kas see urn seisab veel kaua Hercules Võitja templis?» 

«Ma loodan, et Rooma au nimel ja rahva väärikuse 

nimel viskab rahvahulga viha ta sealt varsti välja ja lööb tükkideks, tuul aga kannab tuha 
laiali.» 

«Vastupidi, lootkem, et Rooma heaolu nimel kägistatakse kõik teiesugused, mariuslaste 
jätised, õige varsti Tullianumis.» 

Ja edasi mujal: 

«Vaene Rooma, kordan sulle, oh me vaesed! Tema eluajal, isegi kui ta eemal viibis, ei 
julgenud keegi mõtelda muutustele.» 

«See-eest nüüd ... Hoidku Jupiter selle eest... Õnnetud seadused!...» 

«Missugused seadused? Mis seadused?... Kuula õige seda poissi, Ventidius. Tema 
nimetab seadusteks Sulla poolt toimepandud kõigi inimlike ja jumalike õiguste rikkumisi.» 

«Seadused?... Kes kõneles seadustest?... Kas meie ei tea, mis asi on seadus?... 
Ämblikuvõrk, millesse jääb siplema kihulane ja mille herilane puruks kisub.» 

Lakkamatuid pilkeid ja õelaid nalju sadas oligarhide pihta. 

Endale küünarnukkidega teed tehes jõudis Spartacus esimeste hulgas linnamüüri juurde. 
Kui ta linna astus, näis talle, et ta oli sattunud surnute riiki, niivõrd vaiksed ja tühjad olid sel 
tunnil Rooma tavaliselt rahvarohked tänavad. 

Seepärast jõudis Spartacus kiiresti Julius Rabetiuse gladiaatorite kooli juurde, kus tal oli 
määratud kokkusaamine Crixusega. 

Kahe rudiaariuse vahel toimus sõbralik, pikk ja väga elav vestlus. Crixus oli samuti nagu 
Spartacus nördinud gladiaatorite tapatalguist Sulla tuleriida ääres. Spartacus, kes vastu oma 
tahtmist oli pidanud selle juures viibima, ei suutnud ikka veel jagu saada vihast ja ärevusest. 
Crixus käis peale, et ta nende plaanide teostamist enam edasi ei lükkaks ja viivitamatult 
võtaks vastu Lentulus Battiadese ettepaneku, selleks et võita tema koolis võimalikult palju 
poolehoidjaid. 

«Nüüd on meie ettevõtte edu sinu käes, Spartacus,» ütles gallialane oma tahumatu, ent 
kirgliku jutu lõpuks, «ja kui sinus elab mõni teine, tugevam tunne kui orjade vabastamise 
kõrge mõte, siis kaob meie jaoks jäädavalt igasugune lootus meie suure ettevõtte võitu näha.» 

«Missugune tunne mu hinge ka ei erutaks,» ütles Spar- 

tacus sügava ohkega, «ei miski, Crixus, ei miski — kas kuuled! — ei miski maailmas ei 
suuda kiskuda mind eemale meie püha ürituse teenimisest: miski ei suuda sundida mind 


pöörduma kas või silmapilgukski teelt, mille ma olen endale ette määranud, miski ega keegi ei 
kalluta mind kõrvale minu kavatsustest!» 

Kaua veel kestis jutuajamine. Rääkinud Crixusega kõik läbi, lahkus Spartacus Julius 
Rabettuse koolist ja läks kiiresti Sulla pärijate maja poole. 

Niipea kui ta oli maja lävele astunud, teatas talle uksehoidja, et Mirza ootab teda emanda 
konklaavi ees asetsevas toas. 

Väriseva südamega ja nagu mingisugust õnnetust aimates ruttas Spartacus Valeria 
tubadesse. Teda silmates hüüdis Mirza: 

«Viimaks ometi!... Emand ootab sind juba terve tund aega!» 

Ta läks kohe Valeriale rudiaariuse tulekust teatama ja minut hiljem juhatas Spartacuse 
konklaavi. 

Kirjeldamatult kahvatu Valeria, mässitud tumedasse stoolasse ja halli musliini, näis 
ilusam ja graatsilisem kui kunagi. 

Raugus sobis talle väga. 

«Spartacus!... Minu Spartacus!...» sõnas ta, tõustes lebamisasemelt ja astudes ärevuses 
mõne sammu tema poole. «Kas sa armastad mind?... Kas sa armastad mind veel üle kõige 
maailmas?» 

Sellest ootamatust küsimusest hämmeldunud Spartacus vastas pärast lühikest pausi: 

«Miks esitad sa mulle sellise küsimuse, minu Valeria? Võib-olla olen ma sind millegagi 
solvanud?... Olen andnud sulle põhjust kahelda minu õrnuses, minu ustavuses, minu austuses 
sinu vastu? Sina oled minule kõik, kõik maailmas... Sinus on kõik minu kiindumused, sinule 
on pühendatud kõik minu südame tunded...» 

«Ah,» katkestas teda rõõmsalt Valeria, kelle silmad lõid heledasti särama. «Just niisugust 
armastust ma soovisin. Niiviisi armastad sa mind ju alati, Spartacus, eks ole tõsi?» 

«Jah!... Oo, jah!... Alati nii!...» ütles rudiaarius ärevusest väriseva häälega, põlvitades 
matrooni ette, haarates tema käed ja kattes neid kirglike suudlustega. «Alati austan ma sind, 
Valeria, nagu jumalannat, isegi 

kui... isegi siis, kui...» Ta ei suutnud jätkata ja puhkes kibedasti nutma. 

«Mis sul on?... Miks sa nutad?... Mis on juhtunud? Spartacus..», ütle... mis sul on?» 
kordas hingeldades Valeria* rudiaariust kallistades, teda laubale suudeldes ja oma rinnale 
surudes. 

Sel silmapilgul kostis kerge koputus uksele. 

«Tõuse üles!» ütles Valeria ruttu tasakesi ja seejärel, püüdes jõudumööda oma häälele 
tavalist kõla anda, küsis: 

«Mis on, Mirza?» 

«On tulnud sinu vend Hortenstus ja küsib sinu järele,» vastas orjatari hääl teisel pool ust. 
«Juba?!» ütles Valeria. Ja samas lisas: «Las ta ootab natuke...» «Hea küll.» 

Valeria kuulatas. Kui Mirza sammud olid vaikinud, hakkas ta kiiresti kõnelema: 

«Näe... Ta tuli juba... Just sellepärast ma ootasingi sind nii suure kannatamatusega... Ja 
sellepärast ma küsisingi sinult, kas sa oled valmis kõik minule ohvriks tooma... Tea, et... 
Hortensius ... teab kõik... et ma armastan sind, et sina armastad mind ...» 

«Mis sa räägid?... Mil viisil?...» hüüdis Spartacus suures erutuses. 

«Vaiki!... Ma ei tea isegi... Ta kõneles mulle sellest lühidalt... ja ütles, et tuleb täna õhtul... 
Nüüd peida ennast ära ... siia... sellesse tuppa,» ütles Valeria, tõstes portjääri ühe ukse ees. 
«Ise nähtamatuks jäädes kuuled sa kõik... ja saad teada, kuidas võib armastada Valeria.» 

Lükanud rudiaariuse kõrvaltuppa, lisas ta sosinal juurde: 

«Mis siin ka ei juhtuks, mitte ühte sõna, mitte ühte liigutust, enne kui ma sind kutsun.» 


Ja ta laskis portjääri ukse ette langeda; siis, käsi vastu rindu surudes, et südame kloppimist 
tagasi hoida, istus ta lebamisasemele. Varsti läks tal korda enesevalitsemist tagasi saada ja 
sundimatu ilme võtta. Siis kutsus ta oma hariliku häälega: 

«Mirza!» 

Tütarlaps ilmus uksele. 

«Kas sa ütlesid Hortensiusele, et ma olen üksi oma konklaavis?» 

«Ma täitsin sinu käsu.» 

«Hea küll, nüüd juhata ta siia.» 

Hetk hiljem astus kuulus kõnemees, tume tuunika ja tumedast villasest riidest tooga üll, 
oma õe tuppa; tema habe oli juba paarkümmend päeva ajamata, ta ilme tõsine ja sünge. 

«Tere, armas Hortensius!» ütles Valeria. «Tere, õde,» vastas teine tusaselt. 

«Võta istet ja ära ole mulle pahane, minu vend, vaid räägi otseselt ja avameelselt.» 

«Mitte ainult üks õnnetus ei pidanud langema minu peale meie armastatud Sulla surmaga, 
vaid ka teine, ootamatu, ärateenimatu. Ma pidin teada saama, et minu ema tütar, unustanud 
lugupidamise iseenda, minu, Messala vere, Sulla abielusängi vastu, on enda ära teotanud, 
astudes häbitusse ühendusse põlastusväärse gladiaatoriga. Oo Valeria, Valeria!... Mis oled sa 
teinud?» 

Küünarnukki tooli korjule toetades ja kätt laubale surudes jäi ta kurvana ning mõtlikuna 
vait. 

«Kuule, Hortensius, sa süüdistad mind väga rängas kuriteos; enne kui end kaitsta, küsin 
ma sinult, kust tuleb see süüdistus?» 

Hortensius tõstis pea, pühkis käega üle otsaesise ja vastas katkendlikult: 

«Mitmest kohast... Kuus või seitse päeva pärast Sulla surma andis Chrysogonus mulle 
selle kirja.» 

Nende sõnadega ulatas Hortensius Valeriale kortsunud papüüruse. Valeria avas selle ja 
luges järgmist: 

«Lucius Cornelius Süllale, Imperaatorile, Diktaatorile, Õnnelikule, Epaphroditusele 
sõbralik tervitus. 

Nüüdsest peale võiksid sa sõnade «Hoia koera eest!» asemele kirjutada oma maja 
välisseinale «Hoia ussi eest!», õigemini «Hoia usside eest!», sest mitte üks, vaid kaks ussi on 
teinud endale pesa sinu katuse all: Valeria ja Spartacus. 

Ära lase end äkilisest vihast kaasa kiskuda: varitse neid esimese kukelaulu tunnil, ja sa 
näed, kuidas mõnitatakse maailma kõige kohutavama ja kõige vägevama inimese nime, tema 
abielusängi. 

Hoidku jumalad sind edaspidi sääraste õnnetuste eest.» 

Valeria nägu muutus selle kirja esimeste sõnade juures tulipunaseks, aga kui ta lugemise 
lõpetas, oli ta surnukahvatu. 

«Kust sai Chrysogonus selle kirja?» küsis ta kõlatult läbi hammasie. 

«Kahjuks ei suutnud ta kuidagiviisi meelde tuletada, kellelt see tuli. Ta mäletab ainult, et 
ori, kes selle kirja tõi, saabus Cumaesse mõni minut pärast Sulla surma.» 

«Ma ei hakka sind ometi veenma,» ütles Valeria pärast lühikest vaikimist rahuliku 
häälega, «et anonüümne pealekaebus pole niisugune tõend, mille alusel sina, Hortensius, minu 
vend, võid süüdistada mind, Valeria Messalat, Sulla leske...» 

«Kuid lugu on selles, et Metrobius, lohutamatus kurbuses oma sõbra surma üle ja pidades 
oma pühaks kohuseks tema teotatud au eest kätte tasuda, tuli minu juurde kümme või 
kaksteist päeva pärast Luciuse surma ja rääkis sinu vahekorrast Spartacusega. Ta tõi minu 
juurde orjatari, kes oli juhatanud Metrobiuse sinu konk-laavi kõrval asetsevasse tuppa, ja tema 
oli näinud Spartacust öösel sinu juurde tulevat.» 


«Küllalt, küllalt!» hüüdis Valeria, muutudes näost mõtte juures, et tema suudlused, tema 
sõnad, tema armu-saladused olid saanud teatavaks orjatarile ja nii põlastusväärsele olendile 
nagu Metrobius: «Küllalt, Hortensius! Ja kuna sina esitasid mulle süüdistuse, siis räägin nüüd 
mina.» 

Ta tõusis püsti, tõstis vihase näo venna poole, pani käed rinnal vaheliti ja ütles uhkelt 
silmi välgutades: 

«Jah, ma armastan Spartacust. Armastan teda kogu oma südame kirega! Noh, ja mis siis?» 

«Oo, suured jumalad, suured jumalad!» hüüdis püsti tõustes täiesti segaseks muutunud 
Hortensius ja kattis meeleheites näo kätega. 

«Jäta jumalad rahule! Nad ei kuule sind. Kuula parem mind, kui ma sinuga kõnelen.» 

«Kõnele...» 

«Jah, ma armastan teda ega lakka iial armastamast ...» 

«Valeria!» katkestas teda Hortensius, vaadates teda nördimusega. «Sa teed mulle hirmu... 
Sa oled päris hullumeelne naine...» 

«Ei, ma olen ainult naine, ja ma olen otsustanud üle 

astuda teie despootlikest seadustest, teie rumalaist eelarvamustest, vabaneda ahelaist, 
millega teie, maailma võitjad, seote naisi kätest ja jalust. Vaat mida ma tahan, ja ma kinnitan 
sulle, vend, et see ei anna, sugugi mitte tunnistust hullumeelsusest, vaid vastupidi, see võib 
olla tõenduseks mõistuse tagasitulekust. Mind süüdistab Metrobius, see nurjatu pajats, niivõrd 
paheline, et ta äratab armukadedust kõigis naistes, kelle mehed temaga läbi käivad. Ma 
imestan, miks sina, Hortensius, kui sa tema süüdistustele nii palju kaalu annad, ei tee senatile 
ettepanekut teda tsensoriks valida... Ta oleks rooma kõlbluse vääriliseks tsensoriks!... 
Metrobius valvamas vooruslikke Vesta neitseid ... Hunt, kes viib tallekesi karjamaale! ... Just 
see puudub veel sel ilgel Roomal, kus Sullale, kes oli täitnud linna mõrvadega, püstitatakse 
kujusid ja templeid ja kus tal oli kaheteistkümne tahvli seaduste varjus lubatud veeta minu 
silma all kõik ööd räpa-seis orgiais. 00, isamaa seadused, kui õiglased te olete!... Nad lubasid 
ka minule midagi: andsid õiguse jääda kõige selle rahulikuks pealtvaatajaks ja isegi õiguse 
valada pisaraid, kuid salaja, lesesängi patjadele, ja viimaks, õiguse näha ennast mistahes 
päeval äratõugatuna sel ainukesel põhjusel, et ma ei andnud järeltulijat oma isandale ja 
peremehele!» 

Valeria nägu õhetas ärevusest. Ta jäi lühikeseks ajaks vait, pöördus siis Hortensiuse poole, 
kes imestuses vaatas teda liikumatute pärani avatud silmadega, ja jätkas: 

«Muidugi, nende seaduste ees olen ma oma kohusest üle astunud... ma tean... ma tunnistan 
seda... aga ma ei kavatse ei kaitsta ega õigustada ennast: ma astusin kohusest üle sellega, et 
mul polnud julgust Spartacusega Sulla majast ära minna. Seda aga, et ma seda meest 
armastama hakkasin, ei pea ma põrmugi süüteoks, ma olen uhke sellele armastusele. Tal on 
õilis ja suuremeelne süda, suurte tegude vääriline mõistus. Kui tema oleks saavutanud 
Traakias võidu Rooma leegionide üle, siis oleks ta äratanud rohkem vaimustust kui Sulla ja 
Marius ja teda oleks kardetud rohkem kui Hannibali ja Mithridatest!... Aga tema võideti ja 
teie tegite ta gladiaatoriks. Ja sellepärast, et teie tegite temast gladiaatori, sellepärast, et teie 
teda niiviisi nimetate, usute, et olete muutnud tema hinge. Te arvate, et teie dekreedist jätkub 

selleks, et teha üllahingelisest ja tugeva mõistusega inimesest ajulage oinas?» 

«Tähendab — sa hakkad vastu meie isamaa seadustele, meie kommetele, ignoreerid 
igasugust sündsustunnet?...» küsis suur oraator hämmastuse ja kurbusega. 

«Jah, jah, jah!... Ma hakkan vastu, hakkan vastu kõigele sellele... ma loobun Rooma 
kodakondsusest, oma nimest, oma suguvõsast... ma asun elama kuskile üksildasse villasse, ma 
lähen ära mõnesse kaugesse provintsi või Traakiasse, Rhodope mägedesse ühes Spartacusega, 
ja teie, kõik minu sugulased, ei kuule minust enam midagi.» 


Ja ärevusest nõrkedes langes Valeria lebamisasemele. 

Võib-olla polnudki Valerial sel määral õigus, nagu talle näis. Tema endine elu polnud 
täiesti laitmatu ja isegi armastuses Spartacuse vastu — ainsas tõelises armastuses, mis oli 
tärganud tema südames, — käitus ta liiga kergemeelselt. Kuid neis jõulistes ja pisut seosetuis 
sõnades oli ta joonistanud tõetruu pildi kannatustest, rõhumisest ja alandustest, mis said 
Rooma seaduste järgi naisele osaks. 

Just selles naise viletsas seisundis, mis oli veel halvem kui poegade seisund, kes olid isa 
piiramatu võimu all; üha kasvavas abiellumatuse pahes, perekonna üha suurenevas 
lagunemises, orjuse levimises, mis tõi endaga kaasa kodanike tegevusetuse — kõigis neis 
asjaoludes tuleb otsida Rooma languse tõelist põhjust. 

Vaadates õde kaastundega, ütles Hortensius talle leebelt: 

«Ma näen, armas Valeria, et sa tunned ennast praegu halvasti...» 

«Mina?» hüüdis matroon kiiresti püsti tõustes. «Ma tunnen ennast suurepäraselt, ma...» 

«Ei, ei, Valeria, usu mind, sul on halb... sa oled erutatud ... sa oled ülisuure ärevuse 
võimuses, see röövib sinult rahulikkuse ja mõistuse selguse, mis on vajalikud kõneluse jaoks 
nii tõsisel teemal...» 

«Aga mina...» 

«Lükkame selle küsimuse arutamise edasi sobivama ajani.» 

«Ütlen sulle ette — ma jään kindlaks ...» 

«Hea küll... hea küll... me kõneleme sellest veel... me saame kokku... Seni aga palun ma, 
et jumalad kaitseksid sind alati. Ma lähen. Hüvasti, Valeria, hüvasti.» 

«Hüvasti, Hortensius!...» 

Ja oraator väljus õe konklaavist. Mõne hetke pärast astus tuppa Spartacus. Ta viskus 
Valeria jälge ette ja teda suudeldes tänas seosetute sõnadega armastuse eest, äsja väljendatud 
sügava poolehoiu eest. 

«Jah, ma tahan elada alati sinuga, alati sinuga, üllaim Spartacus, ma saan sinu naiseks ja 
sinu külalislahke Traakia mäed saavad meie armastuse varjupaigaks,» kõneles Valeria 
Spartacust oma rinnale surudes. 

Ja neist suudlustest joobunud rudiaarius sosistas ennast ja kogu maailma unustades nõrga 
häälega: 

«Jah... sinu oma... sinu oma... igavesti... sinu ori... Sinu teener... SINU ...» 

Äkki Spartacus pöördus, kiskus end kähvatades Valeria sülelusest lahti ja jäi pinevalt, 
otsekui kogu hingejõudu keskendades kuulatama. 

«Mis sul on?» küsis Valeria ärevuses. 

«Vaiki! ...» sosistas rudiaarius vaevalt kuuldavalt. 

Ja sügavas vaikuses kuulsid mõlemad noorte kõlavate ja tugevate häälte koori. Lauldi 
pooleldi barbari keeles — see oli kreeka ja traakia keele segu — järgmist laulu: 


Oo, Vabadus, ülevaim jumalanna! 
Meid toeta, et iial ei lõpeks me tarm, 
Sa meile vaprust ja südidust anna! 

Oo, Vabadus, ülevaim jumalanna! 

Kui puhkenud võitlus, nii julm ja karm, 
me üle siis laotagu tiibu Su arm, 

meid aita, kui ründavad vaenlaste väed 
ja mõõga on haaranud orjade käed. 
Kes häbi ja orjust on talunud — need 
siis tormavad sinna, kus võitlus keeb, 
suur Võitlus, mis arastki sangari teeb. 


Oo, Vabadus, ülevaim jumalanna, 

Sa vabadustuld meile rindu anna; 

las langeb üks säde sest nendegi ligi, 

kel osaks on vägivald, pisarad, higi. 

Sa, Vabadus, sinna meid võitlema vii, 

kus julmur türann meid valitseb nii, 

et rahvale osaks saab häbi ja piin 

ning mõrvad ja julmused matavad au! 

Oo, Vabadus! Vabadus! Karm on me laul! 
Me südamed sinule tuksuvad üha, 

meis õhuta mehisust, jõudu ja viha, 

meis kasvata kindlust ja võitluseiha! 
Meid mõõku on haarama kutsund Su hurm! 
Nüüd relvile, sõbrad, timukatele — surm! 

Spartacus kuulas nii pinevalt, nagu oleneks tema elu sellest laulust, millest Valeria taipas 
vaid mõne kreekakeelse sõna. 

Valeria vaikis, ja tema alabastervalges näos peegeldus seesama' rahutus, mis avaldus 
rudiaariuse näos, ehkki ta ei mõistnud selle põhjust. 

Nad vaikisid, kuni eemal vaibus gladiaatorite laul. Siis ütles Spartacus Valeria käsi 
suudeldes, pisaraist katkeval häälel: 

«Ma ei saa... ma ei saa... minu ... Valeria... anna mulle andeks ... ma ei saa olla täielikult 
sinu oma... sest -ma ei kuulu enam endale ...» 

«Spartacus!... Mis sa kõneled!... Mis sa ütlesid ... Missugune naine võib röövida minult 
sinu südame?» 

«See pole naine, ei,» vastas gladiaator, kurvalt pead raputades, «mitte naine ei keela mind 
õnnelik olemast. Ei! Aga ma... ei või ütelda, mis... Ei või kõnelda... Ma olen seotud pühaliku 
ja murdumatu vandetõotusega. Ma ei kuulu enam endale. Tea ainult ühte,» lisas ta lõpuks 
väriseval häälel, «et eemal sinust, sinu jumalikest suudlustest ilma olles olen ma väga õnnetu. 
.. kõige õnnetum inimene!...» 

«Mis sa räägid!» ütles Valeria ehmunult, haarates oma väikeste kätega Spartacuse pea ja 
sundides teda endale näkku vaatama. «Oled sa hulluks läinud?... Mis sa ütlesid? ... Sa sonid? 
... Kes keelab siis sind minu oma olemast... Kõnele ometi! Vabasta mind piinadest, ütle mulle, 
kes? ...» 

«Kuula mind, kuula, mu armastatud, jumaldatud Valeria,» ütles katkeval häälel Spartacus, 
kelle moonutatud näost võis lugeda kõigi tema rinnus möllavate vastukäivate kirgede võitlust. 
«Kuula mind... Ma ei või rääkida ... Pole minu võimuses ütelda sulle, missugune põhjus 
eemaldab mind sinust... sa pead ainult teadma, et see pole mõni teine naine... ja sa pead sellest 
aru saama... Kas suudaks mingisugune naine mind sinu võludest lahti kiskuda? Ma vannun 
puhtast südamest ning ausalt sinu elu, sinu hea nime, oma nime, oma elu nimel, et lähedal või 
kaugel olen ma sinu oma ja jään alati sinu omaks, ainult sinu omaks, ja et sinu kuju ja 
mälestus sinust jäävad alati selleks ainukeseks, mida ma austan, jumaldan ...» 

«Aga mis sul siis on?» küsis vaene naine, vaevalt suutes 

nuttu tagasi hoida. «Miks ei avalda sa mulle oma saladust? Kas sa tõesti kahtled minu 
armastuses, minu täielikus ustavuses? Kas ma pole andnud sulle küllalt tõendusi selle kohta? 
-.. Sa tahad veel teisi!... Kõnele... käsi... Mida tahad sa minult? ...» 

«Ma ei või, ma ei või!» hüüdis õnnetu Spartacus meeleheites. «Mul pole õigust rääkida!» 


Nuttes süleles teda Valeria. Spartacus jätkas: 

«Aga ma tulen tagasi, tulen tagasi pärast seda, kui saan loa murda sinu heaks oma 
vandetõotus, ma tulen homme, ülehomme, niipea kui saan. Ja sa andestad mulle siis ning 
armastad mind veel enam... kui meie vahel võib olla veel tugevamat armastust kui see, mis 
meid praegu köidab... Hüvasti... Hüvasti... mu jumaldatav Valeria!» 

Talitsenud end üleloomuliku pingutusega, kiskus õnnetu Spartacus end armastatud naise käte 
vahelt lahti ja jooksis konklaavist välja. Ärevusest ja kurvastusest masendatud Valeria langes 
meelemärkusetult maha. 


IX peatükk KUIDAS ÜKS JOOMAR PIDAS END VABARIIGI PÄÄSTJAKS 


Viisteist päeva enne märtsi kalende (15. veebruaril) 680. aastal Rooma asutamisest arvates, 
peaaegu neli aastat pärast Lucius Cornelius Sulla surma pühitsesid roomlased luperkaalide 
püha, mille Romulus ja Remus olid sisse seadnud nende imetaja Luperca auks, põldude 
viljastaja jumal Paani auks ja mõlema venna imetaolise lapsepõlve mälestuseks. 

Lupercaliks kutsuti koobast, mis asetses Palatinuse künka nõlval jumal Paanile pühendatud 
metsas. Pärimuse järgi oli emahunt selles kohas imetanud Romulust ja Remust. 

Varajasimast hommikutunnist alates kogunesid Lupercali koopasse luperkused — preestrid, 
kes olid valitud kõige kuulsamate patriitsiseisusest noormeeste hulgast. Nad kandsid 
preestrirüüd. Varsti ühines nendega salk teisi suursuguseid noormehi. Kahel neist oli seljas 
valge 

tooga ja peas luuderohust pärg, sest neil tuli ohverdamisel tähtsat osa etendada. 

Niipea kui see grupp oli tulnud, võtsid viktimaariused noad ja tapsid kaksteist kitse ja niisama 
palju kutsikaid. Pärast ohverdamist võttis üks luperkustest mõõga, kastis selle ohvrite verre ja 
puudutas sellega kahe noore patriitsi laupa. Otsekohe hakkasid teised luperkused pühkima 
vereplekke piimas niisutatud villaga. Kui vere jäljed olid nende laupadelt kadunud, pahvatasid 
noormehed ettekirjutuse kohaselt valjusti naerma. 

Nähtavasti sümboliseeris pärimus selle tseremooniaga karjuste puhastamise tava. 

Pärast seda võeti ette tavakohane pesemine ja seejärel korraldasid luperkused ühes puhastatud 
noormeeste ja nende sõpradega koopa eri osas toreda pidusöögi. 

Seni kui luperkused laua taga istusid, hakkas rahvast koopasse valguma. Metsas ja kõigil 
lähedastel teedel tungles rohkesti inimesi. Nende hulgas oli väga palju naisi. 

Mida ootas rahvahulk? See sai selgeks, kui lauast tõusnud luperkused lõbusaina ja erutatuina 
tõmbasid tuunikate peale laiad ribad tapetud loomade nahkadest, võtsid kätte neistsamadest 
nahkadest tehtud piitsad, jooksid karjas koopast välja ja hakkasid kihutama mööda tänavaid, 
jagades piitsahoope kõikidele, kes neile vastu sattusid. 

Ja kuna tütarlapsed uskusid, et nende ohvripiitsade löögid aitavad neil mehele saada, 
abielunaised aga, et piitsalöökidel on sigivaks tegev jõud, siis võis kõigil tänavail näha 
matroone ja neide, kes jooksid luperkustele vastu ja sirutasid rõõmsasti välja käsi, et saada 
hoopi. 

Nõndaviisi olid vanaaja usundeis samuti nagu praegus-teski kõik kombetalitused ettekäändeks 
lõbusate, enam või vähem siivutute, enam või vähem salapäraste kogunemiste jaoks, mida 
enamalt jaolt korraldasid kelmid, kasutades lihtsameelsete inimeste kergeusklikkust. Käes- 
oleval juhul kandsid luperkused ise pidustuste kulud, mis andis rahuldust nende auahnusele, 
sest preestritiitlit peeti suureks auks, ja küllalt suurt lõbu pakkus võimalus sõbralikult 
laksutada piitsaga ilusaid neide ja ahvatlevaid matroone ning saada neilt tasuks õrnu sõnu ja 
armsaid naeratusi. 

Osa luperkusi jooksis rahvahulga saatel Tiberi saarele. Sellel tookord alles vähe asustatud 
saarel oli kolm templit: Aesculapiuse, Jupiteri ja Faunuse tempel. 

Faunuse templi portikuses seisis sambale toetudes ja ükskõikselt luperkuste jooksmist 
vaadates pikakasvuline, jõuline, ideaalse kehaehitusega noormees. Tema kreeka skulptuure 
meenutav kael kandis uhkelt tema suursugust pead; mustad eebenipuuna läikivad juuksed 
raamisid kõrget otsaesist; väga ilusa lõikega silmade pilk oli ilmekas, läbitungiv ja võimukas. 
Noormehel oli sirge, ilusakujuline nina; tema väheldane, pisut paksude ja veidi esileulatuvate 
huultega suu kinnitas kahte kirge: võimuiha ja meelust. Naha valgedus tegi selle haruldaselt 
ilusa mehe näo veel kaunimaks ja veetlevamaks. 

See oli Gaius Julius Caesar. 

Ta oli riietatud puhtkreekaliku elegantsiga. Peenest lumivalgest linasest riidest tuunika peal, 
mis oli ääristatud purpuriga ja keskelt peenimast villast nöörvööga kokku tõmmatud, kandis 
Caesar valgest kalevist toogat, mille ääri palistas lai sinine triip. 

Julius Caesar oli sel ajal kakskümmend kuus aastat vana. Tänu oma andekusele, haridusele, 
kõneosavusele, lahkusele, vaprusele, vaimujõule ja ületamatule elegantsile oli ta võitnud 
Roomas juba piiritu populaarsuse. 

Oma tädi Julia abielu kaudu Gaius Manusega oli Caesar viimasega suguluses ja kuulus oma 
suhete ning isiklike sümpaatiate poolest mariuslaste hulka. Kaheksateistkümneaastasena oli ta 
abiellunud Corneliaga, Lucius Cornelius Cinna tütrega — Cinna oli neli korda olnud 
konsuliks ja teda peeti teutoonide ja kimbrite võitja ägedaks poolehoidjaks. Niipea kui Sulla 
oli pärast oma vaenlaste hävitamist diktaatoriks saanud, oli ta lasknud tappa kaks Juliuste 
perekonna liiget, kes hoidsid Mariuse poole, noorelt Gaius Julius Caesarilt aga nõudnud, et ta 
läheks lahku oma naisest Corneliast. Caesar, kes juba siis ilmutas raudset tahet ja paindumatut 
iseloomukindlust, ei soovinud sellele alistuda, mille eest Sulla määras talle surmanuhtluse. 
Ainult mõjukate Sulla poolehoidjate ja Vesta neitsite kolleegiumi vahelesegamine päästis 
tema elu. 

Caesar ei tundnud end Roomas julgena, seni kui seal võimutses Sulla. Mitte asjata ei ütelnud 
diktaator 

vastuseks paljude palveile kinkida Caesarile elu: «Selles noores Juliuses peitub palju 
Mariusi.» 

Caesar eemaldus Sabiinide maale, kus varjas end, ränneldes Latiumi ja Tiburi mägedes, seni 
kui Sulla suri. 

Rooma tagasi tulnud, läks ta viivitamatult sõdima ja paistis silma vapruse poolest. 

Pärast sõjakäikude lõpetamist sõitis Caesar Kreekamaale, kus kavatses kuulata kõige 
tuntumaid filosoofe ja külastada kuulsaimate kõnemeeste koole. Kuid Formacussa juures 
sattus laev, millel Caesar sõitis, mereröövlite kätte ja ta võeti ühes oma teenritega vangi. Siin 
ei ilmutanud ta mitte ainult haruldast julgust, vaid ka loomupärast käskimisvõimet, mis hiljem 
andis talle võimu kogu maailma üle. Kui ta mereröövleilt küsis, kui palju nad tema eest 
lunaraha tahavad, nõudsid need kakskümmend talenti. Noormees vastas kõrgilt, et ta väärib 
viitkümmend ja et ta maksab selle summa, aga vabaks saades asub neid taga ajama, püüab 
kinni ja laseb risti lüüa. 

Kindel selles, et Juliuste soost meest usutakse sõnast, saatis Caesar mõned teenrid Ephesosse, 
Samosesse ja teistesse läheduses asuvaisse linnadesse koguma viitkümmend talenti, ja andis 
selle summa mereröövleile. Aga niipea kui ta vabaks lasti, kogus ta lähemais sadamais mõned 
trireemid, kihutas mereröövleile järele, tungis neile kallale, võttis nad vangi ja andis preetori 
kätte, et ta laseks nad risti lüüa. Saanud teada, et preetor tegi katset mereröövleid orjusse 


müüa, laskis Caesar omavoliliselt nad kõik risti lüüa, teatades, et ta on valmis oma käsu eest 
senatile ja rooma rahvale vastust andma. 

Kõik see tõi Julius Caesarile suure populaarsuse, mis tohutult kasvas, kui ta avalikult ja 
julgesti süüdistas Gnaeus Cornelius Dolabellat temale usaldatud provintsi Makedoonia 
kuritegelikus valitsemises. Caesar toetas süüdistust niisuguse imekspandava ja ebatavalise 
kõneosavusega, et isegi üliväga kõneosav Cicero ainult suure vaevaga saavutas Dolabella 
õigeksmõistmise. 

Niisugune oli mees, kes seisis Faunuse templi por-tikuse juures ja vaatles rahvahulka. 
«Tervitus Gaius Julius Caesarile!» hüüdis mööda minnes Titus Lucretius Carus. 

«Tere, Carus,» vastas Caesar, surudes kätt tulevasel poeemi «Asjade loomusest» autoril. 

«Au ja kuulsus jumalikule Juliusele!» ütles miim Metrobius, lähenedes komödiantide ja 
akrobaatide seltskonnaga. 

«Aa, Metrobius!» hüüdis Julius Caesar pilkava naeratusega. «Nagu näha, ei raiska sa oma elu 
mitte asjata? Sa ei lase mööda ühtegi pidupäeva, ühtegi kas või kõige väiksematki juhust, et 
lõbutseda.» 

«Pole midagi parata, jumalik Julius... Nautigem elu, mille jumalad on meile kinkinud... sest 
juba Epikuros ütles meile, et...» 

«Tean, tean,» ütles Caesar Metrobiust katkestades ja vabastades teda tsitaadi esitamise 
vaevast. 

Süganud vasaku käe väikese sõrmega pead, et mitte oma soengut rikkuda, kutsus Caesar 
parema käe esisõr-mega Metrobiuse enda juurde. 

Suurima rutuga eemaldus Metrobius oma kaaslastest, kellest üks talle järele hüüdis: 

«Me ootame sind Aesculapiuse trahteris!» 

«Hüva!» vastas miim ja ütles Caesari juurde astudes lipitseva häälega ning mesimagusa, 
meelitava naeratusega: 

«Nähtavasti soosib mind täna mõni jumal, kuna ta annab mulle juhuse osutada teenet sinule, 
jumalik Gaius, Juliuste perekonna täht.» 

Caesar muigas oma pisut põlgavat naeratust ja vastas: 

«Teene, mida ma sinult palun, mu tubli Metrobius, ei ole väga suur. Sa käid Gnaeus Junius 
Norbanuse majas?...» 

«Kuidas siis,» ütles Metrobius rõõmsalt lähedase inimese tooniga. «Hea Norbanus 
sümpatiseerib mulle... sümpatiseerib väga... ja ammust ajast... Veel siis, kui oli elus minu 
kuulus sõber, surematu Lucius Cornelius Sulla...» 

Vaevalt märgatav vastikusegrimass libises üle Caesari huulte, kuid ta vastas teeseldud 
heasüdamlikkusega: 

«Noh, hüva...» Ta jäi veidikeseks mõttesse ja lisas siis: «Tule täna õhtul minu juurde 
õhtusöögile, Metrobius, mul on siis vaba aega ja ma ütlen sulle, milles asi seisab.» 

«Oo, missugune õnn!... Missugune au!... Kui tänulik ma sulle olen, armulisim Julius!...» 

«Hea küll, hea küll!... Aitab tänust. Mine, sind ootavad sinu sõbrad. Õhtul saame kokku.» 

Majesteetliku Žestiga jättis Caesar hüvasti Metrobiusega, kes arvutute tervituste ja 
kummardustega suundus Aesculapiuse trahteri poole. 

Kui silmas pidada Metrobiuse vastikuid omadusi ja samuti-seda, et Caesarit peeti üldiselt 
noormeheks, kel oli naiste juures suur edu, siis on väga tõenäoline, et teated, mida Caesar 
soovis Metrobiuselt saada, puutusid armuasjadesse. 

Täis rõõmu oma hea õnne üle ja pidades Caesari kutset endale suureks auks, läks Metrobius 
Aesculapiuse trahterisse, kus endaga rahuloleval ilmel hakkas jutustama juhtunust sõpradele, 
kes juba laua taga istusid. 


Mõte teda mõne tunni pärast ootavast toredast õhtusöögist ei takistanud teda agaralt söögi ja 
veel agaramalt suurepärase veliterni veini kallale asumast. 

Naljade ja naeru keskel, mis laua ümber valitses, ei märganudki komödiant, kuidas möödusid 
minutid ja tunnid, ega mäletanud, missuguse tohutu hulga peekreid ta oli tühjendanud; kahe 
tunni pärast oli vaeseke liiga sagedasest veliterni veini rüüpamisest nii purjus, et langes varem 
kui tavaliselt vormist välja. Kuid läbi tema mõistust tumestava paksu udu sähvatas tal mõte, et 
edasi see nii kesta ei või, et nõnda kaotab ta tunni aja pärast täielikult liikumisvõime ega 
suuda Caesari juurde õhtusöögile minna. Ta tegi kindla otsuse kaaslased maha jätta, toetus 
mõlema käega lauale ja tõusis suure vaevaga jalule; seltskonnaga hüvasti jättes seletas ta 
takerduva keelega, et ta peab minema, sest teda oodatakse õhtusöögile Cae... Cae... Caerasi 
juurde. 

Vali purse purjus naeru järgnes sellele keelekomistu-sele. Naljasõnu ja pilkeid sadas talle 
järele, kui ta ebakindlate sammudega trahterist väljus. 

«Sa oled vast kena «Caerasi» juures!» karjus üks. «Sinu keelel on sõlm sees, vaene 
Metrobius!» hüüdis teine. 

«Ära tantsi, sa pole laval!» 

«Seisa sirgelt... Sa nuhid kõik seinad puhtaks!» 

«Tal on kokkulepe krohvijatega!» 

«Läheb loogeldi nagu uss!» 

Sel ajal pomises Metrobius tänavale jõudes: 

«Naer... ge... naer.. .ge... kaltsakad! Aga mina.,, lähen õhtusöögile Caesari juurde... tema on 
hea inimene ... suurepärane inimene... Caesar... ja tema 

armastab... nä... nä... näitlejaid! Kapi... Kapi... toliumi Jupiteri nimel! Ma ei saa... aru, kuidas 
siin minna ... See on veliterni vein ... ta on segatud ... ja petlik... nagu Eu... Eu... tybise hing!» 
Astunud sammu kakskümmend, peatus vana joomar ja seisis mõtiskledes tükk aega; viimaks 
otsustas ta kasutada kahte tundi, mis olid talle jäänud kuni kohtumiseni Julius Caesariga, 
selleks et värskendada õhu käes veinist uimaseks jäänud pead. 

«Kuhu oleks ... kõige parem minna? ... Künka tippu ... muidugi, seal on õhk ... värskem... mul 
on ju palav ... Kalender kinnitab mulle ... et veebruar... on talvel... Aga kas veebruar on 
talvekuu? ... Ta on talvekuu sellele, kes pole nii palju joonud... Aga mis ma eest leian, kui 
seda teed mööda lähen? ... Ma leian selle hea kuninga Numa haua... ma pole seda Numat iial 
kübetki austanud ... sellepärast, et tema ei armastanud veini... Ei armastanud... Aga mina ei 
usu, et ta ei armastanud veini... ja ma võin vanduda kaheteistkümne Üksmeele-jumala nimel... 
et ta ei kõnelnud nümf Egeriaga... mitte ainult riigiasjadest... jah...» 

Kiira-käära edasi liikudes jätkas Metrobius oma kallaletunge karsklastele, eriti vaesele 
kuningale Numale, ja jõudis varsti tormijumalanna Furina metsa. 

Pärast lühikest ekslemist mööda selle metsa kitsaid radu nägi ta määratu suurt puud, mis seisis 
peaaegu metsa keskel. Puu läheduses oli väike välu. Metrobius võttis siin aset, toetudes 
seljaga puu põlisele tüvele. 

«Tõepoolest huvitav asi,» pomises komödiant. «Mõtelda, et ma saan rahu minus möllavast 
tormist just tormide jumalannale pühendatud metsas ...» 

Lobisedes Metrobius aina sulges ja avas raskeks muutunud lauge ning varsti uinus. 

Ta nägi unes, et viibib kuivanud, viljatul, hõõguvkuu-mast päikesest kõrvetatud põllul. Ta 
kurk kõrbes, ta tundis janu... ja ängistust rinnus ... Kuid õnneks kuulis Metrobius oja vulinat... 
ja hakkas jooksma selle suunas ... jooksis... ega suutnud joosta, sest jalad olid raskeks 
muutunud... nagu kivist... ja pöiad ei saanud maa küljest lahti... Aga oja oli alles kaugel! 
Metrobius nägi — ta ei saanud isegi aru, kuidas, —, et ojas voolab falerni vein... Ja imelik asi 
— oja vulin sarnanes inimhäälte sosinaga. Metrobius oli suremas janusse; ta jooksis 

edasi ja lõpuks jõudis oja äärde; kui ta aga näoli maha viskus, et juua janu täis seda oivalist 
falerni veini... astus äkki Numa Pompilius talle vastu ega lubanud juua. Numa Pompiliusel oli 
valge väga pikk habe ja karm ärne; ta vaatas Metrobiust ähvardava pilguga ja hakkas teda 
sõimama ning talle etteheiteid tegema! Küll oli sel Numa Pompiliusel aga kõlav ja metalne 
hääl!... Ja sel ajal kui Numa Pompilius kõneles, kuulis Metrobius jälle häälte sosinat, mis näis 
tulevat ojast, ja vesi selles muutus äkki falerni veini asemel helepunaseks kuumaks vereks. 
Numa Pompilius hüüdis ähvardavalt: «Sul on janu? ... Sul on verejanu, türann?... JOO siis oma 
vendade verd, alatu pelgur!» 

Unenägu muutus järjest süngemaks. Metrobius tundis ängistust, see karmi häälega vanamees 
ajas talle hirmu peale, ta pistis kiiresti jooksu, komistas okstele ja kukkus ... Kui ta ärkas, ei 
suutnud ta esimesel silmapilgul mõista, kus ta viibib ja kas ta alles magab või on juba 
ärganud; ta hõõrus silmi, vaatas ringi ja nägi, et on metsas, et on öö ja et ainult kuukiired 
lõhestavad siin-seal pimedust puuokste vahel. Ta püüdis mõtteid koguda ja neis mõnesugust 
korda luua, aga see ei õnnestunud tal, sest ka pärast ärkamist kuulis ta ikka veel Numa Pompi- 
liuse võimsat häält, kes lausus vihaseid sõnu; seepärast arvaski ta esimesel hetkel, et ta alles 
magab ja näeb und. Kuid varsti veendus ta, et oli tõesti ärganud, talle meenus ähmaselt, 
kuidas ta oli siia sattunud, ja ta mõistis, et unes tema poolt kuuldud hääl on elava inimese 
hääl, mis kostis tema läheduses väikeselt metsalagendikult. 

«Surm surma vastu! Püüame vähemalt surra eneste kasuks, mitte aga meie käskijate 
lõbustuseks!» kõneles see hääl tuliselt ja tarmukalt. «Need pöörased, julmad metsloomad 
inimese kujul janunevad verd nagu Liibüa kõrbe tiigrid. Hea küll! Tulgu nad oma mõõkadega 
välja meie mõõkade vastu, voolaku nende veri, segunedes meie omaga, ja mõistku nad, et 
süda tuksub ka orjadel ja gladiaatoreil ja rõhutuil. Nad veenduvad — vannun kõigi Olümposel 
elavate jumalate nimel! ... — selles, et kõigile peab ühteviisi paistma päike ja andma maa vilja 
ja et kõigile inimestele peab elu pakkuma rõõmu ja rahuldust ühesugusel määral.» 

Nende kirglike sõnade järel kostis üldine heakskiidu-pomin. 

Metrobius mõistis kohe, et siin toimus inimeste koosolek, kes nähtavasti kavatsesid midagi 
vabariigi vastu. Talle näis, et see tugev hääl on talle tuttav. 

Aga kelle hääl see oli? Kus oli Metrobius seda varem kuulnud? Millal? Seda ei suutnud ta 
kuidagi ära arvata. Hinge kinni pidades pingutas Metrobius end kõigest jõust, et paremini 
kuulda. 

«Kas me võime lõpuks nüüd, pärast viis aastat kestnud visa salajast tööd, ütelda, et on 
tõusnud kauaoodatud lunastuskoit?» küsis teine, kähisev ja madal hääl viletsas ladina keeles. 
«Kas me võime lõpuks võitlust alustada?» küsis veel kähedam ja sügavam hääl kui esimene. 
«Võime!» vastas hääl, mida Metrobius oli kuulnud ärkamisel, «Artorix läheb homme ...» 

Selle nime juures tundis Metrobius ära kõneleja hääle: see polnud keegi muu kui Spartacus, ja 
Metrobius mõistis kohe, millest siin kõneldi. 

«Artorix läheb homme Ravennasse,» jätkas Spartacus, «ja viib Granicusele sõna, et ta hoiaks 
valmis oma viis tuhat kakssada gladiaatorit, kes moodustavad meie sõjaväe esimese leegioni. 
Teiseks saab see, mida juhid sina, Crixus; ta koosneb seitsme tuhande seitsmesaja viieküm- 
nest meie Liidu liikmest, kes elavad Roomas. Kolmandat ja neljandat asume juhtima mina ja 
Enomaios; need moodustatakse kümnest tuhandest gladiaatorist, kes viibivad Lentulus 
Battiadese koolis Capuas.» 

«Kakskümmend tuhat leegionideks rivistunud gladiaatorit!» hüüdis Enomaios metsiku rõõmu 
ilmel valju häälega. «Kakskümmend tuhat!... Vahva!... Põrgu jumalate nimel!... Vahva!... 
Vean kihla, et me saame näha, kuidas on kinnitatud raudrüüd Sulla ja Mariuse uhkete 
leegionäride selgadel.» 

«Ma palun teid — kaastundest meie rõhutud kodumaade vastu, meie ürituse edu nimel, meid 
ühendava püha truuduse nimel,» ütles Spartacus, «olge ettevaatlikud ja mõistlikud. Ärgem 


pangem kaalule meie ettevõtte edu. Iga enneaegne julgusepuhang oleks nüüd andeksandmatu 
kuritegu. Viie päeva jooksul kuulete meie esimestest väljaastumistest ja saate teada sellest, et 
Capua on ülestõusnute käes. Ehkki Enomaios ja mina kogume 

oma väesalgad maal, katsume siiski, niipea kui tuleb võimalus, anda tugev löök Kampaania 
pealinna pihta; siis koguge teie niihästi Ravennas kui ka Roomas kõik oma jõud ja asuge teele 
ühinemiseks meiega. Kuni selle silmapilguni, millal Capua üles tõuseb, valitsegu teie keskel 
väliselt nagu ennegi rahu ja vaikus.» 

Järgnes elav ja korratu kõnelus, millest võtsid osa kõik siia kogunenud gladiaatorid, kes 
moodustasid Rõhutute Liidu peastaabi. 

Vahetanud isekeskis hoiatusi, julgustuse- ja lootuse-sõnu ning vennalikke tervitusi, hakkasid 
gladiaatorid laiali minema. Kõik läksid elavalt vesteldes sinnapoole, "kus oli Metrobius, kuid 
Spartacus hõikas neid ja ütles: «Vennad, mitte kõik ühele poole! Minge kahe- või kolmekaupa 
viie-kuuesaja sammu kaugusel üksteisest. Pöörduge linna tagasi ühed Cestiuse, teised 
Subliciuse, kolmandad Aemiliuse silla kaudu.» 

Ja sel ajal kui gladiaatorid saadud käsku täites lahkusid metsast eri teid kaudu, möödus 
Spartacus puust, mille juures oli varjul värisev Metrobius, ja oma parema käega Crixuse 
paremat kätt surudes ütles talle: 

«Sinuga me saame kokku hiljem, keskööl, Lutatia Ühesilmalise juures, ja sa ütled mulle siis, 
kas võib loota lubatud sõjariistakoorma saabumist viie päeva jooksul.» 

«Ma lähen just kokku saama muulaajajaga, kes lubas mulle selle koorma võimalikult pea 
edasi toimetada.» 

«Eh!» hüüdis Enomaios põlglikult. «Milleks on meil neid sõjariistu vaja? Meie vandetõotus, 
meie mõõgad, meie vaprus — need on meie relvad.» 

Crixus eemaldus, minnes kiirel sammul Cestiuse silla suunas; Spartacus, Enomaios ja Artorix 
pöördusid Subliciuse silla poole. 

«Vaat kus lugu!» mõtles samal ajal Metrobius, muutudes aina julgemaks, sedamööda kuidas 
gladiaatorid eemaldusid. «Vaat kus lugu... Missugune torm ähvardab vabariiki! 
Kakskümmend tuhat relvastatud gladiaatorit ... Sellest on täiesti küllalt, et puhkeks teine 
orjade sõda, nagu oli Sitsiilias... Ja tuleks veel hullematki... sest see Spartacus seisab 
vaimujõult ja ettevõtlikkuselt palju kõrgemal süüria orjast Eunusest, kes juhtis Sitsiilia orje... 
Jah, saatus ise tõi mind sellesse metsa... Kõikvõimsad jumalad on nähtavasti valinud minu 
oma tööriistaks, et päästa vabariik hukkumisest... Nimelt nii... 

Kas ei kõlvanud kord haned samaks otstarbeks? ... Miks ei kõlba siis mina? Ptüi! No tuleb 
ometi purjuspäi mõttesse sääraseid võrdlusi!» 

Ja Metrobius, väga solvunud järelduse üle, millele teda viis see võrdlus, tõusis maast ning 
astus metsas mõned ebakindlad sammud, et veenduda, kas kõik gladiaatorid olid tõesti 
lahkunud ja kas polnud mõni neist jäänud seda kohta valvama. 

Samas meenus talle Caesar, kes ootas teda õhtusöögile videvikutunnil; lähenes aga juba 
kesköö. Metrobiusele tegi see meelehärmi, kuid kohe mõtles ta, et niipea kui tal võimalik on 
ilma hädaohuta väljuda jumalanna Furina hiiest, tõttab ta Caesari juurde ja jutustab talle selle 
määratu tähtsusega saladuse. Niisuguse vandenõu avastamine, mõtles komödiant, sunnib 
Caesarit andestama talle hilinemise. 

Veendunud, et kõik gladiaatorid olid ära läinud, väljus Metrobius metsast ja läks kiirel 
sammul Cestiuse silla poole, arutledes endamisi, et kui ta poleks purjus olnud, poleks ta 
vististi mitte sattunud Furina metsa gladiaatorite koosoleku tunnil, et seepärast peab ta 
õnnistama niihästi joomingut kui ka oma kommet end purju juua; isegi seesama Aesculapiuse 
trahteris joodud veliterni vein, mida ta oli nüüdsama neednud, näis talle praegu jumalik. 


Niiviisi arutledes jõudis ta Caesari maja juurde, astus sisse ja laskis Caesarile ütelda, et palub 
teda kohe tulla raamatukogusse, selleks et teatada talle erakordselt tähtsat fakti, millest võib- 
olla oleneb Rooma saatus. 

Alguses ei omistanud Caesar Metrobiuse sõnadele mingit tähtsust, sest ta pidas teda joomariks 
ja lobasuuks, kuid järele mõtelnud, otsustas siiski ta ära kuulata. Vabandanud end külaliste 
ees, läks ta raamatukokku, kus Metrobius lühidalt ja erutatud sõnadega justustas talle 
gladiaatorite vandenõust. 

See näis Caesarile kummaline. Ta külvas komödiandi küsimustega üle, et jõuda selgusele 
selles, kas polnud jutustatud sündmus purjus inimese hallutsinatsioon; kuid veendunud 
vastupidises, kortsutas ta kulmu ja seisis mõni hetk sügavais mõtteis. Siis võpatas ta nagu 
inimene, kes on otsuse teinud, ja ütles Metrobiusele umbuskliku naeratusega: 

«Tunnista, et sinu jutustus lõhnab penikoorma kaugusele muinasjutu järele, muinasjutt aga 
tekkis, nagu mulle 

näib, üleliia rohkest veliterni veini rüüpamisest Aesculapiuse trahteris.» 

«Et mulle üliväga meeldib veliterni vein, eriti kui ta on hea, oo jumalik Julius,» ütles 
Metrobius, «seda ei hakka ma eitarna, ja et mul täna õhtul pea polnud kuigi selge, ka selle 
vastu ma ei vaidle. Aga mis puutub minu poolt Furina metsas kuuldud sõnadesse, siis võin ma 
vanduda, et kuulsin neid täpselt nii, nagu ma nad sulle edasi andsin, sest selleks ajaks olid hea 
uni ja Janiculuse kingu Värske õhk mu täiesti toibutanud. Kas sa tahad siis tõesti jätta 
vabariigi niisugusesse tõsisesse ohtu ega hoiata konsuleid ja senatit?» 

Caesar seisis ikka veel mõttes, pea maas. 

«Iga silmapilk suurendab olukorra tõsidust.» 

Kuid Caesar vaikis. 

Vait jäi ka Metrobius, ehkki tema asendist ja kramplikest liigutustest oli näha, et teda valdab 
«patriootlik» kärsitus. Põrmukese aja pärast küsis ta: 

«Noh, kuidas siis jääb? ...» 

Caesar tõstis pea ja vastas: 

«Selle üle, kas meie isamaad tõesti ähvardab tõsine oht, tahaksin ma otsustada ise, 
Metrobius!» 

«Oo, jumalik Julius! ... Sinule, kui sa soovid, loovutan ma heameelega selle vandenõu 
avastamise teene, sest ma tean ja usun kindlasti, et Gaius Julius Caesar oskab oma hinge 
ülluse tõttu alati näidata oma tänulikkust.» 

«Tänan sind, Metrobius, niihästi tundmuste kui ka ettepaneku eest. Kuid mitte kasu 
saavutamiseks saladusest, mille juhus sinu kätte andis, ei tahaks ma asjade seisukorda 
kontrollida, vaid selleks, et otsustada, kuidas on parem talitada niisuguseil tähtsail 
asjaoludel.» 

Metrobius noogutas nõusoleku märgiks ja Caesar lisas juurde: 

«Mine trikliiniumi ja oota mind seal, aga ära lobise kellelegi midagi välja! Sa mõistad mind, 
Metrobius, mitte kellelegi — ei sellest, mis sa kuulsid Furina metsas, ega sellest, millest meie 
sinuga siin kõnelesime. Keegi ei pea teadma, kuhu ma praegu läksin. Tunni aja pärast tulen 
ma tagasi, ja siis me kaalume, mis tuleb teha meie kodumaa hüvanguks.» 

«Ma teen kõik, nagu sa mind käskisid, Caesar...» 

«Ja sa jääd rahule, sest mina oskan olla tänulik; saatuseraamatus pole aga mitte kirjutatud, et 
Gaius 

Caesar sureb inimesena, kelle laupa kroonivad ainult lihtsad, tsirkuste võiduajamistel 
annetatavad loorberid.» 


Lahkudes Metrobiuse juurest läks Gaius Julius raamatukogu kõrval asetsevasse tuppa. Ta 
võttis maha valge söögiriietuse, tõmbas ümber mantli, kattis pea peakotiga, ja käskinud ühel 
orjal endale järgneda, väljus majast. Kiirete sammudega suundus ta väikese tänava poole, kus 
asus Venus Libitina kõrts. 

Peale Palatinusel asetseva maja oli Caesaril veel üks maja otse Subura tsentrumis. Ta elas 
sageli selles majas, et võita populaarsust kehvikute keskel, kes asustasid seda Rooma rajooni. 
Enam kui üks kord oli Caesar, latik-laavia asemel jäme tuunika seljas, käinud ringi Subura ja 
Esguilinuse räpaseil ning pimedail tänavail, osutades ennenägematult heldet abi vaestele ja 
avitades õnnetuid. Ta tundis nagu oma viit sõrme kõiki kõrvalisimaid ja räpaseimaid soppe 
selles jälgis kloaagis, kus valitsesid õnnetus, häbi ja ilgus. 

Lutatia Ühesilmalise kõrtsi jõudes läks Caesar otse teise tuppa, kus kohe nägi laua taga 
istuvaid rudiaariusi ja gladiaatoreid. 

Ta tervitas seda gruppi tavalise salvete'ga, võttis ühes orjaga istet toa nurgas ja käskis 
etiooplannast orjataru tuua kaks peekrit veini. Ilma end millegagi esile tõstmata, oma 
kaaslasega tähtsusetuid sõnu vahetades jälgis ta teraselt seda, mis toimus gladiaatorite grupis, 
ja kuulatas väga tähelepanelikult nende vestlust. 

Spartacus, kes istus Crixuse ja Enomaiose vahel, oli kahvatu, nukker ja mõtlik. Sulla surmast 
möödunud nelja aastaga oli traaklane muutunud tõsisemaks, tema laubale oli ilmunud sügav 
korts, mis andis tunnistust hingelisest rahutusest ja raskeist mõtteist. 

Kuulnud Spartacuse nime, mõistis Caesar kohe, et selleks võis olla ainult see ilus hiiglasuurt 
kasvu mees, kelle nägu andis tunnistust erakordsest energiast ja võimsast mõistusest. 
Vaadeldes gladiaatorit geniaalse inimese uuriva pilguga, nägi Caesar nende mõne minutiga, et 
Spartacusel on üllas ja julge süda, suured vaimuanded, et ta on sündinud suurte ürituste ja 
ülevate tegude jaoks. 

Orjatar Asur tõi vahepeal kaks peekrit veini ja Caesar, võtnud ühe, osutas orjale teist, üteldes: 
«J00!» 

Ja seni kui ori jõi, tõstis Caesar peekri suu juurde ning tegi, nagu jooks temagi, kuid vein ei 
puudutanud ta huuli. Caesar jõi ainult vett. 

Mõne aja pärast tõusis Caesar oma kohalt ja astus gladiaatorite juurde: 

«Tervitus sulle, vapper Spartacus! Naeratagu sulle saatus, nagu sa seda väärid! Kas sa ei oleks 
nõus vestlema minuga?» 

Kõik pöördusid tema poole, ja mitu häält hüüdis korraga: 

«Gaius Julius Caesar!» 

«Julius Caesar!» hüüdis Spartacus püsti tõustes imestusega. Ta tundis Caesarit ainult kuulu 
järgi ega olnud teda kordagi näinud. 

«Vaikige. . . vaikige,» ütles tulevane diktaator sõbralikult naeratades. «Muidu saab homme 
terve Rooma teada, et üks pontifeksidest aeleb öösi mööda Subura ja Esguilinuse kõrtse.» 
Mõnda aega vaatas rudiaarius vaikides Juliuste soo järeltulijat ja ütles siis: 

«Ma nimetan ennast üliõnnelikuks, Gaius Julius, kui minu kaasabi võib sulle mõnes asjas 
kasulik olla.» 

«Võib-olla nõustud sa lahkuma veidikeseks nende tublide meeste seltskonnast ja jalutama 
minuga kuni lähima linnamüürini.» 

Gladiaatorid vahetasid hämmastunult pilke. Rahuldusilme näol, tähendas Spartacus: 

«Vaesele ja tundmatule rudiaariusele on meeldiv teha jalutuskäik ühe Rooma kõige 
suursugusema ja kuulsama pojaga.» 

«Vapper pole iialgi vaene,» ütles Caesar, minnes ukse poole, seejärel kui oli andnud orjale 
märku oodata teda siin. 

«Ah,» ütles Spartacus ohates ja Caesarile järgnedes, «mis aitab lõvile jõud, kui ta on ahelais?» 


Need kaks erakordset inimest läksid läbi kõrtsi suurtoa, astusid tänavale, pöördusid paremale 
ja suundusid vaikides selle koha poole linnamüüri ääres, kus neli aastat tagasi olid 
gladiaatorid tapnud Gaius Verrese vabakslastu. 

Tühjal väljal, mis asetses linna äärmiste majade ja Ser-vius Tulliuse valli vahel, peatusid 
Caesar ja Spartacus. Kuuvalgusest valgeina, eemalt vaadates viirastuslikena seisid nad 
vaikides, liikumatult, nagu uuriksid ja tahaksid 

hinnata teineteist. Nad mõlemad tundsid hingepõhjas, et esindavad kahte vastandlikku 
printsiipi, kehastavad endas kahte lippu, sümboliseerivad kahte üritust: despotismi üritust ja 
vabaduse üritust. 

Caesar katkestas esimesena vaikuse. 

«Kui vana sa oled?» 

«Kolmkümmend kolm aastat,» vastas Spartacus, silmitsedes teraselt Caesarit ja otsekui 
püüdes tema mõtteid ära arvata. 

«Sa oled traaklane?» 

«Jah.» 

«Traaklased on vaprad mehed lahingus ja igas hädaohus. Sina aga pole mitte ainult tugev ja 
vapper, vaid sind ehivad ka suursugune käitumine ja haridus. Kas pole tõsi?» 

«Aga kust sina seda tead?» 

«Ühe naise kaudu. Aga mitte sellest ei pea me kõnelema nüüd, kus sind ja üritust, millele sa 
oled end pühendanud, ähvardab suurim hädaoht.» 

«Missugusest üritusest, missugusest hädaohust sa kõneled?» küsis Spartacus imestades. 

«Ma tean kõik ja ma ei tulnud siia mitte selleks, et tuua sulle kahju, Spartacus. Vastupidi, 
mind juhib soov sind päästa. Keegi, kes istus puu taga Furina hiies, kuulis tahtmatult teie 
kõnelust täna öösi.» 

«Needus jumalaile!...» kisendas Spartacus kohutavalt, ahastus hääles. 

«Ta pole veel teatanud oma avastusest konsulitele, aga kuidas ma ka ei püüaks teda tagasi 
hoida, ta teeb seda tingimata täna öösi või homme koidu ajal, ja sinu neli leegioni 
gladiaatoreid aetakse laiali, enne kui nad jõuavad koguneda.» 

Spartacus oli hirmsas ärevuses; haaranud kätega peast ja katkudes tervete salkudena oma 
tihedaid blonde juukseid, sosistas ta nagu iseendaga kõneldes, nutust katkeva häälega: 

«Niisiis, viis aastat usku, vaeva, lootusi,, võitlust — kõik hävib ühe silmapilguga!... Kõigele 
tuleb lõpp, rõhutuile ei jää enam mingit lootust, ja me peame edasi ahelaid kandma, edasi seda 
viletsat orjaelu elama?...» 

Osavõtu ja kaastundega, peaaegu lugupidamisega vaatas Caesar seda meeleheidet, nii üllast, 
nii piinavat ja sügavat. Tahtmatult imetles ta gladiaatorit. Teda hämmastas 

inimene, kes pühast vabadusearmastusest võis ammutada jõudu, et ette võtta ja korda saata 
üritus, mis vääris vaid kreeka või rooma kangelasi, ja kes visaduse, ettenägelikkuse ja 
julgusega oli suutnud luua tõelise kahekümnest tuhandest gladiaatorist koosneva sõjaväe. 

Selle mõtte juures lõid Caesari silmad leegitsema ahnusest ja kirglikust ihast, tal hakkas pea 
ringi käima. Pärani avatud silmad Albanuse kinkude tippudele suunatud, kandus ta vaimus 
kujutluse ääretuisse avarustesse: ta mõtles, et kui temale antaks neli leegioni — 
kakskümmend tuhat võitlejat, vallutaks ta mõne aastaga kogu maailma ja saaks Rooma 
valitsejaks, patriitside hirmuks, lihtrahva jumaldatavaks lemmikuks. 

Nii seisid nad mõlemad veidi aega vaikides — üks haaratud nukrusest ja murest, teine 
süvenenud auahneisse unelmaisse. Esimesena katkestas vaikuse Spartacus. Kortsus kulmul 
ütles ta kindlalt: 

«Ei, ei, Jupiter Karistaja välkude nimel, seda ei tule!» 

«Aga mis sa siis teed?» küsis Caesar, nende sõnade juures unistustest ärgates. 


Spartacus vaatas teraselt Caesari rahulikesse silmadesse ja küsis: 

«Aga sina, Caesar, kas sa oled meile sõber või vaenlane?» 

«Sooviksin olla sõber ega hakka ühelgi juhul vaenlaseks. » 

«Siis võid sa meie heaks teha kõik: meie pääsemine on sinu kätes.» 

«MII viisil?» 

«Anna meile välja inimene, kelle käes on meie saladus.» 

«Nii et mina, roomlane, pean sallima kõigi Itaalia orjade ülestõusu hukatuseks Roomale, 
ehkki võin seda takistada?» 

«Sul on õigus, ma unustasin, et sa oled roomlane.» 

«Ja tahan, et kogu maailm saaks Roomale alluvaks.» 

«No muidugi! Sina kehastad latiinide türanniat kõigi maailma rahvaste üle. Tähendab su peas 
on tärganud suurejoonelisem mõte kui Makedoonia Aleksandril! Pärast seda kui Rooma 
kotkad on heitnud oma tiivad laiali kõigi maailma rahvaste üle, tahad sa nad ahelaisse neetida, 


pigistada nad kokku raudrusikasse? Rooma olgu rahvaste valitseja ja sina — Rooma 
valitseja!» 

Caesari silmis välgatas rõõm, aga kohe võttis ta jälle tavalise ilme ja ütles naeratades 
Spartacusele: 


«Millest ma unistan, seda ei tea keegi ja võib-olla ei tea ma seda isegi. Aga sina, Spartacus, 
sina oled kogunud imekspandava energiaga ja suure väejuhi tarkusega orjade armee, teinud 
neist korrapärased leegionid ja oled valmis neid lahingusse viima. Ütle mulle, mida sa 
kavatsed, Spartacus? Mida loodad?» 

«Ma loodan,» vastas rudiaarius välkuvate silmadega, «hävitada see kõlvatu Rooma maailm ja 
näha saada, kuidas tema varemeil tärkab rahvaste sõltumatus. Ma loodan purustada häbistavad 
seadused, mis sunnivad inimest kummardama inimese ees ja nõrkemiseni töötama — mitte 
enda heaks, vaid teise heaks, kes elab laiskuses ja tegevusetuses. Ma loodan uputada rõhujate 
verre rõhutute oiged, purustada õnnetute ahelad, kes on needitud rooma võitude sõjavankri 
külge. Ma loodan need ahelad ümber taguda mõõkadeks, et nende abil iga rahvas võiks teid 
oma maa pealt minema kihutada Itaalia piiridesse — selle maa on suured jumalad teile 
andnud ja selle piiridest poleks te kunagi pidanud üle astuma. Ma loodan anda tuleroaks kõik 
amfiteatrid, kus loomastunud rahvas, kes nimetab meid barbareiks, joobub verepul-madest ja 
tapatalguist, milles õnnetud, kes on samuti sündinud vaimsete lõbude, õnne ja armastuse 
jaoks, on selle asemel sunnitud üksteist tapma. Ma loodan, kõikvõimsa Jupiteri kõigi välkude 
nimel, näha saada, et maa pealt hävitatakse orjuse häbi. Ma otsin vabadust, ihkan vabadust, 
ootan ja kutsun vabadust, vabadust niihästi üksikuile inimestele kui ka rahvastele, suurtele ja 
väikestele, tugevaile ja nõrkadele, ja ühes vabadusega — rahu, õitsengut, õiglust ja kogu seda 
ülimat õnne, mida surematud jumalad on võimaldanud inimesel nautida maa peal.» 

Caesar seisis liikumatult, kuulates Spartacust, kaastun-denaeratus huultel. 

«Ja siis, õilis unistaja, ja siis?» 

«Ja siis — õiguse võim jõu üle, mõistuse võim kirgede üle,» vastas rudiaarius, kelle õhetavas 
näos näisid peegelduvat kõik tema rinnus värelevad kõrged tundmused, «ja siis inimeste 
üheõiguslus, rahvaste vendlus, headuse võidulepääs inimkonnas.» 

«Vaene unistaja! Sina usud kõigi nende ilusate asjade 

võimalikkusse?» ütles Julius Caesar kaastundlikult, ent pisut pilkavalt. «Vaene unistaja!» 

Ta jäi silmapilguks vait ja jätkas siis: 

«Kuula mind, Spartacus, ja kaalu hästi mu sõnu, mida dikteerib poolehoid, mille sa minus 
oled äratanud. See on hoopis püsivam ja tugevam, kui sa võid arvata, ehkki Caesar harva 
kingib kellelegi oma poolehoidu ja veel harvem oma lugupidamist. Sinu poolt kavatsetud 
üritus on enam kui võimatu, see on kahtlemata kimäär niihästi eesmärgi poolest, mida sa 


taotled, kui ka abinõude poolest, mis sinu käsutuses on. Sa ei arva vististi isegi, et sinu 
kakskümmend tuhat gladiaatorit suudavad panna värisema Rooma. Ainuke, millele sa loodad, 
see on tohutu orjade hulk, keda sõna «vabadus» sinu lippude alla toob. Oletame, et nende 
orjade arv ulatub saja, saja viiekümne tuhandeni, oletame — mida iial ei tule —, et sa suudad 
liita neid raudse distsipliiniga, et nad hakkavad sõdima ülihästi, innustatuina meeleheitest 
sisendatud vaprusest. Oletame. Kuid mida see annab? Kas arvad sina, et nad saavutavad võidu 
neljasaja tuhande leegionäri üle, kes on võitnud Aasia ja Aafrika kuningaid? Need leegionärid 
on ju kodanikud ja omanikud: nad hakkavad ju ülima ägedusega võitlema teie, orjade vastu, 
kel pole mingit varandust ja kes toovad neile laostust. Teie võitlete aetuina meeleheitest, 
nemad enesealalhoiutungist; teie — õiguste eest, nemad — omandi säilitamise eest. Ületades 
teid arvuliselt, leiavad nad igas linnas, igas muniteiipiumis liitlase, teie aga vaenlase. Nende 
käsutuses on kõik riigikassa rikkused, ja mis veel tähtsam, patriitside rikkused; nendega on 
Rooma nime autoriteet, kogenud väepealikute tarkus, kõikide linnade ja kõikide kodanike 
huvid, vabariigi loendamatud laevad ja abiväed kogu maailmast. Sinu mehisus, sinu kindlus, 
sinu suur mõistus on küllaldane selleks, et luua kord ja distsipliin kangekaelsete, metsikute, 
kõige mitmesugusemaist maadest pärinevate barbarite hulkades. Oletame seda, kuid tegelikult 
on seegi võimatu. Sina — ma tunnistan seda — oma kindla tahtega, oma mõistusega oled 
täiesti võimeline käsutama sõjaväge, aga sa saavutad ainult seda, et varjad ära oma sõjaväe 
puudused, nagu varjatakse paiseid kehal, et sa kõigutad vastases lootust võidule. Aga kas 
saavutad sa võidu, kuigi võid toime tulla ettenägelikkuse ja vapruse imedega?» 

«Noh, mis siis!» hüüdis Spartacus suure inimese muretusega. «Ma võtan vastu auväärse 
surma Õiglase ürituse eest, ja meie poolt valatud veri viljastab vabaduse põldu, põletab uus 
häbimärgi rõhujate otsaesisele, sünnitab loendamatuid tasujaid. See on kõige parem pärand, 
mida võib jätta järeltulijaile: jäljendamist vääriv eeskuju!» 

«Suur enesesalgamine, kuid viljatu ja kasutu ohver! Nüüd, millal ma olen sulle näidanud, et 
sinu käsutuses olevad vahendid pole küllaldased eesmärgi saavutamiseks, tõendan ma sulle, et 
eesmärk ise on erutatud mõttekujutuse vili, inimkonnale kättesaamatu viirastus, mis eemalt 
näib lähedane ja elav, kuid mida enam sa talle järele jõuad, seda kaugemale ta sinust läheb; ja 
siis, kui sa arvad, et iga hetk oled tabamas teda, kaob ta sinu silmade ees. Sestsaadik kui 
inimene lahkus metsadest ja hakkas elama ühiskonnas, kadus vabadus ja tekkis orjus. Ja isegi 
siin, meie Rooma vabariigis, mis on rajatud rahva võimu põhimõttele, näed sa, et kogu võim 
on nüüd täielikult pigistatud väikese patriitside salga rusikasse, kellele kuuluvad kõik 
rikkused ja järelikult ka kogu jõud ja kes võimu vabariigi üle on teinud päritavaks oma ring- 
konnas. Kas on vabad neli miljonit Rooma kodanikku, kellel pole leiba, pole ulualust, pole 
mantlit, et kaitsta end talvekülmade eest? Nad on igaühe orjad, kes soovib osta nende häält; 
hääleõigus on nende purukehvade «maail-makäskijate» ainuke pärand, ainuke rikkus. 
Seepärast on «vabadus» sõna ilma mõtteta, see on keel, mis alati heliseb masside hinges ja 
sageli, kui osata teda helisema panna, aitab just türanni. Mina — sa näed seda, Spartacus, — 
kannatan patriitside suurelise kõrkuse all, ma tunnen kaasa vaeste plebeide muredele ja 
õnnetustele. Aga ma mõistan, et ainult esimeste hävingule võib rajada viimaste heaolu; selleks 
et hävitada oligarhide kasti võim, on tarvis kohandada ennast rahva kirgedele, kuid hoida teda 
ohjes, juhtida teda raudse kindlusega ja ülima võimukusega. Ja kuna inimene on inimesele 
hunt, kuna inimsugu on saatuse poolt jagatud huntideks ja talledeks, kullideks ja tuvideks, 
õgijaiks ja õgitavaiks, siis mina olen oma valiku juba teinud ja seadnud endale ülesandeks: 
haarata võim ja ümber seada mõlema poole saatused, tehes rõhujad rõhutavaiks, õgijad 
õgitavaiks.» 

«Tähendab sinu hinges. Caesar, elavad osalt minu tunded.» 

«Jah, ja ma tunnen kaasa gladiaatoreile ning haletsen orje, ma olen nende vastu alati armuline. 
Kui ma korraldasin rahvale vaatemänge, siis ei lubanud ma tial, et gladiaatorid barbaarselt 
tapaksid üksteist pleebsi metsikute instinktide rahuldamiseks. Aga eesmärgi saavutamiseks, 
mille ma olen endale seadnud — kui ma ainult suudan seda saavutada —, on mul vaja hoopis 
rohkem kunsti kui vägivalda, osavust rohkem kui jõudu, samaaegselt julgust ja ettevaatlikkust 
kui lahutamatuid kaaslasi ohtlikul teel. Ma tunnen, et mulle on määratud jõuda väga kõrgele, 
ma tahan sinna jõuda ja jõuan. Ja kuna mulle on kasulik ära tarvitada teel vastusattuvaid 
jõude, nagu jõgi kogub oma rüppe kõik tema teel ettetulevad veed ja voolab merre tormisena 
ning võimsana, siis pöördun ma sinu poole, Spartacus: kas tahad sa maha jätta meeletu mõtte 
võimatust ülestõusust ja hakata selle asemel Caesari abiliseks ja kaaslaseks? Minul on oma 
täht — Venus, minu esiema, kes juhib mind mööda elurada ja ennustab mulle kõrget saatust. 
Varem või hiljem saan ma mõne provintsi valitsejaks ja leegionide ülemaks, ma hakkan 
võitma, ma saan konsuliks, hakkan purustama troone, alistama rahvaid ja riike...» 

Caesar oli suures ärevuses; tema nägu, mida valgustas välkuvate silmade sära, tema erutatud 
hääl ja kindel toon, täis sügavat veendumust, võlusid hetkeks Spartacust. 

Caesar peatus, ja Spartacus, vabanenud oma kaasvestleja kõneosavuse mõju alt, küsis karmi 
sügava häälega: 

«Ja siis?» 

Caesari silmad välgatasid ja ärevusest kähvatades vastas ta väriseva häälega, kuid kindlal 
toonil: 

«Ja siis ... võim kogu maailma üle!» 

Lühike vaikus järgnes neile sõnadele. 

«Jäta siis see üritus,» ütles Caesar veidi aja pärast täiesti rahunenult. «Ta on määratud 
nurjumisele juba oma tekkimisel. Kohe teatatakse kõigest konsuleile. Tee oma 
õnnetuskaaslastele selgeks, et nad peavad kõik ära kannatama, selleks et neile jääks lootus 
kätte võidelda oma õigused seaduslikul teel, mitte aga sõjariistade abil. Saa minu sõbraks ja 
järgne mulle minu sõjakäikudel; sa saad oma juhatuse alla vapraid võitlejaid ja siis 

167 

suudad näidata täies hiilguses erakordseid võimeid, mis loodus on sulle kinkinud ...» 
«Võimatu! Võimatu!...» vastas Spartacus. «Tänan sind kõigest südamest, Gaius Julius, 
hinnangu eest, mille sa mulle andsid, ja sinu suuremeelse ettepaneku eest, ma pean minema 
mulle saatuse poolt juhatatud teed, ma ei või ega soovi maha jätta oma orjadest vendi. Kui 
jumalad Olümposel juhivad inimeste saatust, kui seal ülal on veel olemas õiglus — sest maa 
peal teda enam pole —, siis ei nurju meie ettevõte. Kui aga inimesed ja jumalad asuvad 
võitlema minu vastu, siis suudan mina nagu Aiax langeda ilma alistumata, mehiselt ja 
rahulikult.» 

Jälle tundis Caesar imetlust. Ta võttis Spartacuse käe, surus seda tugevasti ja ütles: 

«Olgu nii. Kui sinu kartmatus on nii suur, siis ennustan sulle õnnelikku saatust, sest ma tean, 
kuivõrd hinge kartmatus aitab vältida õnnetusi. Õnn, mis kõigis asjus suurt osa etendab, on 
sõjaasjus väga muutlik. Täna õhtul on sinu ettevõte lõplikult läbikukkumise lävel, aga kui 
Fortuna pöörab sinu poole näo, võib väga kergesti juhtuda, et homme ootavad sind edu ja 
triumf. Nüüd aga rutta Capuasse: ma ei või ega tohi takistada inimest, kes teie koosolekut 
salaja pealt kuulas, konsulite juurde minemast ja teie vandenõu paljastamast. Sina aga püüa, 
kui õnn sinu poolt on, jõuda Capuasse enne kui senati käskjalad... Hüvasti.» 

«Soosigu sind jumalad, Gaius Julius... ja.. . hüvasti.» 

Pontifeks ja rudiaarius surusid uuesti teineteisel kätt ja läksid vaikides mööda tühja tänavat 
alla Venus Libitina kõrtsi poole. 

Caesar tasus arve ja läks oma orja saatel koju. 

Spartacus kogus oma seltsimehed ja hakkas jagama igaühele ülikiireid käske: Crixusele tegi ta 
ülesandeks hävitada igasugused vandenõu jäljed Rooma gladiaatorite keskel; Artorixile — 


kihutada Ravennasse Granicuse juurde; tema ise ja Enomaios aga saduldasid kaks tugevat 
hobust, võtsid kaasa viis talenti Rõhutute Liidu kassast, et oleks võimalik teel uusi hobuseid 
osta, ja kihutasid tuhatnelja Capena väravast välja Capua poole. 

Mis puutub Caesarisse, siis sai ta koju jõudes teada, et Metrobius, kelles uute falerni veini 
annuste tagajärjel oli löönud lõkkele palav isamaa-armastus ja kes oli 

muutunud rahutuks Caesari kauase ärajäämise pärast, oli läinud otsemat teed, nagu ta ise oli 
ütelnud, uksehoidja tunnistuse järgi aga siksakkides ja kääneldi-vääneldi, konsuli juurde 
vabariiki päästma. 

Caesar seisis kaua sügavais mõtteis. Siis ütles ta endamisi: 

«Nüüd tuleb võiduajamine gladiaatorite ja senati käskjalgade vahel, ja mine tea, kes 
esimesena pärale jõuab!» 

Ning ta lisas pärast lühikest mõtisklust: 

«Kui sageli olenevad kõige tühisemaist asjaoludest kõige tähtsamad sündmused! 
Käesoleval juhtumil oleneb kõik hobustest!» 


X peatükk ÜLESTÕUS 


Kampaania, kogu Itaalia kõige viljarikkama, kõige õitsvama ja kõige ilusama maakonna 
pealinn Capua — rikas, lõbus iinn — oli kirjeldatavate sündmuste ajaks kaotanud palju oma 
kunagisest toredusest ning võimust, mis oli ta teinud enne Hannibali sõjakäiku Itaaliasse 
Kartaago ja Rooma võistlejaks. 

Kui Hannibal saavutas roomlaste üle võidu Trebia juures ja Trasimeeni järve ääres ning lõi 
nad lõplikult puruks Cannae all, läks Capua üle võitja poole, kes tegi sellest võluvast linnast 
oma järgmiste sõjaliste operatsioonide baasi. Kuid Hannibal võideti peagi ja tema 
lüüasaamisega läks looja Capua täht. Roomlased tapsid osa elanikke maha, osa pagendasid, 
osa müüsid orjusse, linna aga asustasid kolonistidega ümbruskonnast — mägilaste ja põllu- 
harijatega, kes olid jäänud ustavaks Roomale. 

Sellest ajast oli möödunud sada kolmkümmend kaheksa aastat. Sulla võimsad pingutused, 
tema poolt CapuE ümber loodud leegionäride kolooniad tõid sellele linnak teataval määral 
tagasi endise jõukuse. Oma ligi saja tuhande elanikuga, piiratud üpris tugevaist müüridest 
oma ülitoredate tänavate, suurepäraste templite, uhketf basiilikate, suurejooneliste portikuste, 
paleede, termide j€ amfiteatritega Capua mitte ainult ei võistelnud omi välisilmelt Roomaga, 
vaid isegi ületas teda. Taevas, mii 

säras Capua kohal alatises naeratuses, ja imetore pehme kliima suurendasid tema võlu. Ses 
suhtes polnud loodus olnud nii helde seitsme kingu vastu, millel asetses suurepärane igavene 
Romuluse linn. 

20. veebruaril 680. aastall0, tunnil, millal üleni rohkeisse pilvedesse — roosadesse, 
lumivalgeisse, erepunaseisse, fosforlikus valguses sillerdavaisse pilvedesse — mähitud päike 
pikkamisi künkatippude taha vajus, võis Capuas näha tavalist õhtust rahva liikumist. Töölised 
lõpetasid oma tööd, suleti poode. 

Kodanikud, kes läksid mööda laia toredat Albanuse tänavat, peatusid imestuses, nähes 
Appiuse tee poolt tuhatnelja kihutavat kümnemehelist ratsasalka dekuu-rioga eesotsas. 
Hobused olid kaetud pori ja tolmuga, nende sõõrmed aurasid, suurauad olid üleni vahused — 
kõik näitas, et ratsanikud väga ruttasid ja tõid mingit tähtsat teadet. 


10 73. a. e. m. a. (Toim.) 


«Tifata Jupiteri skeptri nimel!» ütles üks kodanik oma kaaslasele, «niisugust kihutamist olen 
ma näinud ainult palju aastaid tagasi, kui käskjalad tõid teate võidust, mille Sulla saavutas siin 
Tifata Diana templi ümbruses konsul Norbanuse üle, kes oli Mariuse poolehoidja.» 
«Nähtavasti tulevad nad Roomast,» ütles üks sepp, võttes eest nahkpõlle, mida harilikult 
kandsid sellel kutsealal töötajad. 

«Küllap vist mõni uudis?» 

«Või on meie plaanid avalikuks tulnud?» ütles hirmsasti kähvatades üks noor gladiaator 
poolvaljusti oma seltsimehele. 

Jõudes prefekt Mettius Libeo maja ette, kes valitses linna roomlaste nimel, peatusid 
ratsanikud. Dekuurio hüppas hobuse seljast maha, astus portikusse ja nõudis, et teda 
viivitamatult lastaks prefekti juurde, kellele ta peab edasi andma väga tähtsad kirjad Rooma 
senatilt. 

Vahepeal oli ratsanike ümber kogunenud uudishimulikke: ühed panid imeks, kui viletsas 
seisukorras olid mehed ja hobused metsiku kihutamise tagajärjel, teised arutasid selle 
relvastatud salga saabumise põhjusi, kolmandad püüdsid sõduritega juttu alustada. 

Kuid kõik tegevuseta kaapualaste katsed ja oletused ei andnud mingeid tulemusi; nappidest 
ning katkendlikest 

sõnadest, mis neil õnnestus sõdureilt välja pigistada, said nad teada ainult seda, et väesalk on 
saabunud Roomast — asjaolu, mis suurendas rahvahulga uudishimu, kuid põrmugi ei 
selgitanud mõistatust. Sel ajal väljusid prefekti majast kiiresti mitu orja ja jooksid igasse 
külge laiali. 

«Ohoo!» hüüdis üks kaapualane. «Asi on, nagu näha, tõsine.» 

«Et seda teada saada,» hüüdis võietemüüja, paks, rasvane, punase näoga mees, «et seda teada 
saada, annaksin ma heameelega kümme purki oma kõige paremat minki!» 

«Jumalate käskjala Irise tiibade nimel! Mis ma seal näen?» 

«Kus? Kus?» 

«Näe seal, Albanuse tänava nurgal...» 

«Aidaku meid kõrged jumalad!» hüüdis võietemüüja kähvatades. «See on ju sõjatribuun!» 
«Jah, muidugi!... See on tema... Titus Servilianus...» 

«Mis see tähendab? ...» 

«Kaitsku meid Diana!» 

Sel ajal kui sõjatribuun Titus Servilianus prefekti majja astus, liikusid piki akvedukti, mis 
lähedastelt küngastelt vett Capuasse juhtis, lõõtsutades kaks hiiglasekasvu meest, kes olid 
üleni pori ja tolmuga kaetud. Riietuse ja relvastuse järgi võis neis ära tunda gladiaatoreid. 
Need olid Spartacus ja Enomaios. Sõitnud Roomast välja ööl vastu 16. veebruari, kihutasid 
nad tuhatnelja, vahetades hobuseid igas postijaamas. Varsti jõudis neile järele dekuurio, kes 
kümne sõduriga kihutas Capuasse hoiatama prefekti ettevalmistamisel oleva ülestõusu eest 
Seepärast pidid mõlemad gladiaatorid mitte ainult loobuma hobuste vahetamise võimalusest, 
vaid nad olid isegi sunnitud aeg-ajalt lahkuma Appiuse teelt ja sõitma mööda kõrvalteid. 
Siiski õnnestus neil ühelt koloonilt osta kaks hobust ja nad sõitsid edasi mööda külavaheteid. 
Kord ekseldes kord otse üle põldude kappamisega aega tagasi võites jõudsid gladiaatorid välja 
Atellast Capuasse viivale teele 

Nad lootsid, et on juba tunni võrra senati käskjalga dest ette jõudnud, kui äkki umbes seitsme 
miili kaugusel 

Capuast Spartacuse hobune, kelle jõud oli täiesti otsas, kukkus selili, tõmmates sõitja endaga 
kaasa; selle ootamatu kukkumise juures väänas rudiaarius paigast oma vasaku käe, millega ta 
tegi katset vaest looma ülal hoida. 


Füüsiline valu, mida Spartacus tundis, polnud midagi võrreldes tema hingeliste piinadega. See 
ettenägematu Õnnetus viis ta meeleheitele; ta oli lootnud jõuda Lentulus Battiadese kooli 
juurde pool tundi enne oma vaenlasi, nüüd aga peab ta saabuma pärast neid ja nägema selle 
ehituse lõplikku purustamist, mille ta oli püstitanud viieaastase väsimatu ja visa tööga. 

Jalule hüpates tõi Spartacus kuuldavale ohke, mis sarnanes surmavalt haavatud lõvi 
möirgamisega, ja hüüdis meeleheitliku häälega: 

«Ah, Erebuse nimel! ... Kõik on otsas! .. .» 

Enomaios kobas Spartacuse läbi, nagu soovides veenduda, et temaga pole juhtunud midagi 
tõsist. 

«Mis sa räägid! ...» vastas Enomaios. «Kuidas võib kõik otsas olla, seni kui meie käed on 
vabad ahelaist ja meil on mõõgad käes?» 

Spartacus jäi mõneks ajaks vait; seejärel ütles ta pilku Enomaiose hobusele heites: 

«Seitse miili... Meil oli jäänud sõita ainult seitse miili, ja me peame — olgu neetud meile 
vaenulikud jumalad! — peame jätma igasuguse lootuse õigel ajal pärale jõuda! . . . Kui sinu 
hobune suudaks meid veel kolm või neli miili edasi viia, siis käiksime ülejäänud maa väga 
kiiresti jalgsi ära; me võitsime ju oma vaenlastelt tunni, peale selle läheb neil vaja veel 
vähemalt tund aega pärast käskjalgade saabumist, et tarvitusele võtta abinõusid meie plaanide 
nurjaajamiseks. 

«Sinu mõte on õige,» tähendas germaanlane. Aga kas suudab see vaene loom kanda meid 
kahte, ja veel traavis, kas või kaks miiligi? ...» 

Õnnetu hobuse järelevaatus tõendas neile tema täielikku kõlbmatust. Ta auras ja lõõtsutas, 
tema küljed kerkisid ja vajusid kramplikult. Oli selge, et sellegi hobusega oleks läinud 
niisamuti nagu esimesega, seepärast otsustasid nad pärast lühikest nõupidamist hobuse maha 
jätta ja jalgsi Capuasse tõtata. 

Need kaks kurnatud, jõuetuks jäänud, mitu päeva söömata 

olnud meest läksid nii kiiresti, et jõudsid vähem kui poolteise tunniga linna värava ette. 

Siin peatusid nad vähe aega, et hinge tõmmata ja pisut rahuneda, sest nad ei tahtnud äratada 
väravas oleva valvemeeskonna tähelepanu, kes oli võinud juba saada käsu jälgida linna 
tulijaid ja areteerida kahtlased isikud. 

Nad hakkasid edasi minema. Mõlemal peksis süda palavikuliselt, nad värisesid ja tundsid, 
kuidas otsaesiselt voolab külma higi tilku — kirjeldamatu ärevuse tagajärg, mis nõrgestas 
nende hingejõudu. 

Kui nad värava juurde jõudsid, kloppis Spartacuse süda, mis polnud iial värisenud kõige 
tõsisemais ja hirmsamais ohtudes, nii tugevasti, et ta kartis teda lõhkevat. 

Kaks valvurit magasid siruli puupinkidel, kolm olid tegevuses täringumänguga, kaks aga 
vestlesid omavahel, naerdes möödaminejate ja teekäijate üle, kes läksid linna või tulid sealt. 
Ühele vaesele vanale talunaisele, kellel väikestes ümmargustes pajuvitstest korvikestes olid 
mõned väheldased kerad pehmet juustu, ütles üks leegionäridest irooniliselt: 

«Sa lähed vara turule, vana nõid!...» 

«Kaitsku teid jumalad!» vastas vanaeideke vaguralt, jätkates oma teed. 

«Vaata õige teda ja ütle,» hüüdis pilklikult teine leegionär, «kas ta pole Atropose, kolmest 
parkast kõige vanema ja kõige koledama moodi! ... Ja kas tema nägu ei näi sulle tulest 
kokkutõmbunud papüüruse sarnane? ...» 

«Mina ei võtaks tema värsket juustu suu sisse, isegi kui ta annaks mulle pealekauba 
kakskümmend sestertsi!» 

Sel silmapilgul läksid Spartacus ja Enomaios väravast läbi värisevate südametega, 
surnukahvatute nägudega, püüdes näida kasvult väiksematena. Üks leegionäridest ütles: 

«Siin on ka parka auvalve! .. .» 


«Eh, Jupiter Statori nimel, need kaks räpast ja kõhna gladiaatorist hulkurit on täiesti nagu 
Styxist tulnud!» 

Spartacus ja Enomaios liikusid vaikides ja vaguralt edasi ja olid juba läbinud värava esimese 
kaare, mille sees oli eriliste kettide abil üles riputatud allalastav võre, samuti läbikäigu, kus 
asetses muldvallile ja vahtkonna ruumidesse viiv trepp, ning olid astumas teise 

kaare alla, kus õieti oligi linna viiv värav, kui äkki ilmus linna poolt neile vastu tsentuurio 
kolmekümne täies relvastuses leegionäri saatel, kes kandsid kiivreid, raud-riideid, kilpe, piike, 
mõõku ja viskodasid. Tsentuurio hoidis käes saua — oma ameti märki. Väravakaare alla 
astudes hüüdis ta nii, nagu hüütakse sõjaväelise käskluse puhul: «Relvadele!» 

Nende sõnade peale hüppasid valves olevad leegionärid kähku üles ja kiirusega, missugust 
neilt oodata ei võinud, asusid sõjaväeliselt rivisse. 

Spartacusel ja Enomaiosel, kes tsentuurio märguandel kinni peeti, kiskusid südamed ahastuses 
kokku, nad astusid mõne sammu võrra tagasi ja vahetasid kiireid pilke. Rudiaarius jõudis 
peatada germaanlase parema käe — too oli juba haaranud mõõgapideme. 

«Kas niiviisi peetakse valveteenistust, lurjused?» küsis tsentuurio karmilt. Väravaaluses tekkis 
sügav vaikus. «Kas niiviisi valvatakse, laiskvorstid?» 

Ja nõnda lausunud, lõi ta sauaga üht pingil maganud leegionäridest, kes tõusis pikaldasemalt 
kui tema seltsimees ja hilines rivisse asumisega. 

«Sina aga,» lisas ta juurde, pöördudes ülema poole, kes suures hämmelduses seisis rivi 
vasakul tiival, «sina aga, Livius, täidad väga halvasti oma kohuseid ega hoolitse distsipliini 
eest; ma tagandan sind selle valveposti ülema kohalt ja sa allud nüüd Lucius Mediniusele, kes 
juhatab uut väesalka, mille ma ise kohale tõin selle värava kaitse tugevdamiseks. 
Gladiaatorid,» lisas tsentuurio samas juurde, «ähvardavad alustada ülestõusu; nagu kinnitavad 
senati käskjalad, võib see tulla väga tõsine. Seepärast on tarvis võre alla lasta, väravad sul- 
geda, valvel olla nagu sõjaajal, tunnimehed välja panna.» 

Sel ajal kui uus valvepostiülem oma kahtkümmend nelja meest kahte viirgu jaotas, pöördvts 
tsentuurio Spar-tacuse ja Enomaiose poole ning küsis neilt kulmu kortsutades: 

«Te olete gladiaatorid?» 

«Gladiaatorid,» vastas Spartacus kindla häälega, vaevaga varjates ärevust ja meeleheidet. 
«Lentuluse koolist muidugi?» 

«Sa eksid, auline Popilius,» vastas Spartacus, «meie oleme prefekt Mettius Libeo 
teenistuses.» 

«Kas sa tunned mind?» küsis tsentuurio Spartacuselt. 

«Ma olen sind palju kordi meie isanda majas näinud.» 

«Tõepoolest,» ütles Popilius mõlemat gladiaatorit silmitsedes. Juba saabunud pimeduses võis 
ta näha ainult nende hiiglaslikke kogusid, kuid ei suutnud eraldada nende näojooni, 
«tõepoolest, mulle näib ...» 

«Meie oleme kaks germaanlast, kes on määratud teenima suursugust matrooni Laelia 
Domitiat, Mettiuse abikaasat, kelle kandetooli meie alati saadame.» 

Nelja Capuas veedetud aasta kestel oli Spartacus Rõhutute Liitu kaasa tõmmanud mitu 
gladiaatorit, kes kuulusid linna patriitsiperekondadele, ja seepärast tundis väga hästi kahte 
gladiaatorit — hiigelkasvu germaanlast, kes kuulusid prefekt Mettius Libeole. Pimedust kasu- 
tades võttis ta appi selle kavaluse, ja see avas talle tee pääsemiseks. 

«Õige!» ütles tsentuurio. «Sa kõneled tõtt!... Nüüd ma tunnen teid ära...» 

«Isegi... kujuta ette ... mulle tuleb meelde, et ma olen sind kohanud,» tähendas Spartacus 
süütul ilmel, «keskööl tribüün Titus Servilianuse maja sissekäigu juures — meie kahekesi 
saatsime sinna Domitiat kandetoolis. Jah, need meie emanda salapärased öised käigud on nii 
sagedased, et...» 


«Vaiki oma barbarijumalate nimel, räpane kimber!» hüüdis Popilius, kellele polnud sugugi 
meeltmööda see, et leegionäride juuresolekul kõneldi niiviisi prefekti naise kaugeltki mitte 
laitmatust käitumisest. 

Ja hetke pärast, mille kestel kumbki gladiaatoreist ei suutnud tagasi hoida rahuldusohet, küsis 
tsentuurio Spartacuselt: 

«Aga kust te nüüd tulete?» 

Spartacus sattus silmapilguks segadusse, kuid vastas siis loomuliku tooniga: 

«Meie isanda Cumaes asuvast villast, kuhu me saatsime kallihinnaliste nõude transporti.» 
Vaikinud silmapilgu, küsis tsentuurio gladiaatoreilt: 

«Aga kas teie ei tea midagi sellest Lentulus Battiadese koolis kavatsetud ülestõusust?» 

«Kust peame meie sellest teadma?» vastas Spartacus lihtsameelse inimese toonil, kellel on 
ebameeldiv kõnelda 

175 

temale arusaamatuist asjuist. «Kui Lentuluse trotslikud ja ägedad õpilased oleksid otsustanud 
toime panna mingisuguse meeletuse, siis poleks nad muidugi mitte tulnud kõnelema sellest 
meiega; nad kadestavad ju meie õnne. Meil on väga hea oma suurepärase isanda juures.» 

See oli usutav ja Spartacuse sõnad olid niivõrd loomulikud, et nad veensid tsentuuriot. 

Ometi pidas ta vajalikuks ütelda: 

«Ehkki ma ei usu gladiaatorite ülestõususse, aga minu kohus on tarvitusele võtta kõik minust 
olenevad ettevaatusabinõud. Seepärast käsin ma teid mõõgad ära anda... Teie, gladiaatorid, 
olete siiski alatud inimesed, võite kõigega hakkama saada ... Andke oma mõõgad siia!...» 
Selle käsu juures pidi äge ja ettevaatamatu Enomaios peaaegu tegema asjatuks Spartacuse 
jõupingutused ja kõik lõplikult nurja ajama. 

Germaanlase käsi haaras raevuselt juba paljastatud mõõga, kui Spartacus, võttes parema 
käega kinni tema mõõga terast ja samal ajal vasaku käega tõmmates tupest enda oma, ulatas 
aupaklikult mõlemad mõõgad tsentuuriole; seejuures ütles ta ruttu, et takistada ägeduspurset 
Enomaioselt. 

«Sa talitad halvasti, Popilius, kui sa kahtled meis, ja vaevalt on meie isand prefekt sulle sinu 
umbusu eest tänulik. Aga igatahes, siin on sulle meie mõõgad ja luba meil Mettiuse majja 
tagasi minna.» 

«Selles, mis ma teinud olen, põlatud gladiaator, annan ma aru sinu isandale, nüüd aga kasige 
mõlemad siit minema!» 

Spartacus pigistas raevust väriseva Enomaiose paremat kätt, kummardas tsentuuriole ja 
suundus ühes ger-maanlasega linna. 

Sedamööda kuidas mõlemad gladiaatorid edasi läksid mööda Albanuse tänavat, kus valitses 
ebatavaline liikumine, veendusid nad järjest enam, et nende plaan on nurjunud, et kõigist 
pingutustest hoolimata jõuavad nad liiga hilja gladiaatorite kooli. 

Niipea kui nad olid väravast noolelennu kaugusele eemaldunud, kihutasid nad joostes 
Lentulus Battiadese kooli poole. 

Gladiaatorite kool asetses ühes linna kõige kaugemas kvartalis, otse linnamüüri juures. Ta 
koosnes rohkearvulistest ehitistest, mis väliselt 

üksteisest vähe erinesid. Kõik need ehitiste grupid, mis olid määratud üheks ja sekssamaks 
otstarbeks, olid sarnased, koosnesid neljast korpusest, ja piirasid suurt siseõue, kus. 
gladiaatorid harjutasid, kui ei sadanud vihma; vihmase ilmaga tegelesid nad võimlemise ja 
vehklemisega selleks määratud saalides. 

Igas neljas korpuses avanes pikkadesse koridoridesse lõputu rida väikesi tube, millest igaüks 
võis vaevalt mahutada ühe inimese, ja nendes kambrikestes magasid gladiaatorid kuivadest 
lehtedest või õlgedest asemeil. 


Igas ehitises oli peale vehklemissaali veel väike saal, mis oli määratud gladiaatorite relvade 
laoks. Neis raudvõredega ja tugevate massiivsete tammepuust ustega saalides hoiti alal 
mõõku, kilpe, nuge ja kolmharke — lühidalt, kõiksugu relvi, millega lanista pidi varustama 
oma gladiaatoreid, kui nad läksid amfiteatrisse. 

Kooli kaheksateist või kakskümmend maja olid omavahel ühendatud kitsaste teede ja 
radadega. Kunagi moodustas kogu see ala osa linnast, kuid pärast üles-tõusukatset, mis toimus 
kakskümmend kaheksa aastat enne meie poolt kirjeldatavat aega ühe rooma ratsaniku, 
Veciuse või Minuciuse eestvõttel, piirati kogu kooli territoorium müüriga — niisugune oli 
Rooma senati käsk. Müür oli mõnes kohas kakskümmend kaheksa, mõnes kolmkümmend 
jalga kõrge ja niiviisi moodustas kool kindluse keset suurt linna. 

Sellel õhtul, 20. veebruaril, jäid peaaegu kõik gladiaatorid — kummaline ja ebatavaline 
nähtus — kooli ruumidesse: ühed harjutasid vehklemissaalides pealetungimist ja kaitsmist 
puumõõkadega, ainukeste ja kahjutute relvadega, mille kasutamine oli neile lubatud; teised 
tegelesid õuedes võimlemisharjutustega; mõned jalutasid gruppides mööda kooli eri hooneid 
ühendavaid radu, lauldes barbarite salapäraseid laule, mille sõnu nende valvurid ei mõistnud; 
mõned tunglesid koridorides või seadsic end magama oma kambrikestes. 

Kuivõrd need õnnetud püüdsidki näida hajameelseim ja ükskõikseina, pidi igaüks, kes oleks 
jälginud tähelepa nelikult nende liigutusi ja nägusid, kergesti mõistma, e nad kõik on ärevas 
ootuses — mingisuguse tõsise ja era kordse sündmuse ootuses. 

«Kas gladiaatorid täna jalutama ei lähegi?» küsis ük valvur. 

«Kes neid teab! Nähtavasti kavatsevad nad täna harjunud kombe vastaselt jääda terveks 
õhtuks kooli.» 

«See saab väga igav õhtu nende vastikutele armukestele, kes neid asjatult ootavad naabruses 
asuvates kõrtsides ja trahterites.» 

«Cornelius Sulla vägevuse nimel, see on tõepoolest imelik!» 

«Niivõrd imelik, et — ütlen sulle salaja — see teeb mulle omajagu muret.» 

«Sa kardad mingisugust ülestõusu?» 

«Kuidas ütelda... ma ei usu, et see võimalik oleks... Aga mõni rahutus ... Kes teab? ... Nurin ... 
Ja kui sulle tõtt öelda, mitte ainult et ma kardan, vaid ma ootan seda.» 

«Ah, vannun põrgu fuuriate nimel, mul sügelevad käed! Ja kui...» 

Kuid sün leegionär peatus ja andis oma seltsimehele märku vait jääda, sest viimase selja taha 
ilmus kooli direktor ning omanik Lentulus Battiades. 

Lentuluse lähenemisel kummardasid mõlemad leegionärid talle aupaklikult. 

«Kas ei tea ehk keegi teist,» küsis Lentulus, «mis põhjusel on peaaegu kõik gladiaatorid 
jäänud kooli sel kellaajal, millal kool harilikult tühi on?» 

«Ei tea ...» pomises üks leegionäridest. 

«Meie ise ei imesta mitte vähem kui sina,» vastas teine suurema avameelsusega. 

«Aga mis siis toimub?» küsis Battiades kulmu kortsutades. «Kas ei ole ehk midagi teoksil?» 
Vastust ei järgnenud, kuid gladiaatoritega kauplejale tõi vastuse prefekti vabakslastu, kes tuli 
Lentuluse juurde oma isanda poolt hoiatama hädaohu eest, mis ei ähvardanud mitte ainult 
kooli, vaid ka linna ja vabariiki. Prefekt soovitas Lentulusele hoolega valvata ja kaitsta 
igasuguse kallaletungi eest relvaladusid, sulgeda kõik kooli väravad. Ta lubas saata hiljemalt 
poole tunni pärast kohale tribüün Titus Servilianuse kahe kohordiga ja üsna suure 
linnamiilitsa salgaga. 

Selle teate juures jäi Lentulus Battiades esialgu imestusest tummaks; ta ei liigutanud ennast, ei 
kõnelnud midagi, nagu oleks kaotanud meelemärkuse; kes teab, kui kauaks ta oleks sellesse 
kangestusse jäänud, kui 

ümberolijad poleks teda teadvusele toonud, nõudes ähvardava ohu vastu energiliste abinõude 
tarvituselevõtmist. 

Toibudes käskis Lentulus viivitamatult relvastuda kahesaja viiekümnel leegionäril ja kahesaja 
viiekümnel orjal, kes olid määratud kooli teenimiseks. Nad pidid tegema seda gladiaatoreile 
märkamatult. Seejärel ruttasid kõik Fortuna värava juurde, mille kaudu koolil oli ühendus 
linna selle osaga, kus asetses Kampaania Fortuna tempel. Siin tegi Lentulus edasised 
korraldused. 

Sel ajal kui ehmunud Lentulus need ettevaatusabinõud tarvitusele võttis, saabus Titus 
Servilianus, noor kahekümne kaheksa aastane tugeva kehaehitusega mees, kes suhtus 
põlgusega hädaohusse, kuid oli ülearu enesekindel ja järelemõtlematu; tema käsutuses oli 
kõigi prefekti vajaduste rahuldamiseks kaks kohorti, ja ühega neist tuli ta nüüd kooli juurde. 
«Ah!» ütles Lentulus sügava rahuldusohkega. «Kaitsku sind Jupiter ja aidaku sind Mars!... 
Tere tulemast!» 

«Räägi, räägi mulle, mis siin seni on juhtunud!... Kus on mässajad?» 

«Kuni praeguse silmapilguni pole olnud mingisugust liikumist, mingisugust mässu märki.» 
«Mis sa oled seni ette võtnud? Missugused korraldused teinud?» 

Lentulus teatas lühidalt tribüünile enda poolt tehtud korraldustest ja jäi täielikult lootma tema 
tarkusele, teatades, et on valmis pimesi alistuma tema käskudele. 

Titus Servilianus, mõtelnud veidi järele selle üle, mis on tarvis teha, tugevdas iga Lentuluse 
poolt varem relvade ja väravate kaitseks saadetud salka kahekümne oma leegionäriga. Ta 
käskis sulgeda kõik väravad peale Fortuna värava, kuhu jäi ise suurema osaga kohordist, 
kahesaja kuuekümne leegionäriga. 

Seni kui neid korraldusi täideti, levis gladiaatorite keskel suur ärevus. Nad kogunesid õuedes 
arvukate, järjest kasvavate salkadena ja kõnelesid valjusti omavahel. 

«Suletakse relvaladusid! ...» 

«Tähendab, meid on ära antud! ...» 

«Kõik on teada! ...» 

«Me oleme kadunud! . ..» 

«Kui vähemalt Spartacus siin oleks!...» 

«Ei tema ega Enomaios ole siia jõudnud: nad löödi Roomas risti! ...» 

«Meil pole õnne!...» 

«Needus ebaõiglastele jumalatele! ...» 

«Suletakse väravaid! ...» 

«Ja meil pole relvi! ...» 

«Relvi! ... Relvi!...» 

«Kes annab meile relvi? ...» 

Lühikese ajaga paisusid need kümne tuhande mehe möirgavad, vanduvad, needvad hüüatused 
nagu kõu ja muutusid kohutavaks nagu meremüha tormis. Ainult tänu Spartacuse poolt 
määratud leegioni- ja kohordiülemate ühistele pingutustele hakkasid gladiaatorid rahunema ja 
neile antud käskude kohaselt igaüks oma kohorti tagasi minema. 

Nii tuli siis, et seks ajaks kui pimedus maad kattis, tekkis neis kahekümnes tohutus õues, kus 
nüüdsama olid valitsenud korralagedus, karjed ja meeleheide, täielik rahu ja sügav vaikus. 
Igasse õue oli kogunenud kohort gladiaatoreid, kes seisid vaikides ja ootasid värisedes otsust; 
selle pidid tegema ülemad, kes olid samal ajal kogunenud ühte vehk-lemissaali 
nõupidamisele. 

Kõik see toimus parajasti siis, kui Spartacus ja Enomaios pärast nii paljusid pingutusi ja ohte 
Lentuluse kooli juurde jõudsid. Nad peatusid, nähes endi läheduses piike, odasid, mõõku ja 
kiivreid, mis välkusid pimeduses tõrviku valgusel. 


«Need on leegionärid!» ütles Enomaios Spartacusele tasakesi. 

«Jah,» vastas see, tundes, et tal süda ähvardab selle vaatepildi juures lõhkeda. 

«Tähendab, on liiga hilja. . . Kool on ümber piiratud .. . Mis me peame tegema?» 

«Oota!» 

Ja pingutades kuulmist, et tabada vähimatki kauget häält või müra, jälgis Spartacus 
tähelepanelikult tõrviku liikumist, mis ikka enam eemaldus ja varsti hoopis silmist kadus. 

Siis ütles Spartacus Enomaiosele: 

«Seisa ja vaiki.» 

Suurima ettevaatusega hakkas ta liikuma selle koha poole, kust varem olid Rooma leegionärid 
läbi läinud. Astunud kuus või seitse sammu, traaklane kuulatas; ta tabas tasase sosina ja tõstis 
parema käe silmade juurde. 

Teritades niiviisi nägemist ja pingutades kõiki oma meeli, võis ta veidi aja pärast eraldada 
tänava lõpus liikuvat tumedat inimeste salka. Ta tuli ettevaatlikult endisele kohale tagasi, 
võttis Enomaiosel käest kinni ja nad läksid mööda kitsast tänavat alla. Siis pöördus Spartacus 
vasakule, ja astunud kümme sammu mööda seda uut rada, peatus ning ütles kiiresti tasa oma 
seltsimehele: 

«Nad on alles praegu alustanud kooli ümberpiiramist ega ole seda veel lõpule viinud; nüüd 
paigutavad nad sõdurite salku igale tänavaristile. Meie tunneme neid keerulisi radu paremini 
kui nemad ja jõuame minutit kümme enne neid selle müüri juurde, mis piirab kooli linna poolt 
küljest. Selles kohas on müür pisut varisenud, mitte üle kahekümne kaheksa jala kõrge, sealt 
me pääsemegi kooli.» 

Nõndaviisi võitles see erakordne inimene imekspandava rahu ja mehisusega meeleheitlikult 
vaenuliku saatuse vastu. 

Tõesti läks kõik nii, nagu ta oli ette näinud, ja varsti jõudsid Spartacus ning Enomaios, kiiresti 
mööda pimedaid keerulisi jalgteid edasi liikudes, kavatsetud kohas kooli müüri juurde. Siin 
hakkas Enomaios osavusega, mida tema hiiglasuurelt kogult oodata ei võinud, müürile roni- 
ma, kobades eendeid ja teravaid krohvita kivinukke. Varsti jõudis ta üles müürile ja hakkas 
teiselt poolt alla ronima. 

Niipea kui germaanlane Spartacuse silmist kadus, haaras viimane parema käega seinast 
esileulatuva kivi teravast nukast kinni ja hakkas mööda seda ebamugavat treppi üles ronima. 
Kui ta vasaku käe nihestust unustades ka selle tarvitusele võttis, kostis tema suust valukarje ja 
õnnetu kukkus selili maha. 

«Mis on juhtunud, Spartacus?» küsis summutatud häälel Enomaios, kes oli juba müürilt 
kooliõue hüpanud. 

«Ei midagi...» vastas rudiaarius. Ta võttis kogu oma tahte kokku, ja pööramata tähelepanu 
valule, mida tekitas tugevasti paistetanud käsi, hakkas uuesti kaljukitse osavusega müürile 
ronima. «Mitte midagi.. . Minu väänatud käsi...» 

«Ah, kõigi põrgu madude nimel!» hüüdis Enomaios, vaevaga oma häält summutades. «Sul on 
õigus!... Me ei mõtelnud sellele. . . Oota mind, ma tulen uuesti üles müürile ja aitan sind. 

181 


Ja nende sõnadega tegi ta tõesti katset üles ronida, kuid kuulis Spartacuse häält, kes kordas: 
«Pole viga... pole viga... Ära liiguta ennast... Ma tulen silmapilk sinu juurde... ilma igasuguse 
abita...» 

Viimaste sõnade juures tuli tema mehine kogu tõesti ülal müüril nähtavale ja mõne aja pärast 
nägi Enomaios, kuidas traaklane laskus kiiresti nagu treppi mööda kivilt kivile, lõhelt lõhele, 
ja viimaks maha hüppas. 


Enomaios astus ruttu Spartacuse juurde ja tahtis tema käe seisukorra järele pärida, kuid 
peatus, hämmastatud rudiaariuse ilmest. Siniseks tõmbunud nägu ja klaasistunud, pärani 
avatud silmad tegid ta enam viirastuse kui inimese taoliseks. 

«Spartacus!... Spartacus!...» hõikas germaanlane teda tasakesi. Ja selle metsiku inimese toores 
näos lõi särama niisugune õrnuseilme, milleks teda poleks kuidagi võinud suuteliseks pidada. 
«Spartacus... sa kannatad liiga . . . rohkem, kui inimene suudab taluda .. . Spartacus ... sa 
langed minestusse ... Istu siia.» 

Nende sõnadega surus Enomaios traaklase armastavalt oma käte vahele ja pani ta istuma 
suurele kivile, toetades tema selja vastu müüri. 

Spartacus oli tõesti nõrkemas füüsilistest ja moraalsetest kannatustest, mis olid piinanud teda 
viimase viie päeva jooksul. Tema nägu muutus koolja näo taoliseks, sellel tulid nähtavale 
higitilgad, sellal kui otsaesine oli külm nagu marmor; kahvatud huuled tõmblesid kramplikult 
ja vaevalt kuuldavad oiged tungisid aegajalt esile tugevasti kokkupigistatud hammaste vahelt. 
Vaevalt oli Enomaios ta müüri vastu toetanud, kui Spartacus laskis pea õlale vajuda ja jäi 
lükumatuks. 

Ta näis surnuna. 

Karm germaanlane, kes oli ootamatult muutunud halastajaõeks, vaatas nõutult sõpra, 
teadmata, mida teha. Viimaks võttis ta Spartacuse vasaku käe labast kinni, kergitas seda 
tasakesi ja heitis tuunika käise tagasi. Käsi oli tugevasti tursunud ja paistes. Enomaios 
otsustas, et on tarvis käsi kohe kinni siduda, ja hakkas oma mantli äärt ära kiskuma. 

Käe ettevaatamatu puudutus tekitas Spartacusele hirmsat valu; ta hakkas oigama ja avas 
pikkamisi silmad. 

Vaevalt meelemärkusele tulnud, vaatas ta ringi, tõusis püsti ja hüüdis pilkliku häälega: 

«Vaat kus on kangelane!... Olümpose Jupiteri nimel, Spartacus on muutunud viletsaks 
memmeks! Meie vendi tapetakse, meie üritus on lõplikult nurjumas, mina aga langen 
minestusse! Argpüks!» 

Vaevaga suutis Enomaios veenda teda selles, et ümberringi on kõik vaikne, et tema minestus 
oli kestnud ainult kaks minutit ja et tema käe seisukord on väga halb. 

Ja seda kõneldes sidus germaanlane Spartacuse käe tugevasti kinni. Köitnud mähise pikema 
otsa kaela ümber, asetas ta haige käe rinnale horisontaalsesse asendisse ja ütles: 

«Nüviisi tunned sa vähem valu. Spartacusele jätkub ainuüksi paremast käest, et olla 
võitmatu.» 

«Kui meil ainult korda läheks mõõgad kätte saada!» vastas traaklane, kiiresti lähima maja 
poole minnes. 

Eesmine saal oli tühi. Läinud sellest läbi, astusid nad õue. 

Seal seisid vaikides, kohortidesse kogunenult viissada gladiaatorit. Spartacuse ja Enomaiose 
ootamatu ilmumine kutsus välja valjud rõõmuhüüded. 

«Tasa!» hüüdis Spartacus võimukalt. 

«Tasa!» kordas Enomaios. 

«Vaikige ja seiske lahingukorras, nüüd pole aeg tühja kisa jaoks,» lisas rudiaarius juurde. 

Ja niipea kui oli uuesti tekkinud sügav vaikus, küsis ta: 

«Kus on tribüünid, tsentuuriod, ülemad?» 

«Kõrval, Aurora hoones, peavad nõu, mis edasi teha,» vastas üks dekaanidest, «sest kool on 
Rooma kohortidest ümber piiratud ja relvaladusid kaitsevad suured leegionäride salgad.» 

«Ma tean,»vastas Spartacus ja lisas Enomaiose poole pöördudes: «Lähme Aurora kooli.» 
Seejärel ütles ta valjusti gladiaatoreile: 

«Kõigi taeva ja põrgu jumalate nimel, ma käsin teil korda ning vaikust pidada.» 

Väljunud vanast koolist (nii nimetati hoonet, kus nad olid viibinud need mõned minutid), 
suundusid nad teise hoone poole, mis kandis «Aurora kooli» nime, ja astusid kiiresti 


vehklemissaali, kus umbes kakssada gladiaatorit — tribüüni, tsentuuriot ja Rõhutute Liidu 
peastaabi liiget — 

arutasid küsimust, mis tuleks sel hädaohtlikul momendil ette võtta. 

«Spartacus!» hüüdsid mitu häält rudiaariuse ilmumisel. 

«Me oleme kadunud!» ütles gladiaator, kes koosolekut juhatas. 

«Veel mitte,» ütles Spartacus, «kui me vallutame kas või ühegi relvalao.» 

«Aga kuidas me suudame seda teha?» 

«Kas meil on tõrvikuid?» küsis Spartacus. 

«Meil on neid kolmsada viiskümmend või nelisada.» 

«Need on meie relvad!» hüüdis Spartacus, kelle silmis süttis rõõm. «Kõigi sellesse kooli 
koondatud kümne tuhande gladiaatori hulgas olete teie kahtlemata kõige julgemad. Täna õhtul 
peate teie oma vahvusega ja lõvi-julgusega tõendama, et teie õnnetuskaaslased pole oma 
ülemate valikus eksinud. Kas olete valmis kõigeks?» 

«Oleme valmis kõigeks!» vastasid kakssada gladiaatorit kindlalt, nagu üks mees. 

«Kas olete valmis, kui vaja läheb, võitlema relvituina relvastatute vastu ja laskma end maha 
tappa nagu lambad?» 

«Oleme valmis kõigeks!» vastasid kakssada gladiaatorit ühel häälel. 

«Siis rutem! . .. Koguge kõik tõrvikud kokku... Teeme nende arvu kahekordseks . . . 
kolmekordseks, kui see võimalik on, süütame nad ja relvastume nendega. Tormame lähima 
relvalao valvemeeskonna kallale, lööme ta põgenema, siis süütame ukse põlema ja saame nii 
palju relvi, kui meil vaja on kindla ja lõpliku võidu saavutamiseks. Ei, ma vannun Olümpose 
pühade jumalate nimel, mitte kõik pole kadunud, seni kui on veel usku üritusse; mitte kõik 
pole kadunud, seni kui on veel julgust! Vastupidi, võit on kindlustatud, kui me jääme 
vankumatuks oma otsuses võita või surra!» 

Rudiaariuse välkuvad silmad panid otsekui üleloomulikus valguses särama tema hingestatud 
näo. Usk ja vaimustus kandusid elektrivooluna edasi kahesaja gladiaatori südamesse. 
Silmapilkselt kogusid nad mitmesuguseid tulelonte — tõrva ja rasvaga immutatud takud, 
süttiva materjaliga täidetud torudesse pistetud vaigused laastukimbud, süütasid need, ja 
valmistusid nende viletsate relvadega nagu mõõkadega meeletult vehkides kõigile 
hädaohtudele vastu astuma. 

Vahepeal oli tsentuurio Popilius tugevdanud kõiki valveposte linna väravais, toonud 
gladiaatorite kooli juurde üle kolmesaja leegionäri ja ühes nendega asunud tribüün Titus 
Servilianuse juhatuse alla. Samaaegselt jõudis Fortuna värava juurde umbes seitsesada sõdurit 
Capua linnamiilitsast prefekt Mettius Libeo otsesel juhtimisel. 

Prefekt oli umbes viiekümneaastane pikakasvuline väga paks mees rõõsa näoga, millest juba 
esimesel pilgul võis välja lugeda armastust rahu ja vaikse elu ning epikuurlike naudingute 
vastu peekri juures ja lõunalauas. 

Juba palju aastaid Capua prefektuuri juhtides kasutas ta laialt mõnususi, mida pakkus see 
kõrge ja kadestatav ametikoht. Tema kohused sel rahulikul ajal olid väga kerged. Seepärast 
tabas teda äkki linna kohale kerkinud äikesepilv ettevalmistamatuna, hämmastas teda nagu 
meeldivast unenäost ärganud inimest. Õnnetu ametnik sattus segadusse ja hakkas rabelema 
nagu kanapoeg takus. 

Kuid olukorra tõsidus, hirm karistuse ees, tema naise, auahne ja resoluutse Domitia 
energilised pealekäimised ja viimaks vapra tribüüni Servilianuse nõuanded said võidu, ja 
Mettius, ilma et ta isegi hästi oleks mõistnud, mis toimub, või oma käskude tagajärgi ette 
näinud, otsustas lõpuks midagi ette võtta, teha mõned korraldused. 


Nende korralduste kõige ettenähtamatumaks tagajärjeks oli see, et linnamiilitsa kiiresti 
kogunenud ja relvastunud sõdurid hakkasid korraga karjuma, et neid viiks lahingusse prefekt 
ise ja et nad usaldavad ainult teda. 

Algul keeldus vaeseke miilitsa palve rahuldamisest kogu energiaga, mida sisendas temasse 
hirm: ta kõneles, et tema on toogamees, aga mitte mõõgamees, tõendas, et tema kohalolek on 
vajalik prefektuuri majas, selleks et kõike ette näha, kõige eest hoolitseda ja korraldusi teha; 
kuid Capua senaatorite, miilitsa kisa ja naise etteheidete survel pidi õnnetu alistuma ja kiivri 
pähe, raudriided ümber ning mõõga vööle panema. Mitte nagu ülem, kes sõjaväe eesotsas 
läheb võitlema vaenlasega, vaid nagu ohver, keda tapale viiakse, hakkas ta Capua miilitsa 
eesotsas gladiaatorite kooli poole liikuma. 

Niipea kui Capua sõdurid Fortuna värava juurde jõudsid, astus tribüün Servilianus Popiliuse 
ja Lentulus Battiadese saatel prefektile vastu ja ütles, et on vaja 

korraldada nõupidamine lähema tegevuskava arutamiseks. 

«Jah ... nõupidamine, nõupidamine... vähe on ütelda — nõu pidada... tarvis on enne vaadata, 
kas kõik teavad... kas kõik suudavad...» ütles suures segaduses Mettius, kelle seisukorda 
raskendas veel see, et ta teda haaranud hirmu teiste eest varjata püüdis. 

«Sellepärast et... lõpuks,» jätkas ta pärast lühikest mõtisklust, soovides sellega teisi uskuma 
panna, nagu mõtleks ta millelegi: «Ma tunnen kõiki vabariigi seadusi ja oskan vajaduse korral 
ka mõõka tarvitada... ja kui vaja läheb ... võin anda oma elu kodumaa heaks ... aga juhtida 
miilitsat... nii... ootamatult... ilma et ise teaks, kelle vastu... kuidas... kus ... sellepärast et 
üldiselt... kui võitlus käiks teadaoleva vaenlase vastu ... lahtisel väljal... ma teaksin, mis teha... 
ma oskaksin teha... kuid ...» 

Tema segane kõneosavus lõppes otsa. Kuidas ta otsiski esialgu kõrvu ja pärast nina sügades 
teisi sõnu, et lõpetada oma kõne, ei suutnud ta midagi välja mõtelda; ja grammatika reeglite 
vastaselt lõpetaski vaene prefekt oma kõne selle sõnaga — «kuid». 

Tribüün Servilianus naeratas; ta tundis hästi prefekti iseloomu ja mõistis tema kimbatust. 
Selleks et prefekti hädast välja aidata ja samal ajal teha kõik, mis ta ise oli kavatsenud, ütles 
tribüün: 

«Ma arvan, et võib vastu võtta ainult ühe plaani selle rahvarämpsu vandenõu 
likvideerimiseks: valvata ja kaitsta saale, kus hoitakse alal relvi, sulgeda kooli väravad ja 
valvata neid, et takistada gladiaatorite põgenemist, tõkestada kõik tänavad ja väljapääsud 
linna. Kõige selle eest olen ma juba hoolt kandnud.» 

«Ja sa tegid väga hästi, vapper Servilianus, kui sa selle eest hoolt kandsid,» ütles prefekt 
tähtsa ilmega, olles väga rahul, et tribüün oli oma ettenägelikkusega päästnud tema 
korralduste tegemise vaevast ja vastutusest nende eest. 

«Nüüd,» lisas Servilianus, «jääb mulle umbes sada viiskümmend leegionäri. Ühendades need 
linna vaprate militsionääridega, võiksin ma julgesti mässajate vastu välja astuda, sundida neid 
laiali minema ja oma puuridesse tagasi pöörduma.» 

«Väga hea, suurepäraselt välja mõeldud! See on just 

see, mis ma tahtsin ette panna!» hüüdis Mettius Libeo, kes polnud lootnud, et Servilianus 
sõjalise operatsiooni juhtimise enda peale võtab. 

«Mis puutub sinusse, tark Libeo, siis soovid sa kahtlemata tegevusest otseselt osa võtta...» 
«Oo.. kui sina siin oled... vapper ja kogenud võitlustes, ja tahad, et mina pretendeeriksin... 00, 
ei... iial ei hakka ma...» 

«Kuna sina seda soovid,» jätkas tribüün prefekti katkestades, «siis võid sa jääda nende saja 
Capua sõduriga Herculese kooli väravasse, mis asetseb siit vibunoole kahekordsel 
lennukaugusel, et kaitsta ühes varem sinna paigutatud leegionäridega väljapääsu...» 


«Kuid ... sa mõistad, et... õieti olen ma toogamees ... aga sellest hoolimata... aga kui sa arvad, 
et...» 

«Aa, ma mõistan sind: sa sooviksid osa võtta taplusest selle pööbliga, milleks meid võib-olla 
sunnitakse... aga siiski on selle värava kaitse tähtis asi ja seepärast palun ma sind see ülesanne 
enda peale võtta.» 

Ja tasakesi ütles ta Libeole peaaegu kõrva sisse: 

«Sind ei ähvarda seal mingi oht.» 

Siis jätkas ta valjusti: 

«Muide, kui sa mõtled mõne teise korralduse teha...» 

«Aga ei... ei...» ütles Mettius Libeo pisut julgemaks muutudes. «Mine ja aja mässajad laiali, 
mine, Vapper ja üliettenägelik noormees, mina aga lähen saja sõduriga mulle juhatatud 
valvepostile, ja kui nood teevad katset sealt välja tulla... kui nad tulevad mind ründama... siis 
te saate näha... neil läheb halvasti... ehkki... ma olen lõpuks toogamees... kuid ma mäletan 
veel oma nooruse sõjalisi vägitegusid... ja häda neile õnnetuile...» 

Niiviisi pomisedes ja julgena näida püüdes surus ta Servilianuse kätt ja läks tema käsutusse 
antud sõdurite saatel tema hoolde usaldatud valvepostile, nukrutsedes südamepõhjas selle 
kurva seisukorra üle, millesse ta oli sattunud nende kümne tuhande mässaja meeletu fantaasia 
pärast. 

Samal ajal viibisid gladiaatorid lootuse ja meeleheite vahel kõheldes ikka veel õuedes, 
oodates käske ülematelt, kes olid relvastunud tõrvikutega ja valmistusid iga hinna eest 
vallutama relvaladu Herculese koolis; sissepääsu sellesse saali valvasid viiskümmend 
leegionäri ja orja, kes olid otsustanud elu hinnaga kaitsta ust mässajate eest. 

Kuid sel silmapilgul, kui Spartacus, Enomaios ja nende seltsimehed olid valmis tungima 
koridori, mis viis relva-saali juurde, katkestasid pasunahelid öövaikuse ja kandusid nukralt 
õuedesse, kus olid koos õnnetud gladiaatorid. 

«Tasa!» hüüdis Spartacus oma seltsimehi peatades ja kuulama valmistudes. 

Tõepoolest, pasunahelide järel kostis heeroldi hääl, kes Rooma senati nimel nõudis, et 
mässajad laiali läheksid ja oma kambreisse tagasi pöörduksid, hoiatades, et sõnakuulmatuse 
korral aetakse nad laiali vabariigi sõjajõuga. 

Nagu oleks kuulutaja teadaanne lähedastest mägedest vastu kajanud, nii kordasid seda 
monotoonselt teised kuulutajad sissekäikude juures kõigisse õuedesse, kus viibisid 
gladiaatorid. 

Sünge ja hirmsa näoga, silmad maas, seisis Spartacus hetke mõtteid kogudes nagu inimene, 
kes iseendaga nõu peab. Viimaks pöördus ta oma seltsimeeste poole ja ütles küllalt valjusti, et 
nad teda kuulda võiksid: 

«Kui rünnak, mille me nüüd ette võtame, et kõrvalasuvasse relvasaali pääseda, õnnestub, siis 
jätkub seal leiduvatest mõõkadest selleks, et vallutada kooli ülejäänud laod, ja me võidame. 
Kui aga rünnak ei õnnestu, jääb meile ainult üks väljapääs selleks, et meie ettevõte lõplikult ei 
nurjuks. Vanemad tsentuuriod mõlemast leegionist peavad siit lahkuma ja meie seltsimeeste 
juurde tagasi minema. Kui nad veerand tunni pärast ei kuule meie vabadushümni helisid, siis 
käskigu nad kõikidel vaikides laiali minna ja kambreisse tagasi pöörduda; see on siis märgiks, 
et me ei suutnud relvi vallutada. Meie aga paiskame sel juhtumil maha ja süütame põlema 
jalgvärava, mis asub poolel vibunoole lennukaugusel Herculese kooli väravast, ja jõudes 
Ganymedese kõrtsi, relvastume seal, millega võimalik, ületame kõik takistused, mis ette 
tulevad, ja nii palju, kui meid ellu jääb — olgu sada, kuuskümmend, kolmkümmend meest —, 
asume laagrisse Vesuuvi mäel ning heiskame seal vabaduselipu. Sinna kogunegu kõige 
lühemaid teid kaudu, ilma relvadeta või relvadega, gruppides või üksikult, kõik meie vennad; 
sealt algab rõhutute sõda rõhujate vastu.» 


Ja pärast väga lühikest pausi, nähes, et kaks vanemat tsentuuriot ei tihka lahkuda kohalt, kus 
käesoleval momendil hädaoht oli kõige suurem, ütles ta: 

«Armodius, Cluvianus, peastaabi nimel käsin teil minna!» 

Mõlemad noormehed kummardasid ja läksid südant kõvaks tehes kumbki eri külge. 

Siis pöördus Spartacus oma seltsimeeste poole' ja ütles: «Ja nüüd ... edasi!» 

Astudes ühes Enomaiosega esimesena koridori, kus asetses relvasaal, sööstis ta välgukiirusel 
leegionäride peale, kelle ülem, ühekäeline ja ühesilmaline veteran, karjus: 

«Edasi! ... Noh, edasi! ... Nurjatud gladiaatorid! .. . Eda.. .» 

Kuid ta ei saanud lõpetada, sest Spartacus sirutas käe välja ja lõi talle pika põleva tõrvikuga 
näkku. 

Vana veteran karjatas koledasti ja taganes. Asjata püüdsid sõdurid tabada Enomaiost ja 
Spartacust, kes meeleheitliku ägedusega oma ennenägematut relva käsitsedes neile peale 
rõhusid ja neid lao ukse juurest eemale tõrjusid. 

Sel ajal hakkasid leegionärid Titus Servilianuse juhtimisel ja kahte salka jagatud Capua 
militsionäärid tsentuu-riotega eesotsas üheaegselt tungima kolme õue peale ja mitmesse kohta 
tihedasti kokku kogunenud relvitute gladiaatorite peale viskeodasid heitma. 

See oli kohutav silmapilk. Valju kisa ja needustega taganesid gladiaatorid selle tiheda odade 
rahe all mitmesuguste väljapääsude poole, karjudes nagu ühel häälel: 


«Relvi!... Relvi! ... Relvi!.. .» 
Kuid odade rahe sadas edasi. Varsti muutus gladiaatorite taandumine paaniliseks 
põgenemiseks. 


Siis algas tunglemine väljapääsude juures, tõuklemine koridorides; gladiaatorid peitsid end 
kambreisse, lämmatasid, sõtkusid üksteist; kostis sõimu, metsikuid karjeid, palveid ja 
anumist, haavatute ja surijate oigeid. 

Gladiaatorite tapmine kolmes esimeses õues ja nende põgenemine tõid otsese tulemusena 
kaasa paanika ja julgusetuse kohortides, mis olid kogunenud ülejäänud õuedesse: gladiaatorite 
read hakkasid kiiresti lagunema. Kui gladiaatoreil oleksid olnud relvad, oleksid nad võinud 
võidelda, surra kõik viimseni või saavutada täieliku võidu, nüüd aga, kus nad olid relvituina 


määratud mahatapmisele, ei võinud ega tahtnud need inimesed vee- 

rand tunnikski kokku jääda ja mõtlesid ainult isiklikule pääsemisele. 

Vahepeal võitlesid Spartacus ja Enomaios nagu näljased tiigrid veel kahe seltsimehe kõrval 
— koridori kitsus ei lubanud võidelda rohkem kui neljal reas — ja lühikese ajaga jõudsid nad 
leegionärid ukse juurest ära ajada. Neid energiliselt jälitades tõrjusid gladiaatorid nad õige pea 
aatriumi, kuhu vähehaaval kogunes üle saja gladiaatori oma tõrvikutega. Nad paiskasid osa 
leegionäre maha, võtsid neilt relvad ja tapsid nad, osa aga kihutasid kõrvetatud nägudega ja 
pimestatuina põgenema; samal ajal viskasid koridoris tunglevad gladiaatorid tõrvikud hunni- 
kusse relvasaali ukse ette, püüdsid seda põlema süüdata ja niiviisi sinna juurdepääsu avada. 
Leegionärid, kes põgenesid Spartacuse metsiku pealetungi eest, jooksid valju häda- ja 
valukisaga mitmesse suunda laiali ja mõned neist sattusid Servilianuse, Popiliuse ja Soloniuse 
kohortide sekka, kes läksid koondrivis, jälitades põgenevaid gladiaatoreid, nagu neid oli 
kästud. 

Tribüün ja tsentuurio said niiviisi teada uuest hädaohust, mis neid ähvardas. Seepärast ruttas 
Popilius Herculese kooli juurde, tormas koridori, kus relvasaali uks hakkas juba leegitsema, ja 
nähes, et on kasutu võidelda mõõkadega tõrvikute vastu, käskis tagumistel ridadel heita 
vaenlase peale viskodasid. See relv saavutas ka siin lühikese ajaga täieliku võidu ülestõusnute 
vapruse üle. 

Spartacuse salk taganes, aga et siin olid kõige vahvamad ja tugevamad gladiaatorid, taganesid 
nad täies korras, heites roomlaste peale tõrvikuid, tõmmates viskodasid haavatute ja tapetute 
kehadest ning viies enestega kaasa. Tõmbunud koridori sügavusse aatriumi juurde ja 
tarvitades neid viskodasid nagu mõõku, võitlesid nad vihaselt leeginonäridega väljapääsu 
pärast koridorist. 

Kui Spartacus Enomaiose ja saja gladiaatoriga aatriumist õue tuli, nägi ta gladiaatorite 
korratut põgenemist. Karjetest, hüüdeist ja hädakisast mõistis ta, et õuedes oli kõik kadunud ja 
et jäi ainult üks pääsetee — koolist välja tungida ja otsida varjupaika Vesuuvil. Seepärast läks 
ta tagasi aatriumi ja karjus kõuehäälel, mida oli kuulda isegi keset tapluse kära ja möllu: 
«Kellel on mõõgad, jäägu siia ja kaitsku võimalikult kauem seda väljapääsu leegionäride 
eest!» 

Mõned gladiaatorid, kes olid relvastatud vaenlaselt ära- 

võetud mõõkade ja piikidega, asusid elava tõkkena väljapääsu juurde, mida Popilius asjata 
püüdis vallutada. 

«Minu järel!» karjus Spartacus vehkides kõrgel õhus tõrvikuga ja andes sellega märku 
ülejäänud gladiaatoreile. 

Ühes Enomaiosega jookis ta kiiresti kooli ümbritseva müüri juurde, sinna, kus kitsas ja 
madalavõitu värav, mis oli juba palju aastaid lukus ja kinni taotud, pidi saama gladiaatoreile 
ainukeseks pääseteeks. 

Kuid selleks, et seda maha põletada, oleks läinud vaja vähemalt pool tundi. Oli ilmne, et 
võitjad, liikudes edasi kõiki teid mööda, poleks seda aega gladiaatoreile andnud, teiselt poolt, 
gladiaatoreil polnud tapreid ega vasaraid, et ust lahti murda. Mis teha? Kuidas võimalikult 
rutem see väljapääs avada? 

Äga sel ajal kui kõik olid ärevuses ja mures, otsides igaüks endamisi abinõu, heitis võimas 
Enomaios pilgu marmorsambale, mis oli siin läheduses maas, ja hüüdis seltsimeeste poole 
pöördudes: 

«Astuge ette, kõige tugevamad!» 

Silmapilk astusid seitse või kaheksa kõige pikemat ja tugevamat gladiaatorit teiste hulgast 
välja ja jäid Enomaiose ette seisma. Vaadanud nad kiiresti üle vilunud inimese silmaga, 


pöördus ta ühe tüseda ja pika samniidi poole — see oli peaaegu samasugune hiiglane nagu 
tema ise. Kummardunud samba kohale, pani ta käed selle ühe otsa alla ja ütles: 

«Noh, vaatame nüüd järele, kui tugev sa oled: võta sel sambal teisest otsast kinni.» 

Kõik mõistsid Enomaiose kavatsust. Ilma vaevata tõstsid germaanlane ja samniit samba üles 
ja toimetasid selle kohale, peatusid siis, ja võttes selle tohutu mürakaga veidi hoogu, heitsid ta 
kõigest jõust vastu ust, mis lõi hirmsa hoobi all rägisema. 

Kaks korda pidid mõlemad gladiaatorid seda võtet kordama ja kolmandal korral langes uks 
maha, purunedes tükkideks. Kustutanud ja visanud maha tõrvikud, väljusid gladiaatorid 
vaikides ukse kaudu ja läksid Spartacuse järel Ganymedese trahteri poole. 

See oli Lentuluse koolile lähim kõrts, kus gladiaatorid käisid kõige sagedamini. Selle 
peremees oli rudiaarius, suur Spartacuse sõber, kes võttis vandenõust osa. 

Trahter, mille sissekäigu kohal rippus kole silt, kus oli kujutatud inetu Ganymedes valamas 
nektarit peekrisse 

192 

mitte vähem vastikule Jupiterile, asetses vaevalt vibupüssi laskekaugusel kohast, kus olid 
postil sõdurid paksu ja rahumeelse prefekti Mettius Libeo juhatuse all. 

Sügavas vaikuses liikusid Spartacus ja kakssada gladiaatorit edasi, sammudes üksteise taga. 
Poolvaljusti antud käsu peale jäid kõik seisma. 

Traaklane, germaanlane ja veel mõni gladiaator astusid trahterisse. Selle omanik, rudiaarius, 
kes oli suures mures võitluse tulemuste pärast, mida ta aimas toimuvat koolist kostva kisa ja 
kära järgi, jooksis kiiresti välja neile vastu ja hakkas pärima: 

«Noh, kuidas on? ... Mis on uut? ... Kuidas lahing läheb?...» 

Aga Spartacus katkestas hoobilt need küsimused, üteldes: 

«Vibinius, anna meile kõik relvad, mis sul on, ja anna meile kõik, mis meeltheitvate inimeste 
käes võib relvaks olla.» 

Nende sõnadega jooksis ta ahju juurde ja haaras määratu suure praevarda, sellal kui Enomaios 
võttis maha seinal rippuva kirve. Haaranud sülle praevardad, noad ja vikatid, väljusid nad 
trahterist ja jagasid need relvad seltsimeeste vahel. Nende eeskujule järgnesid ka teised. Varsti 
olid kõik relvastatud. 

Täielikus vaikuses hakkasid nad liikuma tänava poole, mida valvasid Rooma sõdurid. 
Valvesalga tunnimehed jõudsid vaevalt häiret tõsta, kui gladiaatorid metsloomaraevuga neile 
kallale tormasid meeletult hoope jagades. See võitlus kestis mõne minuti ja gladiaatorite 
pöörane rünnak lõppes kiiresti leegionäride ja Capua miilitsa väikesearvuliste salkade 
purustamisega. 

Noor miilitsa tsentuurio Ouintus Volusius õhutas sõdureid võitlusele ja karjus: 

«Edasi, kaapualased!... Julgemini, Tifata Jupiteri nimel! Mettius ... vapper Mettius, julgusta 
sõdureid!» 

Mettius Libeot oli gladiaatorite esimese ootamatu rünnaku juures haaranud kirjeldamatu 
paanika ja ta oli peitnud enda ühe väikese salga sappa; kuuldes nüüd, kuidas teda 
järelejätmatult kohusetäitmisele kutsutakse, hakkas ta karjuma, ilma ise mõistmata, mis ta 
hüüab: 

«On õige, et... muidugi... Julgemini, kaapua- 

lased!... Edasi, vahvad kaapualased!... Mina hakkan juhtima... teie võidelge... Ärge kartke... 
midagi... Andke pihta... Tapke!...» 

Ja iga lausutava sõna juures astus ta sammu tagasi. Aga julge Ouintus Volusius langes, 
läbistatuna praevardast, mille Spartacus raevuse hooga temasse pistis, ja gladiaatorid murdsid 
läbi ning tormasid joostes õnnetust prefektist mööda, kes kössi tõmbudes põlvili langes ja 
hakkas karjuma väriseva nuukseist katkeva häälega: 


«Mina olen toogamees... Ma pole teinud ... midagi halba... armu... armu, 0o vaprad!... 
Halastust!...» 

Ta ei saanud oma palvet jätkata, sest sel silmapilgul lähenes Enomaios ja andis talle jalaga 
tugeva hoobi rindu. 

Kui gladiaatorid olid sammu kolmsada ära jooksnud, peatus Spartacus ja ütles hingeldades 
Enomaiosele: 

«Pooled meist peavad siia jääma, et kas või pooleks tunniks meie jälitajaid kinni pidada ja 
anda teisele poolele aega üle linnamüüri pääseda.» 

«Mina jään!» hüüdis Enomaios. 

«Ei, sina viid nad Vesuuvi juurde, mina aga jään siia...» 

«Mitte mingil juhtumil! Kui mina suren, suudad sina sõda jätkata, aga kui sina otsa saad, on 
kõigel lõpp.» 

«Jookse, jookse sina, Spartacus,» hüüdsid mitu gladiaatorit, «meie jääme siia Enomaiosega!» 
See õilis võistlus eneseohverduses ja armastuses tõi Spartacusele pisarad silma, ja sõbra kätt 
surudes ütles ta: 

«Hüvasti... Ma ootan teid Vesuuvil...» 

Saadetuna gladiaatoreist kadus ta, eemaldudes mööda linnamüüri juurde viivate jalgradade 
keerdkäike. Enomaios aga käskis sinnajäänuil minna naabruses olevaisse majadesse ja visata 
seal akendest välja pinke, voodeid ning muud mööblit ja nendega barrikadeerida tänava, 
valmistades niiviisi ette kestvat ja visa vastupanu lähenevale Rooma kohortidele. 

XI peatükk CAPUAST VESUUVINI 


Samal ajal kui Enomaios, kindlustanud end barrikaadide taha, Rooma leegionidele vastu 
pani, jõudsid Spartacus ja tema seltsimehed linnamüüri juurde. Pimeduse katte all köitsid nad 
kolm trahterist kaasavõetud redelit nööriga kokku, ronisid nende abil vallile, tõmbasid redeli 
enda järel üles, ja pannud selle vastu müüri väliskülge, laskusid alla. Seejärel võtsid nad 
redelid üksteise küljest lahti ja heitsid nad pealistikku üle sügava, vee ja mudaga täidetud 
kraavi; ületanud selle, viskasid nad redelid kraavi ja läksid kiire sammuga üle lahtise välja, 
liikudes otsejoones kahe tee — Atella ja Cumae tee vahel. Kesköö paiku peatus salk 
Cornelius Dolabella villa läheduses, mis asetses maalilisel kingul umbes kaheksa miili 
kaugusel Capuast. 

Jõudnud Dolabella villa raudvärava juurde, äratas Spartacus väravale prõmmides vahi, 
vana tessaalla-sest orja. Täiesti unine väravavaht tuli värava poole, kattes käega vasklaternat 
ja pomisedes kreeka keeles: 

«Karistagu Jupiter seda häbematut!... Kes tuleb koju pärast keskööd? ... Juba homme 
teatan ma sellest majavalitsejale!» 

Nende sõnadega astus vanamehike otse värava juurde, tema järel jooksid vihase 
haukumisega kaks Molos-sise koera, hambad irevil. 

«Olgu Olümpose Jupiter sulle alati heatahtlik ja aidaku sind alati Apollon,» ütles 
Spartacus samuti kreeka keeles, «meie oleme gladiaatorid, kreeklased, samasugused õnnetud 
nagu Sinagi, ja oleme põgenemas Capuast. Ava meile värav, ära sunni meid vägivalda 
tarvitama, muidu läheb sul halvasti.» 

Äravaevatud ja imelikult relvastatud meeste salka nähes jahmus väravavaht. 

Pärast lühikest vaikust, mida katkestas ainult koerte haukumine, äratas Spartacus 
vanamehe tema liikumatusest, karjudes ähvardava häälega: 

«Kõigi Ossa ja Pelioni põliste metsade nimel, kas sa avad meile vabatahtlikult ja paned 
oma tüütavad koerad vaikima, või tahad, et me haaraksime kirved? ...» 

Need sõnad ei lubanud enam kõhklemist, ja väravavaht hakkas raudväravat avama, 
hõigates samal ajal: 

«Jää vait, Pyrrhos!... Tasa, Alcides!... Aidaku teid jumalad... vaprad mehed ... Kohe teen 
lahti... Tasa, kurjadvaimud!... Seadke end siin mugavasti sisse. Kohe saate näha 
majavalitsejat... samuti kreeklast... Auväärt mees... Te leiate siin, millega keha kinnitada.» 

Niipea kui gladiaatorid olid villa väravast sisse astunud, käskis Spartacus värava sulgeda 
ja jättis siia valvele viis oma meest; seejärel läks ta ühes teistega suurele puudest ümbritsetud 
väljakule ja korraldas oma rel-vakaaslaste ülevaatuse: ta nägi, et neid on, tema ise kaasa 
arvatud, seitsekümmend kaheksa meest. 

Spartacus laskis pea longu ja jäi mõttesse. Veidi aja pärast ohkas ta, tõstis pea ja ütles 
tema kõrval seisvale noorele pikakasvulisele punajuukselisele gallialasele, kelle sinised 
silmad olid täis julgust ja energiat: 

«Jah, Bortorix!... Kui õnn naerataks meie julgusele, siis suudaks see salgake vahvaid mehi 
panna alguse suurele sõjale ja õilsale üritusele!...» 

Ja lisas kohe juurde: 

«Ajalugu otsustab kahjuks ürituste õilsuse üle nende edukuse järgi!... Aga — kes teab! — 
kas pole ajaloo lehekülgedel jäetud neile seitsmekümne kaheksale koht nende kolmesaja 
kõrval, kes olid Termopüülide juures!... Kes teab!...» 

Oma mõtisklusi katkestades andis ta viivitamata käsu, et kõigi sissekäikude juurde 
asetataks valve; siis kutsus ta enda juurde Dolabella maja valitseja ja lubas talle, et nad 
võtavad villast ainult toitu, mõned neile vajalikud asjad ja kõik relvad, mis siin leiduvad, ja et 
ei tema ega tema seltsimehed ei tekita mingit kahju tema peremehele. Spartacus soovitas 
valitsejal vabatahtlikult varustada tema seltsimehi kõigi neile vajalike asjadega, kui ta tahab 
vältida vägivalda. Majavalitseja jäigi sellega nõusse. 

Niiviisi said gladiaatorid väga kiiresti sööki ja veini oma jõu kosutamiseks ja Spartacuse 
käsul varustasid nad end toiduga kolmeks päevaks. 

Selgus, et villas elava üheksakümne orja hulgas oli arst, kreeklane Dionysios Eudnaios. 
Tal oli luba töötada ainult oma erialal — ravida teisi orje nende haiguse korral. 

Arst hakkas väga hoolikalt rudiaariuse kätt ravima. Seadnud väänatud luu paigale, pani ta 
käe lahasse puu-kooretükkide abil, mis ta erilise sidemega ettevaatlikult käe ümber kinnitas. 
Kui see kõik valmis oli, soovitas ta Spartacusele veidigi kinnitada oma jõudu une ja puhku- 
sega, hoiatades teda, et vastasel korral võib tal väga kõrge palavik tõusta. 

Kui Spartacus oli andnud üksikasjalised ja täpsed korraldused Bortorixile, heitis ta 
mugavasse voodisse ja käskis gallialasel teda äratada koidu ajal. Viimane aga laskis doktor 
Dionysios Eudnaiose soovitusel magada Spartacust seni, kui ta ise ärkab. 

Spartacus ärkas hommikul, südames uus kindluse- ja lootusetunne. Juba kolm tundi 
valgustas hele päike veetlevat villat ja ümberkaudseid künkaid. 

Niipea kui Spartacus oli ärganud, kogus ta kõik Dolabella orjad villa väljakule kokku ja 
läks ise majavalitseja ning vangivalvuri saatel vanglasse, mis tingimata kuulus kõigi 
roomlaste villade ja maalosside juurde; niisugusesse vanglasse pandi kinni need orjad, keda 
peeti ahelais ja kes pidid töötama, raudvõrud käte ja jalgade ümber. Vabastanud üle 
kahekümne õnnetu, kes olid kinni vanglas, tõi Spartacus nad väljakule kogunenute juurde. 
Tuliste ja arusaadavate sõnadega jutustas ta sellele orjade salgale enda ja oma 
õnnetuskaaslaste põgenemise põhjustest ning üritusest, mille ta oli ette võtnud. Eredais 
värvides kujutas Spartacus kõrgeid eesmärke, mille eest ülestõusnud võitlesid — rõhutuile 
õiguste kättevõitmine, orjuse hävitamine, kõigi inimeste vabastamine. 

«Kes teist tahab olla vaba ja peab austavat surma lahinguväljal paremaks viletsast 
orjaelust; kes teist tunneb ennast julgena, tugevana ja on valmis kandma kõiki rõhujate vastu 


alustatud sõja raskusi ja ohte; kes teist tunneb vihatavate ahelate kogu häbi — see võtku kätte 
mistahes relv ja järgnegu meile.» 

Spartacuse tundeküllane, mõjuv kõne jättis sügava mulje neile õnnetuile, kes polnud 
orjuses veel täiesti jõuetuks ega töntsiks jäänud. Üle kaheksakümne Dolabella orja haaras 
kirved, vikatid ja hargid ning astus samas Rõhutute Liitu. 

Villas leitud väheste mõõkade ja piikidega relvastusid Spartacus, Bortorix ja kõige 
vapramad gladiaatorid. Targalt paigutas traaklane Dolabella orjad gladiaatorite 

hulka laiali, selleks et need sisendaksid uustulnukaisse jõudu ja vaprust. Seadnud rangesse 
korda oma väikese kohordi, milles oli juba üle saja viiekümne mehe, lahkus Spartacus kaks 
tundi enne keskpäeva Dolabella villast ja suundus läbi põldude ja viinamarjaväljade mööda 
kõrvalisi teeradu Napoli poole. 

Pärast kiiret rännakut, mida ei seganud mingid erilised sündmused, jõudis gladiaatorite 
väesalk ööseks mõne miili kaugusele Napolist ja tegi Spartacuse käsul peatuse ühe patriitsi 
villa juures. Traaklane keelas valjult igasuguse vägivalla ja rusumised. Ta andis käsu 
varustada end toidumoonaga veel kolmeks päevaks ja võtta siit kaasa kõik relvad, mis 
leitakse. 

Siit lahkus ta kahe tunni pärast, võttes kaasa veel viiskümmend orja ja gladiaatorit, kes 
jätsid maha vangla ja oma kambrid patriitsi villas, selleks et ühes Spartacusega pidada õilsat 
vabadusvõitlust. 

Öö jooksul jätkas Spartacus oma rännakut vilunuima väejuhi osavuse ja ettevaatlikkusega, 
liikudes mööda käänulisi teid, mööda maalilisi lõhnavaid põlde ja künkaid Napoli ja Atella 
vahel. Ta peatus kõigi teel ettetulevate villade juures ainult niikaua, kui oli vaja, et varustada 
end relvadega ja kutsuda orje ülestõusule. Koidu ajal jõudis ta Vesuuvi jalamile, teele, mis 
viis piki selle mäe külge Pompejist patriitside suvilate ja lõbustuskohtade juurde. 

Umbes kahe miili kaugusel Pompejist peatus Spartacus, võttis enda alla mõned kahel pool 
teed asetsevad aiad ja peitis lõhnavate akaatsiate, mürtide ja rosmariinipõõsaste ridade taha 
oma seltsimehed, kelle arv ulatus juba üle kolmesaja. Siin otsustas ta oodata päikesetõusu. 

Varsti hakkas mäe tipus, mille teravik näis ulatuvat sinisesse taevalaotusse ja kaduvat 
sellesse, ilmuma hallikaid ja valkjaid pilvekesi; vähehaaval helenedes meenutasid nad kergeid 
suitsulaineid tulekahju kohal, mis näis olevat äkki tekkinud lähedal asetsevate Apenniinide 
nõlvadel ja teisel pool Vesuuvi ennast. 

Pilved muutusid valgeist roosadeks, roosadest purpurseiks. Seejärel ilmus õhim kirm 
sätendavat kulda, ja mäele, mis seni oli moodustanud tohutu suure musta jä hirmuäratava 
graniidimassi, langesid äkki ereda valguse vood ning tõid nähtavale tema majesteetlikud 
kontuurid: niihästi tumedate, väga paksude metsadega kaetud tipud kui ka sünged kuristikud, 
mis haigutasid tuhkhalli laava 

kihtide vahel. Päikesest valgustatud õitsvad nõlvad, mis paljude miilide kaugusele 
ümberringi alla laskusid, näisid Jaotavat uhke hiiglase jalamile imeilusa mitmevärvilise 
lilledest ja rohelusest punutud vaiba. 

Tol ajal oli Vesuuvil praegusest tugevasti erinev kuju ja ta polnud möllav ning ähvardav 
nagu praegu. Kunagi väga kauges minevikus oli toimunud vulkaanilisi purskeid, kuid 
mälestustki neist polnud säilinud meie jutus kirjeldataval ajajärgul. Mineviku hirmuäratavaist 
loodusnähtustest andsid tunnistust ainult kihilised laavalademed, millele olid ehitatud Stabiae, 
Hercülaneumi ja Pompeji linnad. 

Ammu enam polnud vulkaani neelus pulbitsev tuli häirinud nende imeilusate paikade 
paradüslikku õndsust. Nende üliõnnelike kohtade elanikke olid luuletajad ülistanud kui 
Elüüsiumi eelõue asukaid. Tõepoolest, mitte üheski muus paigas maa peal ei võinud 


luuletajad leida suuremat veetlust ega suutnud oma fantaasia vabas lennus kujutleda 
veetlevamaid ja hurmavamaid pilte, mis oleksid Elüüsiumi eelõue väärilised. 

Ainus asi, mis häiris Kampaania elanike õnne, see oli maa-alune mürin ja maavärinad — 
aga neid tõukeid juhtus nii sageli ja samal ajal olid nad nii kahjutud, et nendega oldi siin 
harjunud ja neile mõteldi vähe. Ning selle tagajärjel oli kogu Vesuuvi alumine osa üleni 
kaetud aedadega, viinamarjaväljadega, saludega, villadega, paleedega, moodustades nagu ühe 
tohutu aia, ühe tohutu linna. 

Vaatepilt, mida pakkusid tõusva päikese kiirte all Vesuuv ja kogu Baiae ehk Napoli laht, 
oli nii suurepärane, et gladiaatorite suust kostis vaimustushüüdeid; siis aga jäid kõik vait, 
vaadeldes imestuses seda võluvat panoraami. Nad nägid nagu merevoogudesse kastetud 
toredat ja hiilgavat Pompejid. Selle linna müürid, mis olid ilma kindlustusteta, meenutasid 
tema elanike osavõttu kodusõjast roomlaste vastu kaheksateist aastat tagasi: Sulla oli olnud 
armuline ja purustanud ainult Pompeji müürid. Samal ajal näitas lähedal asetsev purustatud ja 
mahapõ-letatad Stabiae, kui suur oli Sulla julmus teiste linnade elanike vastu. 

Kuid Spartacus vabanes väga kiiresti nõidusliku koidu võludest. Mäe harja vaadeldes 
püüdis ta kindlaks teha, kui kaugele üles läheb laavast sillutatud tee ja kas see ulatub päris 
tippu. Aga mäeharja katvad hirmus paksud 

metsad võtsid Spartacuselt igasuguse võimaluse selgusele jõuda, kus see tee lõpeb. 
Seepärast otsustas ta pärast lühikest järelemõtlemist, et saadab Bortorixi kolmekümne kõige 
osavama mehega teed uurima; tema ise ühes väesalga suurema osaga kavatses naabruses 
asuvad villad ja paleed läbi käia, otsida sõjariistu ja vabastada orje. 

Kogunud veel mõninga hulga relvi ja suurendanud oma salka ligikaudu kahesaja orja ja 
gladiaatori võrra läheduses asuvaist villadest, moodustas Spartacus oma viiesajast mehest ühe 
viie maniipuli suuruse kohordi. Ühe neist maniipuleist, mis koosnes ainult kaheksakümnest 
kõige nooremast ja tugevamast gladiaatorist, keda ta võis relvastada niisama suure arvu 
piikide ja odadega, nimetas ta Rooma rivikorrale vastavalt hastaatideks, see on odakandjaiks, 
ja andis nad Bortorixi juhatuse alla. Iga kümne mehe kohta määras ta dekaani, iga maniipuli 
kohta kaks tsentuuriot; nii ühed kui teised valis ta seitsmekümne kaheksa gladiaatori hulgast, 
kes olid põgenenud ühes temaga Capuast, sest ta tundis nende vaprust ja võis neid täiesti 
usaldada. 

Bortorixi poolt toodud andmeist sai Spartacus teada, et tee, millel nad viibisid, läks edasi 
veel ainult umbes kaks milli, siis aga muutus järsuks kitsaks rajakeseks, mis viis läbi metsade 
mäetipu poole; teatavas kõrguses kadus ta täiesti kaljude ja kuristike vahele, mille tõttu 
juurdepääs tipule oli väga raske. 

«Oo, viimaks ometi, pärast nii paljusid ebaõnnestumisi,» hüüdis Spartacus rõõmust 
särades, «hakkavad kõrged jumalad meie üritusele kaasa aitama! Seal, ülal, selles 
metsatihnikus, kus ehitab endale pesa kotkas ja kus metsloomad leiavad varju inimeste 
jälitamise eest — seal heiskame meie oma vabaduselipu. Sobivamat kohta ei võinud saatus 
meile pakkuda. Läki!» 

Ja sel ajal kui gladiaatorite kohort hakkas liikuma Vesuuvi tipu suunas, varustas Spartacus 
üheksa Lentuluse kooli gladiaatorit suurte rahasummadega ja käskis neil kiiresti teele asuda 
eri suundades — kolm pidid minema Rooma, kolm Ravennasse ja kolm Capuasse. Ta käskis 
teatada nende kolme linna koolides viibivaile seltsimeestele, et Spartacus asub viiesaja 
gladiaatoriga laagris Vesuuvil ja et nemad — üksikult, maniipulite või leegionide kaupa, nagu 
neile sobivam on — tuleksid kõik tema juurde osa võtma vabadusvõitlusest. 

Saates kolm käskjalga igasse mainitud linna, arvas Spartacus, et kui mõned neist kinni 
võetakse, siis jõuavad üheksast vähemalt kolm määratud kohta. Ja manit-senud üheksat 


gladiaatorit ettevaatlikkusele, saatis Spartacus nad minema. Sel ajal kui nemad mäejalami 
poole läksid, järgnes tema ise kolonni eelsalgale, mis kiire marsiga mäetipu poole liikus. 

Peagi lahkus gladiaatorite kohort teelt, millest kahel pool asetsesid aiad, majakesed ja 
viinamarjaväljad, ja jõudis mäe metsasesse ossa; mida järsemaks läks tõus, seda 
üksildasemaks muutusid paigad ja seda sügavamaks vaikus, mis neis metsades valitses. 
Vähehaaval, sedamööda kuidas kõrgemale jõuti, asendusid põõsad ja kidurad puud okas- ja 
astelpõõsastikuga, jalakatega, põliste tammedega ja kõrgete paplitega. 

Tõusu algul kohtasid gladiaatorid palju põllumehi ja talupoegi, kes väikeste eeslitega 
vedasid juur- ja puuvilja Pompeji, Napoli ja Hercuianeumi turgudele. Imestuse ja hirmuga 
vaatasid nad seda relvastatud meeste jõuku. Kui aga gladiaatorid sügavamale metsadesse 
jõudsid, hakkas neile vastu sattuma ainult üksikuid karjaseid, kes kaljudel põõsaste vahel 
lambaid ja kitsi karjatasid; neitsilik kaja kordas aeg-ajalt kurvalt nende viletsate karjade 
nukrat määgimist ja mökitamist. 

Pärast kahetunnilist rasket tõusu jõudis Spartacuse kohort laiale astangule, mis asetses 
vulkaanilisel kaljul mõnisada sammu madalamal Vesuuvi peatipust, mida kattis tohutu linana 
lai igilumekiht. 

Siin peatas Spartacus oma sõdurid, ja sel ajal kui nad puhkasid, käis ta astangu läbi. Selle 
ühel küljel oli järsk ja kaljune rada, mida mööda gladiaatorid olid siia tulnud; teisel küljel — 
kõrged ja läbipääsmatud kaljud; kolmandal — mäe vastaspoolne nõlv. Siit oli tõus veel 
järsem kui Pompeji poolt, mis tegi selle koha igasugusele kallaletungile peaaegu 
juurdepääsmatuks. 

Lõpuks lõunast, Salernumi suunast, oli Spartacuse poolt laagri jaoks valitud koht samuti 
ohutu ja ligipääsmatu. Lõuna pool lõppes kalju, millel asetses astang, sügava, hirmsa 
kuristikuga, mis oma järskude seintega meenutas kaevu, nii et ilmselt oli neid seinu mööda 
võimatu üles ronida mitte ainult inimestel, vaid kitse-delgi. 

Kuristikku tungis läbi kaljulõhede nappi valgust. Ta 

lõppes koopaga, kust ootamatult võis pääseda mäenõlva õitsvale osale, mis ulatus paljude 
miilide kaugusele, kuni tasandikuni. 

Kui Spartacus oli astangu tähelepanelikult läbi uurinud, veendus ta, et sobivamat kohta 
laagri jaoks poleks võimalik välja mõteldagi. Ta käskis ühel maniipulitest, mis oli relvastatud 
kirveste ja tapritega, minna lähimasse metsa ja raiuda puid lõkete süütamiseks: tuli pidi 
kaitsma gladiaatoreid öökülmade eest, mis selles kõrguses olid veebruari keskpaiku väga 
tugevad. Samal ajal pani ta välja väikese valvesalga astangu peaaegu ligipääsmatule 
idapoolsele nõlvale, ja teise valvesalga Pompeji-poolsesse külge; sestsaadik sai see koht 
Gladiaatorite Laagri nime, mis säilis kaua aega. 

Metsa saadetud mehed tõid puid lõkete jaoks ning oksi ja hagu telkide ja tõkete 
ehitamiseks. Spartacuse enda juhatuse all loopisid gladiaatorid põiki üle teeraja, mida mööda 
nad siia olid tulnud, suuri puutüvesid ning raskeid kive, kaevasid nende taha laia kraavi ja 
katsid tüved ja kivid mullaga. Niiviisi ehitasid nad mõne tunniga muldvalli, millega 
kindlustasid tugevasti oma laagrit ainukesest küljest, kust seda võidi rünnata. Tõkke taha asus 
pool maniipulit, mis oli määratud valvet pidama, ja sellest kaugemale paigutati väikeste vahe- 
maade järel tunnimehed, nii et kõige viimane oli pool miili gladiaatorite laagrist eemal. 

Varsti jäid tööst ja muredest väsinud gladiaatorid sügavasti magama. Astangul oli rahulik 
ja vaikne. Veel põlevate ja pragisevate lõkete hubisev tuli valgustas gladiaatorite liikumatuid 
kogusid ja tinajaid kaljusid, mis olid taustaks sellele fantastilisele pildile. 

Ainult Spartacus üksi oli ärkvel; tema kõrge atleetlik kogu kerkis lõkketulede valgusel 
reljeefselt pimedusest esile, nagu oleks ta mõne gigandi vaim — üks nendest, kes müütiliste 
pärimuste järgi olid kuulutanud sõja Jupiterile ja asunud laagrisse Phlegraeuse väljadel 
Vesuuvi juures, et siin kuhjata mägesid mägede otsa ja rünnata taevast. 


Keset seda pühalikku kõikehaaravat vaikust seisis Spartacus liikumatult, parem käsi 
pandud vasaku alla, mis rippus sidemes, pea kergelt kallutatud all laiuva mere poole, ja vaatas 
kõrvalepöördumatult valgusele, mis helendas ühel Pompeji sadamas seisval laeval. 

Aga sellal kui tema silmad olid tegevuses vaatlemisega, oli ta ise süvenenud mõtisklusse, 
mis vähehaaval viis ta väga kaugele kohast, kus ta viibis. Ühelt mõttelt teisele, ühelt 
mälestuselt teisele siirdudes kandus ta oma Traakia "kalleisse mägedesse, oma lapsepõlve 
esimestesse aastatesse. Ja tema nägu, imis oli alguses nende mälestuste juures muutunud 
vaikseks ning selgeks, tusastus jälle: talle meenus roomlaste sissetung, verised lahingud, 
traaklaste lüüasaamine, tema karjade ja majade hävitamine, tema omaste orjus ja... 

Spartacus, kes oli juba enam kui kaks tundi süvenenud neisse mälestustesse ja mõtetesse, 
võpatas äkki, muutus tähelepanelikuks ja pööras pea teeraja poole, nagu oleks ta midagi 
kuulnud. Kuid kõik oli vaikne ja peale kergete tuuleiilide, mis aeg-ajalt liigutasid puude oksi 
metsas, polnud midagi kuulda. 

Seepärast kavatses Spartacus juba heita varjendisse, mille seltsimehed olid talle ehitanud. 
Kuid astunud mõne sammu, peatus rudiaarius uuesti, kuulatas veel kord ja sosistas: 

«Siiski... Mäkke tõusevad sõdurid ...» 

Ja minnes õhtul ehitatud muldvalli juurde, lisas ta tasakesi, nagu kõneldes iseendaga: 

«Juba?... Ma ei arvanud, et nii ruttu...» 

Spartacus polnud veel jõudnud vahipostini, kus oli ärkvel ja valvel pool maniipulit 
gladiaatoreid, kui öövaikuses kostis esimese tunnimehe vali ja selge hääl: 

«Kes tuleb?...» 

Ja seejärel veel valjem hüüd: 

«Relvadele!» 

Muldvalli taga oli lühike segadushetk: = gladiaatorid relvastusid ja rivistusid kaitsevalli 
taga lahingukorda. 

Sel silmapilgul astus valveposti juurde Spartacus, mõõk käes, ja ütles üsna rahulikult: 

«Meid tullakse ründama... Aga siitpoolt küljest ei pääse keegi üles.» 

«Mitte keegi!» hüüdsid gladiaatorid ühel häälel. 

«Üks teist mingu laagrisse häiret andma ja käskigu minu nimel pidada korda ning 
vaikust.» 

Üks dekaan mõne gladiaatoriga läks vaatama, kes tuleb. Vahepeal ärkas laager. Mõne 
sekundi jooksul, ilma kärata, ilma segaduseta, relvastus iga gladiaator ja asus kohale oma 
maniipulis. Rivistunud kohort oli valmis 

iga vaenlase kallaletungile vapralt vastu astuma, nagu koosneks ta Mariuse ja Sulla vanadest 
leegionäridest. 

Spartacus seisis poole valvemaniipuliga vaikides muldvalli taga, pöördunud tee poole, et 
kuulda, mis seal toimub. Äkki kostis dekaani rõõmus hüüd: 

«See on Enomaios!» 

Ja kohe kordasid temaga kaasas olevad gladiaatorid: «See on Enomaios!» 

Seejärel kostis germaanlase võimas hääl: , 

«Kindlus ja võit! Jah, seltsimehed, see olen mina ja minuga üheksakümmend meie meest, kes 
ükshaaval põgenesid Capuast.» 

On kerge kujutleda, missugust rõõmu see tulek Spartacuse südames äratas. Ta sööstis üle 
muldvalli Enomaiosele vastu ja mõlemad gladiaatorid kaelustasid teineteist tugevasti, 
vennalikult. 

«Oo, minu Enomaios!» hüüdis traaklane sügava meeleliigutusega. «Ma ei lootnud sind nii 
ruttu näha saada.» 


«Ja mina samuti,» vastas germaanlane, oma määratu suurte kämmaldega Spartacuse heledaid 
juukseid silitades ja teda otsaesisele suudeldes. 

Kui lõppesid tervitused, hakkas Enomaios jutustama, kuidas tema salk oli üle tunni aja Rooma 
kohortidele vastu pannud. Roomlased olid jagunenud kahte ossa: üks oli võidelnud edasi, 
teine aga läinud ümber haarama mööda Capua tänavaid, et pääseda gladiaatoritele selja taha. 
Tema oli taibanud seda plaani, loobunud põiki teed ehitatud tõkete kaitsmisest ja käskinud 
ühes temaga võidelnud gladiaatoreil laiali minna, varjata end kuskil öösel, lahkuda ükshaaval 
linnast ja koguneda kõigil akvedukti võlvide all. Samuti jutustas ta, et üle kahekümne õnne- 
tuskaaslase olid langenud öises lahingus Lentuluse kooli juures ja et saja kahekümnest 
mehest, kes ühes temaga olid roomlastele vastu pannud ja pärast tema nõuandel laiali 
jooksnud, olid ainult üheksakümmend tema juurde akvedukti alla tulnud. Asunud rünnakule 
möödunud öösel, olid nad kaudseid teid mööda jõudnud Pompejisse, kohanud siin üht 
Spartacuse käskjalgadest, kes oli teel Capuasse, ja saanud temalt täpseid teateid gladiaatorite 
laagri kohta. Suur oli rõõm, mida tekitas selle kuuenda maniipuli tulek. Lõkkeisse visati puid 
juurde ja valmistati tagasihoidlik võõrustus: juurdetulijaile pakuti leiba, kuivikuid, juustu, 
puuvilja ja pähkleid. Pärast sööki aga 

segunesid laagrisolijad ja tulnukad; kostis vastastikuseid hüüatusi, tuttavad otsisid üksteist 
üles, kaelustasid ja puistasid küsimustega üle: «Aa, ka sina oled siin?» — «Kuidas elad?» — 
«Kust te tulite?» — «Kuidas te siia jõudsite?» — «Suurepärane koht kaitseks...» — «Jah, me 
oleme päästetud.» — «Aga kuidas on lood Capuas?» 

Niisuguseid küsimusi ja hüüatusi kostis igast suunast. Alles esimese kukelaulu tunniks jäi 
ülestõusnute laagris vaikseks ja rahulikuks. 

Koidu ajal hakkasid puhuma sarved ja gladiaatorid rivistusid kohe lahingukorda. Spartacus ja 
Enomaios .vaatasid nad üle, tehes uusi korraldusi, muutes vajalikul määral endisi, innustades 
igat sõdurit ja varustades, niivõrd kui võimalik, relvadega. Seejärel toimus vahtkonna vahetus 
ja saadeti laagrist välja kaks manüpulit: üks — varuma toitu, teine — puid. 

Kõik teised gladiaatorid, kes olid jäänud astangule, võtsid Spartacuse ja Enomaiose eeskujule 
järgnedes kirved ja muud tööriistad kätte ning hakkasid kaljudest kive välja raiuma, et 
kasutada neid vaenlase peale heitmiseks. Gladiaatorid teritasid kivid hoolikalt ühest otsast, 
kogusid nad suurtesse hunnikutesse ja asetasid laagri sellesse külge, mis oli pööratud Pompeji 
poole, kust kallaletung ei olnud mitte ainult tõenäolik, vaid ka ainumõeldav. 

Selle tööga tegelesid gladiaatorid terve päeva. Järgmise päeva koidu ajal äratasid neid 
tunnimeeste hääled, kes kutsusid relvi haarama. Kaks kohorti roomlasi, umbes tuhat meest 
tribüün Titus Servilianuse juhtimisel tõusid mäkke Pompeji poolt küljest ja valmistusid 
gladiaatoritele nende varjupaigas kallale tungima. 

Kaks päeva pärast seda ööd, millal Servilianusel oli korda läinud takistada Lentuluse kooli 
kümne tuhande gladiaatori ülestõusu, oli ta teada saanud, et Spartacus ja Enomaios on 
mõnesaja mässajaga lahkunud Vesuuvi mäe suunas. Nad rüüstavat villasid (see oli vale — 
nagu harilikult liialdas ja moonutas kuulujutt tõsiasju), kutsudes üles vabadusele ja relvadele 
kõiki orje ja teenreid, kes neile teel vastu sattusid. Sellepärast tõttas tribüün Capua senatisse ja 
palus luba avaldada oma arvamust selle kohta, mida võib veel ette võtta ülestõusu lõplikuks 
mahasurumiseks juba eos. 

Kui julge noor mees, kes lootis ülestõusu mahasurumisega 

teenida suurt au ja kõrgendust, oli palutud loa saanud, tõendas ta, kuivõrd ohtlik oleks 
Spartacus ja Enomaios ellu jätta ja lubada neil edasi vabalt mööda välju liikuda kas või mõne 
päevagi jooksul, sest nendega liitus iga tund orje ja gladiaatoreid. Ta ütles, et on tingimata 
tarvilik põgenikele järele minna, nad kätte saada, tükkideks raiuda, nende pead aga piikide 
otsa pista ja Lentulus Battiadese koolis teiste hirmuks välja panna. 


See nõuanne meeldis Capua senaatoreile, kes olid läbi elanud juba nii palju ärevaid tunde 
hirmus gladiaatorite ülestõusu ees; nad võtsid Titus Servilianuse ettepaneku vastu ja avaldasid 
dekreedi, mille järgi Spartacuse ja Enomaiose peade eest määrati kahe talendi suurune tasu. 
Mõlemad juhid ühes nende seltsimeestega mõisteti ristilöömisele, kusjuures kõige karmimate 
karistuste ähvardusel oli vabadel ja orjadel keelatud neile mistahes abi anda. 

Teise dekreediga määras Capua senat tribüün Titus Servilianuse ühe leegionäride kohordi 
juhiks neist kahest, mis Capuas asusid, sellal kui teine kohort tsentuurio Popiliuse juhtimisel 
pidi jääma Lentuluse kooli valvama. Servilianusele anti õigus naaberlinnast Atellast veel üks 
kohort kaasa võtta ja nende jõududega suunduda meeletu mässu lõplikule likvideerimisele. 
Dekreedid anti kinnitamiseks prefekt Mettius Libeole, kes tundis end väga halvasti 
Enomaioselt saadud võmmu tagajärjel ja pöörase hirmu mõjul. Peaaegu meelemärku-setuna 
lamas ta kaks päeva voodis suure palavikuga. Ta oleks alla kirjutanud mitte kahele, vaid 
kümnele tuhandele dekreedile, et aga pääseda hirmust mässajate ees. 

Niisiis suundus Titus Servilianus samal ööl Atellasse, võttis sealt kaasa teise kohordi ja tuli 
tuhande kahesaja mehe eesotsas lühimat teed kaudu Vesuuvile. 

Öö veetis ta mäenõlval ja ao ajal hakkas liikuma tipu poole. Kui päike tõusis, oli ta juba 
gladiaatorite laagri läheduses. 

Nii ettevaatlikult kui Rooma kohordid edasi liikusidki, kuulis ja märkas gladiaatorite eesmine 
tunnimees neid vibupüssi laskekauguselt. Enne kui nad temani jõudsid, oli ta häiret andnud ja 
järgmise tunnimehe juurde jooksnud; nüviisi kogunesid kõik tunnimehed väga kiiresti 
muldvalli taha, kus viibisid valve-poolmaniipuli gladiaatorid, 

kes olid valmis Rooma leegionäre viskerelvade rahega vastu võtma. 

Seni kui gladiaatorid rutuliselt lahingukorda rivistusid, tõstis tribüün Servilianus jooksma 
hakates esimesena raevuse sõjakisa, mida järk-järgult kordasid kõik leegionärid ja mis liitus 
kõrvulukustavaks, kohutavaks ning hirmuäratavaks «barraks» — see oli elevandikisa, millega 
Rooma leegionärid tavaliselt rünnakusse tormasid. 

Aga vaevalt olid Servilianus ja esimese kohordi eesmised read laagri muldvallile lähenenud, 
kui viiskümmend gladiaatorit, kes valli taga seisid, heitsid roomlaste peale kivirahe. 

«Edasi! Edasi Jupiter Statori nimel! Julgemini! Mitte norgu jääda!» hüüdis tribüün vaprasti 
ette astudes. «Ühe silmapilguga oleme nende röövlite laagris ja tapame nad kõik maha.» 
Hoolimata vigastustest ja haavadest jooksid roomlased edasi muldvalli poole, mille juurde 
jõudes nad said käiku lasta oma relvad, ja heitsid suure hooga viskeodasid gladiaatorite peale, 
keda vall ei kaitsnud. 

Kisa suurenes ja taplus hakkas muutuma vihaseks verevalamiseks. 

Spartacus, kes vaatles toimuvat ülalt kaljult, millel asetses tema sõjavägi, taipas kohe 
Hannibali või Makedoonia Aleksandri väärilise teravapilgulisusega, missuguse jämeda vea oli 
teinud roomlaste ülem. Servilianus viis oma sõdurid koondrivis võitlema teerajal, kus nende 
rinne ei võinud olla laiem kui kümme sõdurit kõrvuti, mille tõttu roomlaste sügav ja tihe 
kolonn oli asetatud kivide rahe alla. Spartacus mõistis seda viga ja viivitamatult kasutas seda 
nii, nagu seda võimaldas talle tema positsioon. Ta nihutas oma sõdurid ette, asetas nad kahte 
ritta astangu täies laiuses sellest küljest, kust algas atakk, ja käskis neil kõigest jõust ja 
vahetpidamata vaenlase pihta kive heita. 

«Veerand tunni pärast,» hüüdis Spartacus, kes oli asunud esimesena astangu äärele ja heitis 
kive roomlaste peale, «pistavad nad põgenema ja me järgneme neile ning raiume nad 
mõõkadega tükkideks!» 

Nagu ta oli ette näinud, nii juhtuski. Julge tribüün Servilianus ja ühes temaga paljud vaprad 
leegionärid jõudsid küll vallile, kuid tagapool asetsevaile võitluskaaslastele, kellel polnud 
võimalust kasutada piike ja mõõku, 

muutus iga silmapilguga tugevnev kivide rahe talumatuks. Kivid purustasid kiivreid ja 
raudriideid, tekitasid vigastusi., kutsusid esile verevalumeid, sattusid pähe, uimastasid ja 
paiskasid jalust maha. Varsti lõi pealetungijate kolonn vankuma, hakkas laiali valguma, tagasi 
nihkuma ja segi minema. Servilianus nõudis küll kähiseval häälel oma sõdureilt, et nad 
kindlalt taluksid seda kivide maru, kuid tagumised read, kes kõige rohkem kannatada said, 
surusid üha tugevamini ja tugevamini peale ning see tekitas viimaks üldise segaduse. Algas 
tunglemine, leegionärid hakkasid üksteist ümber paiskama, sõtkuma ja pistsid varsti 
põgenema. 

Siis asusid üle muldvalli hüpanud gladiaatorid roomlasi taga ajama. See pikk ahelik inimesi, 
mis algas muldvalli juurest, mille tagant kogu aeg tuli välja kättemaksuihast põlevaid 
gladiaatoreid, ja ulatus roomlaste kolonni lõppu, võis paista eemalt vaatajale tohutu maona, 
mis roomas ja väänles mööda mäekülge. 

See väga lühike lahing, mis nii ootamatult muutus roomlastele lüüasaamiseks, oli iseäralik 
selle poolest, et üle kahe tuhande inimese, ühed — põgenejad, teised — tagaajajad, ei saanud 
võidelda. Roomlased ei saanud peatuda, isegi kui nad oleksid soovinud, sest eespool jooksjate 
peale rõhuti tagant, ja need omakorda rõhusid eesmisi; samal põhjusel ei saanud peatuda ka 
gladiaatorid. Tee kitsus ja kallaku järskus sundisid seda inimeste voolu tahtmatule kiirusele, ja 
nagu kihutav laviin sai ta peatuda alles mäe jalamil. 

Ja tõepoolest, alles seal, kus teerada läks laiaks teeks ja kus mäekülg muutus laugemaks, 
võisid põgenejad laiali joosta naabruses asuvaile põldudele ja lähimaisse aedadesse. Alles seal 
sai ka gladiaatorite rinne hargneda ja nad raiusid ning torkasid leegionäre paremale ning 
vasakule. 

Servilianus peatus, kutsudes kähedaks muutunud hääle viimase pingutusega enda juurde oma 
sõdureid ja osutades gladiaatoreile visa vastupanu. Kuid teda kuulsid ainult vähesed, ja veel 
vähem oli neid, kes temaga liitusid, et vaenlase survele rinnaga vastu astuda. Leegionäride 
põhimass oli sattunud täielikku segadusse ja korratusse, oli haaratud paanikast ning jooksis 
laiali, ja igaüks mõtles ainult omaenda pääsemisele. 

Spartacus ühes gladiaatorite maniipuliga rõhus peale 

Servilianusele ja sajale vahvurile, kes võitlesid tema kõrval; tekkis vihane ja verine taplus, 
milles Servilianus langes Spartacuse käe läbi. Gladiaatorite arv suurenes iga silmapilguga, 
roomlased purustati varsti ja tapeti maha. 

Mõlema kohordi lüüasaamine oli täielik: üle neljasaja leegionäri oli tapetud, üle kolmesaja 
haavatu ja mitte-haavatu oli sattunud vangi. Kui neilt relvad olid ära võetud, lasti nad 
Spartacuse käsul vabaks. Võitjad olid kaotanud kolmkümmend meest tapetuina ja umbes 
viiskümmend haavatuina. 

Veidi pärast keskpäeva läksid gladiaatorid, kui nad olid vaenlaselt äravõetud kiivrid pähe ja 
raudriided ümber pannud, tagasi oma laagrisse Vesuuvil, viies endaga kaasa tohutu hulga 
relvi. 


XII peatükk SPARTACUS TÕSTAB OMA SÕDURITE ARVU KUUESAJALT 
KÜMNELE TUHANDELE 


Kui sõnum Servilianuse kohortide lüüasaamisest lähemaisse linnadesse jõudis, tõusis kogu 
Kampaanias suur ärevus; kõiki panid jahmatama mässajate poolt leegionäride ridades 
toimepandud veresauna üksikasjad. 

Nola, Nuceria, Herculaneum, Baiae, Napoli, Misenum, Cumae, Capua ja kõik selle 
viljarikkaima provintsi teised linnad valmistusid kaitseks; relvastatud linnaelanikud seisid 
päeval ja öösi valves väravais ja bastionidel. Pompeji, mille müürid olid maha lõhutud, ei 


julgenud vastu panna gladiaatoreile, kes palju kordi käisid linnas toidumoona varumas; 
elanike suureks imestuseks käitusid nad seal nagu kõige distsiplineeritumad sõdurid. 

Vahepeal saatsid üksikute linnade prefektid vahetpidamata käskjalgu kogu provintsi 
prefekti Mettius Libeo juurde, et ergutada teda kasvava hädaohu vastu abinõusid tarvitusele 
võtma, ja õnnetu Mettius Libeo omakorda saatis käskjalgu Rooma senati juurde, anudes kiiret 
ja tõhusat abi. 

Loomulikult polnud Roomas peale Sergius Catilina ja Julius Caesari kedagi, kes oleks 
kaldunud tõsiselt arves- 

tama gladiaatorite mässu; nemad üksi võisid hinnata orjade ülestõusu tähtsust ja tõsidust, 
sest nad teadsid selle juuri, ulatust ja samuti ülestõusu juhi andeid; peale Catilina ja Caesari ei 
mõtelnudki keegi gladiaatorite poolt tükkideks raiutud kohortidele, seda enam, et sellest 
veresaunast pääsenud sõdurid jutustasid selle üksikasju, veeretades kogu süü — ja seda osalt 
õigusega — tribüün Servilianuse enesekindlale juhmusele. 

Pealegi oli rooma rahvas kistud hoopis tõsisemaisse ja ohtlikumaisse sõdadesse. Tema 
võimu vastu oli üles tõusnud peaaegu kogu Hispaania, eesotsas vapper ja arukas Sertorius, 
kelle mõistus ja mehisus osutusid tugevamaks kui noore Pompeiuse vahvus ja vana Metelluse 
taktika. Samal ajal alustas võimas Mithridates uuesti sõda roomlaste vastu ja oli juba jõudnud 
puruks lüüa Marcus Aurelius Cotta, kes oli sel aastal konsuliks ühes Lucius Licinus 
Lucullusega. 

Konsul Lucullus, kes viibis alles Roomas ja oli kogunud temale määratud leegionid, et 
minna Mithridatese vastu, saatis senati heakskiitmisel Kampaaniasse gladiaatorite vastu vapra 
ning osava sõjamehe tribüün Clodius Glaberi ja andis talle võitluseks mässajatega kuus 
kohorti, see on umbes kolm tuhat meest. 

Seni kui Clodius Glaber varustas temale usaldatud kohorte, et viia nad gladiaatorite vastu, 
kasutasid viimased suurepäraselt oma võitu: kahekümne päeva jooksul kasvas nende arv 
kuuesajalt tuhande kahesajani, kusjuures olid nad peaegu kõik hästi relvastatud. 

Spartacus, kes tundis väga hästi Kreeka faalanksite, Traakia miilitsa, Mithridatese sõjaväe 
ja Rooma leegionide lahingukorda, oli Rooma rivi innukas austaja; ta oli veendunud, et 
polnud paremat ja targemat taktikat kui sõjaka latiini rahva oma. Latiinide loendamatud 
võidud vaprate, surmapõlgavate ja hästirelvastatud rahvaste üle pani ta Rooma leegioni 
distsipliini, rivikorra ja struktuuri arvele. 

Seepärast püüdis Spartacus gladiaatorite sõjaväes Rooma lahingurivi sisse seada, ja niipea 
kui ta sai mahti pärast võitu Titus Servilianuse üle Pompejisse minna, tellis ta märgi esimese 
gladiaatorite leegioni jaoks; selle märgi varrele, sinna, kus roomlastel oli kotkas, käskis ta 
kinnitada punase mütsi — see oli nende orjade peakate, keda peremees kavatses vabaks lasta. 
Mütsi alla oli kinnitatud 

väike pronksist kassi kujutus, sest kassi kui kõige vabadustarmastavamat looma tavatseti 
asetada sümbolina Vabaduse kuju jalgade ette. Peale selle tellis ta märgid igale tsentuuriale: 
vartele olid kinnitatud kaks ühendatud pronkskätt, nende all aga oli samuti väike müts kahe 
numbriga — kohordi ja leegioni omaga. Spartacus ei kahelnud põrmugi, et tema juurde 
voolavad kokku kõik Itaalia gladiaatorid ja et seepärast kujuneb palju leegione ja veel enam 
kohorte, mida tal tuleb juhtida. 

Valitsedes Vesuuvil ja seda ümbritsevail tasandikel, laskis Spartacus oma väesalku iga päev 
kaua aega Rooma leegionide taktikaliste manöövrite eeskujul õppusi teha, õppida ridu 
harvendama ja koondama, määratud punktis kokku tulema, ümberhaaramisliikumisi tegema, 


paremale ja vasakule pöörduma, kolonni ja kolmele lahingujoonele rivistuma, kolmandalt 
joonelt teise kaudu esimesele siirduma ning seal kohale asuma ja nii edasi. Servilianuse 
leegionäridelt äravõetud pasunaist ja bukt-siinidest organiseeris Spartacus väikese 
puhkpilliorkestri ja õpetas selle mängima äratussignaali, kogunemist ja rünnakusignaali. 

Nii kasutas Spartacus aega, mida vastane talle andis, vilunuima väejuhi ettenägelikkusega; 
ta tegeles oma sõdurite lahingulise väljaõppega ja valmistus osutama visa vastupanu 
vaenlasele, kelle kallaletungi ta ootas lähemal ajal. 

Ja tõepoolest, Clodius Glaber ei lasknud end kaua oodata. Niipea kui ta oli kogunud oma 
kohordid, suundus ta pikkade päevamarssidega gladiaatorite vastu. 

Oma sõdurite keskel energiliselt nõutava range distsipliiniga oli Spartacus osanud lühikese 
ajaga võita kogu ümbruse karjaste ja puuraiujate poolehoiu ja armastuse. Tänu sellele ei 
teadnud Spartacus juba päev enneClodiuse ilmumist mitte ainult tema lähenemisest, vaid ka 
seda, missuguste jõududega ta teda ründama tuleb. Kuna ta mõistis, et tuhande kahesaja 
mehega ei saa lahtisel väljal kolmele tuhandele Rooma leegionärile vastu astuda, taandus ta 
oma laagrisse Vesuuvil ja ootas vaenlast seal. 

Rünnak algas pärast keskpäeva gladiaatorite Vesuuvil viibimise kahekümnendal päeval. 
Maniipul kergeltrel-vastatud jalaväelasi oli hargnenud ahelikku metsas, mis asetses kahel pool 
teerada, lähenes pikkamisi üles ronides 

gladiaatorite laagrile ning laskis sinna tuhat noolt. Nooled ei teinud suurt kahju, sest 
vibukütid olid laagrist kaugel; siiski said mõned gladiaatorid haavata, ja nende hulgas ka 
Bortorix. Kuid sel silmapilgul, kui Spartacus valmistus laagrist vaenlase vastu välja astuma, 
taganesid vibukütid ja lingumehed kiiresti, lõpetades täiesti pealetungi. 

Spartacus mõistis, et Servilianuse lüüasaamine oli olnud roomlaste uuele juhile heaks 
õppetunniks, et niisugused rünnakud tema laagri vastu nagu esimene ei kordu enam ja et 
Clodius rakendab teisi viise selleks, et gladiaatorid astangult välja meelitada ja võidelda nen- 
dega roomlaste jaoks soodsais tingimustes. 

Tõepoolest, Clodius oli saatnud kerge jalaväe üles selleks, et kontrollida, kas gladiaatorid 
viibivad oma laagris. Kui see oli kindlaks tehtud, hõõrus Clodius, kes neid kohti väga hästi 
tundis, käsi ja hüüdis rahuldusnaeratusega, mis nii vähe sobis tema paksude valjude huultega 
ja tema pahura päevitunud näoga: 

«Hiir on lõksus! Viie päeva pärast on nad kõik meie võimuses.» 

Tsentuuriod ja optiod, kes teda ümbritsesid, vaatasid imestusega üksteisele otsa, mõistmata 
tribuuni sõnu, kuid varsti sai neile kõik selgeks. Tuhat meest jättis Clodius tsentuurio Marcus 
Valerius Messala Nigeri juhtimisel laiale teele mäejalami juures, ülejäänud kahe tuhandega 
liikus ta üles Vesuuvile viivat teed mööda kuni selle kohani, kus algasid metsad ja looklev 
rada, mis võis olla ainukeseks juurdepääsuks gladiaatorite laagrisse. Siin peatas ta oma 
sõjaväe, valis välja sobiva koha ja käskis laagrisse asuda. Seejärel saatis ta optio viivitamatult 
tsentuurio Valerius Messala Nigeri juurde käsuga varem kokkulepitud manööver täpselt läbi 
viia. 

See Marcus Valerius Messala Niger, kes hiljem, üheksa aastat pärast meie poolt 
kirjeldatavaid sündmusi konsuliks sai, oli umbes kolmekümne kolme aastane noor, julge, 
auahne ja sõjaväelist kuulsust ihkav mees; ta oli võidelnud kodusõjas Sulla vägedes ja 
näidanud seal oma tublidust, seejärel neli aastat enne neid sündmusi, millest meie jutustame, 
järgnenud Appius Claudius Pulcherile, kes saadeti Makedooniasse mõne ülestõusnud 
provintsi, eriti traaklaste vastu. Lahingus Rhodope mägedes paistis ta silma oma vaprusega ja 
autasustati selle eest pärjaga 

ja tsentuurio aukraadiga. Kui sõnum gladiaatorite ülestõusust Rooma jõudis, palus Valerius 
Messala luba minna karistusekspeditsioonüe gladiaatorite vastu, sest see uhke patriits kuulus 
nende hulka, kellel mõte sõjast gladiaatoritega kutsus välja põlastusnaeratuse. 

Kuulsuseihale liitus Messala Nigeri juures käesoleval juhtumil muide teine, salajane põhjus 
— hirmus vihavaen, mida ta tundis Spartacuse vastu, sest ta oli Valeria Messala, Sulla lese 
sugulane. Kui teade Valeria armuvahekorrast Spartacusega temani ulatus, tundis ta säärast 
häbi ja meelepaha, et ei tahtnud oma sugulast enam näha ega teretada; alatu gladiaatori suhtes 
aga, kes oli oma sülelustega rüvetanud Messala nime, tundis ta sügavat ja kustutamatut 
vihavaenu. 

Saanud tribüün Clodius Glaberi käsu, hakkas Messala oma kahe kohordiga liikuma piki 
Vesuuvi jalamit, tehes ringi ümber mäe, seni kui ta jõudis Nola ja Nuceria pool asuva nõlvani. 
Siin peatas ta kohordid ja käskis laagri üles lüüa. 

Me ei hakka kirjeldama, kuidas mõlemad Rooma väesalgad kahe tunni jooksul mäenõlvadel 
laagreid ehitasid. Laagrid olid nagu tavaliselt ruudukujulised, olid piiratud kraaviga ja valliga 
ning ülaltpoolt kaitstud tiheda püsttaraga. Kiirus, millega roomlased oma laagrit ehitasid, 
nende laagrite täiuslikkus ja ohutus on liiga hästi tuntud ajaloolaste ja sõjaspetsialistide 
kirjelduste ning kütuste järgi, meil tuleks neid ülistusi ainult korrata. 

Nü olid Clodius Glaber ühelt ja Messala Niger teiselt poolt õhtuks laagrisse asunud ning 
sulgenud mõlemad väljapääsud gladiaatorite pelgupaigast. Nüüd mõistsid Rooma kohordid 
oma juhi plaani ja juubeldasid mõtte juures, et hiir oli tõesti lõksu püütud. 

Ettenägeliku ja mõistliku sõjamehena saatis Clodius ainult tuhat meest valvama teerada, 
mis viis Nola poole, sest mäe äärmine järskus sellest küljest oli loomulikuks takistuseks 
gladiaatorite allapääsemisele. Suurema osa oma jõududest koondas ta Pompeji poolt tuleva 
tee juurde, kus allalaskumine oli hoopis hõlpsam ja kust seepärast kõige suurema 
tõenäosusega võis oodata rünnakut. 

Järgmisel päeval koidu ajal, kui Spartacus, nagu tal kombeks oli, astangul ringkäiku tegi, 
silmas ta vaenlasi, kes olid asunud laagrisse Nola poole suunatud 

kaljude all. Et olukorra kohta selgust saada, hakkas ta kahe maniipuli eesotsas mööda 
Pompeji poole viivat rada alla laskuma. Kuid ta ei jõudnud veel kahte miiligi ära käia, kui 
tema eelvägi avastas Rooma vahisõdurid. Spartacus peatas oma väesalga ja läks ise selle 
kohani, kuhu tema eelvägi oli jõudnud, ning gladiaatori silmade ees avanes kohe Rooma 
laager kogu tema ähvardavas võimsuses. 

Spartacus seisis liikumatult, pilk suunatud tema ees kerkivale vallile, ega kõnelnud ühtegi 
sõna; Rooma laager jättis talle niisuguse mulje, missuguse oleks jätnud elusalt maetule 
ärkamisel käe puutumine vastu omaenda puusärgi külma rasket kaant. 

Rooma vahisõdurid andsid gladiaatorite eelväe ilmumisel kohe häiresignaali, terve 
tsentuuria tuli laagrist välja ja hakkas liikuma, heites nooli Spartacuse peale; tema aga seisis 
haaratuna sügavast kurbusest teadmise tõttu, et ta on suletud ja pääsmatult kadunud, ta ei lii- 
kunud paigast ega märganud viskeodasid, mis vihisedes langesid tema ümber. 

Teda äratas lükumatusest eelväge juhtiv dekaan, kes ütles: 

«Spartacus!... Mis me peame tegema?... Tuleb kas edasi minna ja võidelda või taganeda.» 

«Sul on õigus, Alcestes,» vastas rudiaarius kurvalt. «Me peame taganema.» 

Rooma tsentuuria jälitas gladiaatoreid tükk aega, tülitades neid nooltega, kuid varsti läks ka 
tema, vastavalt saadud käsule, oma laagrisse tagasi. 

Astangule jõudes kutsus Spartacus Enomaiose, Bortorixi ja teised kõige vilunumad ning 
vapramad ülemad enda juurde. Ta seletas, kuidas lood on ja missugusesse kriitilisse 
seisukorda nad on sattunud, ning küsis, mis tuleks nende arvates niisuguses raskes olukorras 
ette võtta. 

Temale omase talitsematu mehisuse, ägeduse ja surmapõlgusega hüüdis Enomaios: 


«Erinnüste nimel!... Mis jääb meil muud teha kui metsloomade ägedusega ühe või teise 
Rooma laagri peale tormata. Tuhat saab otsa, kakssada aga murravad läbi.» 

«Kui see oleks võimalik!» ütles Spartacus. 

«Aga miks see siis võimatu on?» küsis Enomaios ägedalt. 

«Ka mina hellitasin seda mõtet, kuid väga lühikest 

aega... Kas sa võtsid arvesse, et vaenlaste laagrid asetsevad just seal, kus järsud ja äkilised 
teerajad väljuvad vabasse, lahtisesse maastikku?... Kas sa taipasid, et ei ühelt ega teiselt poolt 
ei saa me rohkem üles seada kui kümme meest reas?... Mis kasu on sellest, et meid on tuhat 
kakssada, kui võitlema ei pääse mitte rohkem kui kakskümmend korraga?...» 

Spartacuse kaalutlused olid niivõrd õiged ja veenvad, et Enomaios ei osanud midagi vastu 
väita. 

«Toidumoona on meil ainult viieks või kuueks päevaks,» jätkas Spartacus pärast lühikest 
pausi. «Noh ... ja edasi?...» 

Juhi poolt asetatud küsimus kerkis Spartacuse ümber kogunenud meeste ette kogu oma 
vaieldamatus ja ähvardavas jõus. Seitse, kaheksa, kümme päeva võis siin veel vastu pidada ... 
Ja edasi? 

Väljapääsu polnud ... Kas alla anda ... või surra... 

Kestev ja kurb oli nende kahekümne vapra mehe vaikimine. Näha oma ürituse nii haledat 
lõppu sel silmapilgul, kui võit näis olevat ette valmistatud ja kindlustatud! ... Mis tähendas 
surm nii hirmsa õnnetusega võrreldes?. .. 

Spartacus katkestas esimesena selle kurva vaikuse; ta ütles: 

«Tulge minuga. Käime selle astangu läbi ja vaatame tähelepanelikult järele, kas ei jää veel 
mõnd teed, kas ei leidu veel mõnd abinõu, nii raske ja ohtlik kui see olekski, et sellest hauast 
elusana välja pääseda.» 

Ja oma relvakaaslaste saatel asus Spartacus ringkäigule laagris; ta peatus aeg-ajalt, 
meenutades raudpuuri suletud lõvi, kes rahutult otsib viisi, kuidas purustada oma vangla 
võred. 

Kui gladiaatorid kohta jõudsid, kus ülikõrge müürina kerkisid järsud kaljud, mis astangut 
mäetipust eraldasid, tõstis Spartacus silmad sellele kohutavale järsandikule ja sosistas: 

«Oravadki ei saaks üles ronida!» 

Ja pärast lühikest järelemõtlemist lisas ta: 

«Aga isegi kui me üles roniksime... Me ainult halvendaksime oma olukorda.» 

Lõpuks jõudsid gladiaatorite juhid sügava kuristiku juurde, mis oli suunatud Surrentumi 
poole, ja peatusid astangu äärel, et silmaga mõõta selle sügavust. Pea- 

aegu kõik pöörasid hirmuga pilgud kõrvale selle peadpööritama paneva kuristiku ees. 

«Siin,» tähendas üks maniipuli ülemaist, «võivad ainult kivid põhjani jõuda.» 

Astangu läheduses istusid maas viisteist kuni kakskümmend gladiaatorit, rahvuselt 
gallialased, ja punusid erakordse osavusega kilpe jämedaist pajuvitstest, mis nad seejärel 
katsid väga kõva naha tükkidega. Ikka veel sügavas mõttes seisva Spartacuse ekslev pilk 
langes juhuslikult neile kilpidele. 

Nähes, et Spartacus nende tööd vaatab, ütles üks gallialastest talle naeratades: 

«Kilpe pole meil laagris mitte üle seitsmesaja, ja et varustada meie ülejäänud viissada 
seltsimeest kilpidega, tulime mõttele teha neile kas või niisugusedki... Ja me teeme neid seni... 
kui meil jätkub nahka!» 

«Gaesus ja Tetuan tasuvad teile heldelt tulevases elus!» hüüdis Spartacus, liigutatud 
armastavast hoolest, mis õhutas neid vaeseid gallialasi pühendama rõhutute vabastamise 
üritusele kõik oma vabad silmapilgud, kogu oma jõu ja oma võimed. 

«Aga kas teil veel palju nahka on?» küsis ta. «Paarikümne kilbi jaoks!» 


«Selle saime Pompejist oma viimase käigu ajal...» «Kahju, et nahk ei kasva nagu pajuvitsad 
metsas!» Gallialase viimased sõnad üllatasid traaklast. Ta võpatas nagu hüppeks valmistudes, 
kummardus alla ja kogus peotäie pajuvitsu. 

«Ah! ... Vannun Jupiteri, armurikka ja suurima Vabastaja nimel!» hüüdis ta rõõmust särava 
näoga. «Me oleme päästetud!...» See vägev hüüe tungis tema rinna põhjast. 

Enomaios, Bortorix ja teised tsentuuriod, optiod ning dekaanid pöördusid Spartacuse poole, 
kõigi silmad peatusid temal küsiva ilmega. 

«Mis sa ütlesid?» küsis Enomaios. 

«Kuidas me siis päästetud oleme?» esitas küsimuse Bortorix. 

«Ja kes meid päästab?» küsis veel keegi. «Kes seda ütleb?...» 

«Mismoodi?...» 

Spartacus, kes tähelepanelikult vaatles pajuvitsu, ütles oma seltsimeeste poole pöördudes: 

«Kas näete neid vitsu?... Me teeme neist lõpmata pika redeli ja selle ühe otsa kinnitame siia 
kalju külge. Siis laskume ükshaaval alla sellesse sügavasse kuristikku, pääseme sealt 
ootamatult roomlastele selja taha ja raiume nad tükkideks.» 

Nukker umbusunaeratus ilmus peaaegu kõigi võitluskaaslaste huultele ja Enomaios ütles, 
lootusetult pead raputades: 

«Spartacus, tõsijutt, sa sonid!» 

«Kaheksa- või üheksasaja jala pikkuse redeli?» küsis Bortorix umbusklikult. 

«Sellele, kes kõigest hingest soovib,» vastas Spartacus kindlalt, «pole midagi võimatut. 
Meid on tuhat kakssada meest — kolme tunniga punume selle redeli valmis.» 

Ja sisendades oma energiliste sõnadega teistesse seda kirglikku usku, mis elas temas endas, 
käskis ta, et neli maniipulit kirvestega relvastatud gladiaatoreid viivitamatult läheksid 
lähedastesse metsadesse jämedamaid pajuvitsu raiuma, teised aga paigutuksid astangule 
maniipulite viisi kahte ritta ja varustaksid endid nööride, paelte ja rihmadega, mis kõlbaksid 
selle ebatavalise redeli eri osade kokkuköitmiseks, mille nad olid otsustanud ehitada. 

Vähem kui tunni aja järel hakkas metsa läinud gladiaatorite gruppe vähehaaval tagasi 
tulema. Nad tõid kaasa tohutu suuri vitste seljatäisi ja Spartacus pani kõigile ette osa võtta 
tööst selle imeredeli kallal, mis pidi neile pääsemise tooma: ühed hakkasid materjali ette 
valmistama, teised köitma, kolmandad redeliosasid, sedamööda kuidas need valmis said, 
kokku panema. 

Töö toimus õhinaga, sest gladiaatoreid ähvardav hädaoht oli ülimalt suur; astangul, kus 
töötasid üheaegselt tuhat meest, valitses kord ja vaikus. 

Kaks tundi enne päikeseloojakut oli peaaegu üheksasaja jala pikkune redel valmis. Siis 
käskis Spartacus neljal gladiaatoril redel lahti harutada, et ta saaks selle oma silmaga üle 
vaadata ja käega katsudes tema tugevust kontrollida. 

Videviku saabumisel andis Spartacus oma väele käsu tasakesi laagrist liikuma hakata. Igas 
poolmahiipulis tegid gladiaatorid oma relvadest pambu, sest et eelseisev allalaskumine ei 
lubanud koormata mehi liigse raskusega. 

Need relvad olid otsustatud alla lasta riideräbalaist punutud nööride abil. 

Lasknud kinnitada redeli ühe otsa külge kaks tohutu suurt kivi, tegi Spartacus korralduse 
see . ots tasakesi kuristikku lasta. Traaklane tahtis veenduda, kas redel kannatab suurt raskust; 
peale selle mõistis ta, et kivid hoiaksid redelit kindlalt kuristiku põhjas, vähendades selle 
hapra ehitise ohtlikku kõikumist. 

Kui ettevalmistused olid lõpetatud, asus Enomaios esimesena raskele laskumisteekonnale. 
Hiiglaslik genmaanlane haaras kätega kinni kalju tipu ümbert, mille külge oli tugevasti 
köidetud redeli ots, ja pisut kahvatuna, sest see riskantne laskumine kuristikku oli tema jaoks 
uus, varem läbielamata hädaohulaad, lausus naljatades: 


«Wotani kõikteadmise ja kõikvõimsuse nimel, ma arvan, et isegi Hella, kõige kergem 
valküüridest, ei tunneks ennast mõnusasti selle iseäraliku laskumise juures.» 

Ja seni kui ta neid sõnu lausus, kadus tema hiiglaslik kogu vähehaaval kaljude vahele, mis 
kuristikku ümbritsesid. Varsti kadus ka tema pea. Kummardunud üle kalju serva, jälgis 
Spartacus allalaskuvat seltsimeest silmadega ning tundis kehas värinat redeli iga kõikumise 
juures. Tema nägu oli väga kahvatu ja tundus, nagu ripuks tema hing selle ennenägematu 
liikuva redeli küljes. 

Gladiaatorid tunglesid astangu äärel, nende mõtted ja pilgud olid suunatud kuristikule; 
tagapool seisjad tõusid varvastele ja vaatasid kaljunukid, mille külge redel oli köidetud; 
öövaikuses oli kuulda ainult seda, kuidas raskelt hingasid tuhat kakssada inimest, kelle elu ja 
saatus rippusid praegu selle hapra vitstest punutise küljes. 

Redeli laineline kõikumine ei kestnud mitte üle kolme minuti, aga see näis vaeseile 
gladiaatoreile kolme olümpiaadina, kolme sajandina; viimaks lõppes igasugune kõikumine. 

Ja siis pöörasid astangul tuhat pead ühe aje, ühe mõtte sunnil kõrva kuristiku poole. 

Mõne silmapilgu järel kostis tume hääl, mis esialgu näis kauge ja ebaselge, kuid vähehaaval 
tugevnes: 

«Kuula!» 

Kergendusohe tõusis gladiaatorite rinnust. See oli kokkulepitud signaal — Enomaios oli 
õnnelikult kuristiku põhja jõudnud. 

Siis hakkasid gladiaatorid palavikulise õhinaga üksteise 

järel alla laskuma mööda seda imelist redelit, mis pidi neid kõiki — nüüd oli see selge — 
surmalt elule, taielikult hävingult uhkele võidule viima. 

Allalaskumine kestis tervelt kolmkümmend kuus tundi ja alles teise päeva koidu ajal olid 
kõik all, tasandikul. 

Pole vaja kirjeldada, missuguste armastuse- ja tänulikkuseavaldustega gladiaatorid neid 
päästnud Spartacuse üle puistasid. 

Tema aga manitses gladiaatoreid vaikimisele ja käskis igal maniipulil varju minna 
ümberkaudsete kaljude vahele ning jääda sinna kuni öö tulekuni. 

Pikana nagu igavik näisid need tunnid kannatamatuile võitlejaile, aga lõpuks hakkas päike 
läände kalduma. Niipea kui hämaraks läks, väljusid kaks kohorti gladiaatoreid oma 
varjupaikadest, rivistusid ja hakkasid suurima ettevaatlikkusega liikuma — üks Enomaiose 
juhtimisel mereranna poole, teine Spartacuse juhatuse all — Nola poole. 

Ja kuna neil tuli ära käia ühepikkune tee, siis jõudsid mõlemad peaaegu ühel ajal, tund aega 
enne keskööd, mõlemale Rooma laagrile selja taha. 

Messala Nigeri laagrile üsna lähedale jõudes käskis Spartacus oma kohordil peatuda. Ta 
suundus roomlaste laagri valli poole. 

«Kes tuleb?» küsis tunnimees, kes kuulis kahinat kõrvalasuval viinamarjaväljal, kust 
Spartacus lähemale hiilis. 

Spartacus peatus, ilma et oleks sõnagi lausunud. 

Läheduses möödus patrull dekaani juhatuse all. Tunnimehe hõiget kuulnud dekaan ruttas 
tema juurde, et teada saada, milles asi seisab. 

Kuna öö oli haruldaselt vaikne, võis traaklane kuulda järgmist kõnelust, mis toimus küll 
üsna vaikselt: 

«Mis on juhtunud?» küsis dekaan. 

«Mulle näis, nagu oleks nende viinapuude vahelt mingit kahinat kostnud.» 

«Kas sa pärast hõiget «kes tuleb?» kuulsid veel midagi?» 

«Ei midagi, nü teraselt kui ma kuulatasingi.» «Arvatavasti oli see rebane, kes ajas kana 
jälgi.» «Mina arvan samuti, et see oli mõni ringi hulkuv loom. 

Gladiaatoreist ei maksa muidugi kõneldagi, nad on seal ülal ega pääse välja.» 

«Ma kuulsin tõepoolest, kuidas tsentuurio kordas, et 

hiir on lõksus.» 

«Oo, ole kindel, Clodius Glaber on vana kõuts, kelle hammastele niisugune hiirepoeg nagu 
Spartacus on lapsemäng!» 

«Noh, muidugi, Jupiter Statori nimel!» 

Ja pärast lühikest vaikimist jätkas dekaan: 

«Valva siis paremini, Septimius, kuid ära pea rebaseid gladiaatoreiks.» 

«Oleks liiga suur au gladiaatoreile!» naljatas sõdur Septimius. Ja uuesti jäi kõik vaikseks. 

Vahepeal olid Spartacuse silmad juba pimedusega harjunud ja ta hakkas eraldama seda, mis 
teda huvitas, nimelt Rooma laagri kraavi ja valli kuju. Ta oli tulnud siia selleks, et teada 
saada, missugune neljast väravast on kõige lähemal. 

Sel ajal jõudis patrull temale määratud postile tagasi ja süütas peaaegu kustunud lõkke 
uuesti heledamini põlema. Varsti hakkasid elustunud leegi hiilgavad keeled heitma oma kiiri 
püsttarale. See abistas tunduvalt Spartacust tema kavatsustes. Ta nägi hõlpsasti ära, kus seisab 
dekumaani värav, mis Rooma laagris asetses kõige kaugemal positsioonidest, mida ähvardas 
vaenlane. Messala Nigeri laagris oli see värav suunatud Nola poole. 

Niipea kui Spartacus oli valli asetusega tutvunud, läks ta tagasi. Jõudnud oma kohordi 
juurde, hakkas ta seda ettevaatlikult dekumaani värava poole juhtima. Väesalk sammus 
hääletult, seni kui jõudis laagrile nii lähedale, et sammude müdin pidi Rooma tunnimehe 
kõrvu kostma 

«Kes tuleb?» hüüdis leegionär Septimius tooniga, millest Spartacus võis aimata, et seekord 
polnud leegionär seda viga teinud, et oleks rebaseid gladiaatoreiks pidanud. 

Ja kui ta vastust ei saanud, andis valvas Septimius häiresignaali. 

Aga gladiaatorid sööstsid joostes kohalt, laskusid kraavi, ronisid selle teisest küljest 
raevukalt ning ennekuulmatu kiirusega üksteise selgi mööda üles ja olid ühe silmapilguga 
püsttara otsas. Spartacus, kes oli oma käenihestusest täiesti paranenud, jõudis siia esimesena: 
ta 

tormas kiiresti leegionär Septimiuse kallale, kes vaevaga kaitses end hoopide vastu, ja 
karjus talle kõuehäälel: 

«"Sinule oleks parem, õel pilkaja, kui minu asemel tungiks - sulle praegusel silmapilgul 
kallale rebane, kellest sa rohkem lugu pead kui gladiaatorist...» 

Veel enne kui ta need sõnad oli lõpetanud, pistis ta leegionäri läbi. 

Vahepeal tungisid gladiaatorid nelja, kaheksa, kümne mehe kaupa laagrisse. Algas 
mahanottimine, nagu harilikult äkilistel öistel kallaletungidel. 

Asjata püüdsid roomlased vastu panna neile raevuselt pealesuruvaile gladiaatoreile, kelle 
arv kasvas iga silmapilguga. Gladiaatorid tormasid ootamatult tabatud uniste relvitute 
leegionäride kallale ja raiusid neid maha. Veresaun oli kohutav. 

Kogu Rooma laager täitus silmapilkselt hirmsate karjete ja needustega. See polnud lahing, 
vaid verised tapatalgud, mille kestel veidi enam kui poole tunni jooksul sai surma üle 
neljasaja leegionäri; ülejäänud põgenesid ülepeakaela laiali. Ainult umbes nelikümmend 
kõige vapramat Valerius Messala Nigeri juhatuse all, peaaegu kõik ilma raudriiete ja 
kilpideta, kiiruga relvastatud mõõkade, piikide ja viskodadega, taganesid laagri peavärava 
poole, mis asetses dekumaani värava vastas. Vaprasti võideldes püüdsid nad vaenlast kinni 
pidada lootuses, et nende vastupanu võib anda põgenikele aega koguneda ja uuesti lahingusse 
astuda. 


Nende vaprate hulgas paistis välja Messala Niger; ta võitles visalt, julgustas roomlasi 
innustavate sõnadega ja aeg-ajalt hõikas Spartacust, kutsudes teda endaga lahingus jõudu 
proovima: 

«Hei!... Spartacus!... Nurjatuimate röövlite alatu juht!... Kus sa oled? Alatu ori, tule siia ja 
rista mõõgad vabade kodanikega!... Spartacus, riisuja, kus sa oled?» 

Hoolimata õigeist, karjeist, relvatärinast ja igasugusest mürast, mis laagris valitses, kuulis 
traaklane lõpuks roomlase häbematuid sõnu ja hakkas endale oma võitlejate hulgas tugeva 
käega teed tehes otsima võitlusse kutsujat, omakorda hüüdes: 

«Hei!... Rooma röövel, riisuja, riisujate poeg, jäta 

endale need nimetused, nad on sinu ainuke tõeline omand!... Siin ma olen, roomlane, mida 
sa tahad?» 

Ja nende sõnade juures sai ta kokku Messalaga, kes haruldase ägedusega tema kallale 
tormas ja hingeldusest katkeva häälega kisendas: 

«Ma tahan raiuda sind ... tükkideks ... rüvetada Valerius Messala ausa mõõga, määrides 
teda sinu verega...» 

Tsentuurio teotavad sõnad kutsusid välja traaklase metsiku viha; ta lõi roomlase raevuse 
rünnaku tagasi ja asus ise pealetungile. Ühe hoobiga muutis ta Messala kilbi tükkideks, teise 
hoobiga lõi läbi rõngasrüü, tõsiselt haavates vastast küljesse, ja seejärel lõi teda nii tugevasti 
kiivri põhjale, et õnnetu mees jäi täiesti uimaseks. Ja oli tema õnn, et Valeria Messala nimi 
hoidis armumälestusi ellu äratades tagasi gladiaatori käe, mis oli valmis tsentuuriot läbi 
pistma. 

Traaklane pidas oma mõõga kinni silmapilgul, kui see oli mõne tolli kaugusel kukkunud 
vaenlase rinnast, ja hüüdis: 

«Mine, noormees, ja jutusta, et alatu gladiaator kinkis sulle elu!...» 

Ta aitas Messalal tõusta ja andis ta üle kahele gladiaatorile. 

Seejärel kui olid tapetud peaaegu kõik need vaprad roomlased, kes püüdsid gladiaatoreile 
vastu panna, oli Rooma laager täielikult võitjate võimuses. 

Seesama kordus ka seal, kus Enomaios Clodius Glaberi laagri kallale tungis. Vähem kui 
tunni ajaga saavutas ta täieliku võidu leegionäride üle, kes kiiresti põgenesid ja laagri 
mässajate võimusesse jätsid. 

Nii saavutasid tänu Spartacuse vaprusele ja terava-pilgulisusele veidi rohkem kui tuhat 
gladiaatorit hiilgava võidu kolme tuhande roomlase üle. 

Päev hiljem ühinesid mõlemad gladiaatorite väesalgad Clodius Glaberi laagris, keda võitjad 
halastamatult naljade ja pilgetega üle külvasid, nimetades teda hiire eest ärajooksnud kassiks. 
Nad koostasid umbes alljärgneva sisuga lõbusa laulukese ja laulsid seda valju naeru saatel: 

Kord elas vana kuri kõuts, 

kes hiiri väga vihkas. 

Neid tappa võttis tema nõuks 

ja hiirepraadi ihkas. 

229 

Siis augu äärde istus ta 

ja silmad kissi kiskus ka — 

nii teeskles magajat. 

Ja ootas vana roju, 

kas hiir ehk tuleb koju... 

Ent hiirekene vilgas 

siis august välja silkas. 

ja kargas lipsti turjale 

me kõutsile nii kurjale! 


Nüüd valdas kõutsi rõõmuhoog, 

sest käes näis tema maiusroog. 

Kuid — kõik läks teisiti. 

Hiir hankis kellukese, 

nii üsna tillukese, 

ja köitis kõutsil' sappa. 

Kui kellukene täratas, 

siis kõutsil süda väratas 

ning kostis hirmuhüüe: 

Oi, 01! Oh sa mu meie! 

Kõuts pistis plehku saginal, 

hiirte naerulaginal. 

Vahepeal põgenesid Capuas gladiaatorid salkade kaupa Lentulus Battiadese koolist. Iga 
päev, isegi iga tund tuli Vesuuvi laagrisse sadu uusi sõjamehi. Kahekümne päeva jooksul 
pärast Spartacuse võitu Clodius Glaberi üle tuli neid üle nelja tuhande; relvastatud roomlastelt 
äravõetud piikidega, kilpidega ja mõõkadega, moodustasid nad ühes tuhande kahesajaga, kes 
juba võitlesid traaklase juhatuse all, rõhutute armee esimese leegioni. Ehkki Roomas oldi 
tegevuses tõsisemate ja raskemate sõjaasjadega, tekitas Clodius Glaberi lüüasaamine mõnin- 
gat kõmu. Senatile ja rooma rahvale näis roomlaste nimele teotavana, et leegionärid, kogu 
maailma võitjad, olid purustatud ja maha notitud alatute gladiaatorite salkade poolt. 

Need «alatud» aga, üle viie tuhande mehe, kes olid jJagatud maniipuliteks, kohortideks ja 
leegionideks, ilmusid vahepeal ühel ilusal päeval Nola alla — see oli õitsev, rikas ja 
rahvarohke linn Kampaanias. Enne kui rünnakut alustada, nõudsid nad kodanikelt, et need 
vabatahtlikult laseksid neid linna, tõotades vastutasuks säilitada elanike elu ja varandust. 

Kohutatud neid ähvardavast hävingust, kogunesid linnaelanikud foorumile; pärast kestvat 
kisa ja vaidlusi — ühed olid alistumise, teised kaitsmise poolt — võitis siin julgemajte partei. 
Linna väravad suleti ja linnaelanikud 

ruttasid müüride juurde, et pealetungijaid tagasi lüüa. Napolisse, Brundisiumi ja Rooma 
saadeti käskjalad kiiresti tugevat toetust kutsuma. 

Saadikud sattusid Spartacuse kätte, kes ei pidanud järelevalve all mitte ainult suuri teid, 
vaid ka radu. Halvasti relvastatud ja sõjategevusega harjumatud linnaelanikud püüdsid end 
kaitsta, kuid ei pidanud vastu üle kahe tunni. Gladiaatorid, kelle käsutuses oli palju redeleid, 
vallutasid kiiresti ja väheste kaotustega müürid, tungisid linna ja hakkasid osutatud 
vastupanust ärritatuina elanikke tapma ning riisuma. 

Nii juhtus sellepärast, et kuigi Spartacus sisendas oma võitlejaisse kõige rangemat 
distsipliini, ei suutnud nad — nagu sõdurid üldse — vältida joobumust verest ja 
purustamisihast, mis tahtmatult haarab sõdureid, kui nad linna astumisel on sunnitud 
võitlema. 

Temale omase energiaga tormas Spartacus linna tänavaile, et hoida gladiaatoreid tagasi 
riisumisest ja tapmisest. Väeülemate abiga õnnestus tal mõne tunni pärast tapmine ja 
riisumine lõpetada. 

Varsti puhusid buktsiinid ja pasunad kogunemist, ja kõigi gladiaatorite kõrvu ulatus 
kuuldus, et Spartacuse käsul peab leegion rivikorras minema suurejoonelisele Nola foorumile, 
mis oli kuulus toredate vanaaegsete templite, basiilikate ja portikuste poolest. 

Vähem kui tunni aja pärast seisis gladiaatorite leegion kolme ritta rivistunult täies korras 
väljakul, ja Spartacus, kes oli tõusnud Cerese templi astmeile, pööras kahvatu ning viha pärast 
kohutava näo sõdurite poole. Ta seisis tükk aega, pea longus, süvenenud keset sügavaimat 
vaikust kurba mõtisklusse; viimaks tõstis ta pea. Tema silmis vaikus viha. Võimsa häälega, 
mis kostis kaugele määratu suurel väljakul, hüüdis Spartacus: 


«Kas teie, metsikud ja kuritegelikud inimesed, taotlete tõesti riisujate nime, röövlite ja 
mõrtsukate kuulsust?» Ja mõneminutilise üldise vaikuse järel jätkas ta: «Kas see on see 
vabadus, mida me toome orjadele, see distsipliin, mille abil me katsume saada inimesteks, kes 
väärivad neilt äravõetud õigusi, need õilsad teod, mille abil me võidame itaallaste poolehoiu? 
Teile ei jätku sellest, et teie vastu seisab Rooma nime suurus ja võimsus, te tahate äratada 
enda vastu kõigi Itaalia rahvaste viha. needust ja kättemaksu?... Kas teil on vähe sel- 

lest kahjust, mida tekitab meile rõhujate loodud kurb kuulsus, et meie oleme barbarid, 
riisujad ja kõige nurjatumad inimesed; teile ei jätku vist sellest, ja selle asemel et tublide 
tagudega, range distsipliiniga, easkujuliku käitumisega ümber lükata laimu, mille ohvrid me 
oleme, tahate teie seda veel kinnitada ja tugevdada oma nurjatute, häbistavate, alatute 
tegudega? ... 

Kõik Itaalias vaatavad meid hirmuga, kahtlustusega, umbusuga; meie püha üritus ja lipp, 
mille eest me võitleme, kõige ülevam kõigist, mis iial on lehvinud päikese all lahinguväljadel, 
ei leia kogu poolsaare ulatuses mingit poolehoidu: et seda poolehoidu võita, on meil üksainus 
abinõu — distsipliin. 

Raudne distsipliin on Rooma leegionide võitmatu soomuskate; ja mitte sellepärast, et nad 
oleksid tugevamad vapramad kõigist sõdureist maailmas — on olemas rahvaid, kes ei jää 
neist maha ei vahvuselt ega jõult —, vaid sellepärast, et kõigi armeede hulgas pole olnud 
distsiplineeritumat kui Rooma armee. Sellepärast on roomlased võitnud kõiki oma vaenlasi. 

Teil pole mingit abi teie käte erakordsest jõust ega teie mehisusest, kui te ei õpi ära ega 
hakka tegelikult ellu viima roomlaste distsipliini, nii nagu te olete neilt üle võtnud 
lahingukorra. 

Kui te tahate näha mind oma juhina, nõuan ma, et te minu sõna kuulaksite ja oskaksite 
ennast talitseda, sest korras, sõnakuulmises, endavalitsemises seisab sõjaväe jõud. 

Igaüks peab vanduma mulle oma jumalate, oma au nimel, et sellest tunnist alates ei pane te 
nai toime kõige väiksematki üleastumist distsipliinist. 

Kui me tahame võita, pean ma tundma endas jõudu raiuda pea maha oma kõige kallimal 
sõbral, kui ta saab süüdlaseks meie poolt maksmapandud seaduste kõige Väiksemaski 
rikkumises. Me peame suutma käituda nii, nagu vaimustatud ajaloolaste juttude järgi käitusid 
Rooma leegionid, kes olid õunapuu kõrvale laagrisse asunud: pärast telkide kokkupanekut jäi 
õunapuule niisama puur hulk õunu, nagu neid oli olnud laagri rajamise päeval. 

Ainult sel tingimusel oleme vabaduse väärilised, mida nii kirglikult taotleme, ainult sel 
tingimusel saavutame 

võidu maailma kõige tugevama ja vaprama sõjaväe üle.» 

Sel ajal kui Spartacus seda tulist kõnet pidas, kuuldus heakskiidukõminat gladiaatorite 
ridadest, kes olid võlutud oma juhi lihtsast, kuid kirglikust kõneosavusest. Spartacus lõpetas 
kõne, ja sõdureilt kostis tormilist kisa ning tugevat käteplaginat. 

Seejärel viis Spartacus oma armee Nolast välja ning käskis linna läheduses ühel künkal 
laagrisse asuda. Linna valvama jättis ta kaks kohorti, mida ta iga päev vahetas. Ta võttis Nola 
elanikelt ära suure hulga relvi, raudriideid ning kilpe ja rajas laagris suure lao. Siit varustati 
relvadega orje ja gladiaatoreid, keda iga päev saabus ülestõusu lipu alla. 

Spartacus veetis Nola juures üle kahe kuu, õpetades vahetpidamata oma sõdureid, kelle arv 
kogu aeg suurenedes tõusis kaheksa tuhandeni, nii et ta sai moodustada neist kaks leegioni. 
Tubli traaklase poolt sõjaväes kehtestatud kord ja distsipliin panid imestama kampaanlasi, 
kelle vara ja elu ei ähvardanud mingi hädaoht. 

Vahepeal otsustati Roomas saata mässama hakanud orjade ja gladiaatorite vastu prefekt 
Publius Varinius leegioniga, mis koosnes enamalt jaolt vabatahtlikest ja noortest nekrutitest, 


sest lahingukooli läbiteinud veteranid ja leegionärid olid saadetud Sertoriuse ja Mithridatese 
vastu. 

Mõni päev enne seda, kui Publius Varinius oma kuue tuhande mehega ja ratsanikesalgaga 
Roomast teele asus, väljus Appiuse tee lähedal asuvast Epitsiini metsast õhtul üle kahe 
tuhande mehe. Nad olid relvastatud kuidas juhtus iga laadi maameherelvadega, teravate 
teivastega ja ainult väga vähesed piikide ning mõõkadega. 

Need olid kaks tuhat gladiaatorit Actianuse, Julius Rabetiuse ja teiste Rooma lanistade 
koolidest; nad olid kogunenud sellesse metsa ükshaaval, vastavalt Crixuselt saadud käskudele, 
kelle juhatuse all nad nüüd liikusid Vesuuvi poole, et ühineda Spartacuse leegionidega. 

15. veebruari hommikul sel aastal, kui Metrobius konsulite Cotta ja Luculluse juurde oli 
läinud, käis Crixus kõigis gladiaatorite koolides, teatades seltsimeestele ülestõusust, ja 
soovitas neile jääda rahulikuks. 

Juhtus, et ühes koolis Crixus arreteeriti ja saadeti siit Mamertiini vanglasse. Pärast seda kui 
teda seal üle kahe 

kuu oli kinni peetud, anti talle vitsanuhtlust, ja hoolimata visadusest ning kindlusest, 
millega ta eitas oma osavõttu Spartacuse vandenõust, oleks ta vististi ristilöömisele mõistetud, 
kui gladiaatorid poleks sundinud lanistasid tema vabastamiseks samme astuma. 

Ehkki Crixus oli vabaduses, mõistis ta, et teda peetakse hoolega silmas, et koolid on 
järelevalve all; seepärast otsustas ta teeselda täielikku teadmatust ja osavõtmatust kõigest, 
lootes sel teel nõrgestada lanistade ja võimude kahtlustusi. 

Nii oli vaene gallialane sunnitud kõigist Spartacuse pealekäimistest hoolimata rinnus 
möllava rahutuse, soovid ja viha alla suruma ega võinud ei ise ära minna ega saata Vesuuvile 
kas või ühte maniipulitki. 

Lõputute kavaluste, vaevade ja tõsiste ohtude järel õnnetus Crixusel enam kui neli kuud 
pärast ülestõusu algust lõpuks Roomast põgeneda ja minna peitu Epit-snni metsa. Ta oli 
kindel, et kui mitte kõik gladiaatorid, kellele oli ta siin kohtamise määranud, siis vähemalt 
väga paljud neist ilmuvad siia. 

Nii juhtuski tegelikult. Pärast kahepäevast salajast viibimist varjurikkais, kõrvalistes 
metsasoppides võis gallialane suunduda Vesuuvi poole kahekümne maniipuli eesotsas. 

Rõõmu ja juubeldust, mis tekkis nende saabumise puhul Nola laagrisse, pole võimalik 
kirjeldada. Spartacus võttis vennalikult vastu Crixuse, keda ta kõigist oma õnnetuskaaslastest 
kõige rohkem armastas ja hindas. 

Crixusega koos tulnud kaks tuhat gladiaatorit relvastati otsekohe täielikult ja jaotati 
ühtlaselt kahe leegioni peale, millest esimest käsutas Enomaios, teine aga anti Crixuse 
juhtimise alla. Spartacus kuulutati üksmeelsete heakskiiduhüüete saatel uuesti kogu armee 
kõrgemaks juhiks. 

Kaks päeva pärast Crixuse saabumist teatasid luurajad Spartacusele, et mööda Appiuse teed 
liigub tema vastu pikkade päevamarssidega preetor Publius Varinius. Gladiaatorite juht andis 
sõjaväele käsu laagrist liikuma hakata ja läks öösi salaja vaenlasele vastu. 

XIII peatükk 
CASILINUMI LAHINGUST KUNI AGUINUMI LAHINGUNI 


Publius Varinius oli neljakümne viie aastane. Päritolult plebei, tugeva kehaehitusega, 
talitsematu iseloomuga, uhke hingega, ühendas ta endas Rooma sõduri parimaid omadusi. Ta 
oli mõõdukas söömises ja joomises, vähenõudlik, enam kui keegi muu harjunud kuumuse ja 
külmaga, lahingu-rännakutega, ärkvelolekuga ning sõjatööga, oli vaikiv, ennast valitsev ja 


väga vapper. Kui Variniusel peale nende üliväärtuslike omaduste oleks olnud ka arenenum 
mõistus, laialdasem ja sügavam haridus, siis oleks tal olnud kõik mis vaja, et saada konsuliks, 
väepealikuks, triumfaatoriks. Kuid Publius Variniusel polnud kuigi terast mõistust, ja 
kahekümne kaheksa aastase sõjateenistuse jooksul oli ta suutnud saavutada ainult preetori 
aukraadi, sedagi lugupidamise tõttu, mida pälvisid tema kõikumatu rahu ja mehisus kõigis 
raskustes, suurepärane distsipliini, korra ja kogu sõjaasjanduse tundmine. 

Niisugune oli mees, kes asus Roomast teele kaheksateistkümnendal päeval enne juulikuu 
kalende (14. juunil) 680. aastal1 ja liikus mööda Appiuse teed kuue tuhande leegionäri, 
tuhande veliidi, kuuesaja lingutaja ja kolmesaja ratsaniku eesotsas. Kokku võttes oli tal umbes 
kaheksa tuhat noort, tugevat suurepäraselt relvastatud sõjameest. Kvestoriks oli Publius 
Variniusel Gnaeus Furius, umbes kolmekümne viie aastane julge, tark ja sõjaasjanduses 
kogenud mees, kes aga oli suur prassija ja mürgeldaja. 

Kiire marsiga jõudis Publius Varinius kolme päevaga Cajeta alla ja asus siin laagrisse. Ta 
kutsus enda juurde ratsaväe prefekti Paulus Erdenius Tiburtinuse ja käskis tal kiiresti minna 
teisele poole Capuat ning koguda seal täpseid, üksikasjalisi teateid ülestõusnute asukoha, 
nende arvu, relvastuse, ja kui õnnestub, ka nende plaanide kohta. 

1 73. a, «. m, (Toim.) 

Noor Tiburtinus täitis talle antud ülesande kohusetruult ja ettevaatlikult ning käis ära mitte 
ainult Capuas, vaid ka Curnaes, Baiaes, Puteolis, Herculaneumis, Napolis ja isegi Pompejis 
ning Atellas; kõikjal kogus ta teateid vaenlase kohta niihästi Rooma võimudelt kui ka 
linnaelanikelt ja karjuseilt ning tuli nelja päeva pärast Variniuse laagrisse, tagasi. Ta teatas 
preetorile, et mässajate arv ulatub juba kümne tuhandeni, et nad on relvastatud ja neile on 
kätte õpetatud Rooma lahingukord, et nende laager asetseb Nola läheduses, kust nad teevad 
äkkrünnakuid ümbruskonda ja kust nad nähtavasti ei kavatse lahkuda; hoolikusest, millega 
nende laagrikindlustused on ehitatud, võib järeldada, et nad jäävad ilma kohalt liikumata 
roomlaste kallaletungi ootama. 

Saanud need teated, kaalus Varinius kaua, kuidas oleks kõige parem talitada. Lõpuks 
otsustas ta oma väe poolitada, ja lähenedes mööda kahte peaaegu paralleelset teed 
gladiaatorite laagrile, rünnata neid üheaegselt kahelt poolt; selle taktikalise manöövriga lootis 
ta saavutada lõpliku ja täieliku võidu. 

Ta andis kvestor Gnaeus Furiuse juhtimise alla neli kohorti leegionäre, kolmsada veliiti, 
kakssada lingutajat ning sada ratsameest ja käskis tal hakata liikuma mööda Appiuse teed, 
seejärel aga pöörata Domitiuse teele, mis läks piki mereranda Surrentumi poole; Baiaeni 
jõudes pidi Furius jääma sinna seitsmeks päevaks, seejärel minema Atellasse ning ootama 
seal Variniuse edasisi korraldusi. Varinius oli otsustanud, et seni kui Furius selle tee ära käib, 
läheb tema ise üles piki Lirise jõge kuni Interamnani ja siirdub Latiini teele; Allifae juures 
lahkub ta Latiini konsuliteelt ja liigub edasi preetoriteed mööda, mis läheb ümber Caudiumi 
mäekitsuste ja viib Caudiumi juurde, ning jõuab niiviisi gladiaatoreile selja taha. Sinna jääb 
ta üheks päevaks varjule, annab siis kvestorile käsu asuda Atellast teele ja rünnata mässajaid; 
nähes oma arvulist ülekaalu Furiuse leegionäride üle, astuvad gladiaatorid talle kõigi oma 
jõududega vastu, siis ründab tema vaenlast selja tagant ja purustab ta täielikult. Niisugune oli 
preetor Publius Variniuse poolt väljatöötatud sõjategevuse plaan, mis iseendast polnud sugugi 
mitte halb. Kuid tema edu oli võimalik ainult sel juhul, kui gladiaatorid oleksid liikumatult 
oodanud roomlasi Nola juures — asjaolu, milles Varinius, kes ei pidanud Spartacust mitte 
inimeseks, vaid millekski roojase looma taoliseks, põrmugi ei kahelnud. Traaklane aga, niipea 
kui ta teada sai, et preetor on 

tema vastu teele asunud, et ta on juba Cajetas, hakkas viivitamatult liikuma mööda 
Domttiuse teed Liternumi poole, kuhu jõudiski kahe kiire ja väga väsitava päevatee- 
konnaga. 

Kvestor Cnaeus Furius, liikudes edasi mööda sedasama Domittiuse teed, sai oma luurajailt 
teada, et Spartacus oli kõigi oma jõududega ootamatult Liternumi tulnud ja viibib temast veidi 
enam kui ühe päevateekonna kaugusel. 

Kui Gnaeus Furius oleks olnud lihtne sõdur, siis oleks ta mees mehe vastu gladiaatoritega 
võitlusse astunud, aga kuna ta oli väepealik, kes oli saanud kindlad käsud, siis polnud tal enda 
arvates õigust pidada lahingut vaenlase ülekaalukate jõududega, sest võit selle vaenlase üle oli 
väga vähe tõenäolik. Taandumine näis talle argusena, mida ei õigustanud isegi ettevaatlikkuse 
kaalutlused, sest kui ta oleks põgenenud Latiumi suunas, oleks Spartacus võinud hõlpsasti 
talle järele jõuda ja ta täielikult purustada. Seepärast otsustas ta lahkuda konsuliteelt, pöörata 
vasakule, minna üles kuni Caleseni ja sealt mõne tunniga jõuda Capuasse. Seal võisid tema 
kaks tuhat kaheksasada sõdurit, ühinedes linna tugevdatud garnisoniga, gladiaa-toreile 
võimsat vastupanu osutada. 

Kui Spartacus oleks läinud Latiumi poole, oleks Gnaeus Furius mahti saanud Variniusega 
kontakti astuda, ühineda temaga, rünnata jultunud mässajat selja tagant ning hävitada ta. 

Kui aga Spartacus oleks tagasi pöördunud, oleks Furius jõudnud täita temale antud käsud, 
minnes tagasi mööda Domitiuse teed. 

Need targad kaalutlused ja veel targem otsus andsid tunnistust Furiuse mõistusest ja 
vaimuandeist; niiviisi oleks arvatavasti talitanud ka Pompeius Suur ise. 

Nõnda siis andis Furius käsu kaks tundi enne koitu laagrist liikuma hakata ja asus sügavas 
vaikuses ja täies korras teele Calese poole. Enne seda oli ta saatnud mööda konsuliteed välja 
kolm talupoegadeks ümberriietatud luurajat, kes pidid omal riisikol ja vastutusel andma vaen- 
lasele valeteateid Gnaeus Furiuse kohta, kinnitades, et ta on taandunud Cajetasse, see 
tähendab, tagasi pöördunud. 

Kuid Spartacus, kes oli luurajailt teada saanud, et osa vaenlase jõude on Tifernumis 
laagrisse asunud, mõistis kohe, missuguse vea oli teinud preetor Varinius, poolitades oma 
väed eesmärgiga Spartacuse väed pihtide vahele 

võtta; ta taipas täilekult vaenlase plaani ja manöövrit ning mõtteteravusega, mis on omane 
ainult suurtele vaimudele, mõistis kohe, et tal on tarvis kiiluna vaenlase sõjaväe mõlema osa 
vahele tungida ja välkkiirelt purustada üksteise järel mõlemad, rünnates alguses ühte, pärast 
teist. 

Üks Spartacuse kõige tähelepanuväärsemaid väejuhi-omadusi, mida ta ilmutas selle tema 
jaoks nii kuulsusrikka sõja kestel, oli kiirus, millega ta olukorda analüüsis, kõiki võimalusi 
kaalutles, ette nägi ja õigesti hindas ning millega ta vastuvõetud otsuse ellu viis. Spartacus oli 
küll oma sõjaväkke üle kandnud roomlaste sõjaväelise korra ja distsipliini, kuid polnud nende 
väejuhtidelt üle võtnud pedantsust, mis keelas kindlaist reegleist, kindlaist normidest kõrvale 
kaldumast. Kohandades oma otsuseid, oma liikumisi ja diversioone maastikuga, asjaoludega 
ja vaenlase positsiooniga, töötas ta välja ja hakkas rakendama kõige lihtsamat ja samal ajal 
kõige loogilisemat ning kasulikumat taktikat, kiiruse taktikat, mille Gaius Marius oli 
tarvitusele võtnud ja mis pidi hiljem andma Julius Caesarile võimu kogu maailma üle. Kõigis 
suurtes lahingutes, mis lõppesid Spartacuse võiduga ja andsid talle õigustatult koha vanaaja 
kõige kuulsamate väejuhtide kõrval, ei osutunud ta võitjaks mitte ainult tänu oma sõdurite 
käte jõule, vaid samuti tänu oma liikumise kiirusele.11 


11 Peab ükskord lõplikult ütlema: gladiaatorite sõda pidasid roomlased ja nende 
ajaloolased häbistavaks sõjaka Roomale, ja seepärast pühendasid ajaloolased Rooma 
uhkust saastes sellele vähe tähelepanu, katsusid mööduda temast nagu millestki, 


Tuleme tagasi jutustuse juurde: nagu Spartacus oli otsustanud, nii ta ka tegi. Lühikese 
kõnega innustas ta oma sõdureid, ja selgitanud neile vajadust nende ühise ürituse edu nimel 
kannatlikult taluda uue peatusteta lahingurännaku raskusi, andis käsu laagrist liikuma hakata. 
Lahkunud Domittiuse teelt, läks ta mööda raskelt 


läbitavaid radu, peites end küngaste vahel, mis kulgesid Capuast kuni mereni; ta suundus 
Vulturnuse poole, mis mürisedes veeretas oma kiireid vooge nende küngaste vahel. 

Säärase operatsiooni tulemuseks oli see, et koidu ajal, kui kvestor Furius liikus Calese 
poole, lähenes Spartacus Capuale. Kolme miili kaugusel linnast lubas ta oma sõdureile 
mõnetunnilise puhkuse. Keskpäeva paiku asus ta uuesti teele, ja naerdes Capua kaitsjate 
hirmu üle, kes olid väravad sulgenud, tõstetavad võred alla lasknud ja rünnaku ootusel 
muldvallile kokku jooksnud, möödus linnast. Ta pöördus Casilinumi poole, kuhu jõudis 
õhtuks, samal tunnil, millal kvestor Furius Calesesse saabus. 

Casilinum oli väike, ent lõbus ja rahvarohke linn, mis asetses Vulturnuse paremal kaldal. 
Vastaste vägede praeguse paigutuse juures oli Casilinum tähtsaimaks punktiks: tema juures 
pidi hargnema eelseisev lahing. Spartacusele oli äärmiselt tähtis vallutada linn, sest sealt 
valitseks ta Vulturnuse mõlema kalda ja kogu oru üle. Asudes oma leegionidega sinna 
laagrisse, lahutaks ta mõlemad vaenlase väesalgad, võttes neilt võimaluse Capuasse varjule 
minna, ja võiks neile järele jõuda ning nad teineteise järel purustada. 

Gladiaatorite ootamatust ilmumisest ehmunud, saatsid Casilinumi elanikud linnavõimu 
esindajad alistumistea-tega Spartacusele vastu. Linna vallutamiseks ei tulnud jõudu tarvitada. 
Paigutanud väravaisse valve ja jätnud linna ühe kohordi, väljus traaklane sealt oma leegioni- 
dega ja asus laagrisse kõrgendikul Calese poole suunatud värava läheduses. 

Kuna Clodius Glaberi lüüasaamise ja Publius Variniuse retke vahel möödunud aja jooksul 
oli Spartacusel olnud võimalus vabalt liikuda kogu Kampaanias, siis oli ta oma sõjaväe kõige 
osavamaile ja vilunumaile ratsutajaile käsu andnud välja õpetada suur hulk selle provintsi 
viljakatelt karjamaadelt kogutud täkke. Niiviisi moodustas ta kuuesaja mehe suuruse 
ratsasalga. Selle etteotsa määras ta vapra ja tubli Bortorixi, kes loovutas kohale jõudnud 
Crixusele teise leegioni juhtimise. 

Kui laager oli püstitatud, käskis Spartacus väsinud leegionidel puhkusele asuda — ta oli 
otsustanud anda neile siin mõnepäevane puhkeaeg, kuni kvestor Furius, kes Spartacuse 
oletuse järgi liikus mööda Domitiuse teed, Liternumini jõuab. Siin kavatses Spartacus talle 
selja tagant kallale tungida ja tema kohordid hävitada. 

Kuid olles alati äärmiselt ettenägelik, kutsus ta enda juurde Bortorixi ja käskis tal kesköö 
paiku ratsavägi kahte ossa jagada ning luurele minna: üks väesalk pidi minema mööda 
Domitiuse teed kuni Tifemumini ja koguma andmeid vaenlase kohta, teine, ettevaatuse tõttu, 
mööda Appiuse teed kuni Caleseni, tutvuma maastikuga. Koidu ajal pidid mõlemad väesalgad 
laagrisse tagasi tulema ja oma luurekäikude tulemustest teatama. 

Tund aega enne päikesetõusu tuli Spartacuse suureks imestuseks esimesena tagasi väesalk, 
mis oli läinud Calese poole, teatega, et vaenlane tuleb Casilinumi poolt. Algul ei uskunud 
gladiaatorite juht seda teadet, aga küsitlenud salga ülemat üksikasjalisemalt ja mõtelnud järele 
saadud teadete üle, mõistis ta kõik, mis oli juhtunud: tema ise oli lahkunud Domitiuse teelt ja 


mida on valus meenutada, püüdsid tema tähtsust ja suurust vähendada. Kuid vastu 
oma tahtmist olid nad sunnitud ütlema küllaldaselt *el-leks, et teha kuulsaks 
gladiaatoreid ja eriti Spartacust. Meie asetame ta kõhklemata Mariuse ja Caesari 
vahele, sest Lucius Florus ise, kõige kõrgim rooma ajaloolastest, kes kogu oma 
jutustuse ulatuses pole kitsi põlgussõnadega gladiaatorite ja nende juhi suhtes, oli 
sunnitud tunnistama, et «võideldes suurima vaprusega isiklikult esimestes ridades, ..e: 
Spartacus peaaegu kõige lugupeetavani» Väejuhi kuulsuse säras». (Autori märkus.) 


pööranud sellest paremale, et Furius mööda lasta ja talle seljataha minna; aga ka roomlane oli 
ära pööranud sellelt teelt vasakule, et vältida gladiaatorit ja minna varjule Capuasse; niiviisi 
olid mõlemad teineteist vältida soovides lahkunud konsuliteelt ja saanud kokku preetoriteel. 

Spartacus käskis viivitamatult häiret puhuda, viis esimese leegioni laagrist välja ja rivistas 
ta lahingukorras kahele joonele. Ette asetas ta kaks tuhat veliiti ja lingu-meest, kes pidid 
hargrivis vaenlast ründama, niipea kui see nähtavale ilmub; esimese joone taga seisis leegioni 
teine osa, relvastatud piikide ja viskeodadega. 

Teise leegioni jagas Spartacus kahte ossa ja saatis nad üle põldude ja viinamarjaväljade, ühe 
— paremale, teise — vasakule. Ta käskis neid kaugele eemale minna ja end peita, siis aga, 
kui lahing ägeneb, roomlased ümber haarata ja nad tiibadelt ning selja tagant sisse piirata. 

Päike oli just tõusnud ja kuldas lähedasi künkaid, rohetavaid viinamarjavälju, kollakaid 
kõrrepõlde ja õitsvaid aasu, kui ilmus roomlaste ratsaeelvägi; lingumeeste ahelik võttis 
vaenlase ratsaväe vastu kivide ja tinakuulikeste rahega. Ratsanikud pöördusid kohe tagasi ja 
kihutasid teatama kvestor Furiusele vaenlase lähenemisest. Spartacus oli selle rännaku 
võrdselt oma seltsimeestega jala läbi teinud, aga niipea kui algas lahing, hüppas ta oma 
vägeva musta hobuse selga. Ta käskis puhuda kiirsammul 

ründamise signaali, soovides võimalikult rutemini vaenlasele kallale tungida ja mitte anda 
talle aega lahingurivisse asuda. 

Saanud ootamatu teate gladiaatorite lähenemisest, käskis Gnaeus Furius oma leegionäride 
kolonnil peatuda ja rahulikkusega, mida iial ei kaota tõeliselt julged inimesed, andis käsu, et 
veliidid ja lingutajad hargneksid otsekohe ahelikku. Rinnet võimalikult pikendades tahtis ta 
vältida oma kohortide ümberpiiramist vastase ülekaalukate jõudude poolt. Leegionäridel 
käskis ta asuda positsioonile teeäärsel kingul, lootes, et seni kui veliidid ja lingumehed 
gladiaatorite esimest rünnakuhoogu tagasi hoiavad, asuvad kohordid lahingurivisse. 

Hoolimata hirmust ja segadusest, mis alati käivad kaasas ootamatu kallaletungiga, täideti 
kõik kvestori korraldused suure kiirusega ja võrdlemisi heas korras. 

Kuid manöövrid polnud veel kaugeltki lõppenud, kui gladiaatorid juba tormasid Rooma 
lingumeeste rinde peale. End vaprasti kaitstes olid need siiski sunnitud vastase ülekaalukate 
jõudude surve all taganema künka jalamini, kus Furius hädavaevalt oli jõudnud oma neli 
kohorti lahingurivisse seada. Rooma buktsiinid puhusid rünnakusignaali ja Furiuse juhtimisel 
tungisid leegionärid niisuguse jõuga vaenlase veliitide kallale, et need pidid omakorda 
taganema. Spartacus käskis anda taganemissignaali, ja kaks tuhat kergelt relvastatud gla- 
diaatorit, heitnud viimased viskodad vaenlase peale, kadusid lähenevate gladiaatorikohortide 
intervallidesse. Müriseva «barraga», mida kordas kaja kogu orus ja ümbritse-vail kinkudel, 
tormasid gladiaatorid roomlastele kallale. Varsti polnud midagi kuulda peale kõrvulukustava 
kilpide kõlina, mõõkade tärina ja võitlejate metsiku kisa. 

Umbes pool tundi võitlesid mõlemad sõjaväed ühesuguse raevuga, võrdse vaprusega, kuid 
roomlasi oli gladiaatoritega võrreldes liiga vähe, selleks et nad oleksid suutnud niivõrd 
metsikule pealetungile kaua vastu panna. Furiuse leegionärid, keda igast küljest jälitati ja 
kellele peale suruti, hakkasid varsti alla jääma. Just sel silmapilgul väljus varitsusest Crixus 
teise leegioniga, ja ühe silmapilguga sattusid ümberpiiratud, tiibadelt ja selja tagant rünnatud 
roomlased segadusse ning põgenesid. Pääseda õnnestus neist väga vähestel — mõõkade 
rõngasse 

surutuma leidsid nad peaaegu kõik, nende hulgas ka Furius, ausa surma. 

Niiviisi lõppes vähem kui kahe tunniga lahing Casilinumi all, mida võib ennem nimetada 
veresaunaks. 

Järgmisel päeval pärast seda uut võitu, kus gladiaatoreil roomlastega võrreldes olid üsna 
väikesed kaotused, lahkus Spartacus aega viitmata Casilinumi laagrist ja suundus Apenniinide 


harude kaudu Teanum Sidicinumi. Siin asus ta laagrisse, seejärel kui oli viivitamatult saatnud 
ratsaväe mõne miili kaugusel asetsevasse Teanumi, et hankida teateid preetor Publius 
Variniuse kohta, kes Spartacuse arvestuste järgi oli pidanud mööduma siit teel Allifaesse kaks 
või kolm päeva tagasi. 

Kui luurajad luurekäigult tagasi tulid, nägi Spartacus nende teateist, et ta polnud eksinud ja 
et Publius Varinius oli alles eelmisel päeval väljunud Teanumist, suundudes Allifaesse. Pika 
mõtlemise järel, kaalunud hoolikalt kõiki võimalusi, otsustas gladiaator preetor Variniusel tee 
ära lõigata ja astuda temaga lahingusse enne, kui linnadelt ja liitlastelt saadavad toetused 
raskendavad võitu tema kohortide üle. 

Seepärast väljus traaklane järgmisel päeval Teanum Sidicinumist, läks piki Vulturnuse 
paremat kallast kuni Caudiumi mäekitsusteni, kuhu ta jõudis pärast kaheksa-tunnilist marssi, 
ja asus siin jõe kaldal laagrisse. Järgmisel hommikul käskis ta raiuda hästi palju puid ja laduda 
need põiki jõkke, mis oli sel ajal veevaene ja madal, ning läks mööda seda silda oma 
leegionidega vasakule kaldale, kus asus Caudiumi mäekitsuste läheduses tugevale, Latiini 
teed valitsevale positsioonile. Siin lõi ta uuesti laagri üles ja jäi vastast ootama. 

Ei kestnud kaua, kui viimane ilmuski: keskpäeva paiku tuli Publius Varinius oma 
kohortidega Allifae poolt nähtavale. Spartacus oli oma leegionid juba rivistanud, ja varsti 
algas lahing. 

Taplus oli halastamatu ja verine, võideldi õhtuni. Roomlased sõdisid julgelt ja vapralt, 
seistes kõrgemal igast kiitusest, kuid päikeseloojakul pidid nad korratuses taganema; uus 
tugev pealetung muutis taganemise peagi metsikuks põgenemiseks. Algul jälitas ja raius neid 
gladiaatorite jalavägi, aga kui põgenejad, kellele hirm tüvad andis, olid oma jälgijaist kaugele 
ette jõudnud, puhusid buktsiinid Spartacuse käsul lõpusignaali. Vaevalt vabanes 

lahinguväli gladiaatorite jalaväest, kui ratsavägi kihutas suure ajuga põgenejate salkadele 
järele ja pani toime halastamatu veresauna. 

Üle kahe tuhande roomlase tapeti selles lahingus Caudiumi mäekitsuste juures ja üle 
tuhande viiesaja sai haavata. Haavatute hulgas oli ka Varinius ise. Suurem osa haavatuid 
langes võitjate kätte, kuid Spartacus, võtnud neilt relvad, laskis nad vabaks, sest ta oli 
otsustanud mitte võtta vange seni, kui ta pole saanud oma võimusesse palju linnu, sest 
vangide viibimine laagris võib teatavail asjaoludel saada ohtlikuks. 

Gladiaatorite kaotused selles lahingus olid üsna suured: üle kahesaja viiekümne oli tapetuid 
ja peaaegu kaks korda rohkem haavatuid. 

Lohutamatus meeleheites läks Publius Varinius varjule Allifaesse, kus ta sai kurva teate 
kvestori täielikust purustamisest. Kartes uut pealetungi võitja poolt, kellele ta polnud suuteline 
vastupanu osutama, needes taeva ja põrgu jumalaid, vaenulikku saatust ja vihatavat gladiaa- 
torit, asus Varinius kõige kiirema marsiga teele läbi Apenniinide mäekitsuste, lahkus 
Kampaaniast ja läks varjule Bovianumi. 

Kaks hiilgavat võitu, mis Spartacus oli kolme päeva jooksul saanud, tõid talle sõjaväe 
lugupidamise ja tegid tema nime veel hirmuäratavamaks kõigis Lõuna-Itaalia provintsides. 

Caudiumi mäekitsustest laskus Spartacus ilma aega viitmata Caudiumi, kus leidis 
gallialasest gladiaatori Bresoviruse. (Temaga tutvusid lugejad juba Venus Libitina kõrtsis 
Roomas sel päeval, kui Rõhutute Liidu kõrgem kohus mõistis surma Gaius Verrese spiooni.) 
Bresovirus oli ühes viiekümne seltsimehega nüüdsama põgenenud Capuast Spartacuse 
laagrisse. 

Tema nõuandel otsustas traaklane katsetada manöövrit, mille abil ta lootis saavutada vaba 
väljapääsu Capuast viiele tuhandele gladiaatorile, kes olid veel jäänud Lentulus Battiadese 
kooli. 

Kolm päeva pärast lahingut Caudiumi mäekitsuste juures ilmus Spartacus kümne tuhande 
sõduri eesotsas Capua müüride alla. Ta saatis linna heeroldi nõudmisega prefektile ja senatile 


lubada viiel tuhandel relvastamata gladiaatoril linnast lahkuda; juhul, kui võimud keelduvad 
seda nõudmist täitmast, ähvardas Spartacus linnale 

tormi joosta, ta rüüstata ja põlema süüdata ning halastamatult maha tappa kõik kodanikud 
vanusest ja soost hoolimata. 

Teade Spartacuse võitudest, mis kuuldustes veel suuremaks paisutatud, oli juba jõudnud 
Capuasse ja äratanud kõigis elanikes suurimat hämmastust. Kohutava vaenlase ilmumine 
linna väravate alla pani linnarahva südamed ahastusest ja hirmust värisema; Spartacuse 
nõudmised ja ähvardused andsid veel viimase tõuke, ja paanika haaras kõiki. 

Senat tuli kokku Diana templis, foorumile templi kõrval aga kogunes määratu rahvahulk. 
Vähem kui poole tunniga suleti kõik poed. Naised vallandasid juuksed, jooksid kokku 
templeisse ja hüüdsid appi jumalaid. Tänavail kostis lihtrahva hüüdeid, kes valjusti nõudis 
senaatoreilt, et nad nõustuksid gladiaatori ettepanekuga ja sellega päästaksid Capua elanikud 
hävingust. 

Värisedes ja ärevuse pärast kogeldes teatas kahvatu ja moonutatud näoga Mettius Libeo 
senatile Spartacuse nõudmise. Senaatorid, mitte vähem erutatud ja värisevad kui prefekt, 
vaatasid ehmunult üksteisele otsa ja keegi ei julgenud sõna võtta, et nii raske hädaohu 
silmapilgul mingit nõu anda. 

Seda kõhklust ja vaikimist kasutas sõjatribuun, vapper kogenud sõjamees, kes juhatas 
Rooma senati poolt Capua kaitseks saadetud nelja kohorti, ja palus luba esitada oma arvamus. 
Tahumatuis, kuid mõjukais sõnades, täiesti vabana paanikast, tõendas ta, et Spartacuse nõud- 
mised on tühjad ähvardused, mis on arvestatud linna elanike arguse jaoks, et gladiaator ei või 
rünnata ega ründa, sest linn on liiga hästi kaitstud oma ähvardavate kindlustistega. Sõjavägi, 
millel pole skorpione, taraane, katapulte, balliste ega muid müüripurustamismasinaid, ei julge 
tormijooksu ette võtta. 

Kuid hirm, mis oli haaranud hellitatud Capua senaatoreid, hirm, mille mõjul neil esimesel 
silmapilgul sõnad suhu kinni jäid, raputas nad nüüd üles, sundis püsti kargama, nagu oleks 
tarantel neid hammustanud. Nad hakkasid kõik kooris halisema, et tribüün on peast hulluks 
läinud, et Nola vallutati vähema arvu ja halvemini relvastatud gladiaatorite poolt kõigest kahe 
tunni jooksul, et seal põletati maha kõik majad ja tapeti kõik elanikud; et nad ei soovi auahne 
tribüüni kapriisi rahuldamiseks lasta end 

maha nottida; et nende viie tuhande gladiaatori väljasaatmine linnast on tark ja mõistlik 
tegu, sest niiviisi kõrvaldatakse alaline ülestõusu- ja veresaunaoht. Sellega liitus väljakule 
kogunenud rahvas, kes valjusti nõudis, et senaatorid päästaksid linna, ja Mettius Libeo pani 
hääletusele paljude senaatorite poolt tehtud ettepaneku: rahuldada Spartacuse nõudmine. See 
võeti vastu peaaegu ühel häälel. 

Niiviisi lasti Lentuluse kooli suletud viis tuhat gladiaatorit linnast välja ja nad ühinesid 
Spartacusega, kes oli laagris naabruses asuva Tifata mäe jalamil. Nad relvastati kohe täielikult 
ja neist moodustati kolmas leegion, mille juhtimine anti Bortorixile, kes ratsaväeülema 
kohused Bresovirusele üle andis. 

Spartacus läks kiiresti Nolasse tagasi ja jäi sinna umbes kolmekümneks päevaks. Õhinal 
õpetas ta oma uut leegioni, lastes tal iga päev harjutada rivivõtteid. Vahepeal jõudis temani 
teade, et preetor Varinius kogub uut väge ning kavatseb jälle teda rünnata. Spartacus otsustas 
Variniusest ette jõuda: ta jättis Crixuse kahe leegioniga Nolasse, võttis ühe leegioni endaga 
kaasa, ületas Apenniinid ja ilmus vastasele ootamatult Bovianumi müüride alla. 

Varinius oli saatnud Rooma senatile ettekande selle sõja õnnetu käigu kohta. Meenutades, 
kuidas ta oli varem isamaad teeninud, palus aus sõdur senatilt nagu armu, et tema, nii paljude 
lahingute veterani peale ei jäetaks igavesti nende lüüasaamiste häbi, vaid antaks talle 
võimalus sõda lõpule viia ja kurja saatuse ülekohus heaks teha. 


Senat rahuldas vapra Variniuse õiglase palve, saatis talle kaheksa kohorti, mis olid 
koostatud neljast tuhandest veteranist, ja andis volitused koguda marside, samniitide ja 
pitseenide hulgas veel kuusteist kohorti, nii et ta võis luua kaks leegioni, mis olid vajalikud 
gladiaatorite vastu peetava sõja lõpuleviimiseks. 

Preetor, kelle silmis sõjaväeline auaste ja teenistuslik vanus olid vaieldamatuks eeliseks, 
määras Laelius Cossiniuse kvestori kohale, mis oli vakantne pärast Furiuse surma, ehkki tema 
käsutuses oli hoopis targemaid ja ettenägelikumaid tribüüne kui Laelius Cossinius. Teinud 
talle ülesandeks nüüdsama Roomast saadetud kaheksa kohordi juhtimise, käskis Varinius tal 
jääda Bovianumi, et takistada Spartacust Samniumi tungimast, ise aga läks ühes 

kahe tuhande sõduriga, kes olid terveks jäänud tema vägede purustamises Caudiumi 
mäekitsuste juures, marside ja pitseenide maale sõdureid koguma. 

Kui Spartacus Bovianumi alla jõudis ja Cossiniust võitlusse kutsus, jäi see vastavalt saadud 
valjule käsule linna. Ta oli maruvihane, et ei võinud gladiaatori kallale tormata, kuid otsustas 
kannatlikult taluda teotusi ja väljakutseid. 

Siis sai Variniuse plaan Spartacusele selgeks, ja otsustanud mitte anda talle aega 
Samniumis ning Picenumis vägesid koguda, jättis ta Enomaiose ühe leegioniga Bovianumi 
alla ehitatud laagrisse, ise aga läks ühe ratsanike turma eesotsas Nolasse tagasi. 

Siin ootasid teda väga meeldivad uudised. Esimene ja kõige meeldivam oli gladiaator 
Granicuse saabumine, kes oli toonud endaga kaasa üle viie tuhande gallialase, germaanlase ja 
traaklase Ravenna koolidest. Selle täiendusega ulatus gladiaatorite sõjavägi neljaks leegioniks 
jagatuna juba kahekümne tuhandeni, ja Spartacus tundis end võitmatuna. Teine uudis, mitte 
vähem rõõmustav kui esimene, oli tema õe Mirza saabumine gladiaatorite laagrisse. Spartacus 
kaelustas teda, õrnusepisarad silmis, ja kattis sügavas meelel iigutuses tema näo suudlustega. 
Tütarlaps aga suudles hingeldades Spartacuse nägu, käsi, riideid ja sosistas nutust katkeval 
häälel: 

«Oo Spartacus ... Spartacus ... Minu üliarmas vend! Kuidas ma sinu pärast värisesin... Sa 
viibisid nii paljudes ohtudes selle verise sõja kestel. . . Ma ei leidnud kuskil rahu... alati 
mõtlesin: «Aga äkki on ta haavatud? ... Kas ta ehk ei vaja mind?» Sest keegi ei suudaks sinu 
eest nii hoolitseda, minu Spartacus, kui mina ... kui kunagi.. . Hoidku meid jumalad selle 
eest!... Ja ma nutsin kogu aeg ... ja palusin üliarmulist Valeriat... oma head emandat ... et ta 
laseks mind sinu juurde tulla... Ja ta vaeseke võttis minu palveid kuulda! ... Aidaku teda Juno 
tema headuse eest! ... Võttis kuulda... andis mulle vabaduse, tead? ... Ma olen nüüd vaba 
ja jään alatiseks sinu juurde.» 

Ta sädistas, end lapselikult venna ligi surudes, tema silmist voolasid pisarad ja igast tema 
liigutusest paistis rõõm. 

Selle grupi läheduses seisis, õrna stseeni vaikselt pealt vaadates, valgevereline ilus Artorix, 
kes samuti oli 

kaks päeva tagasi saabunud Ravennast ühes Granicusega. Viimaks lähenes ta aralt ja ütles: 

«Aga kas sa mind, kallis Spartacus, meie seni võitmata ja võitmatu juht, arvad kaelustuse ja 
suudluse vääriliseks?» 

Ja nende sõnade juures vaatas noormees vargsi tütarlast, nagu paludes vabandust selle eest, 
et röövib temalt ühe venna suudlustest. 

«Oo, Artorix!...» hüüdis Spartacus noormeest kaelus-tades ja teda oma rinnale surudes. 
«Oo, armas Artorix!... Las ma suudlen sind... Las ma kaelustan sind, üllaim noormees!» 

Nii helde oli siis saatus, et rõõmule, mida Spartacus oli viimaste kuude jooksul tundnud 
selle hirmsa sõja algusest saadik saavutatud hiilgavate võitude ja suurepäraste tulemuste üle, 
lisas ta nüüd juurde veel isikliku rõõmu — rõõmu võida jälle kaelustada õde ja Artorixit, 
kahte talle kallist inimest. 


Kuid varsti muutus Spartacuse rõõmust särav nägu kurvaks ja süngeks. Pea norus, ohkas ta 
raskelt ja süvenes kurba mõtisklusse, siis aga jättis sõpradega hüvasti ning läks ühes õega oma 
telki. Ta ihkas kõigest hingest pärida Mirzalt teateid Valeria kohta, kuid häbelikkuse-tunne 
hoidis teda tagasi. 

Õnneks Spartacusele puudutas tütarlaps oma lakkamatus ja lõbusas sädinas varsti ilma 
igasuguste pärimisteta ja igasuguse tagamõtteta — sest Mirza ei aimanud Spartacuse ja 
Valeria suhteid — ka Sulla leske. 

«Oo, usu mind, usu mind, Spartacus,» kordas tütarlaps, valmistades samal ajal lihtsat 
pirukat puutüvest pakul, mis asendas traaklasel lauda, «kui kõik rooma matroonid sarnaneksid 
Valeriaga, siis kaotataks orjus seadustega; niisuguste naiste sünnitatud pojad ei võiks, ei 
sooviks leppida gladiaatorite sunnitöö, vitsanuhtluse, ristilöömise ja tapmisega.» 

«Jah, ma usun seda... ma usun...» hüüdis Spartacus tuliselt. 

«Ta peab sinust palju enam lugu, kui mõni teine emand peaks lugu oma gladiaatorite 
lanistast. Väga sageli imetles ta sind, eriti seejärel kui sa Vesuuvil oma laagri üles lõid ... Iga 
teate juures, mis ta sinu kohta sai — kui ta kuulis, et sina oled võitnud tribüün Servilianuse ... 
kui ta teada sai, et sa oled Clodius Glaberi 

puruks löönud... Sageli kõneles ta: «Jah, ta on sündinud suureks väejuhiks!» 

«Tema ütles seda?» hüüdis kannatamatult Spartacus, kelle näos peegeldus kõik, mida elas 
läbi tema sügavast tundest ja tuhandest mälestusest erutatud hing. 

«Jah, jah, nimelt nii ta ütleski,» vastas Mirza, jätkates toiduvalmistamist. «Kas me jääme 
kauaks sellesse laagrisse? ... Ma pean tingimata sinu telgi käsile võtma — see ei sobi sugugi 
vaprale gladiaatorite juhile, selles valitseb täielik korralagedus... Siin pole isegi mitte kõige 
vajalikumat. See sarnaneb viimase sõduri telgiga. Jah, tõsi, nii ta kõneleski... Ja ükskord ta 
isegi hakkas vaidlema oraator Hortensiusega, oma vennaga... Kas tunned teda? ... Ta tõendas 
vennale, et sinu poolt alustatud sõda on õiglane ja et kui jumalad tõesti korraldavad surelike 
asju, siis pead sina saama täieliku võidu.» 

«Oo, jumalik Valeria!...» sosistas endamisi vaevalt kuuldavalt Spartacus, kes oli muutunud 
kahvatuks ja värises ärevusest. 

«Ta on õnnetu, ma tean seda... ma olen tabanud teda õige mitu korda pisarates. .. ma olen 
väga sageli kuulnud, kuidas ta sügavasti, raskelt ohkab ... Aga mille üle ta ohkab ja nutab, 
seda pole ma osanud ära arvata... kas selle üle, et ta on Messaladega, oma sugulastega, tülli 
läinud ... kas surnud mehe üle... Aga seda küll vaevalt ... Ühesõnaga, ma ei tea ... Tema 
ainukeseks lohutuseks on tütreke Postumia ... Ah, missugune kena ja armas olend see on!...» 

Spartacus tõmbas sügavasti hinge, pühkis käega pisarad ära, käis korra kiiresti telgis ringi, 
ja et kõneainet muuta, küsis Mirzalt: 

«Aga ütle mulle, õde, kas sa tead midagi Marcus Valerius Messala Nigerist, Valeria nõost? 
... Me kohtusime temaga... võitlesime... ma haavasin teda... aga jätsin talle elu.. . Tead sa 
juhuslikult, kas ta on paranenud?» 

«Jah, jah, on paranenud!... Ja me kuulsime sinu suuremeelsusest. Valeria õnnistas sind 
pisarsilmi, kui Hortensius tuli jutustama talle sellest Tusculumi villasse, kus me elasime, sest 
Sulla surmast saadik veedab Valeria peaaegu kogu aasta oma Tusculumi villas.» 

Sel silmapilgul ilmus üks gladiaatorite dekaanidest telgi lävele ja teatas juhile, et nüüdsama 
Roomast saabunud nooruke sõdur soovib viivitamatult temaga kõnelda. 

Spartacus läks telgist välja pretooriumile. Et gladiaatorite laager oli ehitatud Rooma laagrite 
eeskujul, siis asetses Spartacuse telk kõige kõrgemas kohas ja selle ette oli jäetud ruumi 
kohtupidamise jaoks — see oli koht, mida roomlased nimetasid pretooriumiks. 


Kui Spartacus telgist väljus, silmas ta tulnukat, — see polnud nooruk, nagu talle oli 
teatatud, vaid päris poisike, vaevalt neliteist aastat vana, täielikus, ilusas ja väga kallis 
relvastuses. 

Tal oli seljas väikestest hõberõngastest rüü, mis tihedalt liibus õlgadele ja peenikesele 
pihale ning ulatus peaaegu põlvini. Vöö kohalt oli rõngasrüü hõbenaastude ja kuldnaeltega 
kaunistatud nahkvööga kokku tõmmatud. Jalgu kaitsesid terasest sääreturvised, mis olid 
sääremarjade tagant nahkrihmadega kokku köidetud; paremat kätt kattis samuti terasest kaitse, 
vasakul rippus väike ümmargune ja kerge pronkskilp, mille kumerale pinnale oli 
imetlusväärse meisterlikkusega välja taotud reljeefkujusid ja kirju. Paremalt õlalt laskus 
vasakule küljele õlarihma asemel pikk ja tugev kuldkett, mille küljes rippus väike kerge 
mõõk. Väike hõbekiiver, millel kiivripealse asemel kerkis kuldne ussike, kattis poisi pead, 
kiivri alt aga tungis välja peenimate punaste juuste kiharaid, mis ümbritsesid imekena, täiesti 
lapselikku alabastervalget nägu. Suured mandlikujulised mereveekarva silmad särasid hele- 
dasti ja andsid sellele naiivsele ning naiselikule näokesele julge ja resoluutse ilme, mis vähe 
sobis poisi õrna kehaehitusega. 

Spartacus vaatas esiteks imestusega poissi, siis heitis pilgu dekaanile, kes oli ta telgist välja 
kutsunud, nagu küsides temalt — kas see ongi sõjamees, kes soovis kõnelda temaga, ja nähes, 
et dekaan noogutab jaatavalt pead, astus poisi poole ning küsis hämmastunult: 

«Sina siis tahtsidki mind näha? ... Kes sa oled? ... 

Mis sul vaja on?» 

Poisi nägu kattus äkki punaga, seejärel kahvatas peaaegu silmapilkselt, ja pärast lühikest 
kõhklust vastas poiss kindlalt: 

«Jah, mina, Spartacus, mina.» Ta vaikis veidi ja lisas siis juurde: «Kas sa ei tunne mind 
ära?» 

Spartacus seisis, silmitsedes neid keni ja õrnu näojooni, nagu otsides oma mälus mõnd vana 
mälestust, 

mõnd kauget vihjet, seejärel vastas, ainiti oma kaasvestlejale otsa vaadates: 

«Tõepoolest... mulle näib... ma olen sind näinud ... aga kus? ... millal? ...» 

Gladiaatori sõnadele järgnes uuesti vaikus. Ta katkestas selle esimesena, küsides poisilt: 
«Sa oled roomlane?» Poiss raputas pead ja ütles naeratades: 

«Sinu mälu pole nii tugev nagu sinu käsivars, vapper Spartacus!» 

Selle naeratuse, nende sõnade juures oleks nagu välk traaklase mälu valgustanud. 

«On see võimalik?... Jupiteri nimel! See oled sina, Eutybis?» 

«Jah, mina olen Eutybis,» vastas poiss, või õieti neiu, sest Spartacuse ees seisis tõesti 
kreeklannast kurtisaan. 

«Kas ma polnud orjatar? Kas ma ei näinud, kuidas minule kalleid inimesi orjadeks tehti? 
Kas ma pole kaotanud isamaa? Kas ma pole roomlaste kõlvatuse läbi langenud põlatud 
kurtisaani seisundisse?» Need sõnad lausus neiu tagasihoitud vihaga. «Ma mõistan sind... 
mõistan...» lausus Spartacus kurvalt ja mõtlikult, sest sel silmapilgul meenus talle arvatavasti 
ta oma õde. 

Ja silmapilguks jäi ta vait, siis aga tõstis pea ja lisas sügava ning kurva ohkega: «Sina oled 
nõrk naine, kes on harjunud mõnusustega, hellitatud elu lõbudega... Mida oskad sa teha? Mida 
tahad sa siin peale hakata?» 

«Ah!» hüüdis Eutybis vihahoos, missugust ei võinud sellelt nõrgalt tütarlapselt oodata. 
«Valgustagu Delphi Apollo tema mõistust!... Tema ei saa millestki aru!... Ah!... 
Kättemaksjate fuuriate nimel!... Ma ütlen sulle, et ma tahan kätte maksta oma isa, oma 
vendade, oma orjastatud kodumaa, oma nooruse eest, mis on hävitatud meie rõhujate 
ohjeldamatute kirgede läbi, oma porritalla-tud au eest, oma elu eest, mis on mõistetud 
igavesse häbisse, ja sa küsid minult, mis ma võin teha selles laagris?» 


Neiu nägu omandas niisuguse ilme, tema kaunid silmad olid muutunud nii kohutavaks ja 
leegitsesid niisuguses vihas, et selle metsiku energia ees tundis Spartacus 

ennast vapustatuna ja peaaegu heldinuna. Kreeklannale kätt ulatades ütles ta: 

«Olgu nii! Jää laagrisse, võta osa meie lahingurännakuist, kui sa suudad pikki maid 
kõndida, võitle ühes meiega, kui sa oskad võidelda...» 

«Ma arvan, et suudan... kõik, mis ma tahan,» vastas neiu, laupa ja kulme kortsutades, väga 
resoluutse ilmega, haaras Spartacuse käe, mille too oli talle ulatanud jä surus seda 
kramplikult. 

Kuid see puudutus näis võtvat talt silmapilkselt kogu energia ja meheliku jõu; ta hakkas 
kogu kehast värisema, muutus surnukahvatuks, tundis, et tal põlved nõtkuvad, ja pidi peaaegu 
minestusse langema. Traaklane haaras vasaku käega tema teisest käest kinni ja takistas teda 
kukkumast. 

Selle uue puudutuse juures käis Eutybisel kogu kehast värin läbi ja traaklane küsis 
osavõtlikult: 

«Mis sul on? Mida sa tahad?» 

«Suudelda sinu käsi, sinu kuulsusrikkaid käsi,» sosistas neiu kõlatu häälega, kummardudes 
ja kattes gladiaatori käsi kuumade suudlustega, «oo, kuulsusrikas Spartacus!» 

Mingi udu tumestas suure juhi silmi, ta tundis, et veri keeb tema soontes ja lööb äkilise 
leegina pähe. Ühe hetke kestel oli ta peaaegu valmis suruma neiut oma kaenlasse, kuid samas 
raputas ta end tugevasti, justkui selleks, et vabaneda võlust, tõmbas käed kiiresti ära ja ütles 
neiust eemale minnes karmilt: 

«Tänan sind, vapper tütarlaps, rõhutute ettevõtte kaitsmise eest, tänan sind imetlusavalduste 
eest, aga meie, kes me soovime orjust välja juurida, peame algama orjalike tegude 
kaotamisest.» 

Otsekui hämmeldununa seisis Eutybis vaikides, pea kummargil. 

Hetke pärast küsis gladiaator: 

«Missugusesse meie sõjaväe osasse tahaksid sa end sisse kirjutada?» 

«Sellest päevast peale, kui sina heiskasid ülestõusu lipu, õppisin ma hommikust õhtuni 
vehklemist ja ratsutamist... Mul on kaasas kolm toredat ratsut,» ütles kurtisaan, kes oli 
vähehaaval enesevalitsemise tagasi saanud ja rahunenud ning tõstis viimaks silmad 
Spartacusele. «Kas tahad võtta mind enda juurde kontubernaaliks?» 

«Minul pole kontubemnaale,» vastas gladiaatorite juht. 

«Aga kui sa oled loonud vabaduse heaks ülestõusnud orjade sõjaväe Rooma eeskujul, siis 
nüüd, millal see sõjavägi on kasvanud nelja leegioni suuruseks, oleks õige, kui sina, tema juht, 
ümbritseksid ennast nagu konsul roomlaste juures saatjaskonnaga, mis aitaks kaasa võimu 
alalhoidmisele ja tema väärikuse tõstmisele. Juba homsest päevast peale läheb sul kindlasti 
vaja kontubernaale, sest rindel, kus võitleb kahekümnetuihandeline sõjavägi, ei suuda sa ühel 
ajal olla kõigis punktides ja sul läheb vaja käskjalgu käskude edasiandmiseks leegionide üle- 
maile.» 

Spartacus seisis, vaadates neiut imestusega, ja kui viimane oli kõnelemise lõpetanud, 
sosistas: «Sa oled haruldane tüdruk...» 

«Ütle parem, tuline ja visa mehehing nõrgas naisekehas,» vastas kreeklanna uhkelt. Ja 
minuti pärast jätkas ta: 

«Mul on kindel süda ja tähelepanelik mõistus, ma valdan ühteviisi kreeka ja ladina keelt, 
ma võin osutada tõsiseid teeneid meie üritusele, millele ma annetan kogu oma vara — umbes 
kuussada talenti — ja millele ma sellest silmapilgust peale pühendan pidulikult kogu oma 
elu.» 


Nende sõnadega astus ta mõne sammu pretooriumilt eemale, tänava poole, kus liikus sinna- 
tänna gladiaatoreid, ja vilistas pikalt. Otsekohe ilmus ori, ajades enda ees hobust, kelle seljas 
rippus kaks väheldast kotti kullaga: see oli Eutybise kingitus ülestõusnuile. Hobune peatus 
Spartacuse ees. 

See aga, järjest enam imetledes noore kreeklanna julgust ja tulisust, ei teadnud kaua, mis 
talle vastata. Viimaks ütles ta, et kuna see on orjade laager, kes tahavad endale vabadust võita, 
siis on see muidugi avatud kõigile orjadele, kes võitlevad oma ürituse eest, et seepärast 
võetakse ka tema gladiaatorite laagris rõõmuga vastu; õhtul kogunevad Liidu vanemad, et 
arutada tema suuremeelse annetuse vastuvõtmise küsimust; mis aga 'puutub tema palvesse, et 
ta arvataks tema kontubemaaliks, siis ei tõota ta midagi: kui otsustatakse, et gladiaatorite juhil 
peab neid olema, siis ei unusta ta teda, Eutybist. 

Tänanud teda veel kord, lisas ta juurde mõned lahked ja heatahtlikud sõnad, kuid lausus 
need karmilt ja kurvalt. 

Seejärel jättis ta neiuga hüvasti ja läks tagasi oma telki. 

Eutybis jäi liikumatult nagu kuju oma kohale seisma, saates silmadega Spartacust, seni kui 
ta telki kadus. Seejärel virgus ta sügavasti ohates ja läks pikkamisi, pea longus, sellesse 
laagriossa, mis roomlastel oli määratud liitlaste jaoks; seal käskis ta oma orjadel endale telgi 
püstitada. 

«Ja siiski armastan ma teda...» sosistas ta vaevalt kuuldavalt. 

Vahepeal laskis Spartacus kutsuda oma telki Crixuse, Granicuse, Bortorixi, Artorixi, 
Bresoviruse ja teised tribüünid ning pidas kuni hilisööni nendega nõu. 

Sellel koosolekul vastuvõetud otsused olid järgmised: kreeklannast kurtisaani poolt 
kingituseks toodud raha vastu võtta ja tellida selle eest suur hulk relvi, küpe ja raudrüüsid 
kõigilt ümberkaudsete Kampaania linnade relvaseppadelt; kreeklannale anda kontubemaali 
aunimetus ja arvata ta koos üheksa noormehega peastaabi koosseisu hulka, mis asutatakse 
kõrgema juhi juurde käskude edasiandmiseks; Eutybiselt saadud kuuesajast talendist kakssada 
kasutada juba väljaõpetatud hobuste ostmiseks, et oleks võimalik kiiremini formeerida 
ratsaväge, mille arv ilmselt oli väike võrreldes rohkearvulise jalaväega — gladiaatorite 
sõjaväe põhijõuga. 

Mis puutub sõjategevusse, siis otsustati, et Crixus jääb kahe leegioniga Nolasse ja hakkab 
ühes Cranicusega õpetama Ravenna leegioni, mis oli saabunud laagrisse kaks päeva tagasi. 
Spartacus koos Bortorixi leegioniga aga ühineb Enomaiosega Bovianuni juures ja ründab 
Cossi-niust ning Variniust enne, kui nad lõplikult uue sõjaväe formeerivad. 

Kui Spartacus Bovianumi saabus, sai ta teada, et Enomaios, kes oli tüdinud linna all laagris 
istumast, oli juba kahe päeva eest sealt lahkunud ja suundunud Sulmosse, kus luurajate teatel 
viibis sõjaväge värvates Varinius. 

Spartacus mõistis täiesti, kuivõrd ohtlik oli seisukord, millesse mõne päeva pärast pidi 
sattuma Enomaios; lasknud oma leegionil kuus tundi puhata, asus ta kiiresti teele Cossiniuse 
jälgedes, kes oli temast kahe päeva võrra ette jõudnud. 

Kuid Cossinius, vana andevaene sõjamees, kes kehtivatest 

reeglitest rangelt kinni pidas, liikus ettenähtud kahe-kümnemiiliste päevateekondade kaupa. 
Kahe enam kui kolmekümne miili pikkuse päevamarsiga jõudis Spartacus talle Aufidena 
juures järele, ründas teda, tekitas talle raskeid kaotusi ja jälitas teda niisuguse visadusega, et 
Cossinius, häbist ja ahastusest meeletu, tormas gladiaatorite ridadesse ja leidis ebavõrdses 
võitluses surma. Spartacus aga, jätkates järgmiselgi päeval oma kiiret edasiliikumist, saabus 
parajasti õigel ajal, et muuta Enomaiost ähvardav kaotus võiduks. Enomaios oli alustanud 
lahingut Variniusega, kelle juhtimisel oli peaaegu kaheksa tuhat meest. Roomlaste survel lõid 


gladiaatorid juba vankuma, kui ilmus Spartacus ja muutis lahingu saatuse — Varinius 
purustati ja ta taganes kiiresti üsna suurte kaotustega. 

Andnud leegionidele kolm päeva puhkust, hakkas Spartacus kogu Latiumis ringi liikuma. 
Kahe kuuga käis ta Anagnias, Arpinumis, Ferentinumis, Casinumis ning Fregellaes, ja 
ületanud Lirise, vallutas Norba, Suessa Pometia ning Privernumi, roomlaste suureks hirmuks, 
kes nägid röövli lähenemist oma väravaile. 

Nende retkede jooksul kogus Spartacus nii palju orje ja gladiaatoreid, et jõudis kahe kuuga 
formeerida veel kaks leegioni ja need täielikult relvastada. 

Vahepeal värbas Publius Varinius senati heakskiidul pitseenide hulgas palju sõdureid, sai 
Roomast uusi toetusvägesid, ja täis tulist soovi maha pesta talle osakssaanud kaotuste häbi, 
asus augusti lõpul Asculumist teele. Kaheksateistkümne tuhande võitleja eesotsas lähenes ta 
pikkade päevateekondadega Spartacusele. Kui Spartacus, kes oli neil päevil jõudnud 
Terracinani, Vari-niuse lähenemisest kuulis, läks ta temale vastu ja leidis ta Aguinumi all 
laagris olevat. Septembri üdide eelpäeval (12. septembril) kohtusid mõlemad sõjaväed ja 
astusid otsustavasse võitlusse. 

Lahing oli kestev ja verine, kuid õhtuks hakkasid roomlased väsima, lõid vankuma ja olid 
lõpuks sunnitud gladiaatorite pöörase rünnakuhoo all põgenema. Viimane rünnak oli nii 
tugev, et leegionärid sattusid täielikku segadusse ja võitjad panid nende hulgas toime halas- 
tamatu veresauna. 

Varinius võitles meeleheitlikult Rooma nime au säilitamiseks ja pani kaua vastu, kuid 
Spartacuse poolt haavatuna pidi ta jätma tema kätte oma hobuse ja tänama jumalaid selle eest, 
et tal õnnestus imekombel pääseda. Üle nelja tuhande roomlase hukkus selles verises lahingus 
Gladiaatorid vallutasid relvad, voorid, laagrivarus-tuse, vaenlase leegionide lipud ja isegi 
võtsid vangi litorid, kes tavaliselt käisid preetori ees. 


XIV peatükk 
SPARTACUS KORRALDAB OMA LEEGIONIDE ÜLEVAATUSE 


Pärast lüüasaamist Aguinumi all kogus preetor Publius Varinius kokku oma leegionide 
jäänused, umbes kümme tuhat meest, taganes Norbasse ja kindlustas end seal, et kaitsta 
samaaegselt Appiuse ja Latiini teed, seks puhuks kui vihatav gladiaator, kes oli pahupidi 
pööranud kõik taktikareeglid ja ümber lükanud kõigi vilunuimate väejuhtide traditsioonid, 
peaks julgema talvekülmadest hoolimata Rooma vastu rünnakule asuda. 

Vahepeal paigutas Spartacus oma leegionid puhkusele endisesse Rooma laagrisse. 

Andnud nelja leegioni juhtimise üle Enomaiosele ja lasknud tal oma au nimel vanduda, et ta 
mitte mingil juhul laagrist liikuma ei hakka, enne kui ta selleks käsu saab, asus Spartacus 
kolmesaja ratsaniku eesotsas salaja laagrist teele mingi kindla eesmärgiga, mis ainult temal 
teada oli. 

Spartacuse kahekuise sõjaretke kestel Samniumi ja Latiumi, oli Nola all asuvasse laagrisse 
kokku voolanud salkadena orje ja gladiaatoreid, nii et Crixus sai formeerida veel kolm 
viietuhandelist leegioni ja andis nende juhtimise Artorixi, Bresoviruse ja ühe vana kimbri 
hoolde. See Vilmiri-nimeline kimber oli iseloomu jõhkrusest ja metsikusest ning joomisest 
hoolimata gladiaatorite juures suures lugupidamises oma otsekohesuse ja herkulesliku jõu 
pärast. 

Vastavalt Spartacuse ettekirjutusele harjutasid leegionid iga päev vehklemist, taktikalisi 
võtteid ja rünnakuid. Sõdurid tegelesid sellega väga meelsasti ja püüdlikult. Lootus saavutada 
vabadus ja näha oma õiglase ürituse 

võitu innustas neid õnnetuid, kes olid vägivaldselt ära kistud oma kodumaast, oma 
perekondadest ja lähedastest inimestest. Teadmine, et nad sammuvad helge vabaduselipu all, 
tõstis nende mahatallatud väärikusetunnet ja õilistas neid nende eneste silmis. Iha kätte 
maksta osakssaanud teotuste eest sütitas nende inimeste südameis soovi rõhujatega relvi 
ristata. Selle noore sõjaväe vaimustust suurendas usaldus, mida ta tundis oma ülimalt 
lugupeetud ja piiritult armastatud juhi vastu. 

Kui laagrisse saabus sõnum Spartacuse võidust Publius Variniuse leegionide üle Aguinumi 
all, puhkes üksmeelne, kärarikas ja talitsematu rõõm. Kõikjalt kostis lõbusaid laule, pidulikke 
hõikeid ja elavat jutuajamist. 

See möll ja kõrvulukustav kära pani imestama Mirza. Ta väljus telgist, milles veetis 
peaaegu terveid päevi, ja küsis mööduvailt sõdureilt, mis on selle juubelduse põhjus. 

«Spartacus on jälle võitnud!» 

«Ta lõi roomlased täiesti puruks!» 

«Kus? ... Kuidas? ... Millal? ...» küsis tütarlaps erutatult. 

«Aguinumi all...» 

«Kolm päeva tagasi...» 

«Ta purustas preetori ja võttis ära tema hobuse, liktorid ja lipud!» 

Sel ajal ilmus pretooriumile Artorix. Ta tuli Mirzale teatama üksikasju tema venna võidust, 
kuid neiu juurde jõudes punastas sügavalt ja muutus nii kohmetuks, et ei teadnud, kuidas juttu 
alustada. 

«Noh, niisiis... tere, Mirza,» pomises noormees eksleva pilguga ja ise näperdades 
mõõgarihma, mis tal vasakult õlalt paremale küljele langes, «sa tead juba... see oli Aguinumi 
all... Kuidas su tervis on?» Ja pärast lühikest kõhklust lõpetas ta: «Niisiis, tähendab, Spartacus 
võitis.» Hämmeldunud Artorix näis iseendale naeruväärne: keel oli tal nagu kurgulakke kinni 
kleepunud jä ta oli sunnitud sõnu endast välja kiskuma. Asi oli selles, et Artorix, see õrn, 
puhas hing, kes oli nii väga kiindunud Spartacusse, tundis juba mõnda aega hingelist ärevust, 
missugust ta polnud iial varem läbi elanud. Mirza nägemine erutas teda, neiu hääl tekitas 
temas seletamatut värinat, neiu kõne aga, mis tundus Sapho kandle magusaimate 


helidena, kandis teda tundmatusse hurmavasse maailma ja pani unustama kogu ümbruse. 

Alguses andus ta täielikult neile magusatele tundmustele, püüdmata selgitada nende laadi ja 
allikat, laskis end uinutada teda joobnustavast salapärasest harmooniast, ei mõistnud ega 
püüdnud mõista, mis toimub tema hinges. 

Sellest päevast alates, millal Spartacus Samniumi läks, juhtus noor gladiaator sageli viibima 
juhi telgis Mirza läheduses, kusjuures ta ei teadnud, kuidas ja milleks ta sinna tuli; teinekord 
jälle leidis ta end otsekui teadvusetuna kuskil väljal mitme miili kaugusel laagrist, ilma et ta 
oleks suutnud endale seletada, kuidas ta sinna oli sattunud ja millele sinna minnes mõtelnud. 

Mirza ei pannud algul Artorixi sagedasi külastusi tähele ja vestles temaga alati väga 
meelsasti, õrnalt andudes siirale sõprusele. Kuid aja jooksul hakkas ka tema käitumises 
ilmnema veidrusi: ta kord punastas, kord kahvatas äkitselt, kord näis mõtlikuna, kord oli 
erutatud või hämmeldunud. 

Siis hakkas noormees tähelepanelikult oma hinge uurima ja mõistis, et ta on Spartacuse 
õesse meeletult armunud. 

Ja ta jõudis otsusele, et neiu niisuguse imeliku käitumise — niisama imeliku kui tema enda 
oma — põhjuseks on põlgus tema, Artorixi vastu; ta ei mõtelnud sellele, et Mirza võis nagu 
temagi tunda erutavat kirge. Artorix ei julgenud hellitada lootust, et neiu tunneb tema vastu 
samasugust armastust nagu tema tunneb neiu vastu, ega arvanud sugugi, et Mirza 
hämmeldusel on seesama põhjus mis tema endagi omal. 

Niiviisi täitsid mõlemad noored inimesed oma elu salajaste kannatuste ja alalise rahutusega. 
Nad püüdsid teineteisest lahus olla, soovides olla koos; hoidudes kohtumistest, kohtusid nad 


siiski, ja kohtudes tahtsid kõnelda, kuid vaikisid; veendunud selles, et on tarvis lahku minna, 
seisid nad liikumatult, pilgud maas, ainult aeg-ajalt vargsi teineteist vaadates ja seda nagu 
kuriteoks pidades. 

Seepärast kasutas Artorix rõõmuga teadet Spartacuse uuest võidust selleks, et minna 
traaklase telgi juurde. Ta püüdis veenda end, et seekord peab ta küll ilmtingimata tütarlapse 
juurde minema ja et mingisugusest 

rumalast piinlikkusetundest jätta Mirzale teatamata nii rõõmustavat uudist ei oleks mitte 
ainult lapsikus, vaid otse halb tegu. 

Ja ta cuttas neiu juurde südame värisedes rõõmust ja lootusest, kindla otsusega võita see 
ärevus ja see imelik argus, mis köitsid teda, kui ta Mirzaga koos oli. Ta võttis nõuks kõnelda 
temaga avameelselt ja julgelt, nagu sobib mehele ja sõdurile, avada talle kogu oma hing, sest 
—nii mõtles ta Spartacuse telgile lähenedes — see kummaline olukord peab ometi kunagi 
lõppema. 

Aga kui Artorix Mirza lähedusse sattus, haihtusid kõik fema head kavatsused nagu suits, ja 
ta seisis neiu ees nagu õpetaja poolt süüteolt tabatud poiss; ilukõne vool, mis pidi vallanduma 
tema huultelt, kuivas korraga ja tal läks korda lausuda ainult mõned seosetud ning katkend- 
likud sõnad, milles polnud raasugi tervet mõistust. 

Hõõguv puna kattis neiu palged ja pärast väikest kõhklust ütles ta Artorixile pisut väriseva 
häälega, püüdes anda sellele kindlust: 

«Kuule, Artorix, no kas niiviisi jutustatakse õele venna kangelastegudest? » 

Selle etteheite juures punastas noormees, ja ammutades sellest julgust, mis tal algul puudus, 
jutustas tütarlapsele üksikasjaliselt kõigest, mis kullerid olid teatanud lahingust Aguinuni all. 

«Aga kas Spartacus pole haavatud?» küsis Mirza, jälgides murega gladiaatori jutustust. «On 
see tõsi, et ta pole haavatud?... Kas on õige, et temaga pole midagi juhtunud?...» 

«Aga ei! Nagu alati on ta pääsenud tervena kõigist hädaohtudest.» 

«Ah, just tema vahvus, mille poolest ta võiks võistelda jumalatega,» hüüdis Mirza nõrga 
häälega, «sunnibki mind värisema tema pärast iga tund, iga silmapilk.» 

«Ära karda, üllas neiu: seni kui Spartacusel on käes mõõk, pole olemas relva, mis leiaks tee 
tema rinna juurde.» 

«Oo, ma usun,» ütles tütarlaps ohates, «et ta on võitmatu nagu Aiax, kuid ma tean, et ta 
pole haavamatu nagu Achilleus.» 

«Kõrged jumalad, kes soosivad meie õiglast ettevõtet, kaitsevad meie juhi kallihinnalist 
elu.» 

Siis jäid mõlemad vait. 

Artorix vaatas armunud silmadega valgeverelist peente näojoontega ja graatsilise kujuga 
neiut. 

Mirza, kes seisis, pilk maas, ei näinud, kuid tundis endal noormehe pilku, ja see hõõguv 
armunud vaade tekitas temas samaaegselt heameelt, rahutust ja hämmeldust. 

Vaikus kestis umbes minut aega, kuid näis tütarlapsele terve sajandina; lõpuks toibus ta, 
tõstis silmad kindlalt Artorixile ja ütles: 

«Kas sa täna ei vii oma leegioni väljale õppustele?» 

«Oo, Mirza, kas minu juuresolek on sulle nii vastumeelt?» hüüdis sellest küsimusest 
kurvastatud noormees. 

«Ei, Artorix, sugugi mitte,» vastas tütarlaps järelemõtlematu tulisusega, kuid kohe peatus ta 
ja lisas õhetavi palgi ning kogeldes juurde: 

«See on sellepärast... et kuna sina... harilikult täidad oma kohuseid nii suure hoolega...» 

«Et pühitseda Spartacuse võitu, andis Crixus täna leegionidele täieliku puhkuse.» 

Sellega katkes nende vestlus jälle. 


Lõpuks tegi Mirza otsustava liigutuse, et telki tagasi minna, ja ütles ilma gladiaatorile otsa 
vaatamata: «Hüvasti, ArtoriX.» 

«Oh ei, kuula mind, Mirza, ära mine ära! Ma pean ütlema sulle seda, mida ma juba ammu 
olen tahtnud ütelda... tingimata pean ütlema sulle seda täna!» hüüdis läbematult Artorix, kes 
oli tütarlapse liigutuse juures julgemaks muutunud; ta ei soovinud lahkuda temast enne, kui 
polnud avanud oma hinge. 

«Mis sa tahad mulle ütelda? Millest tahad sa minuga kõnelda?» küsis Mirza, pigem kurb 
kui imestunud noore gallialase sõnade üle. 

«Vaat... kuula mind ... ja anna mulle andeks ... Ma tahtsin ütelda ... ma pean ütlema... aga sa 
ei tohi pahandada minu sõnade üle... sest et ... mina pole süüdi... ja siis ... juba kaks kuud ...» 

Hakanud pomisema midagi seosetut, peatus ta. Kuid siis tungisid sõnad äkki kiiresti esile 
nagu oma sängist väljapaiskuv jõevoolus: 

«Ja miks peaksin ma seda sinu eest varjama?... Milleks peaksin ma ennast sundima varjama 
kirge, mida ma enam ei suuda alla suruda, mis on näha kõigis minu tegudes, igas minu sõnas, 
igas pilgus, igas hingetõmbes? 

Seni hoidis mind tagasi hirm solvata sind, hirm sinu keeldumise ees, ma kartsin, et olen 
sulle vastumeelt, aga nüüd ei suuda ma enam vastu seista sinu pilgu ja sinu hääle võlule, 
vastupandamatule jõule, mis mind sinu poole tõmbab; ma tunnen, et ei suuda ega taha enam 
elada neis piinades, selles rahutuses... Ma armastan sind, kaunis Mirza, ma armastan sind, 
jumaldatav Mirza, ma armastan sind nagu meie lippu, nagu Spartacust, ja palju enam kui 
iseennast. Kui ma selle armastusega sind solvasin, kui ma sind kurvastasin, siis anna mulle 
andeks: salapärane jõud, vägevam kui minu tahe, on vallutanud minu hinge ja ma ei suutnud, 
usu mind, tema võimusest vabaneda!» 

Sellega lõpetas ta oma kõne, mille oli lausunud ärevusest väriseva häälega, kummardas pea 
ja jäi seisma alandlikus poosis, võbiseva hingega, oodates neiu otsust. 

Mirza kuulas noormeest ilmse ja järjest kasvava erutusega; ta silmad avanesid pärani ja 
täitusid siis pikkamisi suurte pisaratega. Kui Artorix lõpetas, olid neiut erutavad tundmused 
nähtavasti oma haripunkti jõudnud, sest ta rind kerkis ja vajus tormiliselt. Tükk aega seisis 
tütarlaps liikumatult, ta ei hoidnud enam pisaraid tagasi, ja anuva ilmega hellitasid tema 
silmad noormehe blondi pead, mis oli kallutatud tema poole. Pärast hetkelist vaikust vastas ta 
nõrga ja nutust katkeva häälega: 

«Ah, Artorix! Oleks hea, kui sa iial poleks mõtelnud minule, ja veel parem, kui sa iial 
poleks kõnelnud mulle oma armastusest...» 

«Tähendab, sa oled mu vastu ükskõikne, ma olen sulle vastumeelt?» küsis gallialane 
nukralt, tõstes oma kahvatuks muutunud näo. 

«Ma pole su vastu ükskõikne ja sa pole mulle vastumeelt, õilis ja suuremeelne noormees. 
Kõige rikkam neiu, kõige suursugusem naine peaks olema uhke sinu armastusele, aga selle 
armastuse... pead sa oma südamest maha kustutama ... mehiselt ja jäädavalt...» 

«Aga miks? Miks?...» küsis õnnetu gladiaator nukralt ja paluvalt, sirutades käsi tema poole. 

«Sellepärast,» kõneles Mirza edasi nõrga, nutust summutatud häälega, «sellepärast, et sa ei 
või armastada mind... sellepärast, et armastus meie vahel on võimatu ...» 

«Mis? Kuidas? Mis sa ütlesid?» katkestas teda noormees, 

astudes mõne sammu tema poole, nagu selleks, et haarata tema käed. «Mis sa ütlesid? ... 
Võimatu? ... Miks siis võimatu?» hüüdis ta meeleheites. 

«Võimatu!» ütles tütarlaps kindla, kuid kurva häälega. «Ma ütlen sulle — võimatu!» 

Ja ta taandus sammu võrra, et telki tagasi minna. Aga kuna Artorix tegi liigutuse, nagu 
tahaks ta talle järgneda, peatus ta ja ütles parema käega käskivat žesti tehes surutud häälel: 


«Külalislahkuse nimel palun ma sind mitte iial enam sellesse telki astuda... Käsin sul seda 
Spartacuse nimel!» 

Jumaldatava juhi nime juures langetas Artorix pea ja peatus kibedasti nutma puhkedes, 
murtuna ning hävitatuna teda ootamatult tabanud õnnetusest. 

Mirza aga kadus telki, kurvastusest kahvatu ja elutu näoga ning vaevaga pisaraid tagasi 
hoides. 

Gallialane seisis kaua aega rahatuna ja justkui teadvusetuna, sosistades aeg-ajalt vaevalt 
kuuldavalt: 

«Või... ma... tu... Või... ma..: tu.:.» 

Teda äratasid sellest olekust valjud muusikahelid, mida saatsid õhku laagri orkestrid. 

Mõlema käega peast kinni hoides, et summutada valju kohinat meelekohtades, lahkus 
Artorix taarudes pretoo-riumilt. 

Gladiaatorite telkidest kostis laule, hümne ja lõbusaid hüüdeid: sõjavägi tahtis vääriliselt 
pühitseda Spartacuse võitu Aguinuni all. 

Sel ajal aga kihutas Spartacus oma kolmesaja ratsaniku eesotsas suure ajuga Rooma suunas. 
Traaklane pidas riskantseks sõita päeval mööda Appiuse teed ainult kolmesaja mehega, 
seepärast asus ta alati teele öö tulekul, koidu ajal aga läks varjule metsa või mõnesse teest 
kaugel asuvasse patriitsivillasse. Kolm päeva pärast Aguinumi laagrist lahkumist jõudis ta 
keskööl Labicumi. Siin käskis gladiaatorite juht oma ratsaväel kõrvalises ja ohutus kohas 
laagrisse asuda, kutsus seejärel enda juurde samniidi, kes väesalka juhtis, ja andis talle käsu 
oodata siin kakskümmend neli tundi. Juhtumil, kui tema, Spartacus, selleks ajaks tagasi ei 
tule, peab väesalk Aguinumi tagasi minema, liikudes sama teed ja samas korras, nagu ta siia 
oli tulnud. 

Ja ta sõitis üksi ratsa välja mööda Tusculumi viivat teed. 

Maalilistel küngastel, mis seda vanaaegset linna ümbritsesid, seisid rohkearvulised rooma 
patriitside villad — patriitsid sõitsid suvekuudel siia kokku Latiumi tervistavat õhku hingama. 

Kaks milli linnast eemal küsis Spartacus ühelt põllul töötavalt maameheilt, kuidas pääseda 
Valeria Messala, Lucius Sulla lese villa juurde. Saanud täpse juhatuse, tänas ta talumeest ja 
sõitis oma mustale ratsule kannuseid andes mööda juhatatud teed edasi. Varsti jõudis 
Spartacus villa juurde. Lasknud kiivri näovarju ette, kõlistas ta väravavahile. 

Viimane ei tahtnud mingi hinna eest äratada majavalitsejat ja teatada talle, et keegi sõdur 
Marcus Valerius Messala Nigeri kohordist konsul Luculluse armeest palub lasta teda Valeria 
juurde, selleks et talle nõo poolt väga tähtsaid teateid edasi anda. 

Kuidagiviisi sai Spartacus väravavahist jagu, kuid lühikese kõneluse järel majavalitsejaga 
veendus ta, et vana majavalitseja on väravavahist veel kangekaelseni. 

Majavalitseja ei andnud järele mingeile Spartacuse argumentidele ja keeldus kategooriliselt 
oma emandat nii vara äratamast. 

«Noh, hüva,» ütles viimaks Spartacus, kes otsustas kasutada kavalust, et oma eesmärki 
saavutada, «noh, hüva, hea inimene, kas sa oskad lugeda kreeka kirja?» 

«Ma ei tunne ladinagi tähti hästi, mis seal veel kreeka kirjast rääkida...» 

«Aga võib-olla on selles villas kas või üks kreeklasest ori, kes tunneb kreeka keelt, või 
keegi muu, kes võiks lugeda soovituskirja, millega tribüün Messala mind oma nõo juurde 
saatis?» 

Ärevuses ootas ta majavalitseja vastust ja tegi, nagu otsiks ta raudriiete alt pärgamenti. Kui 
villas oleks leidunud kreeka keelt lugeda oskav ori, oleks ta kohe ütelnud, et on kirja 
kaotanud. 

Kuid majavalitseja ohkas sügavalt ja vastas pead raputades kibeda muigega: 

«Kõik orjad on sellest villast ära jooksnud — niihästi kreeklased kui ka mitte-kreeklased — 
gladiaatori laagrisse ...» 


235 

Ja nüüd tasandas ta häält ning lisas sügava põlgusega: 

«Tehku kõigevägevam Jupiter tuhaks... see alatu, nurjatu ja neetud gladiaatori» 

Esimesel silmapilgul haaras Spartacust viha, ja ehkki kõneleja oli vana mees, tundis ta 
kiusatust teda lüüa. Kuid sellest kiusatusest jagu saades küsis ta Valeria villa majavalitsejalt: 

«Aga miks sa häält tasandasid gladiaatorit kirudes?» 

«Miks...» vastas majavalitseja hämmeldudes, «sellepärast, et Spartacus kuulus enne Valeria 
perekonnale ja tema mehele, suurele Sullale, ta oli nende gladiaatorite lanista... ja Valerial, 
minu üliheal emandal — kaitsku teda jumalad ja andku talle rõõmu paljudeks aastateks — on 
nõrkus pidada seda Spartacust suureks meheks... ja ta ei taha sugugi, et temast halvasti 
kõneldaks ...» 

«Oo, kuritegelik naine! ...» ütles Spartacus irooniliselt. 

«Hei, sina, sõdur!» hüüdis majavalitseja, taganedes kahe sammu võrra ja mõõtes oma 
kaasvestlejat pealaest jalatallani sünge pilguga. «Mulle näib, et sa julged kõnelda häbematusi 
minu kõrgestiaustatud emandast!» 

«Säh sulle!... Ma ei taha teda sugugi kiruda... aga kui tema, suursugune rooma Matroon, on 
gladiaatori poolt...» 

«See on tõsi... ma ütlesin sulle... See on tema nõrkus ...» 

«Aa, mõistan! Aga kui sina, ori, ei soovi pidada seda nõrkust laiduväärseks, siis loodan, et 
mina, vaba mees, võin teda niisuguseks arvata.» 

«Aga kõiges on ju süüdi Spartacus!» 

«Jah, muidugi, Pluto skeptri nimel!... Ka mina ütlesin seda — kõik on Spartacuse süü. 
Lubada äratada vooruslikus matroonis poolehoidu endale...» 

«Ta on nurjatu gladiaatori» 

«Aga mis on Spartacus sulle halba teinud? Mille pärast vihkad sina teda nii kangesti?» 

«Mis ta mulle halba on teinud? Sa küsid, mis ta mulle halba on teinud?» 

«Ma küsin seda sinult sellepärast, et see kelm kuulutab, niipalju kui ma olen kuulnud, 
vabadust orjadele, ja sina oled ju ka ori ning peaksid, nagu võiks arvata, õigupoolest temale 
kaasa tundma.» 

Ja ilma et oleks andnud majavalitsejale aega vastata, lisas ta samas: «Kui sa ainult ei teeskle 
> 

«Mina teesklen... Mina teesklen!... Oo, olgu Minos sulle kohtupäeval armuline!... Ja kust sa 
võtsid, et ma teesklen? Oma meeletu ettevõttega tegi see räpane Spartacus mind kõige 
õnnetumaks inimeseks. Olgugi ma ori, aga kui minu kaks poega minu juures olid, olin ma 
kõige õnnelikum inimene maa peal... Kaks ülitoredat noormeest! Kui sa oleksid neid näinud! 
Kui sa oleksid neid tundnud! Nad olid jumalate soovil kaksikud, ilusad ja teineteise sarnased 
nagu Castor ja Pollux...» 

«Noh, hüva. Mis nendega siis juhtus?...» 

«Nad läksid ära gladiaatori laagrisse, ja juba kolm kuud pole mul nendest teateid... Ja kes 
teab, kas nad elus on?... Jah, kes teab... 00, suur Saturnus, samniitide kaitsja, ära lase sündida, 
et nad tapetaks, minu kallid, minu äraarvamata armsad pojakesed!» 

Ja vanamees puhkes talitsematult nutma, mis Spartacust hämmastas ja liigutas. 

Pärast hetkelist vaikust ütles traaklane majavalitsejale: 

«Tähendab, sa arvad, et Spartacus talitas halvasti orjadele vabadust soovides? Sa arvad, et 
sinu pojad tegid halvasti tema juurde minnes?» 

«Samniitide kõigi kaitsejumalate nimel! Muidugi on halb asi — Rooma vastu üles tõusta. Ja 
missugusest vabadusest kõneleb see rumal gladiaator? Mina sündisin vabana Samniumi 
mägedes. Tuli kodusõda ... Meie juhid karjusid: «Me soovime võita kodanikuõigused endile 
ja kõigile Itaalia elanikele.» Ja me tõusime üles, me võitlesime, riskisime eluga... Ja pärast.., 


Pärast sain mina, Samniumi vaba karjus, Messala perekonna orjaks. Ja on veel hea, et ma selle 
õilsa ning suuremeelse perekonna juurde sattusin. Ja vaba samniidi naine sai samuti orjaks 
ning sünnitas poegi orjuses ja...» 

Siin peatus vanamees silmapilguks; seejärel lisas ta oma kõnet jätkates: 

«Meeletus ... unistused ... fantaasia... Maailm oli ja jääb alati jagatuks isandaiks ja orjadeks, 
rikkaiks ja vaeseiks, suursuguseiks ja plebeideks... ja alati jääb ta niiviisi jagatuks ... 
Fantaasia... Unistused... Ja neid taga ajades valatakse kasutult kallihinnalist verd — meie 

poegade verd! Mille nimel? Mis on minul sellest, et orjad vabaks saavad, kui selle nimel 
tapetakse minu pojad? Milleks on mul seda vabadust vaja? Et pisaraid valada? Aga kui minu 
pojad ellu jäävad... Oletame, et kõik läheb suurepäraselt ja et homme oleme mina ja nemad 
vabad? Ja edasi? Mis me teeme oma vabadusega, kui meil midagi pole? Nüüd on meil meie 
ülihea emanda juures kõik mis vaja ja isegi rohkem — meil jääb pisut ülegi, homme aga 
läheme vabadena töötama võõrastele põldudele nii näruse tasu eest, et pole millestki elada... 
Oo, kui õnnelikud me siis oleme, kui me saame vabaduse... nälga surra!... 00, kui õnnelikud 
me siis oleme!...» 

Sellega lõpetas vana majavalitseja oma kõne. Kohmakas ja seosetu alguses, muutus see, 
sedamööda kuidas ta kõneles, ikka väljendusrikkamaks ja jättis Spartacusele sügava mulje. 
Pea kummargil, seisis ta kaua, süvenenud raskeisse ja nukraisse mõtteisse. Viimaks ärkas ta ja 
küsis majavalitsejalt: «Nii et siin villas pole siis kedagi, kes mõistaks kreeka keelt?» 

«Mitte kedagi.» 

«Too mulle krihvel ja tahvlike.» 

Kui majavalitseja oli andnud sõdurile nõutavad asjad, kirjutas see tahvlikest katvale vahale 
kreeka keeles kaks värssi Homerosest: 

Kaugelt ma tulin, 00 naine, mu südamel armas, selleks et kuumalt sul ülikal sülelda põlvi. 

Majavalitsejale tahvlikest ulatades ütles ta talle: 

«Tee korraldus, et ümmardaja viivitamatult ärataks emanda ja annaks tahvlikese temale 
edasi, muidu läheb teil mõlemal halvasti.» 

Majavalitseja vaatas algul korda paar neid temale arusaamatuid märke, seejärel Spartacust, 
kes mõtlikult kõndis alleel. Viimaks otsustas vanamees nähtavasti saadud käsu täita ja läks 
villa peahoonesse. 

Spartacus jätkas kõndimist alleel. Sammudes kord aeglaselt, kord kiiresti, kord peatudes, 
kord uuesti käima hakates, võitles ta hinges möllava tormiga. Tema kõrvus kõlasid vana 
majavalitseja sõnad, mis olid jätnud talle vapustava mulje. Ta mõtles: 

«Kõigi Olümpose jumalate nimel!... Tal on õigus... 

Kui tema pojad surma saavad, mis annab temale vabadus tema üksildases vanaduses? Mis 
on temal vabadusest, kui ta näeb seda ainult nälja kondisel ja ähvardaval kujul?... Muidugi on 
tal õigus!... Aga siis... mida ma otsin? Mida püüan?... Kes ma olen?... Keda esindan?. .. Mida 
tahan?...» 

Ja siin peatus ta hetkeks, nagu ehmudes omaenda küsimustest, kuid alustas siis uuesti oma 
kõndimist, sammudes aeglaselt, pea rinnal. Ja ta mõtiskles edasi: 

«Ma ajan niisiis taga mingisugust mind võlunud kimääri, mis näis mulle tõena. Ma ajan 
taga miraaži, mida ma iial kätte ei saa. Kas ma jampsin?... Või fantaseerin?. .. Ja oma 
fantaasiate nimel valan inimverejõgesid?...» 

Kuid hetk-hiljem tõstis ta pea ja ta sammud muutusid kindlaks. 

«Olümpose Jupiteri kõikvõimsa välgu nimel,» mõtles ta, «kuskil pole ju öeldud, et 
vabadusega peab kaasas käima nälg ja et inimlik väärikus peab riietuma haleda vaesuse 
räpaseisse närudesse! Kes ütles seda? Missuguses jumalikus dekreedis on see kirja pandud?» 

Spartacuse kõnd muutus kiiremaks ja erutatumaks, tema masendus hakkas kaduma. 


«Ilmu mulle nüüd, jumalik tõde, ilmu kogu oma süütus ning säravas katmatuses, vala 
julgust minu hinge, rahusta mu südametunnistust ja kinnita mind minu pühades kavatsustes!... 
Kes siis, kes pani maksma ebavõrdsuse inimeste keskel?... Kas ei sünni me võrdsema?. .. Kas 
pole meil kõigil ühed ja needsamad vajadused, ühed ja needsamad soovid?... Kas pole meil 
ühesugused tunded, meeled, mõistus ja teadvus?... Kas elu-hüved pole ühesugused kõigile?... 
Kas ei hinga me kõik ühte ning sedasama õhku, ei söö kõik ühte ning sedasama leiba, ei 
kustuta janu ühtedest ning samadest allikatest? ... Kas loodus on pannud maksma erinevuse 
Maa asukate vahel?... Kas ta valgustab ja soojendab ühtesid kuumade päikesekiirtega, teisi 
aga mõistab igavesse pimedusse?. .. Kas kaste langeb maha, tuues ühtedele hüvesid; teistele 
hävingut?... Kas ei sünni ühteviisi kuninga poeg ja orja poeg?... Kas jumalad on vabastanud 
kuninganna sünnitusvaludest, mida tunneb vaese talumehe naine?... Kas patriitsid elavad 
igavesti või surevad teisiti kui plebeid?... Või ei mädane härraste 

laibad samuti nagu teenrite omad?... Ja kas rikaste luud ning põrm erinevad millegi poolest 
vaeste põrmust ning luudest? Kes siis oma jõudu kasutades pani maksma erinevuse ühe ja 
teise inimese vahel, kes ütles esimesena: «See on sinu oma, see aga minu oma» ja omastas 
oma lihase venna õigused?... Kui toores jõud oli esimese ebaõigluse aluseks, miks ei või me 
siis uuesti jalule seada võrdsust, õiglust ja vabadust? Ja kui me valame oma higi võõra maa 
peal selleks, et oma lapsi üles kasvatada ja toita, miks ei peaks me siis valama oma verd, et 
nad vabaks teha ja neile kõik õigused tagasi võita?» 

Siin peatus Spartacus, pidurdades oma mõtete voolu, tõi kuuldavale sügava kergendusohke 
ja lõpetas oma arutlused: 

«Noh, hea küll... Mida kõneles siis too mees? Nõrgaks jäänud, julguse kaotanud, orjusest 
toorestunud, ei tunne ta end enam inimesena ja elutseb päevast päeva nagu loom, olles 
kaotanud inimväärikuse- ja õiglusetunde!» 

Sel silmapilgul tuli majavalitseja tagasi ja teatas Spartacusele, et Valeria on voodist tõusnud 
ja ootab teda oma tubades. 

Spartacus ruttas sinna väriseva südamega. Ta juhiti tuppa, kus matroon istus väikesel 
diivanil. Spartacus tõstis näovarju üles ja langes tema jalge ette. 

Valeria põimis käed tema kaela ümber, ja kahe armastaja huuled sulasid sõnatult, helitult 
ühte pikas ja kirglikus suudluses. Kirjeldamatu õnne ekstaasis, mitte millegagi võrreldava 
õndsa joobumuse võimuses vaikisid nad kaua, end teineteise vastu surudes. 

Viimaks tõmbusid nad nagu mingisugusel märguandel teineteisest lahti ja astusid tagasi, et 
teineteise nägu vaadelda. Nad olid kahvatud, erutatud, vapustatud. Valeria, riietatud 
lumivalgesse stoolasse, tihedad mustad juuksed õlgadel laiali, mustad silmad rõõmust 
säramas, ehkki neis värises suuri pisaraid, katkestas esimesena vaikuse. Ta sosistas 
summutatud häälel: 

«Oo Spartacus... minu Spartacus ... Kui õnnelik ma olen, et sind jälle näen!» 

Ja uuesti süleles ta teda, kallistas ja suudles ägedalt ning kõneles hingeldades: 

«Kuidas ma värisesin ... Kui palju kannatasin... kui palju nutsin ... Aina mõtlesin, 
missugustes hädaohtudes 

sa viibid ... sinu pärast ma... värisesin... Minu süda... usu mind .. minu süda tuksub ... ainult 
sinule... Sina oled minu esimene armastus, sina jääd viimaseks ja ainukeseks ... tõeliseks 
armastuseks minu elus!» 

Lakkamatult teda kallistades puistas ta tema küsimustega üle: 

«Ütle mulle, minu Apollo, ütle mulle, kuidas sa siia tulid? Võib-olla lähed sa oma 
sõjaväega Rooma peale? Ega sul ole ohtlik siin viibida, ei? Kas jutustad mulle viimase 
lahingu üksikasju? Ma kuulsin, et sa purustasid Aguinumi all kaheksateist tuhat leegionäri... 


Millal lõpeb see sõda, mis sunnib mind iga tund värisema? Sa saavutad vabaduse, eks ole 
tõsi? Ja sa saad tagasi minna Traakiasse, sellele õnnelikule maale, kus kunagi elasid jumalad.» 

Ta jäi silmapilguks vait ja lisas siis juurde nõrgema ja meelitlevama häälega: 

«Ja sinna... võin ka mina sulle järgneda... ja elada, tundmatuna maailmale, sinu kõrval... 
armastades sind igavesti, sind, julget nagu Mars, kaunist nagu Apollo, armastades sind, 
niivõrd kui ma suudan, kogu oma hinge jõuga, oo mu kallis Spartacus!» 

Gladiaator naeratas nukralt nende õrnade ja petlike illusioonide üle, millega tema armastatu 
tahtis kaunistada tulevikku, ja tema musti juukseid silitades, teda otsaesisele suudeldes, 
sosistas ta: 

«Sõda tuleb pikk ja julm... ja ma olen väga õnnelik, kui mul korda läheb vabaks saanud orje 
nende kodumaale viia. Aga selleks, et maailmas õiglus ja võrdsus maksma panna, läheb vaja 
rahvaste sõda, kes tõusevad üles niihästi Rooma vastu kui ka aplate huntide, kül-lastamatute 
patriitside, privilegeeritud kasti vastu igaühe omal maal!» 

Viimased sõnad lausus gladiaator masendatud ja rõhutud tooniga, nukralt pead vangutades: 
oli näha, et ta vähe lootis selle suure ürituse tulemust oma eluajal näha saada. Valeria hakkas 
Spartacust oma suudlustega lohutama; tema kallistused hajutasid nukrusepilve, mis oli katnud 
gladiaatori lauba kortsudega. 

Toodi väike Postumia. Tema lapselikud vallatused, naer ja sädistamine olid lõpmata 
armsad; näoke, milles särasid 

suured mustad silmad imelise kontrastina rikkalikele blondjuustele, oli võluv. 

Kui videvik hakkas maa peale laskuma, hakkas ka nukrus vähehaaval lõõritama rõõmu, mis 
oli lühikeseks ajaks elustanud Valeria üksinduserahu; näis, et ühes päevavalgusega lahkus 
sellest majast ka rõõm. 

Spartacus oli jutustanud Valeriale, mil moel ta oli tema juurde sattunud, ja teatanud, et tema 
kohus, kindel ja püha kohus, sunnib teda veel samal ööl tagasi minema Labi-cumi, kus teda 
ootab ratsaväesalk. Loomulik, et see teade sügavasti kurvastas armunud naist. Saatnud ära 
väikese Postumia, viskus ta pisarsilmi armukese kaenlasse. 

Ja nii veetsid Spartacus ja Valeria kuus tundi — esimese tõrviku tunnist kuni vaikse 
öötunnini — lakkama-tuis sülelustes ja suudlustes. Valeria kordas vahetpidamatult nutu 
sekka, et sünge eelaimus ängistab tema südant, et kui Spartacus ära läheb, siis ei saa ta teda 
enam iial sülelda, et viimset korda näeb ja hellitseb ta meest, kes on äratanud tema südames 
ainukese tõelise ja sügava armastuse. 

Spartacus püüdis hajutada Valeria kartust ja kuivatada tema pisaraid. Suudluste vahel 
sosistas ta temale õrnimaid lootuse- ja lohutusesõnu, julgustades teda, naerdes tema 


eelaimuste ja kartuste üle; kuid oli näha, et Valeria hirm oli tunginud ka Spartacuse 
südamesse. Tema naeratus muutus pingutatuks, peaaegu süngeks, ja sõnad tulid vaevaga 
suust. Ka tema tundis, et teda valdavad nukrad mõtted, kurvad eelaimused, ja kuidas ta 
püüdiski, ei suutnud ta neist tundeist vabaneda. 

Niiviisi möödus neil aeg kuni silmapilguni, millal seina ääres kapil seisva veekella 
klaaskuulis tilkuv vesi jõudis kuuenda kriipsuni, mis tähendas kuuendat öötundi. Siis tõusis 
Spartacus, kes Valeriale märkamatult oli sageli heitnud pilgu veekellale, diivanilt ja end tema 
sülelustest lahti kiskudes hakkas raudrüüd ümber, mõõka vööle ja kiivrit pähe panema. 

Valeria põimis käed kirglikult Spartacuse kaela ümber, ja surudes tema vastu kahvatu näo, 
milles särasid mustad silmad, hakkas kõnelema nutust lämbudes: 

«Ei, Spartacus, ei... ära mine... ära sõida ära, kaastundmusest ... sinu jumalate nimel... sinule 
kalliste inimeste mälestuse nimel... ma anun sind... ma vannutan sind... gladiaatorite võitlus 
läheb hästi... neil on 

vaprad ülemad... Crixus... Granicus... Enomaios... nad juhivad gladiaatoreid... sina aga... 
ei... ei... Spartacus... sina jääd siia... siia, kus õrnus... piiritu ustavus... lõpmatu armastus... 
ümbritsevad helli-tusega... rõõmudega... sinu olemasolu...» 

«Oo, Valeria, minu Valeria... Kas sa tõesti tahad, et ma saaksin autuks?» kõneles Spartacus, 
püüdes vabaneda oma sõbratari käte vahelt. «Ma ei või, ei või... Kas ma tõesti peaksin reetma 
neid, keda ma ise kutsusin relvi haarama, neid, kes loodavad minule, kes mind ootavad ja 
kutsuvad?... Oo, Valeria, minu jumaldatav, ma ei või... ma ei tohi murda ustavust oma 
õnnetuskaaslaste*e! Muidu ma pole enam sinu vääriline. Ära sunni mind saama põlatavaks 
kõigi inimeste silmis, omaenda silmis!... Ärgu sinu võlud ja sinu võim minu üle röövigu 
minult vaprust, vaid tõstku seda veel enam! Lase mind... lase ... minu Valeria... minu 
jumaldatav Valeria!» 

Selle meeleheitliku võitluse ajal surus Valeria end ikka tugevamini Spartacuse ligi, 
gladiaator aga püüdis õrnalt teda endast eemaldada. 

Spartacuse nägu oli hirmus kahvatu ja pisarad tumestasid tema silmi. Ta kutsus appi kogu 
lamama, valjusti ja lohutamatult nutma puhkedes. 

Kui traaklane seosetuid õrnuse- ja lohutusesõnu lausudes oli raudriided ümber ja kiivri pähe 
pannud, relvad vööle kinnitanud ja valmistus viimast korda suudlema armastatud naist, 
hüppas Valeria diivanilt üles, langes ahastuses ukse ette maha ja hakkas anuma nutust nõrga 
häälega: 

«Spartacus ... 00, minu Spartacus... ma tunnen seda... tunnen seda siin,» ja ta osutas 
südamele, «kui sa ära lähed, ei näe ma sind enan... ei näe sina mind enan... Ma tean seda... 
tunnen ... Ära sõida ära ... ei... mitte täna, mitte täna... ma vannutan sind oma piiritu, 
ennastunustava armastuse nimel... mitte täna ... mitte täna, vannutan sind.» 

«Ma ei või, ma ei või... Ma pean minema...» 

«Spartacus ... Spartacus,» ütles õnnetu naine vaevalt kuuldava häälega, paluvalt käsi tema 
poole sirutades,, «ma anun sind... meie tütre nimel... meie tütre ni...» 

Kuid ta ei saanud lõpetada, sest traaklane, tõstnud ta 

põrandalt ja surudes kramplikult enda ligi, katkestas tema nutu ja sõnad, sulgedes tema 
külmakstõmbunud huuled oma värisevate huultega. 

Armastajad tardusid selles süleluses. Toas oli kuulda ainult nende raskeid hingetõmbeid, 
mis sulasid üheks hingamiseks. 

Kuid talitsedes end vähehaaval, heitis Spartacus pea veidi taha ja ütles Valeriale õrna 
kirgliku häälega: 


«Oo, minu jumaldatav naine, kas tõesti sina, kellele ma olen oma südames püstitanud altari 
nagu ainukesele jumalannale, keda ma kummardan ja keda ma jumaldan, kas tõesti sina, 
kellelt ma ammutasin vaprust ja vastupidavust kõige raskema hädaohu hetkedel, kas tõesti 
sina, paljas mõte kellest õhutab mind õilsaile kavatsustele ja suurtele tegudele, kas tõesti sina, 
Valeria, tahad teha minu autuks ja alatuks, kaasaegsete ja järeltulijate poolt neetavaks?» 

«Ei... Ma ei taha näha sind autuna... Suurena ja kuulsana tahan ma näha sinu nime,» vastas 
Valeria vaevalt kuuldava häälega. «Aga mina olen... vaene naine... tunne mulle kaasa... sõida 
homme... mitte täna . .. mitte praegu ... mitte nii ruttu ...» 

Ta kallutas kahvatu ja pisaratega kaetud näo Spartacuse õlale ja sosistas nukra ning õrna 
naeratusega: 

«Ära võta minult seda peaalust... mul on nii hea ... nii mõnus siin...» 

Ja ta sulges silmad, nagu selleks, et joobuda oma naudingust; tema nägu, millel veel eksles 
naeratus, sarnanes enam vastsurnu kui elava naise näoga. 

Spartacus kummardus alla ja vaatas teda pilguga täis kaastundmust, õrnust ning armastust; 
tema sinised välkuvad silmad, mis põlgusega ohule ja surmale vastu vaatasid, täitusid suurte 
pisaratega ning neid langes ta näole ja raudrüüle. 

Valeria aga hakkas sel ajal silmi avamata sosistama üliõrna häälega: 

«Vaata mind .. . vaata mind, Spartacus . .. niisuguse armastava pilguga... Ma näen seda ilma 
silmi avamata ... ma näen sind ... Missugune selge laup ... missugune selge laup... Sinu silmad 
välguvad nii, ja samal ajal on nad nii õrnad! Oo, Spartacus, kui kaunis sa oled!» 

Ja niiviisi möödus veel mõni minut. 

Aga vaevalt tegi Spartacus kerge liigutuse, et Valeria 

üles tõsta ja diivanile asetada, kui see ikka veel silmi avamata, oma käsi ägedalt gladiaatori 
kaela ümber põimides ütles: 

«Ei... ei... ära liiguta ennast!...» 

«Ma pean minema... minu Valeria!...» sosistas õnnetu rudiaarius ärevusest väriseval häälel 
talle kõrva. 

«Ei!... Ära mine!...» vastas Valeria ehmudes. 

Spartacus ei ütelnud midagi, kuid haaranud kätega Valeria pea ümbert kinni, hakkas katma 
kuumade suudlustega tema,laupa, sellal kui Valeria kõneles lapselikult õrnalt: 

«Eks ole tõsi, sa ei lähe täna öösi ära?... Sa lähed homme... öösi... tead, mööda kõrvalist 
teed ... pimeduses, nukras vaikuses... on halb sõita... Kui ainult mõtelda... mulle tuleb värin 
peale... Ma kardan!» 

Õnnetu naine hakkas tõepoolest kogu kehast värisema ja surus end veel tugevamini oma 
armsama vastu. 

«Homme... koidu ajal... kui päike tõuseb, elustab oma kiirtega loodust... keset lõhnavaid 
nurmi... keset sadade linnukeste rõõmsat vidinat... pärast seda, kui sa oled mind sülelnud... 
pärast seda, kui sa oled veel kord katnud suudlustega Postumia otsaesise... pärast seda, kui ma 
olen riputanud sulle kaela tuunika alla selle keti-kese medaljoniga...» 

Ja ta näitas kalliskividega ehitud kuldset medaljoni, mis ilusa kuldketi küljes rippus: tema 
lumivalgel kaelal. 

«Kas tead, Spartacus, et selle medaljoni sees peitub kallihinnaline talisman, mis päästab 
sind igasugusest hädaohust?... Arva ära... arva ära... mis talisman see on?...» 

Ja kuna gladiaator ei vastanud, vaid ainult naeratades vaatas armastava ning pisaraist 
tumestatud pilguga ilusat naist, siis hüüdis see, kerge etteheite varjund hääles: 

«Tänamatu!... Sa ei mõista, millest ma kõnelen?» Ja otsekohe lisas ta, võttes kaelast 
ketikese ning avades medaljoni: 

«Ema mustade juuste kihar ja tütre blond kihar!» Ja ta näitas rudiaariusele kahte medaljonis 
sisalduvat juuksesalku. 


Spartacus haaras medaljoni, tõstis selle huultele ja kattis kuumade suudlustega. Valeria aga 
võttis medaljoni Spartacuselt ära ja samuti 

suudelnud seda, sulges selle ning heitis ketikese Spartacusele kaela: 

«Kanna seda raudrüü all, tuunika all, otse rinnal.» 

Spartacus tundis oma südant lõhkevat ja teadmata, mis veel öelda, surus ta end Valeria 
rinna vastu. Suured pisarad voolasid mööda tema nägu. 

Äkki kostis majaesiselt väljakult relvade kõlinat ja kisa ning kauge müra ulatusid isegi 
tuppa, kus viibisid Spartacus ja Valeria. 

Nad kuulatasid teraselt, hinge kinni pidades. 

«Meie ei ava uksi niisugustele röövlitele nagu teie!» karjus tugev hääl viletsas ladina 
keeles. 

«Aga meie pistame teile tule otsa!» müristasid väljast vihased hääled. 

«Castori ja Polluxi nimel,» vastas esimene hääl, «me tapame teid nooltega!» 

«Mis? ... Mis on juhtunud?» küsis Valeria mureliku häälega, hirmunud pilgul Spartacusele 
otsa vaadates. 

«Arvatavasti on minu siinolek avastatud,» vastas traaklane, püüdes end lahti kiskuda 
Valeria käte vahelt, kes juba esimeste väljas lausutud ähvardavate sõnade juures oli veel 
tugevamini Spartacuse ümbert kinni haaranud. 

«Ära mine välja... ära liiguta end... kaastundest minu vastu!...» hüüdis summutatud häälel 
naine, kelle surnukahvatus näos peegeldus ärevus ja hirm. 

«Ega sa ometi taha, et ma elusalt oma vaenlaste kätte langeksin?» ütles gladiaatorite juht 
tasa, kuid kindlalt. «Ega sa ometi taha näha mind ristilööduna? ...» 

«Ah, ei!... ei!... Kõigi põrgu jumalate nimel!...» kisendas Valeria hirmuga, Spartacust lahti 
lastes ja taganedes. 

Oma valge käe energilise liigutusega tõmbas ta tupest välja Spartacuse raske hispaania 
mõõga, ulatas selle gladiaatorile ja ütles surutud häälega, millele püüdis anda kindlust ja 
otsustavust: 

«Päästa ennast, kui suudad, kui sa aga pead surema, siis sure näoga vaenlase poole ja mõõk 
käes.» 

«Tänan!... Tänan, minu jumalik Valeria!» hüüdis Spartacus, haaras mõõga ja astus sammu, 
et lahkuda. 

«Spartacus, hüvasti!» ütles vaene naine väriseva häälega, uuesti Spartacust kaelustades. 

«Hüvasti,» vastas see, teda oma kaenlasse surudes. 

Kuid äkki muutusid Valeria huuled, mis olid Spartacuse huulte vastu surutud, külmaks, ja 
rudiaarius tundis, et naise keha vajus nagu elutult tema kätele: Valeria pea langes jõuetult 
tema Õlale. 

«Valeria! Valeria!... Minu Valeria!... hüüdis traaklane katkeva häälega kirjeldamatus mures 
ja tema nägu muutus surnukahvatuks. 

«Mis sul on?... Juno, aita meid!... Valeria, minu jumalik Valeria!... Kogu julgust!... Palun 
sind ...» 

Visanud mõõga põrandale ja tõstnud tugevate kätega oma armastatu üles, pani Spartacus ta 
diivanile. Ta laskus tema kõrvale põlvili ja hakkas teda kallistama, hüüdma ja oma 
hingeõhuga ning suudlustega soojendama. 

Ja kuna Valeria lamas liikumatult ilma tema kallistustele vastamata ja sarnanes enam 
surnuga kui meelemär-kusetuga, siis läbis hirmus mõte Spartacuse aju. Ta värises kogu 
kehast, silmitsedes teraselt surnukahvatuid huuli, püüdes tabada nendel hingamise märke; 
pannud käe Valeria rinnale, tundis ta vaevalt märgatavat aeglast südametukset. Spartacus 


jooksis väikese ukse juurde, mis viis Valeria teistesse tubadesse, tõstis portjääri, avas ukse ja 
hüüdis mitu korda: 

«Sophronia!... Sophronia!... Appi!... Sophronia!...» 

Sel silmapilgul kuulis ta koputust uksele, mille kaudu oli varem tahtnud lahkuda, pöördus 
selle ukse poole ja kuulatas: hiljuti möllanud müra ja karjumine olid lõppenud. Hetke pärast 
kostis uuesti koputus, ja mehehääl lausus: 

«Armuline Valeria!... minu emand!...» Välgukiirusega tõstis Spartacus mõõga, paotas veidi 
ust ja küsis: 

«Mis sul vaja on?» 

«Viiskümmend ratsasõdurtt... tulid ... siia,» ütles värisedes ja kogeldes vana majavalitseja 
(see oli nimelt tema), vaadates Spartacust, silmad pungis, «ja räägivad... ja karjuvad... et 
nemad soovivad, et neile antaks tagasi... nende... ülem... ja kinnitavad, et sina oled ... 
Spartacus.» 

«Mine ja ütle neile, et ma kohe välja tulen.» 

Ja Spartacus sulges ukse vana majavalitseja nina ees, kes jäi paigale seisma nagu kuju. 

Sel silmapilgul, kui Spartacus läks tagasi diivani 

juurde, kus liikumatult lamas Valeria, astus teisest uksest sisse ümmardaja. 

«Mine,'» ütles talle Spartacus, «võta essentse ja hea-lõhnalisi õlisid ning tule mõne teise 
orjatariga hoolitsema oma emanda.eest. Ta on minestuses.» 

«Oo, mu'hea... mu vaene emand!...» hüüdis orjatar. «Noh, rutem!... Asja juurde ... Ära 
lobise!...» hüüdis Spartacuk käskival toonil. 

Sophronia väljus ja tuli varsti tagasi kahe teise orjatari saatel, tuues kaasa mitmesuguseid 
healõhnalisi pürituse-essentse. Nad hakkasid õrnalt askeldama Valeria ümber, kes lamas 
meelemärkusetult. Mõne minuti pärast kattus matrooni kahvatu nägu kerge punaga ja tema 
hingamine muutus ühtlasemaks ning sügavamaks. 

Spartacus, kes seisis liikumatult ja vaatas üksisilmi oma armsamat, tõi kuuldavale 
rahuldusohke ja tõstis silmad taeva poole, nagu tänades jumalaid; seejärel tõrjus ta orjatarid 
kõrvale, laskus ühele põlvele ja suudles Valeria lumivalget kätt, mis diivaniäärelt jõuetult alla 
rippus, vajutas pika suudluse tema laubale ja väljus kiiresti toast. 

Ühe silmapilguga jõudis ta väljakule, mille ees seisid viiskümmend ratsaväelast, hoides 
hobuseid ratsuteist. 

«Noh? ...» küsis ta karmi häälega. «Milleks olete teie siin? Mida te tahate?» 

«Mamiliuse käsul,» vastas dekuurio, kes seda salka juhtis, «me järgnesime sulle eemalt ja 
kartsime...» 

«Hobuste selga!» käsutas Spartacus. 

Ja ühe silmapilguga hüppasid viiskümmend ratsaväelast lakast kinni haarates hobuste selga, 
kes olid kaetud lihtsate tumesiniste sadulavaipadega. 

Mõned orjad, kes oma vanaduse tõttu olid jäänud villasse, tunglesid hirmuga, tõrvikuid 
käes hoides, maja sissekäigu juures. 

«Minu hobune!» käskis neid Spartacus. 

Kolm või neli nendest vanameestest jooksid kiiresti kõrval asuvaisse tallidesse, tõid sealt 
musta välja ja talutasid ta Spartacuse ette. See hüppas ratsu selga, läks vana majavalitseja 
juurde ja küsis temalt: 

«Kuidas on sinu poegade nimed?» 

«Oo, kuulsusrikas Spartacus!» vastas vanamees nutuselt. «Ära pane neile süüks minu 
mõtlematuid sõnu, mis ma eile hommikul laususin...» 

«Alatu ori!» hüüdis traaklane pahameelega. «Kas sa pead mind samasuguseks viletsaks 
pelguriks, nagu sina ise oled? Kui ma küsin vaprate noormeeste nimesid, kelle isa sa pole 
väärt olema, siis ainult selleks, et nende eest hoolitseda.» 

«Anna mulle andeks ... kuulsusrikas Spartacus ... Aguilius ja Acilius on nende nimed... 
Libediuse pojad... Võta nad oma kaitse alla, suur juht, ja aidaku sind jumalad ning Jupiter...» 

«Põrgusse alatud meelitajad!» hüüdis Spartacus. 

Ja hobusele kannuseid andes hüüdis ta oma ratsaväelaste poole pöördudes: 

«Galoppi!» 

Spartacusele järgnedes kihutas väesalk galopis mööda alleed minema ja jõudis varsti villa 
piirkonnast välja. 

Messala perekonna vanad teenrid seisid tükk aega väljakul tummadena ja hämmastunuina 
ning hakkasid alles siis hirmust toibuma, kui kuulsid, et hobuste kabja-müdin on täiesti 
vaikinud. 

Suur oli Valeria kurvastus, kui ta oma orjataride vaevanägemise peale ärgates teada sai, et 
Spartacus on ära sõitnud. 

Spartacus aga kannustas sel ajal lakkamatult oma hobust, nagu oleks see võinud kanda teda 
eemale piinavaist muredest ja päästa rahutusest. 

Endale märkamatult oli ta oma ratsu nii kiirele sõidule ajanud, et ehkki ratsaväelased oma 
hobuseid kõigest jõust ergutasid, oli tema neist vibupüssi kahekordse laskekauguse võrra ette 
jõudnud. 

Ta mõtles Valeriale, sellele, kuidas ta ärkab, kurbusele, mis teda haarab, ja tema pisaraile. 
Krampliku, alateadliku liigutusega vajutas ta karmused hobusele kõhtu, kes auravate 
sõõrmetega, raskelt hingates, lakk tuules lehvimas, lennul edasi kihutas. 

Spartacus püüdis peletada Valeria kuju oma mõtteist. Kuid siis tuli talle meelde Postumia, 
see veetlev tüdrukuke, nii reibas, armas, arukas, blondjuukseline, roosa, õnnelik, kes kõiges, 
peale mustade silmade nagu emal, oli täiesti tema, Spartacuse sarnane. Kui ilus ta on!... Kui 
armas!... Kui sõbralik!... Spartacusele näis, et laps sirutab rõõmsalt talle vastu oma ümarikke 
käekesi, ja teda piinas mõte, et ta teda arvatavasti enam näha, ei saa. 

Ebateadlikult, tahtmatult lõhkus ta lakkamatult kannuatega oma vaese hobuse veriseid 
külgi. 

Nii oleks kestnud edasigi, ja kes teab, kus oleksid peatunud hobune ning ratsanik, kui mitte 
õnneks mõlemale poleks uued mõtted ootamatult sähvatanud Spartacuse peas. 

Aga äkki Valeria ei ärganud? Äkki langes ta tema ärasõidust kuulda saades uuesti veel 
raskemasse minestusse? ... Äkki oli ta sel silmapilgul juba tõsiselt haige? 

-.. Äkki — see oli võimatu, seda ei võinud, ei tohtinud olla! — aga kui tema suurimaks 
õnnetuseks tema armastatu... 

Selle mõtte juures pigistas ta põlvedega halastamatult hobuse külgi, tõmbas tugevasti 
ratsuteist ja korraga peatas õilsa looma. 

Varsti jõudsid tema seltsimehed talle järele ja peatusid tema juures. 

«Ma pean Messala villasse tagasi minema,» ütles ta sünge häälega, «teie aga sõitke 
Labicumi!» 

«Ei!...» 

«Mitte iial!» vastasid korraga peaaegu kõik ratsamehed. 

«Aga miks? ... Kes mind takistab? ...» 

«Meie!» ütles mitu häält. 

«Meie armastus sinu vastu!» lausus veel keegi. 

«Sinu au!» tähendas kolmas. 

«Sinu tõotused!» hüüdis neli-viis häält. 

«Meie üritus, mis ilma sinuta nurjub!» 


«Kohus!... Kohus!...» 

Ja nüüd kostis üldist nurinat, segast pominat ja üksmeelseid palveid. 

«Aga Jupiteri kõikvõimsuse nimel, teie ei mõista, et seal viibib naine, keda ma jumaldan ja 
kes võib-olla on suremas kurvastusest... ja et ma ei või...» 

«Kui ta õnnetuseks surnud on — mille eest jumalad hoidku! —, siis ei suuda sina teda 
päästa, sa saadad ainult ennast hukka; kui aga seda, mida sa kardad, juhtunud pole, siis 
selleks, et tere mõlemad rahuneksite, läkita tema juurde saadik,» ütles dekuurio lugupidamist 
ja armastust väljendava häälega. 

«Tähendab, ma pean põgenema hädaohtude eest ja saatma neisse enda asemel kellegi 
teise?... Kõigi Olümpose jumalate nimel, iial ei tohita minu kohta öelda niisugust nurjatust!» 

«Mina lähen ilma igasuguse hädaohuta Messala villasse tagasi,» ütles üks ratsaväelastest 
valjusti ja kindlalt. 

«Aga kuidas sa seda teed? ... Kes sa oled? ...» 

«Mina olen sinu ustav austaja, inimene, kes on valmis andma sinu eest oma elu,» vastas 
ratsanik, juhtides oma hobust seltsimeeste ridade vahelt läbi, et Spartacuse juurde sõita. 

«Ega riski millegagi,» jätkas ta juhile lähenedes, «sest ma olen latiin ja tunnen hästi 
ümbrust ning selle maa keelt. Esimeses talumajas, mis mulle ette/satub, vahetan ma riided 
mõne talupojaga ja lähen Valeria Messala villasse. Ma tulen sinu juurde tagasi ammu enne, 
kui sa Nolasse jõuad, ja toon temalt täpseid teateid.» 

«Aga sina... ma ei eksi,» ütles Spartacus, «sa oled Rutilius, vabana sündinu.» 

«Õige,» vastas see, «ma olen Rutilius ja olen väga rõõmus ning uhke, Spartacus, et sa mind 
ära tunned kümne tuhande gladiaatori hulgast. Sa pole mind unustanud.» 

Rutilius oli vapper ja ettevaatlik noormees ja temale võis kindel olla. Seepärast andis 
Spartacus lõpuks oma sõdurite palveile järele ja nõustus latiini ettepanekuga. Asunud 
väesalga eesotsas uuesti teele, jõudis ta peatselt ühe väikese suvila juurde, kus kirjutas kreeka 
keeles tahvlikesele kirgliku kirja Valeriale ja andis selle noormehele, kes lubas kirja isiklikult 
Valeria kätte anda. 

Vähem mureliku hingega ja pisut rahunenud meelega suundus Spartacus gladiaatorite 
väesalga saatel Labicumi. 

Koidu ajal saabus ta paika, kus Mamilius oma kahesaja viiekümne ratsaväelasega ärevuses 
teda ootas. Ta teatas juhile, et nende saabumine Labicumi oli ümberkaudseile elanikele suure 
hirmu peale ajanud; seepärast oleks mõistlik mitte oodata siin õhtuni, vaid viivitamatult 
hakata liikuma Aguinumi poole. 

Spartacus nõustus Mamiliuse mõistliku arvamusega ja ratsasalk asus väikesest laagrist 
Labicumi all ilma aega viitmata teele. Kapanud kogu päeva ja järgmise öö, jõudsid nad koidu 
ajal täiesti äravaevatud hobustel Alatrisse, kus Spartacus käskis peatuse teha ja lubas 
väesalgale puhkuse kogu selleks päevaks. Järgmisel ööl aga suundus ta kiire marsiga 
Ferentinumi, kuhu jõudis kaks tundi pärast 

päikesetõusu. Siin kuulis ta mõnedelt Rooma leegionist deserteerinuilt, kes olid tulnud 
gladiaatorite juurde Norbast, kus asus laagris Varinius, et Labicumi elanikud olid rutanud 
Variniusele teatama gladiaatorite ratsasalga viibimise Vt Tusculumi läheduses. Preetor oli 
jaganud oma ratsaväe kahte ossa, viissada meest kummaski; ühe oli ta saatnudy Tucsulumini 
jõudnud vaenlasi jälitama, teise — Ferentuaumi, et võtta gladiaatoreilt võimalus Aguinumi 
laagrisse tagasi minna ja et sulgeda neil igasugune tee pääsemiseks. 

Seepärast lahkus Spartacus viivitamatult Ferentinumist ega andnud oma seltsimeestele 
puhkust enne, kui nad jõudsid Fregellaesse; siit hakkas ta keskööl liikuma Aguinumi poole, 
kuhu saabuski koidu ajal. 


Õhtul jõudis siiasamasse Rutilius ja tõi traaklasele rahustavaid teateid Valeria tervise kohta, 
kes vastas Spartacuse kirjale väga kirgliku, ehkki etteheideterohke kirjaga. 

Valeria kirjutas oma armsamale, et sellest päevast peale hakkab ta vana majavalitseja 
Libediuse kaudu aegajalt saatma endast teateid laagrisse, ja palus teda väga, et tema samal 
viisil teataks oma elust-olust. Libedius, kes oli alati valmis täitma oma emanda iga soovi, 
nõustus suure rõõmuga sõitma aeg-ajalt gladiaatorite laagrisse, kus tal avanes võimalus kokku 
saada oma poegadega. 

Järgmisel päeval pärast nõupidamist Enomaiose, Bortorixi ja teiste juhtidega andis 
Spartacus käsu lahkuda Aguinumi laagrist ja suundus oma kahekümne tuhande gladiaatori 
eesotsas Nolasse. 

Kakskümmend viis tuhat gladiaatorit, kes asusid laagris Nolas, võtsid tormiliste 
rõõmuavaldustega vastu oma Aguinumist tagasitulnud vennad, keda ehtis võitude kuulsus. 

Kolm päeva kestsid laulud ja lõbu laagris Nola all. Rõhutute Liidu peastaabi nõukogu 
otsustas gladiaatorite armee talvekortereisse paigutada, sest kõik mõistsid, et karmi vihmade 
ja lume perioodi kiire lähenemise tõttu ei tarvitsenud karta Variniust. Kõik mõistsid ka seda, 
et oleks meeletus mõtelda Rooma ründamisele, mille vastu, nii nõrk kui ta oligi pärast 
lüüasaamist Cannae all, isegi Hannibal polnud suutnud midagi ära teha. Ja ometi oli ju 
Hannibal suurim väejuht, keda tol ajal tunti, ning 

Spartacus seadis teda palju kõrgemale Kyrosest ja Makedoonia Aleksandrist. 

Seepärast jätsid gladiaatorid endise laagri maha ja ehitasid uue, suurema, mis oli hästi 
kindlustatud laia ja sügava kraaviga ning tugeva püsttaraga. 

Niipea kui gladiaatorid olid end uues laagris sisse seadnud, asus Spartacus, kes juba ammu 
oli/unistanud oma leegionide ümberorganiseerimisest, neid formeerima rahvuste järgi, 
millesse ülestõusnud kuulusijd. Ehkki see uus korraldus oli mõnel määral ebasobiv selle tõttu, 
et võis tekitada tülisid ja kiivust üksikute leegionide vahel, pakkus ta siiski suuri eeliseid iga 
leegioni üksikute võitlejate tugevama liitmise seisukohalt; peale selle taotles gladiaatorite juht 
veel teist, väga tähtsat eesmärki: jagades sõjaväe mitmeks korpuseks rahvuste järgi, tahtis ta 
alistada igaühe neist vastavast rahvusest ülemale, et sõdureil oleks rohkem usaldust juhtide 
vastu. 

Nii formeeriski Spartacus mõne päevaga oma viiekümnest tuhandest mehest — nii suur oli 
juba ülestõusnute arv — kümme leegioni, viis tuhat meest igaühes, ja jagas kogu sõjaväe 
järgmiselt: kaks esimest leegioni, mis koosnesid germaanlastest ning mille juhtideks olid 
Vilmir ja Merovedes, moodustasid esimese korpuse Enomaiose juhtimise all; kolmas ja 
neljas, viies ja kuues leegion, mis kõik koosnesid gallialastest, Artorixi, Bortorixi, Arviniuse 
ja Bresoviruse juhtimise all, moodustasid teise korpuse Crixusega eesotsas; seitsmenda, 
kreeklastest koostatud leegioni juhiks oli vapper epeiroslane Thessalonios; kaheksast, millesse 
olid arvatud Samniumi gladiaatorid ja karjased, anti Rutiliuse juhtimise alla; üheksandasse ja 
kümnendasse olid koondatud traaklased, ja Spartacus andis need kaks viimast leegioni kahe 
sellest rahvusest mehe juhtida, kelles kätejõu ja vaimukindluse kõrval olid ühendatud kreeka 
kultuur ja suur mõistus. Ühte neist, üheksanda leegioni juhti, kutsuti Mesembriuseks; see oli 
Spartacusele piiritult ustav mees, oma töös täpne ja hoolas; teine, väga noor, Artacuse- 
nimeline, põlgas niivõrd hädaohtu, et traaklased tunnistasid ta peale Spartacuse kõige 
vapramaks kõigi nende rahvusest gladiaatorite hulgas. Viimased neli leegioni moodustasid 
kolmanda korpuse, mille juhiks oli kolmekümne viie aastane Illüüriast pärinev Granicus — 
väga pikka kasvu, ilus, osav, tõsine ja vaikiv mees. 

Ta oli kõige julgem ja kardetavam Ravenna koolide kümnest tuhandest gladiaatorist. 

Umbes kolmest tuhandest mehest koosneva ratsaväe jagas Spartacus kuueks eskadroniks ja 
määras selle ülemaks Mamiliuse. 


Kõrgeimaks juhiks kuulutati uuesti viiekümne kolme tuhande võitleja tormiliste hüüete 
saatel kõige vapram ja vilunum Spartacus. 

Mõne päeva pärast korraldas traaklane sõjaväe ülevaatuse, ja kui ta lihtsas raudrüüs, ratsa 
hobuse seljas, kellel polnud ei ehteid, ei uhkeid valjaid ega kallihinnalist sadulavaipa> ilmus 
tasandikule, kus seisid kolmele joonele rivistatud kolm korpust, siis pääses vüekümne kolme 
tuhande gladiaatori rinnust ühekorraga üksmeelne kisa, võimas nagu kõuemürin: 

«Au Spartacusele!...» 

Kolm tundi kulus Spartacusel kõigi oma leegionide rinde läbikäimiseks; ta jagas kiitus- ja 
tunnustussõnu ja manitses sõdureid pidama rangeimat distsipliini, sest see on võidu peamiseks 
tingimuseks. 

Pärast ülevaatuse lõppu hüppas gladiaatorite juht hobuse selga ja andis tupest mõõka 
tõmmates märku signaaliks «rivistu». Siis andis ta käsu mõnedeks manöövriteks, mis 
leegionid täitsid laitmatu täpsusega; seejärel sööstsid kolm korpust järgemööda rünnakule, 
esiteks sammu ja siis joostes, pannes õhu rõkkama kohutava «barraga». 

Kui lõppes kolmanda joone rünnak, rivistusid leegionid, möödusid laitmatus korras marsiga 
oma juhi eest ja läksid üksteise järel laagrisse tagasi. 

Spartacus sürdus sinna viimasena Enomaiose, Crixuse, Granicuse ja kõigi leegioniülemate 
saatel. 

Uue laagri ehitamisel olid gladiaatorid ilma Spartacuse teadmata püstitanud temale 
väejuhiväärilise telgi. Seal korraldati sel päeval tagasihoidlik lõunasöök kümnele 
leegioniülemale, Spartacuse kolmele asetäitjale ja ratsaväe ülemale. Pidusöök oli mõõdukas ja 
vähenõudlik, et mitte pahandada Spartacust, kes oli uhkete pidustuste ja prassingute vastane, 
oli lapsest saadik olnud mõõdukas söögi suhtes ning äärmiselt tagasihoidlik joomises ja tundis 
oma iseloomu ning harjumuste poolest vastikust pras-simise ning pillerkaaritamise vastu. 

Sellepärast oli võõrustus seekord mõõdukas, hoolimata piduliste enamiku soovidest ja isust, 
sest Enomaiosel, 

Bortorixi1, Vilmiril, Bresovirusel, Rutiliusel ja teistel poleks midagi selle vastu olnud, et 
põhjalikult pummeldada. 

Sellest hoolimata valitses pidusöögil kõige südamlikuni lõbusus ja kõige elavam ning 
siiram sõprus. Lõunasöögi lõpul tõstis Rutilius vahutava veiniga täidetud peekri ja hüüdis 
kõlaval häälel: 

«Orjade vabaduse auks, rõhutute võidu auks, võiduka ja võitmatu Spartacuse terviseks!» 

Ja ta tühjendas peekri kõigi tema eeskujule järgnenud seltsimeeste käteplaksutuste ja 
heakskiiduhüüete saatel. 

Ainult Spartacus üksi niisutas vaevalt huuli oma karikast. 

Kui käteplaksutused veidi vaibusid, tõstis Spartacus omakorda peekri ja ütles kindla 
häälega: 

«Ülihea Jupiteri, suurima Vabastaja auks! Puhta süütu Vabadusejumalanna auks, et ta 
pööraks meile oma jumalikud pilgud ja valgustaks meie teed ning oleks meie eestkostjaks 
kõigi Olümposel elavate jumalate juures!» 

Kõik toetasid teda ja tühjendasid samuti oma peekrid, ehkki gallialased ja germaanlased ei 
uskunud ei Jupiterisse ega teistesse kreeka ja rooma jumalatesse. Seepärast kutsus Enomaios 
teistega kokku lüües appi Odinit, Crixus aga anus Gaesuse soosingut gladiaatorite sõjaväele ja 
nende ettevõttele. Vümaks võttis epeiroslane Thessalonios, kes oli Epikurose pooldaja ega 
uskunud jumalaiasse, omakorda sõna ja ütles: 

«Ma austan teie usku... ja ma kadestan teid... aga ei jaga seda usku teiega... sest jumalad — 
need on rahvaste hirmu poolt loodud viirastused, nagu on mulle selgeks saanud võrratu 
Epikurose õpetusest. Iga kord, kui meid tabab suur õnnetus, on kasulik uskuda üleloomu- 


likusse jõusse, on kasulik pöörduda selle usu poole ja ammutada temast vaimujõudu ja 
lohutust!... Aga kui te jõuate veendumusele, et loodus ise kõike loob ja hävitab 'ja et ta luues 
kasutab kõiki oma jõude, mida me mitte alati ei tunne, aga mis siiski alati on materiaalsed 
jõud, kuidas võib siis uskuda nõndanimetatud jumalaisse? ... Seepärast lubage mul, sõbrad, 
ülistada meie üritust vastavalt minu mõtteile ja veendumustele.» 

Ja pärast silmapilguks tekkinud vaikust jätkas ta: 

«Hingede ühenduse, südamete julguse, mõõkade tugevuse auks gladiaatorite leeris!» 

Kõik ühinesid epikuurlase toostiga, jõid temaga kaasa ja jätkasid uuesti istet võttes lõbusat 
ning elavat vestlust. 

Teistest eemal seisis Mirza, riietatud ilusasse helesinisest linasest riidest peplumisse, mis oli 
kaunistatud kitsaste hõbetriipudega; ta oli juhtinud lõunasöögi ettevalmistusi, kuid ei võtnud 
sellest osa ja seisis kõrval, vaadates Spartacust hellade, armastavate silmadega. Tema kahvatu 
ja harilikult nukker nägu, millel viimaste päevade jooksul oli võinud sagedamini märgata 
pisaraid kui naeratust, säras sel silmapilgul rõõmust, rahulikust õnnest, nii vaiksest, et kergesti 
võis mõista, kui lühiajaline oli see rõõm ja kui halvasti see näiv lõbusus varjas tema kanna- 
tava südame salajast valu. 

Armunud silmadega vaatas teda Artorix; vargsi ja nagu tahtmatult heitis Mirza aeg-ajalt 
pilke vaprale noormehele, kelle nägu oli nende mõne päeva jooksul lootusetu armastuse mõjul 
kahvatuks ja kõhnaks muutunud. 

Juba tükk aega ei võtnud Artorix osa Spartacuse külaliste lõbusast vestlusest, vaid istus 
vaikides ja liikumatult, olles täiesti süvenenud tütarlapse jälgimisse, kes ainiti vaatas oma 
venda. See sügav ustavus, see piiritu imetlus, mida Mirza osutas Spartacusele, tegid ta 
Artorixile veel kallimaks ja veel veetlevamaks. Vaimustusest haaratuna tõusis ta kohalt, kogus 
ootamatult julgust ja hüüdis oma peekrit kõrgele tõstes: 

«Ma panen ette, sõbrad, juua Mirza, meie armastatud juhi üliarmsa õe õnne peale!» 

Kõik jõid, ja toostide ning veinijoomise õhinas ei pööranud keegi tähelepanu eredale 
punale, mis oli ilmunud noore gallialase põskedele, ainult Mirza võpatas hääle juures, mis 
lausus tema nime, pöördus Artorixi poole ja heitis talle pilgu, milles tänuhkkus oli segatud 
etteheitega; seejärel taipas ta, et oli ületanud selle tagasihoidlikkuse piirid, mida ta oli 
kavatsenud ausalt ja kindlalt pidada oma suhtumises noormehesse, punastas sügavalt, langetas 
häbeliku liigutusega pea ega tõstnud enam silmi külalisele, ei liigutanud ennast ega kõnelnud 
sõnagi. 

Veel ligi tund kestis tagasihoidlik pidu, millega käisid kaasas heasüdamlikud naljad, sünnis 
lõbusus ja kerge vestlus, nagu see toimub inimeste vahel, keda seob siiras sõprus. 

Kui Spartacuse sõbrad temaga hüvasti jätsid, kaldus päike juba loojaku poole. 

Spartacus saatis oma külalised kuni telgi ukseni, ja kui nad olid eemaldunud, jäi kohale, et 
vaadelda gladiaatorite tohutu suurt laagrit. 

Ja ühelt mõttelt teisele liikudes mõtles ta maagilise sõna «vabadus» võimsusele: vähem kui 
ühe aastaga oli see sõna õhutanud ülestõusule viiskümmend tuhat õnnetut, igasuguse 
tulevikuta, igasuguse lootuseta inimest, kes olid oma seisukorra tõttu toorestunud ja kaotanud 
inimväärikuse; see sõna oli tõstnud nad maailma esimeste sõdurite tasemele, valades nende 
hinge julgust, ennast-salgavust ja oma inimväärikuse tundmist. Spartacus mõtles selle sõna 
salapärasele ja võitmatule mõjule: see oli teinud tema, vaese põlatud gladiaatori, võimsa 
sõjaväe vapraks ja kardetavaks juhiks ning valanud tema hinge võime võita iga teine kirg, 
isegi suur ja õilis armastus, mis sidus teda Valeriaga. Seda jumalikku naist armastas ta sada 
korda rohkem kui iseennast, kuid mitte rohkem kui püha üritust, millele ta oli pühendanud 
oma elu. 


XV peatükk 


SPARTACUS SAAVUTAB VÕIDU VEEL ÜHE PREETORI ÜLE JA SAAB 
JAGU RASKETEST KIUSATUSTEST 


Pärast Publius Variniuse teistkordset lüüasaamist hakati Roomas Kampaania sündmuste üle 
tõsiselt järele mõtlema. Viiskümmend tuhat relvastatud gladiaatorit mehe juhtimisel, kelle 
vaprust, mehisust ja vilumust olid juba kõik häbi pärast punastades sunnitud tunnustama, olid 
täielikeks peremeesteks Kampaania provintsis, kus, välja arvatud mõned linnad, oli juba 
hävitatud igasugune Rooma võimu vari, igasugune jälg tema autoriteedist; need viiskümmend 
tuhat relvastatud gladiaatorit ähvardasid tõsiselt Samniumi ja Latiumi, see on Rooma 
eelkindlustusi, ja muutusid liiga ähvardavaks ohuks, et suhtuda sellesse kergemeelselt ja 
hooletult. 

Seepärast võeti selle aasta komiitsidel Sitsiilia provintsi valitsemine ja ühes sellega ka sõja 
pidamine gladiaatorite 

vastu Variniuselt ära ja anti rahva ning senati peaaegu üksmeelsel otsusel Gaius Anfidius 
Orestese kätte. See oli umbes neljakümne viie aastane sõjaasjanduses väga vilunud patriits. 
Oma julguse ja teravapilgulisusega oli ta võitnud suure autoriteedi ja poolehoiu niihästi rahva 
hulgas kui ka senatis. 

681. aasta12 esimestel kuudel kogus Orestes tugeva, kolme leegioni suuruse sõjaväe: üks 
leegion koosnes roomlastest, teine ainult itaalikutest ja kolmas liitlastest — dalmaatidest ja 
illüürlastest. Need kolm leegioni moodustasid peaaegu kahekümne tuhande mehelise väe. 
Ühes kümne tuhandega, kes olid pääsenud pärast lüüasaamist Aguinumi all, kujunes niisiis 
kolmekümne tuhande võitleja suurune armee. Seda korrastas ja õpetas Orestes Latiumis. 
Sellega tõotas ta lüüa Spartacuse järgmisel kevadel pihuks ja põrmuks. 

Kevad tuli soojust hoovava särava päikesega, puhta sinise taevaga, imeilusate lillede 
joobnustava aroomiga, toreda rohelusevaibaga, mitmesuguste lindude südantsu-latava 
lauluga, loendamatute armuhäälte salapärase raugusega. Sõjaväed — Rooma ja gladiaatorite 
oma — hakkasid liikuma: esimene Latiumist, teine Kampaaniast, et niisutada inimverega 
Itaalia rohetavaid nurmi. 

Preetor Anfidius Orestes väljus Norbast ja läks mööda Appiuse teed kuni Fundini. Kui ta 
seal teada sai, et Spartacus mööda Domitiuse teed temale vastu liigub, asus ta laagrisse 
niisugustel positsioonidel, kus ta sai kasutada oma rohkearvulise, peaaegu kuuest tuhandest 
mehest koosneva ratsaväe paremusi. 

Mõne päeva pärast jõudis Spartacus Formiaesse ja asus laagrisse kahel künkal, nii et 
Appiuse tee jäi tema kontrolli alla. Seejärel lähenes ta oma kolmetuhandelise ratsaväe 
eesotsas Anfidius Orestese laagrile, et tutvuda vaenlase asetusega ja teada saada tema 
kavatusi. 

Kuid preetor Anfidius Orestes ületas vilumuselt tunduvalt neid väejuhte, kellega Spartacus 
seni oli võidelnud, ja astus talle kohe oma kardetava ratsaväega vastu. Toimus taplus, tõsi 
küll, väga lühike ja ilma otsustava tähtsuseta, kuid selle järel pidi Spartacus kiiresti taanduma 
ja Formiaesse tagasi minema. 

Enam kui viisteist päeva ootas Spartacus, et vaenlane 

sellest kergest edust tiivustatuna pealetungile üle läheb, kuid asjata! Orestes ei kuulunud 
nende hulka, keda on kerge lõksu meelitada. 

Siis otsustas Spartacus kasutada üht nendest kavalustest, mis tulevad pähe ainult suurtele 
väejuhtidele. Pimedal ööl, täielikus vaikuses viis ta laagrist välja kaheksa leegioni, jättes sinna 


12 72. a. e. m. a. (Toim.) 


ainult Enomaiose tema kahe leegioni ja ratsaväega; kogu öö liikus ta piki mereranda, viies 
endaga kaasa kõik vastusattuvad koloonid, talupojad, kalurid, naised ja lapsed, selleks et teade 
tema liikumisest ei ulatuks vaenlaseni. Seejärel läbis ta kiire marsiga Terracina läheduses 
oleva metsa ja asus laagrisse metsaserval, vaenlase selja taga, mõne miili kaugusel temast. 

Orestes oli hämmastatud, nähes, et Spartacus oli temast möödunud, kuid ettevaatlik ja 
mõistlik nagu alati, püüdis ta igal viisil oma leegionide õhinat tagasi hoida, ehkki gladiaatorite 
lingutajad tulid otse Rooma laagri püsttarade taha ja sõdurid nõudsid valjude hüüetega, et neid 
lahingusse viidaks. 

Kaheksa päeva jooksul püüdis Spartacus asjata vaenlast välja kutsuda: Orestes jäi paigale, 
soovimata lahingut vastu võtta tema jaoks ebasoodsates tingimustes. 

Kuid gladiaatorite juht, kes oli osav igasuguste kavaluste peale, tuli mõttele saavutada kasu 
tekkinud olukorrast ja maastikutingimustest. Ühel ilusal päeval sai Anfidius Orestes oma 
luurajailt teada, et peale Terracina metsa juures asuva laagri olid gladiaatorid üles löönud veel 
kaks laagrit: ühe tugevasti kindlustatud kohas Fundi ja Interamna vahel ja teise Fundi ja 
Privernumi vahel. 

Tõepoolest, liikudes nagu alati äärmise kiirusega ja öisel ajal, oli Spartacus kauget ringi 
tehes toonud neli Granicuse juhatuse all olevat leegioni Interamna poole ja käskinud neil siin 
kõrges kohas kindlustuda; samal ajal võttis Crixus oma kahe leegioniga enda alla Spartacuse 
poolt juhatatud punkti Fundi ja Privernumi vahel ja kindlustas selle. 

Niiviisi piiras gladiaatorite juht Anfidius Orestese tema laagris täiesti ümber ja asetas ta 
paratamatuse ette kas lahing vastu võtta või kaheksa päeva pärast nälja tõttu alla anda. 

Preetori seisukord oli tõesti raske. Et sellest rõngast välja pääseda, pidi ta ründama ühte 
gladiaatorite laag-reist, kusjuures ta isegi ei võinud loota võidule, sest kui 

lühiajaline olekski Granicuse ja Crixuse leegionide vastupanu, igal juhul ei kestaks see 
mitte alla kolme tunni. Nende kolme tunni jooksul tuleks kas Crixus appi Granicusele või 
Granicus Crixusele, Spartacus ründaks preetorit selja tagant ja viimasena tuleks Enomaios, et 
muuta roomlaste lüüasaamine täielikuks hävinguks. 

Kurb ja murelik Orestes murdis ööd ja päevad pead, asjata otsides väljapääsu sellest 
ohtlikust seisukorrast. Tema leegionid kaotasid täiesti julguse. Algul sosinal, pärast ikka 
valjemini nimetasid nad preetorit andetuks ja araks: ta ei tahtnud viia neid lahingusse siis, kui 
oli lootus võiduks, nüüd ootab neid kindel kaotus ja möödapääsmatu surm. 

Niisugune oli olukord, kui preetor otsustas tarvitusele võtta pettuse preestrite abiga. 
Kahjuks pöörduvad selle abinõu poole veel sageli kas vaimult nõrgad või siis kavalpead, kes 
püüavad alistada endale rahva enamikku, kasutades inimeste hirmu ja vajadust üleloomulikke 
jõude appi kutsuda oma tumedate ja kasupüüdlike eesmärkide jaoks 

Kogu Rooma laagris kuulutati välja suur ohverdamine Jupiterile, Marsile ja Ouirinusele, 
kes augurite kaudu pidid õpetama, kuidas päästa Rooma sõjavägi ähvardavast lüüasaamisest. 

Paremat kätt pretooriumist asetses Rooma laagris koht, mis oli määratud ohverdamise 
jaoks. Seal seisis ümmargune ohvrikivi süvendiga, milles süüdati tuli, ja avausega, mille 
kaudu ohvriviin pidi alla voolama; kivi ümber olid kaevatud maa sisse ridvad, mida ehtisid 
roosidest ja teistest lilledest vanikud. Sinna tulid kokku kolme jumala preestrid: Jupiteri, 
Marsi ja Ouirinuse oma. Kõik kolm kandsid pikki valgeid villaseid mantleid, mis kaela juures 
oli kinnitatud suure nõelaga, peas olid neil teravatipulised, samuti valgest villasest riidest 
mütsid. 

Nende taga seisid augurid, riietatud oma tavalistesse rüüdesse, käes praeguste 
karjusesauade taolised kõverdatud otsaga kepid. Edasi järgnesid kaks teenrit: üks neist talutas 
ohvriloomi ohvrialtari juurde ja tappis neid, teine pidi väikestel loomadel verd välja laskma; 
nad mõlemad kandsid alt purpuriga ääristatud põlle, mis ulatus vöökohast jalapöiani. 


Esimene toetas parema käega kirvest, mis tal õlal oli, teine hoidis käes laia teritatud pussi 
elevandiluust peaga; 

mõlemal olid, nagu kõigil preestreilgi, peas lilledest pärjad, kaela ümber aga jalgadeni alla 
ulatuvad paelad punasest ja valgest villasest lõngast tupsudega. Samasugused pärjad, paelad ja 
tupsud olid peas ja kaela ümber ka ohvriks määratud härjal, lambal ja orikal. Alamad teenrid 
kandsid puust haamrit, mille abil härg pidi löögiga kuklale uimastatama, ohvripirukat, 
hõbekastikest püha viirukiga, hõbenappa, mille abil täideti viirukipanni, amforat veiniga ja 
paterat — erilist karikat pühade jook-ohvrite jaoks. Viimasena tuli pühade kanade hoidja, kes 
kandis suurt puuri nende pühade lindudega. Rongkäigu lõpetasid flöödipuhujad, kes pidid 
ohvriviina valamisel mängima. Preestrite järel liikus kogu Rooma sõjavägi, välja arvatud need 
sõdurid, kes olid jäetud laagriväravate, kraavide ja püsttarade kaitseks. 

Kui sõjavägi Orestesega eesotsas oli asetunud ohvri-altari ümber, toimetasid preestrid 
ettekirjutatud pesemised, viskasid seejärel viirukit nappadesse, puistasid ohvriloomad jahuga 
üle ja tõid kindlaksmääratud tavandi järgi püha piruka ohvri ja jookohvri. Siis tõstis üks teen- 
ritest härja pea (sest ainult maa-alustele jumalatele ohverdamisel pidi ohvrilooma pea olema 
langetatud), lõi loomale esiteks vasaraga otsaesisele ja seejärel tegi talle kirvega lõpu. Samal 
ajal tapsid teised väikesi loomi, kelle verega oli varsti niisutatud kogu altar. Osa liha pandi 
samas tulele, mis leegitses süvendis altari keskel. Ohvrite sisikonnad koguti hoolikalt erilisele 
pisut nõgusale pronks-tahvlile, mis oli kinnitatud neljale samast metallist toele. 

Pärast nende toimingute lõpetamist võtsid augurid sisikonnad enda valdusse ja hakkasid 
ülitõsise ilmega ennustama nende järgi tulevikku. 

Ehkki tutvus kreeka filosoofiaga ja Epikurose õpetuse kiire levik olid sel ajal võõrutanud 
suurema osa rooma noorsoost absurdsest usust jumalaisse ja veel absurdseinast usust 
preestrite petlikesse vigureisse, oli jumalate kummardamise tunne nii tugevasti rahvamassi 
juurdunud, et ohvrialtari ümber kogunenud kolmekümne tuhande mehe poolt ei rikkunud 
ükski heli, ükski liigutus püha talitust, mis kestis üsna kaua; alles poolteise tunni pärast võisid 
augurid teatada, et ended on roomlastele soodsad, sest ohvrite sisikondadel polnud märgata 
ühtegi kurjakuulutavat täpikest. 

Pärast seda asusid preestrid toitma pühi kanu. Linde 

oli arvatavasti kaua näljutatud, sest niipea kui neile teri visati, hakkasid nad suurima 
ahnusega nokkima. Valjud käteplaksutused puhkesid sõdurite hulgas, kes nägid kanade 
ülisuures isus ilmset märki Jupiteri, Marsi ja Ouirinuse jumalikust soosingust ja kogu kolmiku 
valmisolekust abistada Rooma sõjaväge. 

Nendest õnnelikest ennetest jätkus, et tagasi tuua julgus ebausklike sõdurite südameisse. 
Otsekohe lõppesid kaebed ja needmised, ärkas uuesti traditsiooniline distsipliin ja usk 
ülemusse. Anfidius Orestes otsustas ilma viivituseta ära kasutada seda oma leegionide head 
meeleolu ja teostada tema poolt valmismõeldud plaan — võimalikult väikeste kaotustega 
välja tungida pihtide vahelt, millesse Spartacus teda oli haaranud. 

Järgmisel päeval pärast ohverdamist tulid viis desertööri Rooma laagrist Spartacuse 
laagrisse. Kui nad gladiaatorite juhi juurde toodi, jutustasid nad igaüks erinevalt üht ja 
sedasama lugu: preetor kavatses väljuda samal ööl salaja oma laagrist, rünnata gladiaatoreid, 
kes asusid laagris Formiae juures, purustada nad, läbi murda Calese peale ja seejärel 
kindlustuda Capuas. Desertöörid seletasid oma põgenemist Rooma laagrist sooviga pääseda 
hukkumisest lahingus, sest nende arvates pidavat Orestese plaan purunema raudse rõnga 
vastu, millesse Spartacus oli sulgenud Rooma leegionid. 

Spartacus kuulas suurima tähelepanuga viie desertööri jutustusi, kellele ta esitas hulga 
küsimusi ilma neilt silmi pööramata. See pilk, mis nagu vahe tera tungis otse hinge, viis 


desertööre segadusse ja kitsikusse; enam kui üks kord läksid nad vastustes segi ja kõnelesid 
mitte seda, mis enne. Pärast pikka vaikimist, mille kestel traaklane istus, pea rinnal, sügavais 
mõtteis, tõstis ta pea ja ütles nagu iseendaga arutledes: 

«Ma sain aru... ja... hüva.» 

Seejärel pöördus ta ühe kontubernaali poole, kes seisis tema kõrval pretooriumil, ja ütles: 

«Mine vii nad telki, Flavius, ja käsi, et neid hästi valvataks.» 

Kontubernaal väljus ühes desertööridega. 

Spartacus kutsus kohale leegioniülema Artacuse, viis ta eemale teistest juhtidest ja 
kontubemaalidest ning ütles: 

«Need desertöörid on salakuulajad...» 

«Noo?» hüüdis noor traaklane imestusega. «Nad on saadetud siia Anfidius Orestese poolt, 
et mind eksiteele viia.» «Võimalik!» 

«Ta tahab panna mind uskuma seda, mis jutustasid desertöörid, ise aga talitab just 
vastupidi.» 

«Ja kuidas nimelt sinu arvates?» 

«Nimelt järgmiselt: kõige loomulikum ja loogiliselt õigem, mis Orestes praegusel 
momendil võib ette võtta — nii talitaks tema kohal igaüks —, on püüda läbi murda meie rinne 
Rooma, mitte Capua poolt. Kui ta sõjaväega, mis on kaotuste tagajärjel segi paisatud ja 
nõrgestatud — kaotusi tuleb tal lahingus tingimata kanda —, Capuasse varjule läheb, siis 
jätab ta meile lahti Latiumi, ja me võime hõlpsasti minna otse Rooma väravate alla. 
Tähendab, ta peab püüdma pääseda Rooma poole, et kaitsta seda meie kallaletungide eest; 
Rooma on tema operatsioonibaas, ja kui tema selja taga on Rooma, saab ta isegi nõrgema 
sõjaväega, kui tal praegu on, alati meid ähvardada. Seepärast on täiesti loomulik, et ta läheb 
meeleheitlikule katsele nimelt sellelt poolt, mitte aga Formiae poolt, nagu ta tahab meid oma 
desertööride abil uskuma panna.» 

«Mercuriuse nimel!... Sul on õigus.» 

«Seepärast me jätame juba täna õhtul selle laagri maha ja nihkume Crixusele lähemale, 
kelle vastu, kui ma ei eksi, suunatakse homme kõik Rooma leegionide pingutused. Ka 
Enomaios lahkub täna oma laagrist Formiae juures ja paigutub vaenlasele hoopis lähemale.» 

«Niiviisi tõmbad sa vaenlast pigistava rõnga veel enam koomale,» ütles noor traaklane siira 
imetlusega, mõistes nüüd kogu Spartacuse plaani. «Ja...» 

«Ja,» katkestas teda Spartacus, «kuhupoole preetor liigukski, ma olen veendunud võidus. 
Isegi kui ta tõesti läheb Enomaiose vastu, siis saame meie, kuna ta läheneb Fundile, germaani 
leegionidele kiiresti appi minna.» 

Spartacus kutsus enda juurde kolm kontubernaali ja käskis neil kihutada tuhatnelja 
pooletunniliste vaheaegadega Formiae all asuvasse laagrisse ning anda Enomaiosele edasi 
käsk nihkuda kuue-seitsme miili võrra Fundile lähemale; samaaegselt saatis ta kontubernaali 
hoiatama Crixust, et lähemail tundidel võib vaenlane teda rünnata. 

Õhtul ilmusid Spartacuse käskjalad Enomaiose juurde. Kaks tundi pärast nende saabumist 
hakkasid germaanlase 

väeosad, avangardis kolm tuhat ratsameest, suurima ettevaatlikkusega Fundi suunas 
liikuma. Keskööl käskis Enomaios oma leegionidel peatuda ühe künka juures ja laagrisse 
asuda. Ehkki juba mitu tundi järjest sadas peenikest sügisevihma, mis inimesed otse luudeni 
märjaks tegi, andis ta siiski, ise esimesena eeskuju näidates, käsu kaevata uue laagri ümber 
kraavid ja ehitada püsttarad. 

Kõik juhtus, nagu Spartacus oli ette näinud: koidu ajal teatasid Crixuse laagri ette 
ülesseatud tunnimehed vaenlase pealetungist. 


Crixus viis laagrist välja ja asetas lahingukorda kaks oma leegioni — kolmanda ja neljanda, 
mis seisid keskööst saadik valmis. Lingumeestel käskis ta kiiresti ette minna, et vaenlast 
noolte ja kividega vastu võtta. 

Orestes tungis peale täies lahingukorras. Niipea kui tema sõdurite vastu olid välja saadetud 
esimesed nooled, nihutas ta viivitamata oma rinde intervallide vahelt esile velüdid ja 
lingumehed, kes ahelikku hargnenult gladiaatoritele vastu läksid. 

Seejärel kui Rooma kerge jalavägi oli mõned nooled välja saatnud, taandus ta kohe 
peajoonele, vabastades koha kolmele tuhandele ratsanikule, kes vastupandamatu hooga 
vaenlase lingumeeste peale tormasid. Crixus käskis viivitamatult puhuda signaali, kuid tema 
kerge jalavägi ei suutnud taanduda niivõrd kiiresti, et oleks eemaldunud Rooma ratsaväe löögi 
alt ja pääsenud purustusest. Gladiaatorite kaotused olid suured — üle neljasaja neist raiuti ühe 
silmapilguga maha; õnneks pidurdas lai oja roomlaste pealetungi ja gladiaatorid said minna 
varjule teisele poole oja. 

Siis läks Crixus esimese leegioniga oja äärde, mille kaldale oli kogunenud Rooma 
ratsavägi, ja lendulastud visk-odade rahe sundis ratsaväe otsekohe korratuses taganema. 

Orestes saatis kiirel sammul kaks leegioni jalaväge Crixuse leegioni vastu, sest tal oli vaja 
võita viivitamatult, enne kui vaenlasele toetus kohale jõuab. 

Seepärast oli hoog, millega roomlased vaenlase peale tormasid, kohutav; gladiaatorite 
kolmas leegion lõi korraks vankuma. Kuid innustatud Artorixi eeskujust ja sõnadest ning 
Crixuse erakordsest vaprusest, kes esimestes ridades võideldes iga mõõgahoobiga vaenlast 
purustas, võtsid gladiaatorid selle pealetungi mehiselt vastu. 

Taevas oli sünge ja hall, vihmasadu kestis, relvade kõlin ja võitlejate kisa pani ümbruse 
kajama. 

Orestes saatis veel ühe leegioni paremalt poolt ümber haarama ja gladiaatoreid tiivalt 
ründama. Tema vastu astus välja Bortorix neljanda leegioni eesotsas; kuid vaevalt oli ta 
vaenlasega kokku läinud, kui Orestese sõjaväe viimane leegion samuti liikuma hakkas, et 
haarata gladiaatoreid ümber teiselt tiivalt. Ja mitte enam vaprus ega kohkumatus ei otsustanud 
selle lahingu tulemust, vaid ainult arvuline suurus, ja Crixus mõistis, et mitte hiljem kui poole 
tunni pärast on ta täiesti sisse piiratud ning purustatakse. 

Kas jõuab Spartacus selle poole tunni jooksul talle appi tulla? 

Seda Crixus ei teadnud; seepärast käskis ta Bortorixil võideldes laagri juurde taganeda ja 
andis sellesama käsu kolmandale leegionile. 

Kui mehiselt gladiaatorid end kaitsesidki, ei võinud nende taganemine toimuda ilma suure 
korratuseta ja raskete kaotusteta. Et vaenlase surve all laagrisse varjule minna, selleks olid nad 
sunnitud jätma tahapoole kaks kohorti, kes pidid ohverdama ennast üldise pääsemise heaks. 

Need tuhat gladiaatorit võitlesid haruldase vahvusega, surres mitte ainult ilma hirmuta, vaid 
peaaegu rõõmuga. Lühikese ajaga hukkus üle neljasaja sõjamehe. Et päästa ülejäänud 
paratamatust hävingust, tormasid laagrisse tagasi läinud gladiaatorid vallile ja heitsid sealt 
roomlaste peale niisuguse kivide ja viskodade rahe, et need olid sunnitud taganema ja lahingu 
lõpetama. 

Siis käskis Orestes viivitamatult lõppsignaali puhuda, seadis kiiresti korda oma leegionid, 
mis olid ägedas lahingus tugevasti kannatada saanud, ja andis käsu kiirmarsiga Privernumi 
poole liikuda; ta õnnitles end kavaluse puhul, mis oli aidanud tal Spartacust Terracinast eemal 
hoida ja suunata ta Formiae peale. 

Kuid Rooma sõjaväe avangard polnud jõudnud veel kahte miiligi mööda Appiuse teed ära 
käia, kui ilmusid Spartacuse lingumehed ja tormasid rünnakuga Orestese leegionide vasaku 
tiiva peale. 

Seda nähes kaotas Orestes julguse; suski peatas ta oma väed ja rivistas neli leegioni nn, et 
kaks neist pööras rindega Spartacuse poole, teised kaks aga seljaga 

esimeste vastu: nad pidid tagasi lööma Crixuse rünnaku, kes, nagu Orestes aru sai, pidi 
viivitamatult uuesti tema kallale tormama. 

Tõepoolest, vaevalt olid gladiaatorite viies ja kuues leegion roomlastega võitlusse astunud, 
kui Crixus uuesti oma kaks leegioni rivistas ja raevukalt roomlasi selja tagant ründas. 

Lahing oli verine ja visa. Vastased võitlesid metsikult ilma mingisuguse ülekaaluta ühel või 
teisel pool. Poole tunni pärast jõudsid lahingukohale Enomaiose leegionid. Kolmest küljest 
ümberpüratud roomlased lõid vankuma, sattusid varsti korratusse ning panid kiiresti põge- 
nema mööda Appiuse teed Privernumi suunas. 

Spartacus käskis oma leegionidel roomlasi jälitada, neist sammugi maha jäämata. Ta 
mõistis väga hästi, et see on ainuke abinõu paralüseerida vaenlase ratsaväe tegevust, kes ei 
saanud rünnata korratuses laialivalgunud gladiaatoreid, ilma jooksvaid roomlasi maha 
sõtkumata. 

Viimasena ilmus lahinguväljale Granicuse väeosa, mis seisis teistest kaugemal. Tema tulek 
tõi gladiaatoritele lõpliku võidu. 

Taplus oli hirmus: üle seitsme tuhande roomlase langes tapetuina ja umbes neli tuhat võeti 
vangi. 

Ainult ratsavägi murdis peaaegu ilma kaotusteta läbi Privernumisse, kuhu öö jooksul tulid 
purustatud leegionide viletsad jäänused. 

Aga ka gladiaatorite kaotused olid väga suured. Võit maksis neile üle kahe tuhande tapetu 
ja niisama palju haavatu. 

Koidu ajal, sellal kui gladiaatorid auavaldustega matsid oma langenud seltsimehi, väljus 
preetor Anfidius Orestes Privernumist ja taganes kiiresti oma sõjaväe jäänustega Norbasse. 

Mõni päev hiljem kutsus Spartacus kokku gladiaatorite juhtidest koosneva sõjanõukogu. 
Kõik tunnistasid üksmeelselt absoluutselt võimatuks midagi ette võtta Rooma vastu, kus iga 
kodanik oli sõdur ja kus seepärast võidi gladiaatorite vastu välja saata sada kümme tuhat 
võitlejat. Nõupidamisel otsustati läbi käia Samnium, seejärel Apuulia ja koguda seal kokku 
kõik orjad, kes soovivad üles tõusta oma rõhujate vastu. 

Seda otsust täites liükus Sparitaous oma sõjaväe eesotsas ilma mingite takistusteta 
Bovianumi kaudu Sam 

niumi ja suundus siit väikeste päevateekondade kaupa Apuuliasse. 

Sõnum preetor Orestese lüüasaamisest Fundi all tekitas Rooma kodanikes suurt hirmu. 
Senat kogunes salajasele nõupidamisele ja hakkas arutama küsimust, kuidas teha lõpp sellele 
ülestõusule, mis oli alanud naeruväärse mässuga, nüüd aga võtnud tõsise sõja ulatuse ja 
katnud häbiga Rooma sõjaväed. 

Senaatorite otsus jäi saladuseks. Sai teatavaks ainult niipalju, et ööl pärast päeva, millal oli 
toimunud see nõupidamine, sõitis konsul Marcus Terentius Varro Lucullus väheste ustavate 
teenrite saatel, ilma eraldusmärkideta, ilma liktoreita, eraisikuna ratsa välja mööda Praeneste 
teed. 

Sel ajal oli Spartacus oma sõjaväega laagris Vanusia juures ja tegeles kahe uue leegioni 
väljaõpetamisega, sest üle kümne tuhande orja oli viimase kolmekümne päeva jooksul juurde 
tulnud. Keskpäeva paiku teatati Spartacusele, et laagrisse on saabunud saadik Rooma senatilt. 

«Jupiteri välkude nimel!» hüüdis Spartacus, kelle silmis välgatas kirjeldamatu rõõmu kiir. 
«Tähendab, nii madalale on langenud latiinide uhkus, et Rooma senat ei häbene astuda 
läbirääkimistesse põlatud gladiaatoriga?!» 

Ja võtnud endale ümber hariliku tumeda mantli, istus ta pingile oma telgi sissekäigu juures 
ja ütles dekaanile: 

«Ja nüüd too see senati käskjalg siia.» 


Saadik tuli pretooriumile oma nelja teenri saatel; kõiki viit talutasid gladiaatorid: hariliku 
kombe järgi olid tulijail silmad kinni seotud. 

«Sa oled meie laagri pretooriumil, meie juhi ees, roomlane,» ütles dekaan sellele, kes 
nimetas ennast saadikuks. 

«Tervitus sulle, Spartacus!» ütles roomlane kohe mõjuka ja kindla häälega, saates parema 
käega väärika tervitus-žŽesti selle koha suunas, kus tema oletuse järgi viibis Spartacus. 

«Tervitus ka sinule!» vastas traaklane. 

«Mul on tarvis kõnelda sinuga nelja silma all,» lisas saadik juurde. 

«Hea küll, kõnelgem nelja silma all,» vastas Spartacus. 

Ja dekaani ning sõdurite poole pöördudes, kes olid viis roomlast kohale toonud, ütles ta: 

«Viige nad kõrvaltelki, võtke sidemed nende silmadelt ja pakkuge neile kehakinnitust.» 

Sel ajal kui dekaan gladiaatoritega ja saadiku kaaslastega eemaldus, võttis Spartacus 
roomlase silmadelt sideme ja ütles: 

«Istu. Sa võid vaadata põlatud ja tühiste gladiaatorite laagrit ning tutvuda sellega.» 

Ja ta istus uuesti, pööramata uurivat pilku patriitsilt — et see oli patriits, seda oli näha tema 
toogat ääristavast purpursest triibust. 

See oli umbes viiekümneaastane pikakasvuline tüse mees hallide lühikeseks pöetud 
juustega, õilsate ja ilmekate näojoontega; tema hoiak oli majesteetlik, isegi kõrk. Saanud 
võimaluse näha, hakkas ta otsekohe tähelepanelikult silmitsema gladiaatorite juhti. 

«Istu ometi. See pink pole muidugi mitte seila curvXis, millega sina oled harjunud, aga sul 
on ikkagi mugavam sellel istuda kui püsti seista.» 

«Tänan sind, Spartacus, sinu lahkuse eest,» vastas patriits gladiaatori vastu istudes. 

Seejärel pööras ta pilgu tohutu suurele laagrile, mis oli tervenisti nagu peopesal nähtav 
kõrgendikult, millel asetses pretoorium; ta ei suutnud imestus- ja vaimustushüüet tagasi hoida. 

«Vannun kaheteistkümne Uksmeelejumala nimel... ma pole iial näinud niisugust laagrit 
peale Gaius Mariuse laagri Aguae Sextiae all!...» 

«Mine ikka!» vastas Spartacus kibeda irooniaga. «Too oli ju Rooma laager, meie aga oleme 
ainult põlatud gladiaatorid.» 

«Ma ei tulnud siia mitte selleks, et vaielda sinuga, teotada sind või kuulata teotusi,» ütles 
roomlane väärikusega. «Jäta oma iroonia, Spartacus; ma väljendasin oma imetlust täiesti 
siiralt.» 

Uuesti vaatas ta veterani silmadega kaua aega ringi. 

Siis ütles ta Spartacuse poole pöördudes: 

«Herculese nimel, Spartacus, sina pole sündinud selleks, et olla gladiaatori» 

«Ei mina ega kuuskümmend tuhat õnnetut, keda sa näed selles laagris, ega miljonid 
inimesed, keda te olete alistanud toore jõuga, ole sündinud selleks, et olla enda-taoliste orjad.» 

«Orjad on alati olnud,» vastas saadik, kahetseva 

ilmega pead vangutades, «sellest päevast alates, millal üks inimene tõstis teise vastu mõõga. 
Inimene on inimesele hunt loomuse ja iseloomu poolest. Usu mind, Spartacus, sinu unistus on 
õilsa hinge unistus, kuid teostamatu unistus: inimloomuse seaduse järgi on ka edaspidi alati 
olemas isandad ja teenrid.» 

«Mitte alati pole neid ebaõiglasi vahesid olemas olnud,» hüüdis Spartacus tuliselt, «nad 
ilmusid sellest päevast peale, millal maa vilja ei jätkunud enam kõigile tema elanikele;' sellest 
päevast peale, millal põlluharimiseks sündinud inimene lakkas harimast oma kodumaa pinda 
ja sellega endale toidust hankimast; sellest päevast peale, millal põlluharijate keskel elutsenud 
õiglus lahkus nurmedelt, mis olid tema viimaseks varjupaigaks, ning kadus Olümposele — 
siis tekkiski liialdatud isu, ohjeldamatud soovid, toredus, prassingud, tülid, sõjad ja häbistavad 
taplused! ...» 


«Tähendab sa soovid inimesi ürgaegsetesse tingimustesse tagasi viia? ... Ja sa arvad, et oled 
suuteline seda tegema? Kui sinu poolele asuks kogu oma vägevusega Rooma senat, siis seegi 
ei kindlustaks sulle sinu poolt kavatsetud ettevõtte võitu. Ainult jumalad üksi võiksid inimese 
loomust muuta.» 

«Aga,» ütles Spartacus pärast mõneminutilist vaikimist ja mõtisklust, «kas on vajalik, et on 
olemas orjad? Kas on vajalik, et võitjad lõbustaksid end, aplodeerides õnnetute gladiaatorite 
vastastikusele hävitamisele? Ja kas see metsloomadele omane verejanu ning julmus on lahuta- 
matult seotud inimese loomusega ja on tema õnne hädavajalikuks tingimuseks?» 

Roomlane jäi vait, kuuldes neid niivõrd halastamatuid küsimusi, laskis siis pea rinnale 
langeda ning vajus sügavaisse mõtteisse. 

Esimesena katkestas vaikimise Spartacus, küsides oma kaasvestlejalt: 

«Milleks sa siia tulid?» 

Patriits ärkas ja ütles: 

«Mina olen ratsanik Gaius Rufus Ralla ja tulin sinu juurde konsul Marcus Terentius Varro 
Luculluse poolt kahe ülesandega.» 

Spartacuse näole ihnus kerge, pooleldi irooniline, pooleldi umbusklik naeratus ja ta küsis 
rooma ratsanikult: 

«Esimene?» 

«Lunaraha eest — summa suhtes lepime kokku — lasta minema roomlased, keda sa võtsid 
vangi lahingus Fundi all.» 

Ja teine?» 

Saadik näis segadusse sattuvat, ta avas suu, et vastata, peatus kõheldes ja ütles viimaks: 

«Vasta mulle esiteks esimesele ettepanekule.» 

«Ma annan teile tagasi neli tuhat vangi kümne tuhande hispaania mõõga, kümne tuhande 
kilbi, kümne tuhande raudrüü ja saja tuhande viskoda vastu, mis on korralikult valmistatud 
teie parimais relvatöökodades.» 

«Kuidas?» küsis Gaius Rufus Ralla pahameele ja imestusega. «Sa nõuad... sa soovid, et 
meie ise varastaksime sind relvadega, millega sa hakkad meie vastu sõdima?» 

«Jah, ja ma kordan, et need relvad peavad olema kõige kõrgema kvaliteediga, ja nõuan, et 
nad kahekümne päeva jooksul toimetataks ninu laagrisse: ilma selleta ei anna ma teile nelja 
tuhat vangi tagasi.» 

Ja samas lisas juurde: 

«Ma võiksin tellida need relvad ümbruskonna linnadest, aga see nõuaks liiga palju aega; see 
ei sobi mulle, mul on veel kaks leegioni, mis on formeeritud neil päevil, ja mul on tarvis nad 
täielikult relvastada ja...» 

«Ja nimelt sellepärast,» vastas saadik vihaga, «ei saa sa relvi. Jäägu meie sõdurid vangi. 
Meie oleme roomlased, Hercules Musagetese vägitööde nimel! Meie ei tee iial seda, mis võib 
olla kahjulik kodumaale ja kasulik vaenlasele. Meie oskame ohvreid tuua.» 

«Väga hea,» ütles Spartacus rahulikult, «kahekümne päeva pärast saadate teie mulle kõik 
need relvad.» 

«Oo, Jupiteri nimel!» hüüdis Rufus Ralla halvasti varjatud raevuga. «Kas sa ei mõista, mis 
ma sulle kõnelen? ... Sa ei saa relvi, kordan, ei saa! Jäta vangid enda juurde...» 

«Hea küll, hea küll,» katkestas Spartacus teda kannatamatu häälega, «seda saame näha! 
Ütle mulle, milles seisab konsul Varro Luculluse teine ettepanek!» 

Ja ta naeratas jälle pilkavalt. 

Mõni hetk roomlane vaikis, siis hakkas kõnelema rahulikult, pehme ja peaaegu meelitleva 
häälega: 

«Konsul tegi mulle ülesandeks sulle ette panna sõjategevus lõpetada.» 

«Oo!» ei saanud Spartacus imestushüüet tagasi hoida. «Ja missugustel tingimustel?» 

«Sina armastad üht suursugust, kuulsast suguvõsast pärinevat roomlannat ja tema armastab 
sind.» 

Rufus Ralla nende sõnade juures kargas Spartacus püsti õhetava näo ja vihast välkuvate 
silmadega; siis rahunes ta vähehaaval, istus uuesti ja hakkas Rooma saadikult ägedasti pärima: 

«Kes ütleb seda? Mida teab sellest konsul? Ja mis tähtsus on minu viletsail tunnetel teie 
jaoks? Missugune side on nende ja sõja vahel? Ja mis on neil ühist rahuga, mida teie minuie 
pakute?» 

Saadik sattus sellest küsimuste rahest segadusse ja pomises ebakindlal toonil mõned 
katkendlikud sõnad; viimaks hakkas ta kiiresti kõnelema nagu kindla otsuse teinud inimene: 

«Sina armastad Sulla leske Valeria Messalat ja tema armastab sind, ja eit teha lõpp sellele 
hukkamõistule, mida tema võib selle armastusega enda peale tõmmata, on senat valmis ise 
paluma Valeriat saada sinu naiseks. Konsul Varro Lucullus paneb sulle ette pärast ühinemist 
armastatud naisega ühte kahest: kui sa tahad teenida au lahinguväljadel, siis lähed sa 
Pompeiuse juhatuse all Hispaaniasse tema kvestorina; kui sa ihkad rahu ja kodust mõnusust, 
siis saadetakse sind prefektina ühte Aafrika linna sinu enda valikul. Sinu juurde jääb ka väike 
Postumia, sinu ja Sulla abikaasa ülekohtuse armastuse vili. Vastasel korral antakse tüdruk 
Faustuse ja Fausta, diktaatori teiste laste hooldajate kätte ja sa ei kaota mitte ainult igasuguse 
õiguse tema peale, vaid ka lootuse kunagi teda kaelustada.» 

Spartacus tõusis täies pikkuses, seisis veidi aega ja küsis siis tasa: 

«Ja minu seltsimehed?» 

«Nad peavad laiali minema: orjad peavad tagasi pöörduma oma töökohtadesse, gladiaatorid 
oma koolidesse.» 

«Ja...» ütles Spartacus, selgesti sõnu eraldades, «ja... kõigel on lõpp?» 

«Senat unustab ja andestab kõik.» 

«Suur aitäh!...» hüüdis gladiaatorite juht iroonilise muigega. «Kui hea, kui armuline, kui 
õilis on senat!» «Kuidas siis?» ütles Rufus Ralla kõrgilt. «Senat peaks 

andma käsu kõik need mässavad orjad risti lüüa, selle asemel aga andestab ta neile — kas 
sellest pole küllalt?» 

«Oo!... See on isegi liiga palju!... Senat andestab relvastatud ja seejuures võidukale 
vaenlasele!... Tõesti võrratu suuremeelsus.» 

Ta jäi silmapilguks vait, siis aga lausus kibedusega: 

«Ma andsin tervelt kaheksa aastat oma elust, kogu oma vaimujõu, kogu oma südame kire 
õiglase, püha, ülla ürituse heaks, võitsin kartmatult raskused, kutsusin relvade alla 
kuuskümmend tuhat õnnetuskaaslast ja viisin nad võidule ainult selleks, et ühel ilusal 
hommikul öelda neile: «See, mida teie pidasite võitudeks, on kaotused, meie pole suutelised 
vabadust kätte võitma, minge tagasi oma isandate juurde ja laske oma käed uuesti endistesse 
ahelaisse neetida.» Aga kui gladiaatorid ei soovi laiali minna, hoolimata minu manitsustest ja 
nõuannetest? ...» 

«Süs...» ütles rooma patriits aeglaselt ja kindlusetult, lasknud pea langeda ja näperdades 
tooga äärt, «siis ... niisugusel osaval väejuhil nagu sina... sa tegutseksid ju lõpuks ainult nende 
õnnetute hüvanguks... ei või puududa ... võib alati leiduda võimalus viia sõjavägi... nii- 
sugusesse kohta...» 

«Kus konsul Marcus Terentius Varro Lucullus,» ütles Spartacus kahvatades ja vihast ning 
vaenust välkuvate silmadega, «ootab teda oma leegionidega, piirab ta ümber ja siis toimub 
juba paratamatu allaandmine ilma kärata. Ja konsul võib isegi panna enda arvele kerge võidu 
au. Kas pole tõsi?» 

Roomlane laskis pea veel madalamale langeda ja vaikis. 

«Kas pole tõsi?» hüüdis Spartacus kõuehäälega, mis pani Rufus Ralla võpatama. 


Viimane tõstis silmad Spartacusele, kuid gladiaatori nägu hõõgus niisugusest vihast, et 
roomlane tahtmatult sammu võrra taganes. 

«Ah, kõigi Olümpose jumalate nimel!» ütles traaklane uhke ja ähvardava tooniga. «Täna 
oma kaitsejumalaid, et põlatud ja vääritu gladiaator oskab austada rahvusvahelist õigust. Sa 
tulid siia saadikuna ja mind haaranud viha ei või pimestada minu mõistust niivõrd, et ma 
unustaksin selle. Alatu ja salakaval nagu sinu senat, nagu sinu rahvas, tulid sa soovitama 
mulle reetmist. Sa tulid mängima minu hinge kõige õrnemail keeltel!... Sa püüdsid 

293 

ära osta armastavat meest ja isa, selleks et pettusega saavutada võitu seal, kus sa ei suuda 
saavutada seda relvade jõul!...» 

«Hei, barbar!» hüüdis pahameelega Rufus Ralla, taganenud sammu võrra ja suunanud 
Spartacuse näole leeki va pilgu. «Sa unustad vist, kellega sa kõneled!» 

«Ei, Rooma konsul Marcus Terentius Varro Lucullus, sina autu ja põlastusväärne, oled 
unustanud, kus sa viibid ja kellega kõneled! Sa arvasid, et ma ei tunne sind ära?... Saj tulid 
siia valenime all ja vargsi, et püüda ära osta minu südant, mida sa mõõtsid enda oma järgi, sa 
alatuim inimene! Mine ära... mine tagasi Rooma... Kogu uued leegionid ja tule katsuma 
minuga jõudu ausas võitluses! Siis, kui sul jätkub julgust astuda silm silma vastu minuga, 
nagu sa seisad praegu, annan ma sulle vastuse, mida sinu nurjatud ettepanekud väärt on.» 

«Kas sa siis tõesti loodad, vilets meeletu,» ütles konsul Varro Lucullus varjamatu 
põlgusega, «et sa suudad veel kaua meie leegionidele vastu seista? Kas sa tõesti hellitad 
lootust saavutada lõplik võit vägeva Rooma üle?...» 

«Ma loodan selle õnnetute orjade massi Itaaliast välja viia, ja seal, meie maades tõstan teie 
vastu kõigi rõhutud rahvaste meelepaha ning teen lõpu teie nurjatule ja seadusevastasele 
ülevõimule.» 

Ja parema käe käskiva žŽestiga palus ta konsulit lahkuda. 

Ära minnes ütles Varro Lucullus: 

«Me kohtume lahinguväljal.» 

«Andku seda jumalad... Aga ma ei usu seda.» 

Terentius oli juba pretooriumilt lahkumas, kui Spartacus hõikas teda: 

«Kuule, Rooma konsul!... Ma tean, et vähesed minu sõdurid, kes teile vangi sattusid, löödi 
risti, ja näen, et meie, gladiaatorite suhtes ei tunnusta teie, roomlased, rahvusvahelist õigust. 
Seepärast hoiatan sind, et kui ma kahekümne päeva jooksul ei saa siia, oma laagrisse, relvi ja 
kaitsevarustust, mida ma nõuan, siis need neli tuhat teie sõdurit, keda ma Fundi juures vangi 
võtsin, puuakse samuti risti.» 

«Kuidas?... Sa julged?...» hüüdis konsul viha pärast kähvatades. 

«Kõik on lubatud niisuguste inimeste vastu, kellele miski pole püha ja kes midagi ei austa... 
Teiega tuleb 

294 

teha nii, et häbi häbi vastu, tapmine tapmise vastu, veresaun veresauna vastu ... Mine!...» 

Ja uuesti käskis ta konsulil lahkuda. 

Kui traaklane oli üksi jäänud, kõndis ta kaua oma telgi ees edasi-tagasi, süvenenud 
süngeisse ja kurbadesse mõtetesse. 

Siis käskis ta kutsuda Crixuse, Granicuse ja Enomaiose ning teatas neile konsul Terentius 
Varro Luculluse ettepanekuist, välja arvatud need, mis puutusid tema ja Valeria armastuse 
saladustesse. 

Kolm ülemat kiitsid Spartacuse õilsa käitumise tuliselt heaks ja olid liigutatud tema 
suuremeelsest eneseohverdusest: nad lahkusid tema juurest, tundes veel suuremat armastust 
oma vapra sõbra ja kõrgema juhi vastu. 


Spartacus astus oma telki, kui oli juba saabunud öö. Ta võttis maha raudrüü, relvad ja 
viskus asemele. Kaua pööras ta end ühelt küljelt teisele ja uinus väga hilja, unustades 
kustutada terrakotast lambi. 

Ta oli maganud juba umbes kaks tundi, hoides peos Valeria medaljoni, mida ta alati kaelas 
kandis, kui teda äkki äratas pikk ja kuum suudlus huultele. Ta ärkas, tõusis voodis istukile ja 
hüüdis: 

«Kes see on? Kes siin on?...» 

Ta nägi põlvitamas kaunitar Eutybist, kes oli oma väikesed käed paluvalt kokku pannud ja 
sosistas: 

«Halasta minu peale, Spartacus, ma suren armastuse kätte!...» 

«Eutybis!» hüüdis gladiaatorite juht imestuses, medaljoni veel tugevamini pihku surudes. 
«Sina... sina siin? Mil vüsil?» 

«Juba mitu ööd olen ma peidus selles nurgas,» ja ta osutas käega, «ja ootan, kuni sa uinud. 
Ma heidan põlvili sinu aseme ette ja vaatan jumaldusega sinu kaunist nägu ning nutan 
hääletult. Juba viis pikka lõputut aastat armastan ma sind, armastan lootusetult, nagu meeletu, 
nagu hullunu. Sinust ärapõlatuna püüdsin ma asjatult peletada sinu kuju oma südamest, miski 
ei aidanud. Halasta, halasta minu peale!... Ära tõuka mind ära, Spartacus; kui sa end minust 
veel kord põlgusega ära pöörad, võid sa teha mind suuteliseks kõigeks, kõigeks ... isegi kõige 
hirmsamaiks ja autumaiks tegudeks!» 

Haaranud Spartacuse käe, kattis armunud neiu selle kuumade suudlustega. Selle sõnade ja 
kirgede puhangu 

juures Spartacuse nägu kord õhetas kuumalt, kord muutus kriitvalgeks; ta tundis, kuidas 
värin läbis teda, ja ikka tugevamini pigistas ta medaljoni Valeria ning Pos-tumia kiharatega — 
ainult sellest talismanist võis ta ammutada jõudu, et vastu panna kauni kreeklanna võlule. 
Viimaks võttis ta oma käe pehmelt ära ja ütles peaaegu isaliku leebusega: 

«Rahune... rahune... rumalake... Ma armastan teist naist, ta on teinud mind isaks. Ja sa tead, 
et Spar-tacusel on üksainus usk: nii nagu ta, olles andnud kogu hinge rõhutute üritusele, elab 
ja sureb selle eest, nii ei hakka ta iial armastama teist naist... Seepärast viska igasugune mõte 
minule oma ägedast peakesest välja... ja ära kõnele enam armastusest.» 

«Aa!... Jumalikud erinnüsed!» hüüdis tumeda häälega ja hambaid kiristades Eutybis, kelle 
Spartacus oli viimaste sõnade juures endast õrnalt eemale lükanud. «Valeria, vihatav, neetud 
Valeria, tema kisub sind eemale minu sülelustest, minu suudlustest!...» 

«Naine!» hüüdis Spartacus pahameelega, ja tema nägu muutus süngeks ning ähvardavaks. 
«Lahku minu telgist ja ära iialgi enam oma jalga siia too; homme lähed sa kaasa teiste 
kontubernaalidega, kes on määratud Enomaiose peakorterisse.» 

Pea longus, käsi hammustades ja vaevaga summutades nuukseid, mis tungisid tema rinnast, 
väljus kurtisaan pikaldaste sammudega telgist. Spartacus aga avas medaljoni ja kattis 
suudlustega selles peituvad juuksekiharad. 


XVI peatükk 
LÕVI TÜTARLAPSE JALGE EES, SAADIK, KES SAI KARISTADA 


Eutybis polnud tavaline naine; mõistus alistus tal alati kirgede puhangule, kired aga olid 
üliägedad. Noorest east alates oli ta kombelõdva patriitsi himural tahtel heidetud kõige 
vastikumaisse, räpasemaisse orgiaisse ja häbituisse saturnaalidesse, ja oli kaotanud kaks 
tugevat kilpi, mis kaitsevad naise südant — kasinuse ja kurja äratundmise. 

Ta oli taltsutamatu oma soovides: ta taotles seda, mida soovis, ilma mingeid tagajärgi 
arvestamata; hüveks oli temale tema soovide rahuldamine, isegi kui teised selle pärast 
kannatasid, ja vankumatu visadusega, metsiku tahtejõuga saavutas ta alati eesmärgi. 

Üleküllastatud naudinguist, äraarvamatult rikas, ümbritsetud Rooma kõige elegantsemate 
keigarite ja rikkamate patriitside austusest, nägi ta Spartacust tema ilu, tema julguse ja jõu 
täies hiilguses võitjana verises võitluses tsirkuse areenil. Just sel ajal ei pakkunud elu talle 
enam mingit veetlust, mingit ahvatlust ega tõotanud enam mingit õnne. Näinud Spartacust, 
armus ta temasse, arvates, et tal õnnestub kergesti rahuldada oma tuju, ja juba ette nautis ta 
oma kirglikus kujutluses joobumust sellest uuest armastusest, mis tuli just parajal ajal, et tuua 
vaheldust tema jaoks talumatuks muutunud elu monotoonsusse. 

Aga kui sellel teel kerkis ootamatuid takistusi, kui ta nägi, et Spartacus pole vastuvõtlik 
tema võludele, kui ta teada sai, et teine naine võistles temaga võimu pärast armastatud mehe 
üle, siis õhutas pöörane armukadedus kurtisaani kujutluse lõkkele; tema veri lõi tormiliselt 
keema, möödaminev kapriis muutus metsikuks kireks, kireks, mis niisuguses pahelises, 
energilises ja resoluutses hinges nagu Eutybise oma jõudis väga kiiresti äärmuseni. 

Ta tahtis seda inimest unustada ja läks reisima. Aga ei ohjeldamatud orgiad ega reis ei 
teinud teda terveks sellest õnnetust kirest. Mõte Spartacusest jälgis teda kõikjal ja mürgitas 
tema elu. Siis otsustas ta uuesti katset teha gladiaatori südant võita. 

Nende esimestest kohtumistest oli möödunud juba neli aastat; Spartacus võis olla unustanud 
Valeria, arvatavasti oligi juba unustanud tema, ja Eutybis mõtles, et oli saabunud hetk võita 
traaklase armastus. Ta müüs ära kõik oma väärisasjad, kogus oma vara kokku ja ilmus 
gladiaatorite laagrisse, otsustanud pühendada end idamaise orjatari piiritu andumusega 
mehele, kes oli süüdanud tema südames nii tugeva kire. 

Kui Spartacus oleks teda avasüli vastu võtnud, oleks ta olnud õnnelik ja, kes teab, oleks 
arvatavasti muutunud paremuse poole, sest ta tundis end suutelisena 

igaks õilsaks ja vapraks teoks, et võita selle mehe armastus. 

Ta ootas, ta lootis ja ta pettus... Spartacus hülgas ta teistkordselt... Ta väljus gladiaatorite 
juhi telgist vihast moonutatud ja pisaraist märja näoga, välkuvate silmadega, meelepahast 
punetavate põskedega, meeleheide südames. 

Segasena eksles ta mööda vaikivat laagrit, komistades telkide tugede vastu ilma seda 
märkamata, põrgates nöörtõkete postide vastu, mis purasid hobustele eraldatud kohti. 

Lõikav ja vinge hommikutuul puhus nii läbitungivalt, et äratas ta tardumusest ja tõi tagasi 
tõelikkusse. Eutybis mässis end peplumisse ja justkui uimasena või teadvusetuna ringi 
vaadates püüdis koguda mõtteid ning mõista, kus ta viibib. Nüüd märkas ta, et tema käed on 
verised, ja talle meenus, kui halastamatult ta oli neid hammustanud. Ta peatus, tõstis oma 
rohekad silmad ja verised käed taeva poole ja mõttes vandus ta kogu oma sügava vihkamise 
jõuga taeva jumalaile, et maksab kätte alanduse ja punade eest. Ja tema käsi katva vere peal 
pühendas ta Spartacuse pea kättemaks ]aile fuuriaile ja põrgu jumalaile. 

Järgmisel päeval teatas Spartacus Enomaiösele, et saadab tema juurde teenistusse ühe oma 
kontubernaalidest. 

See ei üllatanud Enomaiost, kuid ta üllatus, kui nägi tema juurde saabunud Eutybist, keda ta 
pidas Spartacuse armukeseks. 

«Kuidas?... Sina?...» hüüdis imestunud germaanlane. «Kas sina oled see kontubemaal, kelle 
Spartacus saadab minu käsutusse?...» 

«Mina... just mina!» vastas neiu, kelle kahvatus näos oli märgata tõsist murelikkust ja 
sügavat kurbust. «Miks sa siis nii imestad?» 

«Sellepärast... sellepärast... sellepärast et sina olid Spartacusele kallim kui...» 

«05!» ütles neiu kibeda iroonilise muigega. «Spartacus on vooruslik mees ja mõtleb ainult 
meie ürituse võidule.» 


«Aga see ei tohtinud takistada teda nägemast, et sa oled ilus tütarlaps, kõige ilusam, keda 
on valgustanud Kreekamaa päike.» 

Nähtavasti oli Eutybise ilu Enomaiosele tugevat mõju avaldanud: karu muutus taltsaks, 
toores metsmees muutus armastusväärseks inimeseks. 

«Ma loodan, et sa ei kavatse pakkuda mulle oma armastust? Ma tulin siia võitlema meie 
rõhujate vastu ja jätsin selle püha ürituse nimel maha rikkuse ning armulõbud. Õpi 
Spartacuselt kainust ja tagasihoidlikkust.» 

Neiu lausus need sõnad kõrgi tooniga, pööras Enomaiosele selja ja läks ära kõrval asuvasse 
telki, mis oli elamuks kontubemaalidele. 

«Vannun Frija, kõigi asjade ema jumaliku ilu nimel, see neiu pole mitte vähem ilus ega 
vähem uhke kui kõige uhkem ja kaunim valküüridest!» hüüdis kreeklanna ilust ja 
käitumisviisist hämmastunud Enomaios. 

Polnud raske mõista, et Eutybis püüdis germaanlasi endasse armuma panna. Aga kes oleks 
võinud ütelda, missuguse eesmärgiga ta seda taotles? Tõenäoliselt oli see armastus ühenduses 
kättemaksuplaanidega, mida ta haudus. 

Olgu kuis tahes, aga selge on, et niisugusel naisel nagu Eutybis, kellele oli antud nii 
haruldane ilu ja kes oli nii vilunud võrgutamiskunstis, polnud raske lõplikult oma võrkudesse 
mässida tahumatut ja lihtsameelset germaanlasi. Ta saavutas väga varsti täieliku ja piiritu 
võimu tema üle. 

Vahepeal õpetas Spartacus Venusia juures asuvas laagris väsimatult kahele uuele leegionile 
relvade käsitsemist. Kaheksateist päeva pärast Spartacuse kõnelust konsul Marcus Terentius 
Varro Lucullusega toimetati gladiaatorite laagrisse kümme tuhat raudrüüd, kilbid, mõõgad ja 
viskodad — lunahind nelja tuhande vangi eest. 

Niipea kui olid relvastatud kaks viimast leegioni, lahkus Spartacus oma laagrist ja läks 
väikeste päevamars-sidega Apuuliasse. Ta jõudis Brundisiumini, Rooma kõige tähtsama ja 
suurema sõjasadamani Aadria mere ääres. 

Selle retke ajal, mis kestis kaks kuud, ei juhtunud ühtegi tõsist kokkupõrget roomlaste ja 
gladiaatorite vahel, sest ei saanud pidada kokkupõrkeiks nõrka vastupanu, mida mõned linnad 
Spartacusele osutasid ja millest ta kergesti jagu sai. 

Ilma et teha katsetki vallutada tugevasti kindlustatud Brundisium, asus Spartacus laagrisse 
Gnatia all. Ta 

otsustas talvitada selles provintsis, kus maa viljakus, ülihead karjamaad ja karja rohkus 
kindlustasid toidu tema sõjaväele. 

Sel ajal kaalutles gladiaatorite juht sageli, mis tuleks ette võtta, et otsustavalt muuta sõja 
käiku. Pärast põhjalikku järelemõtlemist kutsus ta vahetult temale alluvad ülemad kokku 
sõjaväelisele nõupidamisele. Siin võeti vististi vastu tähtis otsus, sest kellelgi gladiaatorite 
laagris ei õnnestunud midagi selle kohta teada saada. 

Ööl pärast seda nõupidamist asetus Eutybis, seejärel kui ta oli relvad maha võtnud, oma 
telgis mugavalt pingile, olles poolenisti mässinud end peplumisse, jättes poolpaljaks selja ja 
rinna. 

Väike vasklamp rippus telgi tugiposti küljes ja valgustas nõrgalt ruumi. 

Varsti tuli telgi sissekäigu juures nähtavale Enomaiose vägilasekogu; ta pidi sügavasti pead 
kummardama, et pääseda Venuse templisse, nagu ta naljatades nimetas Eutybise telki. 

Sisse astunud, laskus hiiglane põlvili kurtisaani ette, võttis tema mõlemad käed ja tõstis nad 
huultele, sõnades: 

«Oo, minu jumalik Eutybis!» 

Need kaks pead nii lähestikku moodustasid haruldase kontrasti: Eutybise näo korrapärased 
jooned ja valgedus tõstsid veel rohkem esile Enomaiose jämedaid jooni ning tumemullast 


näovärvi; mehe sassis juuksed ja turris habe näisid tegevat veel ilusamaks veetleva kurtisaani 
punased palmikud. 

«Kas te kaua kõnelesite nõupidamisel?» küsis Eutybis, vaadates heatahtliku ja lahke 
pilguga tohutu suurt ger-maanlast tema jalge ees. 

«Kaua... kahjuks,» vastas Enomaios, «ja ma kinnitan sulle — kõik need nõupidamised on 
mu väga ära tüüdanud: mina olen sõjamees, ja Thori välkude nimel, kõik need koosolekud ei 
paku minu hingele midagi.» 

«Aga ka Spartacus on ju teoinimene, ja kui vaprusele lisada ettevaatlikkus, siis on see palju 
parem meie ettevõttele.» 

«On... on... ma ei eita... aga ma tahaksin parema meelega minna otse Rooma peale...» 

«Meeletu mõte!... Alles siis, kui meid on üle kahesaja tuhande, võime niisuguse katse 
teha.» 

Mõlemad jäid vait. Enomaios vaatas kreeklannat ustava ja õrna ilmega. Eutybis omalt poolt 
teeskles armunut ja hellitas teda edvistavate pilkudega. 

«Ja teie,» küsis ta hetke pärast hajameelselt, «arutasite tänasel nõupidamisel tõsiseid ning 
tähtsaid asju?» 

«Jah... tõsiseid ja tähtsaid ... nii nad ütlevad ... Spartacus, Crixus ja Granicus...» 

«Te arutasite muidugi... sõjategevuse plaani kevadise sõjakäigu jaoks?» 

«Mitte just seda... Aga see, mis me otsustasime, on otseses ühenduses sellega... Me 
arutasime... Ah!» hüüatas ta äkki peatudes. «Me andsime ju üksteisele pühaliku vande mitte 
kellelegi kõnelda sellest, mis otsustati. Ja mina hakkasin praegu endale märkamatult sulle 
kõike algusest peale välja lobisema...» 

«Aga sa ei teata ju oma plaanidest ometi mitte vaenlasele ... arvan ma?» 

«Oo, mu jumaldatav Venus!... Kas sa tõesti võid arvata, et ma ei teata sulle meie poolt 
vastuvõetud otsuseid sellepärast, et ma ei usalda sind?» 

«Ainult see puudus veel!» hüüdis kreeklanna meelepahaga. «Delphi Apollo nimel! Kas 
tõesti pärast seda, kui ma andsin rõhutute ürituse heaks kogu oma varanduse ja jätsin maha 
kõik toredusliku, naudingurohke elu lõbud, et hakata vabaduse eest võitlejaks, julgeksid sina 
või keegi muu asetada kahtluse alla minu ustavuse?! ...» 

«Hoidku mind Odin selle eest!... Ole kindel, et ma olen meeletult, aru kaotamiseni armunud 
sinusse mitte ainult sinu taevaliku ilu, vaid ka sinu hinge ülluse pärast... Ma austan sind nii 
väga ja pean sinust nii suurt lugu, et antud vandest hoolimata ei tekita minule mingit raskust 
teatada sulle, millest...» 

«Ah ei, pole vaja!» ütles neiu veel suuremat pahameelt teeseldes ja end germaanlase 
kallistustest vabastades. «Mis puutuvad minusse teie saladused!... Ma ei taha midagi teada, 
mitte midagi... Ma ei taha, et sa murrak-sid vannet ja saadaksid meie ettevõtte reetmiseohtu. 
Kui sa mind usuksid... kui sa mind austaksid... kui sa armastaksid, nagu sa ütled... siis 
mõistaksid sa, et see vanne sidus sind kõikide suhtes, aga mitte minu suhtes... selle suhtes, kes 
sinu sõnade järgi on sinu elu hing ja mõte. Kuid kahjuks... armastad sa minus ainult 

minu õnnetut ilu... sa ihaldad ainult minu suudlusi... aga armastus, puhas ja sügav armastus, 
mida ma lootsin leida sinus, oli ainult pettus... ainult unenägu!...» 

Eutybise hääl muutus vähehaaval värisevaks ja kõne lõpus puhkes ta nutma, näiliselt 
suutmata pisaraid tagasi hoida. 

Nende hellituste ja viguritega saavutas Eutybis soovitud efekti. Hiiglane hakkas nagu 
meeletu kirglikult suudlema neiu põlvi ja jalgu, paluma andestust ja vanduma, et ta pole teda 
iial kahtlustanud; ta kinnitas kirglike ja siiraste sõnadega, et ta alati, sellest silmapilgust peale, 
mil ta teda tundma õppis, on armastanud teda enam kui iseennast. Ja kuna kreeklanna jätkas 
teesklemist, et ta on solvunud ja vihane, ning kordas, et ta ei taha midagi teada, hakkas 


Enomaios anuma neiut, et ta nõustuks teda kuulama. Ta kinnitas temale, et iga kord kui ta 
nüüdsest peale vandega kohustub mõnd saladust pidama, tähendab see iseendast, et ta varjab 
seda kõigi eest peale Eutybise, kes on nagu osa temast. 

Seejärel jutustas ta neiule lühidalt sellest, mida arutati nõupidamisel. Spartacus oli 
tõendanud vajadust võita gladiaatorite poolele osa Rooma noorsoost, kes oli koormatud 
võlgadega, soovis muutusi ja ihaldas mässe. Oli otsustatud saata homme ustav saadik Catilina 
juurde palvega, et ta nõustuks hakkama gladiaatorite sõjaväe juhiks, ja selle ülesande oli 
võtnud vabatahtlikult enda peale Rutilius. 

Saavutanud oma eesmärgi, mossitas Eutybis veel tükk aega, siis pöördus lõbusa 
naeratusega Enomaiose poole. Viimane oli vahepeal pikali põrandale heitnud, asetanud 
Eutybise väikesed jalad endale pea peale ja kõneles: 

«Näe ... Eutybis... vaata, ma olen sinu ori... sõtku mind... ma olen põrmus ja panen oma pea 
pingi asemel sinu jalgade alla.» 

«Tõuse üles... tõuse, minu armas Enomaios,» ütles kurtisaan teeseldult ara ja väriseva 
häälega, «tõuse üles, mitte siin pole sinu koht... tõuse... ja tule minu juurde ... lähemale... minu 
südamele!» 

Nende sõnadega tõmbas ta gladiaatori õrnalt enda poole. See hüppas tormiliselt püsti, 
haaras neiu oma kaenlasse ja peaaegu pidi kägistama ta metsikus suudlustehoos. 

Kui Eutybis sai võimaluse lausuda ühe sõnagi, ütles ta: 

«Nüüd... Jäta mind ... ma lähen nagu iga päev sel kellaajal oma hobuseid vaatama, et näha, 
kas Xenocrates on nende eest hoolitsenud... Pärast saame uuesti kokku... kui laagris kõik 
vaikseks jääb ... Vaiksel öötunnil tuled sa nagu harilikult siia tagasi... Ja vaata, ära lobise 
kogemata kellelegi meie armastusest. Mitte kellelegi... iseäranis mitte Spartacusele.» 

Enomaios suudles Eutybist kuumalt hüvastijätuks ja lahkus, suundudes oma telgi poole. 

Mõne minuti pärast väljus ka Eutybis. Teel telki, kus viibisid tema kaks talle piiritult 
ustavat teenrit, arutles ta endamisi: 

«Oo!... See pole halvasti välja mõeldud!... Panna Catilina kuuekümne tuhande orja 
etteotsa... see tähendab sellesamaga õilistada niihästi sõjaväge kui ülestõusu ennast... Temaga 
tuleksid kaasa Rooma kõige suursugusemad ja julgemad patriitsid... Temaga tõuseks 
arvatavasti üles kogu pööbel Tiberi kaldail... Ja orjade ülestõus, mis on paratamatult määratud 
nurjumisele, muutuks ohtlikemaks kodusõjaks, mille tagajärjeks oleks tõenäoliselt riigi 
konstitutsiooni täielik muutmine... Ja pole mõeldagi, et Catilina all kaotaks Spartacus oma 
autoriteedi, sest Catilina on küllalt tark mõistma, et ilma Spartacuseta ei suudaks ta ainsatki 
päeva juhtida neid metsikuid gladiaatorite karju... Ei... ei!... See ei sobi minu plaanidesse... Ja 
Spartacus ei saavuta seekord midagi»! 

Niiviisi mõtiskledes jõudis ta oma teenrite telgi juurde, kutsus Xenocratese kõrvalisse kohta 
ja hakkas tasakesi kreeka keeles temaga kõnelema: 

Järgmisel hommikul võis koidu ajal näha Gnatia konsuliteel ratsanikku — sihvakat, tugevat 
noormeest, kel oli seljas lihtne jämedast kalevist tuunika, lai tume mantel õlgadel ja kalevist 
kübar peas; noormees istus väleda apuulia tõugu kõrvi seljas ja liikus kiires traavis Gnatia 
poolt Bariumi suunas. Ja kui keegi oleks teda kohanud, siis oleks ta riietuse ja välimuse järgi 
pidanud teda mõneks siinseks jõukaks põlluharijaks, kes oli teel Bariumi turule. 

Pärast kolmetunnilist sõitu reisija peatus, et keha kinnitada ja hobusele puhkust anda. 

«Tere, sõber,» ütles ta postijaama peremehe teenrile, kes oli tulnud temalt hobust vastu 
võtma. Ja lisas juurde, 

suure paksu punasenäolise mehe poole pöördudes, kes oli sel silmapilgul maja uksele 
ilmunud: 

«Soosigu jumalad sind ja sinu perekonda!» 


«Olgu Mercurius sulle kaitsjaks sinu teekonnal. Kas sa soovid puhata ja keha kinnitada pika 
sõidu järel?... On näha, et sinu puhtatõuline ja ilus apuulialane on tubli tüki maad ära käinud.» 

«Ta on teel juba kuus tundi,» vastas reisija. Ja äkki lisas: 

«Sulle meeldib minu apuulialane? Ta on ilus, eks ole tõsi?» 

«Jumaliku Pegasose tiibade nimel, ma pole iial näinud ilusamat hobust!» 

«Vaeseke! Kes teab, missuguses seisukorras on ta kuu aja pärast!» ütles ratsanik ohkega 
postijaama peremehe majja astudes. 

Toas olid piki seinu asetatud lauad ja peremees pani talle ette võtta istet ühe laua juures. 

«Kas sa sööd midagi?... Miks nimetad sa oma hobust vaesekeseks?... Kas tahad vana 
formiani veini? See suudab võistelda Jupiteri nektariga... Aga kuidas meeldib sulle küpsetatud 
lambakints?... õrn ja magus talleke nagu piim, millega teda toitis tema ema.» 

Peremehe lobisemise katkestas teise külalise saabumine. See oli umbes neljakümneaastane 
pikk tüse tugevate lihastega mees tõmmu ning habemeta näoga. Riietuse järgi võis teda 
pidada teenriks või vabakslastuks, kes teenis mõne suursuguse ja rikka perekonna juures. 

«Olgu jumalad sinu saatjaiks,» ütles peremees sisse-astuvale teelisele. «Kas tuled 
kaugelt?... Kas soovid istet võtta ja keha kinnitada?... Ehk tahad maitsta praetud lambakülge? 
Nii õrna tallekese oma nagu rohi, millel karjatati tema ema? Sa sõitsid ju kaua ja kiiresti?. .. 
Küllap tulid vist kaugelt?... Ma võin anda sulle vana formiani veini, mis ei karda võrdlust 
kõrge Jupiteri laual pakutava nektariga... Aga istu ometi, sa oled ju kindlasti väsinud ...» 

Uus teeline võttis laua juures istet, peremees aga läks viimaks ära kööki. 

«Kiitus halastajale Jupiterile, suurele Vabastajale,» ütles esimesena tulnud reisija, «selle 
eest, et ta päästis meid selle nutunaise talumatust lobisemisest.» 

«On tõepoolest tüütu lobiseja,» vastas vabakslastu. 

Sellega lõppes jutuajamine mõlema reisija vahel. Ja sel ajal kui vabakslastu oli nähtavasti 
täielikult süvenenud oma mõitteisse, vaatles apuulia põllumees teda läbitungivate silmadega, 
mängides laual lebava noaga. 

Nüüd tuli tagasi peremees, kandes lubatud tallepraadi; mõlemad hakkasid suure isuga 
sööma. 

«Tähendab,» ütles apuulia hobuse omanik, seejärel kui oli jõudnud tallega lõpule, «sulle 
meeldib minu hobune, eks ole tõsi?» 

«Herculese nimel!... Kas ta meeldib?... Muidugi meeldib: see on ehtsat apuulia tõugu 
hobune... sale ... väle... pisut kõrgemate külgedega, peenikeste sooniliste jalgadega, ilusa 
kaelakõverdusega ... Kujutage ette...» 

«Kas sa annaksid mulle minu hobuse asemel ühe oma kahekümnest?...» 

«Neljakümnest, kodanik, neljakümnest, sest minul on esimese, mitte viimase järgu 
postijaam, ja sa tead...» 

«Kas ei anna sa siis ühte neljakümnest, sajast, tuhandest hobusest, kes sul tallides on?» 
hüüdis põllumees ärritushoos. «Saatku Aesculapius sulle paise keelele!» 

«Ah!... Noh... pean sulle ütlema... vahetada mulle tuntud hobune teise vastu... kes on küll 
ilus, jah... aga keda ma ei tunne...» vastas halvasti varjatud hämmeldusega postijaama 
peremees kõrvatagust sügades, «see ei oleks mulle just väga meeltmööda... sest sa pead 
teadma, et ükskord, aastat viis tagasi, juhtus minuga just...» 

«Aga ma ei soovi sulle sugugi oma hobust ära anda, ma tahan teda pandiks jätta... Sa annad 
mulle ühe oma hobustest, et sõita esimese jaamani, kuhu ma jätan sinu oma ja võtan teise ja 
niiviisi teen ma, kuni ma pärale jõuan... Kuni ma jõuan sinna, kuhu mul vaja on. Tagasiteel 
võtan ma oma Aiaxi kaasa... Nii on minu kõrvi nimi...» 

«Oo, ära tema pärast sugugi muretse! Sa leiad ta eest priskena, läikivana, tervena. Ma tean, 
kuidas tuleb hobuseid pidada... Aga sa ruttad nähtavasti väga ja pead sõitma kaugele?.. 
Arvatavasti Beneventumi?» 


«Võib-olla,» ütles teeline naeratades. 

«Ehk võib-olla isegi Capuasse?» 

«Võib-olla!» 

«Ja kes teab, kes teab, võib-olla pead sa sõitma Rooma?» «Võib-olla!» Ja mõlemad jäid 
vait. 

«Joo õige parem sellest sõprusekarikast,» ütles põlluharija naeratades, pakkudes 
heasüdamlikule peremehele oma veiniga täidetud peekrit. 

«Sinu õnneliku teekonna ja sinu heaolu terviseks,»ütles peremees, jõi peekrist paar-kolm 
lonksu formiani veini ja ulatas selle siis külalisele. 

Viimane ei võtnud peekrit ja ütles: 

«Nüüd paku seda tollele reisijale ja joo ka tema terviseks.» 

Ning vabakslastu poole pöördudes lisas ta juurde: 

«Mulle näib, et sa oled vabakslastu?» 

«Õige!» vastas herkulesliku kehaehitusega reisija aupaklikult. «Manlius Imperiosuse 
perekonna vabakslastu.» 

«Kuulus ja vana suguvõsa!» tähendas peremees. 

«Ma sõidan Rooma rääkima Titus Manliusele kahjudest, mida olid tekitanud tema 
Brundisiumi juures asetsevale villale ülestõusnud gladiaatorid.» 

«Aa... gladiaatorid!» ütles postijaama peremees pool-valjusti tahtmatu värinaga. «Ärge 
kõnelge neist... Jupiter Statori nimel. Ma pole veel unustanud, missuguse hirmu nad mulle 
kaks kuud tagasi peale ajasid, kui nad siit mööda Brundisiumi läksid.» 

«Olgu nad neetud ühes oma alatu juhiga!» hüüdis apuulia põllumees tuliselt, rusikaga 
lauale lüües. 

Seejärel küsis ta peremehelt: 

«Kas nad tekitasid sulle palju kahju?...» 

«Tõtt öelda, mitte väga... Ja kui tahad teada... nad näitasid üles lugupidamist minu ja minu 
perekonna vastu ... Nad võtsid minult nelikümmend hobust... aga maksid nende eest toredate 
kuldrahadega... Oleks pidanud nägema, kuidas nad siit läbi läksid!... Missugune määratu suur 
sõjavägi!... Tal polnud lõppu!... Ja missugused korralikud leegionid!... Kui poleks häbistav 
võrrelda meie tublisid sõdureid nende röövlitega, siis ütleksin ma, et nende leegionid ei 
erinenud mitte millegi poolest meie omadest...» 

«Ütle juba otse,» katkestas teda vabakslastu, «et Spartacus on suur väejuht ja et ta on 
osanud kuuskümmend 

tuhat orja ja gladiaatorit muuta kuuekümnest tuhandest vaprast ja distsiplineeritud sõdurist 
koosnevaks armeeks.» 

«Ah!... Vannun rooma Üksmeelejumalate nimel!...» ütles imestuse ja pahameelega 
põllumees vabakslastu poole pöördudes. «Kuidas?... Nurjatu gladiaator tuli rüüstama sinu 
isanda ja heategija villat, ja sina, lurjus, julged kaitsta tema tegusid ja ülistada tema tublidust?. 
.» 

«Kõrge Jupiteri nimel, ära seda arva...» ütles vabakslastu alandlikult ja aupaklikult. «Ma 
pole seda ütelnud! ... Ja peale selle tea, et gladiaatorid ei rüüstanudki minu isanda villat...» 

«Miks sa siis nüüdsama ütlesid, et sõidad Rooma teatama Titus Manlius Imperiosusele 
tõsistest kahjudest, mis on tema villale tekitanud gladiaatorid?» 

«Aga kahjud, mida ma nimetasin, pole tekitatud ei minu isanda paleele ega mõisale... Ma 
tahtsin ainult teatada talle viiekümne nelja orja põgenemisest kuuekümne hulgast, kes olid 
villas. Kas see on siis sinu arvates väike kahju? Kes hakkab nüüd töötama, kündma, külvama, 
kes hakkab viinapuid kärpima, kes paneb kokku viljasaagi minu isanda mõisas?...» 


«Erebusse Spartacus ja gladiaatorid!» ütles põlluharija vihase ja põlgliku tooniga. «Joome 
nende hävingu ja meie õitsengu peale!» 

Kui reisija oli tasunud arve ja tõusis, et minna talli . hobust valima, peatas teda peremees. 

«Oota silmapilk, kallis kodanik! Iialgi ei pea öeldama, et hea inimene viibis Asellio 
postijaamas ja lahkus sealt ilma külalislahkusetahvlikest kaasa võtmata.» 

Ja ta väljus toast, kuhu jäid põllumees ja vabakslastu. Viimane ütles: 

«On, nagu näha, hea inimene.» 

«Kahtlemata.» 

Varsti tuli Asellio tagasi puutahvlikesega, millele oli kirjutatud tema nimi; murdnud 
tahvlikese keskelt pooleks, andis ta apuulialasele poole, millele jäi allkirjast «.. .110», ja ütles 
talle: 

«See pool tahvlikest aitab sul võita teiste postijaamade peremeeste poolehoidu; näita seda 
neile ja sa võid olla kindel, et nad annavad sulle kohe oma kõige parema hobuse, nagu nad 
alati on talitanud kõigiga, kes on saanud minult poole külalislahkusetahvlikesest. Mulle tuleb 

parajasti meelde, kuidas kord läbisõidul, aastat seitse tagasi, Comelius Chrysogonus, 
kuulsusrikka Sulla vabakslastu...» 

«Tänan sind kõigest südamest sinu lahkuse eest,» ütles apuulialane Aselliot katkestades. 
«Tea, et sinu talumatust lobisemisest hoolimata peab Gnatia kodanik Por-cius Mutilius alati 
sinu headust meeles ja jääb sinu tõeliseks sõbraks.» 

Sel silmapilgul saabus veel üks reisija, kes riiete järgi otsustades oli nähtavasti teener; ta 
viis oma hobuse talli, kus Porcius Mutilius vaatas, kuidas tallipoiss temale väljavalitud hobust 
saduldab. 

Teretanud Porciust ja Aselliot hariliku salvete 'ga, asetas ta oma hobuse ühte neist latreist, 
milleks tall oli jagatud. 

Manlius Imperiosuse vabakslastu tuli samuti talli oma hobust vaatama. Porcius Mutiliusele 
ja Aselliole märkamatult vahetas ta kiire pilgu äsjasaabunud teenriga. 

Kui viimane oli lõpetanud oma hobuse eest hoolitsemise, läks ta ukse poole ja vabakslastust 
möödudes teeskles, et näeb teda alles praegu, ning hüüdis: 

«Oo!... Castori nimel!... Lafrenius!...» 

«Kes seal on?» küsis see kiiresti pöördudes. «Crebricus!... Sina siin?... Kust sa tuled?» 

«Aga kuhu sina sõidad?... Mina sõidan Roomast Brundisiumi.» 

«Ja mina Brundisiumist Rooma.» 

Selle tuttavate kohtumise ja hüüatuste vahetamise juures pöördus Porcius Mutilius nende 
poole ja hakkas vargsi jälgima teenrit ning vabakslastut. 

Need märkasid kohe, et ta neid salaja piilub ja kuulatab vestlust, mida nad pärast esimest 
hüüatust jätkasid poolsosinal. Ometi kuulis Porcius järgmisi sõnu: 

«Kaevu juures!» 

Seejärel lahkus teener tallist, vabakslastu aga hakkas talitama oma hobuse juures. 

Väljunud tallist, ütles Porcius Mutilius Aselliole: 

«Oota mind siin silmapilk... Ma tulen kohe tagasi.» 

Ta jooksis kaevu juurde, mis asetses maja taga, ja peitis end kaevu varju, sinnapoole, kus 
oli juurviljaaed. 

Viibinud seal umbes kolm minutit, kuulis ta inimese 

samme, kes tuli paremalt poolt maja juurest, sellal kui teine tuli kohe vasakult poolt. 

«Niisiis?» ütles Lafrenius, kelle hääle Porcius kohe ära tundis. 

«Ma sain teada, et minu vend Marbicus,» vastas teine ruttu sosinal, «on ära läinud laagrisse 
meie vendade juurde. Mina põgenesin oma isanda villast ja lähen samuti nende juurde.» 


«Mina,» ütles Lafrenius tasase häälega, «asusin teele ettekäände all, et sõidan Rooma 
teatama Titus Manliusele kõikide tema orjade põgenemisest villast, kuid õieti lähen ma 
selleks, et kaasa võtta oma armsaim poeg Gnatius, keda ma ei taha jätta meie rõhujate kätte, ja 
seejärel põgeneda ühes temaga samuti meie vapra juhi laagrisse.» 

«Noh, hüvasti, pole tarvis, et meid nähtaks; see apuulialane vahtis meid kahtlustava 
pilguga...» 

«Ka mina kardan, et ta meid jälgib. Hüvasti. Soovin edu.» 

«Vankumatus!...» 

«Ja võit!...» 

Porcius Mutilius kuulis, kuidas teener ja vabakslastu kiiresti eemaldusid teine teisele poole. 

Siis väljus ta peidikust, küsides endalt imestusega, kas see oligi see tähtis saladus, mida ta 
oli mõtelnud avastada, ja kas need on vaenlased, keda ta oli lootnud tabada. Ja mõtisklenud 
veidi selle seikluse üle, hakkas ta pead vangutades ning naeratades uuesti peremehega hüvasti 
jätma. Siis hüppas Porcius hobuse selga ja sellele kannuseid andes pani kihutama Bariumi 
suunas, Asellio aga jooksis talle ikka veel järele ja karjus: 

«Head teed, ja kaitsku sind ja saatku sind jumalad ... Vaata!... Vaata!... Kui hästi ta 
ratsutab! Kui ilus ta on minu Artaxerxese seljas!... Hüvasti, Porcius Mutilius! ...» 

Porcius Mutilius, kelles lugejad muidugi on juba ära tundnud vabana sündinu Rutiliuse, kes 
suundus saadikuna Spartacuse poolt Rooma Catilina juurde, jätkas oma teed, mõtiskledes 
temaga juhtunud veidra loo üle. 

Järgmise päeva õhtu eel nägi Rutilius tolmupilve, mida ajas üles ees sõitev ratsanik. 
Rutilius, kes püüdis teel igati ettevaatlik olla, kihutas eespool sõitjale kiiresti järele; see 
polnud keegi muu kui vabakslastu Lafrenius, 

kellega ta oli eelmisel päeval Bariumi juures Asellio postijaamas kokku saanud. 

«Tere,» ütles vabakslastu, isegi pead pööramata, et näha, kes temale lähenes. 

«Tere, Lafrenius Imperiosus»! vastas Rutilius. 

«Kes seal on?» küsis vabakslastu imestusega, kiiresti ümber pöördudes. 

Rutiliust silmates ja teda ära tundes ütles ta rahuldusohkega: 

«Aa, see oled sina, lugupeetav kodanik!... Saatku sind jumalad!» 

Rutilius oli liigutatud seda vaest vabakslastut nähes, kes läks Rooma röövima oma poega, et 
seejärel ühes temaga gladiaatorite laagrisse põgeneda. Äkki tuli tal mõte mängida 
vabakslastule naljatemp, ja ta ütles karmi häälega: 

«Sa sõidad Rooma, et oma poeg oma isanda majast kaasa võtta ja seejärel põgeneda vastiku 
ja nurjatu Spartacuse laagrisse?» 

«Mina?... Mis sa ütlesid?...» pomises Lafrenius segaduses ja tema nägu muutus hirmust 
kahvatuks. 

«Ma kuulsin eile kõik, seistes kaevu taga Asellio postijaamas, ma tean kõik, salakaval ja 
tänamatu teener... ja juba esimeses linnas, kuhu me jõuame, lasen ma su kinni võtta.» 

Lafrenius peatas hobuse, Rutilius tegi sedasama. 

«Mina ei tunnista midagi üles,» ütles vabakslastu tumeda ja ähvardava häälega, «sest ma ei 
karda surma.» 

«Ja isegi mitte ristilöömist?» 

«Jah, isegi mitte seda... Ma tean, kuidas ennast päästa.» 

«Noh, kuidas?» küsis Rutilius nagu imestuses. 

«Tappes niisuguse pealekaebaja nagu sina,» hüüdis Lafrenius vihaselt ja tõstis lühikese, 
kuid tugeva raud-nuia, mis tal oli hobuse sadulavaiba alla peidetud. Aga kui ta hobusele 
kannuseid andes Rutiliuse peale tormas, pahvatas see valjusti naerma ja hüüdis: 

«Seisa!... Hei, vend!... Vankumatus ja...» 


Vasaku käega peatas Lafrenius hobuse, ja ikka veel paremat kätt nuiaga kõrgel hoides 
hüüatas ta imestunult. 

«Ja?...» küsis Rutilius, nõudes Lafreniuselt parooli vastusosa. 

«Ja... võit!» pomises see, nähtavasti mitte veel täiesti toibunud imestusest. 

Siis ulatas Rutilius talle käe ja parema käe esimese sõrme kolmekordse vajutusega 
vabakslastu parema käe peopessa tõendas oma isikut; ise rahunes ta täiesti oma teekaaslase 
suhtes, tundes temas kõhklematult ära Rõhutute Liidu liikme. 

Lähenes öö. 

Mõlemad ratsanikud kaelustasid teineteist ja sõitsid kõrvuti edasi, jutustades teineteisele 
oma vintsutustest. 

«Sa võiksid imestada,» ütles Rutilius, «kuidas mina, vabana sündinu, müüsin ennast 
lanistale gladiaatoriks. Tea siis, et ma sündisin ja kasvasin üles toreduses. Ma andusin 
prassinguile ja pillamisele, sel ajal kui minu isa kaotas täringumänguga peaaegu kogu oma 
varanduse. Ma olin kahekümne kahe aastane, kui ta suri; võlad neelasid täielikult kõik, mis ta 
mulle jättis, ja meie emaga sattusime äärmisse vaesusse. Mind isiklikult kehvus ei kohutanud, 
aga ma kartsin ema pärast. Siis kogusin ma kaksteist kuni viisteist tuhat sestertsi — meie 
endise rikkuse viimased jäänused — lisasin neile juurde veel kümme tuhat, mis ma sain 
iseenda müümise eest, ning kindlustasin niiviisi oma vanale õnnetule emale muretu elu kuni 
kõrge vanaduseni... Ainuüksi selleks müüsin ma oma vabaduse, rnida ma nüüd, pärast 
kaheksa aastat kestnud kannatusi ja läbitehtud ohte, olen otsustanud tagasi võita.» 

Viimaseid sõnu lausus Rutilius erutusega, tema hääl lõi värisema ja pisarad hakkasid 
voolama mööda ärevusest kahvatunud põski. 

Mõlemad ratsanikud sõitsid mõni aeg vaikides. Äkki ehmus Lafreniuse hobune nähtavasti 
varju üle, mille tõusva kuu valguses heitis teele puu, ajas end tagumistele jalgadele püsti, tegi 
kaks-kolm meeletut hüpet ja kukkus tee-äärsesse kraavi. 

Lafreniuse karjatuse juures peatas Rutilius kohe oma hobuse, hüppas maha, sidus ratsuti 
põõsa külge ja jooksis kraavi kukkunud kaaslasele appi. 

Aga enne kui ta jõudis näha, milles asi seisab, tundis ta tugevat lööki selga. Rutilius kukkus 
maha, ja seni kui ta püüdis mõista, kes teda lööb, langes teine hoop talle õlale. 

312 

Siis sai Rutilius aru, et ta oli sattunud äraandja võrku, ja haarates tuunika alt pussi, jõudis 
tõusta ning söösta oma mõrtsuka peale kisaga: 

«Põlatud ja alatu äraandja!... Sa poleks julgenud mulle avalikult kallale tungida!» 

Ja ta lõi Lafreniusele rindu. Kuid sellel oli tuunika all 

raudrüü. 

Siis järgnes lühike meeleheitlik võitlus haavatud, peaaegu sureva Rutiliuse ja Lafreniuse 
vahel, kes oli küll vigastamata, kuid, nagu näis, värises oma vastase vapruse ees; kuuldus 
karjeid, oigeid, sõimusõnu ja summutatud needusi. 

Veidi aja pärast kostis elutu keha kukkumise tume mürts. 

Ja siis tekkis täielik vaikus. 

Lafrenius laskus kukkunu juurde põlvili ja pani kõrva tema rinna vastu, et veenduda, kas 
hingamine oli tõesti lakanud; seejärel ta tõusis, ronis välja teele ja hakkas hingeldades midagi 
sosistama Rutiliuse hobuse poole minnes. 

«Herculese nimel,» hüüdis ta äkki, tundes, et kaotab meelemärkuse. «Ma tunnen... Mis see 
siis on? ...» Ja ta hakkas taaruma. 

«Mul on valus siin...» pomises ta nõrkeva häälega ja tõstis parema käe kaela juurde, kuid 
võttis selle kohe jälle ära: käsi oli kaetud kuuma verega. 

«Oo, jumalate nimel... Ta... lõi... mind ... just siia... nimelt... ainukesse kohta... kus pole 
raudrüüd.» 


Ta vankus uuesti ja kukkus, verejoa voolates unetuiksoonest, mille Rutilius oli läbi 
lõiganud. 

Ja sellel üksildasel teel, sügavas öövaikuses, tõi mees, kes nimetas end Lafreniuseks ja kes 
polnud keegi muu kui Eutybise kättemaksu jälk tööriist, pärast piinavat agooniat lõpuks 
kuuldavale viimase kõrina. Mõne sammu kaugusel temast lamas surnult õnnetu Rutilius, 
kaheksa haava kehas. 


XVII peatükk ARTORIX-VEIDERDAJA 


Neljateistkümnes päev enne jaanuari kalende 682. aastal (681. aasta 19. detsember)13 oli 
roomlastel kärarikka lõbususe ja pidutsemise päev; rõõmsad ja juubeldavad rahvahulgad 
liikusid mööda tänavaid, täites foorumit, templeid, basiilikaid, söögipoode ja trahtereid, 
andudes kõige ohjeldamatumale lõbutsemisele. 

See oli saturnaalide päev — pidustus, mis kestis kolm päeva jumal Saturnuse auks. Neil 
pidupäevadel oli väga vana kombe kohaselt teenreil ja orjadel lubatud nautida midagi 
vabadusetaolist. Ühes kodanikega ja läbisegi senaatoritega, ratsanikega, plebeidega istusid 
nad ühiste laudade taga ja lõbutsesid kõik kolm päeva omal kombel. 

Need põllutööjumal Saturnusele pühendatud pidustused olid oma olemuselt küla- ja 
karjasepeod; orjadele antav vabadus tuletas meelde seda, et Saturnuse õnnelikel aegadel 
polnud olemas orjust ja kõik inimesed olid alles vabad ning võrdsed. 

Roomas polnud mitte alla kahe miljoni orja; peale selle voolasid saturnaalide päeval kõik 
linnalähedaste külade elanikud Rooma kokku. Metsikule lõbutsemisele anduvate inimeste 
salgad jooksid mööda tänavaid ja karjusid ühel häälel nagu meeletud: 

«lo, bona Satumnalia! 10, bona Saturnalia!»14 

Saturnaalide esimesel päeval tuli Rooma Esguilinuse värava kaudu noor veiderdaja koera 
saatel, kandes seljas väikest käsiredelit mõnede nööridega ja mitmesuguses suuruses 
raudrõngastega, vasakul käel aga väikest ahvi. 

See veiderdaja oli Artorix. 

Kui ta linna astus, olid värava läheduses asetsevad tänavad vaiksed ja inimestest tühjad. 
Kuid ebaselge müra, mis meenutas tohutu, koletu mesipuu suminat, teatas talle sellest 
tormilisest lõbususest, mis valitses suure linna tsentrumis. Sedamööda kuidas Artorix Esguili- 
nuse kõveraid tänavaid pidi edasi liikus, muutus kaugete hüüete kaja järjest selgemaks. 

Carinae tänavasse jõudes nägi ta kohe kirjut rahvahulka, kelle ees liikusid pillimehed ja 
tsitrimängijad. Nad tantsisid metsikult ja laulsid täiest kõrist hümne Saturnuse auks. 

Artorix, kes roomlaste riietust tundis, nägi kohe, et see rahvahulk koosnes mitmest seisusest 
kodanikest: rat-sanikuriietuse kõrval võis ta eraldada õigusteta mehe halli tuunikat ja matrooni 
valge stoola kõrval vaese orja punast vammust. 

Veiderdaja astus kõrvale, hoidudes võimalikult seinale lähemale, et mööda lasta meeletult 
käituvat ja käratsevat rahvasumma; ta tahtis jääda märkamatuks, sest tal polnud erilist soovi 
etendust anda ja katkestada oma teekonda, millel oli nähtavasti kindel eesmärk. 

Kuid see ei läinud tal korda, sest varsti märkas teda keegi rahva hulgast. Temas tunti kohe 
ära veiderdaja, hakati karjuma eesminejaile, et need peatuksid, sundides niiviisi peatuma ka 
neile järgnevaid. 

«Elagu, elagu veiderdaja!» karjusid kõik. 

«Näita oma kunsttükke!» käratses üks. 

«Austa Saturnust!» karjus teine. 

«Vaatame, mida oskab teha sinu ahv!» hüüdis kolmas. 


13.72. a. e. m. (Toim.) 
14 Olgu tervitatud lõbusad saturnaalid! 


«Lase oma koeral hüpata!» 
«Ahvil!... Ahvil!...» 
«Laiem, laiem ring)...» 
«Andke talle vaba ruumi...» 

«Teeme ringi. . . » 

«Missugune kena ahvike!» 

«Missugune ilus epeirose peni!» 

Kuid kõige selle kära juures ei liikunud keegi paigast, ja kogu see tunglemine hakkas Artorixit 
kangesti tüütama; sellepärast ütles ta lõpuks: 

«Hea küll, hea küll, ma annan teile etenduse, mina jä minu loomad teeme kõik, mis me 
suudame, ja austame Saturnust. Kuid mul on selleks vaja ruumi.» 

«See on tõsi!» 

«Tal on õigus!» 

«Teeme tema jaoks laiema ringi!» «Astuge tagasi!» 

Kõik karjusid, kuid keegi ei liikunud paigast. Viimaks kisendas keegi täiest kõrist: «Viime 
ta endaga kaasa Carinae kuuria juurde!...» «Jah, jah, Carinae kuuria juurde!...» hakkasid 
kar- 

juma alguses kümme häält, siis kakskümmend, pärast sada. 

Kaua aega karjusid kõik, et on tarvis minna Carinae kuuria juurde, kuid ometi ei liikunud 
keegi paigast. Viimaks võtsid need, kes veiderdajale lähemal seisid, tema ringi keskele ja 
pöördusid küünarnukkidega teed tehes sinnapoole, kust see rahvahulk praegu oli tulnud; varsti 
said kõik nakata liikuma Carinae kuuria suunas. 

Rahvasumm aina kasvas talle teel vastutulijate arvel ja jõudis varsti määratu suurele väljakule, 
kus asus kolmas Rooma kolmekümnest kuuriast — Carinae kuuria. Siin valgus rahvahulk laiali 
nagu tormine jõgi, tekitades rohkesti tüli inimestele, kes juba laudade taga istusid ja roogade ning 
veini neelamisega ametis olid. 

Väljakul tekkis segadus, kostis needuste ja ähvarduste kõma. Aga niipea kui levis teade, et 
siinsamas väljakul hakkab veiderdaja etendust andma, lõppes sõimlemine. Paljud hakkasid 
lähemale tungima ringile, mis oli kujunenud otse väljaku keskel, tõusid pinkidele, laudadele ja 
vaikuses ja kannatamatus ootuses paigale, silmad ainiti Artorixile pööratud. 

Laotanud maha mitmesugused tema elukutsega seotud esemed, astus noor gallialane ühe 
pealtvaatajate hulgas seisva mehe juurde ja ütles talle elevandiluust kuulikest andes: 

«Lase sel rahva hulgas ringi käia.» 

Seejärel andis ta teise, punase kuulikese punetavale nokastanud orjale, kes seisis ringi esimeses 
reas juba õnneliku, kuid veel suuremat õnne ootava inimese ilmega, ja ütles talle: 

«Anna see käest kätte edasi.» 

Siis astus Artorix tema jaoks vabastatud ringi keskele ja pöördus oma suure epeirose tõugu 
musta-valgekirju koera poole, kes istus, tark nägu peremehe poole pööratud: 

«Endymion!» 

Koer hüppas üles, hakkas saba liputama ja ainiti peremeest vaadates näis tahtvat ütelda, et ta 
on valmis tema käske täitma. 

«Mine, otsi valget kuuli. . . » 

Koer sööstis viivitamatult sinnapoole, kus valge kuul ühe pealtvaataja käest teise kätte 
liikus. 
«Ei, otsi punane kuul üles!» ütles Artorix. 


Endymion pöördus kiiresti sinnapoole, kus punast kuuli käest kätte anti, ja tahtis 
pealtvaatajate jalgade vahelt selle juurde pugeda, kelle käes küülike sel silmapilgul oli. Kuid 
Artorix hüüdis, nagu maniipulit sõdureid kasutades: 

«Seis!» 

Ja koer peatus silmapilkselt. 

Seejärel ütles veiderdaja rahvahulga poole pöördudes: 

«Need, kelle käes kuulid praegu on, ärgu andku neid enam edasi: minu koer läheb neile 
järele.» 

Uudishimu- ja umbususosin käis läbi rahvahulga, kuid asendus otsekohe sügava vaikusega 
ning pingsa tähelepanuga. Artorix, kes oli käed rinnale vaheliti pannud, käsutas koera: 

«Mine too mulle valge kuul.» 

Seisvate inimeste jalgade vahelt osavasti läbi pugedes jooksis Endymion ühe pealtvaataja 
juurde, pani mõlemad käpad talle rinnale ja näis oma ilmekate silmadega paluvat kuulikest 
temale anda. 

Mees — tema tuunikat ehtivast purpurtriibust oli näha, et see oli patriits —, võttis tooga alt 
kuulikese ja andis koerale, kes selle suhu võttis ja peremehe juurde jooksis. 

Elavad heakskiiduhüüded muutusid kõrvulukustavaks kisaks ja käteplaksutusteks, kui koer 
samasuguse osavusega punase kuulikese valdaja üles otsis. 

Siis tõmbas Artorix oma käsiredeli lahti ja pani selle püsti. Seejärel ajas ta nööri peale kolm 
suurt raudrõngast ja köitis nööri ühe otsa redeli ülemise otsa külge, nööri teise otsa aga võttis 
kätte, ja eemaldunud veidi redelist, tõmbas nööri üles nelja jala kõrgusele maast. Kui ta oli 
oma ahvi nöörile asetanud, pöördus ta tema poole järgmiste sõnadega: 

«Psyche, näita kõigile neile tublidele Ouirinuse poegadele oma osavust ja oskust.» 

Ja sel ajal kui ahv hakkas tagumistele jalgadele tõustes väga osavasti mööda nööri minema, 
pöördus Artorix koera poole ja hüüdis: 

«Sina, Endymion, aga näita neile kuulsaile Marsi linna elanikele, kuidas sa oskad redelit 
mööda üles ronida.» 

Ja seni kui ahv mööda nööri läks, hakkas koer kaunikese 

vaeva ja pingutusega ühelt redelipulgalt teisele ronima. Kui ahv esimese raudrõnga juurde 
jõudis, laskus ta sellele, käis mitu korda rõngal ringi, hüppas siis uuesti nöörile, jõudis teise 
rõngani, kordas sedasama ja läks edasi. 

Vahepeal oli koer jõudnud redeli tippu. Siis ütles Artorix koera poole pöördudes: 

«Kuidas sa nüüd talitad, vaene Endymion, et sealt alla pääseda?» 

Koer vaatas peremehele otsa, ise elavalt saba uputades. 

«Noh, üles sa nüüd küll jõudsid, ehkki mitte ilma vaevata, aga mis sa mõtled teha, et alla 
pääseda?» küsis Artorix sel ajal, kui ahv tegi oma saltomortaalesid kolmandas, viimases 
rõngas. 

«Kuidas sa siis pääsed sellest kimbatusest?» küsis Artorix veel kord Endymionilt. 

Koer hüppas maha. Võidukal ilmel rahvahulka vaadates istus ta tähtsalt tagumistele 
jalgadele. 

Kestva üksmeelse käteplaginaga võeti vastu see viis, kuidas tark Endymion nii raske 
ülesande lahendas. Just sel silmapilgul oli ahv jõudnud redeli ülemisele pulgale ja võttis seal 
samuti istet pealtvaatajate valjude hüüete saatel. 

«Anna mulle oma kübar,» ütles Artorixile üks ratsanik, rahva hulgast välja astudes, «ma 
kogun raha, kui mitte sinu, siis sinu suurepäraste loomade heaks.» 

Artorix võttis kübara peast ja ulatas selle ratsanikule, kes ise esimesena viskas sellesse 
sestertsi, ja siis hakkas ringis edasi liikuma. Asse, poolasse ja teruntsiaid sadas kübarasse. 


Vahepeal oli Artorix tuunika alt kaks väikest täringut ja puust peekri välja võtnud ning 
hüüdis: 

«Nüüd mängige partii täringuid, Psyche ja Endymion, ja näidake üllaile ning 
suuremeelseile pealtvaatajaile, kumb teist on osavam ja kumb õnnelikum.» 

Tunglevate pealtvaatajate valju naeru saatel võtsid koer ja ahv teineteise vastas istet ja 
alustasid mängu. 

Endymion heitis esimesena täringuid, lüües jalaga tugevasti vastu peekrit, mille peremees 
tema ette tõi, ja paiskas selle nii ümber, et täringud veeresid väga kaugele, peaaegu 
pealtvaatajate jalgade ette. Mõned kummardusid, et näha, mitu silma Endymion oli heitnud, ja 
hüüdsid käsi plaksutades: 

««Venus»!... <Venus»!... Tubli, Endymiohi» Näis, nagu mõistaks koer, et ta oli teinud hea 
viske, sest ta liputas lõbusalt saba. 

Artorix kogus täringud kokku, pani need uuesti peekrisse ja andis selle Psychele. 

Ahv võttis väikese peekri grimasside ja vigurite saatel, mis tekitasid üldise lõbususe, 
raputas seda, vehkis sellega ja viskas täringud maha. 

««Venus»!... «Venus»!... Temal samuti!...» hüüdis palju hääli. «Elagu Psyche! Tubli, 
Psyche!» 

Siis tõusis loomake tagumistele jalgadele ja hakkas rahvahulga müriseva naeru saatel 
esimeste jalgadega publikule käemusisid saatma. 

Sel ajal tuli tagasi ratsanik, kes oli veiderdaja heaks raha kogunud, ja andis talle kübara, mis 
oli peaaegu täis väikesi münte. Artorix puistas need nahkkotikesse, mis tal vööl rippus, ja 
tänas kogujat. 

Aga kui gallialane tahtis panna oma looma veel kord täringuid heitma, köitis rahvahulga 
tähelepanu äkki vali kisa. 

Kentsakalt garneeritud või iseäralikke ja koledaid maske kandvad miimid ja narrid liikusid 
pasuna- ning tsitrihelide järgi hüpates ja tantsides tohutu suure rahvahulga saatel Carinae 
kuuria poole. 

Varsti läksid kõik, kes seni veiderdajat olid ümbritsenud, neile vastu. Muusikandid 
hakkasid pasunaid puhuma, hüüded Saturnuse auks muutusid veel valjemaks, ja gallialane jäi 
üksi väljakule. Siis kogus ta kõik oma asjad kokku, võttis ahvi käele ja astus kuuria läheduses 
asetsevasse trahterisse. Siin tellis ta ilmse eesmärgiga rahvahulgast vabaneda peekri veini. 

Nagu ta oli lootnud, nii juhtuski: varsti täitus väljak uuesti rahvaga, ja miimid, asunud 
kuuria trepi astmeile, hakkasid etendama siivutut ning naljakat pantomiimi kõige pöörasemate 
naerupursete saatel. 

Artorix kasutas parajat momenti ja hakkas piki seina libisedes tasakesi rahvahulgast läbi 
tungima. Veerand tunni pärast õnnestus tal mitte ilma vaevata läbi trügida tänavasse, mis viis 
Suure Tsirkuse juurde. 

Seni kui tema läheb mööda seda tänavat, mida täitsid pidutsev rahvas ja lõbus kära, 
seletame lugejaile lühidalt, kuidas ja milleks oli Artorix veiderdaja riietuses Rooma tulnud. 
Teisel päeval pärast vaese Rutiliuse tapmist jõudis üks 

gladiaatorite ratsaväesalk hobusemoona otsingul kuni Bariumini. Seal sai ta teada 
salapärasest mõrvast, mis oli eelmisel päeval toimunud Gnatia teel, kus teineteise läheduses 
olid leitud kahe tundmatu mehe laibad. 

Oma imestuseks tundsid gladiaatorid ühes surnukehas ära oma sõjaväe leegioniülema, 
vapra Rutiliuse, kes oli ümber riietatud — mispärast, seda nad ei suutnud mõista — apuulia 
põllumeheks. 

Niiviisi sai Spartacus kurva teate. Tal tekkis kahtlus, et keegi reetur, kes on huvitatud 
sellest, et tema plaanidele vastu tegutseda, varjab ennast arvatavasti laagris endas. Kuid ta ei 


saanud täpselt kindlaks teha, kas oli Rutiliuse surm juhtunud temale seatud lõksus või oli see 
tema ja tema vastase vahel tekkinud juhusliku tüli tagajärg. 

Olgu kuis tahes, aga pärast hukkunule korraldatud austavat matust tuli mõelda sellele, et 
saata Rooma Catilina juurde teine saadik. Ja et ülemate nõukogu oli oma otsuse saadiku 
saatmise kohta juba teinud, siis leidis Spartacus, et selle inimese valiku üle pole vaja kellegagi 
nõu pidada. Range saladuskatte all tegi ta selle raske ja keerulise asja ülesandeks kõige 
kallimale inimesele — Artorixile. 

Et kergemini võita takistusi, millele ta võis sattuda, otsustas Artorix õppida kõike seda, 
mida tavaliselt teevad veiderdajad. 

Otsinud seks otstarbeks üles tõelise veiderdaja ja õppinud temalt suure saladuskatte all 
mitmesuguseid kunst-tükke, ostis ta temalt koera ja ahvi, kellega harjutas vahetpidamata 
augustist kuni novembrini, et omandada vajalik osavus kunsttükkides. Seejärel väljus ta salaja 
gladiaatorite laagrist, ja eemaldunud sellest küllaldasse kaugusse, pani relvad maha, riietus 
ümber ja läks väikeste päevateekondadega peaaegu igas linnas ja igas külas peatudes Rooma. 
Lugejad nägid, kuidas tal tuli ootamatult tublidele kviriitidele tõendada oma osavust kunst- 
tükkide tegemises. Nüüd järgnegem julgele noormehele, kes mööda Suure Tsirkuse juurde 
viivat tänavat edasi liikudes jõudis varsti Saliide kuuria juurde, kus lõbusa kisa ja elavate 
hõigete saatel istus laudade taga mitmesugusest seisusest ja eri seisundiga inimesi. 

Lemmiktoiduks saturnaalide ajal oli sealiha, millest valmistati mitmesuguseid roogi. 

«Niisiis, elagu Saturnus!» hüüdis üks hiigelkasvu kapadooklasest ori, kelle kõrvale sattus 
sel silmapilgul Artorix. «Elagu Saturnus ja suurepärased siisikesed, mida on valmistanud 
Curio, trahteripidaja, kel pole võrdset sealihast toitude valmistamisel!» 

«Oo, hoidku mind jumalad sellega kiitlemast!» vastas Curio, lühike, väga paks ja 
ümmargune mees. «Aga ma võin avalikult öelda, et niisuguseid sealihast siisikesi, udarat ja 
kopse-makse, nagu võib saada minu juures, ei leidu isegi Luculluse ja Marcus Crassuse laual, 
vannun Juno, minu maja otsese kaitsja mustade juuste nimel!» 

«Hurraa! Lõbusad saturnaalid!» möirgas juba purju jäänud ori, kes oli võtnud enda peale 
kõigi topsisõprade ühendaja osa, tõustes täie veinipeekriga. 

Ja kõik tühjendasid oma peekrid ühe sõõmuga. 

«Andku kõrged jumalad armuliselt,» hüüdis kapadook-lane, «et tuleks tagasi Saturnuse 
valitsus ja kaoksid maa pealt orjuse jäljed!» 

«Aga siis sa ei sööks ju Curio siisikesi ega jooks seda ülihead tsekuubi veini!» 

«Noh, ja mis siis?» karjus ori meelepahaga. «Kas tsekuubi ja falerni vein on elu jaoks 
vajalik? Kas ei jätku minu kodumaa mägede allikate veest, et kustutada vaba inimese janu?» 

«Vesi on hea usuliste pesemiste ja kümbluse jaoks,» vastas pilkliku naeratusega teine ori. 
«Aga mina eelistan tsekuubi veini.» 

«Ja vangivalvuri vitsu!» lisas juurde kapadooklane. «Oo, Ginesius, 00, mandunud 
ateenlane, kuidas pikaajaline orjus on sind alla kiskunud!» 

Artorix peatus, et juua klaas tuskulumi veini, ja kuulatas tähelepanelikult vestlust. 

«Ohoo!...» hüüdis üks kodanik kapadooklase poole pöördudes. «Ohoo!... Armsaim 
Aediocus, mulle näib, et saturnaalide varju pugedes teed sa orjade keskel 
revolutsioonipropagandat Spartacuse kasuks.» 

«Erebusse alatu gladiaatori» hüüdis üks patriits, vihastudes ainuüksi sellest, et kuulis seda 
nime. 

«Andku Minos talle erinnüsed põrgus lahutamatuiks sõbratarideks!» hüüdis kodanik. 

«Olgu ta neetud!» hüüdsid veel kuus-seitse kapadooklase laua taga istuvat inimest. 

«Ah, ülitublid, ah, ülivaprad mehed!» ütles kapadooklane 

rahuliku irooniaga. «Ärge raisake asjata oma visk-odasid kaugel viibiva põlatud gladiaatori 
vastu!» 

«Rooma kaitsejumalate nimel! See alatu ori julgeb teotada meid, Rooma kodanikke, 
kaitstes nurjatut barbarit!» 

«Ära ägetse!» ütles Aediocus. «Mina ei teota kedagi ja kõige vähem teid, kuulsad patriitsid 
ja kodanikud, seda enam et teie hulgas viibib ka minu isand. Mina ei järgne, nagu pole 
järgnenud seni, Spartacusele; tema ettevõtte edukasse lõppu ma ei usu, sest tema vastu on 
jumalatest armastatud Rooma õnn. Aga kuigi ma ei järgne temale, ei loe ma ennast 
kohustatuks vihkama ja needma teda, nagu teete teie, sellepärast, et tema, lootes võita 
vabadust endale ja oma seltsimeestele, haaras relvad ja võitleb vapralt Rooma leegionide 
vastu. Kõneldes aga nii, kasutan ma seda täielikku tegevus- ja kõnevabadust, mida annab 
meile, orjadele, nendeks kolmeks päevaks saturnaalide püha.» 

Vali rahulolematusenurin kostis pärast kapadooklase sõnu ja kodanik, kes tema isand oli, 
hüüdis ägeda vihaga: 

«Kasinuse jumalanna valge rüü nimel, ma ei talu niisuguseid kõnesid! Sa oleksid mind 
vähem teotanud, mõistmatu teener, kui oleksid väljendanud põlgust minu, minu naise ja minu 
maja au vastu!... Palu oma jumalaid, et ma ei meenutaks sinu meeletuid sõnu pärast 
saturnaalide lõppu!» 

«Kaitsta gladiaatorit!» 

«Kiita tema alatuid tegusid!» 

«Ülistada kõige nurjatumat röövlit!» 

«Castori ja Polluxi nimel!» 

«Herculese nimel!... Missugune häbematus!...» 

«Pealegi veel täna, just täna, kus me tugevamini tunneme tema ülestõusu hävitavat 
kahjulikkust!» hüüdis kodanik, Aediocuse peremees. «Täna, millal tema süü läbi pole 
Roomas sadatki, kümmetki gladiaatorit, keda tappa tsirkuses jumal Saturnuse auks!» 

«Küll on õnnetus!» mõtles Artorix, kes väikeste lonksudega rüüpas oma tuskulumi veini. 

«Aga ometi on olemas väga kena komme, millest on alati pühalt kinni peetud,» ütles 
patriits, «et Saturnusele peab toodama ohvriks inimesi, sest Saturnus oli päritolult põrgu, mitte 
taeva jumalus.» 

«Tehku vähemalt Saturnus tuhaks see nurjatuim Spartacus, niisuguse õnnetuse esimene ja 
ainuke süüdlane!» hüüdis üks vaba naiskodanik, kelle nägu liiga rohke veinijoomise tagajärjel 
juba punast lõkendas. 

«Aga ei, kõigi jumalate nimel,» hüüdis patriits püsti tõustes, «me ei salli niisugust häbi! 
Hea jumal Saturnus saab inimohvreid! Mina esimesena näitan eeskuju ja annan preestrite 
kätte ühe orja, et ta tapetaks ohvrina jumalate altaril. Küllap leidub Roomas usklikke inimesi, 
kes järgnevad minu eeskujule, ja Saturnus saab inimohvreid nagu eelmistelgi aastatel.» 

«Jah!... Kõik läheb hästi!» hüüdis Aediocuse isand kurvalt. «Aga kes annab meile, kes 
annab rahvale armsaima vaatemängu — gladiaatorite võitluse?» 

«Kes, kes annab meile selle?» hüüdsid kooris mitu kurba häält. 

Ja silmapilguks tekkis vaikus. Artorix kattis näo kätega, tundes häbi selle üle, et ta on 
inimene. 

«Selle annavad meile eelseisva aasta konsulid, meie tublid konsulid Lucius Gellius 
Publicola ja Gnaeus Cornelius Lentulus Clodianus; nad mõlemad astuvad sel kevadel välja 
gladiaatori vastu,» ütles patriits, ja tema silmis välgatas julm rõõm, «kahe armeega, kolmküm- 
mend tuhat sõdurit kummaski... Ja me saame näha — Hercules võitja nimel! — me saame 
näha, kas suudab see barbar ja karjariisuja osutada vastupanu neljale kon-sulileegionile, nende 
abiväeosadele ja liitlastele!» 


«Nagu poleks leegionid, mis ta Fundi juures purustas,» pomises kapadooklane irooniliselt, 
«mitte olnud konsuli-leegionid.» 

«Oo! Preetorisõjaväe ja kahe konsulisõjaväe vahel on vahe, mida sina, barbar, ei suuda 
mõista! Vannun jumal Marsi jumaliku mõõga nimel, gladiaatorid lüüakse kiiresti puruks, ja 
kõik need, kes satuvad meie vanglaisse, lähevad paljude tuhandete kaupa tsirkusse 
tapmiseks!» 

«Ei mingit kaastunnet neile alatuile röövleile!» 

«Me saame hüvituse gladiaatorite võitluste puudumise eest.» 

«Küll tuleb pidu! Küll tuleb juubeldus!» «Vaat siis saab alles nalja! Siis vast lõbutseme!» 
«Seda me veel näeme...» urises Artorix läbi hammaste viha pärast värisedes. Ja sellal kui need 
loomastunud olendid ikka edasi 

joobusid unistustes tulevastest tapatalgutest, tasus veiderdaja veini eest ja suundus 
Palatinüsele. Väga pikkamisi edasi liikudes ja agaralt küünarnukkidega töötades jõudis 
Artorix vaevaga Catilina maja juurde. 

Portikust täitis tohutu hulk Sergiuse kliente, vabaks-lastuid ja orje, kes kus juhtus, olid 
tegevuses Õgimise ja joomisega. Julma senaatori maja oli tungil täis külalisi, millest andsid 
tunnistust sealt kostvad laulud ja kisa. 

Veiderdaja ilmumine võeti vastu marulise käteplaginaga ja ta pidi viivitamatult kordama 
selle joodikute karja ees etendust, millega kolm tundi tagasi oli lõbustanud rahvahulka 
väljakul. 

Seni kui üks Catilina külalistest juuresolijate hulgas ringi käis ja veiderdajale raha kogus, 
astus Artorix majavalitseja juurde ja palus isandale endast teatada. 

Valitseja mõõtis teda terava pilguga pealaest jalatallani, seejärel vastas hooletult ja peaaegu 
põlglikult: 

«Minu isandat pole kodus.» 

Ja pööras tema poole selja, et eemalduda. 

«Aga kui ma tulen Tusculumi künkailt ja mul on ülesanne Aurelia Orestillalt?» küsis 
Artorix poolvaljusti majavalitsejalt. 

See peatus, pöördus veiderdaja poole ja ütles tasa: 

«Aa!... Sa tulid tema poolt?» 

Ja lisas kavala muigega: 

«Saan aru... Kui sa tahad näha Catilinat, siis mine alla foorumile, sealt sa leiad ta kindlasti.» 

Ja ta lahkus. 

Niipea kui Artorixil õnnestus vabaneda oma uute austajate tänuavaldustest, laskus ta 
Palatinuselt alla ja läks foorumile, kus tunglemine ning kära olid muidugi suuremad kui 
üheski teises linnaosas. 

Siin liikus pikkamisi kahes vastupidises suunas üle kolmesaja tuhande mõlemast soost igas 
vanuses ja kõigist seisustest inimese. Grupid, kes suundusid Saturnuse templisse, et 
kummardada austatavat jumalat, kohtusid sealt väljuvatega. Iga grupi ees liikusid miimid, 
pasunapuhujad, lauljad ja tsitrimängijad: kõik laulsid hümne suure isa Saturnuse auks ja kõik 
karjusid nagu pöörased tema nime. 

Seda kirjeldamatut ja kõrvulukustavat müra suurendasid veel tuhandete mänguasja- ja 
söögimüüjate, 

loendamatute veiderdajate ja igasuguste pudi-padiga kauplejate hõiked. 

Kui Artorix sellesse inimvoolu sattus, kiskus see teda kohe kaasa ja tahes-tahtmata liikus ta, 
ehk küll aeglaselt, aga peatamatult, austatava jumala templi poole. 

Noor gladiaator vaatas kogu aeg paremale ja vasakule, otsides silmadega Catilinat. 


Mõni samm gallialase ees läksid kaks noorukit ja vanamees. Vanamehe riietuse järgi, ehkki 
see oli tore ja kallihinnaline, tundis Artorix kohe ära miimi. Ta oli keskmist kasvu, välimuselt 
üle viiekümne aasta vana; tema habemetu ja naiselik nägu oli kaetud sügavate kortsudega, 
mida halvasti varjasid grimm ja mink — selles näos peegeldusid kõik nurjatuimad ja 
madalaimad kired. 

Miimi kõrval sammuvad noormehed kuulusid patriitside klassi, nagu oli näha nende 
purpuriga ääristatud tuunikaist. Üks neist võis olla vaevalt kahekümne kahe või kahekümne 
kolme aastane; ta oli üle keskmist kasvu, sale, ilusa kehaehitusega, tema kahvatul näol oli 
vaikse melanhoolia ilme. Teine, umbes seitsmeteistkümneaastane, oli kõhnavõitu ja pigem 
lühikest kasvu, kuid tema teravad ja korrapärased näojooned ilmutasid sügavaid tundmusi, 
kindlat ja julget tahet. 

Vanamees oli Metrobius, noormehed Titus Lucretius Carus ja Gaius Longinus Cassius. 

«Vannun oma surematu sõbra Lucius Cornelius Sulla kuulsuse nimel.» ütles komödiant 
oma kahele kaaslasele, jätkates juba alustatud kõnelust, «et ma pole iial näinud ilusamat naist 
kui see Clodia!» 

«Ja isegi kui sa oma kõlvatus elus,» ütles Lucretius, «oledki kohanud niisama ilusat kui 
tema, siis igatahes pole sa küll tundnud teist nii kombelõtva, vana kelm?» 

«Luuletaja, luuletaja, ära narri mind,» vastas komödiant, meelitatud Lucretiuse sõnadest, 
«sest ka sinu kohta teame me üsna kenakesi asju, Hercules Musagetese nimel!» 

«Ah, Mnemosyne nimel, ma kaotan vist täiesti pea!» ütles Cassius, kes vaatas Vesta templi 
portikuse poole, mille kohale jõudis sel silmapilgul rahvahulk. Ta suunas särava pilgu kaunile 
Clodiale, kes seisis portikuses oma venna Clodiuse kõrval. «Kui ilus ta on!... Kui jumalikult' 
ilus ta on!...» 

«Võit tema üle pole raske, oo Cassius,» ütles naeratades 

Lucretius, «kui sa juba oled korra otsustanud vallutada tema suudlused!» 

«Oo, teda ei tule kaua paluda, kinnitan sulle,» tõendas Metrobius. 

Sel hetkel peatus rahvahulk ja Artorix võis näha naist, kellele Cassius heitis armunud pilke. 

Ta oli umbes kahekümneaastane, pikk ja sale; siledalt tema pihta kattev lühike peenimast 
lumivalgest villasest tuunika ei varjanud põrmugi Clodia keha ilusaid jooni. Tema valge nahk 
näis helendavat, aga nägu paistis veel valgem, ainult põski jumestas kerge puna; ilma selle 
punata oleks võinud arvata, et Clodia nägu, kael, õlad ja rind kuuluvad puhtaimast ja 
läbipaistvaimast parose marmorist kujule, mis on välja raiutud Pheidiase surematu peitliga. 
Paksud pehmed erepunased juuksed raamisid nägu, mida elustasid tema siniste silmade 
häbematud ja ahvatlevad pilgud. 

Noore kaunitari kõrval, kes oli juba oma esimese mehe poolt hüljatud, seisis vaevalt 
neljateistkümne aastaseks saanud Clodius, tulevane mässumeelne rahvatribuun. Tema selge 
lapsenäo järgi poleks keegi võinud aimata temas julma meest, kes mõne aasta pärast täitis 
Rooma tülide ja tapmistega. 

«Venus või Diana, nagu kergeusklik rahvas neid kujutleb, ei võinud temast ilusamad olla!» 
hüüdis Cassius pärast hetkelist vaikivat imetlust. 

«Venus, ainult Venus,» ütles Titus Lucretius Carus naeratades. «Jäta Diana rahule, võrdlus 
temaga on liiga sobimatu selle kvadrantaaria jaoks!» 

«Kes andis Clodiale selle häbistava hüüdnime? Kes julgeb teda laimata?» küsis Cassius 
vihaselt. 

«Kadedad matroonid, kes ise pole mitte vähem liiderlikud, aga on vähem jultunud ja vähem 
ilusad kui tema; nad kadestavad teda ja sellepärast on teinud ta oma teravate sõnade ja oma 
vihkamise märklauaks.» 

«Näe!» hüüdis Metrobius. «Näe, seal on see, kes esimesena nimetas Clodiat 
kvadrantaariaks!» 


Ja seda öeldes osutas ta ilusale, kuid valju ja peaaegu karmi näoga patriitsiriietuses naisele. 

«Kes? ... Terentia? ... Cicero naine? ...» 

«Just tema... Näe, seal ta on oma vagura mehega!» 

*Oo, temale sobib väga piitsutada pahesid ja liiderlikkust,» ütles Lucretius iroonilise 
naeratusega, «temal, Vesta 

neitsi Fabia õel! Herculese nimel! Fabia pühadustrüvetav vahekord Catilinaga on juba 
kõigil teada!...» 

«Eh!...» lausus Metrobius skeptiliselt pead vangutades. «Me oleme nüüd niikaugele 
jõudnud, et kui karm ja äraostmatu Cato, kõige valjem ja järeleandmatum kõigist Rooma 
tsensoreist, elaks meie päevil, siis ei teaks vist temagi, millest peale hakata, et lõtvunud 
kombeid parandada. Kui ta teeks otsuseks ajada Roomast välja kõik naised, kel pole õigust 
siin viibida, siis, Castori ja Polluxi nimel, Rooma muutuks ainuüksi meestest asustatud lin- 
naks. Ouirinuse suguvõsa säilitamiseks tuleks uuesti kasutada sabiinitaride röövimist. Muide, 
kas on tänapäeva sabiinitarid seda väärt, et neid röövida?» 

«Vaat, see meeldib mulle, jumaliku Epikurose nimel!» hüüdis Lucretius. «Metrobius kõnet 
pidamas kommete lõtvuse vastu! Juba esimestel valimistel hääletan ma sinu poolt ja hakkan 
tegema propagandat selle heaks, et sind valitaks tsensoriks!» 

Sel silmapilgul liikus rahvahulk edasi ja Cassius ühes oma sõpradega sattus Vesta templi 
portikuse astmete juurde Clodia lähedusse ning tervitas teda. Paremat kätt huultele tõstes 
hüüdis ta: 

«Tervitus sulle, Clodia, kauneim kõigist Rooma kaunitaridest!» 

Noor naine vastas tervitusele kerge peakummardusega ja väga armsa naeratusega, heites 
Cassiusele pika leegitseva pilgu. 

«Vaat kus on pilk, mis tõotab paljugi!» ütles Lucretius naeratades Cassiusele. 

«Sinu kihk on täiesti õigustatud, tubli Cassius,» ütles Metrobius, «sest ma pole iial näinud 
ilusamat naist kui tema, välja arvatud kreeklannast kurtisaan Eutybis!...» 

«Eutybis!» hüüdis Lucretius, võpatades selle nime juures. 

Ja pärast lühikest vaikimist lisas ta juurde kerge ohkega: 

«Eutybis on ilus neiu!... Kus on ta nüüd? ...» 

«Sa ei usu, aga ometi on see täiesti tõsi: ta on gladiaatorite laagris!» 

«Vastupidi, ma leian selle täiesti loomuliku olevat,» vastas Lucretius. «Tal on seal kõige 
sobivam koht.» 

«Aga tea, et kui Eutybis viibib nende röövlite laagris, 

siis ainult selleks, et võita seal kellegi armastust; ta on meeletult armunud Spartacusesse...» 
Kõik kolm jäid silmapilguks vait. 

«Aga kas sa tead,» jätkas Metrobius Lucretiuse poole pöördudes, «et kaunitar Eutybis on 
mulle korduvalt ettepaneku teinud gladiaatorite laagrisse minna? ...» 

«Aga milleks?» küsis Lucretius imestades. 

«Et seal purjutada?» tähendas Cassius. «Aga sa teed seda vist nii hästi Roomas, et...» 

«Jah, teie mõlemad naerate... Aga mina läheksin sinna.» 

«Kuhu?» 

«Spartacuse laagrisse. Muutnud nime ja rõivad, võidaksin ma tema poolehoiu, uuriksin 
välja tema plaanid, kavatsused, ettevalmistused ja teataksin salaja kõigest konsulitele.» 

Mõlemad patriitsid pahvatasid valjusti naerma. 

Metrobius solvus. 

«Te naerate jälle? Aga kas ma kaks aastat tagasi ei hoiatanud konsul Lucius Licinius 
Lucullust gladiaatorite peatse ülestõusu eest? Kas ma ei avastanud vandenõu jumalanna 
Furina hiies?» 


«Hüva, peame meeles!» mõtles Artorix, heites silmanurgast kurjakuulutava pilgu 
Metrobiusele. 

Sel silmapilgul jõudis rahvahulk Saturnuse templisse, majesteetlikku hoonesse, kus jumala 
ohvrialtari taga hoiti alal seadusi ja riigikassat; siin oli tõuklemine ja tunglemine veel suurem, 
rahvahulk liikus veel aeglasemalt. 

Alles veerand tunni pärast suutsid tõuklemisest äravaevatud Metrobius, Lucretius ja Cassius 
ning nende järel ka Artorix templisse pääseda. Nad silmasid jumal Saturnuse pronkskuju: 
jumal hoidis käes väikest sirpi ja oli ümbritsetud põllutööriistadest, mis allegooriliselt 
kujutasid kar-jahoidmist ning põllutöid. Kuju oli seest õõnes ja täidetud külluse märgiks 
oliiviõliga. 

«Vaata,» hüüdis Metrobius, «vaata jumalikku Caesarit, suurt preestrit, kes just praegu 
toimetas ohverdamist jumala auks ja on nüüd võtnud seljast preestrirõivad ning väljub 
templist.» 

«Kuidas ta vaatab Semproniat! Kaunist ja tarka Semp-roniat!» 

«Võiks veel juurde lisada — ohjeldamatut Semproniat!» 

«Vaata, missugused sädemed välguvad tema mustades kirglikes silmades!... Kui magusalt 
ta naeratab ilusale Juliusele...!» 

«Ja kuidas teised matroonid ja neiud jälgivad Caesarit õrnade pilkudega»! 

«Vaata punajuukselist Faustat...» 

«Minu surematu sõbra Lucius Cornelius Sulla õnneliku tütart.» 

«Et sa olid selle koletise sõber, ja seejuures häbitu sõber, seda me teame, aga meil pole 
vaja, et sa kordaksid seda igal võimalikul juhul.» 

«Mis uus möll see on?» 

Ja kõik pöördusid templi sissekäigu poole, kust kostis veel valjemaid ja elavamaid hüüdeid 
Saturnuse auks. 

Salkkond süngeid kõhnunud inimesi kandis kätel linna preetorit. 

«Aa!... Aa!... Ma saan aru... Need on kurjategijad, kes istusid Mamertiini vanglas 
kohtuotsust oodates. Tavakohaselt on neile nüüd armu antud,» ütles Lucretius. 

«Ja nagu tavaga on kindlaks määratud, tulid nad siia, et riputada ahelad, millega nende käed 
olid kokku needitud, jumaliku Saturnuse altarile,» lisas juurde Metrobius. 

«Vaata, vaata, kui kohutav on Catilina!» ütles Cassius, osutades ohvrialtari poole, kus seisis 
metsik patriits, pilk suunatud ühele noorele Vesta neitsile. «See inimene on julm isegi 
armastuses. Vaadake, missuguste metslooma-like silmadega ta hellitab Terentia õde.» 

Artorix nägi patriitsi, ja rõõmukiir välgatas ta silmis. Ta hakkas kõigest jõust rahvahulgast 
läbi tungima, et Catilina juurde pääseda. 

Kuid üks asi oli tahta ja teine — teha; alles poole tunni pärast sai noor gallialane võimaluse 
Lucius Sergiuse kõrvale asuda. Ta sosistas talle kõrva: 

«Valgus ja vabadus.» 

Catilina võpatas, pöördus kiiresti ja küsis laupa ning kulme kortsutades karmilt: «Mis see 
tähendab?» 

«Spartacuse poolt,» ütles Artorix tasase häälega. «Ma tulin Apuuliast sinu juurde, Catilina, 
et väga tõsiste asjade üle läbi rääkida.» 

Patriits heitis kiire pilgu noorele gallialasele ja ütles: «Ma kuulan su ära... läheme templist 
välja... pärast 

järgne mulle... kuni me jõuame sobivasse kõrvalisse kohta.» 

Ja temale omase põlgusega inimeste vastu, hooletult ja jõhkralt oma võimsate 
küünarnukkidega teed tehes väljus Catilina templist ja Artorix järgnes talle. 


Kui nad olid möödunud Herculese templist ja jõudnud väikese templi juurde, mis oli 
pühendatud kasinuse jumalannale, peatus Catilina. 

Nagu Artorixile ülesandeks tehtud, esitas ta Catilinale Spartacuse ettepaneku; tuliselt 
kirjeldas ta gladiaatorite leegionide võimsust, oskas osavalt meelitada Catilina uhkust, 
tõendas, kuivõrd tõuseks nende juba nii paljudes lahingutes äraproovitud kuuekümne tuhande 
orja vaprus, kui nende juhiks saaks Lucius Sergius Catilina, kuidas lühikese ajaga 
kahekordistuks nende arv ja kuidas ta võiks võidult võidule sammudes ühe aasta jooksul 
jõuda võitmatu sõjaväe eesotsas Rooma väravate ette. 

Nende sõnade juures lõid Catilina silmad veriselt leekima; hirmsasti tõmblesid tema 
metsiku ilmega näo lihased; aeg-ajalt pigistas ta oma võimsad käed ähvardavalt rusikasse ja 
tõi kuuldavale ohkeid, mis väga sarnanesid metslooma möirgamisega. 

Kui Artorix oli oma kõne lõpetanud, vastas Catilina katkendlikult: 

«Sinu ettepanek on väga ahvatlev ... noormees... aga ma ei varja sinu eest, et minusse, 
roomlasesse ja patriitsi ... sisendab võitmatut vastumeelsust mõte asuda orjade... olgugi 
vaprate... aga siiski orjade ja mässajate sõjaväe etteotsa. Igatahes... mõte saada oma käsutusse 
nii võimas armee... minule, kes ma olen sündinud suurteks tegudeks ja kel pole kordagi olnud 
võimalust saada enda kätte provintsi valitsemist, see mõte...» 

«Ei sütita sinu aju, ei tumesta sinu mõistust sel määral, et panna unustama, et sa oled 
roomlane, oled sündinud patriitsina, ja et kui on vaja kukutada meie üle valitsev oligarhia, siis 
peab ta purustatama vabade meeste kätega ja Rooma relvadega, mitte aga orjadest vaenlaste 
kuritegeliku abiga.» 

Nii ütles umbes kolmekümneaastane õilsa rühi ja kõrgi näoga patriits, kes sel silmapilgul 
väljus templi nurga tagant. 

«Lentulus Sura!» hüüdis üllatunud Catilina. «Sina siin?...» 

«Jah. Ma tulin sulle järele, sest see mees äratas minus kahtlust. Ma olen sulle enam kui üks 
kord ennustanud, et saatus on ette määranud kolmel Corneliusel valitseda Roomat. Cornelius 
Cinna ja Cornelius Sulla on juba valitsenud, sina oled kolmas, kelle saatus on valinud Roomat 
valitsema, ja ma tahan takistada sind täna astumast valesammu, mis selle asemel, et sind 
eesmärgile lähendada, eemaldab sind sellest.» 

«Tähendab, sina, Lentulus, arvad, et kunagi tuleb mul teine ja niisama soodus juhus? 
Tähendab sina arvad, et meil õnnestub koguda oma plaanide elluviimiseks gladiaatorite armee 
taoline sõjavägi?» 

«Mina arvan, et gladiaatorite abi kasutades tõmbame enda peale oma rahva vihavaenu ja 
kogu Itaalia jälestuse. Meie ei võitleks ju mitte rooma pleebsi heaolu eest, mitte pärandusest 
ilmajäetute, õigustest ilmajäetute ja võlglaste huvides, vaid ainuüksi barbarite, Rooma nime 
vaenlaste kasuks... Kui need barbarid tänu meie sõprade tähelepanule ja toetusele Roomas 
peremeesteks saavad, kas arvad sa, et neid seovad siis mingisugused seadused, mingisugused 
ohjad? ... Kas sa arvad, et nad jätavad meile võimu? Iga kodanik on siis nende silmis 
vaenlane, ja nad kisuvad meid tapatalgute ning mõrvade keerisesse.» 

Sedamööda kuidas Lentulus kõneles, näitas iga Catilina liigutus selgesti, et kustub õhin, 
millest ta oli varem haaratud. Kui Sura oli oma kõne lõpetanud, laskis Gratidianuse mõrtsukas 
oma pea nukralt rinnale vajuda ja sosistas sügava ohkega: 

«Sinu loogika lõikab puhtalt nagu vahe hispaania mõõk.» 

Artorix kavatses ütelda midagi Lentulusele, kuid viimane tegi käskiva liigutuse ja lausus 
talle: 

«Sina aga mine tagasi Spartacuse juurde ja ütle talle, et me imetleme teie vaprust, aga et me 
oleme kõigepealt roomlased. Tiberil vaibuvad kõik tülid, kui kodumaad ähvardab tõsine oht. 
Ütle talle, et ta kasutaks soodsalt kujunenud asjaolusid ja viiks teid Alpide taha, igaühe omale 
maale: edasine sõda Itaalias saab teile saatuslikuks. Mine, ja saatku sind jumalad!» 


Ja nende sõnadega võttis Lentulus Sura mõtteisse süvenenud Catilinal käe alt kinni ning 
viis ta endaga kaasa linna tsentrumi poole. 

Artorix seisis kaua mõtiskledes ja jälgides eemalduvaid patriitse. Sellest mõtisklusest äratas 
teda Endymion: koer 

hakkas hüppama ja peremehe käsi lakkuma. Oletatav veiderdaja hakkas pikkamisi minema 
Germaluse kuuria suunas. 

Artorix oli süvenenud kurbadesse mõtetesse, mida olid äratanud temas Sura sõnad, ega 
märganud, et teda jälgib juba üsna kaua Metrobius. Viimane kõndis kord taga, kord jooksis 
ette ja silmitses teda tähelepanelikult. Alles Germaluse kuuria avarale väljakule jõudes märkas 
Artorix miimi, kelle ta kohe ära tundis. Ta muutus väga rahutuks, kartes, et ka Metrobius oli 
temas Sulla gladiaatori ära tundnud. Seepärast otsustas ta, kui oli veidi järele mõtelnud, 
samme kiirendada, lootes rahvasummas ruttu edasi trügides Metrobiuse silmist kaduda. 

Saatus näis Artorixit soosivat, sest läheduses tungles ühe patriitsimaja sissekäigu juures 
rohkearvuline grupp kliente, küünlad käes. Need olid senaatori kliendid. Kombekohaselt olid 
nad saturnaalide pidustuse puhul toonud oma patroonile küünlaid kingituseks. 

Trüginud klientide hulka, astus Artorix patriitsi majja. Uksehoidjale ütles ta, et tuleb maja 
peremehe juurde ettepanekuga anda etendus klientidele tänuks nende kingituste eest. 

Uksehoidja laskis ta ühes klientidega eestoast aatriumi. Artorix, kes hästi teadis, et rikaste 
roomlaste majad on kõik ehitatud ühteviisi, vaatas viivitamatult järele, kas sel majal on teisel 
pool väikest aeda teine väljapääs. Teinud kindlaks, et väljapääs on olemas, läks ta saginas, 
mille oli tekitanud klientide tulek, läbi aatriumi, kinnise galerii ja aiakesse viiva koridori, ning 
jõudes ukse juurde, ütles teisele uksehoidjale, et oli andnud siin etenduse tema isanda 
juuresolekul, et teda oodatakse teises kohas ja ta palub teda selle ukse kaudu välja lasta, sest 
peasissekäik on tungil inimesi täis. Uksehoidja jäi uskuma. Avanud ukse ja jätnud hüvasti 
kõige armastus-väärsema naeratuse saatel, laskis ta tema põiktänavasse välja. 

Hakkas pimenema, ja Artorix mõistis, et ta peab. võimalikult ruttu lähima värava kaudu 
linnast välja minema. Mööda suurt tänavat, mis kulges piki Tiberi vasakut kallast, suundus ta 
Kolmekordse värava poole. 

See linna tsentrumist kaugel asetsev tänav oli inimestest peaaegu tühi. Siin valitsevat 
vaikust segas ainult vee- 

vulin jões, mis oli hiljutiste vihmade tõttu sogane ja vee-rohke. 

Artorix oli ära käinud juba umbes kolmsada sammu, kui talle äkki näis, et ta kuuleb enda 
taga kiireid samme. Ta peatus silmapilguks ja kuulatas. Et sammude müra kogu aeg lähenes, 
siis pistis ta parema käe vammuse alla, tõmbas pistoda välja ja hakkas uuesti kiirelt edasi 
minema. 

Kasutades seda, et tänav tegi käänaku, peitis Artorix enda ühe kai ääres kasvava tamme 
taha. Ta tahtis teada, kas on see Metrobius või mõni kodanik, kes ruttab kuhugi omis asjus. 

Varsti kuulis ta läheneva inimese rasket hingamist ja nägi tema nägu... See oli Metrobius. 

Kui ta Artorixit enam enda ees ei näinud, peatus Metrobius, vaatas kiiresti ringi ja küsis 
endalt valjusti: 

«Kuhu ta ometi kadus?» 

«Ma olen siin, armsaim Metrobius,» ütles Artorix oma peidikust välja tulles. 

Metrobius astus mõne sammu sinnapoole, kus madal, vaevalt rinnuni ulatuv müür eraldas 
tänavat jõest, ja ütles meelitleva häälega: 

«Aa! See oled siis tõesti sina, mu armas gladiaator... Ma tundsin su ära... Seepärast 
järgnesin ma sulle... Me tutvusime sinuga Sulla villas Cumaes... Ma tahan, et sa tuleksid 
minuga lõunastama... Joome head f alerni veini.» 


«Mamertiini vanglasse tahaksid sa mind lõunale viia, vana äraandja,» ütles Artorix tasase ja 
ähvardava häälega, lähenedes komödiandile, «et minu ristilöödud keha saaks lõunaroaks 
Esguilinuse kingu kaarnatele.» 

«Mitte midagi sellesarnast! Mis sa välja mõtlesid!» vastas Metrobius väriseval häälel, 
vähehaaval taganedes sinnapoole, kust oli natukese aja eest tulnud. «Tabagu mind Jupiter oma 
välguga, kui ma ei soovinud võõrustada sind suurepärase falerni veiniga...» 

«Ei, kollase Tiberi sogast vett saad sa täna õhtul juua, alatu joomar!» sosistas gladiaator 
vana komödiandi kallale sööstes. 

«Appi!... Appi!... Sõbrad!... Ta tapab mu...» karjus komödiant, põgenedes Uue tänava 
suunas. Kuid ta polnud jõudnud veel appihüüdu lõpetada, kui Artorix 

pistoda hammaste vahel hoides talle järele jõudis ja oma tugevate kätega tal kõri ümbert 
kinni haaras. 

«Aa, sa kutsusid veel sõprugi... argpüks ... lõunale, mida sa mulle pakkusid!... Tõepoolest... 
seal nad ... tulevad...» 

Artorix nägi tõrvikuist valgustatud salka orje ja kliente selle patriitsi majast, kus ta 
nüüdsama oli varjul olnud. 

Nad jooksid komödiandi läbitungiva kisa suunas. 

Siis lõi Artorix Metrobiusele pistodaga mitu korda rindu ja ütles tumeda raevuse häälega: 

«Neil ei lähe korda päästa sind ega võtta kinni mind, alatu lurjus!» Ta tõstis mõlema käega 
üles poolsurnud Metrobiuse, kelle rinnust voolas laia joana verd, ja viskas ta jõkke, hüüdes: 

«See olgu esimene ja viimane vesi, mida sa jood, vana joomar!...» 

Nende sõnade järel kostis vee laksatus ja Metrobiuse meeleheitlik karje ning ta kadus jõe 
mudaseisse voogudesse. 

«Siin me oleme, Metrobius)!... Ära karda!...» 

«Me saadame nurjatu gladiaatori ristile!» 

«Ta ei pääse meie käest!» karjusid jooksvad orjad ja kodanikud, kes nüüd olid Artorixist 
ainult viie- või kuuekümne sammu kaugusel. 

Gladiaator heitis mantli õlgadelt ja viskas jõkke Endymioni. Siis hüppas ta müürile ja 
viskus ka ise vette. 

«Appi!... Ma suren... App...» kostis veel kord Metrobiuse karje. 

Appijooksjad jõudsid kohale, kus oli toimunud verine draama. Kõik hakkasid müüri ääres 
rabelema, karjudes, et komödiandile appi mindaks, kuid keegi neist ei teinud midagi, et teda 
päästa. 

Artorix aga ujus põiki üle jõe teise kalda poole. 

Seni kui kogunenud inimesed temale needusi järele saatsid ja Metrobiuse saatuse üle 
kurvastasid, jõudis gladiaator õnnelikult vastaskaldale, läks kiirel sammul Janiculuse künka 
poole ja kadus varsti pimedusse, mis järjest tihenes Igavese Linna kohal. 


XVIII peatükk KONSULID SÕJAS. — CAMERINUMI LAHING. 
ENOMAIOSE SURM 


Pärast seda kui oli kadunud igasugune lootus saada oma juhiks Lucius Sergius Catilina, 
võtsid gladiaatorid vastu Spartacuse ettepaneku tuleval kevadel hakata liikuma Alpide poole 
ja pärast Alpide ületamist ülestõusnute sõjavägi laiali saata, nii et igaüks läheks tagasi oma 
maale ja püüaks seal elanikkonda roomlaste vastu üles õhutada. Spartacus, kelle tema kaine 
mõistus ja ettenägelikkus tegid üheks oma aja suurimaks väejuhiks, oli veendunud, et 
pikemaajaline sõda Roomaga Itaalias ei või lõppeda teisiti kui kviriitide võiduga. Seepärast 


asus ta 682. aastal5 veebruari lõpus Apuuliast teele enam kui seitsmekümne tuhande 
suurepäraselt väljaõpetatud ja väga hästi relvastatud sõduriga ja suundus mere lähedusse 
hoidudes Samniuni poole. 

Pärast kümnepäevast rännakut pelignide maale jõudes sai traaklane teada, et konsul 
Lentulus Clodianus kogub Umbrias umbes kolmekümne tuhande mehelist sõjaväge, et panna 
tal kinni tee Paduse16 juurde, sellal kui Latiumist on valmis teele asuma teine konsul — 
Gellius Publicola, et gladiaatoreid selja tagant rünnata ja lõigata neil ära tee pääsemiseks ja 
Apuuliasse tagasiminekuks. Rahutuks muutunud senat mõistis nüüd juba gladiaatorite sõja 
kogu ohtlikkust ja saatis Spartacuse vastu nagu raskeimale sõjakäigule mõlemad konsulid, 
andes nende korraldusse kaks määratu suurt armeed ja käskides neil gladiaatoritele jäädav 
lõpp teha. 

Mõlemad konsulid kogusid oma sõjaväed mõni päev Pärast oma ametisseastumist: üks 
seadis oma sõjaväe üles Latiumis, teine Umbrias. Nähtavasti polnud selle sõja kogemused — 
preetor Variniuse, kvestor Cossiniuse ja isegi Orestese kaotused — midagi õpetanud ei Lentu- 
lusele ega Gelliusele; konsulid ei mõtelnud ühisele väljaastumisele Spartacuse vastu — kas 
siis omavahelise konkurentsi pärast või ebaõigeil taktikalistel kaalutlustel. Saanud teada, 
missugused on, tema vastaste kavatsu- 

"71 a. e.m.a. (Toim.) 

Praegu Po. 

sed, kiirendas Spartacus oma edasiliikumist läbi Samniumi, sest ta otsustas rünnata esiteks 
Gelliust, keda ta lootis kohata teel Corfiniumi ja Amiternumi vahel. 

Siia jõudes kuulis ta ümberkaudsete linnade orjadelt, kes ei julgenud põgeneda gladiaatorite 
laagrisse, kuid kes osutasid traaklasele suurt kaasabi spionaažiga, et Gellius viibib ikka alles 
Anagnias oma ratsaväe ootel ja ei hakka sealt liikuma mitte enne kui kahe nädala pärast. 

Siis otsustas gladiaatorite juht edasi minna, lootes kohata Lentulust, kes tuli Umbriast, 
astuda temaga võitlusse ja ta' purustada, pärast võiks ta tagasi tulla, lüüa puruks Gelliuse ja 
minna Paduse poole või siis suunduda otse Alpidele, ilma Gelliusega võitlusse astumata. 

Asculumi juurde jõudes sai ta oma rohkearvulistelt luurajatelt teate, et Lentulus on 
Perusiast Camerinumi poole, temale vastu, teele asunud. Siis otsustas Spartacus siin peatuda 
ja oodata konsulit, kes pidi nelja-viie päeva pärast kohale jõudma. Ta asus tugeval positsioonil 
laagrisse ja laskis selle tublisti kindlustada. Kui laager oli üles löödud, sõitis Spartacus 
tuhande ratsaniku eesotsas ümbrust uurima. Ta liikus üksi oma väesalga ees, süvenenud 
mõtteisse, mis tegid tema näo süngeks ja karmiks. 

Millele ta mõtles? 

Juba mõnda aega oli Enomaios märgatavalt muutunud ja mitu korda näidanud, et ta ei tunne 
enam endist lugupidamist ja armastust Spartacuse vastu. Juhtide sõjalisel nõupidamisel laagris 
Gnatia all, pärast Catilina keel-, dumist gladiaatorite etteotsa astuda, oli ainult Enomaios üksi 
olnud otsuse vastu, et gladiaatorite sõjavägi üle Alpide läheb ja igaüks oma kodumaale tagasi 
pöördub. Spartacuse ettepaneku vastu vaieldes oli ta tarvitanud teravaid ja jõhkraid sõnu 
gladiaatorite juhi kohta ning kõnelnud mingisuguseid salapäraseid lauseid seletamatust 
türanniast, upsakast võimu kuritarvitamisest, mida on võimatu kauem taluda, sellest, et 
gladiaatorid olevat haaranud relvad üheõiguslikkuse kättevõitmiseks, aga see kaotavat mõtte 
teatava isiku diktatuuri juures; olevat tulnud aeg lakata alistumast temale nagu koolipoisid 
alistuvad õpetajale. 


571 a. e.m.a. (Toim.) 
'° Praegu Po. 


Spartacus oli germaahlase metsiku ägedushoo juures hirmsas vihas püsti karanud, kuid 
pärast end talitsenud ja vastanud lahkete, sõbralike sõnadega, et rahustada 

seda talle nii kallist inimest. Aga nähes, et Crixus, Granicus ja kõik teised juhid ühinevad 
Spartacuse ettepanekuga, oli Enomaios maruvihasena telgist väljunud ja oma relvavendade 
nõupidamiselt lahkunud. 

Seepärast valmistas Enomaiose käitumine traaklasele juba mõnda aega suurt muret. Kui nad 
juhuslikult kohtusid, sattus Enomaios segadusse, vaikis ja hoidus seletustest kõrvale. 

Enomaios, kes oli muutunud jultunuks ja õelaks Eutybise sisendusel, tundis, et tema viha 
kustub kohtumisel Spartacusega — nii hea, nii südamlik ja lõpmata lihtne oli viimane oma 
suuruses; germaanlase aus hing hakkas vastu kreeklanna ässitustele, kui ta viibis suure juhi 
ees. 

Kuidas Spartacus püüdiski, ei läinud tal korda avastada põhjust, mis oli Enomaioses 
niisuguse äkilise muutuse tekitanud. Ja kuna Eutybis pidas oma kuritegelikku ühendust 
germaanlaste ülemaga sügavaimas saladuses, siis ei võinud Spartacusel tema aususe ja õilsuse 
tõttu tulla mõttessegi intriige, millesse kurtisaan oli osavalt mässinud Enomaiose. Ta ei 
aimanudki, et tema sõbra kummalises, arusaamatus käitumises võis etendada mingit osa 
Eutybis; ta oli peaaegu unustanud kreeklanna, sest see vältis kohtumisi temaga. 

Jõudnud tagasi oma sõidult Asculumi ümbrusse, tõmbus Spartacus sünges mõtiskluses oma 
telki ja käskis ühel kontubernaalil paluda Enomaiost tema juurde tulla. 

Kontubernaal väljus telgist, et käsku täita, aga vaevalt oli Spartacus oma saadiku 
tagasituleku ootel pingile istunud, kui see juba ilmuski tagasi. 

«Ma läksin Enomaiose järele,» ütles ta, «ja parajasti kohtasin teda teel sinu juurde... Siin ta 
on.» 

Nende sõnadega andis kontubernaal kõrvale astudes teed Enomaiosele, kes kortsus kulmul 
jäi seisma Spartacuse ette ja ütles: 

«Tervitus sulle, gladiaatorite kõrgeim juht! Ma pean sinuga kõnelema ja ...» 

«Ja mina sinuga,» katkestas teda Spartacus, tõustes kohalt ja andes kontubernaalile märku 
väljuda. 

Kui see oli lahkunud, pöördus Spartacus lahkelt Enomaiose poole: 

«Tere tulemast, minu vend Enomaios, kõnele, mis sa tahtsid mulle ütelda.» «Ma tahtsin...» 
algas germaanlane ähvardaval toonil, 

kuid siiski silmi maha lüües, «ma... olen tüdinud ja ma olen väsinud... olemast 
mängukann... sinu kapriisidele ... Orjus, siis orjus! Ma eelistan orjust roomlaste juures ... Ma 
tahan võidelda ega taha kedagi teenida.» 

«Jupiteri välkude nimel!» hüüdis Spartacus, käsi sügava kurbuse ilmega kokku pannes ja 
silmi taeva poole tõstes. «Sa oled päris hulluks läinud, Enomaios, ja...» 

«Vannun Frija siidiste palmikute nimel!» katkestas germaanlane pead tõstes ja suunas 
Spartacuse näole oma väikeste silmade põleva pilgu. «Ma olen täie mõistuse juures.» 

«Aidaku sind jumalad! Missugustest minu kapriisidest sa kõneled ja millal olen ma 
katsunud teha oma mängukanniks sind või kedagi teist meie õnnetus- ja relvakaaslastest?» 

«Ma ei kõnele seda... ja ma ei tea, kas sina...» vastas Enomaios, silmi ilmses segaduses 
uuesti maha lüües. «Jah, ma ei tea, kas sina... aga ma tean, et lõpuks olen ka mina inimene...» 

«Aus ja vapper inimene, missugune sa olid minevikus ja missugune võid olla tulevikus!» 
ütles Spartacus, puurides välkuva, uuriva pilgu Enomaiose silmadesse. «Aga kuidas on see 
ühenduses sellega, mis sa mulle ütlesid? Millal olen ma katsunud kahtluse alla seada sinu 
autoriteeti meie laagris?... Mis sundis sind arvama seda? Kust tuleb see seletamatu, 
arusaamatu suhtumine minusse?... Millega olen ma sind haavanud?... Milles on minu süü — 


sinu ees isiklikult või meie ühise ürituse ees, mida ma olen asunud teostama ja millele ma 
olen andnud kogu oma elu?» 

«Haavanud ... haavanud ... kui õigust öelda... tõepoolest, ei... sa pole mind haavanud... Sa 
pole milleski süüdi meie ürituse ees ... Vastupidi, andekas juht... sa oled seda tõendanud... Sa 
muutsid sinu juurde kokku-jooksnud gladiaatorite salgad distsiplineeritud ja kardetavaks 
sõjaväeks ... ja ... ja... lõpuks ... mul pole sind milleski süüdistada...» 

Nii vastas Enomaios, kelle kõne, algul sünge ja häbematu, muutus vähehaaval vaikseks ja 
alandlikuks ning lõppes sõbralikus toonis. 

«Aga miks oled sa siis nii muutunud? Miks oled sa mulle vihane? Kas mina, keda minu 
enda tahtmise vastu valiti kõrgeimaks juhiks, pole alati käitunud kõigi oma 

seltsimeeste ja eriti sinu suhtes nagu vend, nagu tõeline sõber ja nagu võitluskaaslane?» 

«Ei, Spartacus... ära kõnele mulle nii... ära vaata niiviisi mulle otsa,» vastas Enomaios 
toriseva, kuid liigutatud häälega. «Ma ei kõnelnud... Ma ei tahtnud sulle ütelda seda...» 

«Kui ma kaitsesin meie maadesse tagasimineku plaani, siis ainult seetõttu, et pärast 
pikka ja põhjalikku järelemõtlemist ma jõudsin kindlale otsusele, et võideldes Itaalia pinnal 
ei suuda me tialgi lõplikult võita Roomat. Rooma!... Vallutada Rooma!... . Hävitada tema 
vägevus, purustada türannide võim!... Kas sa ei mõista, et see mõte piinab mind unenägudes 
ja rikub minu ööde rahu?... Olla suurem kui Brennus, Pyrrhos ja Hannibal! Saavutada seda, 
mida ei õnnestunud korda saata neil kuulsail väejuhtidel! Kas see poleks suur kuulsus?... Aga 
Rooma, mida rünnatakse Itaalias, — see on Antaios: Herculese poolt võidetuna ja maha 
paisatuna tõuseb ta uuesti, veel tugevamana kui enne. Kui raskes ja verises lahingus on 
purustatud üks Rooma armee, seab ta mõne päevaga sulle vastu teise, siis kolmanda ja lõpuks 
saadab kuue- kuni seitsmekümne leegioni suuruse sõjaväe, mis meid puruks muljub. Et võita 
Antaios, ei visanud jumalik Hercules teda enam maa peale, vaid kägistas ta oma võimsate 
käte vahel; et võita Roomat, peame meie tema vastu üles õhutama kõik tema poolt rõhutud 
rahvad, igast küljest Itaalia vastu välja astuma, ikka koomale tõmbama oma rõngast Servius 
Tulliuse müüride ümber; ja tungides sisse kuuesaja kuni seitsmesaja tuhande suuruse 
sõjaväega, kägistama jäädavalt selle saatusliku rahva ja saatusliku linna. See on ainuke viis 
võita Roomat, ainuke tee tema võimu hävitamiseks. Kui see ei lähe korda meil, siis läheb see 
korda meie lastelastel, nende lastel, aga just nii see sünnib: igasugune teine sõda, igasugune 
teine võitlus Rooma vägevuse vastu on võimatu. Mithridates purustatakse, nagu purustati 
Hannibal; Reini rahvad ja partlased, nagu purustati kartaagolased, kreeklased ja ibeerlased. 
Miski peale kõigi rõhutute üheaegse liidu ei suuda tuua võitu selle hiigel-polüübi üle, kes 
pikkamisi, vähehaaval, kuid vastupandamatult sirutab oma koletud kombitsad üle terve maa- 
ilma.» 

Spartacus kõneles innustunult ja kirglikult. Tema silmad 

välkusid. Enomaios, kes oli õigupoolest aus, otsekohene ja Spartacusele ustav inimene, 
tundis, kuidas selle kõne mõjul kustub tema südames viha, mis oli süüdatud Eutybise autute 
võtetega. Kui gladiaatorite juht oma kõne lõpetas, sirutas germaanlane anuvalt käed tema 
kauni näo poole, mis näis sel hetkel olevat ümbritsetud üleloomuliku säraga. Ärevusest 
väriseva häälega sosistas ta: 

«Oo, anna andeks... Spartacus, anna andeks!... Sa pole inimene, vaid jumal!...» 

«Ei... Ma olen kõige õnnelikum inimene, sest ma leian sinus jälle venna!» hüüdis heldinud 
traaklane talle käsi vastu sirutades. Enomaios sööstis erutatult tema poole ja sosistas: 

«Oo, Spartacus, Spartacus... ma austan ja armastan sind veel enam kui enne!» 

Mõlemad seisid veidi aega vaikides, surudes teineteist selles vennalikus süleluses. 
Esimesena tõmbas end lahti Spartacus ja küsis sõbralt alles erutatud häälega: 

«Nüüd ütle mulle, Enomaios, milleks sa siia tulid?» 


«Mina?.... Aga... ma ei tea enam,» vastas see suures hämmelduses. «Milleks pean ma seda 
meelde tuletama.» 

Ta jäi silmapilguks vait ja lisas siis elavalt juurde: 

«Kuna sa leiad, et ma tulin sinu juurde mõne palvega, siis palun sinult endale ja oma 
germaanlastele kõige ohtlikumat kohta lähimas lahingus konsul Lentulusega.» 

Spartacus vaatas teda lahkete, armastavate silmadega ja hüüdis: 

«Ikka seesama! Niisama vapper kui aus!... Sa saad kõige ohtlikuma koha.» «Kas lubad 
mulle seda?» 

«Jah,» vastas Spartacus, ulatades Enomaiosele parema käe, «sa tead, et minu hinges pole 
kohta ei valele ega hirmule.» 

Vestelnud veel veidi, lahkusid Enomaios ja Spartacus pretooriumilt. Vaevalt olid nad mõne 
sammu astunud, kui neile jõudis järele Artorix. Kolm päeva enne seda oli gladiaatorite juht 
saatnud noore gallialase tuhande ratsaniku eesotsas luurele Reate juurde, et hankida teateid 
Gelliuse sõjaväe kohta. Ta oli nüüdsama tagasi jõudnud, ja kuulda saades, et Spartacus oli 
lahkunud ühes Enomaiosega, läks talle järele. 

«Tervitus sulle, Spartacus!» ütles ta. «Gelliuse juurde 

on tulnud osa tema ratsaväest ja ta on juba Anagniast liikuma hakanud. Teda võib oodata 
hiljemalt viie päeva pärast.» 

Selle teate juures jäi Spartacus mõttesse. Veidi aja pärast ütles ta: 

«Väga hea! Homme õhtul lahkume laagrist ja läheme Camerinumi poole, kuhu jõuame 
tunahomme enne keskpäeva. Lentulus jõuab sinna arvatavasti tunahomme õhtul või veel 
hiljem — ületunahomme hommikul. Tema sõjaväed on siis rännakust väsinud ja meie, kes me 
oleme jõudnud puhata, tungime julgelt talle kallale ja purustame ta. Siis pöördume kohe 
Gelliuse vastu ja hävitame tema armee. Seejärel jätkame takistamatult oma teed Alpide poole. 
Mis sa arvad sellest, Enomaios?» 

«Suurepärane mõte, mis on suure väejuhi vääriline!» vastas Enomaios. Ja kui Spartacus oli 
Artorixi minema saatnud, viis Enomaios traaklase oma telki, kus asetas ta lauda ühes oma 
kontubermnaalidega. Puudus ainult Eutybis; tal oli liiga palju põhjusi kõrvale hoiduda kohtumi- 
sest Spartacusega ja mitte tema silme alla ilmuda. 

Sõbralikus vestluses peekri mõrkja, kuid õilsa truen-tumi veini juures möödus kiiresti mitu 
tundi ja juba oli kaugelt üle esimese tõrviku tunni, kui Spartacus germaanlase telgist väljus. 

Vaevalt oli Enomaios üksi jäänud, kui Eutybis kahvatuna, punased juuksed õlgadel lahti, 
ilmus erilisest toakesest, mis oli korraldatud tema jaoks germaanlaste ulama telgis. Käed 
rinnal vaheliti, jäi ta Enomaiose ette seisma. 

«Tähendab?» küsis Eutybis. «Tähendab, Spartacus viib sind jälle sinna, kuhu ta heaks 
arvab, nagu ta viib oma hobust, ja hakkab edaspidi kasutama sinu jõudu ja vaprust enda 
ülendamiseks?» 

«Oo! Jälle?...» ütles germaanlane tumeda ja ähvardava häälega, heites neiule metsiku pilgu. 
«Millal sa ometi lõpetad oma alatu laimu? Millal sa jätad oma mürgi valamise minu verre? Sa 
oled õelam kui Fenrirhunt, kolm korda neetud naine!» 

«Hea! Kõigi Olümpose jumalate nimel... Sa vihastad minu peale sellepärast, et sa oled 
toores metslane ja rumal loom. Ja paras mulle rumalale ja kõlvatule naisele, kes armastab 
sind, ehkki peaks põlgama. Paras! Väga hea!» 

«Kas siis sinul selleks, et armastada mind, on vaja, et ma vihkaksin Spartacust, nii õilsat, 
ausat ja tarka?» 

«Ka mind, õnnetut lollikest, viisid eksiteele tema näilised voorused ja ma uskusin, et ta pole 
inimene, vaid pooljumal. Aga mul tuli tahtmatult veenduda selles, et Spartacus on valelik, et 


ta on alatu teeskleja igas oma teos, igas sõnas ja et ainult üks tuli põleb tema rinnas — 
auahnuse tuli. Siis ma veendusingi selles, et sa oled rumalam kui oinas...» 

«Eutybis!» ütles raevust värisev Enomaios häälega, mis sarnanes pooleldi kägistatud lõvi 
möirgega. 

«Ma ei karda sinu ähvardusi!» ütles kreeklanna põlglikult. «Parem oleks olnud, kui ma 
poleks uskunud sinu armusõnu — ma oleksin võinud vihata sind niisama tugevasti, kui nüüd 
põlgan.» 

«Eutybis!» karjus Enomaios tumeda, võimsa häälega, mis sarnanes kõueraksatusega, ja 
tõusis raevusena kohalt, rusikad ähvardavalt püsti. 

«Noh! Julgemini!» ütles neiu kõrgi, väljakutsuva tooniga, gladiaatorile lähemale astudes. 
«Noh, edasi, vapper mees, löö, kägista oma koletute metsloomakäppadega vaene tütarlaps!... 
See toob sulle rohkem kuulsust kui sinu võistlejate tapmine tsirkuses!... Noh, julgemini!...» 

Eutybise nende sõnade juures tormas Enomaios metsikus vihahoos tema juurde. Toibudes 
tõstis ta üles käed, millega oli juba haaramas neiut, ja ütles vihast lämbudes: 

«Mine siit ära... mine ära oma jumalate nimel... kuni ma pole kaotanud oma viimast 
mõistuseraasu.» 

«Ja see on kõik, mis sa võid ütelda?... Ja see on kõik, mis sa võid vastata naisele, kes 
armastab sind, ainukesele inimesele maa peal, kes sind armastab?... Sellega tasud sa minu 
armastuse eest sinu vastu? See on tänu mulle hellituse ja hoole eest, millega ma sind 
ümbritsen? See on tasu selle eest, et ma mõtlen ainult sinule, sinu kuulsusele, sinu heale 
nimele? Hea küll... Olgu nii... Seda oli oodata... Tee pärast seda veel head! Hoolitse teise õnne 
eest! Oh ma õnnetu lollpea!... Aga oli mul tarvis mõtelda sinule?... Oli mul tarvis tõmmata 
enda peale sinu metsikut viha, et päästa sind alatuist intriigidest, mida sinu vastu 
sepitsetakse?!» 

Ja pärast väga lühikest pausi lisas ta juurde häälega, mis muutus vähehaaval ikka 
värisevamaks: 

«Ma oleksin pidanud laskma sind maha sõtkuda... laskma sind hukkuda... Ah, kui ma 
oleksin suutnud!... Vähemalt poleks mul tulnud täna üle elada seda valu, hoopis raskemat kui 
surm... Taluda sinult teotusi ja sõimu ... inimeselt, keda ma nii väga armastasin... Ah, see on 
liig!...» 

Nende sõnadega puhkes ta lohutamatult nutma. 

Sellest oli küllalt, et ajada segadusse vaene Enomaios, kelle raev vähehaaval loovutas koha 
kahtlusele ja ebakindlusele, seejärel aga haletsusele, õrnusele, armastusele. Kui Eutybis käsi 
näo ees hoides ukse poole suundus, jooksis Enomaios talle ukse juurde ette ja ütles meelitleva 
häälega: 

«Anna mulle andeks ... Eutybis ... Ma ei tea, mis ma pean ütlema... mis ma pean tegema ... 
Ära lahku minust niiviisi, palun sind!» 

«Mine eemale, Ateena kaitsejumalate nimel!» ütles kurtisaan, uhkelt nägu tõstes ja vihaste 
silmadega Eno-maiost vaadates. «Mine eemale... Jäta mind rahule ja lase mul mujal üle elada 
oma häbi, oma valu ja õrnad mälestused purunenud armastusest...» 

«Oo, mitte iial... mitte tial!... Ma ei luba, et sa lahkuksid ... Ma ei luba sul niiviisi 
lahkuda...» ütles ger-maanlane, haarates neiu käest kinni ja leebe vägivallaga tõmmates teda 
telgi sügavusse. «Kuula mind ära... Anna mulle andeks, Eutybis! Kuula mind ära, palun sind.» 

«Kuulata veel sõimu, veel teotusi? Jäta mind, lase mul minna, Enomaios, et ma võiksin 
pääseda kõige raskemast kurvastusest — näha, kuidas sa uuesti mu kallale tormad.» 

«Ei... ei... Eutybis... ära arva, et ma selleks suuteline olen. Ära tee mind hulluks! Kuula 
mind ära, või ma lõikan endal kõri läbi siin, sinu juuresolekul.» 

Ja nende sõnadega tõmbas ta välja pistoda, mis rippus tal vöö küljes. 


«Ah ei!... Ei!... Jupiteri välkude nimel!» hüüdis kurtisaan ehmatust teeseldes ja oma väikesi 
käekesi hiiglase poole sirutades. 

Ja ta lisas juurde veel nõrgema ning kurvema häälega: 

«Sinu elu on mulle liiga kallis ... liiga hinnaline... Oo, minu jumaldatav Enomaios... 00, 
minu arm!» 

«Oo, minu Eutybis,» ütles gladiaator õrnalt ja heldinult, 

«anna mulle minu rumal viha andeks... anna andeks... anna andeks ...» 

«Oo, kuldne süda, 00, üllas hing,» lausus neiu malbel häälel; kogu tema nägu lõi naeratuses 
särama ja ta põimis käed tema jalge ees lebava hiiglase kaela ümber. «Ka mina pean paluma 
sinult andestust viha pärast, millega ma sulle kallale tormasin ja sinu pööraseks tegin.» 

Hetke pärast lisas ta rauge häälega: 

«Ma armastan sind liiga... Ma ei suudaks elada ilma sinuta!... Andestagem teineteisele ja 
unustagen...» 

«Oo, mu he*a... 00, suuremeelne Eutybis!...» 

Äkki libises neiu Enomaiose käte vahelt välja ja küsis meelitlevalt: 

«Kas sa usud, et ma sind armastan?» 

«Oo, ma usun seda, nagu usun Odini kõikvõimsasse jõusse.» 

«Niisugusel juhul, Diana kuldsete noolte nimel, kas sa tõesti võisid ühekski silmapilguks 
mõtelda, et ma ei soovi sulle head?» 

«Ma pole selles ju iialgi kahelnud!» 

«Aga kui sa ei kahtle, miks heidad sa siis minu nõuanded kõrvale, miks usud sa truudusetut 
sõpra, kes reedab sind, mitte aga naist, kes armastab sind enam kui iseennast ja soovib näha 
sind suure ja õnnelikuna?» 

Enomaios ohkas, ei vastanud midagi, tõusis ja hakkas telgis edasi-tagasi käima. 

Nii möödus paar minutit, ilma et kumbki oleks sõnagi lausunud. 

«Võib-olla hoiatan ma teda mõne isikliku kasu pärast? Võib-olla juhib mind omakasupüüd, 
kui ma hoiatan teda pimeda usalduse eest, mis on omane tema avalale iseloomule, näitan talle 
võrke, millesse kõige mustem reetmine kavatseb mässida teda ja õnnetuid gladiaatoreid?» 

«Kes on sulle seda kordki öelnud, kes on seda mõtelnud?» küsis Enomaios neiu ette seisma 
jäädes. 

«Sina!» hüüdis kurtisaan rangel häälel. «Sina!» 

«Mina?» küsis Enomaios imestunult. 

«Jah, sina! Sest õieti on ju üks kahest — kas usud sa, et ma armastan sind ja soovin sulle 
head — niisugusel juhul pead sa uskuma, et Spartacus teid ära annab ja reedab. Kui sa aga 
usud, et Spartacus on aus ja vooruslik inimene, siis pead sa arvama, et mina olen teeskleja ja 
reedan sind.» 

«Aga ei, ei!» hüüdis peaaegu nutuse häälega vaene germaanlane, kes polnud kuigi tugev 
loogikas ega suutnud kuidagi pääseda nende väidete halastamatu veenvuse eest. «Anna mulle 
andeks, Eutybis; minu jumalus, ma ei arva sugugi, et sina võiksid või tahaksid reeta mind. Sa 
oled andnud mulle nii palju tõendeid oma armastuse kohta... aga... andesta mulle ... ma ei 
suuda mõista, milleks hakkaks Spartacus meid reetma.» 

«Milleks?... Milleks?...» ütles Eutybis. «Ütle mulle, kergeusklik inimene, kas ei rääkinud 
Spartacus ise pärast lahingut Fundi all, et konsul Varro Lucullus tuli tema juurde pakkuma 
talle kõrgeid kohti Hispaania armees või prefektuuri Aafrikas, kui ta nõustub teist lahkuma?» 

«Jah, aga sa tead ju, kuidas Spartacus konsulile vastas ...» 

«Aga kas sina, õnnetu lollpea, tead, miks ta nii vastas? Sellepärast, et temale pakuti liiga 
vähe nende teenete eest, mida temalt nõuti.» 

Enomaios hakkas longuspäi uuesti vaikides mööda telki käima. 


«Nüüd uuendati pakkumised, suurendati nad kahe-, kolmekordseks, ja ta ei lausunud teile 
sellest midagi.» 

«Kust sa seda tead?» küsis Enomaios Eutybise ette seisma jäädes. 

«Aga Rutilius, kes läks Rooma pakkuma Catilinale gladiaatorite sõjaväe juhtimist... Kas sa 
tõesti usud, et ta sõitis ainult selleks?» 

«Aga kui...» 

«Teie võite uskuda kavalat, salakavalaimat inimest... Aga mitte mina, kes ma väga hästi 
mõistsin, et saadik läks Rooma selleks, et jätkata läbirääkimisi, mis olid alustatud isiklikult 
konsuli endaga.» 

Enomaios hakkas jälle mööda telki kõndima. 

«Ja kui see poleks nii, milleks oli siis vaja saata Rutilius, just Rutilius, latiin ja vabana 
sündinu?» 

Enomaios ei vastanud midagi. 

«Ja miks saatis Spartacus pärast Rutiliuse saladuslikku surma, ilma et oleks teile, 
samasuguseile juhtidele nagu tema ise, sõnagi lausunud, Rooma oma ustava Artorixi, 
riietatuna veiderdajaks? Miks just Artorixi, oma õe Mirza armukese? Miks mitte kedagi 
teist?... Ja miks soovis ta, kui Artorix Roomast tagasi tuli, et teie iga hinna eest teeksite otsuse 
lahkuda Itaaliast?» 

Enomaios peatus. 

«Kas see kõik oli loomulik, loogiline, õige ja aus?...» ütles Eutybis pärast pausi. «Kuidas?... 
Rooma, kelle jõud on täiesti kurnatud, kes ei suuda leida enam leegione selleks, et panna 
vastu Sertoriusele Hispaanias, Mithridatesele Aasias, ja sellel Rooma jaoks hirmsal sil- 
mapilgul ei tungi meie, kellel on seitsekümmend tuhat hästi väljaõpetatud, suurepäraselt 
relvastatud sõdurit, mitte vaenlase linna peale, vaid põgeneme tema eest?... On see loogiline?» 

Enomaios seisis liikumatult ja ainult raputas aeg-ajalt pikkamisi pead. 

«Lentulus, Gellius, kaks armeed... See on Spartacuse poolt väljamõeldud lora, selleks et 
õigustada seda häbistavat ja arusaamatut põgenemist, et varjata petetud inimeste silmade eest 
hirmsat ja liiga silmanähtavat reetmist ... Gellius ... Lentulus... ja nende armeed!» jätkas neiu 
nagu endamisi arutamist. «Miks läks ta isiklikult tuhande ratsanikuga luurele, et teha kindlaks 
Lentu-luse oletatava sõjaväe liikumist, ja miks saatis ta jälgima Gelliuse kujuteldavat 
sõjaväge jälle Artorixi? Miks alati see tema Artorix? ... Miks ei saatnud ta kedagi teie hulgast? 
AE 

«Sul on õigus ... kahjuks ... on sul õigus...» sosistas Enomaios vaevalt kuuldavalt. 

«Oo, kõikide taevasfääride jumalate nimel!» hüüdis Eutybis hirmsa energiaga. «Ärka ometi 
viimaks saatuslikust unest, millesse sind suigutab reetja! Ja kui sa soovid teada, mis võis 
tõugata äraandmisele selle inimese, siis tuleta meelde, et ta armastab meeletult rooma pat- 
riitslarmat Valeria Messalat, Sulla leske. Tema pärast, oma armastuse pärast reedab ta teid 
kõiki Rooma senatile, kes tänuks annab talle abikaasaks armastatud naise ja ühes temaga 
villad, rikkuse, auavaldused ja suuruse ...» 

«Tõsi!... Tõsi!...» hüüdis Enomaios, kes oli nüüd juba lõplikult veendunud selle saatusliku 
süüdistavate asjaolude kuhjumise mõjul, mis ilmselt tõendasid traaklase reetmist. «Spartacuse 
äraandmine on silmanähtav!...» 

Eutybis, kelle silmis lõi välkuma julm rõõm, astus ger-maanlasele veel lähemale ja hüüdis 
kiiresti, tungivalt, hingeldades: 

«Ruttu siis! Mida sa veel ootad? ... Kas sa tahad, et 

sind ühes sinu ustavate germaanlastega meelitataks kuhugi mäekitsusse, kus te tahes- 
tahtmatult peate häbistavalt relvad maha panema, kuna teil puudub võimalus võidelda? Kas sa 
tahad, et teid löödaks risti või antaks metsloomade roaks tsirkuse areenil?» 


«Ei!... Ei!... Kõigi Thori välkude nimel!» karjus ger-maanlane tulivihaselt, haaras ühes telgi 
nurgas virna pandud hiiglasuured raudruded ja hakkas neid endale ümber panema. Kiivrit 
pähe seades ja mõõka vööle kinnitades karjus ta: 

«Ei! Ma ei luba tal mind reeta!... Oma leegionidega... praegu... otsekohe lahkun ma 
laagrist...» 

«Ja homme järgnevad sulle kõik teised. Sinuga lähevad gallialased, illüürlased ja samniidid, 
temaga aga jäävad ainult traaklased ja kreeklased. Sina saad kõrgeimaks juhiks ja sina, sina 
üksi võidad Rooma ründamise ja vallutamise kuulsuse... Mine... mine ... korralda, et sinu 
mehed end käratult valmis seaksid... meie asume teele juba täna öösel... kuula naise 
nõuandeid, kes armastab sind... kes tahaks näha sind suurimana ja kuulsaimana kõigist 
inimestest!» 

Mõni minut hiljem puhusid germaani leegionide buktsiinid ehasignaali, ja vähem kui tunni 
ajaga panid kümme tuhat Enomaiose sõdurit telgid kokku ja asusid lahingurivisse, et laagrist 
lahkuda. 

Nendest leegionidest hõivatud laagriosa asetses parempoolse peavärava läheduses. 
Enomaios ütles parooli selle värava kaitsesalka juhtivale dekaanile ja viis oma leegionid 
käratult välja. Germaanlaste signaal äratas ka nende naabrid gallialased: mõned neist arvasid, 
et kogu sõjavägi peab välja astuma, teised, et vaenlane on lähenenud gladiaatorite laagrile. 
Kõik hüppasid kiiresti üles, relvastusid, väljusid telkidest ja ilma kellegi käsku ootamata 
käskisid pasunameestel buktsiinid võtta ning ehasignaali puhuda. Varsti oli kogu gladiaatorite 
laager jalul ja kõik leegionid haarasid relvad. Algas segadus, mis tekib alati isegi kõige 
distsiplineeritumas sõjaväes vaenlase ootamatu ilmumise korral. 

Esimeste hulgas kargas asemelt üles Spartacus, sööstis telgi väljapääsu juurde ja küsis 
pretooriumil valvel ole-vailt sõdureilt, mis on juhtunud. 

«Nähtavasti läheneb vaenlane,» vastati talle. 

«Aga kuidas?... Kustkohast? Missugune vaenlane?» küsis ta, sellest vastusest veel enam 
hämmastudes. 

Ruttu relvastunud, väljus Spartacus ja läks laagri tsentrumi poole. 

Seal sai ta teada, et Enomaios oma leegionidega lahkub laagrist parempoolse peavärava 
kaudu ja et ülejäänud leegionid valmistuvad Enomaiosele järgnema, arvates, et väljaastumise 
käsk tuleb Spartacuselt. 

«Ah!... Mis see siis on? ... Kas tema tõesti? ...» hüüdis traaklane, endale käega otsaette 
lüües. «Aga ei! See on võimatu!» Ja siin-seal leegitsevate tõrvikute valgusel tõttas ta värava 
poole. 

Kui ta sinna jõudis, oli juba teine germaani leegion laagrist väljumas. Küünarnukkidega 
teed tehes jõudis Spartacus viimaseist ridadest ette. Ta väljus väravast, jooksis kiiresti neli- 
viissada sammu edasi ja jõudis sinna, kus Enomaios, ratsa hobuse seljas, ümbritsetud oma 
kon-tubemnaalidest, ootas, kuni möödub tema teine leegion. 

Keegi mees, samuti täies relvastuses, möödus Spartacusest. See oli Crixus. Jooksnud 
Enomaiose juurde, karjus ta jooksust hingeldades: 

«Enomaios, mis sa teed? ... Mis on juhtunud? Miks ajasid sa terve laagri jalule? ... Kuhu sa 
lähed?» 

«Kaugemale äraandja laagrist,» vastas germaanlane rahulikult kõuehäälega. «Ja sina, kui sa 
ei taha olla pettuse ohvriks, kui sa ei taha, et sind ühes sinu leegionidega alatult vaenlasele 
reedetaks, tule samuti minuga. Me läheme koos Rooma peale.» 

Sel silmapilgul astus Spartacus raskelt hingates nende juurde ja küsis: 

«Missugusest äraandjast sa kõneled, Enomaios? Kellele sa vihjad?» 


«Sinust ma kõnelen ja sind mõtlen. Ma sõdin Rooma vastu ja lähen Rooma peale, ma ei 
soovi minna Alpidesse, et sattuda mäekitsustes — «õnnetu juhuse tõttu» vaenlase küüniste 
vahele!» 

«Ülihea kõikvõimsa Jupiteri nimel!» hüüdis Spartacus vihast meeletuna. «Kui sa naljatad, 
siis pean sulle ütlema, et see on kõige halvem nali, mida üldse võib kujutleda...» 

«Ma ei naljata, Frija nimel... ma ei naljata, ma kõnelen nii tõsiselt kui vähegi võimalik ja 
olen täie, mõistuse juures!» 

«Sa pead mind äraandjaks?» küsis. Spartacus meelepahast lämbudes. 

«Mitte ainult pean, vaid olen selles kindel ja avaldan seda kõigi kuuldes.» 

«Sa valetad, nurjatu joomar!» kisendas Spartacus, tõmbas tupest mõõga ja tormas 
Enomaiose poole. 

See paljastas mõõga ja ajas hobust Spartacuse peale. 

Kuid Crixus haaras tema hobusel päitseist kinni ja sundis seda taganema, hüüdes: 

«Enomaios!... Kui sa pole hulluks läinud, nagu seda tõendavad sinu teod, siis kinnitan ma, 
et sa oled Rooma kullaga ja ässitustega äraostetud reetur, ja...» 

«Mis sa kõneled, Crixus?» ütles germaanlane raevust värisedes. 

«Belenuse kiirte vägevuse nimel,» hüüdis gallialane suures erutuses, «ainult üks Rooma 
konsuleist võiks, kui ta sinu asemel oleks, talitada nii, nagu talitad sina!» 

Vahepeal olid Spartacuse ümber asunud Artorix, Bortorix, Thessalönios ja teised 
kakskümmend kõrgemat juhti, kuid Spartacus sai oma vihahoost jagu, pani rahulikult mõõga 
tuppe ja ütles: 

«Et sinu suu kaudu räägib üks erinnüstest, selles ma ei kahtle: sina, Enomaios, minu 
seltsimees ohtlikul teekonnal Roomast Capuasse, kõigis hirmsais muredes ja rõõmurohkeis 
sündmustes meie ülestõusu algusest saadik, sina ei võiks kõnelda nii, nagu kõnelesid praegu. 
Ma ei tea... ei mõista... kuid arvatavasti oleme sina ja mina alatu, hirmsa Roomast tuleva 
intriigi ohvrid, mis on minule arusaamatul teel tunginud meie laagrisse. Aga asi pole praegu 
selles: kui keegi teine, mitte sina, keda ma olen alati armastanud nagu venda, oleks lausunud 
sõnad, mis sina praegu ütlesid, siis oleks ta nüüd surnud... Mine ära... Jäta maha oma vendade 
üritus ja oma lipud... Ma vannun siin sinu leegionide ja sinu vendade ees oma isa põrmu, oma 
ema mälestuse, oma õe elu, kõigi taeva ja põrgu jumalate nimel, et ma pole määrinud end 
mingisuguste nurjatustega, millest sa kõneled. Ja kui ma kas või üheks silmapilguks olen 
murdnud vandeid, mis ma olen andnud oma õÕnnetuskaas-lastele, siis tabagu mind oma 
piksenoolega ja tuhastagu Jupiter ja kandugu minu nimi kõige kaugemate järelpõlvedeni 
reeturi kustumatu häbimärgiga.» 

See Spartacuse poolt kindla ja pühaliku häälega lausutud vanne jättis ülitugeva mulje neile, 
kes seda kuulsid. Nähtavasti kõigutas see isegi Enomaiose metsikut kangekaelsust, kuid äkki 
kostis parempoolse peavärava läheduses kolmanda leegioni (esimese gallia leegioni) 
buktsünide heli ja köitis kõigi kohalviibijate tähelepanu. 

«Põrgu jumalate nimel!» hüüdis Spartacus, kelle kahvatu nägu muutus surnunäo taoliseks. 
«Tähendab ka gallialased lahkuvad?» 

Kõik jooksid valli värava juurde. 

Siis haaras Eutybis, kes seni oli olnud oma väikesel ilusal hobusel Enomaiose kõrval, tema 
hobuse suitseist kinni ja tõmbas selle enda järel teele, mida mööda olid juba eemaldunud 
mõlemad germaani leegionid. Germaanlasele ja kreeklannale järgnesid ka teised Enomaiose 
käskjalad. 

Sel ajal kui Crixus ja Spartacus ruttasid tagasi laagri värava juurde, sõitsid sealt välja 
kolmkümmend germaani ratsavibukütti, kes olid kauemaks laagrisse jäänud. Neile 
vastutulevat Spartacust ja Crixust nähes hakkasid nad hüüdma: 


«Näe, kus Spartacus!» 

«Näe, kus äraandja!» 

«Surm talle!» 

Nad haarasid vibud ja sihtisid mõlemat juhti, sellal kui nende dekaan hüüdis: 

«Sinule, Spartacus, sinule, Crixus, äraandjad!» 

Ja vilinal lendasid kolmkümmend noolt vibudest Spartacuse ja Crixuse poole. 

Mõlemad jõudsid hädavaevalt katta näod kilpidega, millesse tungis rohkesti nooli. Crixus 
astus Spartacuse ette, et varjata teda oma kehaga, ja hüüdis talle: 

«Armastuse nimel meie ürituse vastu, hüppa üle kraavi!» 

Ühe hüppega ületas Spartacus piki teeäärt kulgeva kraavi ja maabus aasal, temale järgnes 
Crixus. Ainult niiviisi pääsesid nad kallaletungist desertööride poolt, kes Spartacusele ja 
Crixusele tähelepanu pööramata jätkasid teed germaani leegionide poole. 

«Neetud desertöörid!» hüüdis Crixus. 

«Raiugu konsul Gellius teid tükkideks!» lisas vihahoos juurde Spartacus. 

Laagri väravasse jõudes nägid nad, et Artorix ja Bortorix 

suure vaevaga, paludes ja vandudes hoidsid tagasi kolmanda leegioni sõdureid, kes tahtsid 
laagrist väljuda ja germaani leegionidele järgneda. 

Nad pidas kuini Crixus, kes hakkas valjusti ähvardama ja sõimama neid emakeeles, 
nimetades neid alatuks rämpsuks, röövlite jõuguks ja reeturite karjaks. Tal läks varsti korda 
rahustada kõige kangekaelsemaidki, ja kui ta lõpetas oma kõne vandega, et niipea kui saabub 
päev, otsib ta üles ja laseb risti lüüa selle häbistava mässu äraostetud ässitajad, siis läksid 
gallialased viivitamatult tasa ja kuulekalt nagu tallekesed oma laagrisse tagasi. 

Oma kõnet lõpetades kahvatas Crixus äkki ja tema hääl, algul tugev ja kõlav, muutus 
nõrgaks ning kähisevaks. Vaevalt olid esimesed mässulise leegioni read teinud ümberpöörde, 
kui ta taaruma hakkas ja kõrvalseisva Spartacuse kätele langes. 

«Oo, jumalate nimel!» hüüdis traaklane kurvalt. «Vististi said sa haavata, kui sa mind 
noolte eest varjasid.» 

Tõepoolest, üks nool oli sattunud Crixusele reide ja teine oli läbistanud rõngasrüü ning 
tunginud viienda ja kuuenda roide vahele. 

Ta kanti telki ja tema haavad seoti hoolikalt. Kogu öö valvas tema juures Spartacus, 
süvenenud kurbadesse mõtetesse. Äärmise pahameelega mõtles ta Enomaiosele ja tema 
seletamatule deserteerimisele ning kurvastas nende kümne tuhande germaanlase pärast, kes 
olid läinud vastu suurtele ohtudele. 

Järgmise päeva koidu ajal käskis Spartacus oma leegionidel laagrist lahkuda ja suundus 
Camerinumi. Sinna jõudis ta, nagu oli arvanudki, hilja öösi, konsul Lentulus aga üks päev 
pärast teda. 

Konsulile, kes polnud eriti vilunud sõjaasjanduses, patriitsile, kes oli täielikult läbi imbunud 
latiini kõrkusest, näis uskumatu, et neli Rooma leegioni, kuhu kuulus kakskümmend neli tuhat 
meest ja mis olid tugevdatud kaheteistkümne tuhande abisõduriga, ei lööks puruks karja, mis 
koosnes seitsmekümnest tuhandest halvasti relvastatud, ilma auta, ilma usuta, ilma 
distsipliinita gladiaatorist. 

Asunud niisiis soodsale positsioonile ja pidanud sõjavägedele kõne täis uhkeid ning 
hooplevaid sõnu, mis olid suutelised süütama leegionäride südameid, alustas ta järg- 

misel päeval gladiaatoritega lahingut. Targa ettenägelikkusega oskas Spartacus kasutada 
oma sõjaväe arvulist ülekaalu ja vähem kui kolme tunniga piiras konsuli peaaegu täielikult 


ümber. Hoolimata sellest, et Rooma leegionid võitlesid väga vapralt, olid nad sunnitud 
taganema, et mitte lasta gladiaatoretd endale selja tagant kallale tungida. 

Spartacus kasutas osavasti seda vaenlase segadust. 

Ilmudes kord siin, kord seal keset lahingut, tõstis ta oma erakordse vaprusega gladiaatorite 
julgust niivõrd, et need tormasid hoogsalt roomlaste peale, murdsid nende ridadest läbi Ja 
purustasid nad, vallutades laagri ja voori. 

Spartacus ei saanud tuda täit rõõmu selle nii hiilgava võidu puhul, mis oli seda uhkem, et ta 
li saavutatud konsuli üle, sest teda erutas mõte Gelliusest, teisest konsulist, kes võis vahepeal 
Enomaiosele kallale tungida ja tema sõjaväe hävitada. 

Seepärast käskis ta järgmisel päeval pärast lahingut telgid kokku panna ja pöördus tagasi, 
olles enne nagu tavaliselt saatnud ette rohkearvulise ratsaväe, et see hangiks talle teateid 
vaenlase kohta. 

Järgmise päeva õhtul ilmus Spatacuse juurde Mamilius, kogu ratsaväe ülem, teatega, 
et Enomaios on asunud laagrisse mägede läheduses Nursia juures, Gellius aga teada saades et 
glaatorite sõjaväest on eraldunud kümne tuhande mehe suurune germaanlaste väeosa, on 
kiiresti selle vastu teele asunud, et seda hävitada. 

Andnud oma leegionidele ainult kuus tundi puhkust, suundus Spartacus üle kiviste 
Apenniinide kaledate kaljude Nursia poole. 

Vahepeal oli konsul Gellius Publicola kahekümne kaheksa tuhande sõduriga sinna jõudnud 
ja kiiresti rünnanud Enomaiost, kes oligi mõtlematult ebavõrdse lahingu vastu võtnud. 

Julm ja verine oli taplus. Kahe tunni jooksul jäi ta tulemusteta, sest mõlemad pooled 
võitlesid võrdse ägedusega ja ühesuguse vaprusega. Kuid varstl haaras Gellius leegionid 
ümber. 

Germaanlased osutusid lõplikult surmarõngasse suletuks, Nähes igasuguse pääsemiskatse 
kasutust, otsustasid nad surra vaprate surma, ja võidelnud vihaselt veel üle 

kahe tunni, langesid kõik, seejärel kui olid tekitanud roomlastele tohutuid kaotusi. 

Viimaste hulgas langes Enomaios. Omaenda käega tappis ta ühe sõjatribuuni, ühe 
tsentuurio ja väga palju leegionäre. Üleni kaetud haavadega ja tabatud korraga mitmest 
mõõgahoobist selga, langes ta metsiku oigega Eutybise kõrvale, kes oli kukkunud enne teda. 

Aga vaevalt oli see lahing lõppenud, kui buktsiinide kähe hääl, mis tähendas 
rünnakusignaali, teatas võitjaile uue vaenlase lähenemisest. 

See oli Spartacus, kes oli nüüdsama jõudnud lahingu-kohale. Sellest hoolimata et tema 
leegionid olid raskest rännakust väsinud, rivistas ta nad lahingukorda ja ridu läbi käies kutsus 
üles kätte maksma rõhutud vendade tapmise eest. 

Konsul Gellius tegi kõik võimalikud jõupingutused, et oma leegionid ümber rivistada. 

Algas veel ägedam lahing kui esimene. 

Sel ajal oigas surev Enomaios raskelt, lausudes aegajalt Eutybise nime. 

Et uus lahing oli tõmmanud roomlased teisele poole, siis oli germaanlaste taplusväli maha 
jäetud ja keset seda määratu suurt laipade välja kostis ainult nõrku oigeid ning valulist 
hädakisa, mida tõid kuuldavale haavatud ja surijad. 

Verd voolas ojadena haavadest, millega oli kaetud Enomaiose hiiglaslik keha, kuid tema 
süda polnud veel lakanud tuksumast. Sel ajal kui ta oma surmaeelses korinas hüüdis 
armastatud neiu nime, tõusis viimane kohalt, kuhu ta oli kukkunud. Ta tõmbas tema kõrval 
tapetud kontubernaali tuunika küljest riideriba ja sidus kinni oma vasaku käe, mis oli üsna 
tõsiselt haavatud ja veritses. Gellius oli rünnanud ootamatult. Eutybis polnud mahti saanud 
deserteerida roomlaste juurde või lahingukohalt lahkuda ja oli olnud sunnitud lahingust osa 
võtma. Kohe esimese haava juures otsustas ta, et kõige hädaohutum on laipade hulka maha 
langeda ja surnut teeselda. 


«Oo, Eutybis... Oo mu jumaldatav...» sosistas vaevalt kuuldavalt germaanlane, kelle 
kahvatunud nägu looritas surma vari. «Sa oled elus?... Elus?!! Oo, ma suren nüüd... 
rõõmuga... Ah, Eutybis!... Ma tahan juua... Anna mulle lonks vett... ja oma viimne suudlus ...» 

Kahvatu Eutybis, kelle nägu oli moonutatud julmast rõõmust, ei vaadanudki surija poole. 
Alles siis, kui ta oli küllalt nautinud verise taplusvälja pilti, pööras ta pea sinnapoole, kus 
lamas Enomaios. 

Läbi tema silmi tumestava udu nägi Enomaios neiut üleni verisena ja pidas teda surijaks, 
kuid tema silmade vihane läige sel ajal kui ta eemaldus, tallates ja tõugates jalgadega laipu, 
mis virnades maas lamasid, veensid teda selles, et neiu oli ainult haavatud ja arvatavasti 
kergelt. Hirmus kahtlustus läbis tema aju. Kuid ta tõrjus selle sünge mõtte kohe endast eemale 
ja ütles nõrkeva häälega: 

«Oh, Eutybis ... üks suudlus... anna mulle... Oh, Eutybis...» 

«Ma ruttan!» vastas kreeklanna, surijast möödudes ja temale ükskõikset pilku heites. 

«Aa!... Tuhastagu sind... Thori... välk!» hüüdis Enomaios viimset jõudu pingutades. 
«Nüüd... mõistan ma kõik... alatu kurtisaan!... Spartacus pole milleski süüdi... Sina oled õel 
koletis!... Ole neetud!... Nee...» Ilma viimast sõna lõpetamata langes ta surnult maha. 

Eutybis pöördus tema poole ja nähes, et ta on juba surnud, hüüdis needes: 

«Põrgusse!... Ja nagu ma sind nägin suremas meeleheites, nii lasku kõrged jumalad näha 
mul nurjatu Spartacuse viimset hingevaakumist!» 

Ja ta suundus sinnapoole, kust kostis uue lahingu kauge kära. 


XIX peatükk LAHING MUTINA JUURES. — MÄSSUD. — MARCUS 
CRASSUS TEGUTSEB 


Spartacuse ja Gelliuse vahel alanud lahingu tulemus ei võinud tekitada mingit kahtlust. 
Eutybis, kes endale laipade vahel teed otsides lahinguvälja poole liikus, nägi juba eemalt, kui 
nõrgalt roomlased gladiaatorileegionide võitmatule rünnakuhoole vastu panid; paremalt ja 
vasakult haarasid gladiaatorid ümber konsuliväe rinnet, et rünnata vaenlast tiibadelt. 

357 


Sel ajal kui julge naine lahingut vaatles, tormas temast mööda valge hobune helesinise 
sadulavaiba ja ilusate rakmetega; loom kihutas ülepeakaela, silmad pärani ja kõrvad kikkis, 
viskus hirmu pärast siia-sinna, hüpates üle tapetute ja komistades nendele. 

Eutybis tundis hobuse ära: see kuulus Uciliacusele, Enomaiose noorele kontubernaalile, kes 
oli langenud tema silme all esimeste hulgas hommikuses verises lahingus. Et üks Eutybise 
kolmest hobusest oli samuti valge, siis mõistis ta kohe, kui kasulik võib tema salakavalais 
plaanides olla see hobune. 

Ta jooksis sinnapoole, kus hobune rabeles, ja hakkas keelega ning sõrmedega laksutades 
teda kutsuma. 

Kuid üllas loom, selle asemel et sõna kuulda ja kurtisaani juurde tulla, jooksis hirmuga ikka 
kaugemale. Äkki komistas ta laipadele ja kukkus. Eutybis jooksis tema juurde ja haaras 
valjaist kinni. 

Kui loom oli jalule tõusnud, hakkas ta end Eutybise käest lahti kiskuma, aga neiu hoidis 
teda kõvasti, rahustades hellituste ja vaiksete sõnadega, ning erutatud hobune rahunes 
vähehaaval, laskis kreeklannal end silitada ning alistus talle täielikult. 

Vahepeal olid konsul Gelliuse purustatud sõjaväe read gladiaatorite järjest kasvavate 
vägede poolt igast küljest sissepiiratuina korratuses taganenud välja poole, kus nad hommikul 
olid hävitanud germaanlasi; vihaselt jälitasid neid Spartacuse sõdurid, kes hirmsa «barraga» ja 


metsiku kisaga tõmbusid ikka enam koomale roomlaste ümber, et hävitada nad ja tasuda 
kümne tuhande seltsimehe surma eest. 

Võitlejate valjud ja raevused hüüded kostsid järjest lähemalt. Eutybis, kes vaatles lahingut 
vihaste silmadega, hüüdis pool valjusti: 

«Ah!... Olümpose Jupiteri suuruse nimel!... See pole õiglane! Ma tegin nii palju selleks, et 
gladiaatorite laagrist ära tuua germaanlased, lootuses, et neile järgnevad gallialased, aga 
gallialased jäävad; uskusin, et need kümme tuhat hävitatakse Gelliuse poolt ja et mõlemad 
konsulid haaravad Spartacuse raudsesse rõngasse, aga tema ilmub kõigi oma jõududega, et 
purustada Gellius, ja teinud lõpu sellele, tormab ta Lentuluse peale, kui ta seda juba teinud 
pole!... Kas ta on tõesti võitmatu, oo Jupiter Tasuja? Kas ta on tõesti võitmatu? ...» 

Jälitatavad roomlased aga jõudsid veel vastupanu jätkates hommikusele taplusväljale ikka 
lähemale. Pahameelest ja vihast kahvatu, läks Eutybis, Uciliacuse valget hobust ratsmeist 
hoides, kohale, kus lamas Enomaiose elutu keha. Siin ta peatus, võttis tupest väikese terava 
mõõga ja pistis selle kiiresti kaks korda õnnetule hobusele rinda. Haavatud loom kargas 
läbitungiva valulise hirnumisega tagasi, tegi mõne hüppe, kukkus esimestele jalgadele ja 
lõppes varsti hirmsais krampides. 

Siis heitis kreeklanna hobuse kõrvale maha ja pistis ühe jala selle kaela alla nii, nagu 
oleksid ratsanik ja hobune kukkunud, esimene raskelt haavatuna, teine surnult. 

Lahingukära lähenes kohale, kus lamas Eutybis: gallialaste metsiku kisa ja latiinide 
haledate hüüete järgi veendus ta järjest enam, et roomlased on lõplikult kaotanud. 

Varsti hakkasid roomlased paaniliselt põgenema; gladiaatorid jälitasid neid raevuga, mis 
veelgi suurenes, kui nad nägid germaanlaste surnukehadega kaetud välja. Roomlased purustati 
täielikult: nad kaotasid tapetuina üle neljateistkümne tuhande mehe. Gelliuse armee oli hävi- 
tatud ja tema ise pääses haavatuna ainult tänu oma hobuse kiirusele. Roomlased jooksid laiali 
igasse külge, kaotanud voori ja lipud. 

Gladiaatorite leegionide rõõmu selle hiilgava võidu puhul tumestas kurbus germaanlaste 
huku üle. Spartacus keelas võidu pühitsemise ja isegi kuulutas selle päeva kogu sõjaväele 
leinapäevaks. 

Järgmisel hommikul pärast seda kahekordset lahingut asusid gladiaatorid oma langenud 
vendade surnukehade Põletamisele: süüdati hulk tuleriitu, millel sadade viisi põletati tapetud 
gladiaatorite kehi. 

Tuleriida ümber, mis oli määratud ainult Enomaiose keha põletamiseks, kogunesid vaikivad 
ja nukrad ülemad ning rivistusid nelinurka leegionid. 

Vapra germaanlase hiiglasekeha oli puhtaks pestud ja võitud salvide ning lõhnaainetega, 
mida Spartacuse nõudmisel olid saatnud lähema linna ehmunud elanikud; peenimast villasest 
riidest surirüüsse mässituna ja rohkete lilledega kaetuna asetati ta tuleriidale. Väga kahvatu 
Spartacus, sügav kurbus hinges, pidas kõne nutust katkeva häälega. Enomaiost ülistades 
meenutas ta tema vaprust, tema talitsematut julgust ja üliausat südant. Seejärel võttis 

ta tõrviku ja süütas esimesena tuleriida, mis varsti lõi leegitsema tuhande punaka 
tulekeelega. 

Enomaiose tuhk koguti tulekindlasse riidesse ja puistati väikesse pronksurni, mida 
Spartacus sellest päevast alates hoidis enda juures kui kõige kallimat reliikviat. 

Kümnest tuhandest germaanlasest, kes olid võidelnud ühes Enomaiosega, leiti ainult 
viiskümmend seitse lahinguväljalt haavatuina, ja nendest jäid ellu ainult üheksa. Ellujäänute 
hulgas oli Eutybis. Neiu vaprus äratas üldist imetlust. Šeda jagas ka Spartacus. Ise 
suuremeelne ja üllas, hindas ta suuremeelseid südameid ja üllaid tegusid; seepärast annetas ta 
kreeklannale ja andis talle ise üle leegionide kiiduavalduste saatel pärja — corona civica. 


Neiu võttis selle nii hinnalise austusmärgi suurima erutusega vastu. Tema nägu muutus 
surnukahvatuks ja kramplik värin läbis kogu ta keha. Gladiaatorid panid tema ärevuse 
tagasihoidlikkuse arvele, ehkki see oli arvatavasti ainult südametunnistuse piinade tagajärg. 

Ehk küll Eutybis polnud veel täielikult oma haavast paranenud — ta kandis alles kätt 
sidemes —, teatas ta oma soovist saada Crixuse kontubernaaliks. Spartacuse ja Crixuse ühisel 
nõusolekul lubatigi seda talle. 

Taastanud oma sõjaväe jõu, hakkas Spartacus kakskümmend viis päeva pärast lahingut 
Nursia all jälle Paduse jõe poole liikuma, et see ületada ja pääseda Galliasse. 

Kahe päeva pärast jõudis ta Ravennasse, kus asus laagrisse mõne müü kaugusel linnast, et 
moodustada siin kolm uut leegioni viieteistkümnest tuhandest orjast ja gladiaatorist, kes olid 
viimasel ajal tema juurde põgenenud. 

Nende uute leegionide ülemaiks määrati: vabana sündinud gladiaator Gaius Cannitius, 
gallialane Castus ja traaklane Idomaeus, kes oli paistnud silma oma erakordse vaprusega 
lahinguis Camerinuni ja Nursia all. 

Seitsmekümne viie tuhande mehe suuruse sõjaväega asus Spartacus rännakule Paduse 
suunas. 

Kui Gaius Cassius, kes oli olnud möödunud aastal konsul, praegu aga oli preetor Gallia 
Cisalpinas, sai teada konsulite Lentuluse ja Gelliuse lüüasaamisest ja Spartacuse ähvardavast 
lähenemisest, kogus ta kiiresti kahe-kümnetuhandelise sõjaväe. Selle sõjaväega ületas ta 

Paduse Placentia juures, et takistada gladiaatorite edasiliikumist. 

Vahepeal olid viimased kahe päevamarsiga jõudnud Bononia juurde ja asunud laagrisse 
linna läheduses — rünnata seda nad ei kavatsenud. Spartacus otsustas jääda siia niikauaks, 
kuni tema poolt väljasaadetud ratsaluurajad toovad talle täpseid andmeid vaenlase sõjaväe 
seisukorra ja tema juhtide kavatsuste kohta. 

Järgmise päeva koidikul, seni kui gladiaatorid laagris tavalist õppust tegid, läks Eutybis 
kõrgema juhi telki ja küsis Mirza järele. 

Viimane võttis ta lahkelt ja sõbralikult vastu, sest naisena imetles ta veel enam kui mehed 
Eutybise vaprust ja julgust. 

Kreeklanna ütles Mirzale, et ta on alati tundnud tema vastu kõige siiramat poolehoidu, ja et 
kuna terves sõjaväes ainult nemad kahekesi on naised, siis näib talle loomulik, et neid seoks 
kõige õrnem ja südamlikum sõprus. 

Rõõmuga, mis võrdus tema südame otsekohesusega, võttis Mirza Eutybise sõnad vastu ja 
pühalike vannete ning kuumade suudlustega sõlmisid nad liidu eluks ja surmaks. Kurtisaan 
otsis Mirza sõprust mingite uute intriigide sõlmimiseks. Lihtsameelne tüdruk aga ei aimanud 
midagi ja oli oma uuest sõbratarist täiesti võlutud. 

Jätnud Mirzaga hüvasti, suundus Eutybis sellesse laag-riossa, kus seisid gallialaste telgid. 

Tanumatel, mis eraldasid ühte telkide rida teisest, anti sõjaväelist õppust viiele tuhandele 
gallialasele, kellest hiljuti oli koostatud neljateistkümnes, senonite provintsis värvatud 
leegion. 

Iga uue sõduri vastas seisis puumõõgaga relvastatud veteran ja õpetas algajale lööke ning 
pareerimist kõigi vehklemiskunsti reeglite järgi. Lakkamatult kostis käsklusi: 

«Positsioonile!» 

«Kilp kõrgemale!» 

«Mõõgatera madalamale!» 

«Vaata mulle otse silma!» 

«Pea kõrgemale!» 

«Julgem ilme!» 

«Tõrju kilbiga tagasi löök pähe, löö mõõgaga!» «Rutemini, Taranise nimel... Ega sul 
kedervars käes ole, vaid mõõk!» 

«Samn ette!... Samm tagasi!... Kiiresti, väledamalt, Gaesuse nimel!» «Positsioonile!» 

«Tõrju tagasi mõõgalöök pähe!» 

«Hüpe paremale!» 

«Löö!» 

«Poolring mõõgaga vasakule!» 

«Positsioonile!» 

«Hüpe tagasi!» 

«Kähku!1 Edasi! ... Tungi mulle peale! .. . Edasi! ...» 

Viis tuhat julget ja sõjakat häält karjus üheaegselt sõjalisele käsklusele omase energilise 
intonatsiooniga. Kümme tuhat meest vehkis üheaegselt kahekümne tuhande käega. Kõik see 
andis gallialaste laagrile erakordselt elava ilme. 

Eutybis peatus, et vaadelda seda haruldast pilti. Äkki köitsid tema tähelepanu mõned 
hääled, mis kostsid kõrvalasetsevast telgist; viienda leegioni lipu järgi otsustades, mis oli 
asetatud siiasamasse, kuulus telk selle leegioni ülemale gallialasele Arviniusele. 

«Lõpuks,» hüüdis kähisev ja madal hääl, milles Eutybis ära tundis üheteistkümnenda 
leegioni ülema Orciluse hääle, kelle leegion koosnes numiidlastest ja aafriklastest, «lõpuks 
pole meie lambakari, et meid niiviisi kihutatakse!» 

«Aga ilma meieta,» hüüdis teine hääl, mille Eutybis samuti ära tundis — see kuulus vabana 
sündinud Gaius Cannitiusele, kolmeteistkümnenda leegioni ülemale, «mis oleks ta ilma 
meieta?» 

«Lihtne inimene ... isegi vähem kui inimene ... ta oleks põlatud, vilets gladiaator!» ütles 
vihaselt Bresovirus. 

«Mina oma aafriklastega Galliasse ei lähe, vannun jumal Baali nimel!... Vannun teile, et ei 
lähe!» ütles Orcilus. 

«Enomaiosel oli õigus!» hüüdis neljateistkümnenda leegioni ülem Castus — tema leegioni 
kuulusid need viis tuhat gallialast, kellele sel silmapilgul õpetati vehklemist. 

«Vaene Enomaios!... Spartacuse silmanähtava äraandmise ohver!» ütles samniit Onatius, 
Rutiliuse järglane kaheksanda leegioni komandöri kohal. 

«Ah, looduse kõikvõimsa jõu nimel!» hüüdis vihaselt ja võimsa häälega epeiroslane 
Thessalonios, seitsmenda leegioni ülem. «Spartacus on äraandja? ... Noh, see on liig!... See on 
liig!...» 

«Jah, tema ja ühes temaga Crixus ning Granicus müüvad meid Rooma senatile...» 

«Kõik teie, kes te tahate viia meid üle Alpide ja kaugemale Roomast, olete äraandjad!» 

«Rooma peale, Rooma peale tahame meie minna!...» 

«Mina usun Spartacust, kõige õilsamat ja ausamat inimest maailmas, mina usun Crixust ja 
Granicust, kes on tema järel kõige üllameelsemad meie laagris, ja mina oma leegioniga, kes 
mind usaldab, lähen nende järel, mitte aga teie järel.» 

«Ka mina,» ütles Bortorix. 

«Noh, mingegi siis nendega, meie aga oma seitsme leegioniga,» ütles rõhuga Gaius 
Cannitius, «läheme homme tagasi Ravenna juurde ja liigume Rooma peale!» 

«Jah! Ilma Spartacuseta saadate te suuri asju korda!» ütles Bortorix irooniaga. 

«Teid raiub tükkideks esimene preetor, kes teile vastu satub,» lisas juurde Thessalonios. 

«Ja need on inimesed, kes tahavad kätte võita vabadust!» hüüdis Gaius Cannitius. «Nad on 
saanud omataolise inimese orjaks.» 

«Kui teie mõistate vabaduse all korralagedust, segadust, anarhiat, siis niisugust vabadust me 
ei taha!» hüüdis Thessalonios. «Meie peame paremaks distsipliini ja korda ja hoiame selle 
poole, kes enam kui kahe sõja-aasta kestel on näidanud ennast targa ja vapra juhina.» 


Sel silmapilgul kutsus kähe pasunahääl kolmandat leegioni relvade juurde, katkestades 
niiviisi gladiaatorite vestluse ning äratades Eutybise vaimustusest, millega ta vaidlust kuulas. 

Varsti kordasid häiresignaali neljanda, seejärel viienda leegioni buktsiinid ja lõpuks kõik 
gladiaatorite laagri signaalipasunad. 

Sõdurid tormasid oma telkide juurde, panid raudriided ümber, kiivrid pähe, ja võtnud relvad 
kätte, rivistusid jagude, maniipulite ja kohortide kaupa. 

Uus signaal kolmandast leegionist, mida korrati teistes leegionides, puhus käsu telgid 
kokku panna. 

Kahe tunni pärast oli laager ära koristatud ja kõik leegionid olid end vaikides 
lahingurännakuks valmis seadnud. 

Kolmas signaal kutsus leegionide ülemad kokku kõrgema juhi juurde käskude järele. 

Kõik ülemad ruttasid hobustele kannuseid andes pretooriumile, kus Spartacus neile teatas, 
et preetor Gaius Cassius on teel, et neile kallale tungida, ja jõuab Mutinasse sama päeva õhtul. 
Peab viivitamatult liikuma hakkama, et rünnata teda juba homme, enne kui teised väesalgad 
temaga ühinevad ja tõkestavad neil soovitud ülemineku Padusest. 

Kui Spartacus oli oma kõne lõpetanud, tekkis üldine vaikus. 

Pärast lühikest kõhklust lausus Gaius Cannitius poolvaljusti, ise maha vaadates ja ilmselt 
piinlikkust tundes: 

«Me võitleme muidugi Cassiuse vastu, kuid üle Paduse me ei lähe.» 

«Kuidas?!» küsis Spartacus, nagu ei saaks ta aru. «Mis sa ütlesid?» 

«Ta ütles, et meie ei järgne sulle teisele poole Padust!» vastas numiidlane Orcilus, 
häbematult Spartacusele otsa vaadates. 

«Et seitse leegioni,» ütles Gaius Cannitius, «ei soovi tagasi minna oma maadesse, vaid 
tahavad minna Rooma peale.» 

«Oo!» hüüdis Spartacus vihaselt. «Jälle mäss... Kas teile ei jätku Enomaiose kurvast loost?» 

Ainult ebaselge urin kostis vastuseks tema sõnadele. 

«Kõigi jumalate nimel!» jätkas Spartacus ägedalt pärast lühikest pausi. «Te olete meeletud 
või äraandjad!» 

Mässulised ülemad vaikisid endiselt. Traaklane ütles pärast hetkelist vaikust: 

«Praegu on meie ees vaenlane, ja teie kõik alistute minule, kuni me Cassiuse purustame; 
seejärel korraldame nõupidamise ja otsustame, mis meile kõige parem on. Nüüd aga minge.» 
Ja käskiva käeliigutusega saatis ta ülemad minema. 

Sel ajal kui nad oma hobuste selga istusid, lisas ta mõjukal toonil juurde: 

«Et rännakul ja lahingus poleks vähimatki sõnakuulmatust! Kõrge Jupiteri nimel! Esimene, 
kes lubab endale mässulise sõna või liigutuse, langeb minu mõõga läbi, mis pole iial mööda 
löönud!» 

Ja uue Žestiga laskis Spartacus ülemad minema, kes tema üleolekule alistudes vaikides oma 
kohtadele läksid. 

Gladiaatorite armee hakkas liikuma Mutina poole, kuhu 

jõudiski, pärast seda kui oli öö läbi marssinud, tund aega enne järgmise päeva saabumist. 

Cassius oli asunud laagrisse kahel kõrgel künkal ja ümbritsenud oma peatuskoha väga 
tugeva püsttara ning laiade kraavidega. 

Keskpäeva paiku läks Spartacus kuue leegioniga rünnakule preetori peale. Positsioon, 
millel asus preetor küngaste nõlvadel, oli roomlastele väga soodus, kuid gladiaatorite arvuline 
ülekaal ja õhin, millega nad rünnakule tormasid, sundisid varsti kakskümmend tuhat roomlast 
— enamikus Mariuse ja Sulla veteranid — põgenema. 

Selles lahingus langes peaaegu kümme tuhat roomlast mõne tunni jooksul, ülejäänud aga 
aeti põgenema ja nad jooksid ümbruskonnas laiali. Põgenenute hulgas oli ka preetor ise, kelle 


all oli hobune tapetud. Tal õnnestus pääseda ainult imekombel. Kõik roomlaste telgid ja sõja- 
varustus sattus võitjate kätte, kelle kaotused selles lahingus olid väga väikesed. 

Järgmisel päeval pärast seda võitu, arvult kolmandat, mille Spartacus oli saavutanud 
roomlaste üle vähem kui ühe kuu jooksul, rivistati gladiaatorite leegionid üles tasandikul 
Scultenna jõe ääres. Oli tarvis otsustada, kas liikuda edasi, ületada Padus ja minna igaühel 
tagasi oma kodumaale või pöörata tagasi ja minna Rooma peale. 

Spartacus hakkas kõnelema, õhinaga kirjeldas ta gladiaatorite esimese plaani tulusust ja 
otstarbekust ning kahjulikke tagajärgi, mis paratamatult toob kaasa teine, tuletas meelde 
teeneid, mis tema oli osutanud rõhutute pühale üritusele, millele ta oli ennastsalgavalt 
pühendanud kümme aastat oma elust, ja mainis kõike, mis ta oli korda saatnud. Ta ei 
meenutanud seda mitte edevuse pärast — sellega tahtis ta kindlamini veenda oma õnnetus- ja 
sõjakaaslasi selles, et tema nõuanne Itaaliast lahkuda tuleneb veendumusest, et see maa saab 
hauaks gla-diaatoreile, nagu ta oli hauaks Brennuse gallialastele, Pyrrhose kreeklastele, 
kartaagolastele, kimbritele, teutoonidele, lühidalt, kõigile võõramaalastele, kes olid tunginud 
Itaaliasse ja katsunud sõdida tema piirides. 

Ta andis pühaliku vande, et ainult gladiaatorite heaolu sunnib teda kaitsma seda plaani; 
otsustagu nemad, tema alistub enamuse tahtele. Kas juhina või sõdurina 

võitleb ta alati nende kõrval, ja kui nii on kirjutatud saa-tuseraamatus, sureb ta rõõmuga 
ühes nendega. 

Tugev käteplagin kostis pärast Spartacuse kõnet ja on tõenäoline, et kui kohe pärast seda 
oleks asutud hääletamisele, siis oleks tema poolt esitatud ettepanek määratu suure 
häälteenamusega vastu võetud. Kuid võidud, mida gladiaatorid olid saavutanud kahe 
möödunud aasta jooksul, tegid neid ülearu enesekindlaks, paljud ülemad aga, kes arvatavasti 
hingepõhjas olid traaklase poolt, ei sallinud sõjayäes sisseseatud raudset distsipliini, mis 
keelas riisumise ja marodeerimise. Kostis üksikute tume nurin, siis aga, levides nagu nakkus, 
haaras see terveid leegione. 

Seda kasutas Gaius Cannitius, kes enne seda, kui oli müünud end gladiaatoriks, oli ringi 
liikunud foorumil ja oskas ilusasti kõnelda. Võttes Spartacuse järel sõna, hakkas ta ülistama 
tema tublidust ja ettenägelikkust, nii et keegi ei arvaks, nagu tunneks ta Spartacuse vastu vae- 
nulikkust. Kuid siis kirjeldas Cannitius elavais värvides roomlaste kurba olukorda, mis tegi 
neil võimatuks praegusel silmapilgul vastu panna hirmsale seitsmekümne tuhande vapra 
mõõgakandja suurusele gladiaatorite armeele. Ta käis leegionidele peale, et nad ei laseks 
mööda soodsat juhust, mis võib-olla enam iialgi ei kordu, vallutada Rooma, ja lõpetas 
ettepanekuga juba homme hakata liikuma Tiberi poole. 

«Rooma peale!... Rooma peale!...» kostis pärast Cannitiuse kõnet viiekümne tuhande hääle 
hüüd nagu kõuekärgatus. 

«Rooma peale! Rooma peale!» 

Kui asuti hääletamisele, siis selgus, et seitse leegioni võtsid ühel häälel vastu Cannitiuse 
ettepaneku, ülejäänud kuus lükkasid selle tagasi väikese häälteenamusega ja ainult ratsavägi 
toetas peaaegu üksmeelselt Spartacuse ettepanekut; niisiis soovisid üle viiekümne tuhande 
gladiaatori minna Rooma peale, sellal kui traaklase nõuande pooldajate arv ei ulatunud 
kahekümne tuhandeni. 

On kerge mõista, kui väga kurvastas Spartacust selle hääletuse ootamatu tulemus; see 
paiskas ümber kõik tema plaanid ja eemaldas gladiaatoreid nende lõppeesmärgist — Rooma 
türannilise võimu kukutamisest. 

Kaua seisis ta süngena, masendatuna ja vaikivana. Lõpuks tõstis- ta kahvatu ja nukra näo 
ning ütles kibeda, iroonilise naeratusega Crixusele, Granicusele ja Artorixile, kes vaikides 
tema ümber seisid: 


«Olümpose jumalate nimel! Ei ole ma kogunud endale kuigi palju poolehoidjaid 
gladiaatorite hulgas pärast nii paljusid vaevu ja ohtusid, mis ma olen nende pärast talunud! ... 
Noh, õlgu... Herculese nimel!... Väga hea! ...» 

Siis pöördus ta leegionide poole, kes vaikides otsust ootasid, ja ütles valju häälega: 

«Hea küll, ma alistun teie otsusele: te lähete Rooma peale, kuid kellegi teise juhtimisel, sest 
sellest silmapilgust peale ütlen ma ennast lahti teie kõrgema juhi aunimest, mille teie olete 
mulle kaks korda andnud ja mida ma nüüd palun edasi anda teisele, väärikamale kui mina.» 

«Ei... Jumalate nimel!» hüüdis samniit Livius Grandenius, kaheteistkümnenda leegioni 
ülem. «Sina jääd alati meie kõrgeimaks juhiks, sest meie hulgas pole kedagi sinuga võrdset! 

«Spartacus on kõrgeim juht!... Spartacus on kõrgeim juht!» karjusid nagu üks mees 
seitsekümmend tuhat gladiaatorit kilpe kõrgele tõstes. 

«Ei, mitte iialgi!... Mina olen Rooma peale mineku vastu ega soovi teid juhtida. Valige üks 
neist, kes on veendunud võidus.» 

«Sina oled juht!... Sina oled juht!... Spartacus!... Sina oled juht!» hüüdis ja kordas kolm- või 
nelikümmend tuhat häält. 

Kui kära vaikima hakkas, andis Crixus märku, et ta tahab kõnelda. 

«Siin on relvade all sada tuhat gladiaatorit. Aga isegi siis, kui meid on ainult sada, võib ja 
peab ainult üks olema meie väejuht... Ainult Aguinumi, Fundi, Came-rinumi, Nursia ja 
Mutina lahingute võitja võib ja peab meie juht olema!... Elagu Spartacus!» 

Hirmus, kõrvulukustav kisa kostis kogu orus: 

«Elagu Spartacus!» 

Traaklane tegi kõik, et pääseda oma sõprade tungivaist palveist, kuid talle käisid peale kõik 
leegioniülemad, eelkõige Arvinius, Orcilus ja Gaius Cannitius, kõik sõja-tribuunid, kõik 
tsentuuriod, kõik dekaanid ja kogu sõjavägi. Liigutatuna sellest hiilgavast armastuse-: ja 
lugupidamisetõendist oma seltsimeeste poolt, kes olid küll üles näidanud alistumatust, ütles 
Spartacus: 

«Teie tahate seda?... Olgu nii. Ma olen nõus, sest mõistan, et mõne teise valimine minu 
asemel viiks teid paratamatult veriste omavaheliste kokkupõrgeteni; ma olen nõus võitlema 
teie kõrval ja surema teie ridade ees.» 

Ja sel ajal kui kõik teda tänasid ja mõned suudlesid tema riideid ning käsi, ülistades tema 
tublidust ja teeneid, lisas ta juurde väga kurva naeratusega: 

«Ma ei ütelnud, et tõotan viia teid võidule: selles mõtlematus sõjas ei looda ma mitte väga 
edule. Igatahes läheme sõjaga Rooma peale. Homme asume teele Bono-niasse.» 

Niiviisi oli Spartacus sunnitud ette võtma ürituse, mida ta pidas teostamatuks, ja järgmisel 
päeval lahkus armee laagrist ning liikus Bononia kaudu Ariminumi poole. 

Kuid see polnud enam endine armee. Gladiaatorite ridades hakkas ilmsiks tulema 
distsipliini nõrgenemist ja sõnakuulmatust. See nii kardetav sõjavägi, mis oli Spartacuse 
juhtimisel saavutanud nii palju hülgavaid võite, hakkas laostuma ja nõrgenema riisumiskire 
mõjul. 

Kord üks leegion, kord teine, kord mitu korraga tungisid linnade kallale, kust armee läbi 
marssis, ja rüüstasid neid. See tõi kahekordset kahju: korralikud gladiaatorite leegionid 
muutusid distsiplineerimatuiks röövlijõukudeks, äratasid nurinat ja needusi vägivalda 
kannatava elanikkonna keskel; peale selle aeglustasid alalised peatused sõjaväe liikumise 
kiirust, milles seni oli peamiselt seisnud Spartacuse võitude saladus. 

Spartacus püüdis seda takistada, kuid tagajärjetult. Algul ta vihastas, vandus ja sõimas 
kolmeteistkümnendat leegioni, mida juhtis Gaius Cannitius ja mis esimesena oli andnud 
riisumise eeskuju. Kuid ta saavutas ainult pahe vähenemist, täiesti likvideerida riisumist tal ei 
õnnestunud: kahe päeva pärast läksid kolonni lõpus tulevad viies ja kuues leegion, seni kui 


tema Faventia peale liikus, Forum Corneliisse ja rüüstasid selle. Traaklane pidi ühes Crixuse 
ja kolme traakia leegioniga teelt tagasi pöörduma, et rüüstajaid taltsutada. 

Vahepeal jõudsid Rooma teated mõlema konsuli ja Gallia Cisalpina preetori lüüasaamisest. 
Tekkis ärevus ja segadus. Varsti suurenes rahva ja senati hirm teate mõjul, et gladiaatorid olid 
vastu võtnud otsuse minna Rooma peale. 

Komittsid konsulite valimiseks järgmise aasta peale 

polnud veel kokku tulnud ja pärast Lentulusele ning Gelliusele osakssaanud kaotusi oli 
kandidaatide arv, kes neid kõrgeid ameteid taotlesid, tublisti vähenenud. Sellest hoolimata 
õhutasid just need kaotused Gaius Anfidius Ores-test konsuliametit paluma. Ta kõneles, et 
talle ei saa süüks panna lüüasaamist Fundi all, kus Spartacus purustas tema väikesearvulise 
sõjaväe, kui mõlemale konsulile nende kuuekümne tuhande mehega sai osaks seesama saatus. 
Lahingud Camerinumi ja Nursia all olid tema sõnade järgi talle õigustuseks, sest nagu ta ütles, 
lüüasaamine Fundi all oli roomlastele vähem hävitav kui lüüasaamised Camerinumi ja Nursia 
all. 

Arutlus oli veidi imelik ja patustas kaine mõistuse vastu, sest see asjaolu, et ta oli teinud 
halba vähem kui teised, ei tõendanud Anfilius Orestese tublidust. Kuid meeleolu Roomas oli 
gladiaatorite sõja tõttu nii masendatud ja konsuliameti kandidaatide puudus nii suur, et selle 
kõrge koha peale valiti järgmiseks aastaks häälteenamusega Anfidius Orestes ja Publius 
Cornelius Lentulus Sura. 

Vahepeal ei saanud Spartacus jätkata pealetungi Roomale nendesamade leegionide jultunud 
käitumise ja alistumatuse tõttu, kes olid nii kärarikkalt nõudnud seda sõjakäiku; seepärast jäi 
ta peaaegu kuuks ajaks Ariminumi. Loobunud juhtimisest, sulgus ta mitmeks päevaks oma 
telki ega andnud järele mitte mingeile palveile. Ükskord kogunes terve sõjavägi pretooriumi 
ette ja põlvili maas kahetsedes oma nurjatut käitumist sundis teda telgist väljuma. 

Traaklane oli väga kahvatu. Tema õilis nägu kandis kannatuste jälgi. Tal oli kurnatud ja 
väsinud ilme, silmalaud olid nutust punased. Seda nähes tõstsid sõdurid valju kisa, kostis 
poolehoiukinnitusi ja kahetsevaid hääli. 

Ta andis märku, et soovib kõnelda. Kui tekkis sügav vaikus, hakkas ta kõnelema karmi 
häälega ja südamest tuleva siirusega. Leegionide käitumist teravasti hukka mõistes, 
tõendades, et nad oma nurjatute tegudega olid muutunud mitte vabadust taotlevate inimeste, 
vaid kõige alatumate röövlite sarnaseks, teatas ta, et jääb kõikumatult oma otsuse juurde mitte 
minna nendega edasi, kui nad ei anna temale piiramatut õigust hoiatuseks karistada rii- 
sumisele ässitajaid. 

Üksmeelselt nõustusid leegionid tema nõudmisega. Spartacus võttis uuesti enda peale 
armee juhtimise ja 

hakkas kõige karmimate abinõudega elustama gladiaatorite hääbunud kohusetunnet ning 
uuesti sisse seadma kõige valjemat distsipliini. 

Ta mõistis surma kõige metsikuma leegioniülemaist — numiidlase Orciluse, kes oli 
määrinud ennast, nurjatu kuriteoga Bertinorumis, ja laskis numiidlastel enestel Orciluse kõigi 
leegionide juuresolekul risti lüüa; tema käsu kohaselt peksti keppidega läbi ja kihutati laagrist 
minema kaks leegioniülemat — gallialane Arvinius ja samniit Gaius Cannitius ning löödi risti 
üle kahesaja gladiaatori, kes olid riisumiste ajal erilist metsikust ilmutanud. 

Seejärel korraldas Spartacus kõik leegionid ümber. Endiste, rahvuste järgi koostatute 
asemel lõi ta uued, arvates igasse maniipulisse ja igasse kohorti vastava arvu eri rahvusse 
kuuluvaid sõdureid. Nüüd koosnes iga saja kahekümne meheline maniipul neljakümnest 
gallialasest, kolmekümnest traaklasest, kahekümnest samniidist ja kümnest illüürlasest, 
kreeklasest ja aafriklasest. 


Reorganiseeritud sõjavägi jagati neljateistkümneks leegioniks ja kolmeks korpuseks; 
esimese, kuuest leegionist koosneva korpuse andis ta Crixuse juhatuse alla, teise, nelja 
leegioni suuruse komandöriks oli Granicus; kolmas, viimasest neljast leegionist koosnev 
korpus anti Artorixi juhatuse alla. 

Kaheksast tuhandest mehest koosneva ratsaväe ülemaks jäi Mamilius. 

Kui Spartacus oli sõjaväe niiviisi ümber korraldanud, pidas ta vajalikuks uued leegionid 
tihedamini kokku liita, enne kui Rooma peale minna; seepärast lahkus ta Ariminumist ja läks 
väikeste päevateekondadega Umb-riasse eesmärgiga anda sõdureile aega üksteist tundma ja 
hindama õppida ning uute ülematega harjuda. 

Kui Rooma jõudsid teated gladiaatorite poolt senonite hulgas toimepandud riisumistest — 
kuulduste läbi suurendatud ja paisutatud teated —, haaras roomlasi hirm. Rahvatribuunid 
karjusid kõigi kuuldes foorumil, et on saabunud aeg hoolitseda hädaohus oleva isamaa pääst- 
mise eest. 

Tuli kokku senat. Ühed kahetsesid, et varem selle asja likvideerimiseks saadetud väejuhtide 
võimetuse tõttu olid senaatorid sunnitud tõsiselt arutama küsimust esialgselt naeruväärsest 
gladiaatorite mässust, mis oli 

muutunud hirmsaks sõjaks ja raskeimaks ohuks Roomale endale; teised karjusid, et on 
saabunud lõpuks aeg kõigi vabariigi relvastatud jõududega gladiaatorite vastu välja astuda. 

Arvesse võttes, et mõlemad tookordsed konsulid olid Spartacuse poolt häbistavalt 
purustatud ja et kahest järgmiseks aastaks määratud konsulist üks oli samuti ülestõusnute 
poolt lüüa saanud, teine aga oma andetuse tõttu sõjaasjanduses ei andnud mingeid lootusi, 
otsustas senat eri dekreediga teha selle sõja pidamine ülesandeks mitte konsuleile, vaid 
vilunud väejuhile ja anda talle tugev sõjavägi ning kõige piiramatumad volitused. 

Otsustati, et sõjakäik Spartacuse vastu tehakse ülesandeks Sitsiilia preetorile, kelle valimine 
pidi toimuma just neil päevil. 

Kui senati otsus teatavaks sai, kadusid kõik kandidaadid Sitsiilia preetori kohale, lüües 
kartma selle sõja raskust. 

Julius Caesari sõbrad õhutasid teda esitama oma kandidatuuri, lubades nõutada temale 
senatilt ja rahvalt kaheksa leegioni suuruse sõjaväe. Nad tõendasid talle, et nende 
leegionidega saab ta gladiaatorite üle hõlpsasti võidu. 

Kuid Caesar, kelle und häirisid Pompeiuse triumf ja võidud, keeldus kindlalt selle sõja 
pidamisest. See sõda polnud mitte vähem raske kui too, mille eest Gnaeus Pompeius oli 
saanud triumfi, kuid võit Spartacuse üle poleks toonud võitjale ei triumfi ega isegi mitte ovat- 
sioone, sest ei võinud oletada, et Rooma uhkus teeks põlatud gladiaatoreile au pidada neid 
tõeliseks sõdijaks pooleks. 

«Kui ma võtan enda peale sõja pidamise, siis ainult niisuguse sõja, mille õnneliku 
lõpuleviimise eest ma võiksin saada triumfi — triumf peab saama mulle astmeks 
konsulaadile.» 

Nii kõneles Caesar sõpradele. Kuid on võimalik, et tal oli ka teisi mõjuvamaid kaalutlusi ja 
et nimelt need sundisid teda keelduma. Caesar mõistis väga hästi, et relvad haaranud 
gladiaatorid, nendega liitunud õnnetud orjad ja viletsad Samniumi karjused, kes olid 
järgnenud nende lippudele, moodustasid nimelt need kolm kehvikute ja rõhutute klassi, kelle 
kirgi ja jõudu tema tahtis kasutada, et jäädavalt murda oligarhide türanniline võim. 

Ta mõistis, et ei võida nende õnnetute klasside sümpaatiat sellega, kui astub nende ette 
karistajana, kes on' määritud õnnetute gladiaatorite verega. 

Komiitside päeval ilmus foorumile lumivalges toogas Marcus Licinius Crassus, kes oli üles 
seadnud oma kandidatuuri Sitsiilia preetori kohale; sellele sammule ergu-tasid teda kõige 
mõjukamad senaatorid, tema loendamatud kliendid, kõige enam aga tema enda auahnus: tal ei 


jätkunud rikkusest ja mõjust, ta ihkas kirglikult ka sõjalisi loorbereid, mis olid nii kiiresti 
teinud suureks ja kuulsaks Pompeiuse. 

Marcus Licinius Crassus oli sel ajal umbes neljakümneaastane. Ta oli juba võidelnud 
mitmel puhul Sulla juhatuse all — sõjas itaalikute vastu, kodusõdade ajal — ja oli näidanud 
selles sõjas mitte ainult meelekindlust ja erakordset tublidust, vaid ka teravapilgulisust ja 
võimet suurteks sõjalisteks üritusteks. 

Nähes niisiis, et ta on ilmunud preetoriameti kandidaadi riietuses, võttis rahvas ta vastu 
kestva ja valju, käteplaginaga. See tõendas, kui suur oli usaldus tema vastu sel kartuse ja 
hirmu hetkel ja kui suured olid lootused, mis pandi temale tulevases sõjas gladiaatorite vastu. 

Crassus valiti ühel häälel Sitsiilia preetoriks. Talle anti õigus koguda kuus leegioni ühes 
vastava arvu abivägedega ja lubati moodustada Lentuluse ja Gelliuse armeede jäänustest veel 
neli leegioni. Niiviisi sai Crassus oma käsutusse kaheksakümmend neli tuhat meest — tohutu 
suure armee, missugust polnud nähtud Sulla ja Mithridatese vahelisest sõjast saadik. 

Järgmisel päeval pärast oma valimist avaldas Crassus üleskutse, millega kutsus kodanikke 
haarama relvi sõjaks Spartacuse vastu. Senati dekreet tõotas erakordset tasu neile veteranidele 
Sulla ja Mariuse vägedest, kes nõustuksid sellest sõjakäigust osa võtma. 

See dekreet ja Crassuse üleskutse tõstsid norgu jäänud kodanike julgust; tekkis üllas 
võistlus kõige kuulsamaisse perekondadesse kuuluvate noormeeste vahel — kõik ruttasid end 
Crassuse leegionidesse üles andma. 

Palavikulise energiaga asus Crassus sõjaväge formeerima, valis endale kvestori ja tribüünid 
sõjaasjanduses kõige vilunumate meeste hulgast, pööramata tähelepanu nende positsioonile 
või seisusele. Kvestoriks määras ta 

Publius Aelius Scrofa, põlluharija Tiburtinumist, kes oli osa võtnud üheteistkümnest sõjast 
jä saja kolmekümnest lahingust, saanud kakskümmend kaks haava, autasusid Ja pärgi ning 
seejärel pöördunud tagasi rahuliku elu juurde. Crassus ei pidanud oma väärikusele alandavaks 
minna ja paluda tema nõusolekut tema juurde teenistusse astuda, selleks et jäädavalt 
gladiaatoreile lõpp teha. Crassuse külastusest liigutatud Scrofa nõustus meeleldi kvestor 
olema, lahkus Tiburtinumi koduküngaste vaiksest rahust ning järgnes talle Rooma. Kaks 
nädalat pärast preetoriks valimist asus Marcus Licinius Crassus teele nelja leegioni eesotsas, 
mis olid moodustatud Roomas ja selle naaberpiirkondades värvatud kogenud sõduritest, ning 
suundus Ocriculumi, linna, mis asetses eekvide ja umbrite maa vahel. Seal värbas ja formeeris 
üks Crassuse asetäitjaist Aulus Mummiuus kahte teist leegioni ja abiväge. 

Roomast teeleasumise silmapilgul tervitas preetorit rõõmuga kogu rahvas; kõik olid 
kogunenud Ratumenna värava juurde, kus asetses Crassuse laager. Preetorit ei saatnud mitte 
ainult kõigist seisusest kodanike head soovid, vaid ka jumalate soosing, kes olid ilmutanud 
oma heatahtlikkust selle sõjakäigu vastu heade ennete kaudu: vähemalt olid nii ütelnud 
preestrid, kes ennustasid loomade sisikondade järgi. 

Esimeses leegionis olid kaks kohorti kõige silmapaist-vamaist perekondadest pärinevaid 
noormehi, kes soovisid järgneda Crassusele lihtsõdureina. Nende hulgas olid Marcus Porcius 
Cato, Titus Lucretius Carus, Gaius Lon-ginus Cassius, Sulla poeg Faustus ja sajad teised 
konsuli-perekondadest pärinevad, samuti ratsanike seisusest noormehed. 

Kõik nende noorukite sugulased, sõbrad ja kliendid saatsid Crassuse leegione kuni Milviuse 
sillani. Nelja päeva pärast jõudis Crassus Ocriculumi, kus asus laagrisse tugeval positsioonil 
ja otsustas hakata siin oma sõjaväge välja õpetama. Ühtlasi arvestas ta, et sellel kohal kaitseb 
ta igati Roomat gladiaatorite pealetungi eest, tulgu see otse Umbriast või pitseenide maa 
kaudu. 

Peaaegu terve kuu seisid Crassus Ocriculumis ja Spartacus Arretiumis peaaegu täiesti 
tegevusetult, ainult valmistudes sõjategevuseks, mõteldes välja uusi plaane ja uusi lõkse 
vaenlasele. 

Kui Spartacuse arvates oli saabunud paras aeg, andis ta ühel tormisel ööl oma leegionidele 
käsu täielikus vaikuses laagrist väljuda. Seitse tuhat ratsaväelast Mamiliuse juhatuse all jäid 
laagrisse, tuhat aga läksid luurajaina ette. Möllavat orkaani kasutades liikus Spartacus kogu 
öö, peaaegu kogu järgmise päeva ja jõudis Iguviumi, kust kavatses end Crassuse eest varjates 
suunduda Camerinumi, Asculumi, Sulmo, Fucinuse järve ja Sublagueumi kaudu Rooma 
peale. 

Vahepeal tegi Arretiumi laagrisse jäänud ratsavägi tavalist luuret, ja nagu alati, varus 
lähemais linnades toidumoona vastavalt seitsmekümne kaheksa tuhande 0 gladiaatori 
vajadustele. Elanikud pidid arvama, et gladiaatorite sõjavägi viibib ikka alles Arretiumis, 
millest Spartacuse arvates pidi teatatama Crassusele. 

Liikudes piki Appenniinide mäeahelikku väga raskesti läbitavat teed mööda ja sundides 
oma sõjaväge käima mitte alla kahekümne viie kuni kolmekümne miili päevas, läks Spartacus 
pitseenide maa kaudu Rooma poole, mille müüride alla ta oleks jõudnud ootamatult, kui mitte 
juhus poleks avanud Spartacuse plaani Marcus Crassusele. 

Kolm päeva pärast gladiaatorite sõjaväe lahkumist Arretiumist otsustas Crassus, nähes, et 
vaenlane oma pesast ei välju, asuda rünnakule, lastes käiku kõik abinõud, et kutsuda 
Spartacus välja pealahinguks, mis teeks korraga lõpu kogu sõjale. 

Ta asus Ocriculumist teele ja jõudis neljapäevase kiire marsi järel — sest Crassus oli aru 
saanud, et Spartacust saab võita ainult tema enda taktikaga — Arretiumi laagri ümbrusse. Kui 
Mamilius Rooma sõjaväe lähenemisest teada sai, lahkus ta öösel tasakesi laagrist, nagu oli 
käskinud Spartacus. Niisiis võisid Crassuse luurajad, kes järgmisel päeval koidu ajal otse 
ülestõusnute laagri valli äärde läksid, veenduda, et Spartacuse sõjavägi oli laagrist lahkunud. 

Crassus oli sellest teatest rabatud ja mõistatas kaua, missuguse suuna oli võinud Spartacus 
valida. Ta saatis viivitamatult välja oma ratsaväe, et see sõidaks läbi kõik Arretiumist 
mitmesse suunda viivad teed, ja käskis teha luuret kuni kolmekümne miili ulatuses 
ümberringi. 

Varsti sai ta teada, et ülestõusnute ratsavägi, mis oli tema lähenemisel Arretiumist kadunud, 
oli suundunud Iguviumi kaudu Camerinumi poole ja et Spartacus ise oli 

kogu oma sõjaväega mõne päeva eest Camerinumist läbi läinud. 

Siis mõistis Crassus kui vilunud väejuht kohe, missugune oli gladiaatori kavatsus, ja mõtles 
välja väga teravmeelse plaani, et Spartacusel tee kinni panna. Spartacuse tee läks piki 
Apenniinide idanõlva, Crassus aga otsustas liikuda kiiresti Rooma poole, minnes piki nende 
mägede läänenõlva. Liikudes niiviisi rööbiti Spartacu-sega, läks Crassus peaaegu mööda 
sirgjoont, Spartacus aga oli sunnitud minema mööda kõverat; selle tõttu võrdus üks Crassuse 
päevateekond traaklase kolme päeva-teekonnaga — paremus, mis oli Crassusele hädavajalik, 
kui ta tahtis tagasi võita aja ja vahemaa, mille võrra gladiaator temast ees oli. 

Viiepäevase raske marsi järel, mille Rooma leegionid kiiduväärse agarusega läbi tegid, 
jõudis Crassus Reateni ja peatas siin oma väed, andes neile ühe päeva puhkust. 

Vahepeal liikus Spartacus erakordse kiirusega edasi ja jõudis Cliternumi Fucinuse järve 
ääres, kuid ootamatult pidas teda kini Velinuse jõgi, mis oli rohkete vihmasadude tagajärjel 
läbipääsmatuks muutunud. Tal tuli peatuda kaheks päevaks, et ehitada üle jõe ujuksild, ja veel 
üheks, et oma sõjavägi üle toimetada. 

Oma luurajate kaudu sai Crassus teada Spartacuse saabumisest Cliternumi. Ta andis Aulus 
Mummiuusele käsu ületada kahe leegioniga ja kuue tuhande mehe suuruse abiväega Velinuse 
jõgi Reate juures, seejärel liikuda kiir-marsiga mööda vasakut kallast Alfabucellise peale, seal 
siirduda paremale kaldale ja minna edasi kuni Cliternumini. Ühtlasi keelas ta Mummiusel 
kõige valjemalt ära Spartacusega lahingusse astuda, vaid vastupidi, käskis tal taanduda, kuni 
tema, Crassus, kohale jõuab ja Spartacust selja tagant ründab. 


Mummuus täitis täpselt Crassuselt saadud korraldused. Apenniinide kitsuste kaudu jõudis ta 
Sublagueumini, asus väga tugevale positsioonile järsu kaljuse mäe nõlvadel ja kavatses 
järgmisel päeval edasi liikuda. 

Kuid tribüünid hakkasid talle soovitama vaenlase ees mitte taanduda: nad püüdsid 
Mummiuust veenda, et ta võib ära kasutada talle saatuse poolt pakutava soodsa juhuse ja 
purustada Spartacus ilma Crassuse abita; neis mäekitsustes ei leia gladiaator võimalust oma 
arvulist ülekaalu kasutada. Nad keelitasid Mummiust ootama Spartacust 

sellel ligipääsmatul positsioonil ja tõotasid talle leegionide nimel hiilgavat võitu. 

Mummiust veetles lootus võidule, mis näis väljaspool kahtlust olevat, ja kui Spartacus 
järgmisel päeval ilmus, alustas temaga lahingut. Traaklane nägi, et tema sõjaväe poolt 
hõivatud positsioon ei too talle mingit paremust. Seepärast koondas ta seni, kui 
kolmeteistkümnes ja neljateistkümnes leegion vaenlasega võitlesid, kõik veliidid ja vibukütid 
ülejäänud leegionidest ühte üksusse, käskis neil asuda ümbritsevate mägede tippudele ja 
rünnata roomlasi selja tagant. 

Kergeltrelvastatud väesalgad täitsid Spartacuse käsu suure agarusega ja kolm tundi pärast 
lahingu algust, milles mõlemad pooled võitlesid võrdse vaprusega ja ühesuguse visadusega, 
nägid roomlased oma suureks hämmastuseks ja hirmuks, et kõik lähedased mäetipud olid täis 
vaenlase lingumehi ja vibukütte, kes heitsid nendele iga liiki viske-esemete rahet, siis aga 
hakkasid alla laskuma, et haarata neid tiibadelt ja selja tagant. Seda nähes pistsid roomlased 
kiiresti põgenema, relvi ja kilpe maha visates. Nad kaotasid üle seitsme tuhande mehe tape- 
tuma. 


XX peatükk LAHINGUST GAEGANUSE MÄE JUURES KUNI CRIXUSE 
MATUSENI 


Sellest hoolimata et lahing Sublagueumi juures lõppes nii hävitavalt roomlastele ja nii 
võidukalt gladiaatoreile, ei toonud see SpartacuseJe mingit paremust. Aga ka Crassusel ei 
õnnestunud Spartacust siin kinni pidada. Ratsaluure teatas traaklasele, et Crassuse sõjaväe 
põhimine osa oli ületanud jõe. Ta mõistis kohe, et tal on võimatu minna Rooma peale, jättes 
Crassuse endale selja taha. Seepärast asus ta samal õhtul Sublagueumist teele, ületas Lirise 
tema allikate juures ja suundus Kampaaniasse. 

Aulus Mummiuse lüüasaamisest sai Crassus teada alles järgmise päeva õhtul. Preetor oli 
tulivihane Mummiüuse talitusviisi ja tema leegionide käitumise üle. Põgenikud jõudsid Rooma, 
ja seal tekitas sõnum uuest lüüasaamisest 

hirmsat paanikat. Crassus oma ettekandes selgitas, et lahingul polnud sugugi seda tähtsust, 
mida talle hirmuga omistati, ja rahustas senatit. Sellessamas ettekandes palus preetor senatit 
viivitamatult saata tema juurde tagasi kõik Mummiuse leegionidest põgenenud. Mõne päeva 
pärast pöördusid masendatud ja häbistatud põgenikud laagrisse tagasi. 

Crassus kogus pretooriumi ümber kogu oma sõjaväe, rivistas ta üles ruudu kujul, mille 
keskele asetas relvitud põgenikud, ja pidas kõne. Osava kõnemehena süüdistas ta neid ägedate 
ja karmide sõnadega ning heitis neile ette meelekindlusetust, millega nad olid end häbistanud, 
joostes ära nagu arad memmed ja visates maha relvad — need relvad, millega nende 
esivanemad olid võrratult raskemaid ja ohtlikumaid katsumusi läbi tehes vallutanud kogu 
maailma. Ta tõendas, et gladiaatorid ei näivat tugevad ja vaprad mitte oma tubliduse tõttu, 
vaid Rooma leegionide arguse tõttu, nendesamade leegionide arguse tõttu, kes olid kunagi 


olnud kuulsad oma võitmatu vägevuse poolest, tänapäeval aga olid muutunud põlatavaks ja 
kogu maailma naerualuseks. 

Ta ütles, et ei lepi enam häbistava põgenemisega, et on tulnud aeg vapraiks tegudeks ja 
kuulsusrikkaiks võitudeks, et kui selleks ei jätku väärikustundest ja Rooma nime aust, siis 
saavutab ta võidu raudse distsipliini ja kõige kannimate karistustega. 

«Ma panen uuesti maksma,» ütles Crassus lõpuks, «detsimatsiooni — iga kümnenda mehe 
hukkamise, karistuse, mida harukordseil juhtumeil kasutasid meie isad. Peaaegu kaks sajandit 
pole olnud kurba vajadust seda abinõu kasutada, aga et teie põgenete ja häbistavalt heidate 
käest relvad niisuguse vaenlase ees, siis — Üksmeelejumalate nimel! — ma võtan teie suhtes 
selle karistuse tarvitusele. Täna langevad selle alla üheksa tuhat pelgurit, kes seisavad teie ees 
häbistatuina, kahvatuma, pead longus, liiga hilise kahetsuse pisarad silmis.» 

Ja ehkki paljud kõige autoriteetsemad tribüünid ja patriitsid, kes tema laagris olid, palusid 
teda oma karmist otsusest loobuda, ei teinud ta seda mitte, vaid käskis karistuse enne õhtut 
täide viia. 

Siis hakkasid hukkamõistetud liisku heitma. Iga kümne sõduri hulgast üks, kes oli saanud 
liisu, anti liktorite kätte. 

Liktorid peksid teda algul vitstega ja raiusid siis pea maha. 

See hirmus karistus, mis vahel määras surma just neid, kes olid võidelnud vapralt ja olid 
süütud seltsimeeste põgenemises, jättis roomlaste laagris sügava ja sünge mulje. Viis või kuus 
Mummiuuse kõige tublimat leegionäri, kelle vaprus oli üldiselt teada, kandsid karistust teiste 
arguse eest. Nende vaprate hulgas kutsus välja kõige rohkem kaastunnet üks 
kahekümneaastane Aemilius Glabrio nimeline noormees. Lahingus Sublagueumi all oli ta 
gladiaatorite pealetungile vaprasti vastu pannud, kaks haava saanud, polnud oma kohalt 
lahkunud, vaid oli teiste põgenemisest kaasa haaratud. Kõik teadsid seda ja avaldasid seda 
valjusti, kuid halastamatu liisk langes tema peale, ja ta pidi surema. 

Üldise nutu saatel astus see ülivapper noormees surnukahvatu näoga, kuid Mucius 
Scaevolat ja Junius Brutust vääriva rahu ning kindlusega preetori ette ja ütles julgelt: 

«Detsimatsioon, mille sa tarvitusele võtsid, pole mitte ainult kasulik ja vajalik vabariigi 
heaoluks, vaid on õiglane ja meie kahe leegioni häbiväärse käitumisega viimases lahingus ära 
teenitud. Saatus oli minu vastu ja ma pean surema. Aga kuna sina, Marcus Crassus, tead, nagu 
teavad kõik minu relvakaaslased, et ma polnud pelgur ega põgenenud, vaid võitlesin vapralt, 
nagu on kohane roomlasele, ehkki ma olin haavatud — siis palun ainult ühte armu: ärgu 
liktorite vits minu selga teotagu, löögu nad mind, aga ainult kirvega.» 

Preetor, kes oli noormehe sõnade juures kahvatanud, vastas: 

«Ma olen nõus sinu palvet täitma, vapper noormees; mul on kahju, et meie esivanemate 
seaduse karmus keelab mul jätta sulle elu, nagu sa seda väärid...» 

«Surra lahinguväljal vaenlase käe läbi või siin pretooriumil liktori kirve all — see on üks ja 
seesama, sest minu elu kuulub isamaale; mulle jätkub juba sellest, et kõik saavad teada — 
saab teada minu ema, saab teada rahvas, saab teada senat, et ma polnud argpüks... Surm pole 
midagi, kui ma päästsin oma au.» 

«Sa ei sure, noor kangelane!» hüüdis üks sõdureist, Mummiuse leegionide ridadest välja 
astudes. 

Jooksnud preetori juurde, hüüdis ta pisarsilmil: 

«Auline Crassus, mina olen Valerius Attalus, Rooma kodanik ja kolmanda leegioni 
kolmanda kohordi sõdur. Sublagueumi all seisin ma selle vapra noormehe kõrval ja nägin, 
kuidas ta võitles haavatuna, sel ajal kui meie kõik hakkasime põgenema, tõmmates kaasa ka 
teda. Kuna nüüd liktor peab hukkama ühe kümnest põgenemist, siis hukaku ta mind, kes 
põgenes, mitte aga teda, kes käitus nagu muistne roomlane!» 


Selle sõduri teguviis, kes lahingus oli sattunud paanikasse ja põgenenud, nüüd aga ilmutas 
niisugust hinge üllust, suurendas üldist ärevust; algas üllas ja liigutav võistlus Attaluse ja 
Glabrio vahel; kumbki nõudis karistust endale. Kuid Crassus oli järeleandmatu, ja Glabrio 
anti liktorite kätte. 

Siis kostis kaeblikke hüüatusi kahe karistatava leegioni hulgas ja paljude tuhandete sõdurite 
silmi tulid pisarad. Oma võitluskaaslaste poole pöördudes ütles Glabrio: 

«Kui te usute, et ma suren süütult, kui minu juhtum äratab teis tõsist kahjutunnet ja teie 
tahate, et minu hing leiaks elüüsiumis lohutust, siis tõotage kõrgete Üksmeele-jumalate nimel, 
et te kõik pigem surete, aga iial ei pööra selga nurjatute gladiaatorite poole!» 

«Tõotame!... Tõotame!...» 

«Tõotame jumalate nimel!» — nagu kohutav kõrvulukustav kõuekärgatus kostis 
kuuekümne tuhande hääle üheaegne kisa. 

«Kõrged jumalad kaitsku Roomat!... Ma suren rõõmuga!» hüüdis õnnetu noormees. 

Ja ta asetas palja kaela liktori kirve alla. Kiire ja tabava löögiga raius liktor tema ülla pea 
otsast. Verisena langes see maha üldise haletsus- ja õuduskisa saatel. 

Marcus Crassus pöördus kõrvale, et varjata pisaraid, mis veeresid mööda tema põski. 

Kui karistuse täideviimine oli lõppenud, käskis Marcus Crassus Mummiuse leegionidest 
põgenenuile uuesti relvad kätte anda ja väljendas lühikeses kõnes lootust, et nad enam üalgi ei 
põgene vaenlase eest. 

Pärast seda kui üheksasada tapetut olid maetud, lahkus Crassus järgmisel päeval oma 
sõjaväega laagrist ja liikus edasi Spartacuse jälgi mööda. Nähes, et on võimatu Rooma peale 
tungida, läbis Spartacus suure kiirusega Kampaania ja Samniumi ning viis oma sõjaväe uuesti 
Apuuliasse, kindlas lootuses meelitada sinna Crassus. 

3419 

Eemal Roomast lootis Spartacus astuda vaenlasega pealahingusse, hävitada tema leegionid 
ja seejärel liikuda Tiberi poole. 

Kui kiiresti Spartacus läkski, aga mitte väiksema kiirusega ei liikunud ka Crassuse 
leegionid, kellele detsimatsioon oli tugevat mõju avaldanud. 

Viieteistkümne päevaga jõudis preetor järele gladiaatorile, kes oli asunud laagrisse daunide 
maal Sipontumi ligidal. Kuna Crassus saabus siia kavatsusega sulgeda gladiaatorid oma 
vägede ja mere vahele, asus ta positsioonile Arpi ja Sipontumi vahel ja ootas soodsat juhust, 
et Spartacusega lahingut alustada. 

Kolm päeva pärast seda, kui mõlemad sõjaväed olid paigale asunud, äratas kontubernaal 
vaiksel öötunnil Crassuse, kes magas oma telgis. Kontubernaal teatas talle gladiaatori 
tulekust, kes oli ütelnud, et peab preetoriga väga tähtsate asjade üle läbi rääkima. 

Crassus oli üpris mõõdukas ja pühendas unele väga vähe aega. Ta tõusis ja käskis 
kontubernaalil gladiaator sisse juhatada. 

Gladiaator oli väikest kasvu ja kandis uhkeid raud-riideid. Tema nägu kattis allalastud 
näovari. Astunud Crassuse juurde, tõstis ta näovarju üles ja näitas preetorile oma kahvatut 
naiselikku nägu. 

See oli Eutybis, kes oli ilmunud Crassuse juurde, et reeta talle oma relvakaaslased. 

«Sa ei tunne mind ära, Marcus Licinius Crassus?» küsis ta irooniliselt. 

«Jah, jah... muidugi... sinu nägu tundub mulle tuttav ...» pomises preetor, mälus sorides. 

«Küll sa oled aga ruttu unustanud Eutybise suudlused, mida ükski mees iial ei unusta!» 

«Eutybis!» hüüdis imestunud ja hämmastunud Marcus Crassus. «Jupiteri välkude nimel! 
Kuidas sattusid sa siia? Ja miks sel tunnil? ... Selles relvastuses?» 

Äkki haaratud umbusust, taganes ta sammu võrra, pani käed rinnal vaheliti, suunas neiule 
oma kollakas-hallid silmad, milles süttis justkui tulesädemeid, ja sosistas kindla ning karmi 
häälega: 


«Kui sa tulid mind võrku püüdma, siis hoiatan sind, et sa tulid asjata, sest mina pole 
Clodius, pole Varinius, pole Anfidius Orestes...» 

«See ei takista sind olemast pisut nürimeelne, mu vaene 

Crassus,» vastas pilkavalt naeratades kreeklanna temale omase häbematusega ja heitis 
preetorile vihast ning õelusest leegitseva pilgu. 

«Jah, Crassus,» jätkas ta pärast hetkelist vaikimist, «sina oled kõige rikkam, aga kaugeltki 
mitte kõige targem roomlaste hulgas.» 

«Mida sa tahad? ... Kuhu sihid? ... Kõnele lühidalt.» 

«Olümpose Jupiteri kuulsuse nimel,» ütles neiu, «ma tõin sulle võidu ega arvanud, et sa 
mind niiviisi vastu võtad! Tehke pärast seda veel head inimestele!... Kena tasu, jumalate 
nimel!...» 

«Kas sa ütled viimaks, milleks sa tulid?» küsis Crassus ikka veel umbusklikult. 

Siis avaldas Eutybis Crassusele oma kustumatu viha põhjuse Spartacuse vastu, jutustas 
kümne tuhande germaanlase mahatapmisest tema kaasabil ja sellest, kuidas tema pärast 
lahingut oli kättemaksjate erinnüste armu läbi omandanud vapra naise kuulsuse gladiaatorite 
juures, kes sellest ajast peale tunnevad tema vastu täit usaldust. Seda usaldust kasutades oli ta 
saavutanud oma määramise Crixuse kontubermnaaliks, selleks et aidata roomlastel saada enda 
kätte gladiaatorite sõjavägi ja tuua neile hiilgav ning otsustav võit. 

Crassus kuulas Eutybise sõnu suure tähelepanelikkusega, uuriv pilk kogu aeg tema näol. 
Kui neiu oli oma jutu lõpetanud, vastas ta aeglaselt ja rahulikult: 

«Aga kui kogu see sinu loba on ainult kavalus, et mind Spartacuse poolt valmistatud lõksu 
meelitada? ... Mis? Mis sa ütled selle peale, kaunis Eutybis?... Kes vastutab selle eest, et sinu 
sõnad ja kavatsused otsekohesed on?» 

«Mina ise, andes oma lubaduste tõepärasuse pandiks sinu kätte oma elu.» 

Crassus näis millegi üle järele mõtlevat ja ütles siis: 

«Aga kui seegi on kavalus? ... Võib-olla oled sa otsustanud ohverdada elu, et just orjade 
üritus võidu saavutaks?» 

«Sinu jumalate nimel, Crassus, sa oled küll liiga umbusklikuks muutunud!» 

«Aga kas sa ei arva,» ütles Sitsiilia preetor aeglaselt,, «et parem on olla inimeste vastu 
üleliia umbusklik kui liiga usaldav?» 

Heitnud Crassusele uuriva ja pilkava pilgu, ütles Eutybis pärast lühikest pausi: 

«Kes teab?... Võib-olla on sul õigus. Igatahes, kuula mind ära, Marcus Crassus! Nagu ma 
sulle juba ütlesin, on mul Spartacuse, Crixuse ja teiste gladiaatorite ülemate täielik usaldus. 
Mul on teada, mis nurjatu traaklane sinu hukatuseks kavatseb.» 

«Kas sa ei valeta?» küsis Crassus pooleldi naljatades, pooleldi tõsiselt. «Noh, mida ta siis 
kavatseb? ... Vaatame järele.» 

«Homme, päise päeva ajal ja võimalikult avalikult, selleks et teade rutemini sinuni jõuaks, 
väljuvad nelikümmend tuhat meest Spartacuse juhtimisel Sipontumist, suundudes Barlettasse, 
just nagu kavatseksid nad minna 
peutseetide maale; samal ajal jääb Crixus oma kolmekümne tuhande mehelise väega 
Sipontumisse, levitades kuuldust, et tema on eraldunud Spartacusest nende 
vahel tekkinud lepitamatute lahkhelide tõttu. Niipea kui sa Spartacuse lahkumisest teada saad, 
tormad sa muidugi Crixuse peale; see alustab sinuga lahingut, aga sel ajal tuleb Spartacus, kes 
oma sõjaväega lähedal asetsevaisse metsadesse varjule läheb, kiiresti tagasi, ründab sind selja 
tagant ja sinu sõjavägi, kui vapper ta olekski, purustatakse täielikult!» 

«Ohoo!» ütles Crassus. «See ongi nende plaan?» 

«Jah.» 

«Me vaatame veel, kas ma satun lõksu!» 


«Ilma minu hoiatuseta, Crassus, oleksid sa kindlasti sattunud, usu mind. Aga kas tahad teha 
rohkem? Tahad sa mitte ainult pääseda nende sepitsustest, vaid püüda neid neissesamadesse 
võrkudesse, mis nad sinu jaoks välja panid? Kas tahad purustada ja täielikult hävitada Crixuse 
kolmkümmend tuhat sõdurit ja seejärel tormata Spartacuse peale?» 

«Ütleme, et jah!... Mis ma pean selleks tegema?» 

«Asu homme koidu ajal siit teele ja mine Sipontumi poole; sa jõuad sinna, kui Spartacus on 
viieteistkümne või kahekümne miili kaugusel sealt. Minule tehakse ülesandeks teatada temale 
sinu liikumistest. Mina ütlen, et sa pole oma laagrist välja astunud. Siis lähen ma tagasi 
Crixuse juurde ja annan talle edasi Spartacuse käsu suunduda Garganuse mäe juurde ja seal 
kaitsta end viimse jõuga juhtumil, kui sina talle kallale tungid. Niipea kui Crixus Spartacusest 
küllalt kaugele jõuab ja Garganuse nõlvadele läheneb, ründad sa teda ja sul jätkub 

aega purustada ta täielikult, enne kui Spartacus, isegi kui ta mingil viisil Crixuse ohtlikust 
seisukorrast teada saab, temale appi jõuab tulla.» 

Imestusega kuulas Crassus seda nurjatut naist, kes esitas arvatavasti parema lahinguplaani, 
kui tema ise oleks suutnud välja mõtelda. Ta vaatas kaua vaikides kurtisaani, kelle põsed 
tugevasti õhetasid, ja hüüdis äkki: 

«Jupiter Vabastaja nimel, sa oled hirmus naine!» 

«Niisuguseks on mind teinud mehed,» vastas neiu kibeda muigega. «Aga ärgem rääkigem 
sellest. Mis sa ütled minu plaani ja minu arvestuste kohta?» 

«Isegi põrgupõhjas poleks välja mõeldud midagi hirmsamat ja kuratlikult selgemat. Ainult 
kordan, ma ei usu sind ja...» 

«Hea küll, kuula. Millega sa riskid, kui asud homme kaks või kolm tundi enne keskpäeva 
teele Sipontumi poole, saatnud varem suure ettevaatlikkusega ette oma luurajad? Halvimal 
juhtumil, kui ma olen sind reetnud, satud sa silm silma vastu gladiaatorite sõjaväega. Aga kas 
sa pole siin selleks? Kas sa ei ihka astuda temaga otsustavasse lahingusse? Oletame, et ma 
valetasin sulle, aga mis on sellest häda, kui sa ainult Crixuse asemel leiad seal eest ka 
Spartacuse? Mis on selles halba?» 

Crassus mõtles veel veidi ja ütles: 

«Hüva, ma usun sind... või õigemini, pean paremaks uskuda. Luban sulle, et kui kõik läheb 
nii, nagu sa kõneled, siis saad sa määratu suure autasu minult ja veel suurema senatilt, kellele 
ma teatan suurtest teenetest, mis sa oled osutanud rooma rahvale.» 

«Mis on minul teie autasudest! Mis puutub minusse rooma rahvas!» ütles väriseval häälel 
kreeklanna, kelle silmad kurjakuulutavalt vihast välkusid. «Mitte sinu ega mitte roomlaste 
pärast ei too ma sulle võitu, vaid kättemaksu pärast!... Kas suudad sa mõista jumalikku ja 
kirjeldamatut naudingut, mida pakub kättemaks? Kui ma ainult saaksin suruda põlve sureva 
Spartacuse rinnale, kui ma ainult saaksin kuulda tema viimset korinat keset ääretut laipade 
välja! Milleks on mul vaja sinu kingitusi! Mis tähendavad mulle senati autasud!» 

Eutybise nägu moondus. See oli nii kohutav, et Crassus võpatas jälkusest ja hirmust. 

Hüpanud hobuse selga, sõitis Eutybis tasakesi room- 

laste laagrist välja, laskis tulise looma siis laia traavi ja suundus gladiaatorite laagri poole. 

Koidu ajal andis Crassus käsu telgid kokku panna. Ta käskis viiel tuhandel ratsanikul 
ettevaatlikult liikuda kolme miili kaugusel leegionide ees ja vaadelda ümbrust, et vältida 
mõnd varitsust. Varsti pärast päikesetõusu aga asus ta ka ise teele Sipontumi poole. 

Vahepeal liikus Spartacus kaheksa leegioni ja ratsaväega Barletta suunas, Crixus oma kuue 
leegioniga aga jäi Sipontumi. Ümbruskonnas levis kuuldus, et ülestõusnute sõjavägi oli 
Spartacuse ja Crixuse vahel tekkinud ägeda tüli tagajärjel jagunenud kahte ossa, kusjuures üks 


osa kavatses peatada Rooma leegione, mis seisid laagris Arpi juures, teine aga oli otsustanud 
minna Beneventumi kaudu Rooma peale. See kuuldus tehti Crassusele kohe teatavaks tema 
luurajate kaudu. 

«Esialgu,» mõtles roomlaste ülem, «pole Eutybis meid petnud. See on hea enne.» 

Järgmisel ööl, kui Crassuse sõjavägi oli varjul Gar-ganuse mäekitsuste paksus metsas nelja 
miili kaugusel Sipontumist, kihutas Eutybis tuhatnelja mööda Barlet-tasse viivat teed. Ta pidi 
viima Spartacusele Crixuse teate selle kohta, et vaenlane on väljunud Arpist ja sattunud lõksu: 
asugu Spartacus viivitamatult teele Sipontumi poole. 

Spartacuse juurde jõudes vastas kreeklanna tema mureliku küsimuse peale: 

«Crassus pole veel Arpist liikuma hakanud. Ta saatis küll mitu tuhat luurajat Sipontumi 
poole, aga meie salakuulajad kinnitasid Crixusele, et Rooma leegionidele pole veel antud 
käsku laagrist välja astuda.» 

«Jumalate nimel!» hüüdis traaklane. «See Crassus on targem ja kavalam kui ma arvasin!» 

Pärast lühikest mõtisklust ütles ta Eutybise poole pöördudes: 

«Mine Crixuse juurde tagasi ja ütle talle, et ta ei liigutaks ennast laagrist, mis ka ei juhtuks; 
aga kui Crassus läheneb temale ja alustab temaga lahingut, siis saatku minu juurde üksteise 
järel kolm käskjalga vee-randtunniliste vaheaegadega: kolmest jõuab igal juhul üks minu 
juurde. Mulle näib, et see Crassuse mittetaht-mine kasutada soodsat juhust purustada meid, 
mind ja Crixust, ükshaaval, on meile halvaks endeks.» 

Ja traaklane pühkis mitu korda parema käega üle »otsaesise, nagu soovides peletada nukraid 
mõtteid. Seejärel küsis ta Eutybiselt: 

«Kui kaua sa sõitsid oma laagrist siia?» 

«Vähem kui kaks tundi.» 

«Sa kihutasid tuhatnelja?» 

«Sa võid selles veenduda minu hobuse järgi.» 

«Noh, siis sõida tagasi samuti tuhatnelja.» 

Eutybis jättis Spartacusega hüvasti, pööras hobuse ringi ja kihutas galopis Sipontumi poole. 

Sinna jõudes teatas ta Crixusele, et Spartacus käskis tal Sipontumist teele asuda, suunduda 
Garganuse mäe jalamile ja püüda asuda seal vallutamatule positsioonile. 

Koiduni oli veel kaks tundi aega. Viivitamatult käskis gallialane oma sõdureil telgid 
tasakesi kokku panna, ja enne kui päike tõusis, oli Crixuse sõjavägi juba teel Garganuse 
poole. 

Nelja tunni pärast jõudis sõjavägi väga kõrge mäe juurde, millelt avanes avar vaade 
läbipaistvale Aadria merele. Lainete keskel valendas kaluripaatide purjesid. 

Siin, Garganuse mäeaheliku äärmisel harul, otse mere ääres, soodsas ja kaitstud kohas, 
otsustas Crixus laagrisse asuda, aga parajasti siis, kui ta selleks käsku andis, kostsid äkki 
hüüded: 

«Roomlased!... Roomlased!...» 

Need olid Crassuse leegionid, kes olid tulnud siia reetja näpunäitel. 

Crixus ei sattunud selle ootamatu kallaletungi juures segadusse, vaid vapra väejuhi väärilise 
rahu ning kindlusega paigutas oma leegionid lahingukorda, kohaldades end maapinna 
ebatasasustele. Neli leegioni asetas ta lahtise rindega vaenlase vastu, ja selleks et saavutada 
võimalikult pikk rindejoon, tõmbas ta selle paremale poole kuni künkani, kus kavatses laagri 
üles lüüa, mida oleksid kaitsnud siin reservis seisvad viies ja kuues leegion; rinde vasaku tiiva 
tõmbas ta järskude ja ligipääsmatute kaljude juurde, mille vastu tasase mühaga murdusid 
merelained. 

Varsti tormasid kuus Rooma leegioni koondrivis suure hooga gladiaatorite peale. Võitlejate 
metsik kisa, mõõkade ja kilpide kõrvulukustav login häirisid metsase kõnnumaa 


sajanditepikkust rahu ja kaja kordas neid ebatavalisi helisid ühest koopast teiseni ning ühelt 
kaljult teisele. 

Crixus Üikus ratsa oma sõdurite ridade keskel, Crassus omade keskel, innustades vägesid 
lahinguks. Ja lahing oli' hirmus, ei üks ega teine pool taandunud sammugi. 

Kuna roomlased tungisid peale tihedas rivis, siis Crixuse äärmist vasakut tuba ei rünnatud; 
seetõttu seisid siin üle kolme tuhande mehe neljandast leegionist tegevusetult. Seda nähes 
astus samniit Onatius, selle leegioni ülem, ise kiiresti nende kolme tuhande etteotsa, andis 
neile käskluse «parem pöörd» ja viis nad roomlaste parema tiiva peale! Äärmist paremat tiiba 
moodustav Rooma leegion, kellele eest ja küljelt peale suruti, sattus täielikku segadusse. 

Kuid edu osutus näiliseks ja lühiajaliseks, sest kvestor Scrofa, kes seda tiiba juhatas, kihutas 
reservis oleva Rooma ratsaväe juurde ja käskis Gnaeus Ouintusel, ratsaväe ülemal, rünnata 
seitsme tuhande ratsanikuga gladiaatorite vasakut tiiba, mis oli jäänud kaitsetuks. Varsti 
tungis Rooma ratsavägi kolmandale ja neljandale leegionile selja tagant kallale ja gladiaatorite 
ridade vastupanu murti. 

Crassus saatis samaaegselt kaks leegioni ja kuus tuhat vibukütti Crixuse paremat tiiba 
ümber haarama. Erakordse õhina ja kiirusega ronisid nad mäetippudele, mis asetsesid selle 
künka taga, kus seisid gladiaatorite reservid, ronisid künkale, ületasid selle ja poolringis alla 
laskudes tormasid viienda ning kuuenda leegioni peale. Need aga, pikendades oma paremat 
tiiba, niivõrd kui lubas maastik, lõid uue võitlusjoone; niisiis moodustasid mõlemad 
gladiaatorite rinded kaks külge kolmnurgast, mille aluseks oli meri, tipuks küngas. 

Tekkis vihane ja hirmus lahing. 

Kui Crassus nägi, et tal ei õnnestu gladiaatorite paremat tiiba sisse piirata, kasutas ta 
Onatiuse tehtud eksisammu, mida oli juba kasutanud Scrofa — ta saatis samasse külge, 
vasaku tiiva ümberpiiramiseks nii oma ratsaväe ülejäägid kui ka kaks leegioni, andes neile 
käsu gladiaatorid selja tagant ümber haarata. 

Nii tuligi, et hoolimata vapruse imetegudest, mis kolmkümmend tuhat meest selles tapluses 
kaheksakümne tuhande vastu korda saatsid, tapeti Crixuse kuus leegioni, igast küljest ümber 
piiratuina, vähem kui kolme tunniga halastamatult maha. 

Kuni lahingu lõpuni lootis Crixus Spartacuse tulekule. 

Nähes, et suurem osa tema seltsimehi oli hukkunud, peatas ta oma hobuse — see oli kolmas 
hobune päeva jooksul, sest kaks olid tema all juba tapetud — ja heitis kirjeldamatu nukrusega 
täidetud pilgu üle hirmsa taplusvälja. Suured kuumad pisarad veeresid mööda tema põski alla. 
Pilk suunatud sellesse punkti silmapiiril, kust pidi tulema Spartacus, hüüdis ta väriseva 
häälega, millest kostis kogu ta armastus sõbra vastu: 

«Oo, Spartacus!... Sa ei tule õigel ajal, et päästa meid või meie eest kätte maksta!... Mis 
ütleb su süda sees, kui sa näed oma kolmekümne- tuhande vapraima seltsimehe hukku!» 

Ta tõstis vasaku käe ja kindla liigutusega pühkis pisarad silmist, pöördus siis oma 
kontubernaalide poole — nende hulgas polnud lahingu algusest saadik enam Eutybist — ning 
ütles rahuliku ja kõlava häälega: 

«Vennad!... Nüüd on tulnud meie kord surra!...» 

Ja tõstes mõõga, mis oli üleni punane tema poolt tapetud roomlaste verest, andis ta hobusele 
kannuseid ning tormas vaenlase jalaväelaste maniipuli kallale, kes olid ümber piiranud mõned 
üleni haavadega kaetud, kuid ikka veel vastupanevad gladiaatorid. Oma hirmsat mõõka pea 
kohal keerutades karjus ta valju häälega: 

«Hei, te vaprad roomlased! Teie olete julged, kui teid on kolm ühe vastu! Hoidke eest! 
Mina tulen surema!» 


Crixus ja tema neli kontubernaali tungisid vaenlaste ridade sekka ja hakkasid maha 
paiskama, hobustega sõtkuma ja tapma roomlasi, kes vaevaga suutsid kaitsta end selle 
võimsate löökide tormi vastu. Mõnevõrra segadusse sattunud leegionärid taganesid alguses, 
siis aga, sedamööda kuidas neile lähenesid uued seltsimehed, sulgusid kõik nende viie 
gladiaatori ümber. Gladiaatorid löödi hobuste seljast maha ja jala võitlesid nad edasi 
ennekuulmatu raevuga. Kuid igast küljest pealetungivad roomlased tegid neile varsti lõpu. 
Langes ka Crixus, kelle keha oli üleni täis haavu. Kukkudes pöördus ta roomlase poole, kes 
oli tabanud teda selga, ja pistis ta oma mõõgaga läbi, tõmmates ta endaga kaasa. Mõõgatera 
jäi leegionäri rinda ja Crixus, kel polnud enam jõudu seda välja tõmmata, sest teda oli tabanud 
viie sammu pealt lastud nool, sosistas: 

«Naeratagu sulle... Spartacus ... võit...» 

Ja ta sulges huuled. Teine leegionär, heites viskoda tema haavatud rinda, hüüdis: 

«Sina aga sõida esialgu teise ilma!» 

«Jumalate nimel!» hüüdis üks veteran. «Mitte iialgi kõigis Sulla sõdades pole ma näinud 
visama hingega inimest!» 

«Vaadake,» ütles teine, Crixuse ümber lamavaile roomlaste surnukehadele osutades, «kui 
palju meie omi ta on maha tapnud; neelaku Erebus tema hinge!...» 

Nii lõppes kolme tunniga lahing Garganuse mäe juures, milles hukkus kümme tuhat 
roomlast ja tapeti maha kolmkümmend tuhat gladiaatorit. 

Ainult umbes kaheksasada enamalt jaolt haavatud gladiaatorit võeti vangi. Crassuse käsul 
mõisteti nad ristilöömisele piki teed, mille roomlased olid möödunud öö jooksul ära käinud. 

Pärast keskpäeva käskis Crassus roomlaste laibad põletada ja seejärel asuda laagri 
ehitamisele ning kindlustada ta laiade kraavidega. Tribüünidel ja tsentuuriotel käskis ta 
sõjavägi ette valmistada teeleasumiseks enne keskööd. 

Vahepeal ootas Spartacus kirjeldamatus ärevuses kogu päeva ja öö Crixuse kontubernaale. 
Nähes, et keegi ei ilmu, saatis ta koidu ajal kaks kontubernaali, kummagi saja ratsaväelasega, 
Sipontumi poole, et koguda teateid vaenlase ja Crixuse kohta. Ta tegi seda ka veel sellepärast, 
et tema sõdurid olid laagrist välja astudes võtnud kaasa toidumoona ainult kolmeks päevaks; 
selle päeva lõpuks jäid nad ilma toiduta. 

Kui Spartacuse esimene kontubernaal jõudis Sipontumi laagrisse, leidis ta selle oma 
suureks imestuseks mahajäetuna. Teadmata, mis edasi teha, ootas ta teise kontubernaali 
päralejõudmist, et temaga edaspidise kohta nõu pidada. Seni kui nad kaheldes ja nõutult seal 
seisid, saabusid laagri juurde lõõtsutavail ja tolmustel hobustel kihutades kaks kontubernaali, 
keda Crixus oli saatnud Spartacuse juurde kohe roomlaste ilmumisel. 

Suur oli nelja kontubernaali kohkumine, kui nad mõistsid Eutybise reetlikku plaani ja 
hirmsat seisukorda, millesse oli sattunud Crixus. Nad kihutasid tuhatnelja Spartacuse juurde. 
Aga kui nad sinna jõudsid, lähenes lahingu Garganuse mäe juures juba lõpule. 

«Oo põrgu jumalate nimel!» kisendas Spartacus muutudes surnukahvatuks, kuuldes 
nurjatust feetmisest, mille kohutavad tagajärjed talle selgeks said. «Teele! Viivitamatult teele 
Sipontumi poole!» 

Hobuse selga istudes kutsus ta enda juurde Granicuse ja ütles häälega, milles värisesid 
pisarad: 


«Teen sulle ülesandeks juhtida kiirmarsiga kaheksat leegioni. Kasvagu igal sõduril tiivad 
jalgade külge... Ja olgu igaühe süda kõvem kui teemant!... Lennake!... Lennake!... Crixus 
hukkub!... Meie vennad surevad elajalikult mahatapetuina!... Mina lähen ees appi ratsaväe- 
ga!... Kõige nimel, mis püha on, rutake, lennake!» 


Nende sõnade järel kihutas ta kaheksa tuhande ratsaniku eesotsas mööda teed Sipontumi 
poole. 

Poolteise tunniga jõudsid nad sinna auravail ja nõrke-vail hobustel. Koha lähedal, kus 
Crixus kuni selle päevani laagris oli seisnud, nägi Spartacus mõnd gladiaatorit, kes olid 
imekombel pääsenud. 

«Jupiter Tasuja nimel, ütelge, mis on juhtunud?» küsis Spartacus hingeldades. 

«Me oleme purustatud ... me oleme hävitatud ... meie kuuest leegionist on järele jäänud 
ainult nimi!...» 

«Oo, minu õnnetud vennad!... 00, minu armastatud Crixus!...» hüüdis Spartacus 
meeleheites, kattes näo kätega ja talitsematult nutma puhkedes. 

Ratsaväe ülemad ja Spartacuse kontubemnaalid seisid sügavas vaikuses seda üllast ja püha 
kurvastust nähes. Nõutus ja mure, mis selle hirmsa teate juures olid kõigi nägudele ilmunud, 
suurenesid veel enam, kui nad oma vapra juhi pisaraid nägid. 

Kaua kestis vaikus, kuni lõpuks Mamilius, kes Spartacuse kõrval seisis, ütles talle pehme, 
ärevusest väriseva häälega: 

«Julgust, õilis Spartacus ... Ole vapper õnnetuses...» 

«Oo, minu Crixus!... Minu vaene Crixus!...» hüüdis traaklane ahastava häälega. Pannes 
parema käe Mamiliusele kaela ümber, peitis ta näo tema rinnale ja puhkes uuesti nutma. 

Veidi aja pärast tõstis ta pisaraist märja näo ja püh-his käeseljaga silmad kuivaks. Mamilius 
lausus talle: 

«Kogu julgust, Spartacus!... Mõtelgem sellele, kuidas päästa ülejäänud kaheksa leegioni.» 

«See on õige. Tarvis on leida abinõu ähvardava ohu vastu ja teha vähem hukatuslikuks selle 
alatu põrgufuuria nurjatu äraandmise tagajärjed. Tuleb taganeda. Pärast, rasket lahingut ei 
suuda Crassuse leegionid Garganuse* mäe juurest liikuma hakata enne kui kaheksa või 
kümne tunni pärast; me peame seda aega kasutama oma olukorra parandamiseks.» 

Ja ühe kontubemnaali poole pöördudes lisas ta juurde: 

«Sõida Granicuse juurde ja ütle talle, et ta peatuks ja leegionid tagasi pööraks.» 

Ja kui kontubernaal oli galopis minema kihutanud, ütles ta Mamiliusele: 

«Minerviumi ja Venusia kaudu, käies kolmkümmend miili päevas mööda mägiradu, jõuame 
viie-kuue päevaga lukaanide maale, kus meiega liitub uusi orje; sealt — kui meil ei jätku 
jõudu võidelda Crassusega — võime alati minna bruttide maale, seejärel edasi Sitsiiliasse ja 
seal uuesti süüdata orjade keskel ülestõusuleegi.» 

Andnud kiirest lahutamisest väsinud hobustele pool tundi puhkust, käskis ta ratsaväelastel 
tagasi pöörduda ja võtta endaga kaasa kaheksa nõrkenud gladiaatorit, kes olid ellu jäänud 
tapluses Garganuse mäe juures. 

Tema ise võttis nõuks minna kolmesaja ratsanikuga Garganuse mäe juurde, et üles otsida 
Crixuse surnukeha. 

Granicus püüdis seda Spartacuse kavatsust maha laita, tõendades talle, et ta võib põlata 
ohtu kui erainimene, kuid püha ja raske ürituse juhina ja hingena pole tal õigust, sellele vastu 
minna. 

«Ma ei hukku — ma olen selles kindel — ja jõuan teile kolme päeva pärast järele 
Apenniinide seljandikul. Aga isegi kui ma peaksin otsa saama, siis on sinul, vapper ja tubli 
Granicus, küllalt vilumust, autoriteeti ja ettenägelikkust, et energiliselt ja kindlalt jätkata sõda 
meie rõhujate vastu.» 

Ja kuidas Granicus peale käiski, ei tahtnud Spartacus oma kavatsusest loobuda. 

Võttes kaasa ratsaväesalga, sõitis ta minema Garganuse mäe suunas. Mäe lähedusse 
jõudnud, saatis Spartacus osa oma ratsaväelasi ette uurima paikkonda ja tegema luuret 
vaenlase liikumise kohta. Saanud rahustavaid teateid, käskis ta sõdureil hobuste seljast maha 


tulla ja juhtida neid suitseid pidi. Nad astusid metsa, mis ääristas Sipontumi juurest üle 
Garganuse mäe mere äärde viivat teed. Selles 

metsatihnikus tuli endale mõõkadega teed raiuda. Enam kui kahe tunni pärast jõudsid nad 
väikesele metsalagendikule, mida igast küljest piirasid tammed ja kuused ning millel asetsesid 
mõned onnid — need kuulusid puuraiu-jaile, kes veetsid suurema osa aastast neis metsades. 

Spartacuse esimeseks mureks oli kõik need puuraiujad kinni pidada ja nad valve alla jätta, 
et nad ei saaks viia roomlastele teadet tema viibimisest neis paigus. Seejärel käskis ta neil 
kustutada lõkked, mis võisid vaenlase tähelepanu äratada, gladiaatoreil aga — säilitada 
sügavaimat vaikust ja kuulatada. 

Nagu Spartacus oli ette näinud, viis Crassus oma leegionid Sipontumi poole. Vaevalt olid 
esimesed kuked kirenud, kui gladiaatorid kuulsid jalaväe sammude kõminat, hobuste 
kabjamüdinat ja roomlaste hääli, kes ilma eriliste ettevaatusabinõudeta mööda teed liikusid; 
nad tundsid end võitjaina ja teadsid, et vaenlane on kaugel. 

Kui viimane Rooma mäniipul oli eemaldunud, sõitis Spartacus oma kolmesaja 
ratsaväelasega kiireimas galopis tohutu suurele lahinguväljale, mis ulatus Garganuse jalamilt 
kuni mereni. 

Spartacusel kiskus süda kokku ja silmis tumenes, kui ta hirmsat taplusvälja nägi. Laipade 
vimad panid tal tee kinni; ta hüppas hobuse seljast maha, andis selle ühele ratsaväelasele üle 
ja hakkas, ahastus hinges, seda õudset välja läbi käima. Igal sammul kohtas ta sõprade 
moonutatud nägusid, mida kattis surmakahvatus, ja ta silmis paisusid pisarad. 

Ühes kohas nägi ta Thessaloniost, elurõõmsat ja üllast epikuurlast; ta lamas küljel, tema 
keha oli kaetud saja haavaga ja ta hoidis veel mõõka käes. 

Vaevaga tundis ta ära Bresoviruse, kelle rind oli mõõkadest mitmekordselt läbi pistetud ja 
pealuu hobusekap-jadest täiesti purustatud. Teisal sattus ta vapra ja julge Livius Grandeniuse, 
kuuenda leegioni ülema laibale, mis oli peaaegu maetud tema poolt tapetud vaenlaste surnu- 
kehade alla. Edasi nägi ta Onatiuse laipa ja veel edasi sattus talle ette haavadega kaetud, kuid 
alles elus Castus, kolmanda leegioni ülem. Nõrga häälega hüüdis ta appi. Ta tõsteti üles ja 
ümbritseti kõige südamlikuma hoolitsusega. 

Ekselnud sügavas ahastuses rohkem kui kaks tundi mööda laipadega kaetud välja, leidis 
Spartacus viimaks 

Crixuse verise ja puruks raiutud laiba — ainult nägu oli tal puutumata ja näis vaal säilitavat 
talle elus omase ülla uhkuse ning julguse jälgi. 

Spartacus viskus maha ja hüüdis sõbra nägu suudlustega kattes: 

«Sa langesid kõige mustema reetmise ohvriks, mu kallis Crixus! Hukkusid ilma minuta! Ja 
ma ei saanud sulle appi tulla! Sa langesid, ilma et sinu eest oleks kätte tasutud! Oo mu üllas, 
mu armastatud Crixus!...» Ta surus tapetud gladiaatori vapra käe oma rinna vastu. , Siis tõstis 
ta oma võimsa hääle needuseks ja lausus: «Vannun kõigi taeva ja põrgu jumalate nimel, kätte- 
maksjate fuuriate, jubeda Hecate nimel, siin sinu elutu põrmu juures vannun ma, minu vend, 
et sinu surma eest tabab verine kättemaks nurjatut reetjat, peitku ta end ookeani sügavustesse 
või Tartarose ärauurimatuisse kuristikesse! ...» 

Tõustes maast verd täisvalgunud ja raevust leegitsevate silmadega, tõstis ta käed ja näo 
taeva poole, seejärel võttis kätele Crixuse keha ja kandis ta sõdurite saatel mereranda. Seal 
võttis ta surnukeha ümbert läbitorgitud raudrüü ja verised riided, tõstis ta laineisse ja pesi hoo- 
lega; siis heitis enda seljast tumeda tooga, mässis laiba sellesse ja käskis viia ta sinna, kus 
seisid ootuses ratsaväe-lased ja hobused. 

Castuse aga, keda tema väga raske seisukorra pärast ei võinud vedada hobusel mööda järske 
ja äkilisi teid, jättis ta lähedal asuva patriitsivilla valitseja hoolde, kes kõigest südamest 


ülestõusnuile kaasa tundis. Ja sus, pärast seda kui Crixuse hoolsasti sissemähitud laip oli 
asetatud hobusele, mida talutas enda järel traaklane ise, asus ratsaväesalk tagasiteele. 

Arpisse jõudes sai Spartacus teada, et Crassus oma sõjaväega on suundunud Cannaesse. 
Seepärast väljus ta vü-vitamatult Arpist ja liikus Herdonea poole. Kuid vaevalt oli ta Arpist 
miili kaugusele jõudnud, kui tema silmadele avanes kohutav, verine vaatepilt: ta nägi piki teed 
kasvavate puude küljes gladiaatorite laipu, keda Crassus oli Garganuse lahingus vangi võtnud; 
kahvatu, moonutatud näoga ja leegitsevate silmadega liikus ta mööda seda teed, kus iga puu 
otsas rippus surnukeha; kokku oli neid kaheksasada. 

Nende poodute hulgas nägi Spartacus oma vapra kaas- 

maalase, traaklase Mesembriuse verist ja üleni haavadega- 
kaetud keha. Seda nähes kattis Spartacus silmad käega 


ja kiristas hambaid. j 

«Aa, Marcus Crassus,» hüüdis ta, «sa pood vange! He küll, Marcus Crassus! Sa ei taha 
ennast rännakuil raskusega koormata! Ah, jumalate nimel, teilt, roomlastelt, sõjaasjanduses 
kõige kuulsamailt, tuleb kõike õppida. Ja ma olen kõik õppinud... Mul jäi õppida ka veel 
seda!» 

Ja kõuehäälel lisas ta juurde: 

«Tähendab roomlased ei pea meid, gladiaatoreid, inimõiguste vääriliseks!... Aa!... 
Tähendab meie oleme metsloomad, jäledad roomajad, tapaloomad? ... Tartarose hävitava 
leegi nimel, olgu nii! Aga ka meie, gladiaatorid, asetame roomlased väljapoole seadust. 
Pisarad pisarate vastu, veri vere vastu.» 

Ilma hobustele halastamata kihutas Spartacus kogu öö mööda karme radu ja saabus oma 
leegionide juurde järgmise päeva keskpäeval. 

Gladiaatorite sõjavägi seisis laagris Asculum Apulumi juures. 

Samal ööl viis Spartacus oma sõdurid kiirete marssidega Venusia juurde. Selle asemel et 
asuda laagrisse linna läheduses, viis ta nad mäetippudele. Seal, ütles ta, tuleb asuda laagrisse 
ebasoodsais kohtades, kannatada külma ja puudust, et mitte Crassuse kätte sattuda ja end tema 
poolt purustada lasta. 

Rooma väejuht oli vahepeal jõudnud Rubi juurde, kus ta oma peakorteri sisse seadis. Ta 
saatis kvestor Scrofa juhtimisel neli leegioni, kümme tuhat abisõdurit ja viis tuhat ratsameest 
Andriasse. Crassuse plaani järgi pidi Scrofa liikuma Venusia poole ühte teed mööda, sellal kui 
tema ise läheb teist teed. Samal ajal saatis Crassus Bariumi, Brundisiumi ja naabruses 
asetsevaisse linnadesse sõdureid värbama, et moodustada veel üks leegion, mis osaliselt 
asendaks talle kümme tuhat meest, kes olid langenud lahingus Garganuse mäe juures. 

Preetor saatis senatisse kirja teatega saavutatud võidust, liialdades selle tähtsust ja 
kuulutades, et julguse kaotanud gladiaatorid taanduvad lukaanide maale ja et tema valmistub 
neid puruks muljuma, piirates nad ümber oma kahe sõjaväega. 

Pärast kahepäevast puhkust saatis Spartacus oma ratsaväe vaenlase kohta teateid koguma ja 
veel kahe päeva 

pärast, saanud täpsed andmed, väljus öösi Venusiast. Liikudes edasi kogu päeva ja öö, 
ilmus ta ootamatult Rubisse. Seal tegi ta end hoolega varjates peatuse ja andis oma sõdureile 
ainult kuus tundi puhkust Keskpäeval aga tungis ta Crassusele kallale, ründas ootamatult ja 
purustas kolmetunnises lahingus tema leegionid. Kuus tuhat roomlast tapeti selles võitluses ja 
kolm tuhat võeti vangi. 

Kaheksa tundi hiljem hakkas ta liikuma Metapontumi suunas ja käskis piki teed üles puua 
kaks tuhat kuussada Rooma sõdurit, kes olid Rubi lahingus vangi võetud, jättes ellu ainult 
nelisada vangi, kes peaaegu kõik kuulusid Rooma patriitsiperekondadesse. 


Ühe neist laskis ta vabaks ja saatis Crassuse juurde teatama, kuidas Spartacus, Rooma 
väejuhi julma eeskuju järgides, oli talitanud vangidega ja talitab edaspidigi. Peale selle tegi ta 
noorele patriitsile ülesandeks teha Crassusele Spartacuse nimel ettepanek vahetada sada nelja- 
sajast tema kätte jäänud vangist kreeklanna Eutybise vastu, kes, nagu Spartacus oli 
veendunud, varjas end Rooma laagris. 

Nelja päevaga jõudis Spartacus Metapontumi ja seejärel suundus Thuriisse. Ta vallutas 
linna tormijooksuga ja kindlustas end seal, olles otsustanud peatuda, et värvata orje ja 
koostada neist uusi leegione. 

Seitsme päeva jooksul ilmus tema juurde üle kuueteistkümne tuhande orja, keda ta püüdis 
kiiresti välja õpetada. Seejärel eraldas ta igast oma kaheksast leegionist kaks tuhat meest ja 
moodustas neist neli uut leegioni, viies niisiis leegionide üldise arvu kaheteistkümneni; 
kuusteist tuhat uut võitlejat aga jagas ta võrdselt kõigisse kaheteistkümnesse leegioni. Kokku 
oli nüüd tema lipu all jälle viiskümmend kuus tuhat jalaväelast ja kaheksa tuhat ratsaväelast. 


XXI peatükk SPARTACUS LUKAANIAS. — LINNUPÜÜDJA, KES 
SATTUS VORKU 


«Sa pead lõpuks kõnelema, Mirza, pead avaldama mulle kurva saladuse, mida sa nii visalt 
oled varjanud minu eest kaks aastat. 00, Mirza! Kui sul on põrmugi kaastunnet 

minu vastu, kui sa oled niisama üllas ja suuremeelne kui ilus, siis avaldad sa mulle täna 
selle saladuse. Saa ometi aru, Mirza, et ma armastan sind, armastan kogu oma hinge jõuga!» 

Nii kõneles Artorix kakskümmend päeva pärast Crixuse matust, seistes Spartacuse telgi 
sissekäigu juures. 

Gladiaatorite laager asetses sel ajal Lukaanias ja tänu uuele orjade juurdevoolule oli 
Spartacuse jalavägi suurenenud seitsmekümne kahe tuhande meheni. Kuulduste järgi liikus 
nende vastu Crassus seitsmekümne tuhande roomlasega. 

Mirza, kellele Artorix sulges väljapääsu telgist, kandis pihale liibuvat, peaaegu põlvini 
ulatuvat terasest rõngas-rüüd, mis läikis nagu hõbe; jalgade ümber olid tal raudsed 
sääreturvised, paremat kätt kattis raudne käsivarre-kaitsja, vasakus aga hoidis ta väikest 
ümmargust pronkskilpi; ilusa vöö küljes rippus väike mõõk ja peas oli tal hõbeküver lühikese 
kiivriharjaga. Selle relvastuse, mis kõigis pisiasjades sarnanes Eutybise omaga, oli vend talle 
tellinud, kui nad asusid laagris Ravenna lähedal. 

«Mis see tähendab, Artorix?» ütles ta etteheitega vastuseks noormehe tunnetevalangule. 

«Kuidas mis? Kas ma pole sulle ütelnud?» vastas gallialane õrna häälega, jumaldavalt 
neiule otsa vaadates. «Ma pole sulle vastumeelt — ma tean seda. Sa ei armasta kedagi teist — 
seda oled sa mulle tuhat korda vandega kinnitanud. Miks siis, miks keeldud sa nii visalt 
vastamast minu palavale armastusele?» 

«Aga sina,» kostis neiu erutatud häälel, «miks tuled sa mind kiusama? Miks valmistad 
mulle niisugust piina? Ma ei või, ei või sinu omaks saada ega saa iial...» 

«Ma tahan teada põhjust!» hüüdis Artorix veel enam kähvatades. «Inimesel on ju ometi 
õigus teada, miks ta, selle asemel et olla õnne tipus, on määratud langema 
meeleheitekuristikku.» 

Artorixi sõnad tulid südamest; neis oli nii palju tundmust ja niisugune jõud, et Mirza tundis 
ennast võidetuna, murtuna, võlutuna. 

Ta silmis lõi särama armastus... Ta vaatas noormeest siira armastusilmega. 

Kogu kehast värisedes ja ainiti teineteist vaadates seisid mõlemad mõne hetke liikumatult ja 
sõnatult. Artorix katkestas esimesena vaikuse: 

«Mirza... Ma pole pelgur ... Sa tead seda ... Lahingus olen ma alati esimestes ridades ja 
taganen viimaste hulgas. Hädaohtudes ei hoia ma elu... ometi näed sa nüüd, et ma nutan nagu 
poisike. Oo, minu jumaldatav, minu armsam! Ütle mulle, et sa mind armastad... Hellita mind 
oma jumaliku pilguga... Luba, et minu silmade ees alati säraks see õnnekiir!» 

Artorix tõstis Mirza käe huulte juurde ja hakkas katma seda kuumade suudlustega, neiu aga 
sosistas kogu kehast värisedes: 

«Jäta mind, Artorix... mine ära... Kui sa teaksid, missugust valu... teevad mulle sinu sõnad 
«.. kui sa teaksid, missugust piina...» 

«Aga kui sinu õrnad pilgud olid petlikud... siis ütle mulle seda ... ole julge... ütle mulle: 
«Sinu lootused on asjatud, Artorix, ma armastan teist» ...» 

«Ei... ma ei armasta, ma pole iial armastanud,» ütles neiu tuliselt, «ega hakka iial 
armastama kedagi peale sinu!» 

«Ah!» hüüdis Artorix kirjeldamatu rõõmuga. «Sa armastad mind! Kas võivad jumalad 
tunda niisugust rõõmu nagu mina!» 

«Ah, jumalad!» ütles Mirza end noormehe sülelusest vabastades. «Jumalad mitte ainult ei 
tunne armurõõmusid, väid nad ka joobuvad neist... sellal kui meie oleme määratud armastama 
teineteist salaja, tohtimata iialgi avaldada suudlustes oma leegitsevat armastust...» 

«Aga kes, kes keelab meile seda?» 

«Ära otsi seda, kes meile seda keelab,» kostis neiu kurvalt, «ära püüa teda tundma õppida... 
Saatus ei taha, et me oleksime ühendatud... See on raske... see on karm... aga äravõitmatu 
saatus... Jäta mind .,. mine ära.., ja ära püüa rohkem teada saada.» 

Ta puhkes kibedasti nutma. 

Segadusse sattunud Artorix püüdis teda lohutada, tahtis suudelda tema käsi. Kuid tütarlaps 
lükkas ta õrnalt ja samal ajal kindlalt eemale ning ütles: 

«Põgene minu juurest, Artorix, kui sa oled aus ja õilis inimene, põgene minu juurest!» 

Silmi tõstes nägi ta mööduvat numiidia orjatari Caetulit. See tütarlaps oli põgenenud 
gladiaatorite laagrisse Tarentumist kakskümmend päeva tagasi, päeval, kui 

tema perenaine oli lasknud tal sobimatu lobisemise pärast keele ära lõigata. Teda nähes 
hõikas teda Mirza. 

«Caetul! Caetul!» 

Ja ütles noormehele: 

«Näe, ta tuleb siia... Ma loodan, Artorix, et sa vähemalt nüüd ära lähed.» Gallialane võttis 
tema käe ja surus huultele. 

«Ja siiski pead sa mulle selle saladuse avaldama.» 

«Mitte iial!» 

Sel silmapilgul jõudis Caetul Spartacuse telgi juurde ja õndsaist tundeist ning kurbadest 
mõtetest haaratud Artorix eemaldus aeglaste sammudega pretooriumilt. 

«Kas tahad, lähme ohverdame Lukaania Marsile selle tallekese?» küsis Mirza 
numiidlannalt, osutades valgele tallekesele, kes oli nööriga telgiposti külge köidetud. 

Õnnetu orjatar, kellelt tema ebainimlik perenaine oli röövinud keele, noogutas nõusoleku 
märgiks pead. 

Varsti väljusid mõlemad neiud laagrist dekumaani värava kaudu, mis oli suunatud Acirise 
jõe poole. Miili kaugusel laagrist tõusid nad väikesele künkale, kus asetses Lukaania Marsile 
pühendatud tempel. Siin ohverdas Mirza kreeka kommete kohaselt tallekese sõjajumalale, 
paludes tema soosingut gladiaatorite sõjaväele. 

Seni kui Mirza templis viibis, jõudis Spartacus tagasi luurekäigult, millele ta oli sõitnud 
hommikul. Ta oli sattunud vaenlase patrulli peale, võtnud vangi seitse roomlast ja saanud neilt 
teada, et Crassus liigub kogu oma armeega Grumentuni peale. 


Kaks päeva hiljem ilmus preetor keskpäeval oma sõjaväega ja rivistas selle lahingukorras 
gladiaatorite ette. 

Mõlemalt poolt mürisesid signaalid. Sõjaväed läksid kokku ja algas hirmus taplus. Üle nelja 
tunni kestis lahing; mõlemad pooled võitlesid ühesuguse vaprusega ja ühesuguse õhinaga, 
kuid päikese loojaku ajaks lõi ülestõusnute vasak tiib, mida juhtis Artorix, vankuma, sest 
paljudel gladiaatorite leegionides olevail uutel sõduritel polnud küllaldast vilumust, et 
roomlaste survele vastu panna. Hoolimata vapruse imetegudest, mida Artorix korda saatis, 
rinda ja pähe haavatuna võideldes nagu lõvi, jätkasid leegionid taganemist suures korratuses. 

Tulivihasena kihutas Spartacus kohale ja hüüdis kõuehäälel: 

«Kas tõesti on kaotused, mis teie olete tekitanud roomlastele, 

muutnud neid julgeiks lõvideks ja teid argadeks küülikuteks? Peatuge, Mars Hyperboreuse 
nimel! Võidelge minu kõrval! Näidake ennast kangelastena, ja meie paneme nad seekord 
samuji põgenema nagu alati!» 

Virutanud kilbi pealetungivate vaenlaste peale ja võtnud vasakusse kätte ühe langenud 
gladiaatori mõõga, tormas ta roomlaste peale kahe mõõgaga, nagu tehti gladiaatori-koolides. 
Ta keerutas neid nii kiiresti, jagas hoope niisuguse jõuga, et peagi katsid leegionäride kehad 
tihedasti maad; roomlased sattusid segadusse ja hakkasid taganema. Seda nähes said 
gladiaatorid uut julgust ja tormasid uue õhinaga võitlusse. 

Kuid sel ajal ei suutnud gladiaatorite sõjaväe tsentrum enam vastu seista hirmsale survele, 
mida tema vastu kõigest jõust suunas Crassus, kes isiklikult juhtis eranditult Mariuse ja Sulla 
veteranidest koosnevat leegioni. Tsentrum sattus segadusse, lõi vankuma ja hakkas taganema. 

Spartacus sööstis ratsaväe juurde, mis seisis varus just tsentrumi taga, rivistas selle 
kaheteistkümnesse ritta ja moodustas teise lahingujoone; selle joone intervallide kaudu võisid 
korratusse sattunud leegionid eemalduda laagrisse. 

Kuid need abinõud ei suutnud takistada tsentrumi ja vasaku tiiva leegionide korratut 
taganemist määratu suurte kaotustega. Ainult parem tiib, mida kindlalt juhtis Granicus, 
eemaldus võideldes. 

Et võitjate pealetungi kinni pidada, tormas ratsavägi Spartacuse enda juhtimisel niisuguse 
raevuga Rooma kohortide peale, et need pidid peatuma ja rivistuma ringidesse, karreedesse ja 
kolmnurkadesse, et gladiaatorite ratsavägi neid mitte täielikult maha ei raiuks; ja siiski olid 
roomlaste kaotused selle ratsarünnaku tagajärjel tohutud. 

Crassus tahtis tegevusse panna oma ratsaväe, kuid teda takistas saabuv öö. Mõlemad pooled 
puhusid lõpusignaali ja armeed taganesid oma peatuskohtadele. 

Lahing oli lõppenud. Roomlased olid kaotanud viis tuhat, gladiaatorid kaheksa tuhat meest 
ja tuhat kakssada vangidena. 

Öösel lahkus Spartacus vaikselt Grumentumist. Ta oli otsustanud minna bruttide maa kaudu 
Consentiasse. 

Pandosias jõudis talle järele Crassuse käskjalg. Crassus, kes oli varem keeldunud saja 
vangilangenud room- 

lase vahetamisest Eutybise vastu, pani nüüd ette vahetada tuhat kakssada gladiaatorit, keda 
ta oli Grumentumi juures vangi võtnud, nende saja patriitsi vastu. 

Pidanud nõu Granicusega Ja leegionide ülematega, nõustus Spartacus vahetusega, ja 
saadikuga lepiti kokku, et vastastikune üleandmine toimub kolme päeva pärast 
Roscianumis. 

Kui Crassuse käskjalg' oli ära sõitnud, mõtles Spartacus, ja mitte ilma aluseta, et Rooma 
väejuht tegi selle ettepaneku lootuses pidurdada gladiaatorite edasiliikumist ja kaotatud aeg 
niiviisi tagasi võita. Seepärast otsustas ta saata Roscianumi tuhat kakssada ratsaväelast kahe 
tuhande neljasaja hobusega ja saja vangivõetud roomlasega. Mamilius, kes pidi seda vahetust 


juhatama, sai valju käsu: üle anda sada roomlast alles seejärel, kui ta on saanud tuhat kakssada 
gladiaatorit, asetada nad kohe tagavarahobustele ja kapata Temesasse, kuhu tema, Spartacus, 
jõuab sõjaväega nelja päeva pärast. Kui roomlaste poolt peaks ilmsiks tulema väiksemgi 
reetmise- või pettusemärk, peab Mamilius need sada patriitsivõsu maha tapma ja armee juurde 
tagasi pöörduma, jättes vangivõetud gladiaatorid oma saatuse hooleks. Teel Pandosiast 
Temesasse sattus Spartacus kokku relvastatud väesalgaga. Need olid viis tuhat orja, keda 
Gaius Cannitius oli kogunud ja kuidagiviisi välja õpetanud, Cannitius kahetses kurja, mida ta 
oli Spartacusele tekitanud, ja tõi nüüd ülestõusnuile toetuse, et niisugusel ausal viisil minevik 
heaks teha. Ta tõotas, et hakkab nüüd distsipliini pidama. 

Spartacus võttis samniidi ja tema sõdurid vennalikult astu; Cannitius määrati uuesti ühe 
leegioni ülemaks. 

Viis päeva pärast seda tuli Mamiltius tagasi tuhande kahesaja Rooma vangist vabastatuga. 
Kogu sõjaväe juuresolekul pöördus Spartacus nende poole kõnega täis etteheiteid, öeldes, et 
mitte alati ei leidu laagris sada vangivõetud rooma patriitsi, selleks et oma eluga päästa 
gladiaatoreid, kes end elusalt vaenlase kätte annavad; et ilma selle õnneliku juhuseta ripuksid 
nad kõik sel silmapilgul puude otsas tee ääres ja söödaksid Apenniini metsade larnaid ja 
raisakulle. Ta ütles, et parem on langeda võideldes lahingus kui sattuda vaenlase kätte ja olla 
häbistavalt üles poodud. 

Crassus hilines Temesasse jõudmisega enam kui 

kahekümne päeva võrra. Selle aja jooksul sai ta vahetpidamata toetusid Lukaaniast, 
Apuuliast, Kalaabriast ja Japygiast. 

Nüüd oli tal peaaegu saja tuhande mehe suurune armee. 

Vahepeal astus traaklane läbirääkimistesse kiliikia piraatidega, kes ristlesid sel ajal Türreeni 
mere rannikul; ta küsis, kas nad ei viiks tema sõjaväge Sitsiiliasse, lubades neile selle teene 
eest kolmkümmend talenti — see oli kogu gladiaatorite kassa, ehkki nende arvele pandi suuri 
riisumisi. 

Piraadid nõustusid küll Spartacuse ettepanekuga ja isegi said Granicuselt, kes neid 
läbirääkimisi pidas, kümme talenti käsirahaks, kuid ööl enne gladiaatorite laeva asumist 
lahkusid nad salaja Temesast, arvatavasti sellepärast, et lõid kartma roomlaste kättemaksu. 

Samal ajal kui gladiaatorid vaatasid oma laagrist piraatide laevade purjesid, mis eemaldusid 
kaldast, kihutas laagrisse luurajate maniipul teatega Marcus Crassuse lähenemisest. 

Gladiaatorid ruttasid relvade juurde ja rivistusid lahingujoonele. Enne kui vaenlase 
leegionid jõudsid end lahinguks üles seada, tormas Spartacuse sõjaväe esimene liin, mis 
koosnes kuuest esimesest leegionist, raevukalt roomlaste kallale, tekitades nende ridades 
suurimat segadust. 

Teisele liinile oli traaklane paigutanud neli leegioni, parema ja vasaku tiiva äärele aga 
asetanud kummassegi neli tuhat ratsameest. 

Kaks leegioni olid jäänud Temesasse, kuhu Spartacus kavatses lüüasaamise korral kogu 
oma Sõjaväega varjule minna ja oodata seal soodsat silmapilku revanšiks. Arvatavasti 
kaalutles ta juba viisi, kuidas vajaduse puhul raskest seisukorrast välja pääseda, 

Enne kui sõjavägi lahingusse viia, oli Spartacus hoiatanud esimesel liinil asuva esimese 
kuue leegioni ülemaid, et juhul, kui nad on sunnitud taganema, taganegu nad teise liini taha. 

Taplus kestis mitu tundi. Kell üks keskpäeval tõi Crassus lahingusse värskeid jõude ja 
pikendas oma lahinguliini paremale ja vasakule. Siis andis lahingut juhtiv Granicus 
taganemiskäsu, et mitte lasta end tiibadelt ümber haarata; tänu juhtide tähelepanelikkusele ja 
energiale toimus see 

401 


taganemine väga kiiresti ja peaaegu täies korras: läbi teise liini intervallide läks esimene liin 
tagalasse. 

Rooma leegionärid arvasid, et gladiaatorid põgenevad, ja tormasid neid jälitama, kuid 
põrkasid kokku värskete vägedega, mis sööstsid nende peale metsiku hooga ja sundisid neid 
raskete kaotustega taganema. 

Marcus Crassus oli sunnitud puhuma lõpusignaali, teised leegionid välja saatma ja alustama 
uut ning veel visamat lahingut. Tuues lahingusse veel kaks leegioni, ühe oma paremalt tiivalt, 
teise vasakult, lootis ta, et haarab gladiaatorite rinde ümber, kuid Spartacuse ratsavägi, mis oli 
astunud tegevusse mõlemalt tiivalt, ajas Rooma väejuhi kavatsused nurja. 

Vahepeal kogus Granicus ja rivistas uuesti lahingukorda kuus esimest leegioni, ja kui 
Crassus käskis oma ratsaväel liikuma hakata, võis Spartacus täies korras taanduda Granicuse 
juhitava liini taha, mis oli uuesti valmis lahinguks Rooma leegionidega. 

Niiviisi vaheldumisi kahe liiniga võideldes ja taandudes eemaldusid gladiaatorid õhtuks 
Temesa müüride alla, nii et Marcus Crassus ei suutnud saavutada mingit paremust oma 
leegionide arvulisest ülekaalust hoolimata. Tal ei jäänud muud üle kui lõpusignaali puhuda. 
Peatudes Temesat piiravate küngaste jalamil, ütles ta oma kvestorile Scrofale: 

«Põlatud gladiaator, alatu gladiaator, nimeta teda kuidas tahad... Aga kibedusega tuleb 
tunnistada, et sellel neetud Spartacusel on kõik suure väejuhi omadused.» 

«Ütle otse,» vastas Scrofa, «et Spartacus on mehine, teravapilguline, ühesõnaga 
suurepärane väejuht.» 

Niiviisi lõppes see lahing, mis kestis üle seitsme tunni. Gladiaatorid kaotasid tapetuina kuus 
tuhat meest, roomlased seitse tuhat. 

See ei takistanud Crassust, arvestades seda, et Spartacus eemaldus ja Temesasse varjule 
läks, end võitjaks kuulutamast. Ta kirjutas senatile, et loodab lõpetada sõja kahe-kolmekümne 
päevaga, et gladiaator on suletud rõngasse ja tal ei õnnestu pääseda. 

Spartacus, kes juba varem oli kaevanud linna müüride ümber laiad kraavid, oli valvel ja 
võttis tarvitusele kõik vajalikud kaitseabinõud. Kuid salajas kaalutles ta plaani, mille abil 
kavatses pihtide vahelt välja rabelda. 

Kõige suurema valjusega keelas ta elanikel mistahes 

ettekäändel väljuda linnast, mille väravaid ja müüre alaliselt valvasid gladiaatorid. 

See korraldus ehmatas väga Temesa elanikke; nad nägid juba ette kõiki pikaajalise 
piiramise ohte ja viletsusi, kujutlesid juba kõiki nalja koledusi. 

Spartacus kasutas nende hirmu ja teatas linnavõimudele, et neil on ainult üks viis pääseda 
piiramise ning nälja koledustest: võimalikult ruttu koguda kõik olemasolevad laevad, 
kaluripaadid, lootsikud ja muud veesõidukid ning saata tema juurde kõik linnas leiduvad 
meistrid, kes oskavad ehitada paate ja praame, ja varustada nad ehitusmaterjaliga, et rajada 
väike laevastik, mis viib väed Sitsiiliasse. 

Temesa elanikud nõustusid sellega, ja varsti asusid mererannas sajad töölised koos 
tuhandete gladiaatoritega üksmeelselt ehitama laevastikku väikestest, kuid rohkearvulistest 
sõidukitest. 

Gladiaatori uusi plaane aimamata saatis Crassus käskjalgu Thuriisse, Metapontumi, 
Heracleasse, Tarentumi ja Brundisiumi nõudmisega viivitamata saata suurel hulgal 
piiramismasinaid. Ta mõistis, et ilma taraanide, katapultide ja ballistideta veniks sõda pikale. 

Mõni päev pärast lahingut Temesa all hulkus Eutybis üksinda mööda Rooma laagrit. Äkki 
tuli tal mõte minna käima linna ümbrusse ja püüda hiilida vaenlase eelpostidele nii lähedale 
kui võimalik: ta tahtis teada saada, kas pole mingit juurdepääsu müüridele ja kas ei saa katset 
teha ootamatult linna tungida. 

Ta käskis kahel orjataril, kelle ta oli Tarentumis ostnud, valmistada kastanivärvi määret ja 
hõõrus sellega sisse käed, näo ning kaela; see tegi ta äratundmatuks ja täiesti etiooplanna 


sarnaseks. Tõmmanud selga orjatari riided ja kogunud oma punased juuksed laia tumeda 
sideme alla, väljus ta savikruusi käes hoides mitu tundi enne koitu laagrist. Eutybis suundus 
künka poole, mille tipus kerkis Temesa müür. Künka nõlval oli allikas. Ebaetiooplanna liikus 
pimeduses ettevaatlikult edasi, ja jõudes allika lähedusse, kuulis tasast sosistamist ning 
mõõkade lööke kilpide vastu. Ta taipas, et selle allika juures oli nähtavasti valves gladiaatorite 
kohort. 

Siis pöördus ta tasakesi vasakule ja läks mööda küngast edasi, et ümbruskonnaga tutvuda. 

Käinud ära umbes pool miili, märkas Eutybis, et keset 

tumedat puudesalka seisab mingi hoone. Ta silmitses terasemalt ja nägi, et see on tempel. 

Silmapilguks peatus ta mõtiskledes, siis aga läks otsustaval ilmel kiiresti templi poole, mis 
asus üsna kaugel linnamüürist ega võinud tema arvates gladiaatorite käes olla. 

Templihoone oli väike, kuid väga ilus, üleni marmorist, ehitatud dooria stiilis. Eutybis 
mõistis, et seda Hercules Olivariusele pühendatud templit gladiaatorid ei valva, ja ta otsustas 
sinna sisse astuda. 

Tempel oli tühi ja Eutybis kavatses juba lahkuda, kui ta äkki nägi preestririietuses 
vanameest; sügavas mõttes seisis preester ohvrialtari juures, mille ees asetses oliivipuust nuia 
kandva Herculese suurepärane marmorkuju. 

Kreeklanna astus preestri juurde, ütles talle vigases ladina keeles, et ta tahab võtta kruusiga 
vett templi vee-basseinist, ja teatas, et ta on ühe kohaliku põlluharija orjatar ja et tema 
peremees on sõdijate tulekul läinud varjule lähedal asetsevasse orgu, kus sugugi pole joogi- 
vett. 

Preester saatis Eutybise veebasseini juurde ja hakkas temaga vestlema selle sõja kurbadest 
tagajärgedest, eriti kurbadest sellepärast, et on langenud usklikkus — rahvaste õitsengu 
ainuke allikas. Ta kõneles, et jumalakartlikkus ja jumalate kummardamine olid alati muistsete 
itaalikute iseloomustavaks jooneks ja seepärast olid jumalad nende vastu alati helded, kinkisid 
neile oma soosingut ja kaitset; et nüüd levib epikureism, jumalate kultus jäetakse hooletusse, 
preestreid pilgatakse ja niisuguse juma-lakartmatuse eest tasuvad solvunud jumalad raske 
ning ärateenitud karistusega — kõik viimaste aastate mässud ja sõjad, mis on saatnud 
viletsusse Itaalia, olid taeva viha ilmseks avalduseks. 

Eriti kurtis vanamees Temesa piiramise ja linnast väljumise keelu kurbade tagajärgede üle: 
keegi ei tulnud jumalale ohvrit tooma, keegi, isegi kui ta oleks tahtnud, ei saanud tuua 
määratud kümnist ega ande. On arusaadav, miks see kõik kurvastas tublit vanameest: iga 
ohvri-toomine Herculesele lõppes pidusöögiga, ja ohvrid ning annid läksid preestreile. 

Lühidalt, Herculese templi preester, nagu kõigi aegade, kõigi usundite, kõigi rahvaste 
preestrid, otsustas" nürinenud 

ja petetud inimeste usulise innu üle templisse toodavate andide hulga ja väärtuse järgi. 

«Juba kakskümmend päeva ei astu enam keegi sisse Hercules Olivariuse templisse, mis on 
ometi nii lugupeetud kogu lukaanide ja bruttide maal,» ütles preester ohates. 

«Hea küll, ma ütlen oma peremehele, et ta kodu ja varanduse puutumatuse nimel tuleks 
ohverdama või vähemalt saadaks ande suurele Hercules Olivariusele,» ütles orjatar vigases 
ladina keeles ilmega, mis väljendas alandlikku ja sügavat veendumust. 

«Kaitsku sind Hercules, hea tütarlaps,» vastas preester ja lisas kohe juurde: 
«Jumalakartlikkus elab kõige sagedamini naiste südameis. Ma ütlesin sulle nüüdsama, et 
kahekümne päeva jooksul pole keegi tulnud meie jumalale ohvreid tooma. See pole mitte 
täiesti õige, sest kaks korda käis siin ohverdamas keegi tütarlaps gladiaatorite sõjaväe hulgast, 
jumalakartlik ja vaga tütarlaps.» 

Eutybise silmad lõid rõõmust välkuma, värin läbis kogu tema keha. 


«Aa!» ütles ta, püüdes ärevusest võitu saada. «Sa ütlesid, et üks tütarlaps vaenlaste leerist 
käis siin?...» 

«Jah, tütarlaps, kes kannab sõjariideid ja mõõka vööl, ja mõlemal korral oli temaga kaasas 
neegritar nagu lina... ainult tumm, vaeseke — tema perenaine oli lasknud tal keele ära 
lõigata.» 

Silmakirjaks tegi Eutybis, nagu võpataks ta õudusest, ja ütles pärast lühikest 
järelemõtlemist, püüdes näida lihtsana ning heasüdamlikuna: 

«Näe, isegi vaenlastel... nendelgi on lugupidamist kõrgete jumalate vastu... Jah, homme... 
tulen ma jälle siia... enne koitu... sest ma kardan gladiaatoreid ... ja kui ma ei saa oma 
peremeest nii kaugele, et ta saadaks ande võitmatule Hercules Olivariusele, toon ma ise siia 
oma tagasihoidliku annetuse.» 

Preester kiitis teda vagade tunnete eest, tõotas talle Herculese kaitset ja näitas hüvasti jättes 
rada, mida mööda oli kergem märkamatult üles ja alla käia. 

Kurikavala kreeklanna rõõm oli kirjeldamatu: ta oli leidnud palju parema liitlase, kui oli 
võinud loota. Preestri müüdavus ja ahnus olid ilmsed: teda võis kergesti ära osta ja tema abiga 
õnnestus arvatavasti leida mõni salajane juurdepääs müüridele. Igal juhul — ja just 

see pani ta südame tugevamini põksuma — annab ta selle preestri abil surmava hoobi 
Spartacusele: ta tapab tema õe. 

Järgmisel ööl väljus kreeklanna uuesti laagrist, võttes kaasa noore tallekese, kaks 
piimapõrsast ja neli lumivalget tuvikest; mööda preestri juhatatud rada läks ta Herculese 
templi juurde. Preester avas templi ukse ja võttis vaese orjatari annid vastu. 

Jätkates järgneva viie-kuue päeva jooksul oma jalutuskäike Herculese templi juurde, uuris 
Eutybis osavalt Aius Stendiuse (nii oli preestri nimi) hinge ja valmistas teda ette neiks 
ettepanekuiks, mis ta oli otsustanud temale teha. Viimaks tunnistas ta temale, et ta pole sugugi 
orjatar, et ta teenib roomlaste juures, et Crassus on valmis heldelt tasuma teenete eest niihästi 
temale kui ka teistele preestreile, kui nad näitavad koha müüris, kust saaks ootamatult linna 
rünnata. 

Preester, kes oli niisuguseks kõneluseks juba ette valmistatud, teeskles algul imestust. 

«Sa pole siis etiooplanna ega orjatar? Kreeklanna... kes teenib roomlaste huvisid? Küll sa 
teesklesid osavasti!» 

«See oli sõjakavalus.» 

«Ma ei süüdista sind. Kõrged jumalad kaitsevad roomlaste üritust, keda õigusega 
ülistatakse nende vagaduse pärast. Herculese preestrid peavad olema roomlaste poolel, kes on 
meie jumala ustavaimad austajad ja on tema auks püstitanud oma linnades kuus suurepärast 
templit.» 

«Tähendab, sa aitad Crassuse plaanidele kaasa?» küsis kreeklanna, kelle silmad rõõmust 
välkusid. 

«Ma püüan, niipalju kui suudan ... millega vähegi suudan ...» vastas preester. 

Nad jõudsid kiiresti kokkuleppele. Preester ütles, et ehkki ta katse juures linna minna satub 
suurde ohtu, sellest hoolimata läheb ta sinna mingisugusel sündsal ettekäändel; ta lootis Mirza 
toetusele: niipea kui tütarlaps tuleb templisse, läheb ta koos temaga linna. Ta lisas juurde, et 
teab rada, mis viib üle järskude nõlvade ühte kohta, kus müürid on peaaegu lõhutud ja kust on 
kerge linna tungida, isegi kui see koht oleks gladiaatorite poolt tugevasti kindlustatud. Eutybis 
lubas preestrile kümme talenti suure tasu arvel, mille ta saab Crassuselt, kui asi on korras. 

Järgmisel ööl, näinud kaunikesti vaeva kastanivärvi mahavõtmisega näolt, riietus Eutybis 
sõjaväeriietesse ja 

läks Herculese templisse, kuid ei leidnud sealt Äius Stendiust; teistelt preestritelt kuulis ta, 
et Mirza oli eelmisel päeval käinud Herculesele ohverdamas ja Äius Stendius oli ühes temaga 
linna läinud. 

Väriseva südamega, mis kõhkles lootuse ja hirmu vahel, ootas Eutybis templis peidus olles 
terve päeva preestri tagasitulekut. Too tuli õhtu eel ja jutustas, et koha, kus sein oli lagunenud, 
on Spartacus uuesti korda seadnud. Ettenägelik väejuht on juba ammu kõik seinad järele 
vaadanud ja nõrgad kohad kindlustanud. 

Eutybisele valmistasid preestri teated palju meelehärmi. Ta kirus ja needis Spartacuse 
ettenägelikkust. 

Tükk aega oli ta sügavas mõttes, siis viimaks küsis preestrilt: 

«Aga millal tuleb gladiaatori õde Mirza jälle siia templisse?» 

«Ma ei tea...» vastas preester kõhklevalt, «arvatavasti ... tuleb ta ülehomme... antimahhiate 
päeval, Herculese auks peetaval pühal; selle mälestuseks, kuidas meie jumal põgenes Kosi 
saarelt naiseriietuses, ohverdatakse talle siis harilikult naiseriideid. Traaklase õde ütles mulle, 
et ta kavatseb tulla ülehomme templisse niisuguse ohverdamise pärast ja paluma jumala 
soosingut ülestõusnud orjade relvadele ning eriti oma vennale!» 

«Aa! Jupiter, sa oled õiglane! õiglane oled ka sina, Hercules! õiglased on kõik Olümpose 
jumalad!» hüüdis kreeklanna julma rõõmuga silmi taeva poole tõstes. «Ma tasun kätte 
hirmsamini, kui olen tasunud talle seni. Sellest saab tõeline veretasu!» 

«Missugusest kättemaksust sa kõneled?» küsis preester imestusega. «Sa tead, et jumalad ei 
kiida heaks ega soosi kättemaksu.» 

«Jah, aga kui selle kättemaksu on kutsunud välja raske solvamine, kui niisugune solvamine 
on toime pandud ilma igasuguse aluseta... Oo, siis vististi ei kiida kättemaksu heaks ega abista 
seda mitte ainult põrgu, vaid ka taeva jumalad,» ütles Eutybis. Ta võttis õlgadelt paksu kuld- 
keti, mille küljes rippus tema väike mõõk kalliskividega ehitud käepidemega ja andis kõik 
selle Stendiusele. 

«Eks ole tõsi, Stendius?» lisas ta juurde, sellal kui preester ahnete pilkudega saadud 
kingitust vaatles, «eks ole tõsi, et õiglane kättemaks on ka taeva jumalaile meelepärane?» 

«Muidugi... kui ta on õiglane... kui solvamine oli ülekohtune,» vastas see. «Ja siis, eks 
nimetata kättemaksu jumalate rõõmuks?» 

Eutybis võttis peast hõbekiivri, mille ümber põimus ülal väike kuldussike kahe suure 
rubiiniga silmade asemel, ja ulatas selle preestrile. 

Kuni preester ahnusest põlevate silmadega uusi kallihinnalisi kingitusi vaatles, jätkas neiu: 

«Võitmatule Herculesele annetan ma need tühised asjad ja homme toon veel kümme 
talenti... Võitmatule Herculesele,» ja ta rõhutas kaht viimast sõna eriti, «selleks et sina, tema 
preester, aitaksid mul oma kättemaksu teoks teha.» 

«Castori ja Polluxi nimel!» hüüdis preester. «Kui ta õiglane on... pean ma muidugi sind 
aitama! Proserpina skeptri nimel!» 

«Sa pead homme öösi siia ära peitma kaks vaprat ja ustavat sõjameest.» 

«Siia? ... Templisse? ... Rüvetama jumaliku Herculese püha paika? ... Ma satun ju hädaohtu, 
gladiaatorid poovad mu üles, kui nad kaks sinu sõjameest siit juhuslikult leiavad!» ütles 
preester, kahe sammu võrra taganedes. 

«Aga nüüdsama sa ju lubasid mind minu kättemaksus aidata,» ütles Eutybis. 

«Jah... aga ma... ei või lubada, et see... et Mirza... tapetaks... kui ta minu jumala templisse 
tuleb... See pole ju preestri ülesanne... Kui asi oleks selles, et võtta ta vangi... ja anda sinu 
kätte...» 

Eutybise rohelised välkuvad silmad süttisid sünges tules, salapärane naeratus ilmus tema 
huultele. 


«Jah, jah!» hüüdis ta. «Vangina... minu käes... Sest mina... mina ise tahan tappa ta, kui 
Spartacus ei tule andma end minu kätte õe asemel!» 

«Mis sa temaga teed ... seda ei taha ma teada ... Ma pean teadma ainult seda, et minu käsi ei 
võta osa verisest kuriteost... et mina ei võta osa mõrvast,» ütles preester silmakirjalikult. «Ma 
näitan sinu ustavaile sõjameestele koha, kuhu nad peavad end peitma... üsna lähedal süt... tee 
ääres... salus, mis on just nagu selleks loodud!» 

«Kas ta ei saa sealt põgeneda?» 

«Aga kui ma sulle ütlen, et salu on just nagu selleks istutatud, et püüda võrku rästaid ...» 

«Noh, hea küll... olgu nii, nagu sina tahad ... Ja rahunegu 

sinu südametunnistus,» ütles tütarlaps peene irooniaga ning lisas kohe juurde: «Mul 
tuli'pähe tore mõte.» 

«Nimelt?» 

«Et sina, ilma sellest oma kahele kaaspreestrile teatamata, tuleksid minuga koos alla orgu ja 
istuksid laua taha... uhke laua taha... millega ma sinu isikus tahan austada mitte ainult 
Hercules Olivariuse preestrit, vaid ka ausat inimest ja õiget kodanikku.» 

«Jumalate nimel!» hüüdis preester nördimust teeseldes. «Tähendab sa ei usalda mind?» 

«Ei, mitte sinu vastu ei puudu mul usaldus ... vaid ebapuhta südametunnistuse piinade 
vastu...» 

«Aga ma ei tea, kas ma pean...» 

«Kas sa pead minuga kaasa tulema? ... Jah. Mul on vaja, et sa aitaksid mul siia tuua viisteist 
kokkulepitud talenti.. Või ütlesin ma enne kümme?» 

«Viisteist, viisteist ütlesid sa!» kinnitas preester kiiresti. 

«Igatahes, kui ma ütlesingi kümme... siis oli see viga... sest oma kättemaksu nimel 
ohverdan ma jumalale viisteist talenti! Tule siis minuga kaasa, aus Stendius, ja sa jääd tänase 
päevaga rahule!» 

Preester peitis Eutybise kiivri ja mõõga salajasse kohta ning läks temaga roomlaste 
laagrisse. 

Marcus Crassus usaldas nüüd kreeklannat niivõrd, et lubas tal täiesti vabalt laagrist lahkuda 
ja sinna tagasi tulla, kas üksi või kellegi teisega, tema soovi kohaselt. 

Laagris korraldas Eutybis Stendiusele uhke pidusöögi ja preester uputas kaheksasse või 
kümnesse oivalise veini peekrisse tusa, mille oli tekitanud talle kurtisaani umbusk. 

Vahepeal kutsus viimane enda juurde oma ustava Xenocratese ja kõneles temaga millegi 
üle tasakesi 

Kesköö paiku pani Eutybis pähe teraskiivri, heitis üle parema õla rihma, mille küljes rippus 
väike terav mõõk, ja väljus laagrist preestri saatel, kes ei seisnud eriti kindlalt jalul, sest oli 
kõvasti purjus. 

Mõni samm Eutybisest ja Äius Stendiusest tagapool sammusid täies relvastuses kaks 
kapadooklasest orja, kes kuulusid Marcus Licinius Crassusele. 

Seni kui nemad Hercules Olivariuse templi suunas liiguvad, heidame korraks pilgu 
Temesasse, kus Spartacusel juba kolm päeva oli valmis suurearvuline flotill. Ta ootas pimedat 
ööd, et üle viia viisteist tuhat gladiaatorit, 

sest kogutud veesõidukid ei suutnud rohkem inimesi mahutada. 

Niipea kui loojus päike, mis kogu päeva oli olnud varjul järjest tihenevate hallide ja 
mustade pilvede taga, käskis Spartacus kolmel rannas laagris asuval leegionil telgid tasakesi 
kokku panna ja laevadesse asuda. Ta andis Granicusele kõik vajalikud juhtnöörid, ja niipea 
kui oli saabunud esimese tõrviku tund, käskis tal teele asuda. 

Võttes kursi avamerele, väljus gladiaatorite flotill sügavas vaikus Temesast. 


Kuid tuul — tugev siroko — puhus Aafrika ranniku poolt ja meresõitjate herkuleslikest 
pingutustest hoolimata ei lubanud neil võtta kurssi Sitsiilia peale. 

Pööraselt aerudega töötades liikusid gladiaatorid mõne miili võrra edasi, kuid pärast 
kukelaulutundi, kuna meri oli veel tormisemaks muutunud, maabus Granicus ja käskis 
vüeteistkümnel tuhandel ülestõusnul maale minna tühjal rannikul Nicotera läheduses. Sealt 
viis ta nad viivitamatult mägedesse ja saatis Spartacuse juurde kerge laevukese tsentuurioga 
ning kümne sõduriga, et juhtunust teatada. 

Vahepeal olid preester ja Eutybis Hercules Olivariuse templi juurde läinud ja jätnud 
mõlemad kapadooklasest orjad tammesalusse, mis oli linnast templi juurde viiva tee ääres. 
Vähe maad sellest salust eemal seisis villa, kus oli gladiaatorite eelpost. Mõlemad 
kapadooklased kuulsid aeg-ajalt, kui tugev iiliv tuul nende poole puhus, samme ja tasast 
kõnelust. 

«Tähendab, Ercidanus, tuleb teha kõik,» ütles üks ori sosinal teisele emakeeles, «et võtta 
see noor amatsoon kinni elusana.» 

«Me teeme seda, Ascubarus,» vastas Ercidanus, «kui ainult suudame...» 

«Ka mina ütlesin seda... kui me suudame.» 

«Sest otsekoheselt öeldes, kui ma näen, et ta kavatseb kaitsta end mõõga või pussiga, tapan 
ma ta paugupealt, seda enam, et kui meie kuuleme süa gladiaatorite tasast sosinat, siis 
kuulevad nemad vististi kisa, mida see piri-pill tõstab.» 

«Muidugi kuulevad nad seda, tormavad meies kallale, ja meil on lõpp.» 

«Sul on õigus, Jupiteri nimel!... See hakkab mulle muret tegema.» 

Mõlemad kapadooklased jäid vait, vajudes raskeisse mõtteisse. 

Äkki kuulsid nad läbi tuule tekitatud lehtedekahina väga selgesti samme põõsaste vahel. 

«Kes seal on?» küsis Ascubarus summutatud häälega tupest mõõka välja tõmmates. 

«Kes seal on?» kordas Ercidanus, talitades oma seltsimehe eeskujul. 

«Vaikige» lausus naisehääl. «See olen mina... Eutybis ... Ma vaatan ümbruses ringi... Ärge 
muretsege selle pärast, mis teie selja taga toimub, pidage silmas teed.» Ja kreeklanna kadus 
põõsastesse. 

Ascubarus ja Ercidanus vaikisid kaua; viimaks ütles esimene väga tasa, pöördudes teise 
poole: 

«Ercidanus» 

«Noh!» 

«On tarvis järele mõtelda, kuidas me auga pääseksime sellest loost, nii et meie oma nahk 
terveks jääks.» 

«Väga hea. Ja kas sa leidsid abinõu?» 

«Näib nii.» 

«Noh!» 

«Kui väike amatsoon läheneb, võtame sina ja mina tasakesi oma vibud ja laseme 
kaheteistkümne või viieteistkümne sammu pealt temasse kaks kena noolt, ühe — kaela, teise 
— südamesse... Olen kindel, et siis ei suuda ta karjuda. Mis sa ütled selle kohta?» 

«Braavo, Ascubarus! See pole paha.» 

«Tollele teisele aga ütleme, et ta tegi katset vastu panna.» 

«Tore!» 

«Niisiis on otsustatud?» 

«On otsustatud.» 

Ja mõlemad kapadooklased, seadnud vibud valmis, seisid liikumatult ja vaikides, 
kuulatades pisimatki müra. 

Sel ajal hulkus Eutybis rahutult ringi ja ootas kirgliku kärsitusega koidu tulekut. Tunnid 
näisid talle igavikuna. Mitu korda jõudis ta metsaservale, peaaegu üsna gladiaatorite eelposti 


juurde, ja tuli tagasi. Viimaks märkas ta, et kogu öö möllanud siroko oli vähehaaval täiesti 
vaibunud. Vaadates silmapiiri poole, Apenniini mägede tippudele, ja märgates, et sinna 
kuhjunud pilved 

hakkavad omandama nõrka kahvatuoranži värvust, ohkas ta rahuldatult, sest ta mõistis, et 
need olid esimesed koidu märgid. 

Siis läks ta veel kord villa juurde viivale teele ja liikus ettevaatlikult eelposti poole. Kuid 
vaevalt oli ta astunud kakssada sammu, kui summutatud ähvardav hääl peatas ta sõnadega: 

«Kes seal on?» 

See oli gladiaatorite patrull, kes oli enne koitu väljunud eelpostist, et ümbrust läbi vaadata. 

Eutybis ei vastanud midagi. Ta pööras patrulli poole selja ja jooksis kiiresti salu poole. 

Vastust saamata, hakkas patrull talle järele jooksma. 

Peagi lähenesid põgeneja ja tagaajajad salule, mille serval olid pinguletõmmatud vibudega 
peidus mõlemad kapadooklased. 

«Kas kuuled sammude müra?» küsis Ascubarus Erci-danuselt. 

«Kuulen.» 

«Ole siis valmis.» 

«Ma olen valmis.» 

Esimesed koiduhelgid hakkasid sügavat ööpimedust laiali ajama ja seepärast võisid 
mõlemad orjad märgata neile kiiresti lähenevat väikest sõjameest, ilma siiski tema nägu 
seletamata. 

«See on tema...» ütles Ascubarus vaevalt kuuldava häälega oma seltsimehele. 

«Jah... tal on seljas soomustuunika... peas kiiver... ja ta on nii väikest kasvu, et see on 
kahtlemata naine.» 

«See on tema... see on tema...» 

Mõlemad kapadooklased sihtisid ja lasksid siis üheaegselt vibunööri lahti. Kaks noolt 
lendasid vilinal välja: üks tungis Eutybisele kaela, teine, läbides hõbesoomuse, talle rinda. 
Kostis pikk läbitungiv karje. Kohe kuulsid Ascubarus ja Ercidanus paljude jooksvate jalgade 
müdinat. 

Vali hääl hüüdis: «Relvadele!» 

Mõlemad kapadooklased panid ülepeakaela jooksu Rooma laagri suunas, patrull aga — 
dekaan ja neli gladiaatorit — peatus Eutybise keha juures. Kurtisaan oigas tumedalt ja korises 
hirmsasti, kuid ei suutnud sõnagi lausuda. 

Gladiaatorid tõstsid Eutybise teeäärele, toetasid ta seljaga vastu tammetüve ja võtsid kiivri 
peast. Nähes surija õlgadele laialivalguvaid pakse punaseid juukseid, hüüdsid nad ühel häälel: 

«Naine!» 

Kui nad alla kummardusid, et näha tema nägu, mis oli juba üleni kaetud surmaeelse 
kahvatusega, tundsid nad ta kohe ära ja hüüdsid korraga: 

«Eutybis!...» 

Sel silmapilgul jõudis tamme juurde maniipul gladiaatoreid ja asus haavatu ümber. 

«Kui ta on haavatud, siis tähendab, pidi keegi teda haavama,» ütles sõdureid juhtiv 
tsentuurio. «Püüdku viiskümmend meest kinni tapjad, kes ei või kaugel olla.» 

Viiskümmend gladiaatorit jooksid Hercules Olivariuse templi poole. Teised seisid surija 
ümber ja vaatasid sünge näoga ning sügavas vaikuses, kuidas piinles agoonias see õnnetu, kes 
oli toonud neile nii palju viletsust. 

«Eutybis! Neetud äraandjal» hüüdis tsentuurio vähese vaikimise järel karmi häälega. «Mis 
tegid sa siin sel tunnil?... Kes haavas sind? Ma ei saa millestki aru... aga aiman sinu poolt 
mingisugust uut kuritegelikku kavatsust, mille ohvriks juhuslikult, langesid sina ise.» 


Eutybise siniseks tõmbunud huulte vahelt kostis valuline oie ja ta andis gladiaatoreile käega 
märku, et nad tema juurest lahkuksid. 

«Ei!» hüüdis tsentuurio teda käega ähvardades. «Oma reetmisega saatsid sa hukka 
kolmkümmend tuhat meie venda... ja sulle sinu kuritegusid meelde tuletades, sinu 
surmaeelseid piinu suurendades, tahame meie lepitada nende kättemaksuta jäänud hingi.» 

Eutybis laskis pea rinnale vajuda, ja kui poleks olnud tema raskeid katkendlikke oigeid, 
oleks võinud arvata, et ta on juba surnud. 

Samal ajal tulid tagasi kapadooklastele järele saadetud viiskümmend gladiaatorit, tuues 
kaasa Ercidanuse, kes oli haavatuna vangi võetud. 

Kapadooklane jutustas kõik, mis tal teada oli, ja siis said gladiaatorid aru kogu loost. 

«Mis siin on juhtunud?» küsis sel hetkel naisehääl. 

See oli Mirza. Ta oli minemas Herculese templisse. 

«Nooled, mis see nurjatu Eutybis oli valmistanud sinu 

413 

jaoks ja mis pidid sel silmapilgul tabama sind, läbistasid tänu Herculese vahelesegamisele 
tema,» vastas tsentuurio, andes Mirzale teed, et ta saaks astuda gladiaatoreist moodustatud 
ringi keskele. 

Mirza häält kuuldes tõstis Eutybis pea ja suunas temale, vihavaenust ning meeleheitest 
välkuvad silmad. Huuli kõverdades, nagu tahaks ta lausuda mingeid sõnu, ja laialiaetud 
sõrmedega käsi ette sirutades, nagu kavatseks ta Mirzat haarata, viskus ta suurima 
pingutusega kogu kehaga ettepoole, siis, toonud kuuldavale viimse oige, sulges silmad, 
kukkus peadpidi vastu puutüve ja vajus elutuna maha. 

«Seekord sattus linnupüüdja ise võrku!» hüüdis tsentuurio. 

Kutsudes Mirzat ja kõiki teisi talle järgnema, eemaldus ta vaikides vihatud reeturi laiba 
juurest. 


XXII peatükk VIIMASED LAHINGUD. — LÜÜASAAMINE BRADANUSEL. 
— SURM 


Selsamal ajal, kui Eutybis suri Mirza silmade all, jõudis Temesasse laevuke, millega 
Granicus Spartacusele teateid saatis. 

Sõnum Granicuse maabumisest Bruttii rannikul viis traaklase suurde segadusse ja ta 
mõtiskles kaua, mis ta peaks nüüd ette võtma. Viimaks pöördus ta Artorixi poole ja ütles: 

«Hüva... Kui Granicus on viieteistkümne tuhande meie mehega Nicotera juures... siis 
toimetame sinna mere kaudu kogu sõjaväe ja alustame seal uuesti, veel suurema energiaga 
sõjategevust.» 

Ta saatis paadi tagasi Granicuse juurde käsuga, et laevastik tuleks järgmisel ööl tagasi 
Temesasse. Kaheksa ööga saatis traaklane kogu sõjaväe Nicoterasse, ja kõik need ööd peale 
viimase, millal ta ise lahkus ühes ratsaväega, laskis ta teha väljatunge maa poole, et roomlaste 
tähelepanu kõrvale juhtida. 

Niipea kui laevastik, mis viis endaga kaasa Spartacuse, Mamiliuse ja ratsaväe, oli 
eemaldunud kaldast 

mõne miili kaugusele, tõttasid temeslased teatama juhtunust Crassusele. 

Rooma väejuht oli maruvihane. Ta needis temeslasi, et nad olid kartnud talle Spartacuse 
põgenemisest teatada; nüüd olid gladiaatorid pihtide vahelt välja pääsenud ja hakkavad veel 
visamalt jätkama sõda, mida tema oli juba pidanud peaaegu lõpetatuks, nagu ta oli isegi 
Rooma kirjutanud. 

Määranud linnaelanikele suure trahvi karistuseks nende arguse eest, andis ta järgimisel 
päeval sõjaväele käsu laagrist lahkuda ja viis ta Nicotera poole. 


Kuid Spartacus oli samal päeval, millal ta oli saabunud Nicoterasse, asunud koidu ajal teele 
kõigi oma leegionidega ja peatunud alles pärast kahekümnetunnilist marssi ning asunud 
laagrisse Scyllaeumi juures. 

Järgmisel päeval liikus ta edasi Regiumisse, kutsudes oma teel orje relvi haarama, asus seal 
väga headele positsioonidele ja laskis gladiaatoreil töötada kolm päeva ja kolm ööd kraavi 
ning tõkestuste rajamisel, nii et päralejõudmisel nägi Crassus kohe, et see laager on ligipääs- 
matu. 

Siis otsustas Crassus sundida Spartacust lahingut vastu võtma või alla andma. Ta püstitas 
kolossaalse puhtrooma ehitise, mis võiks näida täiesti uskumatu, kui selle kohta poleks 
Plutarchose, Appianose ja Floruse üksmeelseid tunnistusi. 

Crassus nägi, et maastik ise juhatas talle tegutsemisviisi, ja ta hakkas ehitama seina üle 
maakitsuse, ühest küljest vabastades sellega oma sõdurid tegevusetusest, teisest küljest võttes 
sellega vaenlaselt võimaluse toidumoona saamiseks. Lühikese ajaga kaevas ta ühest merest 
teiseni kolmesaja staadioni pikkuse, viieteistkümne jala laiuse ja sügavuse kraavi; kraavi 
äärde aga püstitas ta erakordselt kõrge ja tugeva seina. 

Seni kui sada tuhat roomlast selle titaanliku ehitise kallal töötasid, organiseeris Spartacus 
veel kaks leegioni üheteistkümnest tuhandest Bruttiist tema juurde põgenenud orjast ja õpetas 
neile sõjakunsti. Samal ajal kaalus ta juba, kuidas Crassuse poolt seatud püünisest välja 
pääseda. 

«Ütle, Spartacus,» küsis Artorix temalt kaheteistkümnendal päeval, «kas sa ei näe, et nad 
on meid lõksu püüdnud?» 

415 


«Arvad sa?» 

«Aga ma näen ju seina, mille ehitamisega nad on lõpule jõudmas, ja mulle näib, et me 
oleme neil peos.»; 

«Ka Vesuuvil arvas vaene Clodius Glaber, et oli mind hiirelõksu püüdnud.» 

«Aga kümne päeva pärast on kogu toidumoon otsas.» ; 

«Kellel?» 

«Meil.» 

«Kus?>», 

«Siin.» 

«Aa... Aga kes ütles sulle, minu armas Artorix, et me kümne päeva pärast veel siin oleme?» 

Artorix jäi vait ja laskis pea longu, häbenedes seda, et tal oli tulnud mõte hakata nõu andma 
ettenägelikemale väejuhile; see aga vaatas õrnusega noormeest, ja lügu-tatud tema 
hämmeldusest, patsutas talle sõbralikult õlale ning ütles: 

«Sa tegid hästi, Artorix, et hoiatasid mind toidumoona suhtes, aga ära karda meie pärast: 
me tüssame Crassust ja jätame ta ammulisui vahtima oma hirmsa seina ette.» 

«Aga peab tunnistama, et see Crassus on osav väejuht!» 

«Kõige osavam kõigist, kes nende kolme aasta jooksul on meie vastu võidelnud,» vastas 
Spartacus ja lisas pärast lühikest vaikust: 

«Ehkki ta pole meid veel võitnud.» 

«Ega võida seni, kui sina elad.» 

«Ah, Artorix, eks minagi ole ju ainult inimene.» 

«Ei, sina oled mõte, sina oled jõud, sina oled lipp. Sinus kehastub ja elab idee: «Maha 
rõhumine, õnn õnnetuile, vabadus orjadele!» Sinust hoovab valgust, mis alistab kõige 
tormakamaid meie seltsimeeste hulgast. Seni kui sina elad, täidavad nad alati sinu tahet ja tee- 
vad võimatut nagu seni; kuni sina elad, käivad nad ära kolmkümmend milli päevas, taluvad 
igasugust viletsust, kannatavad nälga, võitlevad nagu lõvid. Kui hukkud sina, hukkub ühes 


sinuga meie lipp ja kahekümne päeva pärast lõpeb sõda meie täieliku hävinguga... Säilitagu 
jumalad sind kauaks, et me saavutaksime lõpliku võidu!» 

Sel hetkel astus nende juurde tsentuurio ja teatas, et kolm tuhat lingumeest, dalmaatlast ja 
illüürlast, kes olid 

põgenenud Rooma laagrist, olid ilmunud preetorivärava ette palvega võtta neid vastu nende 
vendade ridadesse. 

Spartacus mõtles veidi järele nende kolme tuhande desertööri palve üle. Siis, kas 
sellepärast, et ta kahtles nende siiruses, või sellepärast, et ei soovinud oma sõdureile kurba 
eeskuju anda, läks ta laagri värava juurde ja ütles võõraile: 

«Lahkuda oma lippude alt — see on hukkamõistetav tegu, mis pole tublide sõjameeste 
vääriline; soodustada desertööre ja võtta oma ridadesse põgenikke vaenlase leerist — see pole 
ausa väejuhi vääriline tegu, pealegi võib see anda kahjulikku eeskuju sõdureile, kes peaksid 
enda hulka vastu võtma oma üritusele ja lipule truudust murdnud inimesi.» 

Ja ta keeldus neid vastu võtmast. 

Seitse päeva hiljem, õhtu eel, käisid dekaanid ja tsentuuriod gladiaatorite telgid läbi. Nad 
tegid teatavaks Spartacuse käsu, et kõik valmistuksid ilma pasunasig-naali ootamata ja 
täielikus vaikuses laagrist lahkuma. 

Vahepeal läksid ratsaväelased juhi käsul kirvestega lähedastesse metsadesse, et raiuda puid 
ja toimetada neid öösel suurel hulgal laagrisse. 

Esimese tõrviku tunnil käskis Spartacus süüdata laagris heledad tulelõkked. Seejärel läks ta 
oma sõjaväega juba kaks päeva vahetpidamata sadava vihma ja lume varjus, sügavas 
pimeduses käratult Crassuse kraavi selle koha juurde, kus polnud veel püstitatud seina. Siin 
käskis ta visata kraavi kõik palgid ja oksad, mis tema ratsaväelased olid muretsenud, nende 
peale aga panid kuus tuhat leegionäri kuus tuhat varem valmispandud kotti mullaga. Täitnud 
niiviisi suure osa kraavist, käskis ta oma leegionäridel minna tasakesi üle selle silla ja siis 
vihmast hoolimata peatumatult edasi liikuda kuni Caulonini. 

Tema ise ühes ratsaväega jäi peitu metsa vaenlase laagri lähedusse. Järgmisel päeval tungis 
ta keskpäeval kallale kahele Crassuse leegionile, kes läksid ümbruskonda toidumoona järele, 
hävitas poole tunniga üle nelja tuhande roomlase ja kihutas ülejäänud Cauloni suunas 
minema. 

«Oo!... Kõigi põrgu jumalate nimel» möirgas Crassus juhtunust teada saades. «Mis inimene 
see ometi on?... Mina sulen ta raudsesse rõngasse, tema jookseb 

minema; ma löön ta puruks, tema kogub uue sõjaväe ja tungib mulle kallale veel 
tugevamana kui enne; ma teatan, et sõda on lõpule jõudmas, tema õhutab seda veel 
ägedamaks! ... Surnute hingede nimel! See on kuri viirastus! See on vampiir, kes iga tunniga 
ihkab ikka enam verd! See on verest ja tapmisest toituv libahunt!» 

«Ei, see on lihtsalt suur väejuht,» väitis vastu noor Cato, kes range distsipliinipidamise eest, 
vastupidavuse ja vapruse eest oli ülendatud Crassuse kontubernaaliks. 

Vihast meeletu Marcus Licinius vaatas noormeest kurjade silmadega ja tahtis nähtavasti 
vastata väga teravalt, kuid rahunes siis ja ütles: 

«Võib-olla, et sul on õigus, julge noormees.» 

«Kui julgus seisab harjumuses alati tõtt kõnelda, siis pole ei Perseus, ei Jason, ei Diomedes 
ega ükski teine inimene maailmas minust julgem olnud,» ütles Cato uhkelt. 

Crassus jäi vait, vaikisid Scrofa, Ouintus, Mummuus ja teised ülemad. Kõik olid süvenenud 
raskeisse mõtteisse. Viimaks lausus Crassus, nagu jätkates oma mõtet valjusti: 

«Me võime teda taga ajada, aga ei suuda talle järele jõuda; ta liigub edasi nagu hurdakoer 
või hirv, mitte nagu inimene! Aga kui ta nüüd tormab oma kaheksakümne tuhande sõduriga 


Rooma peale?... Ah, jumalate nimel! Missugune ootamatus! Ja missugune hädaoht! Mis teha, 
et teda takistada?... Mis teha?.. .» 

Kõik avaldasid arvamust selle poolt, et Crassus peab kirjutama kõigest senatile, ilma 
varjamata, et sõda on muutunud veel raskemaks ja ohtlikumaks kui enne, et selle kiireks 
likvideerimiseks on vaja saata gladiaatori vastu peale Crassuse armee ka Rooma tagasitulevad 
Gnaeus Pompeiuse ja Lucius Licinius Luculluse armeed. Ümberpiiratuna kolmest armeest, 
igaüks sada tuhat meest suur, mille eesotsas seisavad vabariigi parimad väejuhid, purustatakse 
Spartacus mõne päevaga; ainult sel tingimusel saab häbistava sõja lõpule viia. 

Ehkki Crassusel oli väga ebameeldiv kirjutada niisuguseid asju, oli ta ometi sunnitud 
saatma Rooma läkituse, mis oli koostatud selles vaimus. Lahkudes laagrist, hakkas ta oma 
sõjavägedega Spartacust jälitama. 

Traaklane otsustas liikuda mäestiku kaudu ja suundus 

Caulonist kiirete päevateekondadega Novoastrumi ja Poleocastrumi mägede poole. 

Kui Spartacuse väed Poleocastrumi juurde jõudsid, tõstis Gaius Cannitius, kangekaelse ja 
rahutu iseloomuga mees, laagris mässu, meelitas enda poole viis leegioni, seletades valjusti, et 
on tarvis enne Crassus puruks lüüa ja seejärel Rooma peale minna. Temaga liitus Castus. 
Spartacuse ähvardused ja manitsused jäid mõjuta. Mässajad lahkusid gladiaatorite laagrist ja 
asetusid kümne miili kaugusele Spartacusest. 

Kuna Spartacus ei söandanud jätta neid kindla ja täieliku lüüasaamise ohtu, ootas ta, et 
mässajad aru pähe võtavad ja tagasi tulevad; seepärast kaotas ta aega ja ka kogu selle 
vahemaa, mille võrra ta oli Crassusest ette jõudnud. 

Viimane liikus väga kiiresti. Ta jõudis mõne päeva pärast järele Gaius Cannitiuse 
leegionidele Poleocastrumi kõrgendiku juures ja otsekohe ründas neid maruliselt. 
Kolmkümmend tuhat gladiaatorit võitlesid ülima vaprusega, aga ilma Spartacuse kiire abita 
oleksid nad kahtlemata tükkideks raiutud. 

Traaklase ilmumisega muutus lahing tormiliseks ja ägedaks, ja alles öö lahutas võitlejad; 
kumbki pool ei loovutanud jalatäitki maad. Gladiaatorid kaotasid selles lahingus 
kakskümmend tuhat meest tapetuina, roomlased kümme tuhat. 

Gladiaatorite sõjaväed, kes arvuliselt olid vaenlasest nõrgemad, lahkusid samal ööl laagrist, 
mõjutades ka vastuhakanuid kaasa tulema, ja suundusid Buxentumi. 

Spartacus soovitas Gaius Cannitiusel ja Castusel mitte eralduda ja esialgu hoiduda lahingust 
Crassusega; ta lootis purustada teda seejärel, kui oli teda enne marsside ja manöövritega 
väsitanud. 

Näis, et Spartacuse jutt rahustas mõnevõrra Castust ja Cannitiust, kes kaugel sellest, et olla 
tema vastu vaenulikud, pidasid temast hoopis lugu ja imetlesid teda; nad ei suutnud ainult 
taluda distsipliiniohje ja ihkasid mõtlematult vaenlasega võidelda. 

Kolm päeva oli Spartacus oma sõjaväega Buxentumi läheduses ühe mäe varjus laagris; 
seejärel lahkusid nad tormisel ööl täiesti vaikselt mööda järske ja käärulisi radu ning kadusid 
veel kord Crassuse käest, suundudes kiirmarsiga Claromonte poole. 

Kaheksa päeva pärast jõudis Crassus gladiaatoreile järele ja asus niisugustele 
positsioonidele, mis uuesti pidid sulgema Spartacuse mäele, kuhu oli ehitatud gladiaatorite 
laager. Siin eraldusid Cannitius ja Castus jälle, traaklasest ja asetusid oma kahe leegioniga 
kõigest kuue: miili kaugusele kohast, kus viibis Spartacus. 

Kahe päeva jooksul tutvus Crassus maastikuga ja vaenlase positsioonidega. Kolmandal ööl 
andis ta ühele leegionile käsu asuda ühele puude ja põõsastega kaetud künkale, varjata end 
siin ja tungida selja tagant Cannitiuse ja Castuse peale, samal ajal kui Scrofa kolme leegioniga 
ründab neid frontaalselt. Crassus lootis hävitada need kaksteist tuhat gladiaatorit ühe tunni 
jooksul, enne kui Spartacus neile appi tuleb, ja seejärel alustada võitlust Spartacuse endaga. 


Pärast Poleocastrumi juures saadud kaotusi oli gladiaatorite sõjavägi ainult seitsekümmend 
tuhat meest suur. Cannitiuse leegionide hävitamise järel ta väheneb veel kaheteistkümne 
tuhande võrra. Seepärast oli Crassus veendunud, et piirab ta oma üheksakümne tuhandega 
sisse. 

Livius Mamercus, kes juhatas varitsusse saadetud leegioni, tõi oma sõdurid nii suure 
ettevaatlikkusega neile määratud künkale, et Cannitius ja Castus midagi ei märganud, kuna 
Mamercus ette nägi, et relvade sära päikese käes võib reeta vaenlasele tema sõdurite 
sealoleku, käskis ta neil katta kiivrid ja raudriided okstega. 

Ärevuse ja kärsitusega ootas Mamercus järgmist päeva, mis oli määratud vaenlase 
ründamiseks, kuid juhus rikkus roomlaste plaanid. Selle künka jalamil oli väike Jupiter 
Ülivägeva ja Ülihea tempel. Tempel oli maha jäetud, aga Mirza oli temast teada saanud ja 
võttis nõuks jumalate isale siin ohvreid tuua. 

Mirza, kes jumaldas oma venda ja kogu aeg tema pärast meeletut hirmu tundis, ei lasknud 
mööda juhust tuua ohvreid jumalaile ja paluda Spartacusele nende soosingut. 

Sel päeval läks Mirza oma ustava Caetuli saatel Jupiteri templisse, talutades enda järel 
valget kitsekest, et tuua see ohvriks kõrgeimale jumalale. 

Templi juurde jõudes nägi Mirza künka teisel nõlval maas kükitavaid ja rohus lamavaid 
Rooma sõdureid. Käratult pöördus Mirza tagasi, ja läbinud kiiresti oru, ruttas Cannitiuse ja 
Castuse laagrisse hoiatama neid 

vaenlase eest, seejärel jooksis ta ühes etiooplannaga Spartacusele teadet viima. 

Juba tund aega enne keskpäeva viis Gaius Cannitius oma mõlemad leegionid telkidest välja 
ja tungis roomlastele kallale. Mamercus võttis ootamatu kallaletungi julgelt vastu ja saatis 
otsekohe kontubernaali Crassuse juurde abi kutsuma. 

Varsti ilmusid lahingukohale peaaegu üheaegselt kõigi oma jõududega Spartacus ja Marcus 
Crassus. Algas võrratult ägedam võitlus kui kõik teised: ainult võitlejate ridadele laskunud 
ööpimedus tegi lahingule lõpu. Roomlastest oli tapetud üle üheteistkümne tuhande, 
gladiaatoreist aga kaksteist tuhat kolmsada, nende hulgas vaprasti võidelnud Cannitius, Castus 
ja Indutiomarus, kõik kolm leegioniülemad. 

Neli tundi pärast lahingut kogus Spartacus oma mehed kokku ja jätkas teed Petelia mägede 
poole, valides kõige järsemaid metsaseid jalgradu. 

Crassus, kes oli lahinguvälja peremeheks jäänud, käskis roomlaste laibad põletada ja oma 
suurimaks imestuseks nägi, et selles lahingus langenud kaheteistkümne tuhande kolmesaja 
gladiaatori hulgast olid ainult kaks haavatud selga, kõik ülejäänud aga olid hukkunud, või- 
deldes näoga vaenlase poole. 

Pärast seda lahingut kahetses Crassus, et oli kirjutanud senatile, paludes Pompeiuse ja 
Luculluse abi; gladiaatorite jõu kurnamine oli tema teene, sõja lõpuleviimise kuulsus aga 
langeb osaks teistele väejuhtidele. Ta otsustas teha mässajatele lõpu, enne kui Lucullus Itaa- 
liasse tagasi tuleb ja enne kui Pompeius, kes oli oma sõjaväega juba Rooma jõudnud, 
Lukaania poole teele asub. 

Seepärast andis ta Scrofa juhatuse alla kuuskümmend tuhat meest ja käskis tal jälitada 
Spartacust, ilma talle puhkust või rahu andmata, ise aga läks oma sõjaväe ülejäänud osaga 
Thuriisse ja sealt Potentiasse, saates igasse külge värbajaid, lubades rikkalikku tasu kõigile, 
kes tema armeesse astuvad. 

Scrofa raskendas igati Spartacuse taganemist, alustas taplusi tema järelväega, saavutas 
osalist edu ja võttis vangi väikesi gruppe gladiaatoreid, keda pärast tee ääres puude otsa üles 
poos. 

Claromontest suundus Spartacus mööda küngaste nõlvi liikudes Heracleasse. 

Aga Casuentuse kaldale jõudes nägi ta, et jõgi on hiljutistest vihmadest paisunud ja 
tormitsevaks vooluseki muutunud. Ülepääs oli võimatu. Sel ajal ründas talle järelejõudnud 
Rooma ratsavägi maruliselt gladiaatorite! kolonni lõppu. 

Spartacus sai tulivihaseks. Rivistanud oma leegionid, ütles ta neile, et selles lahingus tuleb 
kas võita või kõigil hukkuda, sest nende selja taga on ülepääsmatu jõgi. Seejärel ründas ta 
vaenlast erakordse ägedusega. 

Gladiaatorite pealetung oli nii tormiline, et kahe tunni pärast pistsid roomlased põgenema ja 
neid metsikult tagaajavad gladiaatorid hävitasid üle kümne tuhande leegionäri. Gladiaatoreid 
langes kõigest umbes kaheksasada. Rooma sõdureid haaranud paanika oli nii suur, et ületanud 
jõe koolme kaudu, peatusid nad alles siis, kui leidsid end Thurii linna müüride vahelt... 

Scrofa lüüasaamisest teada saanud, ruttas Crassus Potentiast Thuriisse oma sõjaväega, mis 
oli uute sõdurite värbamisega suurenenud kolmekümne kaheksa tuhandeni. Scrofa sõdureid 
etteheidetega üle külvates ähvardas Crassus neid uue detsimatsiooniga, kui nad veel kord 
peaksid põgenema. 

Viibinud Thuriis mõne päeva, asus Crassus teele gladiaatorite jälgi mööda, kes tema 
luurajate kinnituste järgi olid laagris Bradanuse jõe kaldal Silviumi lähedal. 

Mõni päev pärast lahingut Scrofaga ilmusid Spartacuse juurde kolm gladiaatorit, kes olid 
ratsa Roomast tulnud ja tõid talle kirja Valeria Messalallt. 

Spartacus kahvatas ja surus parema käe rinnale, justkui tahaks ta selle ärevat tuksumist 
vaigistada. Saatnud gladiaatorid minema ja andnud käsu, et nende eest hoolitsetaks, avas ta 
papüüruserulli ja luges järgmist: 

«Võitmatule ja vaprale Spartacusele Valeria Messalalt kuulsust ja tervist! 

Vaenulik saatus ja vaenulikud jumalad ei soovinud kaitsta sinu üllast üritust, millele sina, 
minu armastatud Spartacus, oled andnud kõik oma üliõilsa hinge aarded. Ehkki võidutuul tänu 
sinu üliinimlikule vaprusele ja teravapilgulisusele pani kolm aastat lehvima teie vabaduse- 
lippe, 

ei suuda sina jagu saada vaenulikust saatusest ja Rooma kõikvõimsusest, sest sinu vastu on 
Aasiast välja kutsutud Lucullus, ja hetkel, millal ma kirjutan, asub Pompeius Suur, kes on 
Hispaaniast tagasi jõudnud, kogu oma sõjaväega teele Samniumi. Anna järele, Spartacus, 
anna järele, ja säilita oma elu minu leegitseva, kustumatu armastuse jaoks, säilita ennast meie 
armastatud väetikese Postumia hellituste jaoks, kes jääb vaeslapseks, kui sa kangekaelselt 
jätkad sõda, mis on nüüd kindlasti muutunud lootusetuks. 

Naine, keda armastab Spartacus, ei või, ei tohi ega hakka soovitama tal talitada pelgurlikult. 
Pannes relvad maha pärast seda, kui sa oled pannud värisema Rooma, pärast seda, kui sa oled 
katnud oma nime nii paljude hiilgavate võitude kuulsuse ja loorberitega, ei anna sa alla mitte 
hirmu pärast oma vaenlaste ees — sa alistud äravõitmatule saatusele. Saatuse võimule ei 
suuda ükski inimlik jõud vastu panna, tema vastu on alati purunenud kõige võimsamate 
inimeste jõupingutused, keda ajalugu üldse tunneb — Kyrose ja Pyrrhose, Xerxese ja 
Hannibali jõupingutused. 

Enne kui sõjatandrile saabub Pompeius, anna alla Crassusele. Et mitte loovutada oma 
võistlejale sinu üle saavutatud võidu kuulsust, nõustub ta vististi sinu au kohaste tingimustega. 

Jäta see üritus, mis on nüüd saanud teostamatuks, tule varjule minu Tuscülumi villasse, kus 
sind ootab kõige puhtam, kõige õrnem, kõige tulisem, kõige ustavam armastus; seal veedad sa 
rõõmsalt oma elu lakkamatus õnne-joobumuses, tundmatuna inimestele, armastatud abikaa- 
sana ja isana. 

Oo Spartacus, minu Spartacus, õnnetu naine anub sind, õnnetu ema vannutab sind; sinu 
tütar, kas kuuled, Spartacus, sinu vaene tütar on ühes minuga sinu jalgade ees, süleleb sinu 
põlvi, katab suudluste ja pisaratega sinu käsi, anub sind, et sa säilitaksid meie jaoks oma 
väärtusliku elu, mis on meile kallim kõigist maailma aardeist. 


Minu käsi väriseb, kattes kirja nende ridadega, nutt lämmatab mind ja minu silmist 
voolavad kuumad pisarad kustutavad mitmes kohas selle, mis ma olen kirjutanud. 

Oo Spartacus, Spartacus, halasta oma tütre peale, halasta minu, nõrga ja õnnetu naise peale, 
kes sureb meeleheitest ja kurbusest, kui sina sured ... 

Oo Spartacus, halasta minu peale, kes sind nii tugevasti armastab, kes sind enam jumaldab 
ja austab, kui võidakse austada ja jumaldada kõrgeid jumalaid! Oo Spartacus, halasta minu 
peale ... 

Valeria.» 

Kirja lugedes Spartacus nuttis. Pisarad voolasid ojana mööda tema palgeid, langesid 
papüürusele ja sulasid ühte pisaratega, mida oli valanud Valeria. Lõpetanud lugemise, tõstis ta 
kirja huulte juurde ja hakkas katma seda loendamatute suudlustega. Seejärel langesid ta käed 
alla, ja neid kokku pigistades, seisis ta kaua, pisaraist kalkvel silmade pilk maas, süvenenud 
õrnadesse ja nukraisse mõtteisse. 

Kes teab, kus tema mõtted sel ajal viibisid? ... Kes teab, missugused õrnad kujud tema silme 
ees seisid? ... Kes teab, missugusest armsast nägemusest ta sel hetkel joobus?. 

Äkki ärgates pühkis ta silmi, suudles uuesti papüürust, keeras selle kokku ja pistis põue. 
Seejärel pani ta raud-riided ümber, kiivri pähe ja mõõga vööle, võttis kilbi, kutsus 
kontubernaali ja käskis seada endale valmis hobuse ja salga ratsaväge. 

Veerand tundi hiljem, kõnelnud enne Granicusega, sõitis ta galopis laagrist välja kolmesaja 
ratsaväelase eesotsas. 

Mõni minut pärast Spartacuse ärasõitu tuli tema telki Mirza Artorixi saatel. 

Noormees palus ja vannutas neiut avaldada talle põhjus, mis takistas teda tema naiseks 
saamast. 

«Aga ma ei suuda, ma ei suuda enam elada niiviisi! Usu mind, Mirza,» ütles gallialane, «et 
selles armastuses, selles kires pole enam midagi inimlikku: ta on muutunud hiiglasuureks, 
saanud kõigi minu tunnete valitsejaks, minu hinge isandaks. Kui ma teada saan, kes võistleb 
minuga sinu pärast, kes keelab sul olla minuga, võib-olla... kes teab? ... mõistan ma seda 
ülesaamatut paratamatust, olen nõus tunnistama seda võimatust ja heidan alla oma saatuse 
halastamatusele. Aga teades, et sa mind armastad, ei suuda ma vabatahtlikult loobuda 
õndsusest, alistuda ja vaikida.» 

Tema sõnadest vapustatud vaest Mirzat haaras kirjeldamatu kurbus. 

«Artorix,» ütles ta nutust lämmatatud häälega. «Artorix, ma anun sind sinu jumalate nimel, 
ma vannutan sind sinu armastuse nimel Spartacuse vastu, ära käi enam peale, ära nõua minult 
midagi! Kui sina mõistaksid piinu, mida sa mulle tekitad, kui sa võiksid näha kannatusi, mis 
sa minus välja kutsud, usu mind, Artorix, sa ei küsiks enam.» 

«Noh, siis kuula mind ära, Mirza,» ütles gallialane, kaotades kirehoos enesevalitsuse. «Ma 
ei suuda kauem elada selles lootusetuse seisukorras. Kui sa ei avalda mulle seda .saladust, 
olen ma valmis surema, sest ma ei või, ei suuda kannatada nii hirmsat piina! Ja tabagu sel 
hetkel kõikvõimas Taranis oma välkudega Spartacust, kui ma ei tapa end siin, sinu silmade 
all!» 

Artorix haaras vöö vahelt pistoda ja tõstis selle, valmistudes endale südamesse lööma. 

«Ah ei. .. Kõrgete jumalate nimel!» hüüdis Mirza, palvega käsi Artorixi poole sirutades. 
«Ei! .. . ära tapa ennast! . . Ennem las ma häbistan enda ... sinu ees ... las ma parem. .. kaotan 
sinu lugupidamise, kui näen sind surnuna... Artorix .. . ma ei või sinu omaks saada, sest ma ei 
vääri sind ...» 

Ta puhkes nutma ja jätkas nägu kätega kattes ning nuukseist katkestatud häälega. 


«Orjatarina . . peremehe .. . kupeldaja ... piitsa all. .. tuliste vitste piina käes sain ma 
müüdavaks naiseks.» 

Ta peatus hetkeks, siis lisas juurde vaevalt kuuldava häälega: «Ma olin... kurtisaan!» 

Ja jälle puhkes ta kibedasti nutma, lastes pea longu ning kattes näo kätega. 

Artorixi silmad lõid talitsematus vihas välkuma. Pistoda hoidvat kätt taeva poole tõstes 
hüüdis ta kõuehäälel: 

«Oo, olgu neetud need autud inimihuga kaubitsejad! Olgu neetud orjus! Olgu neetud 
inimlik julmus!» 

Siis viskus ta Mirza jalge ette, haaras tema käed, kattis neid suudlustega ja hüüdis 
südamliku armastusega: 

«Oo, ära nuta . . . minu armsam . . . ära nuta! Mis sellest? Kas oled sa sellepärast vähem 
puhas? Vähem kaunis minu silmis, roomlaste barbaarsuse süüta ohver? Nad võisid toime 
panna vägivalda sinu keha kallal, aga nad ei võinud rüvetada sinu hinge puhtust!» 

«Oo, lase, lase mind peita ennast iseenda eest!» ütles 

neiu, käsi ära võttes ja nendega uuesti nägu kattes. «Lase mul põgeneda sinu pilgu eest, 
mida ma ei suuda enam, taluda . ..» Ja tõmbunud kiiresti telgi sügavusse, langes ta jõuetult 
Caetuli kätele. 

Artorix seisis veidi aega, vaadates talle järele pilguga' täis armastust, siis väljus ta telgist, 
tuues kuuldavale' rahuldusohke: takistus, mis Mirzale näis ülesaamatu, polnud sugugi mitte 
niisugune tema silmis. 

Järgmise päeva varahommikul anti Marcus Crassusele, kes oli asunud laagrisse Oppidumis, 
tahvlike, mille oli toonud Spartacuse saadik. Tahvlike oli kirjutatud kreeka keeles ja Crassus 
luges sellelt järgmised sõnad: 

«Marcus Licinius Crassusele, Imperaatorile, Spartacuselt tervitus. 

Mul on tarvis sinuga läbi rääkida. Kümne miili kaugusel sinu laagrist ja kümne miili 
kaugusel minu omast, teel Oppidumist Silviumi, on väike villa, Venusia patriitsi Titus 
Ossiliuse omand. Mina viibin seal kolmesaja oma ratsanikuga. Kas sa soovid tulla sinna 
niisama paljude omade meestega? Ma tulin ausa kavatsusega ja usaldan end täiesti sinu au 
hoolde. 

Spartacus.» 

Crassus võttis Spartacuse ettepaneku kohe vastu ja käskis ütelda saadikule, et tema, 
Crassus, on nelja tunni pärast kokkusaamisel määratud kohas; ja nagu Spartacus annab ennast 
tema au hoolde, nii loodab ka tema Spartacuse aule. 

Kolme ja poole tunni pärast, kaks tundi enne keskpäeva, saabus Crassus ratsaväesalga 
eesotsas Titus Ossiliuse villasse. 

Villa väravas võtsid teda vastu Mamilius, kes Spartacusega kaasas oli, tsentuurio ja kümme 
väesalga dekuuriot. 

Ta juhatati kõigi lugupidamisavaldustega läbi palee eesruumi, aatriumi ja koridori väikesse 
pildigaleriisse. Tulijate sammude müra peale ilmus galerii lävele Spartacus, kes andis oma 
meestele märku eemalduda ja ütles paremat kätt tervituse märgiks huultele tõstes: 

«Tervitus sulle, kuulsusrikas Marcus Crassus!» 

Ja ta taganes galerii sügavusse, et lasta sisse astuda roomlaste juhil, kes tervitusele vastates 
ütles saali astudes: 

«Tervitus ka sinule, vapper Spartacus!» 

Mõlemad väejuhid vaatlesid teineteist vaikides. 

Gladiaator oli patriitsist pikem; võrrelduna tema atleetliku keha saledate ja samal ajal 
mehiste vormidega paistis Crassuse juba väga märgatav paksus kohe silma. 


Sellal kui Spartacus silmitses Crassuse kondise tõmmu puhtroomaliku näo teravaid ja 
karme jooni, tema lühikest kaela, laiu õlgu ja kõveraid, põlvede juurest veidi väljapoole 
painutatud jalgu, vaatles Crassus mõnuga Spartacuse herkuleslike vormide majesteetlikkust, 
painduvust ja laitmatut ilu, tema kõrge otsaesise üllust, silmade sära ja ausust, mis paistis 
kõigis tema kauni näo joontes. 

Crassus ei suutnud vabaneda sügavast imetlustundest, mis teda tahtmatult valdas selle 
inimese nägemisel. 

Esimesena katkestas vaikuse Spartacus: «Ütle, Crassus, kas sulle ei näi, et see sõda on liiga 
pikale veninud?» 

Roomlane kõhkles hetke ja ütles siis: «On küll, ja isegi väga pikale.» 

«Kas sulle ei näi, et me võiksime talle lõpu teha?» küsis jälle gladiaator. 

Crassuse kollakashallid silmad, mis olid pooleldi kaetud laugudega, elavnesid, heitsid 
valguskiire, ja ta vastas kohe: 

«Aga mil viisil?» 

«Tehes rahu» 

«Rahu?» hüüdis Crassus imestusega. 

«Aga miks mitte?» 

«Aga ... sellepärast, et... mil moel saaks seda rahu teha?» 

«Herculese nimel!... Kuidas alati tehakse rahu kahe sõdiva poole vahel.» 

«Ah nii?!» hüüdis Crassus iroonilise naeratusega. «Nagu tehakse rahu Hannibaliga, 
Antiochusega, Mithridatesega...» 

«Aga miks mitte?» küsis Spartacus ja ta hääles kõlas peen iroonia. 

«Sest et...» vastas roomlaste juht põlgusega ja samal ajal hämmeldusega, «sest et... kas teie 
olete sõdiv pool?» 

«Meie oleme paljude rahvaste liit, kes sõdivad Rooma türannia vastu.» 

«Mars Tasuja nimel!» hüüdis Crassus irooniliselt, vasakut kätt kuldse mõõgarihma taha 
pannes. «Ja mina ometi arvasin, et teie olete jultunud jõuk põlgusväärseid orje, kes on tõstnud 
mässu oma seadusliku isanda vastu.» 

«Jah, aga ainult ühe parandusega,» vastas Spartacus rahulikult, «meie pole põlgusväärsed, 
ei! Meie oleme teie ebaõiglase ja ebaseadusliku omavoli orjad, kuid mitte põlgusväärsed. Teie 
õiguse seaduslikkusest meie üle ei maksa parem kõnelda.» 

«Lühidalt,» ütles Crassus, «sa tahaksid sõlmida rahu Roomaga, nagu oleksid sa Hannibal 
või Mithridates? Missuguseid provintse sa tahad? Kui palju nõuad sõjakuludeks?» 

Spartacuse silmis välgatas pahameelesäde, ja kes teab, mis ta oleks vastanud Crassusele, 
kui poleks veel õigel ajal sõna tagasi hoidnud. Ta pani vasaku käe huultele, nagu sulgedes 
endal suu, pühkis paremaga mitu korda üle otsaesise ja vastas: 

«Ma ei tulnud sinuga vaidlema, sind teotama ega kuulama sinu teotusi.» 

«Aga kas sulle ei näi rooma rahva majesteetlikkuse teotusena see ettepanek sõlmida rahu 
ülestõusnud orjade ja gladiaatoritega? Peab olema sündinud mujal kui Tiberi kaldail, et mitte 
mõista säärase ettepaneku täit solvavust. Sina pole oma õnnetuseks sündinud mitte 
roomlasena, ehkki sa vääriksid seda, Spartacus — kinnitan sulle vandega! —, ega suuda 
täielikult mõista, kui raskesti sa mind solvasid.» 

«Sind jälle takistab latiini rassile sünnipäraselt omane liialdatud uhkus mõistmast, kuidas sa 
solvad, kui mitte mind ja minu relvakaaslasi, siis loodust ja kõrgeid jumalaid, kui sa pead 
kõiki rahvaid maa peal põlatavaiks rassideks, kes sarnanevad rohkem loomade kui 
inimestega-» 

Jälle tekkis vaikus. 

Pärast mõneminutilist mõtisklust tõstis Crassus pea ja ütles Spartacusele otsa vaadates: 


«Sa oled juba nõrgaks jäänud, ei suuda enam vastu panna, sa palud rahu. Hea küll, 
missugused on sinu tingimused?» 

«Mul on kuuskümmend tuhat meest, ja sa tead ning Rooma teab, kui tugevad ja vaprad nad 
on... Itaalias 

ägavad miljonid orjad teie ahelais ja täiendavad alatasa sõduritega minu leegione. Sõda 
kestab juba kolm aastat ja kestab veel kümme ning võib muutuda leegiks, mis põletab maha 
Rooma. Ma olen väsinud aga ma pole nõrgaks jäänud.» 

«Sa unustad, et Pompeius liigub Samniumi poole leegionidega, kes võitsid Sertoriuse, ja et 
Lucullus maabub neil päevil Brundisiumis Mithridatese vastu võidelnud leegionide eesotsas.» 

«Ah, ka Lucullus!» hüüdis Spartacus. «Jumalad! Missugust au osutab Rooma 
gladiaatoreile! Te olete sunnitud saatma gladiaatorite vastu kogu riigi sõjajõud, ja ometi peate 
neid liiga halvaks, et kõnelda nendega rahust?» 

Ja lühikese vaikimise järel lisas ta juurde: 

«Aga missugused on sinu tingimused, kui sa nõustud mingisuguse rahuga?» 

«Sina ja sada sinu meest sinu valikul lahkute vabalt. Teised alistuvad tingimusteta; senat 
otsustab nende saatuse.» 

«Aga need...» algas Spartacus, kuid Crassus katkestas teda, jätkates: 

«Või siis, kui sa oled väsinud, lahku nendest. Sa saad vabaduse, kodanikuõigused, kvestori 
auastme meie vägedes. Ilma sinu targa juhtimiseta hakkab nende sõjavägi lagunema ja 
kaheksa päevaga purustatakse täielikult.» 

Spartacuse näol süttis leekiv puna. Kulmud kortsus, astus ta ähvardava ilmega sammu 
Crassuse poole, kuid talitses ennast ja vastas viha pärast väriseval häälel: 

«Põgenemine?... Reetmine?... Neile tingimustele eelistan ma surma kõigi oma seltsimeeste 
kõrval lahinguväljal.» 

Ja ukse poole astudes ütles ta: «Hüvasti, Marcus Crassus.» 

Kuid läve juurde jõudes peatus ta, pöördus Rooma väejuhi poole ja küsis: 

«Kas ma näen sind esimeses tapluses?» 

«Näed.» 

«Kas võitled minuga?» 

«Võitlen sinuga.» 

«Hüvasti, Crassus.» 

«Hüvasti.» 

Spartacus väljus villa õue, hüppas hobuse selga, andes 

saatjaile käsu talle järgneda, ja kihutas galopis laagri poole. 

Niipea kui ta sinna jõudis, käskis ta telgid kokku panna, ületas koolme kaudu Bradanuse ja 
liikus Petelia poole. Ööseks jõudis ta kohale ja asus laagrisse. 

Kuid koidu ajal tõid tema luurajad tema juurde Rooma dekuurio, kelle nad olid vangi 
võtnud. Ta oli teel Crassuse juurde sõnumiviijana Luculluse poolt, kelle väed olid maabunud 
Brundisiumis. 

Spartacusel kadus igasugune lootus pääsemisele. Ainukeseks väljapääsuks oli meeleheitlik 
lahing, kui võimalik — võit Crassuse üle; sellest olenes nüüd tema saatus. 

Seepärast läks ta tagasi Bradanuse poole ja asus laagrisse ühe miili kaugusel vasakust 
kaldast. Paremal kaldal, kus ta oli olnud päev varem, oli nüüd laagris Crassuse sõjavägi. 

öö jooksul toimetas Crassus oma leegionid jõe vasakule kaldale ja käskis asuda laagrisse 
kahe miili kaugusel gladiaatorite laagrist. 

Koit oli tõusmas, kui neli Rooma kohorti süvendasid kraavi oma laagri jaoks. Kolm kohorti 
gladiaatoreid, kes olid minemas metsa puude järele, tungisid neile kallale. 


Oma relvavendade kisa peale hüppasid valli tagant välja kõik läheduses asetseva Rooma 
leegioni sõdurid. 

Relvade kõlinat kuuldes tõusid laagris viibivad gladiaatorid püsttarale ja nägid lahingut. 
Nad ruttasid appi. Ühe silmapilguga tekkis taplus. 

Spartacus keeras sel ajal kokku papüürust, millele ta oli kirjutanud kirja Valeriale. 
Kleepinud selle vahaga kinni ja pitseerinud medaljoniga, andis ta rulli ühe gladiaatori kätte 
neist kolmest, keda Valeria oli saatnud. 

«Usaldan teie kätte selle kirja teie emanda jaoks, keda teie nii väga armastate ...» 

«Meie armastame samuti ka sind,» ütles teda katkestades gladiaator, kes oli kirja saanud. 

«Tänan teid selle eest, head vennad,» vastas Spartacus ja lisas juurde: «Liikuge suurima 
ettevaatusega päeval ja öösel kõrvalisi teid mööda, läbipääsmatuid radu mööda ja toimetage 
kiri tema kätte. Kui õnnetuseks ühega teist midagi juhtub, siis võtab kirja teine. Tehke kõik 
selleks, et kiri tema kätte satuks. Nüüd minge ja saatku teid jumalad!» 

Kolm gladiaatorit väljusid Spartacuse telgist ja neid saates ütles ta: 

«Väljuge dekumaani värava kaudu ...» 

Sel silmapilgul kuulis ta alanud lahingu kära ja tõttas vaatama, mis oli juhtunud. Sedasama 
tegi ka Crassus, kes oli otsustanud astuda viimsesse võitlusse vaenlasega. Mõlemad väejuhid 
rivistasid oma leegionid lahingukorda. 

Oma vägede rinnet läbi käies kõneles Spartacus sõdureile: 

«Vennad, sellest lahingust oleneb kogu sõja saatus. Selja tagant tuleb meie peale Lucullus, 
kes on maabunud Brundisiumis, paremalt tiivalt ähvardab meid Pompeius, kes on juba teel 
Samniumi, meie ees on Crassus. Täna peab kas võitma või surema. Tuleb hävitada Crassuse 
sõjavägi, et tormata siis Pompeiuse kallale, või tuleb kõigil surra, nagu sobib vapraile 
meestele, kes on saavutanud nii palju võite roomlaste üle. Meie üritus on püha ja õiglane ega 
sure ühes meiega. Tee võidule läheb üle vere: ainult tänu eneseohverdusele ja ohvreile 
pääsevad võidule suured ideed. Mehine ja aus surm on parem kui häbistav ja nurjatu elu. 
Hukkudes jätame oma järeltulijaile meie verega värvitud kättemaksu- ja võidupärandi, 
vabaduse ja võrdsuse lipu. Vennad, mitte sammugi taganeda! Võit või surm!» 

Nii ta ütles, ja kui tema juurde toodi tema ilus numiidia hobune, kes oli must nagu 
eebenipuu, paljastas ta mõõga, pistis selle hobuse rinda ja hüüdis: 

«Täna pole mul hobust vaja: kui ma võitjaks jään, võtan ma vaenlaselt niisuguse hobuse, 
nagu tahan, kui ma lüüa saan, ei lähe mul enam iial hobust tarvis.» 

Spartacuse sõnad ja tegu näitasid gladiaatoreile, et see lahing jääb viimaseks; oma juhti 
valjusti tervitades nõudsid nad, et ta annaks käsu rünnakuks. 

Ja Spartacus andis signaali. Valjusti puhusid pasunad ja buktsiinid. Gladiaatorid tormasid 
vaenlase peale. 

Nagu vihmast ja lumest paisunud jõgi mägedest maruliselt alla tormates ujutab üle ümbruse 
ja paiskab maha ning purustab kõik oma teelt, nii sööstsid gladiaatorid roomlaste peale. 

Selle hirmsa löögi all lõid Crassuse leegionid vankuma ja hakkasid taganema. 

Spartacus võitles esimesel joonel keset lahingut, tehes mõõgaga jõu ja julguse imetegusid. 
Nähes vaenlase lee- 

gionide vankumist, käskis ta puhuda kokkulepitud signaali Mamiliusele. | 

Kui Mamilius, kes oma kaheksa tuhande ratsanikuga oli jalaväe taga, signaali kuulis, laskis 
ta hobused galoppi gladiaatorite vasaku tiiva poole. Sõitnud sellest enam kui kahe staadioni 
võrra ette, rivistas ta oma väeosad, ja pööranud nad paremale, kihutas tuhatnelja roomlaste 
tiiva peale. 


Kuid Crassus, kes tähelepanelikult võitlusliini jälgis ja vankuma löönud leegione julgustas, 
andis Ouintusele käsil vaenlase ratsaväele vastu minna; imekspandava kiirusega hargnesid 
kümme tuhat viieteistkümnest tuhandest Roomal ratsaväelasest, ja Mamilius, kes mõtles 
tormata Crassuse parema tiiva peale ja tabada teda ootamatult, kohtas vaenlase ratsaväe 
ülekaalukaid jõude, millega pidi vihaseimasse võitlusse astuma. 

Samal ajal sööstis Mummius nelja leegioniga kiiresti gladiaatorite paremat, tiiba ümber 
haarama. Cranicus viis kohe kaks viimast leegioni reservist välja ja tungis omakorda 
Mummiüusele kallale. 

Roomlaste arvuline ülekaal oli selles meeleheitlikus võitluses liiga märgatav. Rooma 
leegionid, kes võitlesid gladiaatoritega tsentrumis, jätkasid taganemist ja hakkasid juba 
põgenema, kuid Crassus jõudis oma reservi viimase kolme leegioniga sinna ja käskis 
korratusse sattunud vägedel koha vabastada. Paremale ja vasakule taganedes andsid nad 
veerand tunniga ruumi uutele kohortidele, kes Crassuse enda ja tribüün Mamercuse juhtimisel 
raevuselt Spartacuse peale tormasid. 

Ja veel hirmsam ning visam lahing lõi uuesti täie hooga tsentrumis keema. Sel ajal haarasid 
ülejäänud viis tuhat Rooma ratsanikku Mamiliuse ratsaväe vasakult tiivalt ümber ja ründasid 
teda selja tagant. 

Ratsavägi paisati segi ja löödi puruks. Hoolimata Granicuse osavusest ja energiast ning 
vaprate gladiaatorite ebainimlikest jõupingutustest äärmisel paremal tiival, õnnestus 
Mummiüuusel neid ümber haarata. 

Nüüd ei innustanud gladiaatoreid mitte enam lootus pääsemisele ja võidule, vaid tung kallilt 
müüa oma elu, kättemaksuhimu, meeltheitvate inimeste julgus. 

Lahing muutus kohutavaks veresaunaks. 

Paremal ja vasakul tiival, kus gladiaatorid olid ümber piiratud ja kus neid jälitati, taganesid 
nad kaugele, 

ainult tsentrum, kus vapralt võitlesid Spartacus ja tema läheduses Artorix, pani vaenlastele 
vastu. 

Kui Granicus nägi, et tema leegionid on purustatud, tormas ta kõige ägedamasse 
taplusekeerisesse, ja surmanud omaenda käega tribüüni, kaks dekaani ja kaheksa või kümme 
sõdurit, jooksis verest tühjaks, läbistatuna kahekümnest mõõgast. 

Kümnenda leegioni ülem makedoonlane Erosthenes, üleni täis haavu, langes mehiselt tema 
kõrval. 

Mamiliuse purukslöödud väesalga ratsanikud nägid, kuidas kümnest noolest tabatuna 
langes nende vapper ülem Mamilius. 

Saabus õhtu. Kuid jõuetuks jäänud, haavatud, verest tühjaksjooksvad gladiaatorid ei 
lõpetanud vastupanu vaenlasele. Nad ei võidelnud mitte enam nagu vapraimad mehed, vaid 
nagu metsloomad. 

Spartacus ei taganenud mitte sammu võrragi. Vastupidi, tuhande oma mehe eesotsas tungis 
ta kiiluna kuuenda Rooma leegioni ridadesse, mis koosnes küll veteranidest, aga ometi ei 
suutnud tema survele vastu seista; kogu aeg hüüdis ta Crassust, kes võitles selle koha 
läheduses, kus | oli traaklane. 

Tribüün Mamercuse, kes salga Mariuse ja Sulla vahvuritega tormas Spartacusele kallale, 
tappis ta kohe. Traaklase kiirete vastupandamatute löökide all langesid mõne hetke jooksul 
kaks tsentuuriot ja kaheksa või kümme dekaani, kes tahtsid näidata sõdureile, kuidas neid 
lööke peab tõrjuma — nad võisid ainult õpetada neid surma vastu võtma. 

Hämarus tihenes juba lahinguvälja kohal, aga lõplikult võitnud roomlased olid sunnitud 
veel võitlema. Varsti tõusis kuu, et oma kahvatute kiirtega valgustada seda tapatalgute 
kohutavat pilti. 


Üle kolmekümne tuhande gladiaatori ja kaheksateist-kümmend tuhat roomlast lamasid 
avaral tasandikul. Lahing oli juba lõppenud ja väikesed gladiaatorite grupid, kes olid 
pääsenud hävingust, väsinud ja jõuetuks jäänud kaheksatunnilisest lahingust, põgenesid 
korratuses lähemate küngaste ja mägede poole. 

Ainult ühes kohas kestis äge, verine taplus. See oli tsentrumis, kus tuhat sõdurit Spartacuse 
eeskujule järgnedes raugematu jõuga edasi võitlesid. 

«Crassus!... Kus sa oled? ...» karjus Spartacus aeg- 

ajalt käheda ja katkeva häälega. «Sa lubasid võidelda! minuga... Crassus, kus sa oled? ...» 

Juba kahe tunni eest oli Spartacus käskinud viia lahingust kaugemale Mirza; ta oli viidud 
ära nutvana, peaaegu vägisi. 

Möödus veel üks tund. Spartacus, kelle kilp oli visk-odadest sõelapõhjaks muudetud, nägi, 
kuidas langesid tema kaks viimast seltsimeest — Visbaldus ja Artorix. Rind noolest 
läbistatud, langes Artorix maha, hüüdes õrnusega, oma sõbrale: 

«Spartacus!... Elüüsiumis... näen sind jälle... keset...» 

Üksi seitsme- või kaheksasaja vaenlase vastu, kes olid tema ümber piiranud, üleni täis 
haavu, keerutas Spartacus välgukiirusega oma hirmsat mõõka ja tabas ning lõi maha kõik, kes 
tegid katset temale kallale tungida. Viimaks haavas üks kaheteistkümne sammu pealt heidetud 
viskoda teda raskesti vasakusse puusa: ta kukkus põlve peale, seades vaenlasele vastu kilbi, 
saates mõõgaga korda ülnnimliku vapruse imetegusid, sarnanedes kentauridest ümbritsetud 
Herculesega. Läbistatuna viimaks seitsmest või kaheksast viskodast, mis olid heidetud talle 
selga kümne sammu kauguselt, kukkus ta selili ja sosistas ainult ühe sõna: 

«Va ... le... ria...» 

Vaikivas imestuses seisid tema laiba ümber roomlased, kes olid näinud, kui kangelaslikult 
ta oli võidelnud lahingu algusest saadik kuni viimse silmapilguni. 

Nii lõpetas oma päevad see haruldane inimene, kes ühendas endas kõrgeid hingeomadusi, 
harukordset mõistust, talitsematut julgust, haruldast vaprust, sügavat tarkust — omadusi, mis 
annavad õiguse asetada teda kuulsaimate väejuhtide kõrvale, keda tunneb ajalugu. 

Kaks tundi hiljem läksid roomlased oma telkidesse ja kuu kurbadest kiirtest valgustatud 
lahinguvälja sünget vaikust häirisid ainult haavatute ning surijate oiged. 

Kuid mingisugune vari eksles sellel tasandikul keset elutuid kehi. 

Pikkamisi lähenes ta kohale, kus lahing oli olnud eriti kestev ja äge. Nähtavasti oli see 
sõjamees: tema kiiver ja relvad läikisid, kui neile sattus kuuvalgus. Sõjamees sammus kaua, 
kuni jõudis kohani, kus oli langenud Spartacus. Siin ta peatus. Ta oli väikest kasvu ja sale. 
Kum- 

mandudes elutute kehade kohale, silmitses ta neid üksteise järel, kuni viimaks märkas 
gladiaatorite juhi surnukeha. Ta laskus tema ette põlvili, tõstis vaevaga üles tema blondi pea 
ja toetas selle ühe Spartacuse poolt tapetud Rooma tsentuurio laiba najale. 

Kuukiir langes gladiaatori kahvatule näole. Kibedasti nuttes surus väike sõdur huuled 
elutule näole ja hakkas seda liigutava õrnusega suudlema. 

See sõjamees, nagu meie lugejad muidugi aimavad, oli Mirza. Kui, gladiaatorid olid 
lõplikult purustatud, lipsas Mirza ära nende käest, kelle hoole alla Spartacus oli tema 
usaldanud, ja läks tagasi lahinguväljale. Ta ei lootnud enam Spartacust ega Artorixi elusana 
leida ja läks ainult ühe lootusega — viimset korda suudelda kalleid nägusid. 

«Oo Spartacus!... Mu vend!...» hüüdis tütarlaps nõrga häälega, nuttes ja tema nägu 
suudlustega kattes. «Missugusena ma sind leian!... Ühtegi tervet kohta pole sul... Kui palju 
haavu! ... Kui palju verd!...» 


Tütarlaps peatus. Tema kõrvu oli kostnud oie, selgem ja lähedasem kui kõik teised oiged, 
mis ulatusid temani keset seda sünget vaikust. 

Tütarlaps ei liigutanud ennast ja aina suudles Spartacuse elutut nägu. 

Jälle kostis oie, ja seekord kuuldus selles nagu mingisugune sõna. 

Neiu toibus veidi, kuulatas teraselt ja kuulis, kuidas surija hääl lausus pikkamisi tema nime. 

Neiu hüppas jalule. Värin läbis tema keha. Ta tundis, kuidas külma higi piisad ta laubale 
ilmusid; silmad hirmust pärani ja ise teadmata, et ta kõneleb, küsis ta valju häälega, nagu 
oleks keegi tõesti võinud teda kuulda: 

«Jumalate nimel!... Kes see on?... Kes hüüab mind? ...» 

«Mirza!... 00, minu Mirza!...» Hüüdis surija seekord selgesti. 

«Mis see on?» hüüdis tütarlaps äkilise rõõmuga. «On see tõsi? ... Artorix? ...» 

Ja üle surnukehade hüpates jooksis ta sinna, kus vereloigus lamas Artorix külma ja kahvatu 
näoga. Aeg-ajalt avas ta pikkamisi laud, millele surm oli juba vajutanud oma raske käe. 

Mirza viskus tema kõrvale maha, kattis .tema näo suudlustega ja hüüatas: 

«Sa oled elus... Minu armas, minu jumaldatud Artorix! Võib-olla ma suudan päästa sind ... 
Soojendan sind oma hingeõhuga... Seon sinu haavad... Viin su ära hädaohutusse kohta. ..» 

Need sõnad, nende kuumade suudluste leek äratasid surija kangestusest. Avades kustuvad 
silmad, lausus ta nõrga häälega: 

«Meie oleme juba koos ... Nii ruttu? ... Tähendab, me oleme juba Elüüsiumis... Oo minu 
Mirza!... Aga miks ... on Elüüsiumis nii külm? ...» 

«Ei!» hüüdis neiu kirglikult, kahekordistades oma hellitusi. «Ei! Me pole Elüüsiumis, see 
olen mina, mina — sinu Mirza!... Sa oled elus ... jääd elama... sest ma tahan, et sina elaksid... 
sest et mul on vaja, et sina elaksid!...» 

Gallialane põimis nõrgenenud käed pikkamisi tütarlapse kaela ümber ja sosistas: 

«Aga, tähendab, see on tõsi?... Ma olen alles elus... ja mulle on tõesti... antud õnn enne 
surma ... suudelda sind?. .» 

«Jah, jah, minu Artorix... aga sa ei tohi surra... ma olen sinu oma... sinu oma kogu 
hingest...» 

«Oo, ma suren õnnelikuna! Gaesus võttis kuulda... minu palveid...» 

Artorixi hääl nõrgenes; ärevus ja rõõm, mida ta läbi elas, võtsid temalt viimse jõu. 

«Oo, Mirza!» hüüdis ta neiut suudeldes. «Ma tunnen... ma suren...» 

«Ära sure üksi... oota mind ... sureme koos ja läheme koos Elüüsiumi.» 

Ta tõmbas silmapilkselt välja pistoda, mis rippus Artorixil vöö küljes, ning pistis selle 
endale kindla käega kaela. Ja armastatud noormehe ümbert kõvasti kinni haarates hüüdis ta: 

«Ma suren sinuga, jõuan sinuga õndsate hingede maale!» 

«Mis... sa... tegid?» sosistas surija vaevalt kuuldavalt. 

«Jagan sinu saatust... minu armsan.. ..» 

Mirza hakkas samuti vaevaga kõnelema, sest ta oli endal unetuiksoone peaaegu täiesti läbi 
lõiganud; ta võttis veel tugevamini noormehe ümbert kinni, surus huuled tema huultele ja 
mõlemad tardusid, ühendatud selles viimses suudluses. 

Sel silmapilgul jõudsid kaks gladiaatorit, väga ettevaatlikult üle välja sammudes, sinna, kus 
oli langenud Spartacus. Nad tõstsid laiba üles, mässisid ta suure villase teki sisse ja kandsid 
ära. 

Kaks miili eemal tee ääres ootas neid taluvanker, mille ette olid rakendatud härjad. 

Pannud Spartacuse laiba vankrisse, viskasid nad tema peale viljakotid, mis vankri kõrval 
maas olid, ja katsid surnukeha niiviisi täiesti kinni. 

Vanker hakkas liikuma ja mõlemad sõjamehed läksid tema järel. 


Need kaks sõjameest olid kaksikud Acilius ja Aguilius, Libediuse, Valeria Tusculumi villa 
valitseja pojad. Nad viisid hukkunud juhi põrmu tema armastatud naise villasse, et päästa 
tema keha rüvetuse eest, mille vististi oleks tema kallal toime pannud võitjate jultunud ülbus. 


EPILOOG 

Viisteist päeva pärast Bradanuse lahingut oli sõda gladiaatoritega lõppenud. Need mõni 
tuhat, kes olid sellest tapatalgust järele jäänud, põgenesid laiali mägedesse; ilma ülemateta, 
jälitatud ühest küljest Crassuse, teisest Pompeiuse poolt, tapeti nad mõne päevaga maha; 
ainult kuus tuhat võeti elusalt vangi ja poodi üles piki Appiuse teed Capuast kuni Roomani. 

Bradanusel tapetute hulgas otsiti asjatult Spartacuse laipa. Ei läinudki korda teda leida. Sel 
puhul väljendati kõige mitmekesisemaid oletusi, mis olid väga kaugel tõest. 

Nii lõppes see sõda, mis kestis peaaegu neli aastat ja milles gladiaatorid tõendasid oma 
vaprusega, et nad olid inimesed, kes väärisid vabadust ja olid suutelised suurteks tegudeks. 

Ja nüüd lõpetame selle 100, viies oma lugejad sinna, kus nad uuesti leiavad kaks selle jutu 
tegelast. 

Kakskümmend kaks päeva pärast Bradanuse lahingut, kui Crassus ja Pompeius, vastastikku 
täis põlevat vihavaenu ja kadedust, lähenesid armeedega Roomale, omistades kumbki endale 
ülestõusu mahasurumise au ja nõudes konsulaati, istus oma Tusculumi villa konklaavis pingil 
kaunis Valeria, riietatud halli leinastoolasse. 

Messala tütar oli väga kahvatu ja tema näol oli hiljutise raske kurvastuse pitser. Tema laud 
oli kestvast 

nutust paistetanud ja punased. Pehmed ja paksud ronkmustad juuksed langesid tema 
kauneile õlgadele ja tema tumedais silmades, kogu näos paistis sügav meeleheide, mis piinas 
tema südant. Ta istus käega pead toetades ilusa marmorlaua ees, millel seisis kreeka meistri 
valmistatud kullatud pronksurn. 

Teises käes hoidis ta papüürust. Tema mustad silmad vaatasid ainiti umile. Tema tummas ja 
sügavas valus võis seda kaunist naist võrrelda Niobega, sest ta näis lausuvat: «Vaadake, kas 
on olemas kannatust, mida võiks võrrelda minu omaga!» 

Sellesama laua ääres seisis pingikesel samuti leina-riietes blond kena Postumia. 

Tüdrukuke vedas oma väikeste kätega mööda kujusid, lehti ja reljeefe, mis matuseurni 
kaunistasid, ja aeg-ajalt vaatas emale otsa oma tarkade silmakestega, nagu pahandaks ta tema 
üle selle kestva vaikimise pärast. 

Ema ärkas äkki, pööras silmad kirjale, mida ta paremas käes hoidis, ja hakkas seda uuesti 
lugema. 

See kiri lausus järgmist: 

«Jumalikule Valeria Messalale Spartacuselt tervitusi ja õnne. 

Armastusest sinu vastu, minu jumalik Valeria, kohtusin ma Marcus Crassusega. Sellega 
nõustusin ma sinu pärast ja meie armsa Postumia pärast, kuid Sitsiilia preetor pakkus mulle 
elu ja vabadust reetmise hinnaga. 

Ma eelistasin olla ennem tänamatu sinu suhtes, olla ebainimlik oma tütre vastu kui reeta 
oma vennad ja katta oma nimi igavese häbiga. 

Kui sa saad selle kirja, pole mind arvatavasti enam: me seisame suure ja otsustava lahingu 
ees, kus ma langen auga. 

Niisugune on vaenuliku saatuse tahe. 

Surma lävel tunnen ma tarvidust, 00 minu jumaldatav Valeria, paluda sinult andestust kõigi 
kannatuste pärast, mis ma olen sulle tekitanud. 

Ole vapper ja ela, ela armastuse nimel minu vastu, ela meie süütu tütrekese pärast. 
Niisugune on surija palve. 


Pisarad suruvad mu kõri kokku, ma lämbun, ja mind lohutab ainult üks mõte — et ma võin 
sülelda sind, sinu 

surematut vaimu paremas maailmas. Sinu poole lendab 
viimse suudlusega minu viimne mõte, viimne südame- 


tukse. Sinu - Spartacus.» 

Lõpetanud lugemise, tõstis Valeria kirja huultele ja puhkes nutma- 

«Ema, miks sa nutad nii?» küsis tüdrukuke kurvalt. 

«Mu vaene tütreke!» hüüdis Valeria, Postumia blondi käharpeakest silitades. «Pole 
midagi... Pole midagi, ära kurvasta, mu kallis!» 

Tütre peakest enda vastu surudes ja seda suudlustega kattes puhkes ta uuesti nutma. 

«Sinuga pole midagi juhtunud, aga sa nutad!» ütles Postumia etteheitega. «Kui mina nutan, 
siis ütled sa, et ma olen halb. Praegu oled sina halb...» 

«Oo, ära kõnele nii!...» hüüdis vaene naine, kallistades ja suudeldes tüdrukut veel 
tulisemalt. «Oo, kui sa teaksid, kui valus mul on sinu sõnu kuulda.» 

«Aga kui sina nutad, teed sa minule ka valu.» 

«Oo, kui armas ja ühtlasi julm sa oled, minu nüüdsest peale ainuke arm!» 

Ja nii kõneldes suudles õnnetu naine uuesti kirja, pistis selle põue ja sirutas käed Postumia 
poole. Ta pani tüdruku endale põlvedele ja ütles, püüdes pisaraid tagasi hoida: 

«Sul on õigus, vaene lapsuke, ma olin halb... aga edaspidi pole ma seda enam. Ma olen alati 
hea, mõtlen alati ainult sinule. Aga kas sina armastad alati oma vaest ema?» 

«Oo, alati, alati, väga, väga!» 

Nii kõneldes tõstis tüdruk pea, põimis käed ema kaela ümber ja suudles teda. 

Vabanenud ema sülelusest, hakkas ta jälle urni silitama. 

Konklaavis tekkis kestev vaikus. Äkki küsis Postumia emalt: «Ütle mulle, ema, mis seal 
sees on?» Valeria silmad valgusid pisaraid täis; ta tõstis nad kurvalt taeva poole ja hüüdis: 
«Oo, vaene lapsuke!...» 

Ja hetke pärast, vaevaga nuttu tagasi hoides, ütles ta väriseva häälega: 

«Selles urnis, vaeseke, on sinu isa põrm.» Ja uuesti hakkas ta hardasti nutma. 


RAFAELLO GIOVAGNOLI JA TEMA ROMAAN «SPARTACUS» 


Esimesel sajandil enne meie ajaarvamist puhkes 70-ndate aastate lõpus Itaalia territooriumil 
Vana-Roomas ähvardav orjade ülestõus. See sai alguse mässust, mille tõstsid gladiaatorid, 
roomlaste kätte vangi sattunud võõramaised sõdurid, keda roomlased sundisid tsirkuste 
areenidel rahvahulga lõbustamiseks üksteisega võitlema. Gladiaatoritega hakkas kohe relvi 
haarates liituma hulgaliselt orje, samuti vaeseid vaba elanikkonna hulgast. Ülestõusu etteotsa 
asus gladiaator Spartacus, tohutu julguse ja tahtejõuga mees. 

Orjade rahutusi oli Vana-Roomas toimunud varemgi, kuid ainult Spartacus oma 
väljapaistva mõistuse, organiseerimisoskuse ja suure väejuhiandega suutis liita ülestõusnud 
distsiplineeritud sõjaväeks ning anda sellele sõjalise väljaõppe. Spartacuse vastu väljaastuvad 
Rooma väejuhid said üksteise järel rängalt lüüa, Spartacuse armee jõud aga kasvas iga 
päevaga. Suurima edu silmapilgul oli ülestõusnute sõjaväes umbes sada kakskümmend tuhat 
meest. 

Kolme aasta jooksul pidas Spartacus ülirasket sõda Rooma eliit-vägede vastu, mida juhtisid 
parimad väepealikud. Spartacuse kui strateegi ja väejuhi silmapaistvad omadused ja 
ülestõusnute mehisus võimaldasid gladiaatoreil saavutada rea suuri võite vaenlase 
ülekaalukate jõudude üle, väljuda osavalt lõksudest ja anda ootamatuid lööke. 


Ja siiski ei jätkunud sellest Rooma võitmiseks. Spartacuse armees tekkis ühtelugu tülisid. 
Spartacus ise mõistis, et vägevast Rooma riigist on väga raske jagu saada, ja tema kavatsuseks 
oli orjad välja viia nende kodumaale, kuid edust kaasakistuna taotlesid paljud tema 
võitluskaaslased viivitamatut võitu Rooma üle. Pealegi ei tahtnud kohalikud ülestõusnud 
võõrale maale minna. Ülestõusnute peajõudude hulgast eraldus korduvalt mitmekümne 
tuhande mehe suurusi väesalku, kes soovisid tegutseda iseseisvalt. Roomlased hävitasid nad 
viivitamatult, ja need kaotused olid Spartacusele asendamatud. Rooma saatis ülestõusnute 
vastu järjest uusi hästi väljaõpetatud sõdureid, sellal kui Spartacusel oli alatise jälitamise 
olukorras väga raske oma mehi välja õpetada ja seda määratu suurt armeed varustada. 

Saabus traagiline lõpplahendus: kolm aastat pärast ülestõusu algust toimus maa lõunaosas 
viimane lahing. Rooma väepealiku Crassuse armee saavutas pärast mitmetunnilist võitlust 
võidu. Kõik 

ülestõusnud ilma erandita tapeti või poodi risti. Selles lahingus sai surma ka Spartacus. 

Konkreetsetes ajaloolistes tingimustes ei võinud Spartacuse ülestõus lõppeda võiduga: 
Rooma riiklik kord oli veel tugev ja orjanduslik majandusformatsioon ei ilmutanud laostumise 
tunnuseid. Niisugused orjade ülestõusud kõigutasid, aga ei suutnud lõplikult hävitada 
ühiskondlikku korda, mis lagunes alles viis sajandit hiljem. Selleks et purustada Rooma 
võimas sõjaline ja riiklik aparaat, ei jätkunud orjadel ei jõudu, ei üksmeelt ega selget aru- 
saamist oma võitluse eesmärkidest. Aga seda suurejoonelisem on neis tingimustes 
ülestõusnud orjade ja nende juhi Spartacuse kangelastegu. Viimase sangarlust, energiat ja 
sõjameheannet olid sunnitud tunnistama ka vanarooma ajaloolased. Säärasena jäi ta 
järeltulevate põlvkondade mälestusse. 

Gladiaatori nimi, kes õhutas ülestõusule Rooma kohutava vägevuse vastu kümned tuhanded 
rõhutud, läks inimkonna ajalukku heroilise vabadusvõitluse sümbolina. «Suur väejuht... üllas 
iseloom, tõeline antiikse proletariaadi esindaja» — nii seloomustab Spartacust Marx kirjas 
Engelsile. Mitte asjata ei ole Spartacuse nimi kõigil revolutsioonilise tõusu ajajärkudel saanud 
võitlusloosungiks ja innustavaks eeskujuks. 

Antiikaja revolutsionääri kuju on köitnud paljude ajajärkude kunstnikkude ja kirjanikkude 
tähelepanu. Üheks märkimisväärseks teoseks, mis jutustab antiikse proletariaadi juhi 
võitlusest vabaduse eest, on itaalia kirjaniku Rafaello Giovagnoli romaan «Spartacus», 
nõukogude lugejate hulgas tuntud ja armastatud raamat. See romaan, milles Spartacuse kuju 
on leidnud väärilist hindamist ja tõlgendatud väga omapäraselt, ei sündinud mitte autori 
kitsaist huvidest vanaaja ajaloo vastu, vaid tekkis tema veendumuste alusel, mis olid 
kujunenud XIX sajandi keskel Itaalias toimunud tormiliste sündmuste mõjul. Selleks et 
nähtavale tuua Giovagnoli romaani ideeline sisu, tuleb lühidalt peatuda neil sündmustel ja 
sellel mõjul, mida nad avaldasid itaalia kirjandusele. 

XIX sajandi 30. — 60-ndail aastail toimus Itaalias kõigi eesrindlike jõudude mehine võitlus 
rahvusliku vabastamise eest Austria rõhumise alt, võitlus maa taasühendamise eest. Seni oli 
maa killustatud üksikuiks vürstkondadeks ja aladeks, mis olid kas austerlaste käes või Rooma 
paavsti võimu all. Alates 1848.—1849. a. revolutsioonist olid itaalia patrioodid palju kordi 
relvaga välja astunud kodumaa vabaduse eest. Neid juhtis rahvuskangelane, julge ja väsimatu 
võitleja, vabariiklane Giuseppe Garibaldi. 1859., 1860. ja 1866. a. veriste sõdadega, kus 
võitlejate esiridades sammusid kangelaslikud noored, patrioodid, saavutati see, et Itaalia 
piirkonnad — Lombardia, Toskaana, Veneetsia — üksteise järel vabanesid Austria võimu alt. 
Nad liitusid Piemonte kuningriigiga — ainukese iseseisva Itaalia riigiga, mis XIX sajandil 
poolsaarel olemas oli. 

1870. a. 20. septembril purustas Itaalia armee suurtükipaukudega Rooma värava ja tungis 
«igavesse linna», mis sai ühendatud Itaalia pealinnaks. 


Nii lõppes Itaalia rahvusliku vabastusvõitluse kangelaslik epohh. Kuid ühtne Itaalia ei 
õigustanud rahva lootusi. Rahvaliikumise ulatusest kohkunud Piemonte monarhistlik valitsus 
tegi sobingu feodaalidega ja katoliikliku reaktsiooniga, piirdudes õige väikeste 

kodanlike vabaduste maksmapanekuga ja jättes puutumatuks mõisnike ning vaimulikkonna 
võimu. Kuningas Viktor Emanuel kiusas vabariiklasi taga, ja kartes Garibaldit, püüdis igati 
õõnestada tema populaarsust ja mõju. 

Itaalia rahva kestev võitlus oma sõltumatuse eest põhjustas progressiivse patriootilise 
kirjanduse tekkimise. Itaalias ei olnud ühtki suuremat kirjanikku, kes poleks ühel või teisel 
viisil kajastanud oma teostes orjastatud kodumaa püüdlusi ja lootusi. Karmile tsensuurile 
vaatamata oli itaalia kirjandus noil aastail tõeliseks rahvusliku vabastuse relvaks, eriti 
ajalooline romaan, mis saavutas 30.—60-ndail aastail suurima õitsengu. 

Üheks itaalia ajaloolise romaani viimaseks näiteks oli garibaldilase ja vabariiklase Rafaello 
Giovagnoli «Spartacus». 

Giovagnoli sündis 1838. a. Roomas. Kahekümne ühe aastaselt astus ta vabatahtlikuna 
Piemonte armeesse, võttis osa 1859., 1860. ja 1866. a. sõdadest austerlaste ja paavsti 
sõjavägede vastu. Hiljem, kui Garibaldi hakkas iseseisvalt organiseerima sõjaretke paavstliku 
Rooma vastu, lahkus Giovagnoli Piemonte armeest ja järgnes koos kolme vennaga 
Garibaldile. Määratud ühe garibaldi-laste kolonni kapteniks, paistis ta silma lahingus Rooma 
müüride all, kus langes üks tema vendadest. 

Garibaldilase ja patrioodi kire ning võitlushoo kandis Giovagnoli ka kirjandusse. Tema 
esimene, kaasaegsel teemal kirjutatud romaan ebaõnnestus. Kuulsuse ja menu saavutas 
Giovagnoli oma «Spartacusega», mis ilmus 1874. a. ja millest 15 aasta jooksul anti välja 5 
trükki. Populaarsed kirjastajad võistlesid üksteisega tema teose väljaandmise õiguse pärast. 
«Spartacusele» järgnesid teised romaanid vabariikliku, keiserliku ja paavstliku Rooma kohta, 
mis ilmusid väikeste vaheaegadega kuni 1900. aastani ja tegid Giovagnoli kõige laiemate 
rahvakihtide armastatuimaks kirjanikuks. 

Kirjandusliku tegevuse kõrval töötas Giovagnoli õpetajana, olles itaalia keele professor 
Veneetsias ja ajaloo professor Roomas. Üheksasajandail aastail avaldas ta rea ajaloolisi töid, 
kus köitis tema erilist tähelepanu 1848.—1849. a. revolutsioon Itaalias. Sellele on pühendatud 
Giovagnoli kolmeköiteline teos «Pellegrino Rossi ja revolutsioon Romagnas» (1898—1911), 
kus ta vastupidi kleri-kaalseile ajaloolastele tõendas paavstiriigi rahvamasside laialdast 
osavõttu 1848. a. revolutsioonist. Giovagnoli suri Roomas 1915. a. 

Kirjaniku parim romaan on vaieldamatult «Spartacus», kus Giovagnoli ajaloolise materjali 
hea tundjana jutustab kuulsast ülestõusust Vana-Roomas. Juba teema käsitluse poolest erineb 
Giovagnoli romaan tugevasti itaalia varasematest ajaloolistest romaanidest. Teose kangelane 
pole mitte ainult oma rahva rahvusliku vabaduse eest võitleja, vaid ülestõusnud ori, kes 
kaitseb kõigi rahvaste õigusi. Spartacus on kõigi rõhutute eest võitleja, ükskõik mis 
rahvusesse nad ka ei kuuluks. Seejuures ei võitle ta mitte vabaduse eest üldse, vaid igasuguse 
rõhumise ja ekspluateerimise likvideerimise eest, inimeste üheõigusluse eest, kes ehitavad 
sellel reaalsel alusel parema ühiskonna. Selles seisab romaani põhimõtteline tähtsus: ta 
tähistab uut etappi itaalia demokraatliku kirjanduse arengus, selle lähenemist oma aja 
eesrindlikele ideedele. 

Võitlust sotsiaalse õigluse eest on võimelised lõpule viima ainult rõhutud, kes on kõigest 


ilma jäetud — säärane on järeldus, millele viib lugeja Giovagnoli. Spartacuse tõelisteks 
liitlasteks on ainult 

orjad, gladiaatorid ja vaesed, tal pole ühist teed inimestega, kes kasutavad rahvaliikumist 
omakasupüüdlikes huvides, kes soovivad jõuda võimule rahva ülestõusu laineteharjal. 


Spartacus usub, et gladiaatorite võit ei too mitte ainult vabaduse orjadele, vaid muudab 
kogu Rooma ühiskondliku korra. Tõeline antiikaja Spartacus ei võinud muidugi niisuguseid 
unistusi hellitada, kuid Giovagnoli romaani kangelane Spartacus avaldab oma innustunud 
kõnes kõiki neid ideid, mis olid omased XIX sajandi keskpaiga Itaalia eesrindlikele inimestele 
— vabariiklastele ja garibaldilastele. 

«Ma loodan,» ütles Spartacus, «purustada häbistavad seadused, mis sunnivad inimest 
kummarduma inimese ees ja nõrkemiseni töötama — rriitte enda heaks, vaid teise heaks, kes 
elab laiskuses ja tegevusetuses. Ma loodan uputada rõhujate verre rõhutute oiged ... Ma 
loodan... näha saada, et maa pealt hävitatakse orjuse häbi. Ma otsin vabadust, ihkan vabadust, 
ootan ja kutsun vabadust, vabadust niihästi üksikuile inimestele kui ka rahvastele, suurtele ja 
väikestele, tugevaile ja nõrkadele, ja ühes vabadusega — rahu, õitsengut, õiglust...» 

Nii kõneleb siis autor Vana-Roomat käsitlevas ajaloolises romaanis oma lugejatele sellest, 
et rahvuslik vabastussõda peab olema ainult esimeseks etapiks rahva võitluses täiuslikuma 
korra eest. Ja see Spartacuse programm pole sugugi abstraktne: Giovagnoli seisab Itaalia 
reaalsel ühiskondlikul pinnal, mõtleb vaeste ja rikaste vahelisest igavesest võitlusest. Sügavast 
mõttest kantud on see väike stseen romaanis, kus Spartacus kohtab vana orja, kes ei usu 
ülestõusu edusse ja räägib gladiaatorite juhile irooniliselt: 

«Mis me teeme oma vabadusega, kui meil midagi pole? ... homme läheme vabadena 
töötama võõrastele põldudele nii näruse tasu eest, et pole millestki elada... Oo, kui õnnelikud 
me siis oleme, kui me saame vabaduse... nälga surra!» 

Nende sõnade mõjul, milles on väga täpselt formuleeritud itaalia küla olukord pärast Itaalia 
ühendamist, jõuab Spartacus selgele ja kindlale revolutsioonilisele järeldusele: 

«... selleks, et maailmas õiglus ja võrdsus maksma panna, läheb vaja rahvaste sõda, kes 
tõusevad üles niihästi Rooma vastu kui ka aplate huntide, küllastamatute patriitside, 
privilegeeritud kasti vastu igaühe omal maal!» 

Paljud Giovagnoli romaani episoodid kogu nende ajaloolises tõepärasuses kõlavad väga 
aktuaalselt 70-ndail aastail, meenutades rahvusliku vabastusliikumise hiljuti lõpulejõudnud 
etappi. See Rooma, mille vastu võitlevad ülestõusnud orjad, on ju sama linn, mida nii hiljuti 
piirasid Garibaldi vabatahtlikud; see on reaktsiooni kants XIX sajandi lõpu Itaalias. 

Erilist tähelepanu väärib asjaolu, et Giovagnoli tungivalt rõhutab Spartacuse püüet 
gladiaatorite sõjaväes sisse seada karm distsipliin, mis peab kindlustama ülestõusnutele mitte 
ainult sõjalise edu, vaid ka itaalia lihtrahva poolehoiu. Seesama probleem oli väga aktuaalne 
ka itaalia patriootide võitluses maa taasühendamise ajajärgul. Reaktsionäärid levitasid rahva 
hulgas laimu gari-baldilaste kohta, keda nad nimetasid röövliteks ja riisujateks. Selle 
kihutustöö tagajärjel suhtus itaalia ärahirmutatud ja mahajäänud talurahvas mõnikord umbusu 
ja kartusega patriootide relvastatud väesalkadesse. 

Vanarooma ajaloolaste töödes, mis käsitlevd Spartacuse ülestõusu, esineb samuti ilmne 
püüe silmanähtavate faktide kiuste kujutada ülestõusu korratu mässuna, kuigi samas tuleb 
rooma autoreil vastu tahtmist tunnistada Spartacus suurepäraseks väejuhiks. 

Üleskutsega distsipliinile, mille Giovagnoli Spartacusele omistab, saavutati ühelt poolt 
ajaloolise tõe jaluleseadmine, teiselt poolt oli see väga ajakohane Garibaldi liikumise 
perioodil. Spartacus nõuab oma sõjameestelt distsipliini, mis on tähtsaim abinõu elanike 
hulgas poolehoiu äratamiseks suurele üritusele, mille eest ülestõusnud võitlevad. «Ainult sel 
tingimusel oleme meie vabaduse väärilised, mida me... taotleme,» ütleb gladiaator. 

Giovagnoli romaan põhineb autori suurepärasel ajalooliste faktide tundmisel. Kogu 
ülestõusu käik on kujutatud kooskõlas rooma ajaloolaste töödes leiduvate faktiliste 
andmetega; autori üksikuil kõrvalekaldumistel ei ole põhimõttelist tähtsust. Ka Spartacuse 
ülestõusu nurjumise põhjused on üldiselt õigesti näidatud — need on lahkhelid ülestõusnute 
keskel, nende puudulik teadlikkus, võitluse eesmärkide selgusetus. Autor jutustab elavalt ja 


kujukalt antiikühiskonna elust ja kommetest, kirjeldab rooma aristokraatia moraalset 
laostumist, tsirkuse julmi lõbustusi ja senati despotismi, näitab, kuidas senat vähehaaval 
muutub vabariiklikust organist diktaatorliku võimu organiks. 

Kuid peamist tähelepanu pöörab Giovagnoli Spartacuse enda kujule, püüdes esitada teda 
täies suuruses, kogu ülevuses, õilsuses ja inimlikkuses. Seejuures maksab Giovagnoli teataval 
määral lõivu romantilisele maitsele — tema Spartacus on mõnikord liiga tundlik, tema kõne 
vahel ülearu deklameeriv. Giovagnoli püüab asetada oma Spartacust - säärastesse 
olukordadesse, kus kõige tugevamini avaldusid tema piiritu andumus vabadusüritusele, tema 
kasupüüdmatus, ustavus seltsimeestele, kindel usk vabastusliikumise lõplikku võitu, isegi kui 
tema ülestõus peaks nurjuma. Korduvalt pakub Rooma senat Spartacusele andeksandi ja 
kõrgeid kohti, kui ta oma üritusest loobub; töötatakse, et tal võimaldatakse seaduslikult 
vormistada armuühendus suursuguse roomlanna Valeriaga, Sulla lesega, keda Spartacus 
palavalt armastab. Kuid need sügavad hingelised kannatused, mida Spartacus läbi elab 
Valeriast eemal olles, ei suuda panna teda kahtlema valitud tee õigsuses; võitluse nimel oma 
rõhutud vendade, kogu inimkonna õnne eest lükkab ta kõhklematult kõrvale isikliku õnne, 
vabaduse ja heaolu. Pole imeks panna, et niisugune situatsioon õhutab Giovagnolit kirjutama 
kõrges, pateetilises stiilis. Giovagnoli kirglikkus ja tema revolutsiooniline paatos harmo- 
neerivad peaaegu alati romaanis kujutatavate sündmuste ülevusega. 

Inustatud üleskutsena vabadusvõitluse jätkamisele kõlavad romaanis Spartacuse sõnad, 
mis ta lausus viimase otsustava lahingu eelpäeval: 

«Meie üritus on püha ja õiglane ega sure ühes meiega. Tee võidule läheb üle vere: ainult 
tänu eneseohverdusele ja ohvreile pääsevad võidule suured ideed... Hukkudes jätame oma 
järeltulijaile meie verega värvitud... vabaduse ja võrdsuse lipu...» 

Nende sõnadega pöördub Spartacus nii oma võitluskaaslaste kui ka tulevaste põlvede poole. 
Spartacuse suu läbi kutsub Giovagnoli 

itaalia vabadusvõitlejaid üles ebaedu pärast julgust mitte kaotama, vaid kindlalt uskuma 
õigluse ja ühiskondliku võrdsuse ideaalide tulevast võitu. 

Just nii mõistsid Giovagnoli raamatut tema ajastu parimad inimesed. Garibaldi kirjutas 
autorile 1874. a. sellest, et «Spartacus» äratas temas vaimustus- ning imetlustunde. 

Itaalia kodanlikud kriitikud püüdsid Giovagnoli loomingut igati surnuks vaikida ja selle 
tähtsust vähendada. Pärast seda kui kadus põlvkond, kes oli tundnud ja armastanud tema 
romaani, ei antud «Spartacust» enam välja. Fašismi ajal kustutati Giovagnoli nimi itaalia 
õpikuist. 

Venemaal õpiti garibaldilasest kirjaniku romaani ammu tundma ja hindama. Esmakordselt 
ilmus «Spartacus» Venemaal ajakirjas «Delo» 1880. a. ja seda anti järgnevail aastail 
korduvalt välja mitmesuguste kirjastuste poolt kui revolutsioonilise kirjanduse teost, mis on 
võrdne Voynichi «Kiiniga». 

Giovagnoli romaanil on meie maal määratu suur menu: 1918.— 1955. a. anti «Spartacust» 
NSV Liidus välja 37 korda üheteistkümne Nõukogude Liidu rahva keeles kogutiraažiga 
umbes poolteist miljonit eksemplari. 

Tänapäeval püüavad itaalia kultuuri eesrindlikumad inimesed anda rahvale tagasi vaimse 
pärandi, mille fašistid talt ära võtsid. Itaalia progressiivne massilises tiraažis ilmuv ajakiri 
«Vie Nuove» avaldas 1952. a. oma numbrites romaani «Spartacus» peaaegu ilma kärbeteta. 
«Spartacuse» ilmumist tervitades kirjutas Itaalia Kommunistliku Partei häälekandja «Unitä» 
oma 1952. a. 4. märtsi numbri artiklis «Tuli tagasi Spartacus — rahvakangelane»: «Rafaello 
Giovagnoli nime ei ole praegu meie lugemikes, aga meie vanaisad teavad hästi, kes ta oli. 
Rooma rahvas armastas teda nii, nagu rahvas oskab armastada oma kirjanikke, kes on 
sündinud rahva hulgast. Spartacuse nimi on saanud rahva härrastevastase võitluse sümboliks.» 


Ajastul, mil kogu maailma progressiivsed jõud võitlevad rahu ja demokraatia eest, rahvaste 
vabaduse ja sõltumatuse eest, säilitab Giovagnoli raamat täiel määral oma jõu kirgliku 
üleskutsena vabadusele ja sotsiaalsele õiglusele. 

Z. POTAPOVA 


NIMEDE JA SÕNADE SELETUSI 


Aatrium — rooma maja pearuum, mille ümber asetsesid teised toad. Valgust sai aatrium 
laes olevast avast, põrandas oli bassein, kuhu kogunes vihmavesi. 

Aboll a — meeste ülerõivas. 

Aesculapius (kreekapäraselt Asklepios) — kreeka-rooma arstimiskunstijumal. 

Acheron — kreeka uskumuste kohaselt manalajõgi, millest paadimees Charon surnute hingi 
üle vedas. 

Achilleus — Homerose «liiase» järgi vapraim kreeka kangelane Trooja sõjas. Achilleuse 
ema, jumalanna Thetis, oli pesnud teda manalajõe Styxi voogudes, et teha teda haavamatuks, 
ja ainult kand, millest ta poega kinni hoidis, jäi pühitsetud veest välja. Lahingus Trooja 
piiramise juures tabas Trooja kuningapoeg Paris oma noolega just sellesse kaitsmata kanda ja 
tappis Achilleuse. Siit väljend «Achilleuse kand», see tähendab nõrk, kaitsmatu koht inimesel. 

Al ax (kr. Aias) — kreeka kangelane Trooja sõjas. 

Aischylos (u. 5325—458 e. m. a.) — kreeka tragöödiakirjanik. Kirjutas umbes 
üheksakümmend teost, millest meieni on jõudnud ainult seitse tragöödiat: «Agamemnon», 
«Eumeniidid», «Pärslased» jt. Aischylost on peetud tragöödia isaks. Oma näidendite aine võt- 
tis Aischylos harilikult vanadest müütidest. 

Akropol — Vana-kreeka linna kõrgendikul asuv kindlus. 

Akvedukt — veejuhe. 

Aleksandria keel — Aleksandrias levinud kreeka keel, millesse oli segunenud heebrea ja 
egiptuse keelt. Aleksandria (linn Egiptuses, mille 331. aastal e.m.a. asutas Makedoonia Alek- 
sander) oli mitme sajandi kestel (alates III saj. e.m.a.) teaduse keskus. Seal oli tollal maailma 
suurim raamatukogu, mis kutsus ligi rohkesti õpetlasi, filosoofe ja kirjanikke paljudest maa- 
dest. 

Amfora — kõrge, kitsa kaela ja kahe kandmega savinõu, tarvitati vee ja veini hoidmiseks. 

Angustiklaavia — kitsa purpurtriibuga tuunika, rat- 

sanikuseisuse tunnus. 

Antaios — kreeka muistendite järgi hiiglane, jumalanna Gaia (Maa) poeg. Kuni ta maa 
külge puutus, ei suutnud keegi teda võita, sest ta ammutas jõudu oma emalt Maalt. Herakles 
suutis Antaiose võita, kui oli ta õhku tõstnud. 

Antiochos Suur — Süüria kuningas 233—187 e.m.a. Püüdis vallutada ka Kreekat, aga sai 
roomlastelt lüüa. 

Apollo (kr. Apollon) — vt. Delphi Apollo. 

Appiuse tee — sõjatee Roomast Capuani, mille ehitas 312. a. e. m. a. Rooma tsensor 
Appius Claudius. Tee oli sillutatud kiviplaatidega ja ehitatud nii tugev, et on kohati säilinud 
meie ajani. 

Aguae Sextiae — .maakoht Gallias, kus Rooma väepealik Marius 102. a. e. m. a. purustas 
teutoonid. Arelate — linn Gallias (praegune Arles). 

Ass — rooma vaskmünt. 

Atikalik — Atika elanikele omane; Atika (Vana-Kreeka maakond, mille pealinn oli Ateena) 
oli tuntud teaduse, filosoofia ja kunsti kõrge taseme poolest. Seepärast nimetati peene 
mõistuse ja teravmeelsuse avaldumist atikalikuks. 


Augurid — rooma preestrid, kes lindude lennu ja häälitsuste, välgulöögi, ohvrilooma 
sisikonna jne. järgi mõistatasid jumalate tahet ja ennustasid ühe või teise ürituse õnnelikku või 
õnnetut lõppu. Rooma riigimehed pöördusid augurite poole kõigil tähtsail juhtumeil: enne 
sõjaretkele asumist, enne rahvakoosoleku kokkukutsumist ja muudel puhkudel. Ebasoodsa 
ennustuse puhul ei alustatud mingit ettevõtet. 

Baa 1 — foiniiklaste ja kartaagolaste peajumal. 

Bacchus (kr. Bakchos) — kreeklaste ja roomlaste veini- ja viljakusejumal. 

Ballist — vanaaja piiramismasin, mida kasutati kivide, noolte ja odade heitmiseks. 

Basiilika — suur piklik hoone, mis sammaste ridadega on jaotatud mitmesse ossa. Rooma 
linnades olid basiilikad koosoleku-, kohtu- ja turuhooneteks. 

Belenus — gallialaste päikesejumal. 

Buktsiin — sarvetaoline puhkpill; tarvitati peamiselt sõjaväes. 

Caesar, Gaius Julius — Rooma väejuht ja riigimees. Sündis umbes a. 100 e.m.a. Võimu 
saavutamiseks sõlmis 60 a. e. m. a. Crassuse ja Pompeiusega salalepingu (triumviraadi — 
kolme mehe liidu). Valitud konsuliks, sai ta kuulsaks Gallia vallutamisega. Astunud võitlusse 
Pompeiusega, saavutas tema üle võidu ja sai diktaatoriks. A. 44 e.m.a. sõlmisid vabariiklik- 
aristo-kraatliku partei poolehoidjad tema vastu vandenõu ja ta tapeti senati istungil. Üheks 
tema tapjaist oli Cassius, keda mainitakse romaanis «Spartacus». 

Camillus, Marcus Furius — Rooma väejuht ja diktaator TV saj. e.m.a. Sai kuulsaks sõjas 
gallialastega. Oma teenete eest anti talle mitu triumfi ja Rooma teise asutaja tiitel. 

Castor — üks müütilistest kaksikvendadest (Castor ja Pol-lux; kr. Kastor ja Polydeukes), 
kreeka jumala Zeusi poegadest, kes olid tuntud oma sõpruse poolest. 

Catilina — Rooma poliitikamees I saj, e.m.a. On tuntud konsulite ja senati vastase 
vandenõu tõttu. Catilina lootis haarata võimu rahvamasside abil, kellele ta lubas jagada 
rikkailt ja suur-suguseilt roomlastelt konfiskeeritud maid. Catilina programmi kuulus ka 
võlgade tühistamine, mis meelitas tema poole palju laostunud aristokraate. 63. a. e.m.a. 
paljastas Catilina vandenõu Cicero. Catilina langes lahingus tema vastu saadetud sõjaväega,. 

Cato Noorem (95—46 e.m.a.) — Cato Vanema lapselapselaps. Kuulus vabariiklikku 
parteisse, mis Võitles Julius Caesari vastu. Pärast seda kui vabariiklaste väed olid purustatud, 
võttis Cato endalt elu, sest ta ei soovinud näha vabariigi langemist. 

Cato Vanem (234—149 e.m.a.) — Rooma riigimees ja kirjanik. On tuntud äraostmatult 
ausa ja karmide põhimõtetega inimesena. Tsensorina võitles ta kõigi abinõudega toreduse 
vastu, millega ümbritsesid end suursugused roomlased. Oli Kartaago lepitamatu vaenlane. 
Kõik oma kõned senatis lõpetas ta sõnadega: «Muide, ma arvan, et Kartaago tuleb hävitada.» 

Ceres— rooma põllutööjumalanna. 

Charon — kreeka uskumuste järgi vana paadimees, kes vedas surnute hingi üle Acheroni 
jõe surnute riiki. Kreeklased panid seepärast surnule suhu mündi, et ta saaks tasuda ülesõidu 
eest. 

Cicero, Marcus Tui lius — Rooma kõnemees, poliitikamees ja kirjanik I saj. e.m.a. Ta 
paljastas Catilina vandenõu, mille eest sai senatilt «isamaa isa» tiitli. A. 43 e. m. a. tapeti ta 
triumviraadi liikme Marcus Antoniuse saadetud mõrtsukate poolt. 

Cinna, Lucius Cornelius — Rooma riigimees, konsul a. 87—84 e. m. a. Sulla vastane. 
Langes sõdurite mässu ohvrina. 

Corona civica (kodanikupärg) — pärg tammelehtedest ühes tõrudega, millega autasustati 
Rooma sõjameest, kes oli päästnud oma seltsimehe ja tapnud seejuures vaenlase. 

Crassus, Marcus Licinius (113 —53 e.m.a. — Rooma riigimees. Oli Sulla poolehoidja, 
hankis endale tohutu varanduse Sulla ajal hukatud ja väljasaadetud kodanike röövimisega. A. 
71 e.m.a. läks tal korda maha suruda Spartacuse ülestõus. Valiti kaks korda konsuliks. A. 60 
e.m.a. moodustas ühes Pompeiuse ja Caesariga esimese triumviraadi (kolme isiku poliitiline 


liit) eesmärgiga haarata ja jagada omavahel riigivõim. A. 53 e.m.a. tapeti Aasias sõjakäigu 
ajal partlaste vastu. On säilinud pärimus, et Partia kuningas käskis Crassuse pea maha raiuda 
ja valada talle suhu sulakulda. «Küllastu,» ütelnud ta, «sellest metallist, mille peale sa eluajal 
nii ahne olid.» 

Cybele (kr. Kybele) — jumalanna, keda austati Väike-Aasias, Kreekas ja Roomas kõige 
elava emana, «suure emana». 

Cypria (kr. Kypris) — kreeka armastusjumalanna Aphrodite (rooma Venus) hüüdnimi 
Küprose saare järgi, mida loeti tema asupaigaks. 

Dekaan ehk dekuurio — kümnemehelise rühma ülem Rooma sõjaväes. 

Delphi Apollo roomlastel, Delfi Apollon kreeklastel — päikese- ja valgusejumal, laulu, 
muusika ja luule kaitsja. Kreeka muistendite järgi asutas Apollon Delfis (Parnassose mäe 
nõlval) pühamu, kus oraakli kaudu kuulutas inimestele jumalate tahet. 

Diana — rooma j ahi jumalanna. 

Denaar — Rooma hõbemünt, mis võrdus 16 assiga. 

Dionysos — kreeka viljakus-, veini- ja joovastusjumal (roomlastel Bacchus). 

Dolon — troojalane, kes salakuulamise otstarbel tungis kreeka leeri Trooja all, kus 
Odysseus ja Diomedes ta tapsid. 

Ediil — valitav ametiisik Vana-Roomas. Alguses olid ediilid rahvatribuunide abid, hiljem 
pandi nende peale politseikohused, 

linna heakorra ja turgude järelevalve, võitlus tulekahjudega, avalike mängude korraldamine. 

Eksedra — võõrastetuba rooma majas. 

Elüüsium — vanade kreeklaste ja roomlaste uskumuste järgi õndsate asupaik, kus pärast 
surma viibisid kangelaste ja vooruslike Inimeste hinged. 

Epeiroslane — Epeirosest (lad, Epirus) (piirkond Balkani poolsaarel) pärinev isik. 

Epikuros (341—270 e. m. a.) — kreeka filosoof, materialist, Demokritose õpetuse pooldaja. 
Tema arvamuse järgi pole maailma loonud mitte jumalad, vaid mateeria igavene liikumine, 
selle pisimate osade ühinemine. Inimese elu lõpeb ihu surmaga, mingit hauatagust elu pole 
olemas. Onn seisab hingelise selguse ja rahu saavutamises, vabanemises hingelistest 
kannatustest, Epikurose arvates ei pea filosoof ühiskondlikust elust osa võtma. Epikurose 
rohkearvulistest teostest on meieni jõudnud ainult fragmendid. Epikurost pooldav poeet 
Lucretius esitas tema filosoofia oma teoses «Asjade loomusest». 

Erebus (kr. Erebos) — kreeka uskumuste järgi allmaailma pimedaim osa. 

Erinnüsed (eumenüdid) — kreeka kättemaksu j umal ann a d (rooma fuuriad). 

Etiooplane — Etioopiast pärinev isik. Etioopiaks nimetati vanaajal Aafrikas Egiptusest 
lõuna pool asetsevaid maid. 

Eumenüdid — vt. erinnüsed. 

Eunus — ori, kes a. 136 e.m.a. asus orjade ülestõusu etteotsa Sitsiilias. Purustanud Rooma 
väed, kuulutas ta end kuningaks ja kogus kahesaja tuhande mehe suuruse armee. Pärast mit- 
meid võite Rooma vägede üle sai Eunus a. 132 e. m. a lüüa, võeti vangi ja suri vanglas. 

Euripides (u. 484—406. e.m.a.) — kreeka kirjanik, tragöödiate «Iphigeneia», «Medeia», 
«Hippolytos», «Troojalannad», «Helena» jt. autor. 

Falerni vein — vein Falernuse maakonna viinamägedelt Itaalias; oli vanal ajal kuulus oma 
headuse poolest. 

Fasces— vt. liktorid. 

Faunu s — rooma metsade ja põldude jumal, karjade kaitsja, seesama mis kreeklastel 
Paan. 

Fenrir-hunt — germaani muistendite järgi õel koletis, kes elab surnute riigis. 

Foorum — rahvakoosoleku-, kohtu- ja turuväljak, linna ühiskondliku elu keskus. 


Fortuna — rooma Õnne ja õnneliku juhuse jumalanna. Teda kujutati keral või rattal, 
kinniseotud silmadega. 

Frija— skandinaavia ja germaani mütoloogias jumalanna, Wotani (Odini) abikaasa. 

Fuuriad — vt. erinnüsed. 

Gaesu s — sõja jumal muinasgallialastel. 

Gallia Cisalpina — see osa Galliast, mis hõlmas praeguse Põhja-Itaalia. Teist, Alpidega 
eraldatud Gallia osa, praegust Prantsusmaad, nimetati Gallia Transalpina. 

Gallialased, gallid — rahvas, kes asustas Galliat (praegust Prantsusmaad ja Põhja-Itaaliat), 

Ganymedes — kreeka-rooma mütoloogias jumalate veini-valaja, veinisegaja. 

Gemoniae (Sealae Gemoniae) — Tiberi äärde viiv järsk kaljutrepp Kapitooliumi künka 
juures; selle trepi kaudu veeti jõkke hukatute laipu. 

Gigandid ehk titaanid — hiiglased, maa jumalanna Gaia lapsed, kes astusid võitlusse 
Zeusiga võimu pärast maailma üle ja said lüüa. Pärimuse järgi toimus see võitlus Vesuuvi 
ümbruskonnas. 

Gracchused — vennad Tiberius ja Gaius, Rooma rahvatribuunid II saj. e.m.a. Nad üritasid 
viia läbi maa- ja linnakeh-vikute kasuks reforme (maa jagamine, odav viljamüük, sõjaväe- 
teenistuse kergendamine). See kihutas nende vastu üles aristokraatia ja senati. A. 133 e.m.a. 
tapeti Tiberius Cracchus, a. 121 e. m. a. hukkus Gaius Cracchus. 

Hannibal — Kartaago väejuht (247—183 e.m.a. Sai kuulsaks oma sõjakäiguga roomlaste 
vastu. Ta saavutas rea hiilgavaid võite Rooma sõjavägede üle Itaalias, kuid saamata toetust 
Kartaagost, pidi Aafrikasse tagasi minema, kus sai lüüa Rooma väejuhilt Šcipio Africanuselt. 

Hercules (kr. Herakles) — kreeka-rooma mütoloogia kangelane. Juba hällis kägistas ta kaks 
madu, kelle temale oli läkitanud vaenulik jumalanna, kes tahtis teda surmata. Oma elu kestel 
saatis korda kaksteist vägitööd: kägistas kätega hirmsa lõvi, võitis üheksapealise hüdra, röövis 
Cerberuse (kr. Kerberos) — seits-mepealise koera allmaailmast, võitis hiiglase Antaiose jm. 
Gladiaatorid pidasid Herculest kui tugeva jõu ja vapruse eeskuju oma kaitsjaks. 

Hlamüss (kr. chlamys) — kreeka meeste pealisrõivas. Seda kanti mantli kujul, mis kinnitati 
pandlaga õlal või rinnal. 

Horatiused — rooma suguvõsa. Pärimus jutustab, et VII saj. e.m.a., kui Rooma sõdis 
naaberlinna Alba-Longaga, otsustati lõpetada tüli kahevõitlusega. Roomlaste poolt astusid 
välja kolm venda — Horatiused, albalaste poolt kolm venda — Curiatiused. Kui Horatiustest 
kaks venda olid tapetud ja kõik Curiatiused haavatud, siis põgenes ellujäänud Horatius. 
Curiatiused tormasid talle järele. Horatius pöördus ümber, lõi mõõgaga maha kõige ees 
jooksja, seejärel tegi ükshaaval lõpu ka kahele teisele Curiatiusele. 

Iidid — roomlastel kuu kolmeteistkümnes või viieteistkümnes päev. 

Illüürlased — Illüüria asukad, Illüüria oli maa-ala Aadria mere kirderannikul. II sa. e.m.a. 
muudeti Illüüria Rooma provintsiks. 

Imperaator — tiitel, mille väejuht sai kas sõdureilt või senatilt pärast võitu vaenlaste üle 
(alates VI saj. e.m.a.). Imperaator sai õiguse triumfile. Caesarile andis senat selle tiitli elu- 
ajaks. Hiljem sai see Rooma riigi valitseja (keisri) ametlikuks tiitliks. 

Janus — rooma jumal; väravate ja uste ning iga alguse kaitsja. Ülemise Januse tempel — 
üks temale pühendatud templeid Roomas. 

Jugurtha — Numiidia (Aafrikas, praegune Alžeeria) kuningas, sõdis kaua Roomaga 
(Jugurtha sõda) ja võideti lõplikult Rooma väejuhi Mariuse poolt a. 105 €. m. a. 
Juno — rooma perekonnaelu kaitsejumalanna, Jupiteri abikaasa. 


Jupiter — rooma peajumal, kes valitses taevast ja maad. Üheks tema lisanimeks oli 
«Müristaja». Teine lisanimi «Stator» (stator — «peataja») viitab sellele, et ta andis sõdurile 
püsivust ja hoidis teda tagasi põgenemisest. 

Kaheteistkümne tahvli seadused — A. 451—450 e.m.a. kümnemehelise (detsemvirid) 
komisjoni poolt koostatud seadused, mis,said rooma õiguse aluseks. Seadused pandi kirja 
kaheteistkümnel pronkstahvlil ja asetati välja foorumil. 

Kalendid — roomlastel iga kuu esimene päev. 

Kapitoolium — üks Rooma seitsmest künkast, millel paiknes kindlus ja Jupiteri tempel. 

Kartaago — foiniiklaste rajatud riik Põhja-Aafrikas praeguse Tuneesia kohal. Tema 
pealinnaks oli Kartaago. Kartaago pidas kolm vihast sõda Roomaga (niinimetatud Puunia 
sõjad), mis lõppesid Kartaago hävitamisega Rooma väejuhi Scipio Aemilia-nuse poolt a. 146 
e. m. a. 

Katapult — vanaaja viskemasin, mille abil heideti vaenlase peale kive ja nooli. 

Kiliikia piraadid — mereröövlid Kiliikiast, mägiselt maa-alalt antiikaegses Väike-Aasias, 

Kimbrid — germaani hõim, kes elas esialgu Põhjamere rannikul. Ilmusid a. 113 e.m.a. 
esmakordselt Ida-Alpidesse, rändasid Galliasse ja Ibeeriasse (Hispaaniasse), võites korduvalt 
roomlasi. Koos oma hõimurahva teutoonidega tungisid kimbrid Apenniini poolsaarele, kuid 
hävitati siin Mariuse poolt a. 101 e. m. a. 

Klient — vt. patroon. 

Kohort — Rooma jalaväe 500—600-meheline üksus. Kümme kohorti moodustasid 
leegioni. Ko 10 on — põllumees. 

Komiitsid — Vana-Rooma rahvakoosolekud, kus võeti vastu seadusi ja valiti ametiisikuid. 

Konklaav — tuba, kus rooma matroon tegeles lugemisega ja võttis vastu lähedasi sõpru. 
Harilikult asetses see tuba magamistoa kõrval. 

Konsul — kõrgeim riigiametnik Rooma vabariigis. Igal aastal valiti kaks konsulit, nende 
järgi nimetati aastat. Konsul oli kõrgeim väejuht. 

Kontubernaal — adjutant, käskjalg. 

«Kutsutu vari» — roomlastel oli kutsutud külalisel õigus kaasa tuua kedagi oma sõpradest; 
sõpra nimetati tema varjuks. 

Kuuria — kuningate ajastust peale jagunesid Roomas kõik patriitsid kuuriaisse; iga kümme 
sugukonda moodustasid kuuria. Kokku oli 30 kuuriat. Kuuriate vüsi hääletasid kodanikud 
rahva-koosolekuil; iga kuuria andis sõjaväele teatava arvu jalaväelasi ja ratsanikke. Kuuriaks 
nimetati samuti hoonet, kus toimusid senati koosolekud. 

Kvadrant — rooma vaskmünt, /«assi. 

Kvadrantaaria (sõnast kvadrant) — Cicero sõnade järgi olid rooma matroonid andnud 
Clodiale selle nimetuse tema kombelõtvuse pärast. 

Kvestorid — Rooma riigiametnikud. Ühed neist valitsesid riigikassat, teised saatsid 
väejuhti sõjakäigul ja nende hoole all oli . sõjaväekassa. 

Kviriidid — nii nimetati Rooma täieõiguslikke kodanikke (sõna «kviriit» tähendab 
«Ouirinuse poeg»; Ouirinus oli jumal, keda peeti Rooma asutajaks). 

Kyros — Pärsia kuningas 558—529 e.m.a. Vana-Pärsia riigi rajaja. Alistas Babüloonia, 
Meedia, Lüüdia ja paljud Väike-Aasia kreeklaste riigid. 

Laarid — roomlased uskusid, et inimese hing ei sure ühes kehaga, vaid elab edasi kodus, 
võttes osa perekonna saatusest. Neid surnute hingi nimetati laarideks, maanideks või 
penaatideks. Laare peeti perekonna kaitsevaimudeks. Tähtsate sündmuste puhul perekonna 
elus (lapse sündimisel, pulmade ajal, ärasõidul või reisilt tagasijõudmisel) toodi laaridele 
ohvrit. Mitte ainult igal perekonnal, vaid ka igal paikkonnal oli oma laar. Teeristmeil seisid 
väikesed laaridele pühendatud altarid. 

Lanista — gladiaatorite õpetaja; gladiaatorikooli pidaja. 


Latiklaavia — laia purpurtriibuga tuunika, senaatorisei-suse tunnus. 
Latium — latiinide poolt asustatud maakond Kesk-Itaalias. Rooma oli algul üks Latiumi 
linnu, kuid IV saj. e.m.a. alistas endale kogu maakonna. 


Leegion — kõige suurem, viiest-kuuest tuhandest mehest koosnev sõjaväeüksus Vana- 
Roomas. Leegion jagunes kümneks kohordiks. 
Liktorid — Vana-Rooma kõrgemate riigiametnike auvahid ja teenrid. Nad käisid 


ametiisikute ees, tehes neile teed. Nende käsul võeti kinni kurjategijaid ja karistati neid. 
Liktori ameti -märgiks oli jasces — vitsakimp selle sisse pandud kirvega. 

Livius Drusus — Rooma rahvatribuun a. 91 e.m.a. Esitas seaduseelnõud riigimaade 
väljajagamise, viljahinna alandamise ja liitlastele Rooma kodaniku õiguste andmise kohta. 
Drususe ettepanekud jäid ellu viimata. Poliitilised vastased tapsid ta. 

Lucretius — Titus Lucretius Carus — rooma luuletaja I saj. e.m.a. Ta kirjutas poeemi 
«Asjade loomusest», milles esitas filosoof Epikurose õpetuse, kelle pooldaja ta oli. 

Lucullus, Lucius Licinius — Rooma väejuht I saj. e.m.a., sõdis edukalt Pontose kuninga 
Mithridatese vastu. Viimased kümme eluaastat veetis oma uhkes villas, saades kuulsaks pil- 
lamise ja eriti toredate pidusöökidega. 

Maecenas — rooma avaliku elu tegelane ning kirjanik esimese Rooma keisri Augustuse ajal 
(1 saj. e.m.a.). Hiljem on Maecenase nimi saanud üldnimeks (metseen) kunstnike ja poeetide 
rikka soosija tähenduses. Oma alandavate kinkidega mõjutas Maecenas poeetide loomingut, 
sundides neid ülistama keisrit ja ennast. 

Mamertiini vangla ehk Tullianum — Rooma vangla, mis oli määratud riiklike kurjategijate 
jaoks. 

Maniipul — allüksus Rooma sõjaväes. Leegion (5—6 tuhat sõdurit) jagunes 10 kohordiks, 
kohort 3 maniipuliks. 

Marius, Gaius (156—86 e.m.a.) — Rooma väejuht, talumehe poeg. Tänu oma erakordseile 
sõ j ausile võimeile jõudis Marius lihtsast leegionärist alates kõrgeimate ametiteni. Oli pree- 
toriks Ibeerias (Hispaanias). Võitis Numiidia kuninga Jugurtha. Purustas barbarid — kimbrid 
ja teutoonid. Võitles Süllaga võimu pärast. Pagendati Itaaliast. Tagasi tulles õiendas karmilt 
arved oma vastastega ja suri mõni päev pärast seda, kui oli seitsmendat korda valitud 
konsuliks. 

Mars — rooma sõjajumal. Algul peeti teda kevade jumalaks, karjade kaitsjaks; tema järgi 
nimetati esimene kevadekuu märts. Marsi auks korraldatavail kevadpidustustel tantsiti sõjalisi 
tantse. Vanade rooma pärimuste järgi peeti Marsi kui Romuluse ja Remuse, Rooma 
legendaarsete asutajate isa, rooma rahva esiisaks. Üheks tema nimeks oli Ouirinus, silt: 
kviriidid — täieõiguslike rooma kodanike üldine nimetus. 

Mars Hyperboreus — traaklastesõjajumal (hyperboreus — «põhjapoolne»). 

Marsi väljak — Marsile pühendatud osa tasandikust Rooma juures, Tiberi vasakul kaldal. 
Siin toimusid võistlused sõjaratsudel Marsi auks, samuti rahvakoosolekud. Marsi väljak oli 
kuulsaimate roomlaste matmispaigaks. 

Matroon — abielus olev suursugune roomlanna. 

M ed ea (kr. Medeia) — kreeka mütoloogias nõid, paljude müütide kangelase Iasoni 
abikaasa. Mehe poolt mahajäetuna tappis ta oma lapsed. Tema kuju on korduvalt kasutatud 
vanaaja draamakirjanduses. 

Megäär — seesama mis erinnüs, eumeniid ehk fuuria. 

Memmius — Gaius Memmius Gemellus — rooma avaliku elu tegelane I saj. e.m.a. 
Päritolult plebei, oli Memmius põhjalikult haritud inimene, luuletaja ja silmapaistev 
kõnemees. 


Mercurius (kr. Hermes) — rooma jumal, kes mõnede müütide järgi saatis surnute hingi 
kuni surnute asupaigani. Hiljem — kaubanduse ja meresõidu kaitsejumal. 

Midgard — muinasgermaani pärimuste järgi määratu suur madu, kelle jumal Odin uputas 
merre. Ta muutus seal hiiglasuureks ja mässis end ümber kogu maa. Midgardi peeti ka põrgu 
jumaluseks. 

Miilits — sõjavägi, mis vastandina alalisele armeele kutsuti kokku ainult sõja korral. 
Rooma sõjavägi oli oma iseloomult miilits kuni Mariuse reformini (II saj. lõpp e.m.a.). 

Miim — väike rahvalik komöödia reast koomilistest olustiku-stseenidest, väga lihtne ja 
jämedavõitu, tooreste naljade, kakluste ja kõrvakiiludega. Miimideks nimetati ka näitlejaid, 
kes neid komöödiaid ette kandsid. 

Minerva — roomlastel Jupiteri lemmiktütar, tarkuse, teaduse ja käsitöö jumalanna, 
võitmatu sõdija, linnade kaitsja (kreeklastel Pallas Athena). 

Minos — kreeka mütoloogia järgi Zeusl poeg, Kreeta saare kuningas, kes sai pärast surma 
kohtunikuks allmaailmas. 

Mithridates VI — Pontose kuningas I saj. e.m.a. Vallutas Bosporose riigi, mõned Väike- 
Aasia ja Taga-Kaukaasia alad. 27 aasta vältel sõdis peaaegu vahetpidamata Roomaga, kuid a. 
63 e.m.a. purustas tema Pompeius. Reedetud oma poja poolt, võttis endalt elu, viskudes 
mõõga otsa. 

454 

Momus (kr. Momos) — kreeka-rooma nalja- ja pilkejumal, komödiantide kaitsejumal, keda 
kujutati narri riietuses. 

Mucius Scaevola (kurakäeline) — roomlaste legendaarne kangelane. 508. a. e.m.a., kui 
Roomat piiras etruskide kuningas Porsenna, läks Mucius vaenlaste laagrisse, et tappa 
Porsenna, kuid võeti kinni ja viidi kuninga ette. Kui teda hakati ähvardama surmaga, pani ta 
kartmatuse märgiks oma käe tulle ja laskis sel ära põleda. Teada saades, et kolmsada 
samasugust rooma noormeest on tema tapmise suhtes kokku leppinud, lõpetas Porsenna 
piiramise. 

«Must päev» — mõnd kuupäeva pidasid roomlased «mustaks», s. t. õnnetust toovaks 
sellele, kes sel päeval alustas mingit toimingut. 

Nektar — jumalate jook, mis tegi nad surematuks. 

Niflheim — vanade germaanlaste uskumustes põrgu. 

Niobe — kreeka pärimuste järgi oli Teeba kuninganna Niobe solvanud jumalanna Letot, 
nimetades teda sigimatuks, sest tal oli ainult kaks last, sellal kui Niobel oli seitse ilusat tütart 
ja niisama palju poegi. Karistuseks selle eest tapsid Leto lapsed Apollon ja Artemis — Niobe 
silme all oma nooltega kõik tema lapsed. Niobe muutus kurvastusest kivikujuks. 

Numa Pompilius — legendaarne Rooma kuningas, kelle valitsemisajaks rooma ajaloolased 
nimetavad 715—672. e.m.a. 

Nümfid — vanade kreeklaste uskumuste järgi loodusvaimud, ilusad neiud, kes asuvad 
meredes, jõgedes, järvedes, mägedes ja koopais. 

Oligarhia — valitsemisviis, mille juures riigivõim on väikese isikutegrupi käes. Niisugune 
oli olukord Sulla diktatuuri ajal. 

Olümpos — Balkani poolsaare kõrgeim mägi (2917 meetrit). Vanad kreeklased pidasid 
Olümpost jumalate asupaigaks. 

Optio — tsentuurio abiline. 

OssajaPelion — mäed Tessaalias. 

Ostiaarius — uksehoidja. 

Ovatsioon — auavaldus väejuhile võidu eest. 

Paan — kreeka usundis aasade, põldude, metsade ja karja jumal. Teda kujutati siku jalgade, 
habeme ja sarvedega ning karjase vilepilliga, mille leiutajaks teda peeti. Metsades ja mägedes 


kostvaid seletamatuid hääli, mis inimesi hirmutasid, omistasid vanad kreeklased Paanile. Siit 
väljend «paaniline hirm» suure, seletamatu hirmu märkimiseks. 

Palatinus, Palatinuse kihk — üks Vana-Rooma seitsmest kingust. Pärimuse järgi ehitati 
sinna linna esimesed elamud. Hiljem asetsesid Palatinuse künkal suursuguste roomlaste majad 
ja lossid. 

P a 11 a — täisnurkse riidetüki kujuline naisterõivas, mida suursugused roomlannad 
kandsid stoola peal ja mis voltides alla langedes ülakeha kattis, halva ilmaga aga kaeti temaga 
ka pea. 

Pallium — antiikaegne valge mantlitaoline meesterõivas. 

Papüürus — samanimelisest taimest valmistatud rullikee-ratav kirjutusleht vanaaja rahvail. 

Parkad — rooma usundis kolm jumalannat, kes valitsesid inimese elu. Üks neist alustas 
inimese elulõnga ketramist, teine jätkas ketramist, kolmas lõikas elulõnga katki. Parkasid 
kujutati koonla, värtna ja kääridega. 

Patriitsid («suursuguste isade pojad») — valitsev klass Vana-Roomas. Kui VI saj. e.m.a. 
tekkis Rooma vabariik, haarasid patriitsid kogu poliitilise võimu ülejäänud rahvamassi üle. 
Plebeide võitluse tulemusel kaotasid patriitsid järk-järgult oma eesõigused. 

Patroon — nii nimetati Vana-Roomas patriitse, kellest sõltusid mittetäieõiguslikud rooma 
kodanikud, tema kliendid. Romaanis «Spartacus» nimetab Metrobius oma patrooniks jumal 
Momust, keda kreeka-rooma uskumuste järgi peeti komödiantide kaitsjaks. 

Pegasos — kreeka mütoloogias Medusa verest tekkinud tiivuline hobune.' 

Peplum e. peplos — roomlaste poolt kreeklastelt ülevõetud naisterõivas, õlgadel kinnitatav 
käisteta mantel. 

Plebeid — vanimas Roomas nimetati nii mittetäieõiguslikke kodanikke, kes olid küll vabad, 
kuid ei võtnud osa poliitilisest elust. Visa võitlusega saavutasid plebeid III saj. e.m.a. patriitsi- 
dega võrdsed kodanikuõigused. 

Pluto, Mercurius ja loraarius — tsirkuseteenrid. Loraarius (sõnast «lorum» — «rihm») lõi 
rihmsilmuse gladiaatori laiba ümber ja vedas selle areenilt ära. Teised kaks teenrit kujutasid 
surnute riigi jumalat Plutot ja jumal Mercuriust, kes mõnede müütide järgi saatis surnute hingi 
allmaailmateekonnal. 

Pollux — vt. Castor. 

Pompeius Suur — Rooma väejuht ja riigimees I saj. e.m.a. Oli konsuliks, sõdis Pontose 
kuninga Mithridatesega, sõlmis a. 60 e.m.a. lepingu Crassuse ja Julius Caesariga, moodus- 
tades triumviraadi riigi valitsemiseks. Astunud hiljem Caesariga võitlusse võimu pärast, 
kaotas ta Pharsalose lahingus ja põgenes Egiptusse, kus tapeti 48. aastal e. m. a. 

Pompeji — vanaaegne väike linn Itaalias Napoli juures Vesuuvi jalamil, maeti purske ajal 
79. a. m. a. j. paksu tuhakihi alla. Pompeji lahtikaevamised algasid 1748. a. Tänapäeval on 
linn peaaegu täielikult välja kaevatud. On säilinud paljud avalikud hooned ja majad, kujud, 
joonistused seintel, mille järgi võib tutvuda vanarooma eluga. 

Pontifeks — kõrgem preester. 

Portikus — sammastele toetuv lahtine kaetud galerii. Kreekas ja Roomas ehitati portikusi 
turuväljaku ümber ja majade sissekäigu ette. Portikuste alla koguneti vestlema ja jalutama. 


Preetor — konsuli järel teine kõrgem riigiametnik Vana-Roomas. Temal lasusid 
kohtunikukohused; samuti asendas preetor konsulit viimase äraolekul. 
Prefekt — ülem. Prefektiks nimetati Rooma riigis linna, maakonna (provintsi) ülemat, 


üksiku sõjaväeosa (näiteks ratsaväe) ülemat. 

Pretoorium — koht Rooma sõjalaagris, kus seisis väejuhi (preetori või konsuli) telk ja 
asetses tema staap. 

Proserpina — rooma allmaailmajumalanna, Pluto abikaasa, 


Proskriptsioon — kodanike kuulutamine kõigist õigustest ja seaduse kaitsest ilmaolevaiks. 
Niisuguste kodanike nimestikud pandi välja üldiseks teadmiseks (proskriptsiooninimestiküd), 

Vana-Roomas rakendati seda abinõu poliitiliste vastaste hävitamiseks ja nende varanduse 
konfiskeerimiseks.. 

Pyrrhos — Epeirose kuningas. 280. a. ja 279. a. e. m. a. purustas ta Rooma väed Heraclea ja 
Asculumi juures, kuid ühtlasi kandis suuri kaotusi, mis nõrgestasid tema sõjaväge. Seepärast 
ei andnud tema võidud roomlaste üle oodatud tulemusi. 

Rahvatribuunid — plebeide esindajad ja kaitsjad; valiti plebeide poolt ja neil oli õigus 
seisma panna otsuste täitmist, mis olid suunatud plebeide vastu. 

Ratsanikud — üks rooma kodanike seisusi. Sellesse seisusse kuulusid rikkad rahamehed, 
kes tegelesid suurkaubanduse ja liigkasuvõtmisega. Selle seisuse kohuseks oli anda Rooma 
armeele hästirelvastatud ratsanikke. 

Regulus, Marcus Atilius — Rooma väejuht, kes esimese Puunia sõja ajal sattus vangi 
kartaagolaste kätte ja hukkus. 

Rhodopeia — Traakia maakonnast Rhodopest pärinev. 

Romulus ja Remus — rooma pärimuste järgi kaksikvennad, kes rajasid linna Palatinuse 
kingul. Linna asutamisel tappis Romulus Remuse ja sai uue linna kuningaks, mis nimetatigi 
tema nime järgi Roomaks. Pärimuse järgi oli neid imetanud emahunt. 

Roscius — Ouintus Roscius Gallus — näitleja, üks Cicero sõpru. 

Rostr a — kõnetribüün Rooma foorumil (on saanud oma nime sellest, et oli ehitud 
vaenlastelt vallutatud laevade ninadega; rost-rum — «laevanina»). 

Rudiaarius — vabaduse saanud gladiaator. 

Saatürid — metsa ja põlluvaimud, veini- ja viljakusjumala Bacchuse kaaslased. Neid 
kujutati tömbi ninaga ja sikusarvede, -kõrvade, -jalgade ning -sabaga, flööt käes. 

Sabini— sabiinide suguharu poolt asustatud maakond praeguses Kesk-Itaalias. 

Samniidid — suguharud, kes asustasid Samniumi maakonda Apenniini poolsaarel. Pärast 
kestvaid sõdu roomlastega (samniitide sõjad) sattusid samniidid lõplikult roomlaste võimu 
alla (III s. algul e. m. a.). 1 sajandil e. m. a. hävitati nad pärast ülestõusu peaaegu täielikult 
Sulla vägede poolt. 

Saturninus, Lucius Apuleius — Rooma rahvatribuun, Mariuse pooldaja. A. 100 e.m.a. viis 
ta ellu rahvale kasulikke seadusi — viljahindade alandamine, sõdureile maa andmine alistatud 
piirkondades. A. 99 tapeti tänavalöömingus. 

Saturnus — rooma põllutööjumal, kelle tema poeg Jupiter taevast välja ajas ja kes asus 
Apenniini poolsaarele, kus õpetas inimestele põllutööd. 

Scipio Africanus Vanem, Publius Cornelius (u. 235— 183 e.m.a. — Rooma väejuht; sõdis 
Kartaagoga (2. Puunia sõda), alistas Ibeeria (Hispaania), a. 202 e. m. a. võitis Hannibali 
sõjaväe Zama juures (Aafrikas). 

Sekuutor — (ladina keeles secutor — <jälitaja») — nii nimetati gladiaatorit, kes oli 
relvastatud ainult mõõga ja kilbiga. Tema vastasena esines võrgumehest gladiaator, kes oli 
relvastatud kolm-hargi ja võrguga. Kui võrgumehel ei õnnestunud vastast võrku mässida, 
jooksis ta minema ja teda jälitas sekuutor. 

Seila curulis — auiste vanadel roomlastel, millel istusid kõrgemad riigiametnikud. 

Senat — Vana-Rooma kõrgeim riigiorgan. On saanud oma nimetuse ladina sõnast senex — 
«vana mees, rauk», sest et senati liikmeiks said esialgu vanimad patriitsid. Alguses oli senatis 
300 meest, Caesari ajastul ulatus senaatorite arv 900 meheni. 

ServiusTullius — kuues Rooma kuningas (VI saj. e. m. a.), kellele omistati Rooma 
riigireform. 


Ses soori väljak — häbistavaks peetud koht Roomas Esguilinuse värava taga, kus löödi risti 
orje, kes olid milleski süüdlaseks tunnistatud. 

Sesterts — Rooma hõbemünt. 

Sophokles (495—406 e.m.a.) — kreeka draamakirjanik; loonud üle saja tragöödia, millest 
meie ajani on säilinud seitse: «Aias», «Antigone», «Elektra», «Kuningas Oidipus» jt. 

Staadion — kreeka pikkusühik, mis võrdub 125 sammuga (umbes 185 m). 

Stabiae — linn Kampaanias (Itaalias), mis hävis ühes Pom-peji linnaga Vesuuvi purskel 79 
a. m. a. j. 

Stoikud — vanakreeka filosoofi Zenoni õpetuse pooldajad. Nimetus tuli sellest, et nad 
kogunesid filosoofilisteks vestlusteks portikuses (kreeka keeli «stoa»). Stoikud arvasid, et 
tähtsaim inimese elus on tarkus, ja suhtusid ükskõikselt eluhüvedesse. Siit on tulnudki sõna 
«stoiline», millega iseloomustatakse inimest, kes kindlameelselt ja mehiselt talub kõiki 
õnnetusi ja loobumusi. 

S too la — pikk vöötatud voldiline rüü, mida rooma abielunaised kandsid tuunika 
(varrukateta särgi) peal. 

Styx (kr. Stüks) — vanade kreeklaste uskumuste järgi jõgi, mis keeruna piiras maa-alust 
surnuteriiki. 

Subura— Vana-Rooma linnaosa, kus elas kõige kehvem elanikkond. 

Sulla, Ludus Cornelius — Rooma väejuht ja riigimees, sünd. a. 138 e. m. a. A. 83 e. m.a., 
saavutanud võidu Pon-tose kuninga Mithridatese üle, tuli tagasi Itaaliasse. Pärast aastapikkust 
ägedat kodusõda vallutas Rooma, õiendas proskriptsioo-nide teel julmalt arved oma 
poliitiliste vastastega, Mariuse poolehoidjatega, ja sai diktaatoriks. Pani kehtima rea seadusi 
aristokraatia kasuks. A. 79 e.m.a. loobus võimust ja aasta pärast suri. 

Sõjatribuun — Vana-Roomas leegionikomandör. Kuus sõja-tribuuni juhtisid leegioni 
paarikaupa vaheldumisi, iga paar kaks kuud. 

Talent — vanaaja Ees-Aasia maade ja kreeka suurim kaa-luühik (umbes 26 kg) ning 
rahaühik. 

Taraan — vanaaja rahvail riist müüripurustamiseks. Ta koosnes kettide või köie otsas 
rippuvast jämedast pikast palgist, millel oli eesotsas raske metallteravik. Taraan pandi 
kõikuma ja löödi otsapidi müürisse. 

Taranis — gallialaste piksejumalanna. 

Tartaros — kreeklaste uskumuste kohaselt sünge kuristik allmaailmas, kus piinlesid 
patused. 

Termid (kreeka sõnast thermos — «soe») — vanarooma avalikud suured ja uhked saunad. 

Termopüülide kangelane — nii nimetati .Leonidast, Sparta (riik Vana-Kreekas) kuningat, 
kes a. 480 e. m. a. hukkus 

kogu oma väesalgaga ebavõrdses võitluses, kaitstes Termopüülide maakitsust Pärsia 
kuninga Xerxese vägede vastu. Teruntsius — väike vaskmünt. 

Tetrarh — seda tiitlit kandsid Rooma keisririigi piirides mõnede piirkondade valitsejad. 

Tetuan — jumalus vanadel gallidel. 

Teutoonid — muinasgermaani hõim, kes Lõuna-Euroopasse (Galliasse) sissetungimisel 
hävitati Rooma väejuhi Mariuse poolt a. 102 e.m.a. 

Thor— muinasskandinaavia piksejumal. 

Thyestes — ühe kreeka pärimuse järgi tappis Thyestes oma poolvenna Chrysippose. 

Tiber— jõgi Itaalias, voolab läbi Rooma linna, suubub Tür-reeni merre. 

Tooga — muistsete roomlaste pealisrõivas, mida hakati kandma täisikka jõudmisel. Tooga 
oli pikk villane kangas, mis heideti keha ümber alates vasakust õlast, jättes vabaks parema 
käe. 


Traakia — piirkond Balkani poolsaarel. I sajandil e. m. a. alistus Roomale. Traaklased — 
sõjakas rahvas, kes asustas muistset Traakiat. 


Triibus — territoriaalne üksus, mille järgi kutsuti Rooma kodanikke väeteenistusse ja 
hääletati rahvakoosolekul. 
Trikliinium — söögituba vanarooma majas. Sõna tric-linium tähendab «kolm aset». 


Harilikult seisid söögitoas kolm lamamisaset, kolmest küljest ümber laua. Söömise ajal 
roomlased ei istunud, vaid lebasid, toetades vasakut kätt padjale. 

Trireem — Rooma sõjalaev kolme pealistikku asetseva sõudjate reaga. 

Triumfaator — suure võidu saavutanud väejuhile osutati senati otsusel erilisi auavaldusi, 
mida nimetati triumfiks. Purpurne tooga seljas, loorberipärg peas, sõitis triumfaator kullatud 
sõjavankris Rooma sisse. Tema järel toodi sõjavange ja kanti sõjasaaki. 

Tsensor — Vana-Roomas kõrgem riigiametnik. Tsensorid korraldasid kodanike loendusi 
nende maksu- ja sõjaväekohustuse kindlaksmääramiseks. Nad valvasid ka kodanike kõlbluse 
järele. 

Tsentuurio — tsentuiuria (sadakonna) ülem. Tsentuuria oli kuni 100-meheline üksus, '/e 
Rooma kohordist. 

Tuskulumi vein — Tusculumi linna ümbruse viinamäge-delt saadud vein. Tusculum asetses 
24 kilomeetrit Roomast kagus ja seal leidus rohkesti rikaste roomlaste suvilaid. 

Tuunika — vanadel roomlastel valge villane käisteta või lühikeste käistega särgitaoline 
rõivas. 

Türreeni meri — Vahemere osa Itaalia ja Korsika, Sardiinia ja Sitsiilia saare vahel. 

Utica— vanaaja linn Põhja-Aafrikas Kartaago lähedal. Siin võttis endalt elu vabariiklane 
Cato Noorem, keda seepärast tuntakse Cato Uticensise nime all. 

Valküürid — muinasskandinaavia usundis kaunid sõjakad neitsid Wotani (Odini) tütred; 
nad valitsevad lahinguid ja saadavad jumalate tahtel surma ühele või teisele sõdurile. 

Vampiir — rahvausu järgi kodukäija, kes käib öösiti magavate inimeste verd imemas. 

Vanarooma ajaarvamine — roomlased arvasid aega oletatavast Rooma asutamise aastast, 
753. aastast e. m. a. Spartacuse ülestõus algas vanarooma ajaarvamise 680. aastal, see on 73. 
a. €. M. a. 

Veliidid — kergeltrelvastatud jalaväelased Rooma sõjaväes; varustatud olid nad vibude ja 
viskodadega. 

Venus (kreeklastel Aphrodite) — armastuse- ja ilujumalanna. 

Vesta neitsid — kodukoldejumalanna Vesta kuus preest-rinnat. Foorumil (peaväljak 
Roomas) seisis jumalanna Vesta tempel, kus põles kustumatu tuli. Preestrinnad pidid seda 
tuld põlemas hoidma. Vesta neitsid vahti suursuguseist perekondadest juba lastena, ja(kogu 
aja, millal nad jumalannat teenisid, kolmekümne aasta jooksul, ei tohtinud nad abielluda. 
Neitsi, kes murdis selle tõotuse, hukati julmal viisil: ta maeti elusalt maa-alusesse koopasse. 

Veteran (ladina sõnast vettis — «vana») — nii nimetati oma aja ärateeninud sõdureid. 

Wotane. Odin — muinasskandinaavia peajumal: vastab rooma Jupiterile, 

Vulcanus — rooma tule- ja sepatööjumal; teda kujutati vasara ja pihtidega, 

